
Lort før sin Afrejse til Italien i Efteraaret 1878 tilbød 
Victor Freund Samfundet til den danske Literaturs Fremme 
Manuskriptet til en Biografi over sin Fader Hermann Ernst Freund, 
som han havde nedskrevet i Vinteren 1876 — ^^: Samfundets Bestyrelse 
erklærede sig villig til at udgive Manuskriptet, saafremt Forfatteren 
vilde indlade sig paa at forkorte og begrændse sit Arbejde, der i 
den foreliggende Form var for vidtløftig anlagt til, at Samfundet saa 
sig i Stand til at udgive det. 

Victor Freund, der selv følte det Berettigede i denne Kritik, 
var rede til at gaa ind paa Bestyrelsens Forslag, og under et kort 
Ophold herhjemme i Sommeren 1880 talte han ofte med mig om 
den Maade, hvorpaa han vilde foretage den ønskede Begrændsning, 
naar han atter havde taget fast Ophold her i Landet. Dette skulde 
imidlertid ikke ske:; en dødbringende Feber kaldte Victor Freund 
bort efter faa Timers Sygeleje i den sabinske Bjærgby Anticoli 
den 28de Septbr. 1881. 

Da det efterladte Manuskript er det eneste større, konsthistoriske 
Arbejde, Victor Freund har fuldendt, og da det tillige er den eneste 
mere omfattende Fremstilling af Hermann Ernst Freunds Betydning 
som en af Danmarks interessanteste Billedhuggere, har jeg som den 
Afdødes mangeaarige Ven foretaget den Forkortelse af Manuskriptet, 
der var i Overensstemmelse med Forfatterens egen Plan, for at den 
foreliggende Biografi kunde give et fyldigt Billede af Hermann Ernst 
Freund som Konstner og som Menneske. 



Idet jeg lader en større Suite Fototypier efter Konstnerens, 
mest karakteristiske Arbejder ledsage Biografien, opfylder jeg tillige 
et af Forfatteren længe næret Ønske, foruden at Bogen derved vil 
faa forhøjet Værd for Alle, der interessere sig for dansk Konst, i 
hvilken Hermann Ernst Freund stedse vil indtage en fremragende 
og højst ejendommelig Plads. 

Det Bogen ledsagende Portrait er udført efter en Tegning af 
den bekjendte Kobberstikker Felsing i Darmstadt. 

Omkostningerne ved Biografiens Udgivelse og konstneriske 
Udstyrelse ere afholdte af Forfatterens Bo. 



Kjøbenhavn. 
April 1883. 



H. R. Baumann. 



1 sidste Halvdel af forrige Aarhundrede kom en ung Dyrlæge, 
Julius Conrad Freund, fra Byen Eime i det Hildesheimske med de 
hannoveranske Dragoner til Landsbyen Uthlede i Nærheden af Bremen. 
Han blev indkvarteret hos Byens Smed, Martin von Wiirden, og følte 
sig saa vel hos denne Familie, at han i Aaret 1784 blev gift med 
Husets eneste Datter Katharina Elisabeth. Ægteskabet blev velsignet 
med mange Børn, af hvilke den næstældste Søn, Hermann Ernst 
Freund, blev født den 15de Oktober 1786. 

Drengen, der alt tidlig røbede en ualmindelig Iagttagelsesevne 
og stor Fremmelighed, voxede op i et kjærligt Hjem, og de alvor- 
lige, omsigtsfulde Forældre forstode i hans Sjæl at lægge et Funda- 
ment, hvorpaa et smukt og righoldigt Menneskeliv kunde opføres. 

Det var Faderens Hensigt, at Hermann, naar han var 19— 20 Aar, 
skulde sendes til Veterinairskolen i Hannover for om mulig i Tiden 
at blive Faderens Efterfølger som Dyrlæge ved Regimentet; men 
forinden skulde han sendes til sin Morbroder, Frederik von Wiirden, 
der var Smed i Kjøbenhavn, for at lære dennes Haandtering. Hos 
Morbroderen havde Hermanns ældste Broder allerede arbeidet i 6 Aar, 
og da denne efter et Besøg i Hjemmet 1803 atter vendte tilbage til 
Kjøbenhavn, fulgte den syttenaarige Hermann med. 

Dagen efter sin Ankomst i Juni Maaned 1804 blev Freund 
antagen som Læredreng i Onklens Kleinsmedeværksted og tog^med 
saa megen Iver fat paa sin nye Virksomhed, at han allerede i Nyt- 
aarskvartalet 1806 for Laugets Oldermand kunde fremlægge sit Svende- 
stykke, en stor Laas, der røbede saa megen Dygtighed, at de Mestre, 
hvem det blev forelagt til Bedømmelse, erklærede, at det ikke var 
noget Svendestykke' men et Mesterstykke. Nøglen til Laasen var 
især udført med megen Sands for Forholdene; dens Skaft havde 



aparte, smukke Ledføjninger med fine Overgange, og den unge Svend 
havde ikke forsømt at anbringe forskjønnende Led paa Laasen, hvor 
det med Held kunde gjøres, foruden at han i skarpe, rene og elegante 
Træk havde indgraveret sit Navn paa Arbejdet. 

I Onklens Værksted havde han nemlig gjort Bekjendtskab med 
Gravør Conradsen, der tog sig ivrig af den unge begavede Mand, 
hvem han vejledede i Fremgangsmaaden ved Graveringen. Freund 
benyttede nu den halve Time, han havde til at spise Frokost i, til 
at øve sig i Gravering af Bogstaver og bragte det snart saa vidt, at 
han* kunde skære Signeter, hvorved han forskaffede sig en lille Bi- 
indtægt til den Løn, han havde som Svend, nemlig en Specie om 
Ugen. 

Ogsaa paa andre Maader søgte Freund at gjøre Opholdet i 
Kjøbenhavn frugtbringende for sin Udvikling. I de Massmannske 
Søndagsskoler fik han Vejledning i Tegning og vandt efter et Aars 
Forløb den lille Sølvmedalje for Flid, og det Anlæg, han her havde 
røbet at være i Besiddelse af, tilligemed den Udholdenhed, han 
havde lagt for Dagen, gjorde, at Onklen i Oktober 1805 skaffede 
ham Adgang til Akademiets saakaldte Omamentskole. Her gjorde 
han saa hurtige Fremskridt, at han snart kunde kopiere de sværeste 
Tegninger, og Læreren, Assessor Mørk, maatte give ham det Vid- 
nesbyrd, at Ingen i hans Tid havde gjort det bedre. Desforuden 
havde han ogsaa flittig besøgt de Forelæsninger, som »Selskabet for 
Haandværkerstandens Forædling i Danmark« havde ladet holde i 
1805, o& navnlig gjorde han i Løbet af kort Tid betydelige Frem- 
skridt i Mathematik, et Studium, han specielt lagde sig efter, ligesom 
han ogsaa hurtig tilegnede sig det danske Sprog. 

I Slutningen af samme Aar, 1806, i hvilket han var bleven Svend, 
gjorde Assessor Mørk ham opmærksom paa, at det i Fremtiden 
maaske kunde være ham til Nytte, om han søgte Undervisning i 
Akademiets Frihaandsskole ; thi hvis det ad denne Vej kunde lykkes 
ham at vinde den ene eller begge Sølvpræmierne, vilde det være en 
god Anbefaling for ham, i hvilken Stilling han end maatte komme i 
Livet. Tilskyndet herved begyndte Freund, sandsynligvis i Begyn- 
delsen af 1807, at tegne paa iste Frihaandsskole, medens han sam- 
tidig arbejdede som Svend i sin Onkels Værksted. Men skjøndt man 
altsaa skulde synes, at hans Tid maatte være fuldstændig optaget 
heraf, gav hans aldrig hvilende Lærelyst ham dog Lejlighed til, for- 
uden at vedblive med sine Forelæsninger, ogsaa at deltage r Under- 
visningen i Institutet for Metalarbejdere, og sin Frihed om Søndagen 



benyttede han til Gravering og Modellering af Løvværk og Orna- 
menter, til Maskin og Bygningstegning. 

Saaledes gik det uafbrudt indtil Aaret 1807, da det engelske 
Overfald afstedkom en brat og uventet Forstyrrelse i denne som i 
saa megen anden Virksomhed. Skjøndt Freund tilhørte en anden 
Nationalitet, følte han dog den samme Forbitrelse over den engelske 
Voldsgjerning som enhver dansk Mand, og han ilede med at stille 
sig i Række med dem, der vilde forsvare den værgeløse By mod 
den mægtige Fjende, og han blev tilligemed Broderen optagen i det 
borgerlige Infanteris 2den Afdelings vestre Kompagni. Med sin sæd- 
vanlige Iver tog han fat paa de militære Øvelser, men disse for 
Danmark saa skjæbnesvangre Septemberdage skulde ogsaa i en anden 
Henseende blive af stor Betydning for Freunds hele senere Udvikling. 
Han havde hidtil i Ord og Tanke følt sig som en Tydsker, men fra 
det Øjeblik, da han staaende i Række sammen med danske Mænd 
for at værge deres fredelige Hovedstad mod en overmodig Fjende, 
saa, at hans egne Landsmænd, Hannoveraneme, lode sig misbruge 
til at bringe Ulykke over et andet Land, sluttede han sig i Sind og 
Gjerning nøje til det voldtagne Danmark, som han skulde vie sit Liv 
og sine Værker til, og han viste sig til sin sidste Stund som en 
kjærlig, trofast Søn mod sit Fosterland^ 

Efter Bombardementets Ophør og Fjendens Bortgang tog Freund 
atter fat paa den afbrudte Beskæftigelse i Onklens Værksted, og 
foruden i sin Fritid at høre anatomiske Forelæsninger lagde han 
især fremdeles Vægt paa Perspektivlære, Maskin- og Bygningstegning, 
medens han stadig øvede sig i Modellering paa egen Haand. Sam- 
tidig med denne forskjelligartede Sysselsættelse begyndte han at gaa 
den reglementerede Vej gjennem Akademiets Skoler. Den 9de Januar 
1808 flyttedes han fra iste Frihaandsskole til 2den, hvorfra han atter 
den 27de Marts 1809 gik over til Gipsskolen for endelig den 26de 
Marts 1 8 10 at naa op i Modelskolen. Ofte hørtes Freund i sin Utaal- 
modighed efter at naa det første Maal paa Banen at klage over, 
at det varede for længe for de unge Mennesker, inden de kunde 
avancere gjennem Klasserne; men enhver Besværlighed, han i de 
Aar havde maattet underkaste sig, enhver Forurettelse eller Tilside- 
sættelse, han troede sig at have været Gjenstand for, var snart glemt, 
da han, efter at den lille Sølvmedalje var tilkjendt ham den 31te 
December 1810 for Poussering, alt den 21de Marts 181 1 v^ndt den 
store Sølvmedalje, saaledes at de begge bleve overrakte ham paa 
samme Dag ved Akademiets Aarsfest den 31te Marts 181 1. 



Forinden vi imidlertid følge Freund videre paa denne Vej, maa 
vi kaste et Blik paa hans Virksomhed som Gravør efter Aaret 1806, 
da han var kommen saa vidt, at han kunde gjøre gode Signeter, 
hvoraf enkelte endnu ere i Behold og udmærke sig ved et rent, 
fint og elegant Snit. Da Gianelli var død, fik Conradsen hans Plads 
ved Mønten, og ligesom han havde staaet Freund bi ved Graveringen, 
saaledes bevægede han ham nu til at hjælpe sig med at skære 
Stemplerne til Mønten, og i kort Tid gjorde Freund betydelige Frem- 
skridt. Efter at han nu saaledes havde arbejdet i omtrent ét Aar 
for Conradsen, blev det ham klart, at hvis han anvendte nogle af 
Dagene i Ugen til at gravere for egen Regning, vilde han kunne 
tjene saa Meget, at han deraf kunde leve hele Ugen, saa at han 
altsaa var i Stand til at bruge de øvrige Dage udelukkende til sin 
Uddannelse som Konstner. Saaledes begyndte han altsaa i Foraaret 
1809 at arbejde for egen Regning, og omendskjøndt han i Begyn- 
delsen af Mangel paa Bekjendtskab ikke havde Meget at gjøre, 
kunde han dog ved at forfærdige Stempler til Guldsmede og Knap- 
magere samt simple Signeter fortjene det Nødvendige, og udeblev 
dette Arbejde helt, da udførte han til Jernstøbere og Stenhuggere 
Modeller, som han kunde faa ret godt betalt. 

Skjøndt denne Virksomhed endnu ganske vist ikke var særdeles 
betydelig, følte han sig dog glad og tilfreds ved den, da han paa 
den Maade vandt meget mere Tid til sin Udvikling i alle Retninger, 
og var der Noget, der fremfor Alt laa ham paa Hjærte i Ungdom- 
mens Dage, da var det ved sand Kultur at bringe ethvert Spor af 
oprindelig Raahed til at forsvinde, og dertil syntes han naturligvis 
ifølge sit ejendommelige Anlæg, at Konsten havde den største Magt 
Dog havde han endnu ikke gjort store Spring i sine Tanker om at 
blive Konstner -— hans Fordringer til en saadan vare saa strænge — 
men han holdt mere fast ved det beskedne Forsæt at blive en dygtig, 
praktisk Gravør, eller, hvis Omstændighederne maatte fordre det, 
Mekaniker, hvorfor han ogsaa stedse i sine Fritimer — som han 
kaldte det — vedblev at øve sig i Maskintegning. 

Freund skulde imidlertid i denne sin Kamp for gjennem Haand- 
værket at hæve sig op i Konstens Regioner ikke alene føle Savnet 
af en hjælpende Haand men undertiden endog støde paa en aabenbar 
Modstand, der maaske dikteredes af Ønsket om at ville hans Vel, 
men som i hvert Fald røbede en fuldstændig Mangel paa Begreb 
om, hvad den fremadstræbende Yngling egentlig vilde. Han kunde 
dog ikke skræmmes bort fra sin Vej ved Modstand, tværtimod, den 



lærte ham først ret, at det Maal, han havde sat sig, var en Livssag, 
der ikke turde .fraviges, og den vakte fornyede Kræfter hos ham, 
saaledes at han blev i Stand til at gjøre dem til Skamme, der havde 
rejst den; — og, snurrigt nok, Modstanden kom fra Folk, der enten 
virkelig havde eller i hvert Fald foregav at have Interesse for ham. 
Saaledes gik det — vistnok i Aaret 1810 med Møntdirektøren, 
daværende Professor Warberg, paa hvis Anbefaling Freund havde 
faaet adskillige Stempler til Broncefabrikater og Gjørtlerarbejder at 
udføre. Han iandt, at det var det Urimeligste af Verden, at Freund 
hellere vilde have Bestillinger, hvorved han kunde læi:e Noget, end 
vedblive med det simple og grotte, men mere kurante Stempelskærer- 
arbejde, som han ene burde befatte sig med, da det var det Fordel- 
agtigste. Men da Freund naturligvis ikke kunde ofre sin Trang til 
Fremgang for nogle øjeblikkelige materielle Fordele, fortørnede han 
den høje Møntdirektør saaledes, at denne erklærede ham for en egen- 
sindig Dreng, der ikke vilde lade sig raade til sit Bedste, og slog 
Haanden af ham. Ikke et Haar bedre gik det Freund omtrent sam- 
tidig med en anden Autoritet, nemlig Christiansborg Slots Bygmester, 
Etatsraad Hansen. Da denne nemlig paa Akademiet var bleven 
opmærksom paa hans Fremskridt i Modellering, foreslog han ham en 
Gang at forlade det smaalige og ensidige Stempelskærerarbejde, ved 
hvilket han dog ikke kunde fortjene Synderligt. Derimod raadede 
han ham til at lægge sig efter Omamentbilledhugger-Faget, og han 
kunde da først begynde med noget Stukarbejde, som Hansen strax 
kunde overlade ham saa Meget af, som han kunde faa færdig: Faa 
dette Forslag svarede Freund i en beskeden men bestemt Tone, at 
hvis han endnu én Gang skulde forandre sit Fag og vælge en anden 
Gren af Konsten, saa vilde det blive Billedhuggerkonsten. Dette 
klare Afslag, der berøvede Hansen Udsigten til at sikre sig en 
dygtig Stukarbejder ved de forskjellige Byggeforetagender, der vare 
i Gang, kunde nok opbringe denne Arkitekt, der ikke havde andet 
Middel end Stukken til at bringe en Smule Liv ind i sine døde, 
endeløse Flader. Han blev vred og erklærede, at Freund ikke kunde 
tænke paa at naa op til Thorvaldsens Højde i Konsten, thi et saa- 
dant Geni blev næppe født hvert Aarhundrede. Paa denne smagløse 
Ytring svarede Freund, at dersom han ikke kunde blive en duelig 
Billedhugger, vilde han blive det, han én Gang havde bestemt sig 
til, nemlig Stempelskærer, og han troede nok, at han kunde opnaa 
den fornødne Duelighed som saadan. Desuden, føjede han ikke uden 
berettiget Selvfølelse til, vilde han lettere paa denne Maade kunne 



bevare sin Frihed, end naar han blev Gipser eller Stukarbejder, hvis 
Stilling ofte gav Anledning til Uenighed med Bygmesteren eller Byg- 
herren. Paa denne Bemærkning, der formodentlig ramte Etatsraad 
Hansen, der just ikke var noget Mønster paa Medgjørlighed, følelig 
nok, svarede han spydig: Naar De nogle Gange har døjet af Sult, 
og i den Tilstand har overvejet Dem Sagen nøjere, kan De jo komme 
igjen, og vi kunne da tale nærmere derom.« Denne nærgaaende 
Bemærkning kunde naturligvis ikke Andet end krænke Freund, saa 
meget mere som han jo Intet havde forlangt af Hansen, der selv 
havde givet Anledning til Samtalen, formodentlig væsentlig ledet af 
egoistiske Bevæggrunde, da vistnok de italienske Stukarbejdere, han 
benyttede sig af, ikke altid gjorde Fyldest. Da Freund meddelte 
sin Broder dette Ordskifte, kunde han ved Tanken om de forud- 
gangne strænge Arbejdsaar med fuld Berettigelse føje til: »Hvis For- 
synet skulde henvise en af os to til at skaflfe os vor Existens ved 
Arbejde med vore Hænder, vilde Sulten sikkert snarere falde i Etats- 
raad Hansens end i min Lod«. Dette var det første Sammenstød, 
som Freund havde med denne Mand, og det er maaske ikke urime- 
ligt, at Hansen, der den Gang aldeles uimodsagt gjaldt for en Auto- 
ritet, ikke har kunnet taale Modsigelse af en frimodig Yngling, hvis 
hele Holdning sandsynligvis har tydet paa, at han dog ogsaa troede 
sig at have noget Værd selv lige over for en saadan Mand som den 
almægtige Overbygningsdirektør. Det turde maaske være, at vi i 
dette Møde maa søge den første Anledning til hele Etatsraad Han- 
sens senere imod Freund saa lidet imødekommende Færd, der^ofte 
bar Præget af Animositet, og som desværre skulde forbitre en stor 
Del af dennes ikke lange Liv. 

En hel anden Behandling mødte Freund derimod hos flere af 
Akademiets Professorer og Medlemmer, der paa denne Tid vare 
blevne mere opmærksomme paa ham; og navnlig viste Kobberstikkerne 
Clemens og Haas, der vel bedst vare i Stand til at vurdere hans 
sjældent rene og smagfulde Gravering, en virkelig levende Inter- 
esse for ham. Deres Raad havde bidraget meget til, at han alt tid- 
ligere havde byttet Smedehaandværket med Stempelskærerkonsten, 
og de stillede ham fremdeles i Udsigt, at Akademiet, da Gianellis 
Plads for det Første ikke vilde kunne indtages af nogen dansk Me- 
daljør, muligvis nok kunde meddele ham Rejsestipendium, selv uden 
at han havde vundet nogen Guldmedalje, naar han i Stedet derfor 
kunde fremlægge flere i konstnerisk Henseende dygtig udførte Stem- 
pelskærerarbejder. Ved disse Antydninger vaktes der Forhaabninger 



hos Freund, der gjorde, at han strax, for at øve sig, tog fat paa at 
skære en Medalje, der paa den ene Side viser Konstens Genius i 
hvilende Stilling med en brændende Fakkel løftet op over Hovedet 
og paa den anden Side samme Figurs Hoved i større Maalestok. 
Paa begge Sider findes som Omskrift det Vers, hvormed Æneas i 
Virgils iste Bog hilser Venus, der viser sig for ham, uden at han 
kjender hende: »Sis felix, nostrumque leves quæcunque laborem«*). 
Medaljen er betegnet: H. E. Freund faciebat MDCCCXI. Det er 
interessant at se, hvorledes denne unge Mand, i hvem Warberg og 
Hansen i deres Bornerthed kun kunde se en Haandværker, og som 
efter deres Dom ikke maatte blive Andet, alt er saa vel bevandret i 
sin Virgil, at han paa ægte middelaldersk Vis har fundet et Sted, 
der saa smukt passer til hans daværende Situation, da Konsten endnu 
var ham lige saa guddommelig en Gaade, som Moderens herlige 
Skikkelse var det for Æneas. Vj skulle senere komme tilbage til 
Medaljens konstneriske Betydning. 

I Sommeren 1810 lagde Freund sig med fordoblet Iver efter 
Tegning og Modellering, idet han dels paa egen Haand gav sig til 
at komponere og dels med stor Iver begyndte at kopiere Antikerne 
i Figursalene paa Charlottenborg. Og her, inlellem de herlige, fortrin- 
lige Levninger fra en Tid, da den Konst, han stod i Begreb med at 
ville vie sit Liv til, talte til ham i det skjønneste Sprog, følte han 
til Fulde hele Alvoren af det Skridt, han vilde gjøre. Her, Ansigt 
til Ansigt med det Ypperste, man paa den Tid kjendte af den antike 
Skulptur, grebes han af en heftig Frygt og Bæven; han saa klart 
Afstanden, der var mellem hans egne svage Forsøg og de herlige 
Resultater, hvortil hine Gamle vare komne. Da var det for ham, som 
om et Tusmørke bredte sig over den Vej, han skulde vandre, og 
Fremtiden syntes ham ikke mere at love ham Opfyldelsen af hans 
højeste Ønske, men snarere at gjemme Tvivl og Skuffelse i sit Skjød. 
Hensunken i en saadan Stemning og med Taarer i Øjnene traf hans 
Broder ham en Gang i Foraaret 181 1 i Figursalen, og da Broderen 
spurgte ham om Aarsagen dertil, sagde han, idet han søgte at fatte 
sig: >Jeg betragtede den belvederiske Apollo, og den mindede mig 
om, hvor Meget der er tilbage for mig at lære, naar jeg virkelig vilde 
være Billedhugger, og det var, som om jeg tydeligere saa alle de 
Vanskeligheder optaame sig for mig, som jeg endnu havde at over- 
vinde.« Og derpaa udbrød han i den fulde Bevidsthed om det 



*) Det sidste Ord hedder fejlagtig paa Medaljeti laborum i Stedet for laborem. 



8 

ophøjede Maal, han havde sat sig: »O, kunde jeg blot efterlade inig 
én eneste saadan Figur,* da vilde jeg gjæme dø ! « 

Den iste Juli 1811 konkurrerede Freund med til den lille Guld- 
medalje. Opgaven var tagen af Matthæus i8. Kap. V. i og ff., hvor 
Kristus paaminder Disciplene om, at uden at de blive som Børn, 
komme de ikke ind i Himmerige. Udfaldet var ikke heldigt for 
ham ; han fik ikke alene ikke Præmien, men kan man tro en Bemærk- 
ning, der findes i Akademiets Protokol under 2den September 181 1, 
befandtes Stykket saa måadeligt, at man ikke vilde udstille det. 
Imidlertid er heri rimeligvis dog nogen Overdrivelse; thi Broderen 
bemærker udtrykkelig i sine Optegnelser, at flere af Akademiets Pro- 
fessorer især havde rost Kompositionen i Stykket, hvorved Freund 
yderligere skulde være bleven bestyrket i sit Forsæt om at blive 
Billedhugger. Basrelieffet existerer ikke mere, saa det er umuligt at 
dømme disse modstridende Meninger imellem; dog skulle jo Profes- 
sorerne særlig have fremhævet Kompositionen, saa det er muligt, at 
det er Udførelsens Svaghed, der har fældet det. 

Da Konkursen var forbi, maatte Freund ved flittig Gravering 
søge at bøde paa Tabet af Fortjenesten, som Udførelsen af Konkurs- 
arbejdet havde forvoldet ham, og for Resten vedblev han stadig med 
at øve sig i at modellere. Hidtil havde han for det Meste holdt sig 
til Studiet af Basrelieflet, men nu gav han sig ogsaa i Lag med frit- 
staaende Figurer, til hvilke hans Brødre maatte tjene som Modeller. 
For at Udbyttet af disse Øvelsesarbejder skulde blive saa godt som 
mulig, kastede han sig nu med stor Iver over Anatomien, som han 
ansaa for at være saa vigtig, at han baade besøgte Forelæsningerne 
paa Konstakademiet og paa kirurgisk Akademi. En god Lejlighed 
for ham til yderligere at gjøre Bekjendtskab med det menneskelige 
Legeme tilbød ogsaa hans Onkels .Værksted, og han forsømte sjældent 
at indfinde sig dér Lørdag Aften, naar de kraftfulde Skuldre og 
Rygge vare blottede til Vaskning. Men foruden disse Beskæftigelser 
søgte han i dette og det følgende Aar med Alvor og Iver at benytte 
den større Fritid, der nu stod til hans Raadighed, til gjennem Læs- 
ning at skaffe sig en mere alsidig Dannelse, og han tog fat herpaa 
med en hartad videnskabelig Grundighed. Det var den gamle og 
nye Historie, Konsthistorie og Mythologi, som han især dyrkede, og 
foruden at benytte Akademiets Bibliothek tyede han ogsaa til Kon- 
gens og Classens Bibliothek for at slukke sin heftige Tørst efter 
Kundskab og Lærdom. Men fremfor Alt var det dog den klassiske 
Literatur med sine evig vækkende Impulser, der drog ham til sig. 



og Homer og Plutark, Livius, Virgil og Ovid bleve snart hans Ynd- 
lingsforfattere. Men jo varmere hans Beundring var for disse For- 
fattere, jo mere maatte ogsaa hans Længsel voxe efter at tale med 
dem i deres Modersmaal, og Freund, der ikke veg tilbage for nogen 
Vanskelighed, naar det gjaldt om et aandeligt Udbytte, begyndte at 
lære Latin, hvori to af hans studerende Venner, Wimmelhøi og Wein- 
schenk, beredvillig gav ham Undervisning; ja, i sine sidste Leveaar 
havde han endogsaa Mod til at tage fat paa Græsk. 

Det var jo Faderens oprindelige Hensigt, at hans Søn Hermann 
efter nogle Aars Ophold i Kjøbenhavn skulde uddannes til Dyrlæge 
i Hannover; men denne Plan havde han ikke blot forlængst opgivet 
men ogsaa sendt sine yngre Sønner til Danmark for at frelse dem 
fra den forhadte franske Krigstjeneste. Nogen absolut Sikkerhed 
kunde Opholdet i Kjøbenhavn dog ikke yde Brødrene, og da den 
franske Regjering iForaaret i8i i rekvirerede flere konskriptionspligtige 
Mænd, og Freunderne tilligemed Andre bleve indkaldte gjennem 
Bladene til at melde sig, ansaa Herman Freund det for rigtigst at 
ansøge om Indfødsret, der ogsaa bevilligedes ham den 9de April 181 1. 

Aaret 18 12, der ikke bragte Freund synderlig fremragende Ar- 
bejde for hans Gravstik, benyttede han ivrig til at modellere flere 
legemsstore Figurer, der dog paa Grund af Pengemangel ikke bleve 
^fstøbte, og til at udføre et Basrelief, Sappho, der saas paa Char- 
lottenborg i Foraaret 181 3, og som er det første .Arbejde fra hans 
Haand, der nævnes i Udstillingskataloget. 

Denne utrættelige Flid fremkaldtes til Dels ved Mindet om Uheldet 
ved hans første Konkurs til den lille Guldmedalje, til Dels af Ønsket 
om at kunne møde med bedre Stridskræfter til Konkursen om den 
samme Medalje, der skulde begynde den iste Juli 181 3; men da 
disse vedholdende Studier og Arbejder angreb hans af Naturen ikke 
stærke Helbred, var det ret heldigt, at der i Foraaret 181 3 kom en 
velgjørende lille Standsning i dem. Fra FinantskoUegiet modtog 
nemlig Freund den iste April Ordre til ufortøvet at begive sig til 
Kongsberg for at lede Arbejdet ved Møntmaskinerne, der skulde for- 
andres saaledes, at der paa dem ligesom paa de engelske Maskiner 
kunde præges konkav Mønt med ophøjet Kant. Han udførte det 
betroede Hverv til Finantskollegiets fulde Tilfredshed og var saa heldig 
atter at komme tilbage til Kjøbenhavn inden den iste Juli. 

Opgaven til Konkursen var denne Gang tagen af iste Mose Bog 
47de Kap. 7de Vers: »'Og Joseph førte sin Fader ud for Pharaos 
Ansigt, og Jakob velsignede Pharao«. Handlingen i dette Arbejde 



forekom Freund at være ubetydelig og ikke videre fordelagtig, og 
det synes at have voldet ham nogen Besvær, inden han naaede til 
en sikker og klar Opfattelse af samme, som han maatte tilkæmpe 
sig gjennem en Række forskjellige Forsøg og Udkast; men Beløn- 
ningen udeblev ikke, Medaljen blev tildelt ham denne Gang, og 
dette Held bestemte ham naturligvis mere end nogensinde før til af 
yderste Evne at stræbe efter at blive Billedhugger, hvortil ogsaa alle 
Akademiets Professorer atter opmuntrede ham. 

Han vedblev derfor med at øve sig i at komponere og udførte i 
Efteraaret 1813 et Relief, de tre Gratier, der afstøbtes i Gips, og et 
andet, hvortil Sujettet var taget af Ovids Metamorfoser, hvor Thispe 
finder Pyramus dragende med Døden. Dette tilligemed Guldmedalje- 
stykket vare paa Udstillingen i 1814;. men intet af disse Arbejder 
ere bevarede. 

Skjøndt hans Tid var temmelig optagen af disse praktiske Beskæf- 
tigelser, forsømte han naturligvis lige saa lidt nu som tilforn at tænke 
paa den øvrige Uddannelse, der var nødvendig for en Konstner. Især 
anvendte han megen Tid paa Besøg i de forskjellige offentlige og 
private Malerisamlinger, der da fandtes i Byen, ligesom han ogsaa 
gjorde sig bekjendt med, hvad der af Kobberstik den Gang som 
overalt i Europa endnu var opbevaret i de offentlige Bibliotheker. 

Den Alsidighed, hvormed Freund saaledes drog Omsorg for at 
blive fortrolig med Konsten paa de forskjelligste Omraader, bevarede 
ham fuldstændig for den Fagensidighed, der saa ofte i den moderne 
Tid er af en højst skadelig Indflydelse. Denne Trang hos ham til 
at holde sit Øje aabent for enhver Sandhed, der i den ældre eller 
nyere Tid var kommen til Udtalelse i Konsten, skulde ikke alene 
bringe en Friskhed ind i hans Arbejder, der er saa velgjørende, men 
lagde ogsaa Grunden til den betydelige Indflydelse, han i sin modne 
Alder fik paa alle Konstretninger. 

I Slutningen af 18 14 eller i Begyndelsen af 181 5 modellerede 
han sandsynligvis et Basrelief, der forestillede Theseus, som fremtager 
Ægeus' Sværd under Stenen. Det blev sét paa Kroningssalonen 
181 5. En flygtig Tegning i hans Skitsebog bevarer maaske en Ide 
om den Kraft, der har gjennemtrængt denne Figur, og ganske inter- 
essant er det, at der iblandt Abildgaards Tegninger i Kobberstik- 
samlingen findes en Fremstilling af Filoktet i en bøjet Stilling, hvor 
Angivelsen af Muskulaturen ikke er ulig Freunds. 

Den iste Januar 18 15 begyndte Freund paa Skitsen til en legems- 
stor Statue efter Fortællingen i Virgils Georgicons 4de Bog, om 

hvorledes Eurydice, idet hun flyer for Aristæus, bliver dødelig saaret 
af en Slange, der havde skjult sig i det høje Græs ved Bredden af 
en Flod. Han arbejdede saa ivrig paa den, at den d. 31te Marts 
var saa vidt færdig, at den kunde komme paa Udstillingen i Ler. 
Denne Statue, som Konstneren ret syntes at have udført con amore, 
har tiltalt Publikum i en ualmindelig Grad og vandt ogsaa Akade- 
miets Bifald, der fandt den baade kjøn og udtryksfuld, og da nogle 
af Medlemmerne havde beklaget, at den skulde slaas sammen, erklæ- 
rede Akademiets Præses, Prinds Christian, der ogsaa interesserede 
sig meget for den, at han vilde lade den afstøbe. Men der ventede 
Freunds Eurydice en tragisk Skæbne, der gik ham nær til Hjærte. 
Han havde endnu, efter at Udstillingen var forbi, arbejdet en 14 Dage 
paa den for at fuldføre den saa godt som mulig. Alle Tilberedel- 
serne til Afstøbningen vare trufne, da en lige saa uventet som beklage- 
lig Hændelse indtræffer; men vi ville lade Freund selv tale: »Næste 
Morgen,« skriver han til Broderen den 21de Maj 1815, »lukker jeg 
Døren op, og Øjnene søger som sædvanlig min Eurydice, men de 
fandt hende ikke, hun laa nedkastet paa Gulvet i sit forrige Intet. 
Jeg vilde først ikke tro dem, og snurrede mig som et Hjul om mig 
selv; men jeg blev snart overbevist (om), at det var altfor sandt. 
Den var paa Charlottenborg, hvor jeg havde et lille Værelse paa 
kort Tid. Prindsen og enhver, som den behagede før, beklagede 
mig nu! Jeg beklager mig ikke; den har gjort al den Tjeneste, den 
kunde. Jeg haaber ikke, at min Muse vil behandle mig saa sted- 
moderlig, at denne ene (Figur) kun skulde lykkes mig; og sandelig, 
dette holdt jeg ikke ud, da vilde Livet blive mig for byrdefuldt. 
Prindsen lovede mig, (at) naar jeg vilde modellere den igjen, vilde 
han staa ved sit Ord.« Denne Udtalelse viser, at Freunds Sind 
havde beroliget sig, og at han med mere Koldblodighed kunde betragte 
det Tab, han havde lidt; men det vides, at han strax var saa for- 
tvivlet over, hvad der var hændet, at han endog var tilbøjelig til at 
tro, at der var Misundelse og Ondskab med i Spillet, da han ansaa 
det for umuligt, at Statuen, saaledes som den var lagt op, kunde 
styrte sammen af sig selv, hvilket dog vist var en Følge af, at Figu- 
ren saa længe var bleven holdt vaad. 

Da der ikke findes noget som helst Middel til at danne sig en 
Forestilling om denne Statue, der vakte saa megen Opmærksomhed, 
aftrykkes her et Par Bemærkninger af en Anmeldelse i »Nyeste 
Skilderie« for 1815, pag. 444, skjøndt de rigtignok ikke sige Meget. 
»Figuren er meget heldig, og især er Udtrykket i Ansigtet og Armenes 

Stilling ypperlig. Det vilde være at ønske, at en Konstynder vilde 
tage en Afstøbning af denne skjønne Figur. Man har villet paastaa, 
at Figuren er noget for lang; hvorvidt denne Paastand er grundet, 
lader Anmelderen blive uafgjort her. Imidlertid vidner dette Arbejde 
om et hidtil skjult Talent, som Anmelderen ønsker al den Opmuntring 
og Understøttelse, som det fortjenere 

Derpaa udførte Freund en Gruppe: Herkules, som kaster Lichas 
i Havet«, der vel nærmest gjordes til Øvelse, og som havde den 
samme Skæbne som saa mange af hans tidligere Arbejder, at blive 
ødelagt efter at være tagen i Øjesyn af en Del af Akademiets Med- 
lemmer, der stadig vedbleve med at opmuntre Konstneren. Denne 
Gruppe blev ikke gjort aldeles færdig, da et Arbejde i en hel anden 
Retning kom til at optage Freunds Tid. 

Alt den pdeSept. 1 814 var der igjennem Finantskollegiet kommen 
en Ordre om, at Medaljen til Kronings- og Salvingsfesten , som den 
Gang mentes at skulle finde Sted i Slutningen af Oktober samme Aar, 
skulde for betimeligen at blive færdig udføres af Hofmedaljør Conradsen 
i Forening med Freund, saaledes at denne fik Reversen at udføre, 
hvad der nærmest var sket paa Anbefaling af Collin. Da Kroningen 
imidlertid var bleven udsat, og man formodentlig ikke havde nogen 
klar Forestilling om, hvor lang Tid der egentlig medgik til et saadant 
Arbejde, sattes Freund først saa sent i bestemt Kundskab om, naar 
Kroningen skulde foregaa, at han ikke havde mere end 4—5 Uger 
at gjøre den færdig i. Og Conradsen, paa hvem han havde stolet, 
havde endnu ikke begyndt, da han ikke kunde faa Dronningens 
Portrait, og omsider erklærede, at han ikke vilde tage fat, førend 
han havde faaet det. Da dette rygtedes, meldte der sig en vis 
Krigsassessor Miiller, der var ansat paa Kommandantkontoret, og som 
alt havde skaaret en Medalje i Anledning af Frederik den Sjettes 
Hjemkomst fra Wien. Han tilbød at ville skære Forsiden og, hvis 
det ønskedes. Bagsiden med. Men for denne Dilettant vilde Conradsen' 
ikke træde tilbage. Og, som Freund skriver: »Nu saa man dem 
begge træde frem til Kamp. Den ene stolende paa sin gamle Hæder, 
hin paa, jeg véd ikke hvad, — ja paa et halvt skaaret Hoved i 
10 Dage! Conradsen glemte i denne Hast Planen til Slaget i det 
Øjeblik, han skulde ordne Stridskræfterne, og satte de svære Tropper 
dér, hvor Pladsen var for de lette, og de lette dér, hvor Planen 
anviste Pladsen for de svære (d: han satte Dronningen til Højre af 
Kongen); vistnok dette Ene fældede ham, og han maatte til sin 
store Sorg se sine Fjender triumfere. Warberg var med i Spillet — 

Akademiet dømte imellem dem, og Kongen gjorde Udslaget. Det 
ærgrer mig forbandet at se det ophøjede Pars Portraiter saa usselt 
behandlede og saa slet udførte. Min Figur lider ved, at Forsiden 
er saa ussel, og for at Sletheden ret kan være kjendelig, er den lige 
saa slet præget.« 

Som vi se, var altsaa Freund meget misfornøjet med dette 
Hastværksarbejde, og for at bøde noget paa dets Slethed, besluttede 
han for egen Regning at udarbejde en anden Medalje med samme 
Fremstilling, men kun en halv Gang saa stor. I sin Ansøgning herom 
af 23de August 181 5, hvortil den trofaste Collin havde leveret Kon- 
cepten, motiverer han denne sin Plan ved, at »Kroningsmedaljens 
Størrelse og deraf flydende Kostbarhed maaske vilde vanskeliggjøre 
Anskaffelsen for Mange, som kunde ønske at komme i Besiddelse af . 
denne Skuemønt, hvorved Mindet om den 31te Juli 181 5 over- 
antvordedes til Efterslægten.« Men Ansøgningen blev ikke bevilliget, 
endskjøndt man, efter at der var udpræget 44 Stykker i Guld og 600 
i Sølv, som bleve uddelte ved Kongens Taffel til Enhver, der var 
indbudt til Kroningsfesten, fandt sig foranlediget til at kassere denne 
Medalje, eller rettere sagt Forsiden af samme, hvis Fald da trak 
Reversen med sig. Derimod havde Akademiets Præses udtalt i det 
Møde, i hvilket den endelige Dom over Medaljen fældedes, at han 
havde Haab om, at Freund vilde skære Stemplet om »til den næsten 
ligesaa uheldig udførte Figur paa Reversen.« Han henvendte sig 
ogsaa derom til Freund, der afslog at gjøre det, da det gamle Stempel, 
der var udført med saa stor en Hast, dog ikke vilde kunne blive 
fuldkommen godt, men tilbød at ville gjøre en hel ny Revers, 
hvormed ogsaa Prindsen erklærede sig tilfreds. Og derpaa bleve 
begge Siderne satte til Konkurs. Conradsen meldte sig nu for at 
skære Forsiden, og Freund erklærede først, efter Collins Tilskyndelse, 
at han vilde tage imod Tilbudet om at skære Reversen; men senere 
fik han baade Forsiden og Bagsiden, og han opfordrede Conradsen 
til at konkurrere med sig, >men«, som Freund udtrykker sig i et 
Brev til Broderen af 3dje Februar 1816, »omendskjøndt han har blæst 
til Strid og er i Færd (med) at ordne Tropperne og har Lyst til at 
møde enhver dansk Konstner inden Skrankerne, saa ytrer han den 
største Ulyst til at slaas med mine faa Tropper, der vel kun næres 
af spartansk Føde, men brænde ikke mindre af sand Lyst til at 
slaas end hine.« Det var for ham, som om Minerva tilhviskede ham, 
at han ikke skulde holde sig tilbage fra Kampen, og »sandelig«. 

føjer han til, »lader denne store og vældige Genius sig til Syne, 
da er det ikke svært at vælge . . .« 

Uagtet Collin, uvist af hvad Grund, var meget imod, at Freund 
indlod sig paa denne Konkurs, hvortil Medaljør Jacobsen ogsaa havde 
indfundet sig, tog Freund dog fat paa Arbejdet, da han var færdig 
med Relieffet til den store Guldmedalje. Opgaven til denne var tagen 
af Susannes og Daniels Historie 34. og 35. V.: ^Men de to Ældste 
stod op midt blandt Folket og lagde Hænder paa hendes Hoved. 
Men hun græd og saa op til Himlen; thi hendes Hjærte forlod sig 
paa Herren;« og denne Opgave betegnes af Freund — og det ikke 
med Urette — som meget svær paa Grund af de »stærke Karakterer«. 
Den 2den og 3dje Januar 18 16 blev Skitsen gjort paa Charlottenborg, 
og Freund arbejdede paa Udførelsen af Relieffet uden Afbrydelse fra 
Begyndelsen af Januar til i ite Marts fra Morgen til Aften hver Dag, 
saa længe det var lyst. Men al denne Flid skulde lige saa lidt nu 
som den første Gang, da han konkurrerede til den lille Guldmedalje, 
krones med Held; han fik mod sin Forventning ikke Præmien. 
Dette Udfald nedtrykte ham i nogen Tid ; thi han antog, at Akademiet 
havde været uforholdsmæssig stræng imod ham, en Formodning, 
hvori han blev bestyrket, idet han fandt en paafaldende Modsigelse 
imellem de fleste af Medlemmernes private Mening og det Udfald, 
Stemmegivn ingen fik i Forsamlingen. Denne Modsigelse, som man 
ogsaa i en nyere Tid undertiden har villet lægge Mærke til, kan dog 
forklares ved, at det enkelte Medlem lige over for Konstneren selv 
giver efter for en naturlig Tilbøjelighed til at være saa mild som 
mulig i sine Udtalelser, et Hensyn, der falder bort i Forsamlingen, 
hvor Konstneren ikke er til Stede. Hvorledes det nu end hænger 
sammen med Bedømmelsen af dette Arbejde, der er sporløst for- 
svundet, er saa meget dog vist, at Freund tog sig dette Udfald 
overmaade nær, og Tanken om at blive Medaljør fik atter Overhaand 
hos ham, i hvilket Fald han naturligvis tidligere end ellers kunde 
vente sig at faa Understøttelse til en Udenlandsrejse. Da han nu 
troede, at Udførelsen af de nye Stempler vilde kunne bidrage væsenlig 
til Virkeliggjørelsen heraf, tog han med fornyet Iver fat paa dette 
Arbejde; men ogsaa denne Konkurs skulde faa et uheldigt Udfald 
for Freund. Den 5te April 1817 behandledes Sagen i Akademiet, 
og alle Stemmer vare for ikke at kunne anbefale Stemplerne til 
Antagelse. Jacobsens Stempler bleve derimod foretrukne, skjøndt det 
næsten synes utroligt, at Nogen skulde være ude af Stand til at se 
Forskjellen paa Jacobsens plumpe Haandværksarbejde og Freunds 

fint gjennemførte Konstværk. Dette højst mærkelige Udfald forklares 
af Freund selv paa følgende Maade i et Brev til Broderen den 
4de Juli 1 8 17: »Akademiet vil endvidere have, at jeg ikke duer til 
(at være) Medaljør, men Billedhugger; og det Sidste var vist en af 
Bevæggrundene, som fældede mine Stempler. Men tillader Tiden mig 
at være, som jeg vil, og Omstændighederne tilbyde sig saaledes, 
som jeg kan benytte dem, skal jeg, saa sandt hjælpe mig Gud, 
godtgjøre, at mit første og eneste Maal er Billedhugger, men det andet 
Medaljør, og at jeg ikke er saa uduelig, som de søge at gjøre mig, 
og bevise dem, at deres Dom om mig her var skjæv og urigtig.« 

Forinden vi imidlertid forlade Freunds Virksomhed som praktisk 
Medaljør, der afsluttes med dette Arbejde, turde det ikke være af 
Vejen her noget nærmere at dvæle ved hans Arbejder i denne Retning 
og om hans Betydning i det Hele som Medaljør. 

De betydeligste Stempelskærere i det i8de Aarhundrede — 
denne Tidsalder, da den gyseligste Vansmag og den mest prunkende 
Maner tyngede paa Konsten i alle Retninger — var de to Sveitsere 
Daszier, Fader og Søn, der arbejdede i Frankrig og England, og 
Johan Karl Hedlinger, hvis største Virksomhed er knyttet til Sverrig. 
Dette Land havde tidligere i Arwid Karlsteen fra Værmland haft en 
Stempelskærer, der ved den elastiske Blødhed i Kjødets Behandling 
og en ret levende Opfattelse af Enkelthederne ragede op over sine 
øvrige Samtidige, men de Disciple, han efterlod sig, bleve snart 
aldeles overfløjede af Hedlinger, der ligefrem blev en europæisk 
Berømthed. Denne stod ogsaa paa Højden af Tiden og udførte de 
fyrstelige Hoveder paa en overlegen, fornem Maade med en Gravstik, 
der véd at give den markerede Profil et majestætisk Sving og 
Allongeparykken den ubestemte Karakter, der minder om rigelig 
Anvendelse af Pudder. Dog ligger der en vis bred Stil til Grund 
for hans Arbejder, som tyder paa et Talent, der til en anden Tid 
vilde kunne blive noget Udmærket. I Behandlingen af Løvinden 
med sine Unger paa Medaljen, der prægedes ved Ulrica Eleonoras 
Thronbestigelse*), er der saaledes et friskt umiddelbart Naturstudium 
og en dygtig, noget massiv Formbehandling, der bestyrker denne 
Antagelse. Rusland benyttede sig undertiden af denne dygtige 
Konstner, og han hidkaldtes ogsaa af Christian den Sjette til Danmark 



*) Denne Fremstilling er et Bevis paa den dristige Smagløshed, man den Gang kunde 
tillade sig. løvinden med sine 4 legende, store Unger, der boltre sig og bides 
omkring den , skal nemlig forestille hverken mere eller mindre end Dronningen og 
de 4 Rigsstænder. 

for at bøde paa de i høj Grad middelmaadige Konstnere som Bøg, 
Berg osv., som den Gang fandtes dér. 

Senere kom Nordmanden Magnus Gustav Arbien, der var Hedlingers 
Elev, til at virke i Kjøbenhavn, hvor han blev Medlem af Akademiet. 
Arbien var en Elev, som var sin ansete Mester værdig, men han har 
aldeles det maniererede Sving, som tilhører Tiden, og forstaar ret at 
give alt det Flydende og Flyvende i Allongeparyk, Kniplinger o., s. v., 
der indhyller Portraiteme som en Sky. Henved et halvt Hundrede 
Medaljer vidne om, at han i hvert Fald fandt Beskæftigelse, selv * ^| 

om ogsaa Paaskjønnelsen faldt meget tarvelig ud. Modelleringen af 
hans Hoveder er fast, fyldig, og Overfladens Behandling ingenlunde 
livløs, men har ikke den Blødhed, som Hedlingers; derimod er hans 
Profiler net skaame og Tegningen af den enkelte Form nøjagtig. 
Mindre heldige ere hans temmelig plumpe Figurer, der vel ikke ere 
saa affekterede som Meget paa hin Tid, men de ere til Gjengjæld 
ufrie i Opfattelsen, og deres Bevægelser synes at blive hæmmede af 
Klædebonnet. Stoffet er meget svært, og der er ingen Forskjel paa, 
om det repræsenterer Uld, Staal eller Læder; det har altid noget af 
det Sidstes Karakter. I hans senere Arbejder kommer der et 
kraftigere Relief, men Forkortningen imod Fladen er lige saa lidt 
hans som Tidens stærke Side. Den nærmeste Arm kao være 
kolossal i Modsætning til den anden, og Hovedet synes hos de 
kvindelige Figurer undertiden at være flere Alen fjærnet fra den 
balonagtig opsvulmede Underkrop. 

Noget senere end Arbien var Daniel Adzer, der var født i 
Kjøbenhavn og var naaet til Stempelskæringen igjennem Guldsmede- 
haand værket. Han var ikke ligefrem en Elev af Hedlinger, men 
uddannede sig efter ham og du Vivier, og maa siges at være en ret 
dyg[^i& Repræsentant for Overgangen til den følgende renere Periode. 
Han er i Stand til at forme et Hoved med en vis Bestemthed, 
men den smaalige Opfattelse lader ikke det, som er det Væsentlige 
i Ansigtets Træk, komme til sin Ret, og den glatte, kolde Overflade 
gjør et ofte sløvt og stumpt Indtryk. Hans noget tykke Figurer ere 
for sværlemmede, og det har ingen heldig Indflydelse paa dem, at 
han ikke forstaar at tumle sit vide Draperi, hvis fine og tætte Folder 
ere lagte paa en ængstelig og ubehjælpsom Maade. Derimod har 
han dog i Modsætning til Arbien forsøgt at faa nogen Forskjel ind 
i Behandlingen af Stofferne — man mærker alt, at det lakker ad 
Enden til med det i8de Aarhundrede. Der var imidlertid mangen 
Skole at gjennemgaa, førend det lykkedes den Tids Medaljører, 

der endnu vare hildede i Rokokoens Grarn, at biyde igjennem det, 
og den Fod, der var vant til zirlig at trippe i de snorlige Gange 
mellem de udklippede Hækker, maa have Tid til at vænne sig til 
at trave hen ad Konstens simple Landevej. Imidlertid bør en af 
Adzers Kompositioner, nemlig den Medalje, som han gjorde i An- 
ledning af Frederik den Femtes Begravelse, særlig mærkes. Paa 
Reversen er i symboliserende Figurer forenet Alt, hvad der forhindrer 
Kongen fra fuldstændig Død og Forglemmelse: Her er en Moder, 
der opfostrer et Barn, her er en Dreng, der kvæger en Syg, og Drenge, 
der lege med Konstnerværktøj, og Baggrunden for hele Scenen dannes 
endelig af — Marmorkirken. De virkelig skjønne Grupper ere be- 
handlede med ualmindelig Sands for den naturlige Frihed i Stillinger 
og Bevægelser og med en Smag og Følelse i Foredraget, som egentlig 
er næsten uforklarlig, naar man mindes, hvad Adzer ellers har gjort. 
Her er det lykkedes den ikke ubegavede Konstner, maaske uden at 
han selv anede det, at afkaste Tidens trykkende Aag og lade sine 
egne oprindelige Kræfter, raade, og der er i et saadant Arbejde et 
Varsel om, at den Tid ikke var langt borte, da Konstneren atter ved 
Pallas Athenes Haand skulde føres tilbage paa den rette Vej, der 
gjennem den klassiske Konsts Rige førte til en sandere og rigtigere 
Opfattelse af Naturen. 

Skjøndt Freund, da han vilde uddanne sig som Stempelskærer, 
ikke godt har kunnet undgaa at beskjæftige sig med disse Konstnere, 
der baade havde Renommée og Fortjeneste, kan man dog ikke spore 
nogen egentlig Indflydelse paa hans Opfattelsesmaade, med mindre 
man vil antage, at den store Rigdom paa fine Folder, der fandtes i 
Adzers Draperi, er gaaet over i Freunds Behandling af Klædebonnet. 
Det er jo ogsaa rimeligt, at Freund med sin virkelige Kjærlighed til 
det Antike ikke kunde have Noget at gjøre med den Tids Repræsen- 
tanter, der blot koketterede dermed. 

Derimod synes et nøje Studium at have knyttet Freund til 
Gianellis Arbejder, skjøndt denne udmærkede Stempelskærer var død 
1807, altsaa inden Freund tog fat paa at skjære Medaljer. Naar 
man undtager hans Revers til Medaljen for Videnskabernes Selskab, 
hvor Sandhedens svævende Figur med sit yppige, svulmende Legeme, 
der bugter sig i maniererede Rokokolinjer, endnu hører hjemme i 
Ludvig den Femtendes Tid, har han ellers fuldstændig brudt med den, 
og den siddende Genius paa hans store Sølvmedalje minder i sin 
Karakter om den Opfattelse af den antike Konst, der aabenbarer sig 
igjennem Sergeis Arbejder, skjøndt Sergei markerede Formernes 

Hovedpartier paa en kraftigere, skarpere Maade, medens der i Gianellis 
Figur hersker en bred Stil, hvor de ellers skjønt anlagte Former gaa 
over i hinanden i en blød Ubestemthed. Den løse Flagren af 
de fyldige Haarlokker, hvortil noget Tilsvarende findes andet Steds 
paa den Tid, f. Ex. hos den svenske Medaljør Carl Gustav Fehr- 
mann, antyder næsten paa symbolsk Maade Løsrivelsen fra Paryk- 
stilen. Gianellis berømteste Arbejde er vel den store Stutterimedalje, 
hvor den kraftige Hest røber et Studium, der er lige saa omhygge- 
ligt som Salys, men Udbyttet er blevet betydeligt natursandere, uden 
at der er tilsidesat Noget af Elegancen. Egekrandsen paa Reversen 
bør dog heller ikke overses. Det Tynde og dog Faste i Bladets 
Textur, det Glatte, Blanke og Tørre i Overfladen kan. ikke være 
bedre givet, og det skarpe Øje, hvormed Fænomenet i Virkeligheden 
er iagttaget, kan spores i de dristige Forkortninger af, Bladenes liv- 
lige Krumninger og Bøjninger: Konsten har atter fundet Naturen! 

Men hans interessanteste Arbejde turde dog vel være Medaljen 
i Anledning af Negerhandelens Ophævelse fra 1792, der er en stor 
Sjældenhed. Negerhovedet er udført efter Abildgaard, men det er 
imidlertid ikke muligt at opdage Spor af dennes ellers let kjendelige 
Ejendommeligheder. Her er egentlig ikke mere nogen bestemt Stil- 
indflydelse tilbage; Opgavens ejendommelige Natur maatte umiddel- 
bart henvise til det virkelige Forbillede, og Løsningen er forbausende. 
Modsætningen mellem den glatte, blanke Hudoverflade og det matte, 
krusede Haar er slaaende, og Gjennemarbejdelsen af Formerne er i 
høj Grad smagfuld. Dog kan det ikke nægtes, at det elegante, 
virtuosmæssige Sving, der er i Behandlingen, er tilvejebragt noget 
paa Sandhedens Bekostning, idet der er kommet lidt for meget 
metallisk Glands ind i den blankt polerede Flade, hvorved Karak- 
teren af Profilen er bleven udvisket noget. Imidlertid er det et 
mærkeligt Arbejde, og det er et stort Spørgsmaal, om nogen Stempel- 
skærer paa den Tid var i Stand til at lægge en saadan overlegen 
Dygtighed for Dagen ved Udførelsen af en for Gravstikken saa 
vanskelig Opgave. Paa Bagsiden findes en siddende Nemesis i et 
tæt tilsluttende Klædebon; men her er ikke Forsidens glimrende Be- 
handling. 

I 1811 skar altsaa Freund, som omtalt, sin første Medalje — 
til Øvelse; og, naar man undtager Gianellis Arbejder, staar den langt 
over Alt, hvad der ellers udføres paa den Tid i Danmark. Paa den 
ene Side hviler en nøgen, ungdommelig Figur, støttende sig paa 
den venstre Arm. Det venstre Ben er udstrakt i hele sin Længde, 

medens det højre er stærkt bøjet. Over det sænkede Hoved holdes 
med den højre Haand en brændende Fakkel. Hovedet og det øverste 
Parti af Brystet er udført i større Maalestok paa den anden Side af 
Medaljen. Det er en dejlig Tanke hos Konstneren at anvende det 
skjønne Udbrud*), hvormed Æneas hilser sin Moder, Venus, der 
kommer til ham i Skikkelse af en Nymfe, paa sit eget Forhold til 
Konsten, som han elskede, som en Søn elsker Moderen, der har 
fostret ham, og om hvem en indre Stemme siger ham, at hun aldrig 
vil svigte ham i Nøden. Og naar han vil forestille sig den Genius, 
der breder Konstens Lys om i Verden, da er det saa betegnende, 
at han til Forbillede har valgt det lokkede Hoved af den skjønne 
Amor fra Vatikanet, uden at han dog har kopieret det. Det sørg- 
modige Udtryk, som gjør, at man vel med Rette i samme ser én 
over Tabet' af Psyche sørgende Eros, er modificeret og er blevet 
mere drømmende, medens det bølgende Haar er opfattet i en blød, 
malerisk Ubestemthed, idet kun de enkelte løsere Lokker udskilles, 
ganske i Modsætning til hans strænge Opfattelse i den første Tid i 
Rom, men med levende Sands for alt det Bløde, Bøjelige og Ela- 
stiske ved Haaret, som saa ofte har fristet Billedhuggeren til at gaa 
udenfor sine Grændser. Selve Legemet skylder vistnok Abildgaard 
det Langstrakte i Extremiteteme, men den delikate, smagfulde Be- 
handling af Musklerne med deres fine Overgange er Resultatet af 
Studiet af Gianellis Geniu§, medens dog Freund gjennemgaaende 
bestemtere har fremhævet de anatomiske Enkeltheder. Saaledes er 
den Spænding i de svulmende Muskler, der fremkommer ved den 
stærke Bøjning af Knæet, gjort med et Kjendskab til Naturen, som 
her møder os for første Gang hos en dansk Medaljør. Ligeledes 
kan man ikke Andet end beundre den Sikkerhed, hvormed han for- 
staar at lade En føle Rummet, der adskiller Benene. Og man maa 
indrømme, at den unge Konstner med Ære har løst dette Problem, 
naar man tænker paa, hvorledes Arbien og Andre med al deres Rou- 
tine dog aldrig vare i Stand til paa en virkelig konstnerisk Maade 
at se og opfatte Forholdene i Legemet ved dets Forskydning ind 
mod Planen. Og er man bleven fortrolig med Finesserne i Freunds 
lille Arbejde, som man føler ret er gjort med Kjærlighed, da overser 
man snart enkelte Haardheder eller overdrevne Sving, der endnu vare 



•) Vær os naaciig! og Hvo som helst Du end er, o let os vor Møje (laborem). Mon 
Freund skulde have vidst, at Ordet »laborc ogsaa kan bruges om Konstens Arbej- 
der? Cfr. Virgils Æneide, i. V. 455. 



20 

et Slags Arvegods fra det forrige Aarhundrede. Da glæder man sig 
ret over Alvoren i Tanken, over Styrken i de alt Andet end egentlig 
harmoniske Linjer, og over den Frihed, hvormed det Nye i Motivet 
er blevet opfattet med Fare for at krænke nedarvede Love for Kom- 
positionen. Endelig dvæler Øjet ogsaa gjærne ved den yndefulde 
Behandling af Broncens. Overflade, der glat og smidig føjer sig efter 
Konstnerens Gravstik — og Glandspunktet er maaske det smukke 
Brystparti i den større Maalestok, hvis Behandling paa én Gang er 
bred uden at mangle Zarthed, meget omhyggelig gjennemført uden 
dog at blive smaalig. 

Naar man med et bestemt Indtryk. af denne Medalje gaar til 
Betragtningen af det næste Arbejde: Reversen til Kroningsmedaljen, 
der blev udført 1815, da føler man sig overrasket, fordi der her er 
noget vist Begynderagtigt, noget Famlende, som Medaljen, der var 
udført fire Aar tidligere, ikke egentlig havde. Men for det Første 
maa det ikke glemmes, at det i høj Grad er et Hastværksarbejde, 
som egentlig ikke er færdigt*), og dernæst var det jo første Gang, • 
Freund skulde behandle Draperi med Gravstikken; at dette er en 
Opgave, som ikke strax kan lykkes for en Begynde^, bør ikke over- 
raske os, naar vi se saa øvede Stempelskærere som Adzer og 
og Arbien egentlig aldrig overvinde Vanskelighederne paa dette 
Punkt. Freund undgik imidlertid det Skær, de strandede paa: det 
klodsede og tunge Draperi, som bedækker Legemet paa en saadan 
Maade, at dette bliver svært og uskjønt. Men idet han bestræbte 
sig for at lade Legemets Hovedformer og Konturer tegne sig under 
den lette Tunika, gik han til den modsatte Yderlighed; Tøjet er paa 
sine Steder for gjennemskinnende dg klæber sig ligefrem til Legemets 
Overflade. Desuden gjøre de talrige Folder en ubehagelig Virkning; 
de have en fuldstændig stribet eller listeagtig Karakter, som er alt 
Andet end heldig. Maaske denne Ejendommelighed skyldes Ind- 
flydelse fra Conradsen eller selv endog fra Gianelli, hvis Nemesis har 
enkelte Folder, der tegne sig ganske paa en lignende aareeigtig Maner. 
Dog tør man vist ogsaa antage, at en omhyggeligere Fuldendelse af 
Figuren vilde have frembragt en heldig Forandring i dette Parti, saa- 
ledes som det ses i Reversen til en ny Kroningsmedalje. 

Foruden disse Fejl kan man ganske sikkert indvende imod Danas 
Figur, at den er flad, at Extremiteterne, navnlig Armene, ere uforholds- 



•) Det kan f. Ex. ses ved Betragtningen af Armene, der ere meget svage i Model- 
leringen, og i den flade venstre Haand med de underlig traadformede Fingre. 

mæssig lange, medens der tillige er noget Tvungent i hendes Stil- 
ling, idet Overkroppen viser sig mere en face, end den skulde efter 
Stillingen af Benene, men Følelsen i Figuren er saa smuk, der er 
noget sandt Kvindeligt i Holdningen, idet hun tøvende synes at 
standse sine Fjed, og noget Bly, Jomfrueligt i den Maade, hvorpaa, 
hun rækker Kronen*) frem, saa at man forsoner sig med Mang- 
lerne, naar man først har faaet Øje berpaa. 

Hvilke Mangler disse nu end kunde være, saa var det dog stor 
Synd, at denne Figur, hvori en virkelig Konstnerfølelse — om end 
noget ubehjælpsom — skulde kobles sammen med en Forside saa 
slet som den, Miiller leverede; thi her ^ hverken Spor af Følelse 
eller teknisk Færdighed, og de ulykkelige Majestæter se ud som hul- 
øjede og hulkindede Lig med stive, fuldstændig udtryksløse Øjne, 
foruden at der er en fuldstændig Konfusion paa alle Punkter. Men 
en Tid, der kunde tillade en saadan Fusker at være med til at for- 
herlige Kroningsfesten, havde naturligvis ikke Anelse om, hvad Freund 
havde præsteret, og hvad der kunde ventes af ham, naar han fik den 
Øvelse, han endnu manglede. 

Medaljen blev altsaa ingenlunde modtagen med Bifald af Publi- 
kum, som vel tilligemed Akademiets høje Præses ikke gjorde Forskjel 
paa Forsiden og Bagsiden, og man fandt, det var uværdigt, at et 
saadant Arbejde skulde bringe Mindet om Kroningshøjtideligheden 
til de fjærneste Tider. Weinwich skrev derimod en Kritik i Molbechs 
»Athene^ for 1815, hvori han véd at skjelne mellem Aversens rene 
Dilettantisme og store Svagheder, som han. dog er saa overbærende 
at skrive paa den hurtige Udførelses Regning, og Reversens virkelig 
konstneriske Værd, skjøndt en enkelt Bemærkning viser, at han ogsaa 
havde et rigtigt Blik for Fejlene i samme. Freund var imidlertid 
mindst af Alle blind for dem, og de nærmere Forandringer, han 
foretog med Figuren ved Udførelsen af de nye Stempler, tjente netop 
til at afhjælpe de tidligere Mangler. . 

Hele Figuren vendtes nu meget mere i Profil, og med livlige, 
festlige Skridt iler Dana frem, medens det lette Klædebon bruser om 
hende i rige Folder. Kjækt hæver hun sit Hovede og den skjønt 
formede højre Arm, der frembyder Kronen, som nu har en pibere 
passende Størrelse. Relieffet er her langt stærkere, og det kraftig 
byggede Legemes fyldigere Partier føles smukt under det forstandig 



*) Den er altfor stor, men dog i og for sig smukt udført efter Gianellis Kroue paa 
Medaljen til Minde om Slaget den 2den April 1801. 

ordnede Klædebon. Her er kun svage Spor tilbage af det Liste- 
agtige i Folderne, der dog have en vis Ubevægelighed i deres regel- 
mæssige Lag, som om Stoffet var stivet. Vilde man fremhæve 
enkelte Punkter som i Særdeleshed vellykkede, maatte det være den 
Maade, hvorpaa den venstre Arm bøjer sig frit og kraftig ud fra Bag 
grunden, der dannes af det flagrende Klædebon, og Hovedets fine 
gemmeagtige Behandling. 

Forsiden med Kongens og Dronningens Hoveder svarer i Dyg- 
tighed til Reversen. Begge Hovederne ere behandlede som Byster, 
men medens Frederik den Sjettes er holdt i et kraftigt Relief, hæver 
Dronningens Hoved sig ikke meget fra Medaljens Area. Dog tegner 
hendes Profil sig vidunderlig blødt imod Grunden, og der er i Øjets 
yndige Form, i de let adskilte Læber og i hele den følelsesfulde, 
mildt nuancerede Behandling af Overfladen Noget, der atter her 
bringer En til at tænke paa en Intaglio; ikke paa det døde Aftr>'k, 
men paa den douce Tone, hvormed den mere maleriske end legem- 
lige Form viser sig, naar Lyset falder igjennem Stenen. Derved 
fremhæves Modsætningen mellem Hovederne slaaende, og den for- 
skjellige Karakter af det Mandlige og Kvindelige i Hovederne er paa 
en smuk Maade kommen til sin Ret. Utvivlsomt er det i hvert Fald, 
at et Arbejde i det haarde Metal, hvor Formen viser sig saa uendelig 
fin, saa henaandet, kunde man sige, som her i Dronningens Hoved, 
mindes vi ikke at have set hos nogen anden moderne Stempel- 
skjærer. Og dog er denne Medalje sikkert at betragte som et Gjén- 
nemgangsstadium. Det vilde vist ved fortsat Øvelse være lykkedes 
for Freund at faa Bugt med den Haardhed i Gjengivelsen af Kjødet 
og den Kulde i Overfladen, som det er saa vanskeligt fuldstændig 
at faa ud af Metallet. Ved Siden af et saadant Resultat taber natur- 
ligvis selv en Udførelse som den, der er bleven den livlig kompone- 
rede Laurbærkrands eller dens nydelig nedhængende Baand til Del, 
i Interesse, og vi skulle ikke dvæle længere herved, men kun bemærke, 
at de græske Palmetter paa Dronningens Diadem atter ere et Vid- 
nesbyrd om Konstnerens Standpunkt. 

Naar Ens Øje efter at være blevet forvænnet ved alle Finesserne, 
hvorpaa denne Medalje er saa rig, vender sig til Jacobsens Medalje, 
der vandt Prisen, da koster det stor Overvindelse at skjænke den 
blot en overfladisk Opmærksomhed. Den hører ikke til Jacobsens 
bedste Arbejder og tager sig forfærdelig raa ud ved Siden af Freunds. 
Kongens og Dronningens Portraiter ere udførte uden Spor af Aand 
eller Liv, og der hersker en stor Forvirring i det indbyrdes Forhold 

mellem Hovederne; desuden er deres Udførelse flad, spids og mager, 
og det er, som der intet Kjød findes i Kongens Ansigt. Dana er en 
lang, karieagtig Kvinde, hvis klodsede Legeme er indhyllet i et grovt 
Klædebon, som gjeme kunde agere Gulvtæppe. Hun staar ganske 
en face og holder med sin Arm en Krone i Vejret, der i Plumphed 
ikke staar tilbage for Armen, og man kan ikke let tænke sig nogen 
større Modsætning mellem denne Virago og Freunds yndige, jomfrue- 
lige Kvindeskikkelse. Men til Trods for denne og saa mange andre 
iøjnefaldende Modsætninger, der klart viste Forskjellen mellem et 
Arbejde, der var beaandet af en sand Konstnersjæl, og et middel- 
maadigt Haandværksarbejde , prostituerede det danske Akademi sig 
dog i sit Valg og godtgjorde, hvilket Syn paa Konsten den Nationi 
maatte være i Besiddelse af, over hvilken Thorvaldsens Navn kastede 
én i en vis Forstand ufortjent Glands. 

Paa den Tid, da Freund saaledes forgjæves kjæmpede for at 
drive Stempelskæringen i Danmark ind i et ædlere Spor, var der i 
andre Lande Konstnere med ansete Navne. Der var saaledes i Eng- 
land Kiichler, der endnu i sine Figurer var fuldstændig indenfor 
Hyrdestilens Grændser. Hans Portraithoveder vare sløve og plumpe, 
men dog prægede af en vis Ærlighed. Harnisket og Andet tilfreds- 
stiller mere, men her er en iskold Elegance til Stede. Han har ikke 
kunnet være Noget for Freund, hvem derimod den udmærkede dyg- 
tige Thomas Wyan junior, der desværre alt døde 1817 kun 25 Aar 
gammel, stod langt nærmere. Hos ham ses den Bestræbelse efter 
at lade det menneskelige Legeme vise sig tydelig og bestemt under 
et fint, gjennemskinnende Stof, som senere spillede en saa stor Rolle 
i den engelske Skulptur, men den træder her endnu maadeholdent 
frem og ikke uden Følelse. Dog synes det næppe, som om Freund 
har faaet nogen direkte Impuls fra ham, deres Behandlingsmaade er 
dertil for forskjellig, derimod er der i Wyans fyldige, friske og dog 
stilfulde Modellering af Hovederne Noget, som paa en mærkelig 
Maade minder om Karakteren i lignende Arbejder hos Freund fra 
en senere Tid, og som i alt Fald tyder paa noget Beslægtet i disse 
to Konstneres Naturer. 

De italienske Medaljører, af hvilke vel Luigi Marifredini fra 
Milano var den betydeligste, hævdede endnu deres gamle Ry. Man- 
fredini udførte en Suite ret smukke Mønter for det unge Kongerige 
Italien, og hans let og frit sammenstillede Figurer dannede behage- 
lige, smagfulde Kompositioner; men der manglede Dybde i Tanken 
lige saa vel som i Relieffet. Dog overfløjedes de øvrige Landes 

Medaljører af den franske Skole, der frembragte en Række betyde- 
lige Talenter, som under Denons Ledelse kappedes om at forherlige 
Napoleons og hans tapre Armees Heltegjerninger, og som fuld- 
stændig syntes at fordunkle de største. Fortiden havde at opvise. 
Den klassiske Oldtid, hvormed Denon var nøje fortrolig, maatte 
levere Ideerne, der tillempedes efter de moderne Fordringer, og 
Skolens fuldendte Teknik kunde iklæde disse Ideer en Skikkelse, der 
med mærkelig ensartet Sikkerhed og Styrke i Tegning og Modelle- 
ring leverede virkningsfulde Illustrationer til den glimrende Epoke, 
der syntes at ville sætte Kronen paa den franske Nations berømme- 
lige Fortid. Men ligesom den Udvikling, der i det Store var fore- 
gaaet T Frankrig siden Revolutionens Dage, var kommen Euiopa til 
Gode, idet den fulgte i de sejrende Armeers Spor og bragte Læge- 
dom, hvor de havde udspredt Ødelæggelse, saaledes gik det ogsaa 
her paa dette begrændsede Omraade. De franske Medaljører stode 
som lysende Forbilleder, som man i de andre Lande ikke alene be 
undrede, men virkelig søgte at uddanne sig efter. Af Stempelskæ- 
rerne i Danmark, der som Jacobsen eller Conradsen og Andre mang- 
lede det konstneriske Blik, kunde man naturligvis ikke vente sig 
noget betydeligt Resultat i denne Retning, der derimod i sin Til- 
nærmelse til klassiske Mønstre netop skulde synes at maatte tiltale 
Freund. Naar vi desuagtet hos ham egentlig ingen Tilknytnings- 
punkter kunne finde, ligger det dels i, at han kun saa sjældent fik 
Leilighed til at prøve sine Kræfter, og tillige i, at hans Kamp efter 
Selvstændighed ogsaa i denne Gren af Konsten oftest lod ham vandre 
sin egen Vej, uden at han specielt søgte at tilegne sig den Udvik- 
ling, der var Resultatet af Andres Arbejde, skjøndt han paa anden 
Maade lod dem virke paa sig. 

Naar vi imidlertid her nævne Andrieus Medalje over Freden i 
Luneville, der paa Reversen fremstiller en Kvinde, som rækker en 
Oliegren frem, da er det kun, fordi denne Figur i sit noget flade 
Relief, i Legemets Holdning og i det Uskyldige i Opfattelsen minder 
om Freunds Dana fra den første Medalje. Alt Andet, ikke mindst 
det fri, bevægelige Klædebon, er saare forskjelligt Maaden, hvorpaa 
Andrieu har gjort Kvindens Hoved, er derimod en lignende, som 
Freund har anvendt i Behandlingen af Hovedet paa Konstens Genius, 
idet begge Steder Næsens Ryg, Læbernes og Hagens yderste Partier 
ere stærkt fremhævede i Forhold til Ansigtets øvrige jævne Flader. 
Vilde vi fremdeles søge et Tilknytningspunkt for Aversen med Kon- 
c^ens og Dronningens Brystbillede, kunde maaske Zouffroys Medalje 

fra 1799 i Anledning af Ludvig XVI's Datters Formæling afgive det, 
men kun med Hensyn til Hovedernes indbyrdes Forhold og Relieffets 
almindelige Karakter; thi Zouffroys Medalje tager sig ud som over- 
fladisk Routinearbejde ved Siden af Freunds skarpe Gjennemførelse. 
Freund tabte imidlertid ikke Stempelskæringen af Syne. I Italien 
omgav han sig med skjønne Mønter, der talte om den Højde, hvorpaa 
ogsaa denne Konst stod hos Grækerne og Romerne, og med moderne 
især italienske Medaljer, hvis Studium kunde udvide hans Synskreds 
i den Retning. Og da kan kom hjem igjen til Danmark, fremelskede 
og udviklede han ikke alene en dygtig Stamme af Medaljører, men 
han uførte selv ofte betydningsfulde Kompositioner til Medaljer, som 
de skar, og bragte derved en kraftig, ædel og ægte plastisk Stil til 
ogsaa at gjennemtrænge disse smaa monumentale Konstværker. Og 
hermed maa denne Betragtning være afsluttet, hvis Udbytte maaske 
ikke svarer til dens Omfang; men det er jo vanskeligt at faa et klart 
Syn paa, hvad Freund har villet som Medaljør, af de enkelte Spor, 
hans Virksomhed efterlod sig, da den afbrødes paa en saa uretfærdig 
og skaanselløs Vis. 

Inden vi atter optage den i 18 16 afbrudte Traad, maa vi gjøre 
Regnskab for en Bestilling, der bragte Freiyid for første Gang i Be- 
røring med Kommissionen for Christiansborg Slots Opførelse. Og til 
den rette Forstaaelse af dette Punkt er det nødvendigt at forudskikke 
nogle Bemærkninger, som for Øvrigt ogsaa ville kunne tjene til Op- 
lysning om den senere Udviling af dette for Freund saa skæbne- 
svangre Forhold. 

Ved Harsdorffs Død i 1799 led den danske Arkitektur et stort 
Tab, der var saa meget desto føleligere, fordi der i den nærmeste 
Fremtid skulde — aldeles afset fra manfoldige Privatforetagender — 
opføres adskillige Pragtbygninger, der vare blevne ødelagte ved Ilde- 
brande og Bombardementet. Vel havde Harsdorff efterladt sig en 
Elev, C. F. Hansen, men desværre havde han Intet arvet af sin Læ- 
rers fine Sands og ægte Begejstring for de græske Monumenter, 
hvormed Europa igjennem Stuarts Værk var bleven gjort fortrolig. 
Den rene og skjønne Harmoni, der klinger igjennem Harsdorffs Arki- 
tektur, lyder der kun et svagt Ekko af i Hansens Bygninger, og den 
klare Ro, der er saa velgjørende, fordi den har sin Rod i en levende, 
dyb Forstaaelse af den græske Bygningskonsts inderste Grundtræk, 
blev af denne greben paa en bagvendt Maade og forvandledes til en 
isnende Dødhed. Harsdorffs rene Stilfuldhed blev til en tør, skema- 
tisk Benrad, og den aandfulde Rigdom af de i stræng Forstand arki- 

tektoniske Enkeltheder hos hin var sporløst forsvunden hos denne, 
og i Stedet for Samme prange hans Bygninger kun med tomme 
Flader og magre Gesimser. 

Ikke desto mindre opnaaede Hansen en meget stor Anseelse, 
der vistnok til en Tid langt overgik den, Harsdorff kunde rose sig 
af at have nydt. »Vor udmærkede Hansen«, »vor berømte Hansen«, 
»denne sjældne Mand« ere Udtryk, der stadig vende tilbage i Breve 
fra hin Tid, f. Ex. fra Prinds Christian og Brøndsted. Alt som kgl. 
Bygmester i Altona lige i Aarhundredets Begyndelse havde han 
vundet et Navn, hvis Betydning end yderligere befæstedes, da han 
var kommen til Kjøbenhavn, hvor han efterhaanden avancerede op til 
en Overbygningsdirektørs betydningsfulde Stilling og desuden paa 
Grund af sin Indflydelse paa Kongen og Prinds Christian blev »Fak- 
totum« i Akademiet. Det var saaledes ikke mere, end hvad man 
kunde vente, at Opførelsen af de vigtigste offentlige Bygninger som 
Raadhuset, Slottet og Frue Kirke bleve overdragne ham, og som 
ledende Medlem af Kommissionerne, der vare nedsatte i denne An- 
ledning, fik han en næsten eneraadende Indflydelse paa Alt, hvad 
der drejede sig om disse Bygningers indre og ydre Udsmykning, en 
Indflydelse, der blev af en saa meget væsentligere Bet^^dning, som 
alle de Bestillinger, der fra det Offentliges Side gjordes hos Billed- 
huggere og Malere, i lang Tid udelukkende knyttedes til disse store 
arkitektoniske Arbejder. Her havde nu Hansen havt en forholdsvis 
rig Lejlighed til at bidrage til Maler- og Billedhuggerkonstens fyl- 
digere Udvikling, hvis han ikke uheldigvis havde været aldeles udannet 
paa disse Konstens Omraader, og for Arkitekturens Vedkommende 
havde havt en fuldkommen falsk Forestilling om klassisk Renhed i 
Stilen, for hvis Tilstedeværelse han efter sin hele Fremgangsmaade 
at dømme nærmest maa have anset det som en conditio sme qua 
non, at Billedhugger- og især Malerkonstens besmittende Indvirkning 
holdtes borte. Derfor synes det at have været en arkitektonisk 
Troessætning hos ham, at Bygningskonsten aldeles ikke behøver 
Malerkonsten og til Nød ogsaa kan undvære Skulpturen. Maleriet 
traadte virkelig heller aldrig som Fresko eller ad anden dekorativ 
Vej i Forbindelse med hans Bygninger, og Skulpturen underordnedes 
fuldkomment Arkitekturen ved at pakkes ind i knebne Nicher, og 
Hansens Bygninger vrimlede af Nicher — formodentlig for paa den 
Maade at skaffe lidt Liv ind i de kjedsommelige, store Flader. Men 
om Nicherne overhovedet bleve fyldte, eller paa hvad Maade det 
skete, synes i Almindelighed ikke at have ligget ham meget paa 

Hjærte, kun det var ^ i højere Grad end det var fornødent — en 
Livssag for ham at slippe fra Udsmykningen saa billig som muligt. 
Derfor spillede Stukken saa stor en Rolle hos ham, og han havde 
stadig adskillige Stukarbejdere i Slottets Tjeneste, som egentlig 
leverede alt det Billedhuggerarbejde, som Hansens Arkitektur havde 
Brug for. At Freund ikke vilde lade sig nøje med en »Stukkatør«s 
A'^irksomhed, der i Følge Hansens Fagegoisme var aldeles fyldest- 
gjørende, tog denne ham jo, som vi ovenfor have set, meget unaadig 
op. Og naar vi betragte, hvad han paa den Tid tillod sig at byde 
en Konstner af Thorvaldsens Rang, kan man ikke undre sig herover, 
thi denne Behandlingsmaade røber bedre end alt Andet hans sande 
Tænkemaade i den Retning; Skulpturen havde kun Betydning for 
hans Bygninger som en Slags finere Fyldekalk. 

Da Klangen af Thorvaldsens Konstnernavn begyndte at lyde over 
Europa, kunde hans Fødeland Danmark ikke godt undgaa længere 
at tage Hensyn til en saadan Søn, og Slotsbygnings-Kommissionen, 
der vel var nærmest dertil, begyndte at sætte sig i Bevægelse i den 
Retning, og i 1806 indløb adskillige alt tidligere bebudede Bestillin- 
ger. Af dem vare rigtignok fire kolossale Statuer til Christiansborgs 
Fagade, hvorom der længe var baade talt og skrevet nok, alt over- 
dragne Dajon at udføre i Sandsten, og Vilkaarene for Udførelsen af 
de andre Sager vare saa lidet tiltalende, at selv en mindre anset 
Konstner end Thorvaldsen maatte have følt sig tilbagestødt deraf. 
Kun de fire runde Medaljoner, der skulde indsættes i Muren over 
Dajons Figurer, bestiltes i Marmor; ellers syntes det at have været 
Kommissionen mest magtpaaliggende kun at faa Udkast eller Modeller 
fra Thorvaldsens Haand, hvorefter da Slottets Arbejdere kunde be- 
sørge Udførelsen i Stuk eller Sandsten. Dog var man med Hensyn 
til Statuerne Lykurg og Solon til Raadhuset saa forekommende at 
tilstede Thorvaldsen at udføre dem i den sande Størrelse, naar han 
i Italien kunde finde en Sten, der var lige saa blød som Sandsten, 
hvori de uden altfor stor Bekostning kunde udføres. Senere er 
Slottets Bygmester saa naiv at foreslaa Thorvaldsen, at lade Figurerne 
udføre i den slette, porøse Travertin, da det »lille men lykkelige 
Danmark ikke har Raad til at bekoste Marmorfigurer. <- Et saadant 
Tilbud kunde naturligvis ikke Andet end krænke Thorvaldsen, og 
han afslog at gaa ind herpaa; »thi«, som det hedder i Koncepten til 
Brevet, »jeg føler at skylde mit Fædreland som Konstner, at mit 
Arbejde bør være min Konge værdigt, og mig selv altid at bevare 
min Konstnerære«. 

Paa den Maade var det ganske klart, at de forskjellige Bestillinger 
hos Thorvaldsen ikke kunde blive til Noget, skjøndt Kommissionen 
ikke lod Underhandlingerne desangaaende aldeles falde, og til Syvende 
og Sidst bekvemmede man sig dog til at stille en fornyet Overdragelse 
i Udsigt af de omtalte 4 Statuer, der nu skulde udføres i Marmor, 
thi hvor beskeden man end var i sine Fordringer, havde man dog 
set sig nødsaget til at kassere de to Modeller, der vare udførte af 
Dajon. Men Thorvaldsens Mishag var i den Grad bleven vakt, at 
han. ikke tog noget Hensyn til det gjorte Tilbud. 

Foruden de omtalte Bestillinger fra Slotsbygnings-Kommissionen, 
der vare mere eller mindre alvorlig mente, var der én, der har særlig 
Betydning for os her, og det er den, som drejer sig om Frontonen 
til Raadhuset. Den omtales i Kommissionens Skrivelse af 31te 
December 1806, ogUdførelsesmaaden, der forlangtes, var den bekjendte : 
en Model udført i lille Maalestok, hvorefter Arbejdet kunde gjøres i 
den sande Srarrelse i Kjøbenhavn af en Stukkatør fra Milano. Den 
følgende Sommer tog Thorvaldsen ogsata fat paa Frontonen, men 
denne var endnu ikke færdig, da Efterretningen om Kjøbenhavns 
Bombardement og delvise Ødelæggelse naaede Rom, og han blev over 
dette Budskab saa bedrøvet og nedslaaet, at han satte det paa- 
begyndte Arbejde til Side. Da Thorvaldsen ikke senere hørte Noget 
fra Slotsbygnings-Kommissionen, hvem det rimeligvis denne Gang 
ikke var mere magtpaaliggende end sædvanlig at faa Andet end et 
Udkast til Kompositionen, sendte han den 2den Marts 18 10 en lille 
Tegning af samme, for at den derefter kunde lade Frontonen udføre 
i Stuk — et herligt Materiale, der kunde hjælpe ud over alle Vanske- 
ligheder. Slotsbygnings-Kommissionen, der paa den Tid Ingen havde, 
der kunde paatage sig dette Stykke Arbejde, led ganske sikkert en 
stor Skuffelse, øg først i 181 5 overdroges det Freund at udføre en 
Skitse efter Tegningen. Denne Tegning, som nu findes i Thorvaldsens 
Museum, er ikke synderlig stor, saa den kunde ikke, skjøndt smukt 
og omhyggelig gjennemført, sætte Freund i Stand til at fastholde 
stort mere end Ideen og Hovedkarakteren. Hvis denne Model var 
bleven bevaret, vilde man altsaa tilnærmelsesvis kunne have betragtet 
den som et originalt Arbejde af Freund, samtidig med at den dog 
sikkert vilde have givet Lejlighed til at iagttage, hvorfedes den da 
alt ejendommelig udviklede Konstner havde forstaaet at lade sig 
beaande af den Genius, der ikke kunde andet end aabenbare sig selv 
i saa lille et Arbejde. Skitsen var 1$^!% Fod lang og 3V'4 Fod høj, 
en Fjerdedel af den sande Størrelse, og den blev aflformet, efterat 

den var bleven bedømt af Akademiet- Slotsbygnings-Kommissionen 
bekostede Afformningen ; »men«, skriver Freund til Broderen i Altona 
den 3dje Februar 1816, »at betale mig Noget for den, derom er ikke 
talt Noget.«. Og virkelig fik han aldrig en Skilling for dette ikke 
ringe Arbejde, hvorpaa han dog maa have arbejdet flere Maaneder. 
Men Freund var ingen paatrængende Kreditor; at spille en saadan 
Rolle kunde ikke forenes med hans fine Følelse, og Slotsbygnings- 
Kommissionen tog sig denne — ved nærværende som ved andre 
Lejligheder — i Ordets egentlige Forstand til Indtægt paa den mest 
ugenerte Maade af Verden. Den Behandling, som Freund til sin 
store Overraskelse alt da led af Slotsbygnings-Kommissionen , kunde 
have været ham et Fingerpeg om, hvad han for Fremtiden havde at 
vente sig fra den Kant; men det gik ikke strax op for hans ædle 
Natur, at han var udset til at blive et velkomment Offer for en 
smaalig og hensynsløs Økonomi. 

Modellen af Frontonen var paa Udstillingen i 18 16, men Freund 
kom aldrig til at udføre den i det Store. Den henstod en lang Tid 
paa Akademiets Loft, hvor der ikke findes Spor mere af den. I 
Thorvaldsens sidste Levetid blev det efter Freunds Død overdraget 
én af hans Elever, G. Borup, at udføre den i brændt Ler efter den 
oprindelige Model, og i Aaret 1847 opstilledes den paa Christiansborg 
Slots Fagade i Stedet for paa Raadhuset*). 

Det vil erindres, at da Freund i Foraaret 18 16 skuffedes i sit 
sikre Haab om at erholde den store Guldmedalje, bragtes hans 
ellers saa faste Vilje et Øjeblik til at vakle ved dette Nederlag, og 
han fattede den Beslutning at opgive Skulpturen og udelukkende at 
hellige sig til Stempelskæringen. Imidlertid var hans Kjærlighed til 
Billedhuggerkonsten saa stærk, at han ikke længe kunde blive den 
utro, og efter gjentagne Opmuntringer fra adskillige af Professorerne 
ved Akademiet betraadte Freund i 1816 atter den næppe forladte Vej. 
Foruden flere mindre Sager, hvorpaa Navnene ikke engang kjendes, 
kan det mærkes, at han i en temmelig stor Maalestok udførte en 
Merkur, som har taget Pilen fra Amor, der som sædvanlig af Mangel 
paa Penge maatte slaas sammen, efter at Akademiet havde taget 
den i Øjesyn. 

Derpaa fik Freund Bestilling paa en kolossal Byste af Frederik 
den Sjette i Gips, der blev opstillet i en lille Niche over Porten imod 



•) En af Thorvaldsens Elever, Mathiæ, havde dog alt tidligere modelleret Figuren 
Okeanos, som blev brugt ved den endelige Opstilling. 

Gaarden til det saakaldte Guldhus, det nuværende Garnisonshospital 
i Rigensgade. Dette er det første af Freunds Arbejder, som vi ere 
saa heldige at have bevaret og endnu paa det oprindelige Sted. 
Forgjæves have vi hidindtil spejdet efter Noget, der kunde give en 
Forestilling om Karakteren af hans Konst, der i hans modne Alder 
var saa alvorsfuld og stræng og dog saa livsiyldig; her have vi endelig 
et Holdepunkt for Opfattelsen af samme, endnu medens den er i 
sin egentlige Udvikling. Frederik den Sjette er betegnet som Kriger, 
som kongelig Feltherre. Brystet er forsynet med et Pandser sammen- 
føjet af store Skæl, og omkring Halsen ligger Kappen. Hovedet er 
bedækket af en svær Hjælm med en lukket Krone, og Hjelmkammen 
er prydet med to vel udarbejdede Vinger. Hele dette Udstyr minder 
egentlig mere om den Maade, hvorpaa Paulsen eller Wiedewelt frem- 
stillede nordiske Helte, end om det romerske Imperatorkostume fra 
de gamle Konstværker, og det er vist rimeligt, at Freund netop har 
villet fremkalde et saadant Indtryk, skjøndt han unægtelig igjen svækker 
det ved de andre Symboler i Indfatningen om Bysten ; men de kunde 
jo aldeles ikke undværes paa den lid. Den er nemlig stillet ind i 
en arkitektonisk holdt Niche med Frontespice, som paa begge Sider 
indfattes af to Fascies, medens under disse tvende Slanger sno sig 
symmetrisk om Æskulapstave, idet de drikke af en Skaal, der staar 
imellem dem. Foruden at disse Attributer indeholde ret passende 
Hentydninger til Fyrstens enevældige Magt og hans Visdoms lægende 
Virkning, virke de heldig i ren dekorativ Henseende ved den Maade, 
hvorpaa de omslutte det noget svært anlagte Brystbillede. Naturiigvis 
gjør Kongens Hoved, som man er vant til at se skjult af den form- 
løse, trekantede Hat, et fremmed Indtryk i det gammeldags Kriger- 
kostume, hvortil dets Tid ikke rigtig passer, men det røber klart 
Konstnerens Bestræbelse for at akcentuere netop det, hvorpaa Hoved- 
virkningen beror, og der findes en stor Styrke i Anvendelsen af de 
vel noget overdrevne Midler, hvormed dette opnaas. Navnlig frem- 
bringer Pandens, Tindingens og Kindens stærkt markerede Benbygning 
i Forbindelse med den udstaaende Hage, hvis Form er saa karakte- 
ristisk gjengivet, en ikke ringe Virkning, medens det samtidig hermed 
nok er muligt, at denne skarpe Betegnelse af Trækkene i Forbindelse 
med det dybtliggende Øje og Overansigtets Skyggeparti under den 
stærkt fremspringende Hjælm giver Hovedet et Anstrøg af Energi, 
som ellers ikke plejer at udmærke denne Konges Fysiognomi. 
Haaret er fyldigt og blødt, men dog lidt uldent, hvorimod Behand- 
lingen af Rustning og Draperi er tøi og maaske mindst tiltalende 

og røber den endnu ængstelige Haand. I Partiet om det udtryksfulde 
Øje kjendes alt tydelig den ejendommelige Indvirkning af Modeller- 
stokken, som ofte findes i Konstnerens senere Arbejder. 

Efterat denne Byste var færdig i Begyndelsen af 1817, fuldførte 
Freund de nye Stempler til Kroningsmedaljen, der jo, som ovenfor 
omtalt, forkastedes af Akademiet, og beredte sig derpaa til atter at 
konkurrere til den store Guldmedalje den følgende Sommer, idet 
han tog fat paa et Arbejde, der yderligere kunde gjøre ham fortrolig 
med Behandhngen af Basrelieifet. 

Det kunde ikke være Andet, end at Freund, der følte sig saa 
levende tiltalt af de gamle Forfattere, fortrinsvis maatte skjænke 
det friske Kampliv i Iliaden eller de yndige, fredelige Livsbilleder i 
Odysseen sin Opmærksomhed, og at han, som saa mange Konstnere 
fra de ældre og nyere Tider, maatte føle en stærk Trang til at lade 
en eller anden fængslende Situation modtage et fornyet Liv igjennem 
den skabende Kraft, der er lagt i den sande Konstners Haand, Der 
findes ogsaa i en gammel Skitsebog Spor til, at slige vexlende 
Billeder ikke ere passerede umærkelig forbi Freunds indre Øje, men 
at han har forsøgt at fæste dem til Papiret, selv om det blot er ved 
flygtige Blyantstreger, Her ses Athene, idet hun binder de ambrosiske 
Sandaler under Fødderne for at svinge sig fra det høje Olympen ned 
paa Ithaka, og foruden andre mindre tydelige Udkast tillige den 
smukke Scene, hvori Ammen gjenkjender Odysseus. Den er flere 
Gange behandlet med mindre Forskjelligheder. Et Sted er den især 
meget livlig; man ser Odysseus' Frygt for at blive røbet afmale 
sig i hans Ansigt, og med en hurtig Armbevægelse, der føles gjennem 
hele Kroppen, holder han Haanden for den gamle, overraskede 
Eurykleias Mund, som ivrig peger paa Arret efter Vildsvinets Hugge- 
tand. Det var derimod af Iliaden, at Freund valgte sit Stof, da han 
vilde give sin Haand den sidste Indøvelse, førend han skred til 
Udførelsen af Konkursarbejdet. Det var det Sted, hvor den døde 
Hektors Legeme begrædes af hans Nærmeste, efterat det er ført ind 
i Troja. Det er en temmelig stor Komposition, bestaaende af 
14 Figurer, Mænd og Kvinder, og det er aabenbart, at Freund ved 
den Maade, han har adskilt dem i enkelte Grupper, der dog atter 
skulde sammenføjes til en Helhed, netop har villet berede sig en 
temmelig vanskelig Opgave, som udkrævede Anstrængelse for at 
blive løst tilfredsstillende. 

Hektors Legeme ligger udstrakt i Midten paa et Leje, og man 
føler tydelig den Tunghed i det stærke Legeme, som den »langt 

henstrækkejide D^d< har fremkaldt. Andromache har i et voldsomt 
Udbrud af Fortvivlelse kastet sig over sin afsjælede Husbond, medens 
en anden Kvinde knæler ned ved Foden af Lejet; i hendes Legemes 
rolige Holdning fornemmer man Indflydelsen af den dybe, stille Sorg. 
Bagved staar en Kvinde, der, idet hun slaar voldsomt ud med Armene, 
viser sig som et levende Bytte for al den lidenskabelige Uro, der 
ogsaa kan bo i Sorgen. Om denne Hovedgruppe have andre 
Kvinder trængt sig sammen, som enten klyngende sig til hinanden 
eller enkeltvis segne til Jorden under Overmaalet af Smerten. Midt 
imellem dem rager Priamus' mægtige Skikkelse op, støttende sig til 
det lange Herskerscepter. Han er en vældig, sidskjægget Olding, 
der aldeles dominerer dette Parti af Billedet. Kompositionen afsluttes 
til begge Sider med tvende overensstemmende Grupper. Til Venstre 
en af Hektors Brødre, en kraftig, mandig Figur i en rolig hvilende 
Stilling, til hvem Hustruen læner sig med det spæde Barn, og paa 
den modsatte Side Paris og Helena. Han har sat venstre Ben op 
og støtter stærkt bøjet Hænderne mod Knæet, idet Helena lægger 
sin Haand om hans Nakke og kjærlig tvinger hans Hoved, der 
sorrigfuldt vender sig bort fra den døde Hektor, ned til sig, medens 
hun med den anden Haand peger henimod Liget. Det er en meget 
udtryksfuld Gruppe, i hvilken der paa en gribende Maade er udtalt 
det Tunge i ved egen Brøde at have forskyldt, hvad der er sket. 

Konstneren har dog ikke formaaet at beherske Alt i denne rige 
Komposition, navnlig har han ikke kunnet bringe en fuldstændig 
Enhed tilveje. Der savnes et egentligt Tyngdepunkt, som Baaren 
med Hektors døde Legeme ikke kan afgive, medens paa den anden 
Side Kvinden med de udslagne Arme ikke er i Stand til at danne 
en fuldstændig Modvægt til Priamus' mægtige Kongeskikkelse; og 
paa disse to Figurer hviler der et særligt Eftertryk, der er af en 
væsentlig Betydning for, at Relieflfet ikke skal synes for langt. 
Selve Reliefstilen kan heller ikke understøtte Holdningen i Komposi- 
tionen; thi den er altfor urolig. Der er for stor en Modsætning 
mellem de stærkt fremstaaende Partier og de Partier, der forsvinde 
ind imod Baggrunden, hvad der baade i Detaljen og i det Hele 
virker uheldig — men det var jo Tidens Retning! Indtrykket af Uro 
forhøjes ogsaa ved, at Armene og Benene af adskillige Figurer saa 
at sige danne Vinkler med Fladen af Relieffet , eller paa et enkelt 
Sted kunne vise sig fuldstændig løst fra Baggrunden. 

Heller ikke er det i saa Henseende uvæsentligt, at Folderne i 
Draperiet, der dog ere livlig behandlede, hyppig ere for svære og 

spille en selvstændig Rolle, saaledes at man ikke uhindret og tydelig 
kan forfølge de kvindelige Legemers forskjellige Partier. 

Men selv om ogsaa Figurernes Bevægelser ved denne stilistiske 
Famlen komme til at gjøre en anden Virkning, end der er tilsigtet 
af Konstneren, glemmes disse Mangler dog over den voldsomme 
Sorgs gribende Karakter. Man føler, at her føres Ordet af en kraftig 
Konstnersjæl, der vel bruger en stærk Udtryksmaade men ogsaa 
véd at lade Sorgen hos de forskjellige Personer bryde igjennem 
under en Rigdom af Overgange, medens den dog altid er alvorlig 
og ofte pathetisk. Naturligvis er den heftige, effektfulde Sorg, vi 
her se for os, ikke antik i sit Væsen, skjøndt den dog hos Priamus 
og Gruppen til Højre nærmer sig noget dertil; men der er en saa 
mangfoldig og en saa fin moduleret Følelse udtrykt, understøttet ai 
en rig Forskj^Uighed i Figurernes Stillinger, at man maaske ikke let 
skal kunne faa et fyldigere, et mere anskueligt Billede af en stor og 
til Hjærte gaaende Sorg, hvis forfærdelige, uopsættelige Følger 
afmales i den dybe Fortvivlelse, der har grebet den hele Slægt ved 
Synet af den Mands Baare, hvis skæbnesvangre Død bebuder deres 
egen forsmædelige Undergang*). 

Styrket ved Udførelsen af dette grundige Forarbejde skred Freund 
til Konkursen den iste Juli. Opgaven var: »Abraham, der lader 
Hagar og Ismael fare,« efter iste Mosebog 21de Kap., 14de Vers, og 
den heldige Løsning bragte Freund endelig den længselsfuldt attraaede 
Præmie, der skulde aabne ham Vejen til Konstens sande Fædreland — 
Italien. Stor var hans Glæde derover. »Endelig«, skriver han til 
Broderen den 4de Oktober 1817, »smilede en Gang min Lykkes Stjærne, 
og tindrende lader det, som den stiger frem fra Østens Fjæme. Med 
et filosofisk Øje skal jeg følge dens Bane; gid dog, at ikke altfor 
mange mørke Skyer vil skjule den for mit forskende Øje.« — Og 
sandelig var dette Arbejde Lønnen værd, som en nærmere Betragt- 
ning af det vil vise. Det findes opsat paa Trappegangen i Akademiet 
og kan altsaa let tages i Øjesyn. 

Det Første, der slaar Beskueren, naar han fæster Blikket paa 
dette Relief, er den overordentlig heldige Sammenstilling af Figurerne, 
der i Forening virke med fuld Harmoni, uden at den enkelte dog 
taber Noget af sin egen Kraft, og det er netop derved, at det totale 



•) En Konstelsker, den yngre Grev Moltke, lod dette Basrelief afstobe for sinRetrning; 
men selve Afstøbningen var ikke saa heldig, som Freund kunde ønske det. Det 
findes nu paa Loftet i den forhenværende Professorbolig ved Frederiksholms Kanal. 

3 

Indtryk bliver saa fuldt. I Midten staar Abraham, en ærværdig 
Skikkelse, set i Profil; med den højre Haand, der udstrækkes bagved 
Hagar, viser han hende Vejen, hun skal vandre, og med venstre Haand 
paaskynder han Ismaels Fjed. Der er en dejlig Følelse udtrykt i 
Moder og Søn, som, idet de slutte sig tæt til hinanden, stille og 
foitabte berede sig til at vandre den svære Gang ud i Ørkenen. 
Sørgmodigheden hos Hagar giver sig tilkjende i den Slaphed, der 
fornemmes i hele hendes Skikkelse; langsomt og med bøjet Hoved 
flytter hun Fødderne under Vægten af den tunge Byrde, der hviler 
paa hende, den bitre Krænkelse og en Fremtid fuld af Fare for 
hende selv og det elskede Barn. Ismael klynger sig tavs og sorrig- 
fuld op til hendes venstre Arm, som holder Krukken, der kun altfor 
snart vil blive tømt paa den lange Vandring. Modsætningen er stærk 
mellem det Svage, Afmægtige i denne Gruppe og Abrahams endnu 
marvfulde, bydende Oldingeskikkelse, i hvilken man helt igjennem 
føler den Energi, hvormed han driver paa Bortgangen. Abraham er 
en ægte patriarkalsk Personlighed, fuld af Værdighed og gjennem- 
trængt af en bestemt Viljeskraft, men uden Raahed i sin Fremgangs- 
maade — Hagar tør medtage Brød og Vand paa Vandringen ud i 
Ørkenen. Til Højre for Abraham sidder Sara med Isak paa Skjødet, 
en prægtig afrundet Gruppe, indeholdende mangt et smukt Motiv. 
Barnet staar med højre Ben paa Sædet, medens det med det venstre 
hviler knælende i Saras Skjød; hun trykker ham op til sig i sin 
store Moderglæde, der var saa meget større, fordi den var uventet; 
og der er i den Maade, hvorpaa hun slutter ham i sin Favn, en 
Triumferen, fordi hun har vundet Sejer over Trælkvinden. Barnet 
lægger paa en yndig Maade sin ene Arm om hendes Nakke og 
kjærtegner hende med den anden Arm. Det inderlige Forhold mellem 
Moder og Søn i denne Gruppe, der er saa kraftig udformet, frem- 
kalder en smuk Overensstemmelse med den tilsvarende Gruppe af 
Hagar og Ismael, der dog paa den anden Side er saa højst forskjellig 
baade i indre Karakter og ydre Holdning. Vi tro ikke, det beror 
paa et Fejlsyn, naar Betragtningen af Sara og Isak uvilkaarlig leder 
Tanken hen paa Michel Angelo. Der er her i Linjernes store Sving, 
i den umiddelbare Styrke i Følelsernes Gjennembrud, i den energiske, 
noget voldsomme Behandl rngsmaade, ja selv i den vilkaarlige Op- 
ofrelse af Stilregler, naar de vilde lægge Baand paa den ejendomme- 
lige Konstnernaturs Ytringsfrihed, hvortil vi kun kunne finde noget 
Beslægtet hos den Vældigste blandt den moderne Tids Konstnere. 
At denne Opfattelse, der naturligvis maa forstaas cum grano salis, 

ikke er helt greben ud a( Luften, derfor kunde maaske den Kjends- 
gjerning tale, at ingen anden Konstners Arbejde senere har vakt 
Freunds Sympathi i den Grad, som netop Michel Angelos, — han 
maatte kun staa tilbage for Fidias. 

Hvad der ovenfor blev bemærket med Hensyn til Relieffets Be- 
handling ved Omtalen af »Hektors Begrædelse«, gjælder ogsaa om 
dette Arbejde, skjøndt i en betydelig mindre Grad. Her findes en 
lignende brat Modsætning mellem de flade Partier, der hæve sig 
for svagt fra Baggrunden, og de stærkt ophøjede, der springe for langt 
frem, medens de mellemliggende Dele, der skulle danne den nød- 
vendige Overgang mellem Yderpunkterne, ofte savnes. Desuden har 
Konstneren ødslet med for mange urolig brudte og knækkede Folder, 
der ikke ere fri for Rokokoens maniererede Sving; thi derved for- 
hindres den tydelige Forstaaelse af Formerne. Ja enkelte Steder 
overskærer Klædebonnets Linjer Legemet paa en lidet heldig Maade, 
eller skærer med sin Kant ind i Kjødets Flade — Noget, der for 
Resten ogsaa findes hos Abildgaard og andre Konstnere fra den Tid. 
Dog kan Draperiets Virkning ogsaa være overordentlig smuk; saaledes 
ere de krusede, bløde Folder i Saras og navnlig i Hagars Under- 
klædning udførte med en høj Grad af naturligt Liv, og i det Hele 
er der et mærkeligt Fremskridt til Stede i de fleste Retninger. 

Det mest Slaaende er dog det aandelige Indhold; thi ud af 
dette Arbejde taler der til Beskueren en Konstner, der paa den 
alvorsfuldeste Maade vil udtrykke, hvad han tænker og føler. For 
ham er Konsten ikke en forfængelig Leg eller Tant, der kun har en 
øjeblikkelig Øjenslyst til Følge, men en Livssag, der kræver, at et 
Menneske helliger den alle sine bedste Sjæls- og Legemsevner. For 
ham ere ingen Former for kraftige eller for store, naar Stoffet synes 
ham at kræve det; thi Konsten bør føre det djærveste Sprog. Men 
denne Kraftfuldhed i Foredraget er dog parret med en Inderlighed i 
Følelsen, der tillige aabenbares paa en saare simpel Maade, og af 
Frygt for at give for Meget giver han undertiden for Lidt. Der er 
saaledes i Hagars og Ismaels sorgfulde Hoveder en vis almindelig 
Karakter, og Følelsen, der her aabenbarer sig, vises ikke med hele 
det Nuancespil, den moderne Tid ynder; man savner et vist detaljeret 
Udtryk. Her er snarere en Opfattelse til Stede, der minder om den 
antike Tid, der ikke paa den Maade, som de moderne Billedhuggere, 
akcentuerede Hovedet paa Legemets Bekostning. Og naar vi hos 
Freund stødes derover, da er det, fordi en for stor Rigdom andet Steds, 
f. Ex. i Folderne, lader En opfatte Simpelheden hist som Tomhed. 

3* 

Skulde vi endelig i Korthed betegne, hvad der mest fængsler i dette 
Basrelief, da er det det Storladne, Holdningsfulde i Figurerne, der 
næsten synes iklædte overjordiske Dimensioner, den virkelig klassiske 
Ro i det Pathetiske — for der er ogsaa her nogen Pathos til Stede — , 
det Vemodige i den dybe Sorg og det Gribende i den stærke 
konstneriske Udtryksmaade, der dog ikke er fri for at bære Sporene 
af den Kamp, hvorigjennem Arbejdet er blevet til, af den stærke 
Viljes Tag, hvorunder Sjælens og Haandens Evner ere blevne spændte 
til det Yderste. 

Jo ejendommeligere den konstneriske Karakter maa siges at være, 
som Freund lagde for Dagen i de omtalte Arbejder, desto interessantere 
vilde det være, om man var i Stand til nøjagtig at følge hvert Skridt, 
han gjorde paa Konstens Vej, men desværre lader det sig ikke gjøre, 
dertil mangler næsten alt Stof. De levnede Arbejder, som ere blevne 
omtalte, ere jo fra Aarene 1816 — 17, og de faa og højst flygtige 
Tegninger i den gamle Skitsebog kunne kun hjælpe os overmaade 
lidt ved Undersøgelsen af dette Spørgsmaal. 

Af megen Betydning for Freunds hele autodidaktiske Udviklings- 
methode har det naturligvis været, at Akademiet, da han var kommen 
ud over de første Begyndelsesaar, kun kunde byde ham en Vejledning, 
der var hans Talent saa lidet værdig. Efter Wiedewelts Død 1803 
fandtes der vel en Professor i Skulptur, nemlig Dajon, men hans 
Undervisning var kun lidet vækkende, og de Konstværker, han be- 
rigede Verden med, hævede sig ikke over almindeligt Stenhugger- 
arbejde, og med hans Kompositioner til Frihedsstøtten skal Abildgaard 
endog have hjulpet ham. Det var saaledes umuligt, at denne Konstner, 
der for Øvrigt efter en fortræffelig Tegning af Juel at dømme vist 
hverken har besiddet synderlig Aand eller Liv, har kunnet havt 
nogen som helst Indflydelse paa Freund, der stilede mod et Maal, 
der maa have ligget langt over hins Horizont. Om Lorentzen eller 
nogen Anden ved Akademiet har kunnet være Freund til nogen Støtte, 
er vist saare tvivlsomt, det skulde da have været de ansete og dygtige 
Kobberstikkere Clemens og Haas, der jo ellers havde staaet Freund bi 
med Raad og Opmuntring. Af størst Betydning for ham var derimod 
Arbejderne af tvende højst forskjellige Konstnere, Abildgaard og 
Gianelli, der begge vare døde, førend Freund begyndte sin egentlige 
Kamp for at blive Konstner. Den Sidste, hvis fortræffelige Medaljer, 
som ovenfor omtalt, havde den største Indflydelse paa Freunds Ud- 
dannelse som Stempelskærei , kunde naturligvis ikke komme i Be- 
tragtning ved Omtalen af hans Virksomhed som Billedhugger, hvad 

derimod i høj Grad er TilÉaeldet med Abildgaard. Denne begavede 
Mand havde ved stor Rastløshed og ufortrødne Studier søgt at blive 
Herre over sit konstneriske Stof og bestræbte sig for ved Lærdom 
at bøde paa en vis Mangel paa umiddelbar konstnerisk Instinkt, der 
aabenbart forklarer mange Besynderligheder hos ham. Og der er 
vist ingen Tvivl om, at Freund, hvis Naturs Særkjende en lignende 
Ihærdighed var, og som med ikke mindre Sejghed og Udholdenhed 
stræbte efter at vinde Indfødsret som Borger i Konstens Rige, har 
følt sig hendragen til Studiet af denne Konstners forskjelligartede 
Virksomhed, f. Ex. Bestræbelsen for at fremkalde en renere Stil i 
Værelsernes Udsmykning og Bohavets Former, ligesom maaske ogsaa 
Abildgaards hele videnskabelige Retning har kunnet bevæge Freund 
til ikke at tilsidesætte sin Trang til boglig Lærdom. Men det, hvor- 
ved Abildgaard havde havt mest Lejlighed til at glimre, var Koloriten ; 
her havde han lagt en Kraft, Glød og Sammensmeltning i Farvetonen 
for Dagen, der gjenkaldte Mindet om den venetianske Skoles be- 
rømteste Tid, og denne Side af hans konstneriske Begavelse kunde 
jo ikke komme Freund videre til Gode. Hvad han kunde bruge, 
og hvad han maatte søge at gjøre frugtbringende for sig, var noget 
Andet. Det var Maaden, en Figur var tegnet og formet paa; det 
var dens Forhold, dens Stilling, Bevægelser osv. , og her viste Abild- 
gaard sig ikke som den samme Mester. Der findes sjældent et 
friskere Liv hos ham, men langt hyppigere er et magert akademisk 
Skema fremherskende. Figurerne ere uforholdsmæssig langstrakte i 
Proportionen med smaa Hoveder, medens han ved Angivelsen af 
Musklerne bevæger sig mellem to Yderligheder: det overdrevent 
Svulmende og — hyppigst — det altfor Magre ; undtagelsesvis ynder 
han ogsaa sammenknugede Figurer med kraftigere, spændte Muskler; 
og her spores sikkert Studiet af Michel Angelo. En mindre heldig 
Paavirkning af disse Mangler mærkes undertiden hos Freund i hans 
Relieffer og i hans faa tegnede Skitser, dog med den Modifikation, 
som hans Beundring for den smukke og naturlige Formgivning i de 
antike Figurer maatte medføre. Ligeledes gjenfindes hos Freund 
Stillinger og Armbevægelser, der ere staaende hos Abildgaard, og 
hvorved visse Sindsbevægelser, Sorg, Forfærdelse osv. skulde udtrykkes. 
Ogsaa den Maade, hvorpaa Klædebonnet hos Abildgaard fremstilles 
bølgende i store udbugede Folder med lange Sving og en jævn 
Overgang i Linjerne, møde os hos Freund, der for Øvrigt vel ogsaa 
kan have faaet denne Opfattelse andet Steds fra, da den var et 
Særkjende for den Konstretning, hvortil Bernini gav Stødet — men 

Abildgaard var dog hans Hovedkilde. Langt senere, i den nordiske 
Frise, gjenfindes endnu dette Kast i enkelte Draperier. Ja endog 
det kvindelige Haar hos Abildgaard var Gjenstand for en vis 
konventionel Opfattelse, det ses ligeledes flagrende, som om et 
stærkt Vindpust havde faaet Tag i det, og Behandlingen af det er 
saaledes, at det synes at have tabt noget af sin bløde, bøjelige 
Karakter og er blevet til en fast Masse. Dette » Træk efterlignes 
ogsaa af Freund, og det benyttes i Figurer, der ere under Indflydelse 
af en heftig, sjælelig Affekt, og han maa deri have fundet en For- 
stærkning af, hvad han vilde betegne. 

Men ikke ålene paa disse mere specielle Omraader kan man 
forfølge Ligheden mellem Abildgaard og Freund, den kan ogsaa 
— skjøndt sjældnere — iagttages ved Sammenstillingen af Figurer 
eller Gjengivelsen af en Karakter; saaledes er der i Gruppen Hagar 
og Ismael i den Maade, hvorpaa Moderen holder sit Barn op til sig, 
Noget, der peger hen paa en Tegning i Kobberstiksamlingen, hvor 
en lignende Fremstilling findes; ligesom ogsaa det lidt uklare og 
søvnige Udtryk i Ismaels Hoved ingenlunde er aldeles fremmed for 
Abildgaard. Derimod har Freund saa at sige helt brudt med den 
allegoriske Tradition, som Abildgaard og hans Tid saa meget yndede, 
idet han med stor Selvstændighed saa meget som muligt forkastede 
gammel Slendrian og i en mere ægte klassisk Aand gik løs paa sin 
Opgave. Han søgte først og fremmest at gjøre sig rede for Alt, 
hvad der indeholdes i den, og for hans skarpe Blik, hans levende 
Følelse og poetiske Sands aaben barer der sig en Rigdom af Motiver, 
som viser sig for ham under forskjellige Synspunkter , og han har 
sikkert ofte havt hele sin Viljeskraft nødig for at faa Stoffet til at 
ordne sig under de nødvendige Love for Kompositionen. Derfor 
kunde der, som i Hektors Begrædelse, vise sig en vis Mangel paa 
Begrændsning og Holdning i Sammenstillingen af Figurerne, medens 
man i Guldmedaljestykket ligesom kan fornemme Kampen for at 
tvinge Figurerne indenfor Kompositionens Grændser; de ere ved at 
voxe fra Konstneren. 

Først senere, da han ved Studiet af Parthenon, som han be- 
undrede i saa høj en Grad, kom til at gaa i den græske Konstner- 
skole og lærte dens vise Maadehold at kjende, lykkes det ham at 
faa rettet disse Fejl, der hidrøre fra den skabende Aands altfor 
svulmende Kraft parret med Ungdommens heftige Mod. Dog ikke 
alene dette skulde han lære i hin Skole, men ogsaa dens grundfæstede 
Regler for Stilen bleve til ligesaa mange Love for ham i hans senere 

Arbejder; og han var i denne Henseende vistnok strængere end 
nogen som helst anden Billedhugger. Men endnu i de to omtalte 
Relieffer findes jo Spor nok af den overleverede saakaldte maleriske 
Stilløshed med sin store Uro i Planerne samtidig med enkelte dristige 
Ytringer af en modsat Bestræbelse, der ere saa forklarlige hos en 
Konstner, som i Følge hele sin Retning ikke kan føle sig tilfreds 
med en saa vag og uklar Opfattelse af Skulpturens Begreb. Navnlig 
i Guldmedaljestykket kunne vi glæde os ved saadanne Indgreb i den 
gamle Traditions Rettigheder, skjøndt Freund endnu vistnok kun 
dunkelt har været sig dette Brud med Fortiden bevidst; især er 
Abrahams Skikkelse behandlet med en sund plastisk Følelse. Inden 
vi forlade denne Periode i Freunds Liv, skal der dog gjøres op- 
mærksom paa den Ejendommelighed hos ham, at Konturerne i hans 
Figurer dér, hvor de løsne sig fra Relieffets Flade, røbe en vis 
Ubestemthed i Modelleringen, der maaske nok kan staa i Forbindelse 
med en Mangel paa Dygtighed i Tegningen, som Freund paa Grund 
af al den Tid, Smedehaandværket og siden Graveringen berøvede 
ham, aldrig opnaaede den fornødne Færdighed i; men det er dog 
ogsaa aabenbart, at denne lidet skarpe Betegnelse af den Maade, 
Legemet hæver sig ud fra Fladen paa, og som frembringer den 
smukke, naturlige Afrundethed, med hvilken det menneskelige Legeme 
viser sig i det virkelige Rum, med Bevidsthed er tilstræbt af Konstneren, 
der i sin livfulde og bevægelige Maade at modellere paa har set sig 
i Stand til at gjengive tilnærmelsesvis dette Fænomen. 

Hvor meget det end maa beklages, at der f Ex. ikke er levnet 
os en eneste fritstaaende Figur fra den Tid, og hvor ufuldstændig 
end den Forestilling er, de tre levnede Arbejder kunne gi\'e om 
Freunds Begavelse, ere de dog tilstrækkelige til at forstaa de store 
Forventninger, der knyttede sig til ham, og den Opmærksomhed, 
hvormed man fulgte Udviklingen af hans Talent, hvis Originalitet 
man anede. Der boede i Sandhed ogsaa saa megen Livskraft i ham, 
en saa skjøn og ophøjet Forestilling om en Konstners Kald og den 
mest brændende Attraa efter at vise denne Opfattelse i Gjerning, 
at man ikke kan undre sig over, at de bedste Forhaabninger knyttedes 
til denne unge Konstner. Men der var endnu en anden Ting, som 
ikke uvæsentlig bidrog hertil. Der var Noget ved Freund, som man 
ikke var vant til at finde i et saadant Maal hos andre Konstnere. 
Det var ikke saa meget hans personligs Elskværdighed, hans rene 
uskyldige Tænkemaade, hans strænge Moral og faste Karakter, men 
det var den sjældne Aandsdannelse, der fandtes hos ham. Fra første 

Færd af havde han jo sat sig som Maal aldrig at forsømme Noget, 
der kunde tjene til hans indre Udvikling,, der kunde forøge hans 
Menneskeværd ved at give det Kultur. Denne Trang til Kultur var 
egentlig DrivQederen i al hans Gjerning, det var den, der bevirkede, 
at han med rastløs Iver selv i de Dage, da Smedehaandværket knap 
levnede ham nogen Fritid, tog fat paa at lære de mest forskjellig- 
artede Ting, og det var den, der omsider drev ham ind paa Konstens 
Bane, og det varede ikke længe, førend han fik en levende Følelse af, 
at han i Studiet af Konsten, understøttet af sit naturlige Nemme, 
havde den rigeste og friskeste Kilde til sin Sjæls Dannelse. Men 
han var ikke paa den Maade Konstner som saa Mange, at han troede 
ikke at behøve anden Kundskab end den, der strængt var nødvendig 
til Udøvelsen af Faget, og for Øvrigt kunde overlade Resten til det 
himmelbaarne Geni. Han troede ikke, at der var Noget i Menneske- 
livet, saaledes som det viste sig i Fortid og Nutid, der var ham som 
Konstner uvedkommende, ikke alene fordi han dér kunde hente Stof 
til sine Arbejder, men ogsaa fordi han først da, naar han havde lært 
Mennesket ret at kjende igjcnnem alle Tider og Forhold, vilde være 
i Stand til at fremstille sine Emner, af hvad Natur de end vare, 
om de vare hentede fra Bibelen eller Homer, saaledes at de kunde 
forstaas af Alle og blive til nyttig Lærdom for Alle. Han havde en 
klar Opfattelse af, at Konsten mægtig kunde bidrage til Menneskets 
Opdragelse og moralske Udvikling, fordi den talte højt og lydelig dér, 
hvor Bogstavet mangen Gang var taust og uvirksomt. Men netop 
fordi han havde et saadant højt Begreb om Konstens Betydning, 
var der Intet, der var ham ligegyldigt. 

Det var især Historien, der tidligst drog ham til sig, og i dens 
tro Spejlbillede af mangen en mærkelig Begivenhed fandt han Løftelse 
for sin Sjæl, og Nøglen, hvormed Nutidens Gaader ofte kunde løses. 
Indenfor Verdenshistoriens Grændser var det atter den antike Historie, 
som han mest syslede med; det var det græske, rigt vexlende Liv 
i By og paa Land, i Kampen eller paa Øvelsespladsen, dette vidunder- 
lige Liv, hvorfra Konsten gik frem i en straalende Skikkelse, der 
fængslede ham mest af Alt. Men ogsaa Romerfolket tiltalte ham, 
fordi det viste, hvad ringe Kræfter formaa, naar der er Sammenhold 
til Stede, en tro Opfyldelse af Lovens Bud og en ihærdig Stræben 
efter ét Maal, selv om det mangen Gang var tabt af Syne. Og med 
Begejstring fulgte han den senere Udvikling, da de strænge republikanske 
Sæder, der mindede om Sparta, fik en mildere Karakter, og den 
i^ræske Kulturs Strømme fløde ind over Italien og blødgjorde Sindet 

hos den stolte Romer, der hidtil kun havde havt Sands for Kampen 
paa Forum eller paa Valpladsen, saaledes at hans Tale kom til at 
minde om Sødmen af Honningen fra Hymettos, og at selv hans 
Hænders simpleste Arbejde gav Gjenskin af hin straalende Konstsol, 
der lyste over Grrækenland. I den klassiske Oldtid var Freunds 
egentlige Hjem, og foruden at han færdedes blandt Afstøbningerne 
efter de fortrinlige Konstværker, den har. efterladt den moderne Tid 
til Arv og Eje, fordybede han sig ogsaa i Forfatternes Skrifter. Han 
dvælede ikke alene ved Plutarks fyldige Skildringer af Heltenes og 
Statsmændenes mærkelige Gjerninger eller ved Livius' glimrende 
Beretning om Romerfolkets stolte Sejre, men ogsaa den Verden, som 
Digterne havde skabt, trængte hans Fantasi ind i, og hans Sjæl 
havde Styrke nok til med Homer at svinge sig op paa 01ymf)ens 
eller Idabjergets Tinder og naiv Følelse til med Virgil at nyde den 
landlige Naturs fredelige, idylliske Glæder. Dog var hans Øre ikke 
i den Grad opfyldt af Klangen fra den antike Lyres simple Tone, 
at det ikke skulde kunne være tilgængeligt for de moderne Digteres 
mangfoldige Akkorder. Schillers højtflyvende Lyrik og Goethes 
klassisk harmoniske Tankebevægelser udøvede en stærk Tiltrækning 
paa ham, ligesom ogsaa Baggesen med sit spillende Vid og vexlende 
Stemninger, udtrykte i hans skjønne, smidige Vers, glædede ham 
som Enhver, der havde Følelse for Velklangen i det danske Sprog. . 
Og nu Oehlenschlæger! Var det ikke forstaaeligt, at Freunds aabne, 
frejdige Natur maatte være allermest modtagelig for den usminkede 
Friskhed og den Hjærtens Varme, hvormed han af hele sit fulde Indre 
uden Tvang gav det Bedste af det Følelsesliv, der bevægede sig i 
hans Sjæl og lod det frit strømme ud over hans Sanges bløde, * 
rullende Bølgeslag? Tilvisse, derom vidner saa mangt et haand- 
skrevet Digt i den ofte omtalte gamle Skitsebog; her staa de flygtige 
Omrids af Tegninger fra hans egen tidlige Ungdom i fortrolig Forening 
med hine Yndlingsdigteres skjønneste Frembringelser; men Oehlen- 
schlægers uimodstaaelige Vers møder os dog hyppigst. Hvilken Ind- 
flydelse Oehlenschlægers Muse senere skulde faa paa hans Konst, 
drømte Freund den Gang ikke om; det var først i Italien, at »Nordens 
Gudert skulde blive en veltalende Kommentar for ham til Eddaens 
dybsindige Fremstilling. 

Freunds Tid var altsaa, som vi have set, fra nu optagen af 
Arbejde og Studier, og dette var Grunden til, at hans Omgang ikke 
blev stor, skjøndt hans Personlighed gjorde et godt Indtryk paa Alle, 
med hvem han kom i Berøring. En formaaende Velynder og Ven 

fandt han i Jonas Collin, der i sin Stilling soni Deputeret for 
Finantserne og ved sin anerkjendte sjældne Dygtighed i saa mange 
Retninger havde en frugtbringende Indflydelse paa forskjellige Forhold, 
og denne udmærkede Mand havde stedse Evne og Vilje til paa den 
mest uegennyttige Maade at anvende sin Indflydelse til sit Fødelands 
Bedste. Hvilken trofast Virksomhed Collin udfoldede for at lette 
Freund de senere endeløse Forhandlinger med Slotsbygnings-Kom- 
missionen, ville vi faa nedenfor at se. 

Blandt Freunds tidligste ældre Venner kunne vi nævne Medaljør 
Conradsen og især Arkitekt Fries, Inspektør for Flaadens Sejldugs- 
fabrik, i hvis Hus Freund kom næsten daghg, og med hvis ene Søn, 
Frederik Fries, der døde 1865 som Bygningsinspektør i Kjøbenhavn, 
han sluttede et inderligt Venskab. Desuden stod han i et løsere eller 
nærmere venskabeligt Forhold til en Kreds af unge, omtrent jævn- 
aldrende Konstnere, saasom den famøse Historiemaler Høyer, der 
altid trængte til En, der kunde høre paa hans Jeremiader, som 
udgjødes baade i bunden og ubunden Stil, den talentfulde Maler, 
Christian Albrecht Jensen fra Bredsted, og Nordmanden Dahl. Af 
særlig Interesse var Bekjendtskabet med den aandfulde Arkæolog 
Brøndsted, et Bekjendtskab, der senere til fælles Glæde fortsattes i 
Rom og Paris, og blandt Forfatterne følte Freund især stor Sympathi 
for Ingemanns varme, livfulde Digternatur. 

Den store Guldmedalje tilkjendtes Freund d. 3dje Oktober 18 17, 
og den blev, aldeles mod Sædvane, allerede overrakt ham d. 27de 
November samme Aar af Akademiets Præses. Han tøvede derfor 
ikke længe med at sætte sig i Bevægelse for at erholde det Stipen- 
dium, Medajlen gav Lølte om, og som udgjorde 400 Specier aarlig 
i tre Aar. Alle Hindringer for at tiltræde den længe attraaede Rejse 
vare nu fjæmede, og den 3dje December 1817 forlod Freund Kjøben- 
havn for efter nogle Dages Ophold hos sin Broder Frederik, der var 
Møntguardein i Altona, og tre Dages Ophold hos Forældrene i Uthlede 
at begive sig til Berlin, hvor han agtede at forblive i længere Tid. 

I denne By havde hans Broder Christian nogle Aar forinden 
anlagt en Fabrik, og den store Travlhed i det nye Værksted, hvor 
den Gang netop den første Dampmaskine i Berlin blev udført, inter- 
esserede Freund meget. Samlivet med Broderen var ham til stor 
Glæde, og han benyttede selvfølgelig Opholdet hos ham til at mo- 
dellere hans Byste. Denne kan vistnok give en Forestilling om den 
kjække, energiske Foretagelseslyst, der var betegnende for Christian 
Freund; men det er dog, som om det stærke Liv, der skal have 

gjennem trængt de noget svære Træk, ikke er kommen til sin Ret. 
Det er ved en opmærksom Betragtning af Bysten, som om man 
savner en bestemtere Udtalelse af dette Liv, paa hvis Tilstedeværelse 
de store aabne Øjne. den kraftig opkastede Overlæbe og en vis 
Bevægelighed i Muskelspillet om Munden synes at pege hen. Det 
er, som om det Udtryk af Ro, der hviler over Ansigtet, mere var frem- 
tvunget med Magt end en Ytring af noget Ejendomn>eligt ved Per- 
sonligheden, hvorved der kommer noget Stillestaaende ind i Bystens 
Karakter. 

Det var dog ikke blot Samlivet med Broderen, der fængslede 
Freund saa længe til Berlin; han traadté ogsaa i venskabelig For- 
bindelse med flere betydelige Mænd, saa vel Konstnere som Viden- 
skabsmænd, Og var en velset Gjæst i ansete Huse, blandt hvilke 
Gehejmeraad v. Zscoks især tiltalte ham, fordi Fru v. Zscok hørte 
med til den Række af aandrige Kvinder, der i Slutningen af forrige 
Aarhundrede og ind i dette spiltede en saa glimrende Rolle i de 
Kredse, hvor en hyppig ægte Begejstring for Konst og Poesi, Æsthetik 
og Filosofi gav de jævnlige Sammenkomster et stærkt ideelt Præg. 
I Fru V. Zscoks Salon gjorde Freund ogsaa Bekjendtskaber, der vare 
af stor Interesse for ham. Dér traf han foruden Brentano og Bettina 
V. Amim de ansete Arkitekter Berger og Schinkel, med hvilke han 
ofte saas at underholde sig levende. Ligesaa var han ogsaa jævnlig 
sammen med Schadow og Rauch, og skjøndt det Kolde i denne Sidstes 
Konst næppe har tiltalt Freund synderlig, har han dog sikkert vidst 
paa rette Maade at bedømme det Karakteristiske i hans Form- 
behandling; i hvert Fald besøgte han ham ofte i hans Atelier. — 
Fru V. Zscoks Træk ere bevarede i en lille Portrætmedaljon, som 
Freund udførte under sit Ophold i Berlin. Hovedet er temmelig højt 
Relief og hæver sig ud fra en konkav Flade, der er omfattet af en 
elegant Profilering. Behandlingen af Kinden, Hagen o. s. v. gjengiver 
smukt den kvindelige Blødhed i Overfladen, og de enkelte, svagt 
markerede Muskler ere givne med den letteste Haand. Haaret slutter 
sig i fyldige, svært bølgende Masser om Panden; men man kan dog 
tydelig derigjennem føle det enkelte Haars fine, silkeagtige Beskaffenhed. 
Profilen er i høj Grad delikat udført, og naar Hovedet ses i den rette 
Belysning, synes den at løse sig ud fra Baggrunden, som om den 
var underarbejdet, et oprisk Bedrag, der beror paa, at der viser sig 
Mere af den bortvendte Side end sædvanlig ved Profilhoveder, saa- 
ledes at f. Ex. Næseryggen ses i hele Breden, medens Relieffets 
udbugede Flade lader Hovedet hæve sig frit og let ud fra Grunden. 

Dette Konstgreb frembringer et mærkeligt Liv, som lader det aand- 
fulde Udtryk komme til sin Ret, og omkring de fyldige Læber, der 
synes at bevæge sig, svæver et ejendommeligt, fint pointeret, ligesom 
tilbagetrængt Smil. 

I Begyndelsen af Marts løsrev Freund sig fra Slægt og Venner 
og rejste over Dresden, Prag, Wien, Triest til Venedig. At han var 
en flittig Gjæst i de oflfentlige og private Konst-Samlinger, som han 
traf paa sin Vej, er jo en Selvfølge, men det interesserede ham ogsaa 
over alt, hvor der var Lejlighed dertil, at efterspore, hvilken Indflydelse 
Konsten havde paa Haandværket i de forskjellige Lande, han drog 
igjennem. Efter et kort Ophold i Venedig, drog han over Verona 
og Bologna til Florents. 

Opholdet i denne skjønne By var som et Æventyr for Freund. 
Gjærne vandrede han tidlig om Morgenen ud til Arnoflodens skygge- 
fulde Bredder, idet hans Hjærte frydede sig over al den Skjønhed og 
Frugtbarhed, der herskede rundt omkring ham, og han glædede sig 
stedse over Figentræet med dets brede Krone og talrige Frugter. 
Naar han i fulde Drag havde indsuget Kølighed og Styrke i den 
friske, dugrige Morgen, gik han til de herlige Museer, ikke som 
til et Arbejde, men som til en Fest; og naar han saa Niobe med 
sine ulykkelige Børn eller den medicæiske Venus, Apollo, Faunen, 
Bryderne, Sliberen eller de øvrige fortrinlige Mesterværker, da vai 
han idel Øje; og idet han fuldstændig glemte sig selv, var han aldrig 
færdig med at se og nyde, naar Kustoden vinkede til Bortgang. 
Blandt Kirkerne, hvoraf han besøgte de fleste, fængsledes han fortrinsvis 
af San Lorenzo, men det var mindre paa Grund af dens Arkitektur 
eller rige Udsmykning, men mere fordi den indeholdt Medicæemes 
Gravmonumenter med Michel Angelos saa mærkelige Figurer; og 
Beslægtetheden hos Freund med denne vidunderlige Konstnernatur 
kommer til Orde i følgende Ytring af ham i et længere Rejsebrev: 
»dér fandt jeg de fire Figurer af Michel Angelo, som ikke ere ganske 
færdige; de interesserede mig overordentlig, især begge de mandlige 
Figurer;« en Bemærkning, der til Trods for sin Korthed ikke maa 
anses som betydningsløs, da Freund ellers er saare karrig paa 
Ord, naar han omtaler det Indtryk, et Konstværk havde gjort paa 
ham. Heller ikke glemte han Michel Angelos Grav i Sta. Croce, 
dertil var hans Taknemmelighed og Beundring for stor. 

Ogsaa Indtryk af en hel modsat Beskaffenhed skulde han mod- 
taf»e under Opholdet i den skjønne By. Da han nogle Aftener for- 
inden sin Afrejse fra Florents kom fra sin sædvanlige Vandring ved 

Arnofloden, traf han i Porten en stor Skare Mennesker i hvide Klæder 
med Fakler i Hænderne og strax deq>aa en anden syngende Skare, 
der bar et med Blomsterkrandse prydet Lig. Da denne naaede den 
første Skare, stod den stille, og tvende haandfaste Karle tog Legemet, 
der var en fuldvoxen Kvindes, og lagde det i et Slags Trug, hvor- 
over der var bredt et sort Tæppe, og som atter stod paa en Baare. 
Liget blev nu under Fakkelskin og klagende Sange baaret ud af 
Porten til en lille Kirke, hvor det modtoges med Klokkeringning. 
Baaren sattes paa Kirkegulvet, og en Præst foretog Begravelsescere- 
monien, medens de hvidklædte Mænd stode i en Kreds med deres 
Kjærter. Da Prædikenen var til Ende, Klagesangen forstummet og 
Røgelsens Duft bortdunstet, forandrede Scenen sig pludselig. Mændene 
skilte sig i Hast ved deres højtidelige Dragt og bleve til rigtig 
snavsede Arbejdskarle, der lavede sig til saa plumpt som muligt at 
give Jorden igjen det, som var Jordens. En af dem hentede en lang 
tilhuggen Gren; en Anden et Reb, hvis ene Ende slyngedes om 
Ligets Hals, medens den anden fastgjordes ved Benene; efter at 
Blomsterkrandsene vare flaaede af den Døde, slæbte de det i fint 
Linned indhyllede Lig ud af Truget og kastede det paa Kirkegulvet. 
Freund troede, at han stod blandt Røvere ; han saa ingen Paarørende, 
ingen elsket Ven, hvis dybe Suk og Taarer kunde sige, hvor kjær 
og uerstattelig den Afdøde havde været ham, ingen hvidklædte unge 
Piger, der skulde strø Blomster paa deres afdøde Venindes Grav. 
Nej, en Stenlem blev aabnet i Kirkegulvet, og af Dødens mørke 
Rige opsteg en kvælende Stank, der truede med Død og Fordærvelse, 
og Faklernes blege Skin viste igjennem Aabningen en Dynge af Lig 
af forskjellig Alder, forskjelligt Kjøn og forskjellig Dødsdag, saa at 
sorte Knogler af længst forvarede Lig laa dybest nede og mere opad 
halvraadne blaasorte Kroppe. De toge derpaa Grenen og stak den i 
Aabningen af Kirkegulvet, for at Liget kunde glide over Toppen ai 
Dyngen, som var saa høj, at den næsten naaede op til Aabningen, 
og ved Hjælp af Strikken kastede de Liget op paa Kjæppen; men 
da det syntes uvilligt dertil, skuppede disse Tølpere det, da det laa 
paa Dyngen, voldsomt med Kjæppen ned ad Bakken, og det maatte 
tumlende søge Dybet. Ganske optaget af dette Syn havde han 
nærmet sig tæt til Aabningen og fik derfor et vældigt Stød af den 
ubehøvlede Gren, da den blev trukken ned. Freund gik, idet Lem- 
men blev kastet for Aabningen, og da han kom til Byens Port, var 
den lukket. Her var gode Raad dyre; Alting var taust, og Ingen 
nærmede sig Byen mere, skjøndt Klokken ikke var meget over ni. 

Passet havde han ikke hos sig, det var paa Politikammeret, og han 
fandt det altsaa fornuftigst at liste sig saa stille som muligt hen til 
de Steder, der vare Maalet for de kjære Aften vandringer, og dér, 
hvor Amoflodens sagte Rislen lyder, udsøgte han sig et ensomt Sted 
i Skoven og overlod sig til det, som hans overspændte Fantasi havde 
at opvarte ham med. Denne havde Intet at byde ham, som var 
lystigt eller muntert, ja ikke en Gang venligt, men den førte ham 
altid tilbage til den uhyggelige Begravelse. Næppe var ét Skrække- 
billede opstillet, før han atter kastede det over Ende og bad om et 
nyt, behageligere Billede. Heller ikke det var bedre, og det fik samme 
Skæbne. Idelig og idelig plaget med disse uhyggelige Syner t^bte 
han omsider Taalmodigheden og gav Fantasien Tøjlen: »Gaa og. stil 
op det Sorteste, Du kan og vil, men vid, at Du formaar ikke at 
bringe mig ud af Fatning. Du bringer mig ikke til at skjælve. Lad 
kun dine Røvere trine frem af Skovens mørke Huler, lad kun, naar 
jeg uforsigtigen slumrer, det hvislende Kryb bringe mig Fordærv, 
eller før mig til Kirkegulvets fæle Syn igjen!« Og atter slæbte Fan- 
tasien ham til Dødens klamme, mørke Rige og lod det, som han 
forhen kun svagt saa i Aabningen i Kirkegulvet, fremstille sig i hele 
sit gruopvækkende Omfang. I den ene Ende sad paa sin Knokkel- 
throne Dødens kolde Engel med Timeglas og Le. I Midten laa store 
Dynger af Lig, og i den anden Ende modtog travle Benrade Dragere, 
der stønnende kom slæbende med Lig, som hang dem ned ad Ryggen ; 
de havde Bindsier om Munden for at sikre sig imod den ulidelige 
Stank. Han paa sin stygge Throne nikkede veltilfreds over at se sit 
Rige formere sig, og det blege, svage Natteskin, der faldt ned 
gjennem Gulvet, gjorde Alt kun endnu gyseligere. Men pludselig fik 
Skoven Liv; bevægelige Lysgnister kredsede i større og mindre 
Afstande omkring ham, svævende op og ned i ensformig Langsomhed, 
som om de søgte Nogen — forbitret for han op og raabte: ^Hvor- 
hen fører Du mig nu, blander Du det Falske med det Sande?« 
Hvinende foer hans Kjæp imod nogle af de nærmeste Lys, og én af 
Gnisterne laa udslukket og knust i Græsset. Nu mærkede han, at 
det maatte være et Insekt, der ligesom St. Hansormen kunde lyse i ' 
Mørket. Han fangede ét af dem, og ved Skinnet af dette nu saa 
kjære, flyvende Lys saa han paa Uhret, at Midnatten var forbi. 
Atter hørtes Arnoflodens Rislen, hvormed Nattergalens Toner blandede 
sig for at forherlige den tidlige, skjønne Morgen. 

Freund lagde Vejen fra Florents over det gamle, i Middelalderen 
saa berømte Siena, hvor han gjorde en Standsning for at se Pintu- 

ricchios Malerier og den antike Gruppe, Gratierne, i Domkirken*). 
Opholdet var dog ikke længe; med magnetisk Kraft drog den evige 
Stad vor Rejsende til sig. Vejen fra Siena, der gaar igjennem én 
af de goldeste og uvenligste Bjærgegne i Italien med vilde, sønder- 
revne Klippeformer, frembyder ikke nogen synderlig Interesse, førend 
man kommer Rom paa to Dagsrejser nær, da bliver den smuk og 
afvexlende, og til Slutningen fører den ud i den store Skov paa 
Monte di Viterbo, som man bruger en hel Dag for at komme 
igjennem. Indgangen til denne havde den pavelige Regjering 
dekoreret paa en ildevarslende Maade. »Et Bøsseskud fra Skoven, 
inden jeg naaede den, vare oprejste to høje Pæle, som havde en 
egen Forsiring for oven, som jeg ikke før havde set. For kort Tid 
siden bleve i denne Skov grebne to Røvere, der led deres fortjente 
Straf i Rom, og Roms høje Herrer vilde ikke berøve Landet aldeles 
disse Prydelser og sendte til Stedet, hvor de bleve grebne, eller hvor 
de havde udøvet Vold, Forbrydernes Arme og Ben. Paa enhver af 
Pælene hang to Arme og to Ben, der af Kjedsommelighed dinglede 
frem og tilbage, alt som Vinden opmuntrede dem — til Skræk for 
Røverne og et ringe opbyggeligt Syn for de Rejsende. De havde 
hængt dér 8 Dage. Slige Attributer, dog ej saa friske, traf jeg sex 
af i de sidste, to Dage, før jeg naaede Rom. Omendskjøndt jeg kjørte 
over to Timer om Natten i denne Skov, saa eller hørte jeg ikke 
det Mindste; kun hist og her en ridende Patrouille eller en Skytte, 
der lænede sig til sin ladte Bøsse paa Vejen for at sikre den; eller 
ogsaa en godt eskorteret Vogn med lænkede Fanger. Alt dette gav 
Landskabet en ganske egen Interesse.« 

Nu stod Freund da ved sine brændende Ønskers Maal, og vi 
nærme os Slutningen paa det store Brev, der ligger til Grund for 
denne Skildring af hans Rejse, og som slutter saa skjønt med følgende 
inderlige Bøn: »Hertil kom jeg da. Lad os bestige hin Høj; derfra 
kunne vi overskue Rom og se Solen gaa ned over det. Snart vil 
den jo komme frem igjen i Østen og oplyse det for mig, at jeg kan 
lære at kjende det. O! at dog ogsaa jeg maatte blive oplyst her om 
det, jeg ikke véd, og at det Uvidenheds Mørke, som omgiver mig, 
dog vilde fly for den kommende Dag. Trolig skal jeg stræbe og 
anvende mine Kræfter til at komme Konstens høje og uopnaaelige 
Maal saa nær som muligt.« 



•) Nu i Museet. 

Drag hen, hvor Skjønheds Genier dig vinke, 
Hvor Landet, det forjættede, dig smiler, 
Hvor Konstens Sfinx paa Oldtidsrester hviler 
Og højt Udødeligheds Stjerner blinker. 

Forgjæves skal ej Genier dig vinke : 
Med Kjærlighed du efter Palmen iler — 
Den gaadefulde Sphinx dig venlig smiler, 
Og ej forgjæves hine Stjerner blinke. 

Bevar Klenodet, som du rent medbringer, 
Den Kjærlighed, som from og hellig luer 
For Guddomsglimtene i Konstens Rigel 

Og du skal skue det Guddommelige, 

Forherliget i Konstens Tempelbuer, 

Og Herrens Aand skal laane Sjælen Vinger. 

Da Freund brød op fra Danmark for at drage Syd paa^ lød dette 
Digt, som hans elskelige Ven Ingemann havde skrevet til ham, i hans 
Øren, og næppe er en Konstner nogen Sinde rullet ind over Tiber- 
broen med et Pas, der paa en skjønnere Maade gav ham Adkomst 
til at færdes i alle Delene af det vidtudstrakte og mangfoldige Rige, 
hvor Konstens Genius hersker med en Magt, der er større end de 
gamle Cæsarers; og at opnaa Borgerretten i dette aandelige Rige 
var den Gang, som nu, Gjenstanden for saa mange Mænds Bestræ- 
belser, ligesom Beboerne af de fjærneste Provindser i gamle Dage 
tragtede efter at blive romerske Borgere. Thi den dybe, alvorlige 
Tone, der hviler over Koliseets brustne Sten, udøver en lige saa 
stærk Tillokkelse paa det moderne Øje, som den rige Arkitekturs 
Guld paa Barbarerne, og Farvernes harmoniske Glands, der lyser fra 
Sixtinas eller Stanzernes Vægge, har en endnu større Tiltræknings- 
kraft paa os end Kejserpaladsernes sammendyngede Pragt af Østens 
Perler og Ædelstene paa vore vilde Forfædre. 

Freund havde ogsaa alle Betingelser for at kunne høste Gavn af 
et Ophold i den By, hvorfra saa mange mægtige Impulser ere gaaede 
ud over Verden, og som endnu til Trods for alle de Ødelæggelser, 
der have ramt den ved Menneskets og især ved Naturens Haand, 
bærer saa mærkelige Vidnesbyrd derom. Vidnesbyrd, der ved et 
nærmere Bekjendtskab synes at indeholde en uendelig Rigdom. Han 
var jo ikke alene udstyret med en »Kjærlighed, som from og hellig 
luer for Guddomsglimtene i Konstens Rige«, men han havde ogsaa 
en Iver og Styrke i sin Sjæl, der under Aandens alvorlige Arbejde 



kunde give denne Kjærlighed et vickelig fyldigt Indhold. Vi saa, 
at hans B^ejstring for den antike Konst, som i Kjebenhavn havde 
været hans kjæreste Studie, drev ham til at gjøre Bekjendtskab med 
de Folk, af hvis Skjed den var udsprungen ; og de skjenne Billeder, 
hvormed Digterne havde fyldt hans Sjæl, og den ejendommelige Ret- 
ning, Historieskriverne havde givet hans Tankeliv, gjorde, at han dog 
ikke var hel fremmed for den Tale, Statuerne i Vatikanet ferte, lige 
saa lidt som hans Fantasi var helt ud af Stand til at føre ham ind 
i det brc^ede Liv, der bevægede sig indenfor det gamle Forums 
snævre Grændser. Men naturligvis gik det alligevel Freund^ skjøndt 
han havde saa Meget in mente fra de gamle Forfattere, ikke ander- 
ledes, end det er gaaet alle Andre, som, udstyrede med Begavelse og 
Kundskab, ere ilede til Rom for at blive indviede i Verdensstadens 
Mysterier. Disse vedbleve længe at være Mysterier, og der krævedes 
ligesom i Eieusis de omhyggeligste og nøjagtigste Forberedelser, for 
at endelig det Slør skulde falde, der forhindrede selv de mest. Skarp- 
seende fra at faa fat i Mere end de almindeligste Konturer, der 
gjorde, at selv Goethe; denne overlegne, klartseende Aand, der havde 
et næsten antikt Præg, kort efter sin Ankomst til Rom udtalte som 
et gaadefuldt Orakel: »Alt er, som jeg har tænkt itiig det, og Alt 
er n3^.€ Og hvorledes gik det nu Høyen, der maaske af alle For- 
skere har havt den største Begavelse baade til at omfatte hele Kon- 
stens overvældende Stofmasse og til at efterspore dens fineste Detail, 
og hvis Evne til at føle for og forstaa hver en Tids forskjellige 
Konstytringer var overordentlig! Vankede han ikke i Dage omkring 
i Rom, uden at Noget egentlig gjorde Indtryk paa ham med Und- 
tagelse af, hvad der som St. Peter og Koliseet kunde imponere ham 
ved den materielle Storhed? Og følte han sig ikke afmægtig og 
usikker lige over for de antike Statuer, saa at han kunde sige, at 
han maaske aldrig vilde komme til at fatte Konsten, i hvor højt han 
end elskede den? For at forklare dette Fænomen maa man vist 
fæste Blikket paa to Ting. For det Første derpaa, at medens andet 
Steds det Betydningsfulde maa opsøges, bliver man her overvældet 
deraf; og det ikke mindst fordi det er de mest forskjelligartede 
Tidsrum i Menneskets Kultur, der her ere repræsenterede; og denne 
Side var det vist især, hvoraf Goethe følte sig besværet, han, der 
fremfor Alt stræbte efter Maadehold og Harmoni. Og dernæst maa 
man huske paa, at saa godt som alle disse Levninger ere ødelagte 
og forstyrrede i en forfærdelig Grad, idet Badene ere forvandlede til 
Kirker, Templerne til Doganer o. s. fr.. Noget, der i høj. Grad maatte 

stade Høyens fine Sands, og som det næppe har været saa ganske let 
for ham at overse. Gik det saaledes disse og mange andre Mænd med 
en mere skoleret Dannelse, kan man saa meget mindre undre sig 
over, at Freund brugte Tid, inden han blev ret fortrolig med Alt, 
hvad der aabenbarede sig for ham paa dette vidunderlige Sted. Det 
første Aar, som hengled, efter at han i 1818 var dragen ind over 
Ponte molle, betragtede han nærmest som en Tid, han maatte have 
til at orientere sig i, og han hengav sig derfor uden Fordom og uden 
at stille Fordringer til sig selv, som han ikke ret kunde opfylde, til 
ret at se og nyde med et barnligt Sind og Hjærte. Det var dog ikke 
alene Konsten, han saaledes hengav sig til, men i det Mindste i Be- 
gyndelsen lige saa meget Naturen, <^ han var lykkelig over at 
mærke, at dens store Bog Dag fpr Dag aabnedes mere og mere for 
ham, og at det var langt lettere for ham her at forstaa dens Bog- 
staver, der var anderledes og tydeligere end i Norden : dér anede han 
næppe 9 hvad han her fattede tydelig og klart. Men han saa nu 
ogsaa vemodigen tilbage paa den svundne Tid, fordi han havde 
maattet gjøre en saa lang Omvej for at komme til det Punkt, hvorhen 
en meget kortere Vej havde kunnet føre ham, og han fortvivlede 
næsten ved Tariken om at maatte begynde saa godt som fra Ny af 
igjen — og søge at glemme, hvad han aldrig burde have vidst. 
Naar disse besværlige Tanker paatrængte sig ham, kunde han for 
Resten have ladet Goethe trøste sig; thi det var ikke gaaet denne et 
Haar bedre; han siger udtrykkelig i sin italienske Rejse: »Vel tænkte 
jeg, at jeg vilde komme til at lære noget Rigtigt her, men at }eg 
maatte gaa saa langt tilbage i Skolen igjen, at jeg maatte glemme 
saa Meget, ja ligefrem lære saa Meget helt om paa Ny, det tænkte 
jeg ikke.« 

Der gaves ogsaa Øjeblikke, i hvilke Freund havde en Fornem- 
melse af, at hele den Tid, han havde været i Rom, var gleden forbi 
ham som i Drømme; men det var ikke rolige Drømmebilleder, der 
havde afspejlet sig i hans Sjæl, det var snarere urolige Syner, der 
forfulgte ham, og dog vilde han ikke ønske denne Uro borte; thi det 
vilde være et Tegn paa, at den Higen og Stræben, hvormed han 
hidindtil havde søgt at naa sit Maal, var forsvunden. Men naar hans 
Tankers Gang var mere jævn, og han i saadanne Øjeblikke over- 
skuede den forløbne Tid, da maatte han dog tilstaa, at den var gaaet 
godt for ham, skjøndt det, han havde frembragt, ikke var Synderligt. 
Det blot at have begyndt, syntes ham da meget, og at være kommen 
saa vidt, at hans Øje roligere kunde møde alt det Skjønne og Her- 



5> 

lige, der i saa mangfoldige Skikkelser omgav ham, syntes ham et 
ikke ringe Resultat. Det var det ikke heller, naar man husker paa 
Rom, dette største, mægtigste Museum, Verden kjender for Konsten, 
lige fra Republikens Dage og til den nyeste Tid, og det et Museum, 
hvor de enkelte Værker endnu findes i de samme gamle Omgivelser 
af den .evige Natur, endnu ses uxuler den samme straalende Himmels 
Farvespil, indfattet af de bugtende Bjærglinjers Ramme. Men ikke 
alene Konsten i dens dybeste Forfald som i dens højeste Blomstring 
kan forfølges her, men ogsaa Historien har efterladt sine dybe Mærker 
paa dette Sted. 

Medens Freund endnu var i Kjøbenhavn, lovede man sig allerede 
Meget af hans Begavelse som Konstner. Alle, som vare komne i 
Berøring med ham, nærede de bedste Tanker om ham og gjorde sig 
Umage for at bane ham Vejen til Rom. Der hersker en sjælden 
Enstemmighed i de forskjellige Skrivelser, som meldte hans Ankomst 
forud eller skulde anbetale ham til Thorvaldsen, der jo var den, 
som var kaldet til nærmest at tage sig af ham. Ja, selv Etatsraad 
Hansen stemmer i med i det almindelige Kor, idet han i et Brev af 
2ode Juni i8i8 skriver til Thorvaldsen: »Vores Freund anbefaler jeg 
Dem; jeg tvivler ikke paa, at han vil stræbe efter at fortjene Deres 
Yndest«. Prinds Christian, der jo i Kjøbenhavn havde støttet Freund 
ved forskjellige Lejligheder, henleder indtrængende i et Brev af 7de 
April 1818 Thorvaldsens Opmærksomhed paa »denne unge, talentfulde 
Mand«, som Akademiet under hans Vejledning haabede én Gang at 
se som en duelig Konstner. Og Thorvaldsens Ven, Baron Schubart, 
der følte varmt for Freund, kunde berolige Prindsen i saa Henseende, 
idet han i et Brev endnu fra samme Aar forsikrer, »at Freund vil 
hos Thorvaldsen finde al den Bistand, som han ønsker, og hans Be- 
skedenhed, som forener Følelsen af Ærbødighed med den Beundring, 
som han har fattet for sin Mester lige fra det første Øjeblik, han 
gjorde hans Bekjendtskab, kan være Akademiet en Borgen for, at 
han hver Dag vil gaa fremad.« Mellem de Breve til Thorvaldsen, 
som Freund bragte med fra gode Venner, fandtes tillige ét fra Brønd- 
sted, der blandt Andet ogsaa skriver: »Freund brænder af Længsel 
efter at se dine Arbejder til Gavns og lære Dig personlig at kjende. 
Du kan have den største Indflydelse paa ham, og han vil vist be- 
stræbe sig for at vise sig din Godhed og Tillid værdig.« Det var 
en smuk Udtalelse, som Freund godt kunde have underskrevet som 
sit Program; thi Ingen har med mere Uegennyttighed og mere Offer- 
beredvillighed viet den store Mester sine bedste Kræfter. 

Det er utvivlsomt, at det Indtryk, som Thorvaldsens Arbejder 
tidlig havde gjort paa Freund, for hvem de store antike Forbilleder, 
der vare gjenfødte i Thorvaldsens Værker, stode saa umaadelig højt, 
maatte lade ham betragte dennes Værksted som én af Roms ypperste 
Herligheder. Freunds uimodstaaelige Kjærlighed til Antiken var 
ogsaa et Baand, der stærkt maatte knytte ham til den moderne 
Konstner, der mest af alle havde forstaaet at tolke den græske Konst 
i den rette Aand og i den fulde Sandhed. Og naar han derfor havde 
tænkt paa Rom som det sande Hjem for Konstneren i Almindelighed, 
havde det vistnok altid staaet for ham, som om specielt igjen Thor- 
valdsens Værksted var det egentlige Hjem for ham, at hans egne 
Arbejder ikkun ret vilde kunne trives ved Skinnet af Thorvaldsens 
Genius. Derfor glædede han sig ogsaa mere over den Modtagelse, 
han fik af Thorvaldsen, end over al den øvrige Venlighed, der vistes 
ham fra de talrige Landsmænds Side, som den Gang vare i Rom. 
Thorvaldsen aabnede nemlig strax sine Værksteder for ham, gjorde ham 
bekjendt med sine rige Samlinger og indrømmede ham Plads til at 
bo hos sig, naar der blev et Værelse ledigt. Indtil det Tidspunkt, i 
December Maaned, da Baron Sch ubart, som havde været Thorvald- 
sens Gjæst, forlod ham, boede Freund hos Historiemaler Lund. Han 
er den af vore Malere, som har staaet hin Retning nærmest, der i 
Tydskland repræsenteredes af Overbeck, Veith o. A.; men da han 
havde mindre Følelse end disse, saa bevarede denne Mangel ham 
ogsaa for at forfalde til de sentimentale Udskejelser, hvortil Tydskeme 
hengave sig. En videre Betydning havde dette Samliv mellem Freund 
og Lund næppe — deres Konstretninger vare saa forskiellige. 

Det Hus, hvori Freund boede i den første Tid af sit Ophold i 
Rom, havde en meget heldig Beliggenhed, og fra sit Vindue kunde 
han se hen over en stor Del af Byen, over Palatinerbjærget med 
Kejserpaladserne og helt ud over Koliseets brune Masser i Dalen, en 
Udsigt, man ofte kunde fristes til at dvæle ved. Det laa imidlertid 
ikke i Freunds Natur længe at hengive sig til kontemplative Betragt- 
ninger, han følte Trang til at arbejde, men da det korte Bekjendt- 
skab, han havde gjort med denne Mængde herlige Konstværker, havde 
vist ham, at han behøvede Tid til at lære dem' rigtig at kjende og 
til at blive opmærksom paa sig selv og sin Opfattelse af Konsten, 
saa opsatte han for Øjeblikket at tage fat paa det omfattende Hverv, 
der var overdraget ham i Kjøbenhavn, nemlig at modellere de 12 
Apostle til Frue Kirke. Det var denne Bestilling, der skulde blive 
saa ominøs for Freund, og som baade ved sine direkte og indirekte 

Følger skulde forbitre ham næsten hele Livet. Paa den Tid, vi her 
omtale, omfattede han imidlertid Bestillingen med hele den Be- 
gejstring, hans varme Konstnersjæl raadede over, til den knyttede han 
de stolteste Forhaabninger om en rig Fremtid, i den saa han en 
stor og værdig Opgave for den stærke Trang, han havde til at gaa 
i Dybden af de alvorligste Emner. 

Jo mere ophøjet det Maal imidlertid var, som han skulde stræbe 
efter, desto vigtigere var' det for ham ikke at skride til Paabegyn- 
delsen, førend hån havde en klar ForestiUing om, hvad han egentlig 
vilde. Derfor tog han i Begyndelsen af Juli fat paa et Arbejde af 
en ganske anden Natur, hvortil Tanken var laant fra den yndige 
Hyrdefortælling Daphnis og Chloe, og som forestiller en ung Pige 
(Chloe), der giver et Lam at drikke. Freund kalder hende, følgende 
Tidens Lyst til at allegorisere: »Uskyldigheden, der opklækker et 
Lame, hvad der undertiden har givet Anledning til at tro, at det var 
forskjellige Arbejder. Denne Statue fortæller klart, hvorledes Øjet er 
blevet opladt hos Freund ved Studiet af Livet i den antike Skulptur- 
verden, dette Liv, der ikke tumlede sig tøjlesløst som Livet saa ofte i 
den nyere Tids Skulptur, men ordnedes ved bestemte Love, der dog 
ikke tyngede paa det som despotiske Lænker. Den unge Hyrdinde har 
sat sig ned paa et Klippestykke for at give sit Yndlingslam at drikke; 
derved er hendes Klædebon gledet ned og har dels lagt sig over 
Stenen, dels dækker det den nederste Del af Legemet, medens 
Overkroppen er helt blottet. Skjøndt hun støtter det venstre, bøjede 
Ben mod et Fremspring i Stenen for at faa en Modvægt imod det 
urolige Dyr, er der dog noget i høj Grad Frit og Utvungent i hele 
Figuren, og den Bevægelse, der er gaaet umiddelbart forud, synes 
ligesom endnu at kunne spores i den Lethed og Elasticitet, hvormed 
de ungdommelige Lemmer hvile paa Klippestykket, og som føles 
lige ud i det højre nedhængende Ben, hvis elegante Former anes 
under det stramme Foldeparti. Idet Chloe med den venstre Haand 
holder Lammets ene Forben og med den højre Skaalen, hvoraf det 
skal drikke, bøjer hun sig temmelig meget forover, og Hovedet 
hælder stærkt til Siden, medens hun med halvt aabne Læber synes 
helt optaget af, om Dyret ogsaa vil drikke. Derved fremkommer en 
jævn og mild Krumning af Overkroppens forskjellige Partier, som 
smukt stemmer med den bløde Bøjning af de spæde Arme. Den 
Indflydelse i det Hele, som hendes Stilling har paa Legemets Hold- 
ning, er med logisk Nødvendighed begrundet paa ethvert Punkt, det 
røber et sikkert Konstnerøje og ^ stor Tænksomhed, og derved frem- 

kommer der i alle Figurens Hovedlinjer, i deres rolige, vexlende 
Spil en harmonisk, vel afvejet Ligevægt, der virker i høj Grad vel- 
gjørende. 

De endnu smækre, jomfruelige Lemmer ere gjorte med en fin 
Takt, der holder Midtvejen mellem overdreven Blødhed og for stor 
Tørhed; det er Stadiet, førend det kvindeligie Legeme har udfoldet 
sig i hele sin Pragt, og man kan ligesom ane, hvorledes den Knaphed, 
der viser sig i Formernes -Runding, snart vil vige for den større frem- 
brydende Fylde. Den natursande Maade, hvorpaa dette yndige Pige- 
legeme er givet, passer netop saa skjønt til den simple Følelse, der 
hviler over Figuren, og udtaler sig igjennem Alt, hvad denne lille 
Handling udkræver for at lægge sig for Dagen. Men det er intet 
moderne Liv, der afspejler sig her, det er det antike Hyrdeliv, som 
vi kjende fra Theokrit, set under en lidt strængere Synsvinkel, og 
det er grebet i et af dets uskyldigste, reneste Øjeblikke. Dog er 
det tillige, som om der i denne Repræsentant for dette Liv var ud- 
talt noget Mere, noget Højere, som om man i denne Figur snarere 
kunde se en Slags Gudinde for Hyrdelivet. Det ligger i den vid- 
underlige, alvorlige Ro, der hviler over det Hele, i den nøje Iagt- 
tagelse af det Plastiske, der er i alle Enkeltheder, og vel ogsaa deri, 
at Hovedet er tilskaaret efter antike Mønstre og til Trods for det 
blide, følelsesfulde Træk om Munden er noget koldt i sin Karakter, 
en Kulde, der sikkert stammer fra Studiet af visse Gudehoveder. 
Haaret falder i enkelte, adskilte Lokker ud paa Siderne, men Bestræ- 
belsen for at fyldestgjøre Trangen til Strænghed er bleven til Tørhed, 
og en vis ensformig Ubevægelighed er traadt i Stedet for den natur- 
lige Elasticitet. Her aabenbarer sig ganske vist en Strænghed i Op- 
fattelsen, som er i Slægt med den, der findes i den græske Konst, 
og som ogsaa viser sig i Lammets Skind lige indtil Gjengivelsen af 
de enkelte Totter, som Freund saa paa en helt anden plastisk 
Maade end de øvrige Billedhuggere paa den Tid og senere. Men 
han er gaaet for vidt Fremhævelsen af de enkelte, skarpt begrænd- 
sede Haarlag er for ensidig, og Tætheden akcentueres for meget paa 
Blødhedens Bekostning, medens dog den forskjellige stridere eller 
bøjeligere Karakter i Haarene er iagttaget ; saaledes er Silkeblødheden 
i Haarene, der svøbe sig om Lammets Ben, fortrinlig givet. Selv 
her, hvor Strængheden i Stilen er fastholdt indtil Stilisering, har sam- 
tidig Realismen indsneget sig, og denne Blanding frembringer en 
vis Disharmoni, hvis sande Aarsag ikke strax gaar op for Betragteren. 
Freund var i det Hele ingenlunde u^tilgængelig for en mere realistisk 

Behandling. Han ikke alene vælger Motiver, som stærkt markere det 
naturlige Liv^ f. Ex. naat han Jader Lammet med det ene Bagben 
sparke i Klædebonnet og derved spile det ud, men han gjør sig 
ogsaa Umage for at give det Glatte og dog Bløde i Klædebonnets 
fine, lette Stof. I det Hele havde Freund en stor Forkjærlighed for 
et rigt Draperi, Noget, som allerede kunde iagttages i hans Guld- 
medaljestykke, hvor man næsten overvældedes af Foldernes Mængde. 
Her er det ikke Tilfældet, skjøndt de talrige Folders Linjer krydse 
sig og brydes paa den mangfoldigste og mest underholdende Maade. 
Hvor let er ikke Klædebonnets naturlige Fald, hvor smukt har ikke 
Konstneren forstaaet ved de runde, brudte og stumpvinklede Knæk 
og Læg i Draperiet at lade Lysets og Skyggens fine Modulation 
spille hen derover, saa at der fremkommer doget vist Glandsfuldt i 
Overfladen. Det turde maaske være, at Freunds Ejendommelighed 
kommer mett frem paa et saadant Punkt. Man skal sikkert vanskelig 
træffe en Billedhugger, der har givet et Stofs Fald paa en mere dristig 
pointeret Maade uden dog samtidig at gjøre Forsøg paa at give et 
Skin af den Virkelighed, som Marmoret aldrig kan naa. 

Den unge Pige havde flettet en Rosenkrands, som hun kastede 
paa Jorden, da hun nu fik en ganske anderledes vigtig Dont at passe 
end den, at smykke sig. Her er aabenbart i Behandlingen af denne 
Krands lagt an paa at give en naturalistisk Ubestemthed , en vis 
Mangel paa Fasthed i Formen, og set i den rigtige Afstand frem- 
bringe de lette Skygger, der danne sig mellem de fyldige Blomster 
og Kliopper, en blød Runding, der sikkert er tilstræbt af Konstneren. 

Vi have dvælet temmelig længe ved denne Figur, der aabnede 
Freunds Konstnerbane i Rom, fordi den saa tydelig røber, i hvad 
Retning hans Udvikling dér gik. Ved Siden af en ren Følelse, der 
simpelt og skjønt kan afspejle de uskyldigste Rørelser i Menneske- 
livet, møder os her den Sluttethed i Linjerne og den Ligevægt i 
Kompositionen, som er en uafviselig Betingelse for, at en Billedhug- 
gers Arbejde overhovedet skal kunne virke, en Betingelse, der dog 
saa ofte ringeagtes. Baade heri og i den Sikkerhed, hvormed Konst- 
neren i det Hele selv i den mest energiske Behandling har vidst at 
holde sig indenfor den Grændse, som Hensynet til det haarde Stof 
nødvendigvis fordrer, se vi Indflydelsen fra Antikerne, medens der 
dog som omtalt paa forskjellige Punkter gjør sig en Bestræbelse gjæl- 
dende for selvstændig at gaa mere ligefrem løs paa Naturen; og vi 
skulle se, at Freund vedbliver at tilegne sig en mere og mere sikker 
Udvikling i disse to Retninger, hvor Sagerne fra Parthenon og Michel 

Angelos Værker staa sonv lysende Forbilleder for ham. Paa den 
Tid, Chloe fremkom, maa den ligesom nu have været temmelig ene- 
staaende; den skiller sig fuldstændig fra Thorvaldsens Arbejder, der 
lige over for den have noget Overlegent, noget Helstøbt i jien 
Maade, hvorpaa Tanken kommer til Udtalelse gjennem den ydre, 
harmoniske Form, medens de forskjellige Bestræbelser hos Freund 
ikke ret ere sammensmeltede; men der er intet Forsøg paa at til- 
egne sig Mesterens færdige Resultat; den er et Vidnesbyrd om en 
original Konstner, der ingen anden Vej kjender, end den, hans egen 
Natur har afstukket for ham, og man føler helt igjennem den Varme og 
Styrke, hvormed han har søgt at faa sin Anskuelse af Billedhugger- 
konsten og dens Udtryksfonher frem. Sammenligne vi derimod Chlæ 
f. Ex. med den vakre Sandalbinderske af den for tidlig afdøde Ru- 
dolf Schadow, som udførtes Aaret i Forvejen og nu findes i Glyptd- 
theket i Miinchen, da er der en meget stor Forskjel baade i det 
egentlig Plastiske og i Opfattelsen, der hos Schadow er aldeles 
moderne, skjøndt der dog aabenbart er tilsigtet at give et antikt 
Livsbillede; men det eneste Antike ved Figuren ere — Sandalerne. 
Da Chloe var støbt i September Maaned, beredte Freund sig til at 
tage fat paa Apostlene, men da han havde gjort enkelte Skitser her- 
til, løselig udkastede i Ler, lod han dette Arbejde hvile lidt, fordi 
han ikke syntes, han længere turde forsømme at forskaffe sig den 
fornødne Øvelse i at bearbejde Marmoret, hvilken han lige saa lidt 
som Thorvaldsen havde faaet i Kjøbenhavn; >thi,« siger han, »at op- 
sætte eller tilsidesætte Noget, som man bør vide, er jo en Fejl.« 
Derfor modellerede han tvende Byster af sine gode Venner, C. A. 
Jensen og Ingemann, og da de vare afstøbte, lagde han strax Haand 
paa Udførelsen i Marmor; men ogsaa hermed gik han anderledes 
til Værks end Andre. Da han vilde lære at gjøre Alt fra Grunden 
af, begyndte han helt forfra og uden at søge Nogens Hjælp, for at 
ingen af Haandgrebene skulde blive skjulte for ham. Theorien, der 
var nødvendig for at søge de Punkter i Marmoret, som man selv 
angiver i Modellen, havde han ved Geometriens Hjælp fuldstændig 
sat sig ind i, førend han skred til Arbejdet, og var paa den Maade 
lige saa vidt som Andre, der ved Vane og Øvelse havde opnaaet 
den fornødne Sikkerhed. Derfor skred han ogsaa ganske rolig og 
tillidsfuld til Værket, og med sin vante Ihærdighed, der ikke kjendte 
uoverstigelige Vanskeligheder, lykkedes hans Foretagende ham ogsaa, 
skjøndt han af de andre routinerede Arbejderes Skuldertræk og Smil 
kunde slutte sig til, at han mangen Gang i Førstningen havde baaret 

sig bagvendt ad, førend han fik Hænderne til at gjøre, som han 
vilde. Han havde da ogsaa den Tilfredsstillelse, at Thorvaldsen, da 
den sidste af Bysterne, Ingemann, var færdig, erklærede, at den var 
saa vel udført, at hans egne Byster, som Arbejderne i Værkstedet 
havde gjort, saa ud ved Siden af denne Byste, som om en Sten-^ 
hugger og ingen Billedhugger havde hugget dem, >de saa ud, som 
om de vare gjorte med Jernet, Freunds derimod med Hjernen«. Det 
var ikke blot med Udførelsen*) alene, at Thorvaldsen var saa vel 
tilfreds, han roste ogsaa meget begge Arbejder i det Hele, og 
medens Freund arbejdede paa Modellen til Ingemann, tog Thorvaldsen 
undertiden selv fat af Venskab for Digteren, som Freund i sin Beske- 
denhed mente, skjøndt det dog maaske snarere var Intferesse for selve 
Arbejdet, der gjorde, at han ikke kunde lade være at tage Del med 
i Modelleringen, meden^ Freund med bøjet Hoved fandt sig rolig 
og taalmodig i dette Overgreb fra sin store, beundrede Lærers Side. 
I Jensens Byste er Freund gaaet Hovedets Benbygning saa nær 
paa Klingen som muligt, og i den Skarphed, hvormed enhver Enkelt- 
hed føles under det tynde Kjødlag, synes han at have havt Thor- 
valdsens fortrinlige Byste af A. P. Bernstorff til Mønster. Man kan 
godt forstaa, at den, der for første Gang udfører et Marmorarbejde, 
netop maa lægge Vægt paa Fastheden, paa Nøjagtigheden i Formen ; 
men mærkeligere er den store Sikkerhed, hvormed Alt er udført, og 
det hvad enten f Ex. Ørets Brusk eller den formløse Overlæbe skal 
karakteriseres. Det er ogsaa forbausende, hvor hurtig Freund har 
opnaaet den tekniske Færdighed, der gjør, at han kan løsne Haaret 
helt ud fra Halsen og lade tvende Lokker, der hvile paa Skuldrene, 
sno sig aldeles uden Berøring om hinanden. Ellers lader Konstneren 
ofte her som i Ingemanns Byste smaa Forbindelsesled af Marmor blive 
tilbage mellem de enkelte Dele, dels for paa Distance at frembringe 
en mere realistisk Illusion og dels for at vise sin sikre Haand. 
Baade her og især i Ingemanns Haar har han brugt Boret sfærkt for 
at faa de fyldige bølgende Haarpartier til at vise sig med naturlig 
Lethed, men det er dog et Spørgsmaal, om her ikke er gjort for 
Meget af det, saaledes at den interessante Behandlingsmaade næsten 
er det mest Fængslende ved dette Punkt af Arbejdet. 



♦) Om denne skriver Freund til Ingemann: *Du maa dog ikke tro, at den er sleben 
og poleret, som man almindelig forstaar ved en god Udførelse. Nej, Du kan se, 
naar Du ret nøje ser til, hvert Mejselhug, hvert Raspestrøg.« Og denne friske 
Behandlingsmaade har sikkert ogsaa sin Del i det ejendommelige Liv, der strømmer 
ud fra Overfladen. 

Begge disse Byster ere i deres forskjellige Ejendommeligheder 
overmaade lærerige og ere hinanden jævnbyrdige i den ypperl^e 
aandelige Opfattelse; men det mest Vidunderlige ved Ingemanns 
Byste, og som vist netop har givet Anledning til Thorvaldsens Ytrings 
er det Liv, der gjennemtrænger den paa en ganske usædvanlig Maade. 
Det er et solklart, momentant Liv, der ligesom Udstrømmer fra den 
ungdomsfriske Sjæl, idet det lyser ud af Øjnene og føles igjennem 
Ansigtets bløde Muskelpartier, der synes at bæve under Blodets sagte 
Gang. Men desuden er det lykkedes Konstneren her at frembringe 
en Virkning, hvorom saa mange Billedhuggere have drømt, for hvem 
Marmorets haarde Stof har været en Lænke, de saa gjerne vilde 
sprænge. Medens Thorvaldsen og andre Konstnere paa Grund af den 
Maade, hvorpaa den aandelige Personlighed, Karakteren, dominerer, 
lader En glemme Marmorets faste Grændser^ der ligesom besejres af 
det sjælelige Udtryk, saa er det her, som om Freunds Mejsel tildelte 
Stenen et virkeligt Liv, som om man følte Marmoret ikke blødgjort 
som Vox, men ligefrem sat i den naturlige skiftende Bevægelse, der 
afhænger af Sjælens indre Rørelser, og som gjør, at legemlige Former 
i Virkeligheden ikke blive en Skranke for det indre Liv, men et 
Spejl, hvorfra dette tilbagestraaler paa en forklaret Maade. Hvor ofte 
man endog betragter dette Hoved, og hvor fortrolig man end er med 
dets mærkelige Udtryksfuldhed, bliver man dog mangen Gang, naar 
Øjet tankeløst strejfer det, overrasket paa den mest slaaende Maade 
af den Bevægelighed, der kan gjennemtrænge Overfladen; det er, 
som om det fyldige Parti over Øjet trak sig lidt op, som om Næse- 
borene syntes at udvide sig, som om de vidunderlig formede Læber 
svagt dirrede og det bevingede Ord i næste Øjeblik skulde flyve ud 
fra sit skjønne Fængsel. Man mindes Sagnet om Pygmalions Statue 
og fristes til at gjentage Michel Angelos Udbrud foran Danatellos 
Statue i Or San Michele: »Markus, Markus, hvorfor taler Du ikke?« 
Dette Indtryk forhøjes endnu mere ved Hovedets lette Drejning til 
Højre, der føles helt ned i Halsmusklernes Spil; og der er en saadan 
Samvirken mellem det næsten pludselig frembrydende Liv, der synes 
at tvinge Hovedet til Side, og den tilsvarende, "Skjønt akcentuerede 
Spænding i Halsens enkelte Partier, saa at det er, som om Bevægel- 
sen foregik under Ens Øjne. Hvor nøje man end tror at kjende dette 
Fænomen, bilder man sig dog ind — saa sikkert gribe de enkelte 
Bevægelsesmomenter ind i hinanden — , at Drejningen af Hovedet 
ikke altid er den samme. Der er i den aldrig hvilende Bevægelighed, 

der er udsprungen af Konstnerens energiske Skaberevne, noget vist 
Trolddomsagtigt, som evig skuffer og forvirrer den rolige Dømmekraft. 

I December 1818 blev der altsaa Plads hos Thorvaldsen, og 
Freund havde den Glæde at kunne flytte ind til ham, saa han var i 
umiddelbar Nærhed af hans Værksted med dets rige Indhold, hvor 
han kunde følge hele Udviklingen af Arbejderne lige fra den første 
Undfangelse til den sidste Glatning af Marmoret, og den stadige per- 
sonlige Omgang med den store Konstfælle kunde ikke Andet end 
være i høj Grad frugtbringende for Freund. Det stod ham frit for 
at benytte sig af hans Konstsamlinger, som om de vare hans egne, 
og han kunde, naar det skulde være, spørge Thorvaldsens Erfaring 
til Raads ved Udførelsen af Konsten. »Thorvaldsens Godhed og Vel- 
villighed,! skriver han, »letter mig særdeles meget mine Studier, og 
han er saa godmodig at gjøre mig opmærksom paa mine Fejl.« 
I dette nøje Samliv lagdes Grunden til Venskabs og Erkjendtligheds- 
forhold mellem disse to Mænd, der nok kunde svækkes, men egentlig 
aldrig nogen Sinde brydes. Thorvaldsen kunde ikke have fundet en 
mere paalidelig og uegennyttig Støtte end Freund, der paa sin Side 
ikke betragtede det som Offer, naar han i høj Grad anvendte Tid 
og Kræfter paa at staa Thorvaldsen bi og værne om hans Arbejder 
— det var Noget, fandt han, der simpelt væk skyldtes en saadan 
Konstner. 

Paa den anden Side maatte det stadige Samliv med Thorvaldsen 
stundom have en nedslaaende Indflydelse paa Freund og gjøre ham 
mismodig. Er man nemlig saa heldig at staa en af disse Geniusser 
nær, der i faa Decennier kunne føre Menneskeaandens Udvikling med 
Kæmpeskridt fremad, kan det ikke være atndet end meget rimeligt, 
at man under Indtrykket af et saadant Menneskes Magt til at afsløre 
nye, skjønne Sider indenfor Jordelivets Grændser ogsaa selv kommer 
i heftig Bevægelse og i Beundringen af, hvad den store Konstner, 
Digter eller Videnskabsmand formaar, føler en levende Attraa efter 
at gaa i de frisktraadte Fodspor, der føre ind i hidtil ukjendte Egne. 
Men jo dybere man trænger ind i de vidunderlige Resultater, der 
skyldes en saadan Mands sjældne Begavelse, og jo bedre man er i 
Stand til at vurdere de Fremskridt, der ere gjorte, jo mere levende 
vil man ogsaa føle Afstanden mellem sine egne Kræfter og hint 
Menneskes, som synes at være næsten overnaturlige. Man faar en 
stærkere FøleUe af alt det Mangelfulde, der kan være ved Ens egne 
Bestræbelser. Tvivl og Anfægtelser indfinde sig, og Mismod sniger 
sig ind i det forhen saa frejdige Sind. Er man nu endelig, som 

Freund var det, af Naturen udrustet med en stærk Iagttagelsesevne, 
der skærpedes yderligere, naar den rettedes imod ham selv, saaledes 
at han kunde føre nøjagtig Bog over alle Deficits, da vil man vel 
kunne forstaa, at han, der ellers var vant til at stride saa mangen 
en haard Dyst med de Besværligheder, der fandtes paa hans Vej, 
nu kunde være fristet til med Fortvivlelse at lade Værget falde og 
at nøjes med at lade sit beundrende Blik følge den mægtige Hero 
paa hans sejrrige Bane. 

Naar vi tænke paa den glimrende Række af Statuer, der stod i 
Thorvaldsens Studier, da Freund kom til Rom, var det ikke saa 
underligt, at han kunde føle sig blændet Thorvaldsen stod nu paa 
Højden af konstnerisk Fuldendthed. • Styrken f. Ex. i Jasons mægtige 
Legeme eller den kraftige Fasthed hos Adonis, der maaske paa en 
noget for selvstændig Maade paatrængte sig Betragteren, var ingen- 
lunde forsvunden af de senere Statuer, saaledes som i Canovas 
Arbejder; men disse Egenskaber vare ved Konstnerens nu saa sikre, 
lette Haand bragte til at spille den Rolle i Statuernes plastiske Liv, 
som der tilkom dem, og det uden at ofre Noget af Følelsens naturlige 
Varme eller Tankens Kraft. Dér var Hebe i sin rolige, jomfruelige 
Højhed, iført det simple doriske Klædebon, dér var Dandserinden med 
det skjønt bevægede Legeme, hvorigjennem man føler Tonernes 
Rhytme; dér var Haabet i al sin strænge og dog saa yndige Fest- 
lighed, og dér var Hyrdedrengen, hvor det er, som om Legemet 
ikke mere staar under den drømmende Sjæls Herredømme. Men 
fremfor alle disse Statuer var der endelig Argosdræberen, der i Leret 
modtog Freund ved hans første Indtrædelse i Thorvaldsens Atelier; 
denne vidunderlige Figur, i hvilken den moderne Billedhuggerkonst med 
Hensyn til en fuldstændig Harmoni mellem det indre sjælelige Liv 
og de ydre Formers og Linjers Spil maaske fejrer sin største Triumf, 
her hvor der i en enkelt Situation saa at sige er givet en hel Række. 
Naar vi desuden mindes, hvad Thorvaldsen havde udført i Relieffet, 
denne Konstform, hvori selv Canovas varmeste Beundrere indrømme, 
at Thor\'aldsen uomtvistelig stod som den Største; naar vi tænke 
paa Hektors Afsked, Vulkans Værksted, Natten og Dagen, for ikke 
at tale om Alexandertoget, Værker, hvor den samme Karakter 
aabenbaredes- igjennem en Mangfoldighed af Nuancer, kunne vi forstaa, 
at Freund maatte føle sig overvældet. Dog var det næppe saa meget 
den store Rigdom, der her udfoldedes, som gjorde, at han selv forekom 
sig saa fattig, naar han stod lige over for disse Vidner om, hvor 
højt en Konstens Genius kan svinge sig, men snarere den Ro og 

Klarhed, hvormed den aldrig famlende Haand havde dannet disse 
Værker, hvori den skjønne Form synes skabt samtidig med Und- 
fangelsen af den geniale Tanke, hvor Tanke og Form synes sammen- 
smeltet til Et, saa at der næppe siden den antike Konsts Dage er 
bleven set plastiske Arbejder med en saadan Ligevægt i de for- 
skjellige Partier, med en saadan Alt beherskende Totalvirkning. 
Derfor maatte Freund, som netop havde en saa fin Sands for den 
Aand, der burde gjennemtrænge et Konstværk, og for hvem den 
gamle Konst stod som den største Læremester, fordi ingen anden Tid 
havde løst sin Opgave som den, paa den ene Side beundre, hvad 
Thorvaldsen havde opnaaet uden slavisk at kopiere den; men paa 
den anden Side kunde han ikke Andet end føle, at dette herlige 
Resultat skyldtes en guddommelig Naadegave, der var falden i en 
enkelt Dødeligs Lod, og som ingen Anden ustraffet kunde forsøge 
paa at tilegne sig ved Efterligning. Lige over for disse fuldbaaroe 
Værker maatte Freunds egne Arbejder forekomme ham som Misfostre, 
tilmed da han jo i Virkeligheden endnu befandt sig i en Gjærings- 
periode med alle dens Mangler og Uklarheder; han kjendte nok det 
Maal, han vilde naa, men han savnede endnu den Uddannelse, der 
skulde føre ham derhen. »Jeg er og var endnu mere raa som Konstner,« 
skriver han 1820 til Ingemann, »lig en Sten med skarpe og hvasse 
Kanter. Klogeligen bragte jeg denne Sten til Thorvaldsens store 
Værksted for at blødgjøre den, saa meget, som behøvedes, og saa 
længe man arbejder paa at borttage Kanterne og Udvæxterne af 
denne Sten uden at røre ved Kjærnen, bliver den, hvor den er, og 
lader sig ikke bringe derfra, c Hans hele Udviklingsperiode havde 
jo været saa uregelmæssig, og den bedste og meste Tid var ofret 
paa anden Beskæftigelse end Billedhuggerkonsten ; i Kjøbenhavn 
havde der Ingen været, der ret havde kunnet tolke den for ham, 
og det var overladt til hans egne Kræfter at finde sig til Rette. 
En saadan Selvvirksomhed er naturligvis i høj Grad skikket til at 
bringe alt det Originale frem, der kan bo i Mennesket, og idet 
han fortrinsvis er henvist til sine egne Evner, maa han anspænde 
dem til det Yderste; vi saa jo ogsaa, hvorledes i Kjøbenhavn den 
ejendommelige Konstnernatur brød stærkt frem hos Freund. Men der 
gaar ogsaa megen Tid til Spilde med frugtesløse Forsøg , og der 
anvendes Kræfter paa Punkter, hvor en sagkyndig Vejleder støttet 
paa Erfaringen, hentet fra foregaaende Tider, kunde have sagt, at de 
vilde være spildte. Freund hørte desuden ikke til de Konstnere, 
hvis Tanker strax instinktivt saa at sige finde den tilsvarende Form, 

og selv om det ogsaa kunde ske for ham, tillod hans stærkt ud- 
viklede, kritiske Sands ham ikke blot at lade sig nøje med det 
Første det Bedste, der tilbød sig. Han hørte ikke til de Naturer, 
der kunne slaa sig til Ro ved et taaleligt vundet Udbytte, hvis 
mulige Tarvelighed kan opvejes ved den ringe Anstrængelse, det 
har kostet at liaa det; han higede derimod altid efter at naa saa 
nær som muligt op til den Fuldendthed, hans indre Øje viste ham, 
og hans stærke Vilje koncentrerede alle hans Evner paa dette Formaal. 
Da han derfor kom til Rom, til de herlige Antiker, der i hans 
tidligere Tid havde staaet som lysende Forbilleder for ham, og da 
han, ved at færdes mellem Thorvaldsens Arbejder, blev ret fortrolig 
med dem, da følte han, at den samme Opfattelsesmaade, der havde 
været den antike Konstner egen, nu var gaaet i Arv i sine Hovedtræk 
til en moderne Konstner, der efter saa mange Hundrede Aars Forløb 
egentlig vilde det Samme som de, og det er rimeligt nok, at han 
med Forbauselse saa, at hvad han selv havde villet i sine Drømme, 
var bleven til Virkelighed. At da i Førstningen en Følelse af 
Forsagthed, af Mismod har lammet hans Vilje og sløvet hans Tanke, 
kan vær forklariigt nok; men denne Tilstand varede ikke længe, 
han saa snart, hvad Vej han skulde slaa ind paa, og forfulgte den 
til Trods for alle Hindringer og Vanskeligheder. Han vilde være 
den store Konstner nær, der havde fundet Nøglen til den antike 
Skulpturs Gaade; han vilde se hans Værker blive til, han vilde følge 
dem fra Undfangelsesøjeblikket, til de stode fuldendte og lyste med 
Marmorets matte Glands; han vilde lære det Sprog, de talte, ikke 
for at eftersnakke det, men for bedre at finde det, hvori han bedst 
vilde formaa at udtrykke, hvad han selv havde Trang til at sige. 
Og i de ti Aar, han opholdt sig i Rom, svigtede han ikke den 
Opgave, han havde sat sig, lige saa lidt som hans uskrømtede 
Beundring for den store Konstner nogen Sinde svækkedes, og med 
Taaimodighed fandt han sig i Meget i Thorvaldsens Karakter, som 
ikke stod til at ændre, og han gik af Vejen for de Vanskeligheder, 
der kunde rejse sig, skjøndt en saadan Fremgangsmaade ellers var 
saa fremmed for hans heftig anlagte Natur. 

Konsten var jo Freunds Livssag og lagde Beslag paa hans 
ypperste Kræfter, men alligevel forsmaaede han dog lige saa lidt i 
Rom som i Kjøbenhavn at berige sine Kundskaber og forøge sin 
Indsigt i alle Retninger. Og der var god Lejlighed dertil i Rom 
saavel i den første Tid, han var dér, som ogsaa senere; thi ikke ringe 
var det Antal af Mænd, som den Gang stævnede til Rom, for hvem 

Videnskab, Konst eller Poesi var Sjælens Attraa. Dette store Tros^ 
af Lystrejsende, der nu, da den lange Rejse er forholdsvis bekvem, 
oversvømmer Italien uden andet Formaal end at søge et Tidsfordriv, 
som Hjemmet maaske ikke mere kan byde dem, dem kjendte man 
næppe den Gang, i hvert Fald maaske mest blandt Englænderne. 
Nu er der altid Overflod paa disse nydelsessyge Mennesker, der 
rigtignok have >panem< i en rigeligere Mængde end Almuesbefolk« 
niogen i det gamle Rom, men hvis Begjær efter »circenses« er lige saa 
umættelig. Uafbrudt strømme de til Rom, denne store Skueplads, 
hvor Scenen evig vexler og Tæppet aldrig gaar ned, ligesom 
det forlystelsessyge Publikum strømmede til Theatrene, for at se, hvad 
Cæsarerne gave til Bedste. Men hvor forskjellige de enkelte Rejsende 
end paa Freunds Tid kunde være, og i hvor høj Grad deres Interesser 
kunde dive^ere, dioge de dog næsten alle til Italien med en meie 
eller mindre bestemt udpræget Opgave for Øje, og- Samlivet med dem 
var derfor ingenlunde spildt. >En Mængde Landsmænd har været her 
i Vinter,« skriver Freund, »og gjort Opholdet saa særdeles interessant 
for o6 Alle. Men den Ene efter den Anden forlader nu Rom og (de) 
søge paa forskjellige Veje til Fædrelandet. Det er saa herligt at se 
den Mængde Rejsende her af forskjellige Nationer, Stand, Karakter, 
Ærinde, Beskæftigelse, der fornøje sig enhver paa sin Maade i den 
store, skjønne Have, Italien. En gaar og plukker Blomster, ordner 
dem og bringer disse til sit Fædreland, ' en Anden sammenligner den 
nærværende Tid med den foregaaende og klager over, at Alting er 
forsømt. En gaar og jamrer over den Skade, der er sket, da 
Cimbrer, Galler og Vandaler vare her og rodede op som Svin. 
En Anden finder det snurrigt, at de Fugle, som hjemme, hvor han 
er fra, næppe kvidre, her slaa dybt og rent og synge deres Skabers 
Pris og Ære Nogle mene, at Religionens Udøvelser og Ceremonier 
ere kun tomme Faxer her. Andre ere ikke saa følelsesløse, de finde 
det betydningsfuldt og rørende, t Freunds næsten sønlige Kjærlighed 
til Naturen som Menneskehedens store Moder og hans levende 
Interesse for, hvad der vedrørte selve Menneskets Udvikling og Frem- 
gang i gamle som i nye Tider, gjorde, at han ret følte sig hjemme 
i denne brogede Kreds af Videnskabens Dyrkere. Han forstod at 
vurdere Historikeren Estrups skarpe, kritiske Sands og Lærdom, 
ligesaa vel som den rolige, klare Maade, hvorpaa Tankens Udvikling 
bevægede sig hos H. N. Clausen, og den fuldstændig smagfulde Form, 
hvorunder den meddeltes til Andre ; han lyttede gjærne til Peder 1 Ijorts 
mere filosofiske Behandling af mange Gjenstande i og udenfor Konstens 

Verden, og Brøndsteds aandfulde, vækkende Belysning af saa mangt 
et arkæologisk Spørgsmaal havde hans fulde Sympathi. Brøndsted 
holdt paa sin Side blandt de yngre Konstnere, der paa den Tid vare 
i Rom, mest af Freund, og i 1821 skrev han 6m ham til Mynster: 
»Foruden ved flittig Stræben i Konsten udmærker Freund sig ogsaa 
ved en grundærlig, solid og mandig Tænkemaade og Vandel, der 
gjør ham elskelig for alle de Landsmænd, han omgaas, især for 
Thorvaldsen og mig. Vort Fædreland kan vist vente sig noget 
Fortrinligt af denne brave unge Mand.« 

Freund var ej heller ufølsom for den Gjeming, der skulde frem- 
drage nye Kjendsgjerninger af Naturrigernes Skjød, og han følte sig 
tiltrukken lige saa meget af den stille, bramfri Maade, hvorpaa Schouw 
bevægede sig i de mylrende Blomsters tavse Skare, som af hans milde, 
elskelige Personlighed; og den norske Greolog, Professor Keyers Under- 
søgelser af de store Omvæltningsperioder i Jordklodens Liv fulgte han 
med Opmærksomhed og saa, hvorledes han i de talrige Kratere fandt 
rige Kilder til .Kundskab. Det morede dog ogsaa Freund, at han" 
ved Siden af sin Samling af Naturprodukter førte med sig til sit Hjem 
Murstensbrokker, Marmorstumper og gamle Lamper — »dette er nu 
for mig,^ skriver han paa sin ejendommelige, aandrige Vis, »udbrændte 
Kratere i Menneskeslægten!« Naar vi endelig have nævnet Maleren 
C. A. Jensen med sit paa en Gang barnlige og exalterede Naturel, 
Ingemann, der den Gang var i sin overdreven romantiske Periode, 
saa ere alle Freunds Omgangsvenner fra denne første Tid i Rom 
nævnte. Jensens Opfattelse manglede ikke Liv, hans Penselføring 
havde jioget vist Bevægeligt ved sig, som ogsaa fandtes i hans 
Natur, og der var en Friskhed i Farven, som ofte lod En glemme 
de ellers ikke uvæsentlige Mangler i Formens Fasthed og Tegningens 
Sikkerhed. Fra hans Ophold i Rom, som han dog snart forlod for 
at gaa til Florents, skrive sig to Portraiter af Freund, der vistnok 
kunne give en god Forestilling om det sjælfulde Liv, der talte ud af 
dennes klare Øje og prægede sig om Mundens bløde Former. 

Blandt alle dem, der den Gang vare i Rom, har Ingemann dog 
været den, som Freund følte sig mest hendragen til; thi i et Brev, 
som Ingemann overbragte Onkelen i Kjøbenhavn, hedder det: >Hvad 
Ingemanns Ophold i Rom har været for mig, kan De let tænke Dem, 
da han af alle Landsmænd har været den, der mest kunde erstatte 
mig Savnet af Brødre og Venner — som ikke ere her.« Skjøndt 
der egentlig ikke var Noget i Freunds Natur, der gjorde ham til 
Romantiker, havde han dog en Fantasi, der kunde lade sig rive med 

af sand Poesi, hvilke Former den endogsaa var iklædt, og han havde 
undertiden Trang til at hengive sig til Drømme, der kunde ligesom 
lade Jorden svinde for hans Blik og føre hans Sjæl langt bort til 
fjærne Tider, til usynlige Riger. Ingemanns elskelige Væsen, hans 
inderlige, kjærlige Følelser mødte ogsaa Freund med hele den 
Hjæ'rtensvarme, han raadede over.*) Da Ingemann var rejst, blev der 
tomt omkring Freund, og han søgte at dysse sin Længsel i Søvn 
med Haabet om, at Vennen maaske til Efteraaret kunde komme 
igjen med Trækfuglenes Skare fra Norden. 

Endnu førend Freund var færdig med Bysterne af Jensen og 
Ingemann, havde han taget fat paa Apostlene, som han ofrede sin 
bedste Tid paa, og han gjorde Skitserne til dem i en Femtedel af 
den naturlige Størrelse. I Foraaret 1819 vare de tre af dem færdige, 
og han arbejdede paa de andre, af hvilke der dog desværre er ligesaa 
lidt Spor tilbage som af Thaddæus, der udførtes i den virkelige 
Størrelse i Løbet af Aaret 18 19; men da den i Januar 1820 stod 
færdig, var ogsaa den Katastrofe indtraadt, der var af en indgribende 
Betydning for Freunds hele kommende Liv. Med Hensyn til denne 
Figurs Karakter tillade vi os her at aftrykke følgende Optegnelser, 
der findes blandt Høyens efterladte Paprrer: »Freunds Thaddæus 
stod i Rom i hans eget lille Atelier. Den var mere anlagt til at 
udføres i en simpel, men storartet Stil, end den var udført. Det var 
mere et Forsøg i en bestemt Retning, en egen Tone anslaaet, end 
det var et Konstværk, hvori Konstneren havde været i Stand til at 
fuldende, hvad der svævede ham for Øje. Og det var derfor hans 
Hensigt, naar han havde fuldført alle tolv Apostle efter de blot i 
Hovedmassen antydede Skitser, da at ommodellere den første, hvori 
han mulig ej følte sig tilfredsstillet. *♦) 



•) Herom taler et inderlig fortroligt Brev, som han sendte Freund fra Wien, og som 
findes aftrykt i Bilaget. 

•) Da Freund rejste, kom Thaddæus hen i Bissens Atelier, men da Freund ikke ventede, 
at den skulde kunne bruges, tillod han Bissen at slaa den itu, naar han ikke længere 
kunde bevare den. Da nu Bissen i det lille Atelier, han havde sammen med en 
Anden, ogsaa maatte modtage Chloe, som Thorvaldsen strax efter Freunds Afrejse 
havde sat ud af sit Atelier paa Grund af, at han ej havde Plads, og det blev 
vanskeligt og bekosteligt gjentagne Gange at transportere Thaddæus, blev den slaaet 
itu. Bissen havde i Breve til Freund oftere spurgt om, hvad han skulde gjare med 
den, og ladet ham vide, at han saa sig nødt til at tilintetgjøre den inden en vis 
Tid; men Freund taug haardnakket angaaende denne Sag. Alt, hvad der angik 
Bestillingen af Apostlene, berørte ham altid højst pinlig. Kort efter, at den var 
slaaet itu, kom der Bud efter den fra Prinds Christian. 

Da man i Kjøbenhavn havde begyndt at faa Øjnene op for 
Thorvaldsens europæiske Betydning, gjorde man sig Umage for at 
bevæge ham til at aflægge et Besøg i Kjøbenhavn, men denne 
Bestræbelse var i lang Tid frugtesløs, og først i Efteraaret 1819 kunde 
Thorvaldsen løsrive sig fra sine talrige Arbejder for at drage Nord 
paa, og d. 3dje Oktober 1819 gjensaa han efter 23 Aars Fraværelse 
sin Fødeby. Ved en Række af Fester kappedes man om at hylde 
bkam som Fyrste i Konstens Rige; men ogsaa paa en anden Maade 
ønskede man, at dette kjærkomne Besøg skulde mindes saaledes, at 
Erindringen derom kunde bringes til Efterverdenens Kundskab. Ikkun 
en Maaned efter Thorvaldsens Ankomst til Kjøbenhavn tog Slots- 
bygnings-Kommissionen Initiativet til at indlede Underhandlinger med 
ham om Udsmykningen af Slotskiricen og Fruekirke. Man viWe, at 
Thorvaldsen skulde gjøre Alt; men han erklærede, at det ikke kunde 
ske paa anden Maade end ved at lade det udføre i Rom af Elever 
under hans Tilsyn, og at han i hvert Fald ikke vilde berøve Freund de 
Arbejder, der vare lovede ham, med mindre han fik Erstatning paa 
anden Maade og erklærede sig tilfreds med samme. Man gjorde sig 
Umage for at berolige Thorvaldsen med, at da der til Slottet skulde 
udføres en Mængde Grupper og Statuer, kunde Freund med Lethed 
blive beskæftiget, og man forsøgte desuden at faa Thorvaldsen til at 
tro, at Apostlene ikke bestemt vare lovede Freund. Thorvaldsen var 
dog ikke synderlig villig til at se Sagen paa den Maade, der var 
bekvemmest for Slotsbygnings-Kommissionen, og han paatog sig kun 
Udførelsen af Kristusfiguren , medens Spørgsmaalet om Aposttene 
holdtes aabent. I et Brev af i8de Februar 1820, som Thorvaldsen 
lod Historiemaler Høyer skrive i sit Navn til Freund for at melde 
denne, hvorledes Sagen med Apostlene staar, ses Thorvaldsens Stilling 
hertil t>'delig af følgende Sted: »Med Alt dette har Ihorvaldsen ikke 
herpaa villet give noget Svar, forinden at De har meddelt ham Deres 
venskabelige Formening. Thorvaldsen véd ikke at kunne handle 
anderledes, han udbeder sig Deres Svar og haaber, De er tilfreds med 
ham. For at give Dem et Bevis paa, at han med Varme har talt 
Deres Sag, meddeler jeg Dem herved Gjenpart af Slotsbygnings- 
Kommissionens Brev til Thorvaldsen, for saa vidt det angaar Dem.« 
Dette Blad er en Kopi af den tilsvarende Passus i Slotsbygnings- 
Kommissionens Skrivelse af 27de Decbr. 18 19 og lyder saaledes: 
»Kommissionen gjor sig en Fornøjelse af at fremme Hr. Etatsraadens 
Ønske for vor unge Konstner Freund i Rom, at ham nemlig maatte 
overdrages nogle Arbejder, der kunde bære hans Navn. Disse, 

formener man. kunde blive Gipsfigurer i Nicherne paa Slottets Hoved- 
trappe med de dertil hørende fiasreliefs, til hvilken Ende jeg, Over- 
bygnings -Direktør Hansen, vil give mig den Ære at overlevere 
Hr. Etatsraaden Maal af Nichernes Størrelse samt Underretning om 
Belysningen m. v. til Aftegning for Freund, og udbede vi os, 
Hr. Etatsraaden vilde behage at melde ham denne Kommissionens 
Beslutning. € 

Freund synes lige saa lidt som Thorvaldsen at have lagt videre 
Vægt paa denne Kommissionens Beslutning, der dog egentlig var af 
den allerstørste Betydning, og som i formel Henseende maatte være 
forbindende for Kommissionen, da den forekommer i en Skrivelse, 
der er undertegnet af samtlige Medlemmer. 

Heller ikke er det rimeligt, at Freund har svaret Noget paa den 
i Brevet indeholdte Opfordring; thi vi vide, at denne følte sig dybt 
saaret ved at blive berøvet en Bestilling, han betragtede som sin, 
og hvormed han alt havde været alvorligere sysselsat, og naar ban 
troede sig forurettet, taug han jo helst stille og gjemte Bitterheden i 
sit Indre. Han havde jo de allerstrængeste Forestillinger om Sandhed 
og Ret, og han var vant til af sig selv at kræve Pligternes Opfyldelse 
til det Yderste, derfor maatte han naturligvis føle det, der skete, som 
en Uret, og han kunde ikke gjøre nogen Forskjel paa, om Løftet, 
der var givet ham i sin Tid, var skriftlig udfærdiget, som en formel 
Kommisssions-Skrivelse, eller blot mundtligt. Han saa i et Løfte en 
moralsk Forpligtelse, der for ham var ligesaa forbindende som en 
juridisk. 

Hvorledes det egentlig har forholdt sig med Apostlenes Over- 
dragelse til Thorvaldsen, om den første Ide hertil er udgaaet fra ham 
eller fra Andre, kan man vel næppe nogen Sinde komme til klar 
Kundskab om. Rimeligvis er den Opfattelse heraf, som Collin ud- 
vikler i et Brev til Freund, vel den, som kommer Sandheden nærmest, 
og baade af den Grund, og fordi det paa en smxjk Maade vidner om 
Collins sande og varme Venskab for Freund, hensættes største Delen 
af samme her. 

Kjøbenhavn, den 31te Oktober 1820. 

Kjære Freund! 

De kan være overtydet om, at jeg ofte med Bekymring har 

tænkt paa Dem med Hensyn til de Gjenvordigheder, der have mødt 

Dem i den senere Tid. Da Thorvaldsen fortalte mig, at han skulde 

udføre Apostlene, blev }eg stum; jeg forudsaa, hvor tung denne 

5* 

Tidende vilde være for Dem, og jeg kunde ikke overtale mig til at 
være den Første, som meldte Dem det, hvor gjæme jeg end havde 
gjort det for, om muligt, at ledsage Efterretningen med nogen Trøst, 
og fordi en ubehagelig Efterretning, naar den meddeles med en 
Vennehaand, er mindre bitter; men jeg havde endnu i nogen Tid et 
Slags Haab om, at denne Bestemmelse kunde atter forandres, fordi 
man i den Tid havde adskillige Planer frem og tilbage. Fra hvem 
Ideen oprindeligen er kommen, véd jeg ikke. At Thorvaldsen skulde 
have tilbudt sig, kan jeg ikke tro, da han tidt erklærede, at han 
havde mere bestilt Arbejde, end han kunde faa færdig, om han end 
kunde arbejde endnu det Meste af en Menneskealder. Snarere skulde 
jeg tro, at et discursive uden nogen saadan Hensigt henkastet Ord af 
ham har givet Anledning dertil; dette er blevet optaget som et Til- 
bud, og man har da snart faaet det til et Løfte. Og naar man først 
havde et saadant Løfte, saa blive let gamle Løfter glemte. Thor- 
valdsen blev tilbedet her, fordi han var i Omgang ligesaa elskværdig 
som i Konsten stor. — Men skulde det ikke være tænkeligt, at han, 
naar han kom til Rom, frafaldt dette Forsæt? Virkelig, jeg har et 
Slags Haab derom, — om det er et falsk Haab, vil Tiden lære. 
Foruden at jeg ønsker det med Hensyn til Dem, da det for Deres 
og i Tiden for Fædrelandets Skyld var rigtigt, at De, medens De 
opholder Dem i den plastiske Konsts Hjem, tog fat paa og udførte 
et sammenhængende Stort, ønsker jeg det ogsaa for Kirkens Skyld, 
thi naar kunne vi vente at faa alle disse Prydelser til den, naar 
Thorvaldsen skal levere dem foruden det meget Andet, han for andre 
Potentater har engageret sig til.? 



Deres hengivne Ven 

Collin. 

Rigtigheden af denne Udtalelse bestyrkes jo ogsaa ved hele 
Thorvaldsens Fremgangsmaade og den øjensynlige Ulyst, han i 
Begyndelsen nærede ved at gaa ind paa Planen. Han begyndte 
egentlig først at afvinde den nogen Interesse, da den havde antaget 
en mere omfattende Skikkelse, saaledes at Frue Kirke i sin Helhed 
skulde blive et Samlingssted for en Række kristelige Arbejder fra 
hans Haand. Af den Grund fik han ogsaa, skjøndt ikke uden 
Vanskelighed, Bestillingen paa Kristusstatuen i Marmor overført fra 
Slotskirken til Fruekirke. Slotsbygnings-Kommissionen havde nemlig 
den smagløse Ide at lade Fruekirke faa en Afstøbning af samme i 



Gips, medens Marmorexemplaret forbeholdtes Slotskirken, for at det 
ikke, naar det kom til Fruekirke, skulde nøde Kommissionen til at 
gjøre Bestilling af Apostlene i Marmor, hvad man i hvert Fald vilde 
undgaa af Hensyn til Bekostningen. 

Foruden Collin havde Freund en meget højtstaaende Velynder, 
der ofte tog sig varmt af hans Sager; det var daværende Prinds 
Christian af Danmark. Han var netop paa den Tid i Rom og ikke 
sjælden sammen med Freund, der ofte ledsagede ham og hans 
Gemalinde paa landlige Udflugter. Prindsen viste sig meget opmærk- 
som imod Freund, der til Gjengjæld ofrede sig for ham paa for- 
skjellig Maade. Han understøttede i Kjøbenhavn Freurtds Ansøgning 
om Stipendiets Forlængelse og gjorde sig Umage for, at han kunde 
fortsætte Udførelsen af Apostlene, eller i alt Fald faa Erstatning for 
dem, ligesom han ogsaa selv opfordrede Freund til at modellere 
Eurydice om igjen og lovede ham Bestilling paa samme i Marmor, 
for at han kunde uddanne sig som Marmorarbejder. Desuden knyttedes 
de ogsaa nøjere sammen paa Grund af de fælles Interesser for de 
antike Monumenter i enhver Retning; navnlig vare de begge — om 
end efter lorskjellig Maalestok — ivrige Samlere af gamle Mønter. 
Tre Gange om Ugen, fortæller F'reund, gik de sammen omkring i 
Rom for at betragte Ruinerne og lære dem nøjere at kjende, idet de 
hørte paa en romersk Antikvars Forklaring af dem og deres Historie; 
og ved Prindsens Bortrejse i 1821 kunde han med Rette skrive: 
»Hans Ophold her i Italien har været mig meget interessant, og 
Gud ske Lov han har bragt mine Sager paa en temmelig god Fod 
for det Første. € 

At Prindsen virkelig omfattede Freund og hans Skæbne med 
Interesse og Varme, viser følgende Sted i et Brev af 6te Januar 1820 
til Thorvaldsen: »Freund,« hedder det, »har modelleret en Apostel- 
figur og er nu ved at lægge Draperi paa samme; hans Esquisser i 
det Smaa synes at love alt Godt af disse Arbejder; han synes at 
have Følelse for, hvad der er skjønt i Konsten, og at have udviklet 
sig meget til sin Fordel i Italien; under Deres Vejledning vil han ej 
svigte vort Haab. De sørger vel for, at han faar en bestemt Bestilling 
i saa Henseende, før De forlader Kjøbenhavn, at han ej skal anvende 
sin Tid forgjæves paa Arbejdet paa Metropolitankirken.« Denne 
Udtalelse, som jo naaede Thorvaldsen under Forhandlingerne med 
Slotsbygnings-Kommissionen , har dog næppe havt nogen videre Ind- 
flydelse paa hans Stilling til Freund, som det i Øvrigt var ham selv 
magtpaaliggende at faa bragt bestemt og klart i Orden. Og naar 

man først har tilgivet Thorvaldsen, at han overhovedet kunde, om 
end tøvende og med Betænkeligheder, tillade, at Bestillingen paa 
Apostlene berøvedes Freund, skjøndt Ingen bedre end han vidste, 
at det saa at sige var et Livsspørgsmaal for Freund, som denne med 
hele sin Sjæl hang ved, da kan man ikke nægte, at han gjorde Alt, 
for at Freund ikke skulde føle Savnet af hin Bestilling. Yderligere 
B(»vis herpaa indeholder Koncepten til Svaret paa ovennævnte Brev 
fra Prindsen, hvor Thorvaldsen med Hensyn til Maaden at udføre 
Apostlene paa nævner et Forslag, der anbefalede sig saa vel fra 
Oekonomiens som fra Mulighedens Side [og desuden ved at ville lede 
til Baade for Freund. [»Men jeg har med Alt dette ikke været saa 
lykkelig, € føjes der til, *at se denne min Bestræbelse komme til 
Resultatf].*) 

Hvor svær denne Sag i det Hele var for Thorvaldsen at komme 
ud over, ses tydelig af den aabenbare Ulyst, der efter Tilbagekomsten 
til Rom fandtes hos ham til at tage fat paa Apostlene, og som Thiele 
i sit Værk om Thorvaldsen mener for en Del kom af, at Freunds 
Forhold til Slotsbygnings - Kommissionen ikke var saadan paa det 
Rene, som han kunde ønske det. Det er derfor rimeligt, at Ytringer 
til Prindsen i denne Henseende have bevirket, at denne ufortøvet 
skrev til Kirkens Bestyrelse for at faa denne Ulyst ryddet af Vejen. 
Og snart efter indløb et Brev fra Hansen til Prindsen, som forelæste 
det for Thorvaldsen, der fik en partiel Afskrift af samme for at over- 
levere den til Freund. Dette Udtog er dateret d. 3dje Marts 1821 
og svarer paa aldeles ubetydelige Variationer nær til Thorvaldsens 
Gjenpart, hvorimod der i Begyndelsen, efter en Beklagelse ovet 
Uheldet med Værkstedet, findes medtaget følgende Sted: »men det 
bedrøver mig, at han for det Første ej vil tænke paa Kristus og hans 
Disciple. Naar blot Freund staar i Vejen, da skal denne hans Føl- 
somhed for sin Elev let blive hævet.«' En Passus, der jo næsten 
afgjørende bekræfter den af Thiele udtalte Formodning. Paa Grund 
al dette Dokuments særlige Vigtighed for Forstaaelsen af hele Freunds 
Forhold til Slotsbygnings-Kommissionen aftrykkes det her. 

Udtog af en Skrivelse fra Hr. Etatsraad og Overbygnings-Direktør 
Hansen, dateret Kjøbenhavn den 26de Januar 1821: 



•) Jfr. Thiele: Thorvaldsen i Kom. II. S. 60. Den anforte I'assus, som er sat i 

Klammer hos Thiele, maa formodentlig have været noget utydelig i Koncepten, 

hvad det ikke har været muligt at kontrollere, da Koncepten ikke er til at finde i 
Thorvaldsens Arkiv. 

>. . . . Ligeledes har jeg gjort mig Umage for, at Freund be- 
kommer to Aars Foriængelse af samme Fond (ad usus publicos). 
Jeg har talt med H. M. Kongen og de Herrer af Slotskommissionen, 
at ham kunde overdrages at gjøre de .fire Evangelister i de fire 
Nicher inde i Slotskirken. Skade at han ej har begyndt med Apo- 
stelen Johannes, saa kunde han strax have gjort ham til Evangelist. 
Nichernes Størrelse er i Al. og i8 Tom i Brede og 4 Al, 18 Tom. 
i Højde. Ligeledes ønsker jeg i de to sto^^e Nicher, der ere paa 
Marmortrappen i Kongens og Kronprindsens Etage, i den ene en 
siddende Figur, og i den anden maaske en lille Gruppe; Nichernes 
Størrelse er 2 Al. og 6 Tom. brede og i Al. og 12 Tom. hoje. 
Endnu er paa Kongens Trappe 6 Nicher, hvori skulle Figurer; Stør- 
relsen af disse er i Al. og 12 Tom. brede og i Al. og 21 Tom. 
høje. Ligeledes er paa Dronningens Trappe 16 Nicher af samme 
Størrelse, hvori skulle Figurer. Maaske naar vi faa Afstøbningerne 
af Etatsraad Thorvaldsens Arbejder, derimellem kunde findes nogle, 
som kunde passe hertil. Vi behøve og 2 Figurer i Portalet af Slots 
kirken, men det var ønskeligt, naar disse kunde blive afbrændt Ler, 
da de komme i fri Luft. Størrelsen af disse Nicher er i Al. 20 Tom. 
brede og 4 Al. 20 Tom. høje. — Det forstaar sig af sig selv, at 
Alt er dansk Maal. — Ved Domhuset fattes ligeledes 2 l'^igurer, 
Solon og Lykurg. I Øvrigt véd Etatsraad Thorvaldsen Besked om 
Alt, hvad man ønsker til disse offentlige Bygninger, og har bekommet 
Maalene med, da han rejste; han kan derfor bedst bestemme, hvad 
Freund skal begynde. Dette er mig overdraget at melde for ej at 
tabe Tid, til at det kunde meldes ham fra Kommissionen. Tør jeg 
derfor underdanigst bede Deres Højhed at underrette Etatsraad 
Thorvaldsen og Freund herom. Man venter og, at Freund vil stræbe 
af alle Kræfter for paa bedste og letteste Maade at fremme de Ar- 
bejder, ham overdrages efter' Aftale med Etatsraad Thorvaldsen, da 
Forlængelsen af hans Stipendium af den kongelige Kasse er grundet 
paa dette Haab.« 

Ovenstaaende Udtog har jeg efter hans Højheds naadigste Be- 
faling herved den Ære at meddele Dem. 

Rom, den 3dje Marts 1821. 

Adler. 
Hr. Billedhugger Freund! 

Det er ikke vanskeligt at forstaa, at Indholdet af denne Skrivelse 
til Prindsen*), meddelt Thorvaldsen og Freund paa en saa formel 
Maade, kunde være i Stand til at berolige dem begge, saa meget 
mere som Slotsbygnings - Kommissionen jo havde paataget sig en 
dobbelt Forpligtelse, og de i Prindsen havde det bedste Vitterligheds- 
vidne. Alt maatte synes klappet og klart. Bygmesteren havde ikke 
alene talt med Kommissionens Medlemmer, men ogsaa med Kongen 
om, hvad der skulde overdrages Freund. Thorvaldsen, der vidste 
Besked med Alt, fik det Hverv at bestemme, hvad han skulde 
begynde paa, og det var saa vigtigt, at Freund tog fat paa Arbejderne, 
at det ikke kunde vente til, at Meddelelsen gjordes ham ad ordinair 
Vej, men Hansen havde ikke Ro, førend han havde gjort en foreløbig 
Meddelelse om Kommissionens Beslutning. Det var nu ganske vist 
umuligt at vente Andet, end at Slotsbygnings- Kommissionen meget 
snart ved en direkte Meddelelse maatte bekræfte denne fra dens mest 
formaaende Medlem afsendte Skrivelse og søge at erhverve kongelig 
Resolution i det Mindste paa nogle bestemte Bestillinger. Men en 
saadan Meddelelse kom aldrig, end sige en kongelig Resolution, saa 
det ligger meget nær at antage, at alle disse gyldne Løfter paa et 
helt Museum af Bestillinger — der gaves jo Anvisning paa en circa 
30 Nicher i det Hele — blot ere afgivne for at hæve Thorvaldsens 
utidige »Følsomhed« for sin Elev. 

Her ville vi standse et Øjeblik for at lade Freund selv tale, som 
han frit og aabent talede til sin ældste Broder i et Brev fra 6te Marts 
1 82 1, og paa den Maade ville vi faa den fyldigste Forestilling om 
det Indtryk, denne betydningsfulde Begivenhed maatte gjøre paa ham. 

»Thorvaldsen, véd Du, har været borte fra Rom omtrent i' « Aar. 
Jeg har imidlertid beboet hans Værelser og havt Tilsyn med Værk- 
stederne og havt en betydelig Del Penge under Hænder til Værk- 
stedernes Udgifter, som han har anbetroet mig frem for nogen Anden 
- han er tilfreds med mig, saa og med det Arbejde, som jeg har 
udført af egen Komposition .... Thorvaldsen har tilbudt mig Arbejde 
af hans saa vel at modellere som at udføre i Marmor i hans Værk- 
steder, hvad som helst jeg vil, og (jeg) behøver ikke at se med Be- 
kymring paa den kommende Tid — hvad mener Du vel? Professor 
Brøndsted, som er Agent her i Rom, og som har været borte herfra 
i 10 Maaneder, og hvis Ting jeg ogsaa har havt lidt Tilsyn med, er 



•) Denne Skrivelse indeholder jo egentlig en videre Udvikling af den Kommissions- 
beslutning, der meddeltes Freund af Thorvaldsen i 18 19. 

særdeles veltilfreds med mig, saa Du ser, jeg er paapassende og tro 
som en Lænkehund — er det ogsaa en Fortjeneste? Ser jeg tilbage 
paa den (forløbne) Tid og Anvendelsen af samme her i Rom og 
hører, hvad andre Konstnere sige om mit Arbejde som Konstner, da 
føler jeg, at jeg bør anstrænge mine Kræfter og forsøge Vejen, som 
jeg har begyndt, og ikke lade Modet synke. Ligeledes har den 
svundne Tid her i Rom aabnet Naturens store Bog for mig, at jeg 
kan læse den og se Menneskeslægten staa i den som store herlige 
Chififre, skrevne med Guds Haand; og at tolke denne Bog er mit 
Løsen. Ikke sandt, at det er smukke Ting, jeg har fortalt Dig, og 
det ser ud som lutter Lys foruden Skygge; men bi, her har Du 
Skygger i Tilgift. — Du véd, at de 12 Apostle vare overdragne 
mig at udføre til Fruekirke i Kjøbenhavn, og én af dem, nemlig 
Thaddæus, har jeg udført 85 Tom. høj, men man har i Kjøbenhavn 
nu igjen frataget mig dette Arbejde og overdraget det til — Thor- 
valdsen. Da Thorvaldsen rejste, bad jeg ham om hans Understøttelse 
til hint Arbejdes Fremme, som han lovede mig og har holdt saavidt 
muligt. Enden paa det Hele bliver vist og sikkerlig, at Thorvaldsen 
udfører Apostlene, og jeg faar et andet Arbejde, formodentlig af 
lignende Omfang til Slottets Hovedtrappe i Kjøbenhavn. Dette Arbejde 
har Thorvaldsen forskaffet mig eller udbedet (?) for hint Arbejde, som 
jeg havde begyndt. Siden Marts 1820 har jeg ikke arbejdet mere 
paa hint Arbejde — og har ikke havt noget andet i Stedet, hvorved 
jeg kunde fordrive Grillerne, og i dette Øjeblik har jeg ikke endnu 
noget Arbejde igjen, omendskjøndt man har lovet mig det. Nu driver 
Prindsen paa det, og Tiden vil vise, hvad der vil ske. Hvor meget 
(har ikke) den hele Historie sat mig tilbage, og hvilket Forhold til 
Thorvaldsen og Konstneme! Dog her er ikke Stedet at tale mere 
derom — jeg forholder mig aldeles lidende, og giver Tiden mig det, 
som jeg behøver, som — Penge — Arbejde, og Gud beskærer mig 
Sundhed og en lys Sjæl, skal der tales nærmere om denne Sag med 
Vedkommende om en 20 Aars Forløb; dog, maa jeg savne det, som 
jeg behøver til at uddanne mig, saa skjænke Gud mig l'aalmodighed 
(til) at naa Enden paa min Bane som Konstner. Kan Du gjætte, 
hvad der fattes mig, kun en Sum af 10,000 Specier, som jeg kunde 
kommandere over, saa jeg kunde forskaffe mig Alt og kunde blive 
Alt det, som Naturen ikke har nægtet mig. Men siden jeg ikke har 
hin Sum, saa maa jeg bukke mig krum, krum for at komme frem 
paa min Vej, og hvor gyselig tungt det falder mig at bøje min 
ubøjelige Ryg, kan Du aldrig tro. Du forstaar mig vel næppe, hvad 

jeg egentlig vil sige? Se Frederik, jeg er Konstner og ønsker af mit 
ganske Hjærte at blive en sand og dygtig Konstner, og saadan et 
tobenet Dyr, kan Du aldrig tro, hvor egensindigt og selvraadigt det 
er; det er ligesom et forvænt Barn, der lyder Ingen uden sit eget 
Hjærtes Stemme og Følelse, som ingen Hovmester eller Skolemester 
taaler. Dog Du spørger vel, om jeg (ikke) snart er saa vidt, at 
Sulten giver Piben en anden Lyd? Ja langt derfra er det vel ikke 
.... Hvis jeg ikke faar Arbejde fra Kjøbenhavn for Apostlene .... 
og jeg ingen Forlængelse faar af mit Stipendium*), og jeg ellers 
intet Arbejde faar, hvorved jeg kan fortjene noget Tilstrækkeligt til 
at studere alvorligere, saa nødes jeg efter et Aars Forløb, som jeg 
vel henkryber (?) til — destoværre for mig .... for Danmark — at 
modtage at arbejde for Dagløn hos Thorvaldsen, og da god Nat; da 
vil det blive en lang Nat, før vi ses igjen. Vel naaer jeg sikkerlig 
Maalet for al min Stræben, men naar og paa hvilken Maade! — Da 
maa jeg binde mit lille, men kraftige Fartøj til Thorvaldsens store 
Skude og lade drive — hvorhen og hvortil, det maa Gud vide, og 
jeg udholder det vel næppe, hvis det skulde blive Tilfældet. Men 
det sker vist ikke, det var hverken godt for mig, ej heller for Thor- 
valdsen. Saaledes som jeg nu staar, kan jeg være hans troeste Ven 
og af Hjærte ham hengiven og oprigtig imod ham, da jeg kan være 
det — uden at blive betalt derfor; for Betaling gad jeg ikke gjærne 
været hos noget Menneske; det er et afskyeligt Bindemiddel de 
Penge. € 

Allerede paa denne Tid begyndte Freund at udføre Konstværker i 
en Retning, der senere i Kjøbenhavn skulde sysselsætte ham i saa høj 
en Grad, og i hvilken han kom til at faa en ikke ringe Indflydelse. 
Det var Gravmonumenter. Dr. Estrup havde hos ham bestilt et lille 
Mindesmærke over sin Fader, der havde været Sognepræst i Randers. 
Monumentet blev færdigt i Begyndelsen af Aaret 1821 og fremstiller 
i Relief: Præsten knælende i Bøn foran Herrens Alter. Det er indsat 
i Korvæggen i St. Mortens Kirke i Randers. Desuden havde Estrup, 
der interesserede sig meget for sin Ven Freund, ogsaa udvirket, at 
Mindesmærket over hans Svigerfader, Etatsraad Scavenius, blev hin 
overdraget, da Thorvaldsen, hos hvem Bestillingen oprindelig var 
gjort, erklærede, at han ikke saa sig i Stand til selv at udføre det, 
men blot kunde love at have Tilsyn dermed. Det betydeligste 

•) .ansøgningen herom var indsendt d. 2$de Decbr. 1820 med Anl>efaling fra Thorvaldsen, 
og Stipendlet tilstodes ham for to Aar. 

Arbejde i denne Tid var dog Eurydice, der var bestilt af Prinds 
Christian, og som i Løbet af Sommeren 1820 gik godt fra Haanden; 
men desværre skulde denne atter til Livet vakte Eurydice kun komme 
til at føre en Skyggetilværelse, og Efterverdenen skulde lige saa lidt 
finde Spor af dette Arbejde som af det tidligere. Det var afgjort, 
at den skulde — om end paa mindre heldige Vilkaar — udføres i 
Marmor; men inden den endnu var paabegyndt i Marmor, fortrængtes 
den af en anden Bestilling, Statuen Merkur, og dermed var Eurydices 
Dødsdom uigjenkaldelig fældet for anden Gang; Gipsmodellen tilintet- 
gjordes eller forsvandt 

Da Slutningen af det ovenfor aftrykte Brev fra Arkitekt Hansen 
til Prinds Christian indeholdt en Forventning om, at Freund vilde 
stræbe af alle Kræfter »for paa bedste og letteste Maade at fremme 
de Arbejder, ham overdrages, c og da endog Forlængelsen af Stipen- 
diet er grundet paa dette Haab, kunde det ikke væie Andet, end at 
Freund i denne indtrængende Opfordring maatte se en yderligere 
Bestyrkelse paa, at Talen om Bestillinger var alvorlig ment. Derfor 
gjorde han i Sommeren 1821 Begyndelsen med at modellere Statuen 
Merkur til Slotstrappen noget over 3 Alen høj, et Arbejde, der den 
Gang almindelig rostes af de Kyndige, hvorfor Freund hellere vilde 
udføre denne Figur end Eurj'dice, Noget som Prindsen ingenlunde 
var utilbøjelig til at gaa ind paa, hvilket fremgaar af følgende Skri- 
velse af 26de Marts 1822: »Min kjære Freund! Efterretningerne om 
Deres Fremskridt paa Konstens Bane kan ikkun erfares med sand 
Glæde af hvem, der véd at skjønne paa Deres Anlæg og Flid; det 
er mig saaledes meget kjært at erfare, hvor vel det er lykkedes Dem 
med den Merkur, De har modelleret; man har foreslaaet mig hellere 
at lade denne udføre i Marmor end Eurydice, men da jeg ikke 
kjender den, kan jeg ikke selv have nogen Mening derom. Jeg 
venter Deres Forslag i saa Henseende, hvis det skulde være Dem 
magtpaaliggende, at en saadan Forandring i Bestillingen fandt Sted. 
Men har De Marmoret til den liggende Figur, som erindrer Dem om 
Deres første heldige Ungdomsarbejde, og er det Dem selv kjærere 
at udføre Eurydice, saa er jeg meget tilfreds med den allerede givne 
Bestilling. De underretter mig om, naar De kan begynde.« 

Da Thorvaldsen Aaret efter, d. 29de April 1823, ligeledes foreslog 
Prindsen hellere at lade Freund udføre Merkur, som han omtaler som 
»en meget smuk, i alle Henseender vellykket Figur«, svandt Fyrstens 
sidste Betænkeligheder, og han gik beredvillig ind derpaa — men det 
blev ved de tomme Løfter, som senere skal ses. 



Freund har i sin Statue fremstillet Hermes som Gudernes vel- 
villige, fredelige Herold til Menneskene. Han er fuldkommen i Hvile 
efter den hurtige Flugt, og med Caduceus i venstre Arm, med en 
talende Haandbevægelse og et mildt Udtryk i det sænkede Hoved for- 
kynder han gjennem sin let aabnede Mund det naadige, velsignelsesrige 
Budskab. Den i Forhold til de smækre Ben temmelig kraftige Over- 
krop, den bekvemme Holdning og den svagt og jævnt afgrændsede 
Muskulatur viser, at den Hermes, der sandsynligvis oprindelig stammer 
fra Lysips Tid, har været Konstnerens Forbillede. 

Selv ved en flygtig Betragning føler man sig greben af det 
Uforstyrrede i Legemets Holdning, af Mildheden og Roen i Udtrykket, 
der afspejler Olympens evig klare Himmel; men hvad der derimod 
ikke øjeblikkelig gaar op for Beskueren er denne Figurs virkelig 
inderlige Forhold til den antike Konst. Freunds Merkur har den 
samme vidunderlige Harmoni, der i det legemlige som i det aandelige 
Udtryk er givet paa den tilbagetrængte, dulgte Vis, som forlener 
den antike Skulptur med en uimodstaaelig Magt til at fængsle dybt 
og længe, og det sjældne Maadehold, hvormed Musklernes bløde 
Linjer bølge igjennem Legemet, næppe berørte af Konstnerens Haand 
og dog beherskede af hans livbringende Sjæl, iklæder dette Arbejde 
en Yndefuldhed, der synes laant fra den, der smykkede Kariternes 
rene Legemer. Og netop den ubeskrivelige Ynde, som er den antike 
Konsts ejendommelige Særkjende, som ligger i den aldrig svigtende 
Sands, hvormed Grækerne undgik enhver nok saa ringe Overskridelse 
af dette »ne quid nimis« , der er den klassiske Oldtids aldrig for- 
stummede Løsen, hvis Efterklang endnu bedaarer det moderne Øre, 
det er denne Ynde, der lettere kan føles end forklares, som Freunds 
Statue bidrager væsentlig til at forstaa, fordi næppe nogen anden 
Konstner har naaet videre med saa faa og tilsyneladende saa simple 
Midler. Og her have vi maaske én af den græske Skulpturs Hemmelig- 
heder, som Freund har afluret den, at jo simplere Udtryksformen er, 
desto ideellere er den aandelige Virkning, 

Der er maaske et vist Slægtskab mellem Freunds Merkur og 
Thorvaldsens Argosdræber; men det indholdsrige, komplicerede Motiv 
og det overlegne Mesterskab, hvormed al den Skjønhed, der ligger i 
dette, er bragt til Udfoldning, har forflygtiget det mere umiddelbare 
Indtryk, der ligger klart for Dagen i Freunds naive, hengivne Til- 
slutning til den græske Konst, som her i Merkur er gjenvakt i et af 
sine ejendommeligste, men dog altid uopnaaelige Fænomener. 

Freunds Virksomhed fik imidlertid nu en helt anden Retning, 
og helt andre Arbejder skulde lægge Beslag paa hans bedste Kræfter; 
Arbejder, der ikke alene bleve de betydningsfuldeste, han har efter- 
ladt sig, men som fremfor alle andre ville sikre hans Navn fra 
Glemsel. Det var de Konstværker, hvorved han paa Ny søgte at 
kalde Nordens gamle Guder til Live igjen — til et plastisk Liv. 

Paa den Tid, som vi her beskæftige os med, stod Spørgsmaalet 
om den nordiske Mythologis Anvendelse i Konsten paa Dagsordenen 
i Danmark og Sverrig. Alt- Grater havde i 1792 ladet trykke sine: 
»Ideen iiber die Brauchbarkeit der nordischen Mythologie fiir die 
redende und zeichnende Kunst« i »Bragur , et Tidsskrift, der ogsaa 
havde fundet sin Vej til Danmark, og Universitetet i Kjøbenhavn 
havde udsat en Pris for Besvarelsen af den nordiske Mythologis Brug- 
barhed for Konsten, særlig Digtekonsten. Men det var dog først efter 
Jens Møllers Afhandling: »Om den nordiske Mythologis Brugbarhed 
for de skjønne, tegnende Konster« , at man for Alvor drøftede denne 
Sag. Tidligere havde Akademiet nok valgt Emnerne til Konkurs- 
arbejder af den danske Sagnhistorie, navnlig efter Suhms Behandling, 
og Wiedewelt havde leveret Tegninger af den nordiske Mythologis 
Gudeskikkelser af mere end tvivlsomt Værd, men det var først Jens 
Møllers Indlæg, der i den Retning frembragte varige Impulser. Dette 
lille Skrift gjorde paa hin Tid en overordentlig Virkning. Saaledes 
var det vistnok ikke uden Indflydelse paa den Bestemmelse i Fun- 
datsen, der fastsatte, at Professoren i Historie skulde foruden Konst- 
historie og græsk og romersk Mythologi tillige foredrage nordisk 
Mythologi, uagtet Prinds Christian vel var den, der nærmest havde 
Del i denne Bestemmelse, hvad der bestyrkes ved hans senere, varme 
Interesse for Benyttelsen af nordisk Mythologi i Konsten. Jens Møllers 
Afhandling er let læselig og indeholder sande og smagfulde Bemærk- 
ninger om Konstens P'orhold til nationale og religiøse eller mytho- 
logiske Emner, skjøndt den naturligvis ikke gaar ud over en almindelig, 
humanistisk Opfattelse og lader den konstneriske Side aldeles ligge. 
Den efterfulgtes af Finn Magnussens »Bidrag til nordisk Arkæologi, 
meddelte i Forelæsninger«, der var Indledningen til Foredrag, han i 
1 8 19 skulde holde ved Akademiet. Finn Magnussen fornægter 
naturligvis heller ikke her sin Lærdom; men han var ikke Herre over 
Stoffet, og hans Fremstillingsmaade kunde let give Anledning til 
Misforstaaelse enten virkelig eller forsætlig, og der var Folk, der med 
Glæde benyttede sig heraf; navnlig de to stridbare Brødre, Lands- 
dommeren G. L. Baden og Akademiets Sekretair Torkel Baden. 



Disse, og da navnlig den Sidste, betragtede sig som Klassicitetens 
*kaame Riddere og traadte fnysende i Skranken. Landsdommeren 
havde især sin Styrke i Smagløshed og Fordrejelse af Sandheden, 
og Torkel*) pukkede med en vis Stolthed paa sin Uvidenhed. Han 
erklærede saaledes offentlig, »at han ikke læste nyere Digterværker 
og saaledes ikke kjendte Noget til Oehlenschlæger, saa det kunde 
ikke være vanskeligt for Finn Magnussen at optage Kampen, især da 
han aldrig havde været saa ensidig, at han ved Frenistillinger i 
Konsten vilde sætte de nordiske Guder i de græskes Sted. c 

De første Forsøg her i Landet, som paa en mere selvstændig 
Maade søgte at fremstille Nordens Guder, vare Tegninger af Wiede- 
welt, hvoraf nogle nu findes i Kobberstiksamlingen, men de vare 
baade i Sin,d og Skind i nært Slægtskab med den tydske Riddertid, 
og dog prydede med obligate Dyrehuder, ligesom f. Ex. Hermod 
i Titelkobberet til Gråters »Idunna og Hermod«, er fremstillet 
ridende paa Slejpner og klædt i Pandser og Plader som en ægte 
Romantiker. 

Samtidig med disse Bevægelser i Danmark fandt lignende Sted 
i Sverrig, og den Første, som dér gav Stødet dertil, var Digteren og 
Gymnastikeren Per Henrik Sing, et nordisk, men mere aandfuldt 
Sidestykke til Turnvater Jahn. Han havde i Aarene fra 1814 — 17 
holdt Forelæsninger over nordisk Mythologi og Oldtidslære, og i den 
nye Retning virkede desuden i literær Henseende det gothiske For- 
bund og i artistisk Selskabet for Konststudium med Fogelberg, 
V. Breda og Andre i Spidsen. Men ligesom der i Danmark var rejst 
Modstand fra Talsmændene for den almindelige klassiske Tradition, 
saaledes skete det ogsaa i Sverrig, men med ulige større Dygtighed, 
og Geyers bekjendte Afhandling i »Idunna« for 181 7: >Betraktelse i 
afseende på de nordiske mythernes anvåndende i skon konst«, som 
rettedes mod det overspændte Afguderi, der dreves med Nordens 
Guder som Gjenstand for Konsten, indeholder mange skjønne, aand- 
fulde Bemærkninger, ligesom han rigtig har set, at Heltelivet bør 
akcentueres. Det Standpunkt, han indtager, ses bedst af hans Udtalelse, 
at Hovedsagen for Konstneren ved Behandlingen af Mytherne er, at 
han opfatter Aanden i dem og søger at udtrykke den i de allerede 



•) Om denne skriver Collin d. i6de Juni 1831 til Freund: »Det hervæiende Konst- 
akademis Medlemmer synes ikke at ynde Sagen, og dets Tnlsmand , Prof. Baden, 
gjør alt sit til ved Grovheder og Dumheder at l)evise den nordiske Mythologfis 
Ubrugbarhed i den dannende Konst.« 

af Konsten godkjendte Former. — Imidlertid udsatte det gotiske 
Forbund Præmier for nordiske Konstværker, og en hel Række af 
saadanne, mest Tegninger, udstilledes i Stockholm 1818. Her var 
foruden Fogelberg og v. Breda tillige Prof. Linnel, Sandberg, Palm- 
son og enkelte Andre repræsenterede; men kun Fogelberg holdt ogsaa 
senere ined Alvor fast ved dette Studium. Her saas de første Ud- 
kast til hans Odin og Thor, desuden en Frej med Ax paa Hovedet 
og et Neg i Haanden, og Freja med en Tryllestav, Spyd og Falk. 
En Recensent (Hammarshol) i Svensk Literaturtid. for 18 18 roser Thor 
for Guddomsstyrken i hvert Træk og navnlig Frej , som han paralle- 
liserer med Merkur; men for Øvrigt bemærker han, at det tydske 
Ridderkostume spøger hos flere af de andre Udstillere, saa der er 
næppe tabt Meget ved vort fuldstændige Ubekjendtskab til disse 
Tegninger. 

I det ovenomtalte Brev af 31te Oktober 1821 fra Collin til Freund, 
hvori han med skaansom Vennehaand bringer ham den tunge Efter- 
retning om Apostlenes Fratagelse, henleder han for første Gang vor 
Konstners Opmærksomhed paa den nordiske Mythologi i følgende 
Linjer: »Dog, skulde det ikke lade sig forandre, saa lad ikke Modet 
synke; Konstens Mark er vid og stor. — Tror De f. Ex. ikke, at der 
i den nordiske Mythologi vare Emner, der lode sig give i en ædel, 
stor og skjøn Fremstilling? Jeg véd vel, de fleste Konstnere nægte, 
det; men tillad mig, gode Konstnerven, de Fleste kjende saare Lidet 
til den, og det er ogsaa først i den senere Tid den til Grunde er 
bearbejdet; n>aaske der i Rom ogsaa fattes de bedste Hjælpemidler. 
Men kunne Digterne bruge den med Held, saaledes som Oehlen- 
schlæger især har vist, saa maa sikkert ogsaa Konstnerne kunne det. 
Dog betragt dette blot som en henkastet Ide, paa hvis Rigtighed jeg 
aldeles ikke gjør nogen videre Paastand, t Foruden i dette Brev har 
CoUin i et senere, rimeligvis fra Marts 1821, som desværre er gaaet 
tabt, bragt denne Sag paa Bane, og Freund har med hele sin Sjæls 
Alvor taget den under Overvejelse, hvis Resultat han har nedlagt i 
et interessant Brev til Collin af 26de Maj 1821*), som giver en mo- 
tiveret Forklaring af Konstnerens Fremgangsmaade. Vi kunne heller 
ikke undre os over, at Freund med sin skarpe Sands for den græske 
Plastiks Overlegenhed brugte den til Rettesnor for, hvad han skulde 
gjøre og lade, idet han henviser til, hvorledes Grækerne opbyde Alt 
for at sætte deres Guder og Gudinder i det rette Lys og fjærne Alt, 

•) Se Bilaget. 



_8o__ 

som strider imod Skjønhedsfølelsen. >Thi, c siger han, >deri ligger 
just den sande Anskuelse af det Rigtige og Skjønne at vælge af det 
Meget, som tilbyder sig for En, det, som angiver Karakteren uden 
at skade dobbelt saa meget r andre Henseender. Thi vil man gjøre 
Alt, gjør man Intet, den største Konst er at kunne holde op til rette 
Tid.« Denne. Regel bør altsaa efter hans Formening anvendes ved 
Fremstillingen af de nordiske Guder: at gribe Situationer og Motiver, 
der synes at egne sig til at fremhæve den enkelte Karakter, og at 
vælge blandt Attributeme, Vaaben, Huder, Klæder, Alt, hvad der 
kan gjøre Fremstillingen sand og slaaende. Han hævder endelig 
ogsaa bestemt Konstnerens Frihed ligeover for Publikum, han kan 
og bør ikke give Alt, hvad det vil, at han skal give. 

Collin havde imidlertid ikke været ledig, og han havde formaaet 
nogle Konstvenner, Medlemmer af det skandinaviske Literatursamfund, 
til i Forening med sig at udsætte Præmier for Konstarbejder, der 
drejede sig om Emner af den nordiske Mythologi, og under i6de 
Juni 1 82 1 kunde han sende Freund Indbydelsen til Konkursen.*) En 
Maanedstid efter afsendtes iste Bind af Finn Magnussens Oversættelse 
af den poetiske Edda og Oehlenschlægers Nordens Guder, de eneste 
Hjælpekilder, hvormed Freund skred til Løsningen af en Opgave, der 
i og for sig indeholdt Vanskeligheder nok. Ogsaa Prinds Christian, 
der omfattede dette Spørgsmaal med stor Varme, sendte fra Luzern 
d. 1 2te August 1 82 1 en Opfordring til Freund om at indlade sig i 
Væddestriden : >Det skulde fornøje mig, om De kunde vinde en 
Præmie for Tegningerne, hvortil Sujetterne ere tagne af den nordiske 
Mythologi. Det er et Emne værdigt at beskæftige nordiske Konstnere 
for empirisk at bevise alle hine Penneslikkeres uforstandige Bedømmelse, 
Høyer med sit Afguderi, som om den græske og nordiske Mythologi 
ej udsprang fra samme Kilde, blot udmalet i forskjellige Klimaer;« og 
han bad Thorvaldsen om at staa Freund bi, hvis han vilde konkurrere 
til Prisopgaverne. 

Det var en stor Lykke for Freund, at hans Tanker og Følelser 
fik en hel ny Retning. Fratagelsen af Apostlene, der stadig nagede 
i Dybden af hans Sjæl, truede med at lamme hans Arbejdskraft og 
stække hans Fantasi, da Nordens høje Guder, som i rette Tid aaben- 
barede sig for ham, atter vakte hans hele konstneriske Energi og 



*) Der var udsat to Præmier for de bedste Tegninger til et Basrelief og to Præmier 
for enkelte Figurer. Dommerne vare: Collin, P. E. Mtiller, Oehlenschlæger, C. 
F. Hansen, C. A. Lorentzen, Eckersberg og Hetsch. 

gav hans Fantasis Vinger nye Svingfjer. Han fordybede sig i Nordens 
ældste og yngste Digteres Arbejder, og følte han sig hos hine kun 
tiltalt af de store vældige Syner, saa henrev Oehlenschlæger ham med 
sine farverige, maaske for farverige Billeders Pragt, og Resultatet af 
denne Aandsvirksomhed blev en hel Række af Skitser, der var Første- 
grøden af de plastiske Billeder, hvortil hine digteriske Syner havde 
udformet sig i hans Sjæl. Det var fritstaaende Skitser i Ler af Odin, 
Thor, Loke, Balder, Ydun, Freja med Sjofn og Hnos og Relieffet 
der forestiller Balder og Mimer, som komme for at adspørge Nornerne ; 
Motiverne tagne efter Oehlenschlægers »Nordens Guder c. 

Ved at læse et Brev af I5te Maj 1822, som Freund sendte 
Broderen i Altona, faar man en tydelig Forestilling om den glade, 
frejdige Stemning, ja endog hævet ved et Stænk af Selvfølelse, som 
Sysselsættelsen med disse Arbejder hensatte ham i. >Den Tid, jeg 
har været her, c hedder det, »har jeg saa godt som krøbet paa alle 
Fire; i den senere Tid har jeg begyndt at rejse mig og staa paa 
mine egne Ben og se mig om efter Andre, og blive set, og det 
lader, som om jeg er et halvt Hoved højere end alle de Andre — 
lang nok er jeg, ikke sandt, Broder? Du spørger mig, hvad jeg vil 
med 10,000 Specier; aa, se Broder, jeg vilde gjærne udføre nogle 
Smaating i Marmor, og naar saa de rige Englændere komme til Rom 
om Efteraaret, saa kunde jeg maaske faa mine udlagte Penge igjen 
og Lidt til, og jeg fik ogsaa Værksted, medens jeg nu maa stikke 
mine Ting omkring i Krogene hos Thorvaldsen, og Ingen faar dem at 
se, thi hos Thorvaldsen søger man Thorvaldsen, ikke Freund. — Den- 
gang, Brorlil, vare de 10,000 Specier kun figurlig tagne, nu var jeg 
tilfreds, at jeg for Alvor havde dem, og véd Du, hvortil? Ja, jeg 
vilde stikke dem allesammen i Nordens Guder. I dette Øjeblik ere 
sikkerligen ankomne i Kjøbenhavn 12 Tegninger af Skitser, som jeg 

har modelleret af Nordens Guder Er jeg blot saa heldig med 

Tegningerne i Kjøbenhavn, som jeg er og har været med Skitserne 
i Rom, saa haaber jeg med god Grund, at jeg kan komme til at 
modellere nogle af disse Nordens Guder stort til Slottet i Kjøbenhavn, 
og det var Vand paa min Mølle — hvilken herlig Jordbund, der saa 
var givet mig til Dyrkning lige saa god som hin Grækernes første 
Jordbund, de fik til Laans hos Ægypterne, og som har baaret saa- 
danne guddommelige Frugter. Hvor jeg skulde staa tidligén op og 
pløje og saa og harve og slaa; og saa vilde jeg ogsaa bede Gud 
om Regn og Solskin, lig den flittige Bonde — ak, jeg faar vist Regn, 
Guldregn og Solskin, prægtigere end Guld, til Høsten ! Jeg har ogsaa 

6 

altid været et artigt Barn og aldrig slaaet Nogen ihjel eller stjaalet 
eller bedraget; at jeg vil fuske lidt i Guds Rige og skabe Guder, 
det er jo dog ingen Majestætsforbrydelse for Gud, kun for nogle 
Mennesker; det kan vel være, at de tro at have forpagtet Konsten 
ene af Vorherre. Men Vorherre er ingen Nar, nej saa mæn er.han 
ikke, han er ingen Herremand, der forpagter Jorden bort, saa at den^ 
dreven af Egennytte, forhutles og fordrives. Ej heller er han saa 
misundelig som den græske Zeus, der lod den stakkels Prometheus 
smedde til Kaukasus, fordi han havde vovet at skabe de første 
Mennesker efter Gudernes Billeder, t 

Til den fastsatte Termin, d. iste Maj 1822, indtraf der i Kjøben- 
havn Arbejder fra tre konkurrerende Konstnere, og den første Præmie 
for Malere tilkjendtes J. L. Lund for en Tegning: Mimer og Balder,, 
der udspørger Nornerne, medens A. L. Koop fik den anden Pæmie 
for en Olieskitse, der fremstillede Vola, som aabenbarer sig for Thor 
efter Jætternes Nederlag. Freund vandt for Tegningen af et Relief, 
der havde samme Emne som Lunds, den første Præmie for Billed- 
huggere, og hans Tegninger af Figurer fandtes ogsaa værdige til Præ- 
mien, der fornemmelig tilkjendtes ham med Hensyn til de tvende 
siddende Odiner. Koop havde ligeledes indsendt et Arbejde til denne 
Klasse, »Idunnat, der fandtes saa god, at begge Præmierne (30 og 
20 Specier) lagdes sammen og deltes lige mellem ham og Freund; 
men vi kjende ikke denne Skitse. Da Freund ikke selv havde den 
fornødne Lethed i at tegne, havde han ladet Tydskeren Lindau, der 
var sachsisk Pensionær i Rom, udføre Tegningerne efter Skitserne,, 
men Lindaus hele Konstretning var i al sin Tørhed og Pyntelighed 
saa forskjellig fra Freunds, at de ellers omhyggelig udførte Tegninger 
ikke kunde give nogen Forestilling om Originalerne. Desuden havde 
Freund ladet de vigtigste Figurer fremstille fra mere end én Side for 
at muliggjøre en fyldigere Opfattelse af dem. Saaledes var der to 
Tegninger af den siddende Odin, af Thor med sænket Hammer og 
af Loke. Tegningerne bleve stukne af Petersen med Undtagelse af 
Thor med hævet Hammer, der var stukket af Italieneren Cænia, og 
ere derved blevne mere almindelig bekjendte. 

I Sommeren 1822 tog Freund fat paa Evangelisterne til Slots- 
kirken og gjorde Udkast til dem alle fire. Skjøndt han ikke gik 
uforberedt til dette Arbejde, fandt han dog, at han kjendte for lidt 
til den kristelige Konst i dens hele Omfang, til at Resultatet kunde 
blive tilfredsstillende for ham, og han skred derfor til Værket med 
det Ønske, at disse 4 Evangelister ikke maatte blive de eneste 

kristelige Gjenstande, han kom til at udføre i sit Liv, og han vilde 
da, naar Tiden havde aabnet hans Øjne, og Sjælen bedre og dybere 
kunde fatte den store Opgave, en anden Gang stræbe efter at komme 
Maalet nærmere. Dog havde Freund paa denne Tid ogsaa enkelte 
andre Arbejder under Hænder at udføre. Foruden det tidligere om- 
talte Monument over Etatsraad Scavenius, hvortil Relieffet paa den 
Tid blev modelleret, udførte han efter Prinds Christians Bestilling 
dennes og Prindsessens Byster i Marmor efter Thorvaldsen, men Freund 
skulde efter hans Højheds Forlangende, førend han fuldendte dem, 
> underkaste samme Thorvaldsens Rettelse, for at Ligheden i alle 
Maader kunde være, som om den var kommen fra hans Haand.t 
Endvidere skulde han i lille Format udføre i Marmor Argosdræberen 
efter Thorvaldsen, medens Venus blev bestilt hos Tenerani. Begge 
disse Figurer fandtes hos Enkedronningen paa Amalienborg, og vi 
tro, at man skal lede længe om en saa delikat Behandling af Mar- 
moret som den, der findes i Freunds Figur, hvor enhver nok saa let, 
umærkelig Overgang i Muskulaturen er gjengivet med en Sikkerhed 
og dog Blødhed, der, især naar man tager Hensyn til Figurens ringe 
Størrelse, gjør den ligefrem til et lille Mesterstykke. 

Disse Arbejder kunde dog ikke drage Freunds Opmærksomhed 
bort fra det herlige Thema, der havde kaldet alle gode Kræfter til 
Live i hans Konstnernatur. Opgaven var imidlertid nu ikke længer 
at give enkelte isolerede Gudeskikkelser, men den var hverken mere 
eller mindre end at gjøre det muligt i faa Øjeblikke at overse hele 
Mythologiens Verden med al dens Brede og Fylde i Forestillingerne; 
thi hans Plan var den at udføre en Frise, hvori Handlinger og Situa- 
tioner af alle Nordens Guder, Alfer, Vaner, Dværge, Muspels Sønner, 
Hel og Mennesker skulde gribe ind i hinanden som Leddene i en 
Kjæde uden Ende. Om end Foretagendet nok var lidt voveligt, 
skjønnede han dog ikke Andet, end at denne Maade at angribe 
Tingene paa var den eneste rigtige; thi netop ved at sætte den ene 
Karakter ved Siden af den anden, den ene Masse imod den anden, 
fik hvert Parti den Betydning og Magt, som der tilkom det i det 
store Hele. Hvad Omfanget angik, da havde Freund tænkt sig, at 
Højden skulde forholde sig til Længden som i : 150, eller hvis Thor- 
valdsens Frise ansattes som i, vilde Forholdet blive som i : 4 eller lidt 
mere. Det var altsaa ikke Smaating, og han arbejdede daglig, men 
dog kun endnu som Udkast paa Papiret, med den største Flid og 
Anstrængelse og vilde ikke lade Arbejdet hvile, førend det var endt. 
Skjøndt han vel nok tænkte sig Muligheden af at faa anvist et Lokale 

i Hjemmet, hvor Frisen kunde anbringes, og Tilskud af Penge under 
selve Udførelsen, vilde han dog ikke, hvis dette Haab glippede, lade 
Modet falde, men efter Evne lægge Haand paa Værket og i en 
Størrelse,- som svarede til Emnet. Disse og lignende Tanker betroede 
Freund sin ufortrødne Ven og Beskytter Collin i et Brev af 21de 
November 1822, som paa Grund af, at det omhandler forskjellige 
interessante Punkter, findes helt aftrykt i Bilaget. Freund havde lige 
saa lidt denne Gang som tidligere henvendt sig forgjæves til Collin. 
Denne, der aldrig gik af Vejen for en Lejlighed til at fremme hans 
Vel, sendte alt den 24de December 1822 en Skrivelse til Slots- 
bygnings-Kommissionen *). 

Efter at Collin først har gjort opmærksom paa, at det Bifald, 
som adskillige af KonstiEikademiets Medlemmer havde skjænket de af 
Freund hjemsendte Tegninger, havde bevæget denne til at tage fat 
paa et Arbejde i samme Retning af stort Omfang, anmoder han 
Slotsbygnings-Kommissionen om et Lokale i Fædrelandet og Under- 
støttelse til Konstneren, for at han kan realisere sin Plan. Collin 
slutter Skrivelsen paa en indtrængende Maade, idet han siger, at »det 
var en tredobbelt Pligt for ham at tale Freunds Sag — mod Fædre- 
landet, som har anvendt Penge paa hans Ophold og Dannelse i Rom ; 
mod Konsten, som, naar et skabende Geni med Held bearbejder 
dette ny, raa, men rige Stof, bebudes betydeligt Udbytte; og mod 
Freund selv, som efter Alles overensstemmende Vidnesbyrd og der- 
iblandt den kompetenteste Dommer Thorvaldsens, med dyb Sands for 
sin Konst forener den Gave at udføre sine Ideer i smukke Former, 
men hvis Mod let kunde knækkes, naar han ikke fremhjælpes til at 
sætte i Værk et Forehavende, der gjør ham saa megen Ære.« 

Slotsbygnings-Kommissionen besvarer Collins Skrivelse d. 14de 
Marts 1823, og Svaret røber tydelig, at Collins varme Udtalelse aldeles 
intet Indtryk har gjort paa den; man har kun Øje for Vanskelighederne 
i Sagen. Der var for det Første Vanskelighederne med at finde en 
belejlig Plads for Frisen; men omsider fandt man dog Parolgemakket 
Dernæst var der Vanskelighederne hentede fra Konstnerens Ophold 
i Rom, nemlig Transporten, der baade var bekostelig, besværlig og 
farefuld (som om der ikke existerede Assurance!); i Rom maatte 
Konstneren have en fast Form, i Danmark kunde han benytte en 



•) Med Hensyn til dette og adskillige andre i det Følgende omtalte Aktstykker, der 
angaa Freunds Forhold til Slotsbygnings-Kommissionen, kan henvises lil Forfatterens 
Afhandling om dette Emne i Danske Samlinger, anden Række, 5te Bind. 



85 

forloren, der var langt billigere. Desuden var der i Danmark lettere 
Lejlighed til at berige og udvikle sine Ideer end i Italien. I hvert 
Fald maatte man, inden man afgjorde, om det var passende at 
andrage paa Approbation paa Udførelsen i Rom, først være i Be- 
siddelse af en fuldstændig Tegning tilligemed en »Opgave« paa Prisen, 
og saafremt da alle Vanskeligheder vilde være at hæve, vilde det 
være Kommissionen særdeles behageligt at bidrage, hvad Ser stod i 
dens Magt, til Udførelsen af Konstnerens Plan. Man skulde virkelig, 
efter alle disse Indvendinger at dømme, tro, at man i Kjøbenhavn 
aldrig før havde bestilt et Arbejde hos en Konstner i Rom! Det er 
det første tydelige Bevis paa Slotsbygnings-Kommissionens Vrangvilje 
imod Freund, men det skulde ikke blive det eneste. 

•Det Værste var imidlertid, at Valget af Parolgemakket fuldstændig 
kuldkastede Freunds første, meget omfattende Ide, saaledes at han 
nødtes til at rette Tankerne paa en anden Komposition, der lettere 
lod sig afpasse efter hint opgivne Rum, da den store Frise behøvede 
et 5 Gange større Lokale. Den blev altsaa sat til Side, og Freund 
valgte en mere begrændset Komposition: Gudernes sidste Kamp, om 
hvilken han d. 7de Februar kunde melde Collin, at han ved dagligen 
at arbejde paa den og anvende sin bedste Tid paa samme var saa 
vidt, at Kompositionen af det Hele til hans eget Brug var færdig. 
Men hvis Udførelsen af dette Foretagende imidlertid ikke skulde 
gjøres letsindig eller overilet, maatte han først modellere det Hele 
ligesom ved Prisopgaverne og derpaa lade det tegne; thi efter Slots- 
bygnings-Kommissionens Ønske strax at tegne Frisen ansaa han ikke 
for gjørlig, naar Talen var om et saadant Arbejde, der hørte til de 
vanskeligste, nogen Konstner kunde paatage sig. Det udkrævede 
særlig Forsigtighed, og alligevel blev der Fejl nok, som ikke kunde 
undgaas. Han vilde helst modellere Frisen strax i den sande Stør- 
relse uden at tænke paa Bestilling eller Godtgjørelse — men dertil 
manglede han desværre Penge — og dette kunde jo endnu langt 
mindre ske med den store Frise eller Figurerne, som idelig vare i hans 
Tanker. Der var Jios Freund en saa stærk og umiddelbar konstnerisk 
Trang til at producere for Konstens egen Skyld uden Hensyn til det 
enkelte Arbejdes Anvendelse,, at det var tungt, at der paa Grund af 
Uforstandighed og Ligegyldighed skulde lægges ham saa mange 
Hindringer i Vejen for at komme til at udtale Alt det, der fyldte 
hans Tanker. Ikke at kunne komme til at udfolde de konstneriske 
Kræfter, han følte, at han raadede over, var vistnok det Tungeste af 
Alt for ham, og det var en stor Smerte for ham, stadig at maatte 

renoncere, stadig at maatte indskrænke Omfanget af de Værker, 
han saa inderlig gjæme vilde have frem. De 12 Apostle svandt ind 
til Evangelister; Frisen, der skulde omfatte Gudernes hele Liv og 
Virksomhed, skrumpede ind til deres Dødskamp. Og det var et ikke 
ringe Tab for Konsten ; thi der var noget Bredt, Kraftigt, ja Storladent 
i Anlæget af Freunds Natur, som netop gjorde ham skikket til at 
behandle fra Omfangets Side betydelige, mægtige Opgaver. At det 
forholdt sig saaledes, derom bærer ikke alene hans »Ragnarok« Vidne, 
men ogsaa adskillige mindre Arbejder, i hvilke det er, som om den 
stærke Natur har havt Vanskelighed ved at begrændse sig. 

At Freund paa det Tidspunkt, hvorpaa vi nu befinde os, har havt 
et stærkt Indtryk af sine Venners Afmagt og Slotsbygnings-Kommis- 
sionens Vrangvilje, at han følte sine Kræfter lammes og sin Produk- 
tionsevne lagt øde ved Mangel paa virkelig uegennyttig Imødekommen, 
og at han som en Følge deraf frygtede for, at Udøvelsen af hans 
Konst maatte gaa helt i Staa, ses allertydeligst af et Brev, han skrev 
d. 7de— 14de Februar 1824 til Collin, hvem han meddelte alle de 
tunge, trykkende Tanker, der hvilede paa hans Sind. Det er som en 
Søns Henvendelse til en kjærlig Fader. Dette Brev, der for saa vidt 
det ikke er benyttet i Texten findes aftrykt i Bilaget, er Hovedkilden 
til at forstaa Freunds Forhold paa den Tid. Hvis Sagen med den 
mythologiske Frise kunde siges at være svævende og usikker, da 
maatte dette i en endnu højere Grad siges om Freunds Forhold til 
Slotsbygnings-Kommissionen. I Overensstemmelse med Bygmesteren 
Hansens Brev til Prinds Christian af 26de Januar 1821, der skulde 
tilskynde Thorvaldsen til at tage fat paa Apostlene, havde Freund jo 
paabegyndt Merkur til Slotsbygnings-Kommissionen og Lukas til 
Kirken; den første blev fuldendt 1821 og den sidste formet i Sommeren 
1823, og han havde ligesaa lidt faaet Noget for disse to Arbejder, 
som for Thaddæus, hvad der jo rigtignok var en utilgivelig Lige- 
gyldighed ligeoverfor en ung ubemidlet Konstner, som Slotsbygnings- 
Kommissionen selv, eller i hvert Fald dens mest formaaende Medlem, 
Hansen, paa en indtrængende Maade havde opfordret til at tage fat 
paa disse betydningsfulde Arbejder. Dog havde Freund aldrig, efterat 
Haabet om at udføre Apostlene var blevet skuffet, ret fæstet Lid til 
alle de øvrige skjønne Løfter. Saaledes skriver han d. iste Maj 1822 
til Collin: »Det Første, jeg tager fat paa at modellere, bliver nok de 
fire Evangelister til Slotskirken; men jeg frygter for, at man ikke 
lader mig frie Hænder, og da kommer der sikkert Ugler i Mosen. 
Fordømte Misundelse, fordømte Egennytte, kunde jeg faa Dig under 

Fødderne !< Og man kan sandelig ikke fortænke Freund i, at han i 
denne gjentagne Tilbageholdelse af enhver som helst Betaling ligefra 
den, der skyldtes ham for Frontenen, til den, der tilkom ham for 
Lukas, maatte se Andet end en almindelig Ligegyldighed, dertil var 
Fremgangsmaaden for konsekvent. Det er jo ogsaa muligt, som 
tidligere bemærket, at det Sammenstød, som Freund i sin Tid havde 
havt med Hansen, og hvor skarpe Udtalelser vare blevne vexlede 
imellem dem, kan have efterladt en Animositet hos den eneraadige 
Bygmester, der vel ikke var synderlig vant til Modsigelse. Og det 
turde jo nok være muligt, at en saadan Animositet bevidst eller ube- 
vidst har havt en Indflydelse paa ham, naar der skulde tages Bestem- 
melse om de Bestillinger, der paa en friere eller mere formel Maade 
vare gjorte hos Freund. I hvert Fald kan den aabenbare Uvilje, 
som der i de senere Forhandlinger paa saa mange Punkter traadte 
frem imod Freund, naar Talen var om at tilfredsstille billige Krav 
fra hans Side, fuldstændig retfærdiggjøre hans bitre Udtalelser*) paa 
denne Tid i Brevet til Collin, hvor det hedder: ^Etatsraad Hansens 
Bekjendtskab gjorde jeg Aaret 1811, da han vilde gjøre mig til 
Stukkatør ved Slottet; fra den Tid, til han bestilte Frontonen af 
Raadhuset hos mig, var han sig selv lig. Og denne Bestilling af 
Frontonen lig alle de efterfølgende Bestillinger. Apostlene bestilte 
han, og jeg maatte lade dem gaa, lig den Fattige, der maatte give 
det eneste, kjæreste Lam, for at den Rige kunde værdigen bespise 
den Rige — og jeg stod gjærne tilbage, for at Danmark kunde vinde. 
Man erstattede mig Lammet med en hel Hjord; men, o Gud! ingen 
Foder. Klogskab bød mig at tie, og disse Ord skulde Smerten ikke 
have faaet Lov til at fremkalde, dersom jeg ikke havde saa grændseløs 
Tillid til Dem. Jeg vogtede den Riges Hjord, medens min egen 
brægede af Hunger i Stalden, og mangen Gang, naar (den) jublende 
Mængde omgav den Hjord, jeg vogtede, hørte jeg ikke deres Støj 
for Lyden, som Ekkoet bragte fra Stalden, hvor min Hjord sultede.« 



•) Udtalelser, der naturligvis ikke kunde mildnes ved følgende Sted i et Brev fra Prtnds 
Christian af i6de Juni 1821: »Jeg har besørget Deres Brev til Etatsraad Hansen. 
Det skulde have været mig kjært, om De i samme havde ytret Deres Erkjendtlighed 
mod Etatsraaden, nu Direktør for Akademiet, for de bestilte Arbejder samt for den 
forlængede Rejseunderstøitelse. De ville benytte første Lejlighed til at sige ham et 
forbindtligt Ord i den Anledning. Lad Dem aldrig vildlede til at miskjende denne 
Mands Fortjenester og hvor meget De skylder ham.« Man hører her en Gjenklang 
af det Afguderi, der dreves med Hansen baade som Konstner og som Menneske. 
Ordene lyde nu, da vi vide, hvad det var, Freund skyldte Hansen — et Liv fuldt 
af Bitterhed og Krænkelser — som en blodig Ironi! 

Naar man læser dette skjønne^ men ak! saa smertefulde Hjærte- 
suk, da føler man, hvad Tabet af Apostlene og al anden Tilside- 
sættelse, Freund alt havde lidt, havde efterladt for dybe Mærker i 
hans Indre, og man aner, hvad han, ligesaa dybt- som fintfølende^ 
maatte lide ved saa mangen en bjtter Kalk, han endnu i Fremtiden 
skulde tømme. Vilde man alligevel forsøge at forsvare Hansen lige 
over for Freund, da kunde man maaske tage hele hans Forhold imod 
Thorvaldsen til Indtægt for ham, en Indtægt, hvorved han rigtignok 
blot tilsyneladende vilde vinde, fordi Behandlingen af Thorvaldsen 
aldrig vil kunne indbringe ham nogen rosende Omtale i den danske 
Konsts Historie; han havde jo i sin Tid endogsaa vovet at behandle 
Thorvaldsen og hans Konst med ligefrem Kulde og Ringeagt, ja stillet 
Fordringer til ham, der vare mer end krænkende for hans Konstnerære 
— i saa Henseende delte Freund desværre Skæbne med sin store Konst- 
fælle. En vægtigere Undskyldning for den absolute Mangel paa Lyst 
hos Slotsbygnings-Kommissionen til navnlig at efterkomme den peku- 
niaire Side af dens Forpligtelser lige over for Freund kunde vel nok 
findes i dens knapt tilmaalte Budget, som gjorde, at den til sin Tid 
havde Møje nok med at tilfredsstille Thorvaldsen ; men for det Første 
vare de Summer, som Freund kunde gjøre en aldeles berettiget For- 
dring paa, forholdsvis kun smaa, og i ethvert Fald kan det ikke 
indses, hvorledes Slotsbygnings-Kommissionen kunde forsvare, selv 
om dens Formuesomstændigheder vare nok saa daarlige, at tilbage- 
holde enhver Skilling af Betalingen for 3 kolossale Figurer, der efter 
dens Anmodning vare udførte af den virksomme Konstner med stort 
Offer af Tid og Penge. For Retfærdiggjørelse af denne Adfærd 
har den aldrig leveret Skygge af Bevis. Kan man bebrejde Freund 
Noget, er det, at han ikke kunde lempe sin altfor fine Følelse efter 
en Fremgangsmaade som den, der var Slotsbygnings-Kommissionen 
ejendommelig. Han kunde ikke melde sig som en sædvanlig Kreditor 
med sine direkte Krav, naar det var hans Overbevisning, at det var 
Modpartens Sag at komme til ham med sine Tilbud, og Modparten 
taug altid stille, naar man ikke rykkede den.*) 



•) Det aldeles enestaaende Forslag. Freund i 1824 gjorde Kommissionen gjennem Collin, 
nemlig at modtage Merkur, Lukas og Frisen i den senere Størrelse blot imod at 
atholde Fragten , naar det kunde tilstaas ham at blive endnu et Par Aar i Rom for 
hans Konsts Skyld, viser, hvor højt han elskede denne, og hvilket personligt Offer 
han kunde bringe den; men en saadan Uegennyttighed har naturligvis ligget langt 
over Hansens lave Horizont. 

Dog, det var ikke alene Slotsbygnings-Kommisstonen, der skuffede 
Freund, men ogsaa Priads Christian, som Freund havde stolet saa 
meget paa, syntes at svigte hans Tillid, og det uagtet Thorvaldsen 
med sjælden Varme havde talt Freunds Sag i et Brev af 29de April 
1823: »Mere end enhver anden Sag vilde jeg tage mig den Frihed 
at anbefale Deres Kongelige Højhed min kja^re Ven og Medarbejder 
Freunds Anliggende. Han har gjort saa betydelige Fremskridt i alle 
Dele af den svære Konst, vi udøve, og er i det Hele et saa opvakt 
og fortræffeligt Menneske, at jeg ikke gjør mere end min Pligt, idet 
jeg paa det Hjærteligste anbefaler ham selv og hans udmærkede 
Talent til Deres Højheds naadige Velvilje. Hans Merkur er en meget 
smuk og i alle Henseender vellykket Figur; Udførelsen af Deres 
Højheders Byster i Marmor lykkedes ham til min fuldkomneste Til- 
fredshed, og den Figur, han nu arbejder paa, en af Evangelisterne, 
lover at blive ligesaa fortrinlig i sin Slags som Merkuren. Denne 
Sidste vilde jeg langt hellere anbefale til Udførelse i Marmor end den 
tidligere Eurydice, men det ligger i Sagens Natur, at en saadan 
Figur ikke kan udføres i faa Maaneder, og Deres kongelige Højhed 
vil sandelig ikke fortryde det, hvis De forunder Freund den til Ud- 
førelsen fornødne Understøttelse. Jeg anfører dette baade med Hensyn 
paa Deres Højheds egne tidligere Opmuntringer til Freund og paa 
dette fortræffelige Menneskes grundede Forventninger om at frem- 
hjælpes, som han fortjener, til Uddannelse af et Talent, der ikke kan 
være heldigere. Hans Skitser til Forestillinger af den nordiske Mytho- 
logi ere ligeledes højst interessante, og jeg lover mig af dem noget 
Ypperligt til Prydelse for vort Fædreland og til Forøgelse af dets 
Konstbesiddelser. « 

Prindsen havde ikke været i Stand til at udvirke Noget hos 
Slotsbygnings-Kommissionen med Hensyn til Freunds hele Stilling 
lige saa lidt som med Hensyn til Nordens Guder, hvilke Konstneren 
»paa det Bønligste« havde bedet ham om at interessere sig for, saa- 
ledes, at han turde anvende dem til Slotstrappen, som Thorvaldsen 
havde raadet til. Men ikke en Gang de af ham selv gjorte Bestillinger 
kunde han fremme paa en Maade, der var tilfredsstillende for Konst- 
neren. Prisen for Merkur skulde være den samme som for Eurydice, 
og Freund bad blot Prindsen om at betale Forskjellen i Marmoret, 
der beløb sig til 100 Specier mere end for Eurydice; men disse 
Penge for Udlæget vare hidindtil udeblevne. Desuden havde Freund 
endnu ikke modtaget Betalingen for de to Byster, som han udførte 
af Prindsen og hans Gemalinde. Prisen for dem var fastsat til den 

samme, som der gaves for Byster, udførte i Thorvaldsens eget Studio, 
nemlig 220 Scudi for hver, naar Thorvaldsen erklærede, at de vare 
ligesaa gode som de, han selv udførte. Da der heller ikke herpaa 
kom Svar fra Prindsen, og Freund befandt sig i den største Usikker- 
hed af Mangel paa Resourcer, maatte han atter slippe Marmoret til 
Merkur, som han alt havde. Omsider kom der Svar fra Prindsen paa 
disse rimelige Anmodninger — i et Brev fra Kabinetssekretairen x\dler 
til Brøndsted — men det indeholdt kun Skuffelser. Der fandtes intet 
Ord om Nordens Guder, og hvad Merkur angik, da bød Prindsen at 
anvise Freund til Udførelse 180 Louisdorer, en Sum, der ikke en 
Gang kunde dække Udgifterne til Modellen. Og Forslaget med 
Hensyn til Bysternes Betaling var i den Grad upassende, at det kun 
kunde finde en Undskyldning i, at Prindsen paa sin Udenlandsrejse, 
hvor han var ledsaget af en temmelig stor Suite, altid var i Penge« 
forlegenhed.*) Brøndsted, der kom fra Paris, hvor Prindsen var, havde 
det Hverv at bevæge Freund til at modtage den halve Betaling 
(220 Scudi) som fuld Betaling eller lade sig nøje med endnu Mindre, 
hvis Brøndsted fandt det for godt. Pengene bleve modtagne og sloge 
netop til til at dække nogle smaa Udgifter, som han havde gjort for 
Prindsen i Rom. Da Thorvaldsen atter en Gang senere skrev til 
Prindsen for at faa en virkelig Bestilling paa Merkur udvirket, bad 
Prindsen om et Overslag paa Udførelsen, men Ingen vil vistnok for- 
tænke Freund i, at han, belært af Erfaringen, ikke turde gjøre det af 
Frygt for, at det vilde gaa med Betalingen af Merkur som med den 
for Bysterne, saaledes at han vilde komme i Gjæld til op over Ørene. 
Hvor tungt det var for Freund at se sine Forventninger skuflfede 
ogsaa i denne Retning, viser følgende Sted i Brevet til Collin: »Jeg 
har nydt megen Naade og Opmærksomhed af Prindsen og mere, end 
jeg fortjener, og uden Bestillinger var jeg ham mere end nok for- 
bunden derfor. Dog, synes mig, vilde han vise mig en endnu større 
Naade, saa maatte den ikke bestaa i Umuligheder.« 

Da saaledes ingen af Freunds Debitorer vare synderlig ivrige for 
at efterkomme deres Forpligtelser, Slotsbygnings-Kommissionen fordi 
den ikke vilde, og Prindsen fordi han ikke kunde, havde han for 
første Gang i Sommeren 1823 maattet søge Bestillinger hos Fremmede 



•) Prindsens Kabinetssekretair skriver saaledes til Freund efter Hjemkomsten: «Hans 
Højheds Hensigt med denne Bestilling er at give Dem en ny Lejlighed til at vise 
Deres Talent og Fremgang, men Omstændighederne byde, at Højstsamme maa gaa 
saa oekonomisk til Værks som muligt.« 



for ikke at gaa rent i Staa og vinde Lejlighed til Uddannelse. Hans 
Ønske i saa Henseende blev imødekommet paa den mest fordelagtige 
Maade. Den bajerske Grev Schonbom, der den Gang opholdt sig i 
Rom, havde faaet den Ide at danne et lille Museum af Skulptursager, 
som han bestilte hos Konstnere af alle Nationer. Thorvaldsen repræ- 
senteredes af sin Hyrde; Bystrom udførte Linnés Byste o. s. fr. Des- 
uden bestilte han hos Alvarez, Lauritz, Kessels og Freund de fire 
Aarstider, saaledes at Høsten tilfaldt Freund, der iklædte den Pomonas 
ideale Træk. Dette kolossale Hoved har skjønne faste Former, som 
røbe KonstnerensForkjærlighed for Grækernes Simpelhed og Strænghed, 
der har indgaaet en nøje Forening med Friskheden og Blødheden i 
Behandlingen. En Krands, sammenføjet af et rigt Udvalg af Høstens 
Frugt, hviler paa det fyldige, bølgende Haar, som i fire svære Lokker 
hænger ned over Ryg og Bryst, men skjøndt de vel modellerede 
Kjærlighedsæbler, Pærer, Aprikoser osv. giver den en vis Tyngde, 
bæres den dog med Lethed af det mægtige Hoved og svarer godt 
til Ansigtets ædle, men kraftige Lineamenter. 

Kronprinds Ludwig af Bajern, denne sande Ven af Konsten og 
Konstnerne, og som selv havde et godt Øje, tænkte den Gang paa 
Udførelsen af et Valhalla, der skulde indeslutte en Samling af 
udmærkede Mænd baade fra Fortiden og Nutiden. Til dette Valhalla 
fik Freund Anmodning om at udføre en kolossal Byste af Friederich 
Leopold, Greve af Stolberg; thi Kronprinds Ludwig havde levende 
Interesse for Freund baade som Konstner og som Menneske, og han 
glemte ham aldrig selv i sine seneste Dage, men førte ofte og altid 
med Venlighed Talen hen paa ham. 

Stolbergs Byste kom imidlertid ikke til Valhalla ved Regensburg, 
men staar nu i Glyptotheket i Miinchen i den lille Samling af mo- 
derne Skulpturer, som Kong Ludwig havde udvalgt med megen 
Skjønsomhed. Og sandelig, den hævder sin Plads dér meget godt til 
Trods for den mindre heldige Opstilling lige under et Vindue. Den 
udførtes efter en Maske af en yngre Byste og et Kobberstik i Stol- 
bergs ældre Alder, men Livet i den er saa skarpt nuanceret, at man 
godt kunde tro, den var udført efter Naturen. En selv for Freunds 
hele Maade at arbejde paa betydelig Energi præger dette Arbejde. 
Den nøjagtige, næsten arkitektoniske Gjengivelse af Hovedets Ben- 
bygning er givet paa en Gang med en høj Grad af Skarphed og 
Finhed, men tillige med en vis Tørhed og Knaphed i Formerne, som 
mere ere fremhævede ved Akcentueringen af Musklernes Flader end 
med deres runde Partier. Overlæbens Bue og Næsens Ryg ere skarpt 

o^ sikkert tegnede, men uden at det elegante Sving i Linjerne paa 
nogen Maade er stiliseret, som Konstneren i sin Bestræbelse efter 
Strænghed kunde lade befrygte. Munden er let aaben og talende, 
og i Øjets Omgivelser læses Kraften 'i Viljen. I hele Hovedets 
Udtryk er der egentlig Mere af en skarpsindig Videnskabsmand end 
af en Digter; men det mest Slaaende ved denne Byste er vel snarest 
det fulde Indtryk, man faar af, at enhver Plet af den legemlige Form 
er præget af og dannet i Overensstemmelse med det aandelige Liv i 
hele dets Rigdom. Den saa skarpe og dog harmonisk afvejede 
Ligevægt og Ro, der fandtes i Sfolbergs Aand og kom til Orde 
f. Ex. i hans Efterligning af de græske Forfattere, bryder frem og 
gjennemtrænger Hovedets hele herlige Bygning. 

Det er interessant at sammenligne denne Byste med enkelte af 
de andre, der findes i Glyptothekets Rotunde. Den er de andre, 
med Undtagelse af Thorvaldsens, absolut overlegen. Danneckers bliver 
sløv ligeover for Freunds; Rauchs Former, der dog ere givne med 
en vis Dygtighed,. synes døde, og Eberhardt, der har tilstræbt noget 
Lignende som Freund, kan aldeles ikke meddele Overfladen Liv. 
Hans Arbejde er i Modsætning til Stolberg en Stenklump, hvori Furer 
og Folder ere indridsede; hos Freund er der en sejrrig Gjennem- 
arbejden fra inden af. Men selv lige over for Thorvaldsens er den i 
Stand til at hævde sin Plads; og dog, hvor ere de ikke forskjellige ! 
Det Indtryk af Kraft, der er det overvejende i Stolbergs Hoved, og 
som man føler, at det har kostet Konstneren en vis Kamp at faa 
frem, gjør det tungt, sammenlignet med Kong Ludwigs Byste, der 
synes at skyldes en let og hurtig Undfangelse, der ikke har kostet 
nogen -som helst Møje. Og den Omhu og Omstændelighed, hvormed 
Freund i sine strænge Linjer har villet gjøre Rede for Plastikens 
alvorlige Fordringer, kontrasterer saa mærkelig til Thorvaldsen, som 
uden Overlæg blot følgende sin vidunderlige Begavelse ikke kan 
Andet end træffe det Rette, ikke kan Andet end være Plastiker i 
enhver Henseende. 

Af andre Punkter skal her kun fremhæves, at Freund har udført 
de enkelte Haarpartier meget detaljerede, samtidig med at de dog 
fuldstændig underordnes det Hele, saa at det er de store Haarmasser, 
der dominere. I den Maade, hvorpaa Haarets forskjellige Lag ligge 
løse over hinanden, føles maaske, at en for udførlig Behandling af 
Haarpartierne er imod Skulpturens Væsen, og at der let derved kan 
fremkomme noget Parykagtigt. 



hårde bestilt Aibrder Ikx5 Ci=c\a c^ et Par jur«dnc l:A!!:e«v!HW^ , K<^^ 
vendt sig til Fieocd toc at tu hAn< H\TCep:ge cokHt i Xlas^Ux^;;* M^\ 
for Fieui^ der ;o tolre si^ test krattet ul Danmark, da de: hawk^ $<^t 
hans Ud\'Ui:Iiii^ til Koastner g^er.nem al> de iraage Aar* var liel e«\ 
pinlig Tanke, at han ikke onderstc^ttedes paa en kratci^ Maade h^euxn^ 
fira, og at de Mænd, der som Eiatsraad Han^^n c^ l^tnd^s^ Chr,>tia« 
dog ha^xle Magt og Indtl\'delse. ikke brugte den saaiede$. i5\Mn han 
af HJzite enskede, for sin Konst Hansen haxxie han gauske vist 
ingen S\-inpathi for, men desto mere for IMndsen. hvis l'^xn^^etfcsvnx^heii 
og Venlighed havde kn>-ttet ham til sig, og s\Mtt han saa iiuJerti^ 
gjæme \'ilde takke for en Bestilling. >Men,« skrixifr han til Collin, 
>en mærkelig Scæbne har hidindtil h\nlet o\Tr Alt» hvad IVukWu 
har bestilt hos mig, lig den Skæbne, der hviler o\*er Or|>hrus i^ 
Eurydice i Sk>'ggemes Rige. Næppe er Orfeus i Besiddelse af si« 
Kone, ferend Qrkus med Jæmhaand kræver hende tilbage. Den fyrste 
Eur>'dice forsx-andt for mig Natten ferend den skulde atVonnes for 
Frindsen; den anden Eurydice bortferte Merkur til evig Glen\sels 
Rige, og Gud véd, om Mosjø Merkur for dette Stykke Arbejde fuar 
<len Ære at prunke i Marmor.« — 

Foruden disse tie Bestillinger i Marmor var endnu stadig (irav« 
monumentet over Etatsraad Scavenius under Arbejde, som Freund 
dog i Foraaret 1824 lagde den sidste Haand paa, og det iifsendtrs 
til sit Bestemmelsessted, Holtug Kirkegaard ved Gjoi-sløv, KtJusten 
taler i dette Monument et kraftfuldt Sprog, og de striengr, «irki- 
tektoniske Linier danne den alvorligste Ramme for den gribeiKle 
ADskedsscene. 

Efter at Collin havde modtaget Freunds indholdsrige l^rev, satte 
han sig ufortøvet i Virksomhed for at opnaa en storre Hetr>>;>jrlMe 
for Freund. Under 17de Marts 1824 skrev han et Brev til Akiulr- 
miets Præses for at underrette ham om hele Situationen i Rom, (hu 



•) Da Bestilleren døde, var Figuren ikke færdig, og da Freund alt den (»»ing vat I 
Kjøbenhavn, tilbød Bissen at fuldende den under ThorvnlcUen« Vrjlcdnliiy. Min 
derpaa vilde den unge Grev Somroariva ikke gaa ind, men ønxkrdr Statuen iitllcfvrrrl 
i den Tilstand, hvori den var, imod at føje en Sum af loo Scudi til de 100 Luuln 
dorer, Konstneren tidligere havde modtaget lom Fornkud pna drn. Mm Ktniiiiil 
vilde paa sin Side ikke gaa ind paa dette lidet hæderlige Under) »ud , og Si tit ur n 
forblev i hans Eje. Senere sendtes den til Kjøbenhavn, og efter nt den var liløvni 
gjort færdig af Chr. Freund, udstilledes den 1857 og blev afhwndct ti) Skulptur' 
museet. Findes nu paa d. Kgl. Malerisamling. 

Grundene til Freunds forlængede Ophold dér og om, hvad der ellers 
laa denne paa Hjærte, og efter at have fremhævet det nøje Kjendskab 
til Freunds sjældne Flid og Ivrighed, førend han rejste, og de sær- 
deles fordelagtige Domme, alle rejsende Landsmænd fældede om 
ham, udtalte Collin det sikre Haab om, >at Prindsen, der viste ham 
saa megen Naade, medens han opholdt sig i Rom, fremdeles vilde 
være hans kraftige Beskytter.« Prindsens Svarskrivelse af 23de Marts s.A. 
er egentlig kun et noget køligt Afslag paa Collins Opfordring, idet 
han henviser til et tidligere Brev til Freund af 20de December 1823, 
hvori han meget varmt og indtrængende opfordrer denne til at vende 
hjem for at blive Professor ved Akademiet, da der jo ingen Udsigter 
var til, at Thorvaldsen for det første vilde forfade Rom, og idet han 
antager, at Freund vilde opfordres dertil ved den Erkjendtlighed, han 
skylder Akademiet, hvor han havde faaet sin første Dannelse, og ved 
Trangen til at være sit Fædreland nyttig. I det Hele have hverken 
Collin eller især Prindsen gjort Freund nogen virkelig Tjeneste ved 
paa dette Tidspunkt saa stærkt at urgere hans Hjemkomst*), skjøndt 
de, især efter Dajons Død, utvivlsomt have anset det for nyttigst for 
ham; thi selve Stillingen som Professor ved Akademiet kunde ikke 
veje op mod de ikke ganske faa Bestillinger, som vilde have sat 
Freund i den skjønneste Virksomhed, naar de vare blevne til mere 
end Gjøglebilleder. Det vilde sikkert have været heldigere for Freund^ 
om hans indflydelsesrige Velyndere havde trængt det for Resten 
naturlige Ønske om at faa Freund hjem i Baggrunden, indtil han 
selv fandt, at hans Uddannelse var saa langt fremskreden, og de ham 
tilsagte Bestillinger saa betryggede, at han med rolig Samvittighed 
kunde forlade Rom. I hvert Fald var denne Fremhævelse af Hjem- 
komsten ikke meget betænksom, naar man havde med en Institution 
som Slotsbygnings-Kommissionen at gjøre, der for at unddrage sig 
indgaaede Forpligtelser gjærne smuttede ud af en Bagdør, man havde 
ladet staa aaben. Det er en Tanke, som let paatrænger sig ved 
Læsningen af Korrespondancen mellem Collin og Slotsbygnings- 
Kommissionen.**) Skjøndt Collins Skrivelse i det Hele er vel over- 
vejet, véd Slots-Kommissionen dog meget heldig at benytte sig af et 
Par svage Punkter til at skyde Ansvaret fra sig og med Hensyn til 
de bestilte Arbejder kun at give en ubestemt Anvisning netop paa 



•) Der indløber næppe noget Brev fra Prindsen eller Adler paa denne Tid , uden at 
det lægger Freund stærkt paa Hjærte at komme hjem. 
♦♦) Jfr. Bilaget. 

— Hjemrejsen til Kjøbenhavn. Det turde vist ogsaa være muligt, at 
Collin ikke skarpt nok har formuleret Hovedpunkterne, medens hans 
smukke, følelsesfulde Maade at fremstille Sagen paa desuden fuld- 
stændig var spildt paa Slotsbygnings-Kommissionen, der havde alt 
Andet end Velvilje og Interesse for Freund. Og vil man have et 
eklatant Exempel derpaa, turde vistnok Slotsbygnings-Kommissionens 
Svarskrivelse til Collin afgive et saadant. Thaddæus, hvis Bestilling 
Kommissionen dog ikke direkte tør fragaa, afvises med den Besked, 
at den ikke kan anbringes i Slottet, da den paa ethvert Sted er 
upassende, uden at der er Tale om at erstatte Freund det maaned- 
lange, spildte Arbejde, som dog ene og alene havde fundet Sted efter 
Opfordring af den samme Kommission, der nu saa haanlig afviser 
Modtagelsen af Figuren. Evangelisten kan man ikke for Øjeblikket 
blive fri for paa saa nem en Maade; men Faren var jo heller ikke 
overhængende. Først naar Lukas var kommen hjem med en »Opgave« 
paa, hvad den skulde koste, kunde man indgaa med en Forestilling 
angaaende Betalingen for samme; >thi,< hedder det, »da man hverken 
har set Tegning eller Model, kan man ikke bestemme dens Værd.« 
Ved Læsningen heraf rejser sig ganske naturlig det Spørgsmaal, 
hvorfor dette aldrig var sket. Det synes dog et rimeligt Forlangende 
af Slotsbygnings-Kommissionen, at *den maa have et Begreb om 
Karakteren af de tilbudte Arbejder, inden den kan foreslaa dem til 
Anskaffelse. Ja, ganske vist! Og det var ogsaa i Almindelighed 
Sædvane, naar en Konstner, hvad enten det f. Ex. var Høyer eller 
Eckersberg, havde i Sinde at udføre Noget til Slottet, at han da 
indsendte en Skitse til Approbation og forlangte Forskud paa sit 
Arbejde. Men Forholdet til Freund var dog anderledes. Den første 
Bestilling paa Apostlene var udgaaet fra Slotsbygnings-Kommissionen, 
rimeligvis fordi den haabede at faa dem billigere udførte af Freund 
end af Thorvaldsen; det var den, der havde taget Initiativet til 
samme og ikke Konstneren. Og da denne Bestilling, hvis Gyldighed 
paa hin Tid aldrig benægtedes, om ogsaa den kun var gjort mundtlig, 
fratoges ham, var det atter Slotsbygnings-Kommissionen, der paa 
Thorvaldsens indstændige Opfordring tilbød Freund nye Bestillinger 
til Erstatning; og det var saa meget mere Kommissionens Pligt at 
sørge for, at disse Bestillinger bleve til Virkelighed, fordi de vare 
Betingelsen for, at Thorvaldsen overhovedet overtog Udførelsen af 
Apostlene. Det var derfor Slotsbygnings-Kommissionen, der skulde 
komme til Freund, og ikke denne, der havde at tigge hos Kommis- 

sionen*). Men denne tog aldeles ingen Notits af de Arbejder, den 
dog havde givet Stødet til. Freund hørte aldrig Noget fra den; 
han kunde udføre den ene store Figur efter den anden, uden at der 
blev tænkt paa at give ham et Vederlag derfor, og da Kommissionen 
endelig blev tvungen til at svare paa en fuldt berettiget Forespørgsel, 
søgte den at slippe fra denne ved Udflugter; da var den ikke kommen 
videre end til at give Haab om betingelsesvis at ville indgaa med 
en Forestilling, om og hvorvidt Summen for Lukas (om Merkur var 
der aldeles ingen Tale) kunde ventes udbetalt. Hvis man virkelig 
ikke havde Tro til Freund som Konstner, havde man jo dog den 
bedste Garanti i Thorvaldsen, der paa en Maade var Part i Sagen, 
og som havde rost disse Arbejder. Dog, det kom aabenbart ikke 
an paa at rydde virkelige Betænkeligheder af Vejen, men snarere 
paa at skabe tilsyneladende Vanskeligheder, der maatte kunne hindre 
Udførelsen af Opstillingerne. . 

Dertil kom, at Freund af Naturen var stolt og trak sig tilbage 
i sit Indre, naar han blev behandlet med Ufinhed eller krænkedes. 
Han æggedes ikke ved en tilføjet Fornærmelse til at komme For- 
nærmeren til Livs, men han taug, og lod Saaret, der var tilføjet ham, 
gnave Hjærterøddeme. Derfor kunde Collin med Rette skrive til 
Slotsbygnings- Kommissionen: »At han (Freund) højligen har savnet, 
at han Intet har faaet for disse to Arbejder, og at det dybt smerter 
ham; men at han derved tror sig glemt og tilsidesat, véd jeg med 
Vished, men hans højst sjældne Tilbageholdenhed er for en stor Del 
Skyld deri.« Det var ham selv umuligt at henvende sig til dem, 
der havde krænket ham, selv om det kun var for at forlange, hvad 
der var hans Ret; derfor kunde han alene udtale sine Følelser til en 
Mand, der stod saa højt for ham som Collin ; kun denne trofaste Ven 
kunde han lade se ind i sit saarede Indre. Han, der altid var rede 
til at kæmpe for Andres retfærdige Sag, stod vaabenløs nu, da det 
gjaldt hans egen. Da overlod han Alt til Andre : til Prindsen, hvem 
han havde ofret sig for i Rom, og til Collin, der jo havde været 
hans faste Støtte fra Ungdommen at, skjøndt han i Førstningen stod 
udenfor Sagen. Men uagtet hin ikke lod det mangle paa Interesse, 
og denne gjorde, hvad han kunde, var Resultatet utvivlsomt blevet 
bedre, hvis Freund selv havde været i Stand til direkte at henvende 
sig til Kommissionen; men en saadan Henvendelse vilde i Følge 



*) Noget Andet var det med den nordiske Frise, der blev tilbudt Kommissionen af 
Freund, og af den indsendtes en Tegning. 

hans ejendommelige Karakter have været en Ydmygelse, hans paa 
en Gang stolte og fintfølende Natur pintes blot ved Tanken om at 
skulle underkaste sig. 

I et Par Linjer, der fra CdKns Haand ledsagede Afskriften af 
ovennævnte Korrespondance, ses det, at han ikke syntes, at Freunds 
Sager stode saa slet — men Tiden skulde virkelig vise, at det var 
Tilfælde. Tillige gjentager han, at han tror, det var nødvendigt, 
at Freund kom hjem. At denne derimod ikke delte Collins An- 
skuelse, ses deraf, at han i et helt Aar bevarede en fuldstændig 
Taushed lige over for ham. En Gjenklang af den Stemning, som 
paa den Tid, da alle Forhaabninger syntes ham at glippe, var den 
fremherskende hos ham, lyder gjennem et Brev, som sendtes til 
Broderen i Altona den 14de Februar 1824: »Jeg flyver som en ensom 
Fugl over den rige Jord og finder ingen Skygge, ingen Føde, ingen 
Mage. Jeg sytiger min Lovsang, som Næbet er, og hæver Øjnene 
mod Rovfuglene, der misunde mig den Smule, jeg vil. Men sønder- 
slide mig, skal de ikke, saa sandt som jeg har Øjne i Hovedet. — 
Alt ser jeg Uvejret trække op, og Stormen raser; jeg maa til at 
bjerge Sejl og Reb. Spørg min Broder i Berlin, hvor mange Træer 
han kan fælde, hvis hans Broder lider Skibbrud i Kjøbenhavn.t 

Først paa Collins indtrængende Opfordring i Begyndelsen af 18^5 
om ikke at lade hans Breve ubesvarede kommer der den 29de Sep- 
tember et Brev fra Freund, men han nævner ikke med et eneste Ord 
sit Forhold til Slotsbygnings-Kommissionen, en Fortielse, der taler 
højere end mange Klager. Derimod nævner han tvende Arbejder, 
som han har under Hænder, Hyrdepigen for Sommariva og Frisen, 
af hvilken han siden Nytaar havde udført den ene Side. Endvidere 
omtales en forestaaende Rejse til Livorno for at besørge Afsendelsen 
af Thorvaldsens Sager. De skulde hentes af' en kongelig Brig, og 
Freund havde faaet de indstændigste Opfordringer fra Prindsen om 
at tage sig af dem, og han benyttede sig af denne Lejlighed til at 
faa adskillige af sine egne Arbejder sendt hjem. Først og fremmest 
ønskede han at faa Marmorbysterne af Jensen og Ingemann hjem, 
da de tidligere vare bestemte til Akademiet som en Prøve paa hans 
Fremgang, men som ikke tidligere vare blevne afsendte for ikke at 
volde Akademiet Udgifter. For dernæst at faa at vide, hvilke af 
hans Sager der ellers skulde afsendes, sendte han til Prindsen 
Tegninger af alle sine Arbejder, for at der kunde træffes et Valg 
iblandt dem. Mest magtpaaliggende maatte det naturligvis være for 
ham at faa Sagerne til Slottet og Kirken hjem for endelig en Gang 

7 

at erholde Kommissionens Bestemmelse om, hvorvidt den vilde mod- 
tage de alt færdige Arbejder og sætte ham i Stand til at fortsætte 
Udførelsen af Bestillingen. I det Hele gjorde Freund paa den Tid^ 
da han alvorlig tænkte paa at vende hjem, Alt for at sikre sin 
Stilling, skjøndt han ikke havde nogen stor Tro til, at det vilde 
lykkes ham. Han udbryder saaledes en Gang til Collin: Give Gud, 
at jeg ikke maa komme til at fortryde dette Skridt (Hjemrejsen), 
og gid jeg ikke behøvede at tænke paa at dække mig Tilbagevejen 
til Italien. 

Imidlertid gjorde Prindsen, hvad han kunde, baade med Hensyn 
til at faa de væsentligste af hans Arbejder hjem og med Hensyn til 
. Forholdet til Slotsbygnings-Kommissionen, og i et Brev af 26de Februar 
1825, der findes aftrykt in extenso i Bilaget, udtalte han sin Glæde 
ved Tanken om Freunds Hjemkomst og fremhævede aldeles bestemt, 
at hvad der havde været bestilt hos ham, vilde blive erstattet med 
andet Arbejde, og at han kunde vente flere Bestillinger fra Slots- 
bygnings-Kommissionen, naar de, som han allerede havde, vare blevne 
udførte; desuden stillede han ham ogsaa Atelier, Bolig og Professor- 
plads i sikker Udsigt ved Hjemkomsten. Men Freund lod sig dog 
ingenlunde bedaare af det skjønne Prospekt, som Prindsen fuld- 
stændig bona fide oprullede for hans Øjne; dertil havde han gjort 
altfor sørgelige Erfaringer, havde han mødt altfor mange Udflugter 
og set for megen Trevenhed. Og han kunde ikke lade være at 
udtale det i Svarskrivelsen til Prindsen. Det hedder saaledes i 
Koncepten med Hensyn til at vende tilbage til Danmark: »Jeg føler 
imidlertid det herlige Bytte, jeg da gjør med Fædrelandet, og den 
Lykke at kunne virke i Nærheden af den Fyrste, hvis naadige 
Forsorg for mit Vel hidtil stedse opfyldte mig med Mod og Kraft 
til at gaa mit Maal i Møde. Deres Højhed vil derfor vist ikke vredes 
paa mig, naar jeg frimodigen tilstaar, at jeg ikke uden Ængstelse 
vil kunne tiltræde min Hjemrejse, dersom et bestemt Svar til min 
Fordel fra Slotsbygnings-Kommissionen ikke forskafler mig Vished 
om Strax ved min Ankomst til Danmark at blive sat i en for mig 
nyttig og hæderlig Virksomhed.« 

Resultatet af Forhandlingerne angaaende de af Freunds Sager, 
der skulde sendes hjem med Briggen, blev ikkun Afsendelsen af 
Marmorbysterne af Ingemann og Jensen og Evangelisten Lukas. 
Men denne Figur blev, da den var kommen til Kjøbenhavn, foreløbigen 
sat ned i Slotskirkens Kjælder under Paaskud af, at den var for stor 
til Nichen. Slotsbygnings-Kommissionen havde saa liden Interesse 

for denne Statue, at den ikke en Gang gjorde sig den Ulejlighed at 
sætte den sammen, og der var Ingen, der fik den at se — uomtalt 
forsvandt den i Kjælderens^ Mørke; men den Tid skulde dog komme, 
da den skulde træde frem og stille Slotsbygnings-Kommissionens 
og da navnlig Hansens hensynsløse Adfærd frem i dens sande, rette 
Lys. Naar vi vide, hvor omhyggelig Freund altid forberedte sine 
Arbejder, med hvilken Alvor han omfattede den Konst, han var 
kaldet til at øve, og som han ikke øvede for Fordelens Skyld, 
men fordi det var en Livssag for ham, kunne vi forstaa, hvad han 
maatte lide ved en saadan Behandling, der for anden Gang tilintet- 
gjorde hans skjønneste Forhaabninger. Bestillingen af Evangelisterne 
havde dbg dulmet Smerten over Tabet af Apostlene, og han havde 
drømt om maaske at faa Lov til at udføre de andre paatænkte Sager 
til Slotskirken, for at der kunde komme et konstnerisk Hele ud deraf 
»Dog ønsker jeg inderligen,« hedder det i Brevet af 26de Maj 1821 
til CoUin, ^at man vilde overdrage mig ikke alene Evangelisterne, 
men ogsaa det øvrige Arbejde, som kommer til denne lille Kirke, 
for at kunne faa Lejlighed til at sige og udtale det, som jeg saa 
gjæme vilde have sagt og gjort i Frue Kirke.« 

Det skulde imidlertid ikke falde i Freunds Lod at se sine 
kjæreste Konstnerdrømme gaa i Opfyldelse; han skulde lære hele 
Bitterheden at kjende, det medfører at se hvert Skridt hæmmet at 
Ligegyldighed og Uvilje eller af hvad der var værre. Vel var den 
Tid, paa hvilken Freund førte Kampen mod de ydre Forhold, der 
trykkede ham, en gold Tid for Konsten, der i Danmark egentlig 
udelukkende levede af Slotsbygnings-Kommissionens Naade, og vel 
maatte Uvidenheden og Bornertheden, som den Gang florerede i 
Forbindelse med den fuldstændige Ebbe i Kassen, bevirke, at de 
Smuler, der tilfaldt Konsten, knap vare nok til Sulteføde, men desto 
større bliver Ansvaret for en Mand som Hansen, der baade paa 
Grund af sin Stilling i Akademiet, hvor han, som Brøndsted siger, 
var »Factotum«, og paa Grund af sin ikke ringe Myndighed som 
Overbygnings-Direktør havde det i sin Haand at fremme slige Fore- 
tagender i Gips, der dog egentlig kun skulde betales som Dekorations- 
arbejder. Og naar han viste saa liden Interesse'' for dem , som han 
gjorde, da var Aarsagen vel nærmest den, at han var i Besiddelse 
af den samme Bornerthed og Mangel paa virkeligt Begreb om Konsten, 
som den Gang var den almindelig herskende, og hvorom jo ogsaa 
hans > græske« Bygningsstil, hvori der egentlig ikke findes Spor af 
Følelse eller Liv, vidner paa den mest uigjendrivelige Maade — man 

7* 

søger forgjæves efter en Oase i de store døde Murfladers Ørkener. 
Kan man nu end ikke i Forholdet til Freund bebrejde Hansen, at 
han enkelte Gange har maattet skuffe den utaalmodige Konstner, 
fordi han ikke kunde trylle Penge frem, hvor der ingen fandtes, 
saa maa man i højeste Grad bebrejde ham det Systematiske i hans 
Fremgangsmaade riiod Freund; thi her kan ikke laengere være Tale 
om Ligegyldighed alene, her maa Uvilje træde til. Denne fuldstæn- 
dige Tilbageholdelse af al mulig Betaling synes højst mistænkelig, 
og hvis det ikke var lykkedes Prinds Christian at fravriste Slots- 
bygnings-Kommissionen enkelte mindre Summer, havde Freuiid vistnok 
aldrig set én eneste Skilling. 

Ikke ^mindre mistænkelig er ogsaa den fuldstændige Ignoreren 
af alle paa mere eller mindre bindende Maade gjorte Bestillinger, 
den Ugenerthed, hvormed vi senere skulle se, at disse Bestillinger 
overhovedet benægtes, og den Prokuratorsnedighed, hvormed endelig 
den nordiske Frise bruges til dermed at borteskamotere alle tidligere 
Forpligtelser. Evangelisten Lukas* Skæbne i Kjøbenhavn er i saa 
Henseende ogsaa i høj Grad lærerig, thi Skylden kan her ikke paa- 
hvile nogen Anden end Slottets Bygmester. Han havde sendt Freund 
Maalet paa Nichen til Slotskirken, og Evangelisten blev udført i 
Overensstemmelse med den for Forholdet mellem en Figur og dens 
Niche aldeles almindelig vedtagne Regel, at dennes Centruip skal 
falde midt i Hovedet af Figuren, i Øjnenes Linje. »Denne Grund- 
sætning,« skriver Freund til Thiele den 20de November 1825, 
»anerkjender Thorvaldsen, saa og Etatsraad Hansen, i det Mindste 
har Koch og Schmidt, begge hans Skolarer, forsikret mig (det). 
Saa og har jeg forespurgt mig hos Sagkyndige, førend jeg antog 
denne Sætning som Grundsætning, og jeg har Ingen fundet, der var 
af en anden Mening; men nu hører jeg, at Hetsch skal have en 
anden Theori, nemlig at Hovedet af Figuren skal staa under Centrum 
af Nichen, og har Etatsraaden forandret sin Mening af Figurernes 
Højde til denne, saa vil St. Lukas ikke komme til at staa under 
Centrum af Nichen, men et halvt Hoved over Centrum, tillige alle 
Apostlene . . . Thorvaldsen har paalagt mig at bede Hr. Etatsraad 
Hansen herved om Maalet paa de fiie Figurer, der skal staa i Nicherne 
under Portalen af Frue Kirke, nemlig Figurernes Højde med Plinth 
og Alt, thi efter slig en Omkalfatring af Mening kan Maalet af 
Nicherne kun lidet nytte.« Hvorledes dette Spørgsmaal løstes for 
Apostlenes Vedkommende, er jo bekjendt nok; Nicherne tilmuredes. 

og Figurerne stilledes paa fritstaaende Postamenter, — den eneste 
Opstillingsmaadei der var slige Mesterværker værdig. 

Det har sikkert været et haardt Nederlag for Hansens Bygmester- 
Arrogance at maatte gjøre den Indrømmelse lige over for en Billed- 
hugger, selv om denne var Thorvaldsen; men Lukas maatte undgjælde 
herfor; for den var en Niches snævre Celle ikke en Gang Straf nok, 
for den var der beredet et underjordisk Fængsel. Hvor nær denne 
Figurs Skæbne, hvad enten den nu skriver sig fra Uvidenhed eller 
Chikane eller maaske fra en Blanding af begge Dele, maatte gaa 
Freund, ses af følgende bitre Ytring i Brevet til Thiele: »Hvad 
Skæbnen af St. Lukas angaar, tilligemed Merkur o. s. v., saa, siden 
jeg ikke er Thorvaldsen, saa vil det være bedst, man brænder Øjen- 
vand af dem for at se desto klarere ep anden Gang og ikke spilde 
en ung Konstners Kræfter saa unyttigen.« Saaledes gik det med 
Lukas, og denne storladne Figur, der havde kunnet være Konstnerens 
bedste Talsmand i Kjøbenhavn, begravedes altsaa i Slotskjælderen, 
og, hvad der var det Værste, med den ogsaa Haabet om, at de 
andre Evangelister, der saa længe havde levet i Konstnerens Tanker, 
nogen Sinde skulde blive til Virkelighed. Det kunde lidet nytte, 
at Prinds Christian i sin Iver for at faa disse Arbejder udførte 
havde nævnet Lukas lige efter Kristusfiguren som den af alle baade 
Thorvaldsens og Freunds øvrige Arbejder, det var ham mest magt- 
paaliggende at faa hjem; han havde gjort Regning uden — Hansen, 
som hverken han eller mange Andre paa den Tid vare i Stand til at 
vurdere efter Fortjeneste, saa blind var den Forgudelse, hvormed man 
saa op til ham; kun den simple Mand, kun Haandværkeren , der 
daglig følte Trykket af hans ringeagtende Behandling, der aldrig 
opnaaede at faa den fulde Løn, der tilkom ham, for sit Arbejde, 
vidste, hvad han førte i sit Skjold. 

Nu staar Lukas jo paa sin Plads, og skjøndt den ganske vist 
vilde vinde ved en Opstilling som Thorvaldsens Apostle, staar den 
saa frit og let i Nichen, at den aldeles ikke trykkes af dennes Vægge; 
der er en saadan Styrke i Livet, der gaar igjennem den, at det 
fuldstændig besejrer enhver materiel Skranke. En saadan Figur kan 
ikke blive til Dekoration for en tom Murflade, men den kan ved 
det Liv, der bor i den, ret vise Dødheden i Omgivelserne. Lukas 
hviler paa venstre Ben, medens det højre er sat op paa en Skammel; 
mod Laarets Flade støttes Evangeliet, der omfattes med venstre 
Haand, medens den højre Haand, der holder Griflen, ligger oven paa 
denne. Det er en naturlig, utvungen Stilling, fremhævet smukt ved 

Kappen, der slutter fast om venstre Arm og Skulder, og hvis Side- 
flige fortil falde ned i løse, frit bevægede Folder; disse danne 
parallele Linjer, som dog indbyrdes ere højst forskjellige, og hvorved 
en slaaende Virkning fremkommer, der er af stor Betydning for 
Figurens Karakter. Der gaar en vis Elasticitet gjennem hele det 
kraftfulde Legeme, som dog forraader et stort Liv under den fuld- 
komne, ydre Ro. Man kommer til at tænke paa Michel Angelos 
Moses, i hvis siddende Stilling der er den samme Lethed som i 
Lukas* staaende; men medens. Moses' senestærke Legeme synes at 
bæve under den daadkraftige Sjæls mægtige Impulser, der gjennem - 
fare det, er Lukas' faste Skikkelse snarere Boligen for den overvejende 
Aand, der rolig ordner de vexlende Tanker, som trænge sig frem 
fra Menneskets Indre. Ogsaa i det kraftig Sammensluttede i Legemets 
Hovedpartier og i Draperiets løse, fyldige Folder føles Studiet af 
Michel Angelo, medens Benets Beklædning umiddelbart stammer 
fra Moses. 

Skulle vi imidlertid fremhæve, hvad der giver Lukas sin egentlige, 
ejendommelige Karakter, da er det den i høj Grad livfulde Opfattelse 
af Stillingen og den Maade, hvorpaa de dominerende Linjer tjene til 
at akcentuere den; saaledes skyder f. Ex. hele Figurens højre Side 
sig frem med en Styrke, der ikke kan Andet end forhøje det Indtryk, 
Konstneren tilsigter. Og netop paa denne skarpe Sands for de Midler, 
der i Skulpturen kunne frembringe den største, sandeste Virkning, 
paa den vidunderlig plastiske Holdning, hvis Ro dog ikke paa noget 
Punkt forstyrres ved Mangfoldigheden eller Besværligheden i det 
valgte Motiv, beror den Magt, der er i Statuen. Det er sikkert ved 
det i strængeste Forstand konstneriske Syn hos Freund, ved den 
konstneriske Skaberkrafts intet Steds hvilende Indflydelse, der har 
efterladt sine levendegjørende Spor overalt, ved den til det Yderste 
gaaende Gjennemarbejdelse af Stoffiet, at denne Figur fornemmelig 
griber. Og jo mere vi føle os grebne af dette egentlig ejendommelige, 
plastiske Liv, desto større Liv faar ogsaa selve Figuren for os; da 
føle vi Spændingen i de kraftige Lemmer, der nu ere saa rolige, 
da ane vi Styrken i Aanden, der bor under Grækerens ædle Bryn, 
og som vel ikke kan hæve Sjælen til en høj Begejstrings Flugt, men 
som kan aflægge en alvorlig Overbevisnings klare, historiske Vidnes- 
byrd om, hvad der blev aabenbaret Menneskene. Og Evangelistens 
urokkelig faste Stilling, hans sikre, rolige Udtryk er en Borgen for 
dette Vidnesbyrds Sandhed. 

I Foraaret 1 825 maatte Freund altsaa rejse til Livorno for efter 
Prindsens indstændige Opfordring at sørge for Indskibningen af den 
kostbare Ladning af thorvaldsenske Sager, der skulde afgaa til 
Kjøbenhavn — af hans egne Sager vare jo, som vi saa, kun enkelte 
med. Desværre berøvede denne Rejse ham megen kostbar Tid, 
fordi han maatte vente paa Skibets Komme; men Freund vidste altid 
at drage Fordel af en Situation, selv om den var saa kjedsommelig 
som denne Ventetid, og Florents', Pisas og Perugias Konstskatte 
maatte holde ham skadesløs for alle Ubehageligheder. Han gjorde 
Begyndelsen med Pisa, hvor han opholdt sig to Dage, som han fra 
Morgen til Aften udelukkende tilbragte i det lærerige Campo santo, 
hvor de store Mestre talte til ham i et helt andet Tungemaal, end 
han var vant til i Rom. Men størst var dog den Glæde, han følte, 
da han efter 7 Aars Forløb atter gik i Florents* herlige Galleri for at 
prøve sine Øjnes Klarhed. »Han havde pudset dem,< som han skriver 
til Thiele, »længe nok i Vatikanet hos Antikerne fra Perikles* Tid; 
nu skulde Toskanas gamle, herlige Malere være Pegepinde for ham 
til dermed at læse i den store Bog, Naturen!« 

Hjemkommen fra denne Rejse, der saaledes dog blev til For- 
friskning og Vederkvægelse for ham, tog han atter ufortrødent fat paa 
Frisen. Samtidig med at han modellerede, tegnede Lindau den, 
saaledes at det hele Arbejde blev færdigt i Løbet af Vinteren og 
kunde afsendes i Slutningen af Februar 1826 til Kjøbenhavn. Det 
var det betydeligste Arbejde, han havde udført, det følte han godt, 
og han var meget spændt paa, hvorledes det vilde blive modtaget i 
Kjøbenhavn; thi det var saare vigtigt for ham at faa en Bestilling 
paa det, da det havde kostet ham den bedste Tid af 4 samfulde Aar 
og hele 1200 Rdl. paa Grund af den omstændelige Maade, han maatte 
gaa frem paa. Frisen havde først været udstillet paa den tydske 
Udstilling i Rom, hvor den havde vakt særdeles hædrende Opmærk- 
somhed; men Freund havde for yderligere at sikre den en velvillig 
Modtagelse i Kjøbenhavn, ogsaa anset det for nødvendigt at lade den 
se og bedømme paa Udstillingerne i Stuttgart og Miinchen. 

Gjennem Broderen i Altona lod han Collin opfordre til for Guds 
Skyld ikke længere at lade sig afspise med Snak, naar denne tog sig 
af den nordiske Frise, thi af Hansens Snak havde han havt nok i 
hele 16 Aar! Og den brave Collin sendte ogsaa Frisen, saa snart 
han havde den i Hænde, tilligemed en Skrivelse til Slotsbygnings- 
Kommissionen. Skrivelsen, dateret den 6te September 1826, er 
kategorisk affattet og indeholder en Forespørgsel i Freunds Navn, 

moderne Konstner vilde da have havt lettere ved at finde en Ud- 
tryksform svarende til Emnet. Nu derimod, da den gothisk-hedenske 
Konst, hvoraf Spor ere komne til os, hviler paa et middelalderligt 
Fundament, der kun gjennem mer eller mindre skjulte Traade staar 
i Forbindelse med Oldtidens Konst, er det en altfor farlig Sag at 
lade de nordiske Guder gjennemgaa et Konstner- Ragnarok for at 
lade dem opstaa i Klassicitetens Gimle. Den rette og naturlige Vej 
ind i det gamle hedenske Nordens Hjærte fører derimod, da alle 
egentlig konstneriske Fremstillinger fra den Tid mangle, igjennem 
Studiet foruden af selve Eddaernes ogsaa af Historiens og Sagaernes 
Beretninger, for at faa et saa nøje Kjendskab som muligt til de nor- 
diske Folks Kulturforhold og ejendommelige Livsbetragtning. Men 
ogsaa Mindesmærkerne hos andre Nationer maa, paa Grund af den 
fuldstændige Mangel paa Monumenter hos os, spørges til Raads, især 
de Folks, der f. Ex. som Normannerne i* Frankrig vare udgaaede af 
samme Rod. Men overses maa det dog ikke, at der ikkun er Tale 
om den kristelige Tid, og at vi altsaa alene lære Livet blandt kristne 
Nationer at kjende, skjøndt man overalt endnu støder paa hedenske 
Elementer; Gudernes sidste Kamp havde dog forlængst fundet Sted, 
og den Mægtige fra oven var bleven omskabt til den hvide Krist 

Kunne nu de Arbejder af Konstnere, som ikke staa paa dette 
Standpunkt, fordi de levede paa en Tid, hvor et Folks Liv- og Kultur- 
forhold endnu ikke agtedes ret, aldeles ikke være os til nogen sand 
Glæde eller alvorlig Nytte? Kunne de dog ikke bidrage til paa en 
tydeligere og bestemtere Maade at lade os forstaa og føle, hvad der 
af Stort og Herligt ligger i de gamle Myther? Jo ganske vist. Thi 
vel kan Nutidens Konstner, der arbejder i den Retning, som Tids- 
aanden kræver, blive mere paalidelig i hele den ydre Fremstillings- 
maade, men han vil ogsaa let kunne hænge for meget i ethnografiske 
Enkeltheder og lægge tor stor Vægt paa Kostumets Detailforandringer, 
saaledes at han kan tro at have gjort Alt Fyldest, naar han har 
opfyldt de for Øvrigt berettigede Krav til historisk Troværdighed. 
Da Oehlenschlæger opfordrede Thorvaldsen til at tænke paa Nordens 
Guder, undskyldte denne sig med, at han ikke vidste, hvad han 
skulde give dem paa. Nu, da Konstneren bedre kan gjøre sig en 
Forestilling derom, er det naturligt, at han let kommer til for meget 
at akcentuere netop denne Side af Sagen. I saa Henseende i det 
Mindste vil den Konstner, der er opdragen i Klassicitetens Skole, staa 
mere selvstændig fri for smaalig Hensyntagen, hvor vanskelig hans 
Stilling i andre Retninger end maa være. Af den Grund vil han 

komme langt mere direkte og uhindret i Forhold til det, som er 
Mythernes Kjærne, det egentlige Religiøse, til det, som giver Gude- 
skikkelserne deres ejendommelige Præg, det Storladne, Mægtige, 
undertiden Ubegrændsede, der er i Slægtskab med den endeløse 
Natur. Han vil lettere beholde Øjet aabent for alt det Væsentlige; 
han spilder ikke sine Kræfter paa at tilegne sig Former, der vel ere 
mere adækvate for Emnets Udtryk, men som for det Meste dog 
paa Grund af en nødvendig Mangel paa Gjennemarbejdelse ville lægge 
mange Hindringer i Vejen for den med det nye Stof kæmpende 
Konstner. Naar denne derimod holder sig til de Former, der en 
Gang have faaet Borgerret i Konsten, og som falde let i Haanden, 
da vil han helt og holdent kunne hengive sig til Fordybelsen i og 
Gjengivelsen af det aandelige Udtryk i de Myther, han søger at for- 
tolke, og det turde være, at Tabet i ydre Troværdighed blev opvejet 
ved en forhøjet Forstaaelse af det, som maa siges at være Sjælen i 
de enkelte Forestillinger. Et mere talende Exempel herpaa kunne 
vi ikke finde end i Freunds Ragnarok, hvad der siden nærmere 
skal ses. 

Hvis vi nu fremdeles ville spørge, om det er rimeligt, at det vil 
lykkes for Nutidens Konstnere at frembringe en Gjengivelse af den 
gamle Gudeverden, som vil lade den fremtræde for vort ydre Øje 
saaledes, som mangen en dejlig Fremstilling i Eddaen i det Mindste 
momentvis lader den træde frem Tor vort indre Øje, da tør man vist 
næppe give noget frejdigt bekræftende Svar herpaa. Og kan man 
egentlig undre sig herover? I hvor høj Grad man end kan føle sig 
slaaet af den mægtige Aand, der gaar igjennem de gamle Sange, og 
hvor meget man saa end tror sig i Stand til at efterspore Tan- 
kens dybe Bevægelse i Mythernes ejendommelige Forestillinger, saa 
er det dog noget helt Andet og meget Vanskeligere saaledes at 
trænge ind i den, at man faar et Begreb om Betydningen af de 
aandelige Kræfter, der have været virksomme ved deres Dannelse. 
Og Mythernes Dybde maa oplade sig for Konstneren, ligesom Bjær- 
genes Indre for de haandfærdige Dværge, og han maa se klart dér, 
hvor vi Andre kun se i Taage, thi han skal kunne reproducere de 
herlige Forestillinger, der ere udsprungne i den tænkende Nordboes 
Hjærne; ja, han maa kunne meget Mere end dette: han maa kunne 
skabe fra Nyt af paa de allerfleste Punkter, thi de nordiske Myther 
ere i Forhold til Grækernes ofte formløse og uden bestemte Kon- 
turer, skjøndt vældige som Skandinaviens Bjærge, naar om Vinteren 
Rimfrosten indhyller deres Sider. Og dog have ganske sikkert de 

græske Myther oprindelig, da de havde Karakteren af Naturmyther^ 
lignet de nordiske meget. Men det græske Folks ejendommelige Be- 
gavelse, dets Trang til at se selv ubestemte Naturforestillinger iklædte 
menneskelige Skikkelser og dets vidunderlige, konstneriske Sands brøde 
som ingen Sinde ellers i Verden tidlig igjennem og bevirkede, at 
Mythedannelsen snart gik for sig paa en hermed overensstemmende 
Maade og udstøbtes som plastiske Skikkelser af dette Folks mærke- 
lige Aands ædle Form. 

Men desuagtet bør det dog ikke overses, at heller ikke Græ- 
keren kan lade sig nøje med at forlange af sin Konstner blotte Illu- 
strationer til sine Myther, selv naar de fremtræde i saa plastisk 
udformede, poetiske Billeder, som hos Homer. Thi Digteren hverken 
kan eller skal ligefrem bearbejde Stoffet, saaledes at Konstneren uden 
Videre kan bruge det, men han skal vække hans Genius til at gribe 
den Side af Emnet, som egner sig for den konstneriske Bearbejdelse, 
og som altid er en anden end den, der ligger for Digteren, skjøndt 
han ved at lade Poesiens Lys falde over en Gjenstand bevirker, at 
den kan sætte Konstnerens Fantasi i levende Bevægelse. Og maa 
Sandheden heraf indrømmes lige over for det Folk, hvis konstneriske 
Syn paa Alt i Aandens og Naturens Verden var saa udpræget, at 
saa mangt et skjønt Digt snarere forekommer os at være et usynligt 
Billede, hvor meget mere maa dette da ikke være Tilfældet, naar 
Talen er om Omplantningen i Konsten af de nordiske M54hers mang- 
foldige, ophøjede Indhold med de i forskjellige Retninger kolossale, 
ja monstrøse Skikkelser? Her er den Hjælp, Digteren kan yde ham, 
saare ringe, al poetisk Rigdom uagtet, og det bliver en meget van- 
skelig Sag for Konstneren at lægge sig Stoffet saaledes til Rette, at 
han kan holde sig indenfor sin Konsts bestemte Stilgrændser. 

Der er fremdeles ét Punkt, som ikke bør overses, naar Talen er 
om den moderne Konstners Stilling til en Opgave, der drejer sig om 
Forstaaelsen af et begavet Folks Syn paa det mest Ophøjede, Men- 
neskeaanden kan fatte : Guddomsbegrebet og dets Forhold til Menne- 
sket. Til alle Tider og hos alle Nationer har det ligget Konstneren 
mest paa Hjærte at fremme og klare denne Forstaaelse; og Fidias' 
Hellas og Rafaels Italien vise paa den mest levende Maade, hvad 
Konsten paa dette Omraade har kunnet udrette. Men skjøndt den 
moderne Konstner sikkert har en tydelig Følelse af, at her ligger 
ogsaa for ham den højeste Opgave, og skjøndt han, baade uden- og 
indenfor Kirkens Mure, maa gaa ad den Vej, som saa mange Fjed 
have traadt før ham, kan man dog ikke være blind for, at det næppe 

er lykkedes for ham at fremdrage noget Nyt eller egentlig ejendom- 
meligt Synspunkt, ja at selv ikke den gamle Tradition er bleven 
hævdet med tilstrækkelig Styrke eller fortolket med inderlig Varme. 
Naturligvis gives der Undtagelser, og det vilde være urimeligt at 
nægte, at Malere som Cornelius, Overbeck eller Schnor i deres ivrige 
Tilslutning til Middelalderens romantiske Retning have vidst at lægge 
en Glød i Følelsen for Dagen, der ikke er hyklet, eller at Thorvaldsen 
med Rette vakte Verdens Beundring, da han atter lod den helleniske 
Konsts krystalklare og ædle Aands Væld gjennemstrømme sin Kristus, 
der sandelig vil staa som et urokkeligt Vidnesbyrd om hans originale 
Konstnersyn; men, som sagt, det er kun Undtagelser. Betragte vi 
den nyere Konst saa vidt muligt i sin Helhed, da maa vi vist tilstaa, 
at der er en vis Frygt til Stede for overhovedet at indlade sig med 
vor Religions høje og dybe Indhold, og at naar dette er sket, er det 
gjort paa en saa spagfærdig og famlende Maade, at man helst maatte 
ønske det ugjort. Undertiden søger Konstneren vel at efterligne de 
gamle Hollændere, der selv i det daglige Livs Former vidste at lade 
os føle Kristi guddommelige Missions altgjennemtrængende og levende- 
gjørende Indvirkning. Men Mangel paa sand Hjærtensvarme og vir- 
kelig ægte Følelse berøver Konstneren den sjældne Magt, hvormed 
en Rembrandt med sin Pensel kunde forvandle Tømmermandens fat- 
tige Stue til et underfuldt Rum, herligere end Verdens Slotte. Thi 
Underet er ikke alene her Halvlysets dunkle, anelsesfulde Glands, men 
ogsaa den enfoldige Tros opløftende Mysterium. Ja undertiden er 
man endog i sin Stræben efter Realisme og i sin totale Mangel 
paa Sands for det Højeste gaaet saa v^dt, at man ikke undser sig 
ved at lade de alvorsfuldeste, mest gribende Begivenheder i den 
hellige Historie synke ned til at blive Momenter, der benyttes til at 
forhøje Virkningen af et eller andet Fænomen i Naturen, som f Ex. 
Skyggen af de tre Kors paa Golgatha, der i det bekjendte Billede 
af Gerome potenserer Effekten i Landskabet. 

Og gaar det den moderne Konstner saaledes, naar Talen er om 
Opfattelsen af det kristelige Liv, som han er født og baaren til og 
fra Barndommen af har faaet sin Indvielse i, og som han end yder- 
ligere har lært at lejende gjennem sine store hedengangne Kalds- 
feUers Mesterværker, hvor kunne vi da undre os over, at han maa 
staa endnu mere hjælpeløs og usikker ligeover for det Trosliv, der 
er ham saa fremmed som det gamle nordiske, uagtet det var hans 
Forfædres. Thi hvorledes træder det ham i Møde? Fuldstændig 
afsluttet, gjemt i mærkelige men ofte dunkle og gaadefulde Sange, 

eller i en ikke synderlig fyldig Gjenklang i Sagaerne, medens Alt, 
hvad selve Monumenterne kunde belære om, er forsvundet med dem. 
Og i hvor høj Grad er Konstneren ikke afhængig af sin Tid, hvor- 
ledes har han ikke lige fra van Eyck'erne og de gamle Florentinere 
til Renaissancens Konstnere og langt senere iklædt de hellige Begi- 
venheder moderne Kostumer og indblæst dem en moderne Aand, og 
selv om Konstneren i Nutiden bestræber sig for at give hver Tids- 
alder, hvad der historisk tilkommer den, og han saaledes vinder i 
Objektivitet, kan han dog ikke gjøre sig til Herre over Tidsaanden; 
og de nordiske Guder, han vilde være i Stand til at skabe, vilde 
maaske næppe blive sandere Repræsentanter end de, Lvdvig den 
I4des Tid skabte for den romerske Gudeverden. Lader os dog endelig 
ikke hengive os til Illusioner, der kunne virke saa forstyrrende ! Lader 
os fæste Blikket paa alle.de Vrængebilleder af den klassiske Oldtids 
Guder, som have set Lyset til Tider, hvor Konsten i det Hele ingen- 
lunde stod paa noget lavt Trin; i hvilke de gamle Forfattere og 
det Liv, de fremdrage for vore Øjne, vare Gjenstand for det ivrigste 
Studium, og i hvilke Konstneren var støttet af Værker fra Oldtiden, 
der kunde levere ham en authentisk Fortolkning af de Konstlove, 
der havde Gyldighed den Gang, Guderne herskede paa Olympen. Thi 
naar det gik saaledes for Konstneren under de i alle Retninger hel- 
digere Forhold, da det dog egentlig kun kom an paa at føle om 
igjen, hvad der til andre Tider før ham var følt, hvorledes kunne vi 
da tro, at han skulde være i Stand dertil, naar det gjælder om at 
vække en svunden Tidsalders Guder til et fyldigt Liv i Konsten, som 
de selv i deres mest livskraftige Øjeblikke aldrig have ført Thi 
skjøndt vi jo nok vide, at der har været Guder baade hugne i Sten 
og skaarne i Træ og malede paa Væggene, saa er det dog næppe 
sandsynligt, at disse Arbejder, hvis de havde existeret, vilde have 
kunnet ydet Konstnerne nogen væsentlig Hjælp, om ogsaa de gamle 
Forfattere tale om enkelte af Gudefigureme med stor Beundring og 
sige, at de kunde forvexles med levende Mennesker*), eftersom Kon- 
stens Standpunkt paa den Tid i Norden var overmaade lavt. For de 
dalevende Mennesker, for hvem Forestillingen om de høje Guder 
endnu var klar og levende, der ikke forbausedes, naar Odin mødte 
dem som en enøjet Gubbe med sid Hat eller Thor med rødt Haar 



•) Dertil kan vel ogsaa have bidraget, at Gudebillederne ofte vare iførte virkelige 
Klæder. Husk saaledes Fortællingen om Olaf Trygvason, der paa Lade lod al 
Stads og alle Kostbarheder tage af Gudebilledet. 

og Skjæg, kunde Gudernes Statuer — Thor i sin Kærre og Frej 
siddende i Højsædet — hvor ubehjælpsomme de end have været 
gjorte, sete i Troens Belysning og under en primitiv Fantasis levende 
Bevægelse, dog synes højst betydningsfulde, medens de ikke vilde 
have ydet den moderne Konstner Noget, naar hans Fremstilling skulde 
have drejet sig om mere end en Kopi. 

Kort sagt, den Konstner, der gjør den gamle nordiske Mythologi 
til Gjenstand for sin Pensel eller Mejsel, maa nødvendigvis, da han 
nu en Gang mangler og maa mangle den nødvendige Forudsætning 
for fuldt ud at sætte sig ind i den hedenske religiøse Tankegang, gaa 
én af følgende tvende Veje. Enten maa han, i Erkjendelse af sin 
fuldstændige Usikkerhed, søge Fodfæste i den græske til den yderste 
Konsekvens gjennemførte Behandling af dens saa højst forskjellige 
Gudesystem, eller han maa støtte sig paa det Kjendskab, han gjennem 
Historien og Monumenterne har faaet til den Tidsalder, hvori den 
nordiske Gudelære fik sin Udvikling. I første Tilfælde bliver Karak- 
teren for græsk, i sidste derimod vil han, selv om han naaer ud over 
det almindelige Europæiske, vanskelig kunne undgaa at forfalde til 
Vilkaarligheder. Den Gang, da Guderne stode i hele deres Magt og 
Herlighed for de troende Nordboer, skulde Konsten have havt Magt 
til at give dem saadanne plastiske Skikkelser, at de kunde have et 
varigt Liv i Farve og Sten saaledes som de græske Guder Aarhun- 
dreder efter, at de vare vegne for Kristendommens sejrrige Magt; 
nu, da dette ikke er sket, da de aldrig have været fuldbaarne i 
Konsten, da de forlængst ere døde og glemte i Folkenes Sjæl, fore- 
kommer det os at være haabløst at tro, at man atter kan gjenskabe 
Guder, der tilhørte en Tid, som var saa grundforskjellig fra vor, og 
som ikke i sig indeholdt det rige Dannelsesstof, der var i Stand til 
at yde enhver Tid Noget, fordi det havde en saa almengyldig Ka- 
rakter, at det kunde afgive Fundamentet til al kommende Kultur. 
Noget Andet vilde det imidlertid have været, hvis vor egen Oldtid 
havde afgivet Grundlaget for vor senere Udvikling, men det blev hos 
os som andet Steds den græsk-romerske Kultur, der med Rette fik 
Hovedindflydelse, og med hvor megen Interesse, med hvor stor Vene- 
ration vi end kunne betragte de værdifulde Minder om vore Stamfædres 
hele indre og ydre Liv, saa er dog nu en Gang den Traad brudt, 
som knyttede os til dem, og om den vel nok kan sammenknyttes 
igjen paa mange Punkter, vil det dog aldrig nogen Sinde kunne ske 
paa det religiøse Omraade. Kristendommens hele Menneskesamfundet 
omfattende Aand har opslugt den speciel nordiske Trosopfattelse, og 

de Guder, der den Gang, de stode i deres største Glands, dog kun 
— i Modsætning til de' græske Guder — have levet et Skyggeliv i 
Konsten, ville nu, da de i Aarhundreder have været døde og magtes- 
løse, enten kun kunne føre en andet Steds fra laant Tilværelse i 
Konsten eller synke ned til at blive sædvanlige jordiske Helte. 

Til et saadant Resultat have efter vor Formening i hvert Fald alle 
tidligere Forsøg ført og maattet føre, thi ingen nok' saa begavet 
Konstner vil a priori kunne skabe et Gudeliv, naar han ikke først er 
fortrolig med det Folkeliv, hvori det har sin Rod. Skulde man kunne 
tænke sig at komme til et andet heldigere Resultat, hvad vi ovenfor 
maatte udtale os imod Sandsynligheden af, skjøndt der ganske sikkert 
i Freunds Ragnarok findes Træk af virkelig Asakraft og eddaisk 
Storladenhed, maatte det i hvert Fald ske ved at gaa en modsat Vej. 
Det nordiske Gudeliv staar i et saa nøje Forhold til Heltelivet, at 
det er meget vanskeligt for vor Haand at kunne lade et bestemt 
aandeligt Skjelnemærke fremtræde; og hvis man' har Tro paa, at 
man vil kunne naa saa vidt, da maa man, foruden at sætte sig ind 
i de gamle nordiske Livsvilkaar i det Hele, fortrinsvis kaare sig 
Helten til sit Forbillede. Man maa færdes med ham paa Havet, staa 
ved hans Side, naar hans trofaste Hustru forbinder hans Saar, lytte 
med ham til Skjaldens Sang, der lyder til berømte Kæmpers Pris eller 
have Øre for hans Røst, naar han i den korte, men kraftige Bøn søger 
at bevæge de høje Guders Hjærte. Thi disse Guder vare først og 
fremmest Kampguder, og naar Helten med højt Mod drager mod sine 
mægtige Fjender eller bekæmper voldsomme Ildgjerningsmænd, da 
bereder han sig til den store Kamp under Gudernes Øjne, naar Friggas 
anden Hjertesorg indtræffer; da føler han sig som Gudernes udkaame 
Repræsentant paa Jorden, som det Ondes, den mørke Jættemagts 
rastløse Bekæmper, i Midgaard, medens han lever, og i Valhal, naar 
Hejmdal kalder til den sidste store Strid. 

Og dette Maal kan visselig naaes, naar Konstneren øser af de 
herlige Kilder, som ere os levnede i Sagaer og Sange, samtidig med 
at han fordyber sig i de mangfoldige rige Scener af Livet, der findes 
paa det mærkelige Tapet i Bayeux, der maa betragtes som Hoved- 
kilden, skjøndt Miniaturer og andre samtidige Mindesmærker ogsaa 
ville kunne bringe ham Udbytte. Idet han gjennemarbejder det fore- 
liggende Stof, vil der i hans Sjæl opdukke en Billedrigdom, der svarer 
til Stoffets Fylde, og han vil længes efter at gjøre os Andre delagtige 
i den skjønne Høst, han har gjort. Da, men ogsaa kun da, naar 
han ikke har ladet noget Studie af Skrifter eller Konstværker være 

ufofsøgt, vil han kunne give os en levende Forestilling om» hvad et 
Konstnerøje kan se i Fortidens Mulm og Mørke, og da \*il der virkelig 
ud af hans Skikkelser kunne lyse en ægte nordisk Sjæl i hele dens 
stærke Mod, dens ædelbaame Højhed og usvigelige Trofasthed — 
hos Kvinden smykket med Blufærdighedens rene Rrands. At et saa- 
dant Resultat kan naaes, vide Alle \\, som kjende Bissens Gudrun 
og Ingeborg; der hviler over dem en nordisk Aand, der uvilkaariig 
føles af Betragteren, og de staa som Bebudere om, h\^d Konsten 
overhovedet kan naa paa dette Omraade. Men for at det skal kunne 
ske, maa Konstneren kunne renoncere; han maa give Afkald — i det 
Mindste foreløbig — paa Samlivet med Ae >høje Guder«, hvor stærkt 
de end kalde paa ham, for at han ikke, naar han vil svinge sig op 
mod Himlen, skal blive en nordisk Ikaros. Han maa lade sig noje 
med at lære os Guderne at kjende gjennem Menneskenes jordiske 
Færd, der ledes af Alfaders vaagende Blik, og især igjennem Heltens 
Liv, der fra Fødslen af indtil Valhals Glæder \'ar viet til de mægtige 
Aser og helt og holdent førtes i deres Aand. Hvad Konstneren op* 
ofrer ved at vende sig fra Himlen mod Jorden, det indvinder han 
atter ved det inderligere og dybere Kjendskab til Jordelivet, der var 
en Afglands af det himmelske Liv i Gudernes straalende Bo^e og 
paa Idas vidtstrakte Slette. 

Naar vi nu efter denne Udvikling ville gaa til Bedømmelsen af 
Freunds Arbejder, maa vi først og fremmest altsaa mindes, paa 
hvilket Standpunkt man den Gang stod, og hvor Meget der var i 
Oldtidens Menneske-. og Gudeliv, der endnu stod til at opklares, og 
tillige, hvilke yderlig tarvelige Hjælpemidler Freund havde. Og naar 
man véd, at disse kun var iste og 2det Bind af Finn Magnussens 
Oversættelse af Eddaen og Oehlenschlægers »Nordens Guder« , maa 
man forbauses over, hvad han har vidst at give, medens man paa 
den anden Side ikke kan undres over, at han har benyttet sig af 
Digterens aandfulde Forarbejde, skjøndt han saa fuldstændig har 
forstaaet at undgaa den noget sødladne, tydske Romantik, der findes 
hos Oehlenschlæger. Men saa meget er sikkert, vare Kilderne faa, 
hvoraf Freund kunde øse, saa var Studiet desto dybere og grundigere, 
hvorom hans Skitsebøger fra den Tid bære Vidne. Han har bevæget 
sig med Lyst og Glæde i Gudernes mangfoldige Verden, og han har 
fundet Begivenheder og Scener nok, som hans Konstnerblik har 
udpeget ham som Emner for en plastisk Fremstilling; kun er det Skade, 
at Tegningerne som oftest ere i den Grad flygtige, at man kun sjæl- 
dent kan gjøre sig Rede for, hvad der har foresvævet Konstnerens Fantasi. 

8 

Først ville vi kaste et Blik paa de forskjellige Gudeskikkelser^ 
hvormed Freund begyndte sin Bane ind i hidtil ukjendte Regioner; 
men kun et Par Bemærkninger ville vi knytte til dem, fordi vi 
destoværre med Undtagelse af Loke og Odin (der ovenikjobet ikke 
er hel) maa ty til Lindaus pyntelige, men flove Tegninger eUer, for- 
saavidt ikke alle Tegninger findes, til Petersens Stik efter dem. Da 
vi ved Sammenligninger med de to forhaandenværende Skitser kunne 
dømme, at Freunds Tanke er givet aldeles utilfredsstillende, og uden 
at Styrken i den er kommen til sin Ret, ville vi kun omtale den paa 
en lettere Maade, der passer bedst til Tegnerens overfladiske Gjen- 
givelse. 

Odin sidder paa en Thronstol, der hæver sig over et Par Trin^ 
som ere prydede med mythologiske Fremstillinger, som f. Ex. Fenris- 
ulven, der bindes. Den højre Arm hviler paa Stolelænen, medens 
den venstre støtter sig kraftig mod den stærke Rørstok.*) Han karak- 
teriseres herved som en kongestavførende Drot, og det alvorlige Blik 
sænkes fra Hlidskjalf ud over Verden. Ravnene sidde paa Stoleryggen 
og hviske ham i Ørene, medens Ulvene, med de graadige Svælg let 
aabne, ligge paa begge Sider af Stolen. Et Skind er kastet over 
venstre Skulder og dækker den nederste DeLaf Legemet. 

Thor staar fuldstændig nøgen, ikkun med Megingjorden om den 
faste Midje. Der bor en ubetvingelig Styrke i det hvælvede , brede 
Bryst og de muskelstærke Skuldre. Skjøndt Legemsbygningen er 
kraftig og fast, er der dog en vis Elasticitet i den, som minder om 
den Hurtighed, hvormed han er beredt til Opbrud, naar det gjælder 
at tugte Jætterne. I den ene Skitse hviler Mjølner, og Guden synes at 
gruble paa at drage i Østerleding, hvor Kampen vil blive alvorlig, thi 
den venstre Haand knuger alt Tordenkilen; i den anden se vi Guden 
kampberedt, og den højt hævede Hammer vil i næste Øjeblik fare afsted 
for at' naa sit sikre Bytte. Et bredt Baand, der sammenholder det 
tætte Haar, fremhæver yderligere den energiske Kraft, der bor inden- 
for den lave bratte Pande. Et Kalveskind hænger over den højre 
Arm; det er ikke tilberedt som Odins — saaledes passer det bedre 
til den vilde Kampgud. Rustningen og Hjælmen, der staa ved hans 
Fødder, skyldes sikkert Oehlenschlæger, som hyppig lader Thoir 
optræde udstyret paa denne Vis. 



*) I Oluf den Helliges Saga giver Oluf Erik en Rørstok i Haanden, som skulde kastes 
over Fjendens Hær (II. 221—22). 



En smuk Modsætning til Thors muskuløse Skikkelse danne 
Brages bløde, afrundede Former. Med venstre Haand slaar Guden 
Harpens Strænge, med den i digterisk Begejstring hævede Højre vises 
Sangens mægtige Flugt, der strømmer over de guddommelige Læber. 
Han er dækket med Lammets Skind, der hænger ned fra venstre 
Skulder og omslutter Legemet som en Slags Kjortel*). Det er ikke 
den »sidskjæggede« Brage, vi her se, men den glathagede Gud med 
de bølgende Lokker, den yndige Ydunnas lykkelige Bejler. Ydunna, 
den fredede Naturs velgjørende Dise, lader Freund svæve frem paa 
lette Fjed, indhyllet i et tillæmpet græsk Klædebon, under hvilket 
Legemets skjønne Omrids tegne sig jævnt og let. Hun bærer Skaalen 
med de herlige Æbler, som gjemme i sig den mægtige Kraft, der 
sikrer Guderne en evig Ungdom; men i højre Haand holder hun et 
rigt prydet Bæger; hvad indeholder det? Rimeligvis Suttungs Mjød 
— hun er jo Brages Hustru. Hendes fyldige Skikkelse med de bløde, 
bølgende Linjer, hendes milde, lyse Udtryk i det skjøntformede 
Hoved lader al den Harmoni og Fred, der hviler over hende og 
gjennemtrænger de blide, jomfruelige Former, varsle om den Vel- 
signelse, der bor i de guddommelige Gaver, hun byder frem. 

Freja var fremstillet i en yndig Gruppe i Forening med Hnos og 
Sjofii; men desværre er Stikket — Tegningen synes ikke mere at 
existere — saa tørt og prosaisk, at det er en Ynk. Det noget 
Matroneagtige hos Freja kan maaske skyldes den mangelfulde Gjen- 
givelse. Hun sidder med Hovedet omhyllet af et kaabelignende Slør, 
medens den venstre Haand, der holder Kjæriighedens fyldige Krands, 
hviler mat i Skjødet; hendes Blik, der gaar ud i det Fjæme, søger 
vist den troløse Odur, og det sørgmodige Udtryk røber Haabløsheden 
i hendes Længsel. Hnos' og Sjofns lette, yndefulde, aldeles nøgne 
Skikkelser klynge sig op til Freja; hun, Gudinden for Kjærlighedens 
højeste Nydelse, lægger med Inderlighed Armen om Hnos' Hals, 
medens Sjofn med Fingeren paa Hagen grunder paa, om hun ikke 
kan vende den Troløses Sind. Kattene, Billedet paa Kjærlighed og 
Brynde, mangle naturligvis ikke. 



•) Naar Freand hyppig ifører Guder og Gudinder en saadan modificeret Skindkjortel 
ligesom ogsaa lave Støvler, kantede med Skind, som baade Odin og Balder have, 
da finder han heri Medhold i Skik og Brug i Norden , som vi se f. Ex. af Oluf 
den Helliges Saga , hvor der omtales Kofter af Rensdyr- eller Faareskind , ligesom 
ogsaa f. £x. laadne Sko af Kalveskind nævnes. 

8» 

Og nu kommer Loke, snigende sig frem med Fjed saa lydløse 
som Kattefods Trin, med listig hviskende Ord paa de svigefuldt 
smilende Læber og en talende Haandbevægelse , som røber Under- 
fundigheden, der bor i ham. Den venstre Haand er gjemt under det 
folderige Klædebon , der i store Partier indhyller hans bugtende 
Legeme; her er ikke mere Spor af Asaloke tilbage, hans sande, 
forræderiske og fordærvende Natur er alene til Stede, og den trænger 
til at skjules og tilhylles, for at den ødelæggende Virkning kan blive 
des større. Som Ilden, der stille og ubemærket ulmer i Gløden, 
saaledes skjuler Ilden sig listig og lumsk i Loke, indtil den bryder 
ud i en Alt fortærende Flamme. For ret at betegne denne lydløse 
Virksomhed voxe Flagermusens Vinger ud fra Lokes Ryg, og Uglens 
Øren pryde hans Pande, saa at Kappen, der er slaaet som en Fold 
over Hovedet, danner to Bukler, der yderligere fremhæve det hæslig 
grinende Ansigts markerede Træk. Denne Anvendelse af Flager- 
musens Vinger her er højst betegnende, og Freund kan have faaet 
Ideen hertil paa forskjellige Steder i Italien, hvor beslægtede Figurer 
ere hyppig fremstillede. Saaledes har alt i Pompeji det dæmoniske 
Væsen, der paa et Vægmaleri piner den forladte Ariadne, Flagermuse- 
vinger; men det har Freund næppe kjendt Derimod skal der mindes 
om »Dødens Triumf« i Campo santo, hvor man ser Døden som en 
harpyagtig Megære med Flagermusevinger, ligesom ogsaa Dæmonerne, 
der bære de fordømte Sjæle til Ildsvælget, have lignende Vinger. For- 
uden i andre Malerier, som f. Ex. i Simone Martinis Fremstilling af 
»Kristus, der befrier Sjælene i Underverdenen« i Sta Maria Novella i 
Florents, hvor det samme Motiv er benyttet til Satan og hans Med- 
hjælper, kan det ogsaa paavises i Skulpturen, saasom i Dommedagen 
paa Fagaden af Orvietos Domkirke, hvor de Fordømte drives ned 
i Armene paa Dæmoner, der ere Skeletter med Slangehale, Flager- 
musevinger og store Huggetænder. Intet Steds passer dog dette 
Attribut maaske bedre end til Freunds Loke. 

Hvilket uimodstaaeltgt Liv sætter ikke Alt i denne lille Figur i 
Bevægelse! Det virker saa umiddelbart, at det næsten er, som om 
man saa Gudens Skikkelse blive til under den formende Haand, 
som om man saa det bøjelige Ler give efter for Fingrenes Tryk, 
og man forstaar, naar man lader Øjet følge Draperiets flydende Folder, 
hvorledes en Konstners Aand kan gjennemtrænge sit Materiale, selv 
naar det kun skal gjengive et dødt Stof. Naar man betragter denne 
lille Figur, hvor Alt er i en frisk, levende Bevægelse, forstaar man 
til Fulde Freunds Udtalelser i Brevet til Collin og maa give ham 




Loke. 



Kototypi: Pacht å Croue. 

Ret, naar han mener, at Billedhuggeren klarest i smaa, plastiske Skitser 
kan give en Forestilling onn, hvad han vil, at der skal komme til 
Orde i den sande Størrelse og med den Udførelse, som svarer dertil. 
Der er en saadan Kraft i Figurens Omrids, en saadan mærkelig Blød- 
hed i Klædebonnets Folder, en saadan urokkelig. Følelse i Figurens 
Karakter til Trods for det snigende, bøjelige, næsten katteagtige i 
Bevægelsen, at en Tegning umulig kunde give nogen Forestilling 
herom. Det gaar En ved Betragtningen af denne Skitse, der paa 
ethvert Punkt bærer Aandens levendegjørende Mærke, som naar man 
kaster Blikket paa de vidunderlig skjønne Sager fra Tanagra i Boeo- 
ticn, der nu holde deres Indtog i Europas Museer, at man intet 
Øjeblik føler Savnet af store Dimensioner eller en fuldstændig Gjennem- 
førelse i Behandlingen. Der er i dette Arbejde ligesom >in nuce« 
indesluttet en saa stor Rigdom af konstnerisk Aand og formende 
Evne, at man aldeles taber Maalestokken ; man tænker ikke mere 
paa de virkelige Dimensioner, Stoffets snævre Skranker ere brudte, 
Fantasien, der er sat i Bevægelse ved den sande, magiske Tryllestav, 
viser En, hvad Konstneren i sin Begejstrings Varme har set, og det 
Billede, der river En hen til en drømmende Beskuelse, er ikke det, 
som lænkebindes af Stoffet, der dog aldrig til Fulde kan gjengive 
Konstnerens indre Syner, men det er meget mere i Slægtskab med 
den Forestilling, der først viste sig for hans sjælelige Øje, der havde 
sin aandelige Virkelighed i hans indre Anskuelse, førend det blev 
til i den ydre Virkeligheds Former; i den Grad bærer dette Arbejde 
Mærkerne af den umiddelbare, konstneriske Indskydelse, af Tankens 
voldsomme Frembrud fra Sjælens Dyb: Og naar Billedets Undfangelse 
i Konstnerens Sjæl var ren og skjøn uden legemlig Besmittelse, og 
naar denne underfulde Virksomhed af Geniets sande Skaberkraft 
fylder hans Indre med Varme og giver hans Fantasi Styrke, da vil 
hans Hænders Værk ogsaa blive gjennemstrømmet af hans Sjæls 
Livskraft, og Beskueren føres gjennem de ydre Formers gjøglende 
Spil til at opfatte selve dette Billede; han har kun Sands for dette 
Billede, som meddelte sig fra Konstnerens Fantasi til hans egen, han 
lever og aander kun i det, naar Konstværkets fulde Betydning er 
gaaet op for ham, og de virkelige Former ændser han kun, for saa 
vidt de have været nødvendige for Konstneren til at fremkalde 
hint andet højere Billede, der tilhører Fantasiens ideelle, luftige 
Verden. 

Stoffet til det Relief, hvormed Freund vandt den anden Præmie, 
var hentet ira Oehlenschlægers »Nordens Guderc, fra Scenen, hvor 

Mimer og Balder drage til Urds Kilde for at spørge om, hvorledes 
Ydun kan frelses ud af Thiasses Vold. Relieffet er bevaret, ligeledes 
existerer baade Tegningen og Stikket. I Midten er Nornernes skjønne 
Gruppe. Verdande staar op, med den højre Fod paa Urnen, hvoraf 
Urds Kilde vælder ud. Et rigt Draperi, der omhyller hende i store 
simple Folder, gjør hendes ranke Legeme mere imponerende. Hun 
holder i den højre Haand Vægtskaalen — > Verdande paa sin gyldne 
Vægt tilvejer Alfaders Gaver: Døden eller Sejer.« — og Urd ogSkuld 
sidde til begge Sider i Ly af de mægtige Vinger, der udgaa fra 
hendes Skuldre, Symbolet paa det evig bevægelige Nu. Til Højre 
for hende sidder Urd, den ældste og ypperste af Nornerne, og op- 
tegner paa Tavlen sine Love, som ikke kunne fraviges. Hun er' 
vingeløs — hvad der er gledet ned i Fortidens Alt opslugende Skjød, 
vender aldrig tilbage. Mægtige Vinger pryde derimod Skuld, der 
sidder paa den modsatte Side med Fingeren paa Læben og grunder 
paa, hvad »Tidens Fylde« mon bringer. Til hende træder den vise 
Mimer hen med en talende Haandbevægelse. Hans kraftige, tilhyllede 
Oldingeskikkelse og ærværdige, langskjæggede Hoved danner en 
slaaende Modsætning til Balders næsten helt blottede Legeme, der 
er skjønt og harmonisk som Apollons evig unge Former. Paa Nor- 
nernes anden Side findes tre Valkyrier*), der utaalmodig vente paa 
at erfare, hvilket Budskab de skulle ile afsted med. Komposittonen 
er kraftfuld og vel afdelt; Nornernes alvorlige Skikkelser slutte sig 
paa en vidunderlig Maade til hinanden, og Figurernes afvexlende, 
men sikkert førte Linjer frembringe en plastisk Helhed, hvor Alt er i 
Bevægelse og dog i Ro. Der er en vis Storladenhed hos disse stille 
Møer, som passer godt til Askens vældige Norner, der vare opfødte 
blandt Jætterne og som Alfaders vise Døtre udøvede deres Herre- 
dømme over Verden, ligesom Grækernes Skæbne-Gudinder, der vare 
Døtre af den uransagelige Nat og derfor ikke Zeus underlagte. 

Med disse Bemærkninger om Forløberne for Hovedværket gaa vi 
over til selve Beskrivelsen heraf, idet vi dog først og fremmest skulle 
henvise til N. Høyens Forklaringer til de dygtige Tegninger af Olrik, 
der udgaves 1857 ^if Konstforeningen. Da Høyens Afhandling er 
ligesaa udtømmende som skarpsindig og aandfuld i Fortolkningen, 



*) De have smaa Vinger i Tindingen, saaledes som sædvanlig Hypnos fremstilles paa 
pompejanske Malerier , ja paa en gammel Vase findes ogsaa Dionysos med dette 
Attribut. Paa Frisen ere Vingerne hos samtlige Valkyrier anbragte som Hjælm- 
prydelse. 

vil den aldrig kunne undlade at influere paa dens Opfattelse, som 
alvorlig vil søge at trænge ind i den fulde Betydning af Frisen. 

I Ragnaroksfrisen møde vi atter først de mægtige Norner. Det 
€r de trende Thursemøer, som den gamle Seerske i Tidernes Be- 
gyndelse havde set komme fra Jætternes Verden, hvori hun selv var 
bleven fostret, og da de kom, forspildtes Gudernes glade Leg paa 
Idasletten. De tre vise Møer gave nu Love, bestemte Liv og tildelte 
baade Guder og Mennesker deres bestemte Lod ; under deres 
almægtige Styrelse maatte Aserne bøje sig og gjennem Trængsel og 
Elende opfylde den uundgaaelige Skæbnes Bud, der drev dem til 
den store Kamp, hvori Himmel og Jord, alt det Skabte, baade Guder 
og Mennesker skulde gaa under, for at Guderne, efterat have afkastet 
Alt det, der tilhørte Tiden, kunde føre et renere og skjønnere Liv til 
evig Tid. Alle de tunge Varsler om den sidste, forfærdelige Kamp 
have lydt i Valhal og beredt Guderne paa, at Afgjørelsens Time nu 
er forestaaende; derfor har Verdande forladt sin rolige Holdning, en 
pludselig Bevægelse er gaaet igjennem hendes Legeme, idet Gudernes 
Vægtskaal sank, men hendes Blik er lige uforanderligt. Saaledes er 
ogsaa Skulds, men det stirrer ikke mere ud i den taagede Fremtid, 
det glider hen over det storartede Billede, der opruller sig og inde- 
slutter hele Fremtiden i sig. Tvende Valkyrier staa i ængstelig 
Forventning og lytte til Nornernes endelige, uigjenkaldelige Dom, 
medens en tredje holder sig rede for at ile med det sørgelige Budskab 
til Valhal. Guderne have alt forladt deres Boi^, Hlidskjalf staar 
tomt, og de fredelige Diser have forsamlet sig om det. Frigga sidder 
maalløs i sin dybe Smerte, thi >H]ynas anden Hjertesorg opfyldes, 
naar Odin gaar med Ulv at kæmpe. c Freja er helt opløst i Sorg 
og Fortvivlelse, urolig kaster hun sig paa sit Sæde, medens Hnos og 
Sjofn, de yndige Møer, dele med Kjærlighed hendes dybe Kummer. 
Sif sidder afsides som et mægtigt, isoleret Fjæld; hendes fagre Guldhaar 
strømmer opløst ned over Skuldrene som Elven over Bjærgets Sider. 
Hun kunde, som hun sidder dér, saa taus med den mægtige Skikkelse 
sammenknuget under Sorgens Byrde og indfattet af det skraat ned- 
faldne Slørs kraftige, store Linjer næsten være en Personifikation paa 
den Bjærgnatur, hvormed hun undertiden identificeres. Friggas trofaste 
Svend Hermod, som af Hærfader har faaet Hjælm og Skjold, dvæler 
endnu hos hende, men vender sig om imod de bortdragende Kæmper, 

Frej rider frem paa Gyldenbørste i straalende Guddomsglorie 
^ned Solens Billede som Skjoldmærke; men al denne Glands kan 
lidet hjælpe ham, thi Sværdet, som svinges ved egen Kraft, er ikke 

i hans Haand. Bagved iler Skade*) med hurtige Fjed, iført Lossens 
Hud, nr'ed Skieme paa Ryggen og Bue i Haand. Foran Frej gaa to 
unge Krigere, som Freund har kaldet Hænir og Loder; skjøndt de 
i Eddaens Sange kun nævnes ét Sted i Volas Spaadom, har vistnok 
Freund fundet deres Optræden dér saa betydningsfuld, hvor de i 
Forbindelse med Odin skabe Mennesket, at han har ladet dem 
optræde selvstændig i Gudernes sidste Kamp. 

Nu aabner Valhals Port sig for vort Blik, og Odins Borg er 
antydet saaledes, som det staar i Grimnersmaal : »Loftet er lagt med 
Spyd, Salen tækket med Skjolde .... En Ørn derover svæver«. 
Ejnherjerne drage ud, anelselsfulde og alvorlige, men med faste og 
bestemte Skridt. I Spidsen skrider den nordiske Herakles, Stærk- 
odder, frem med mægtige Fjed; den svære Kølle hviler paa hans 
Skulder, og en Tyrehud træder i Stedet for Løvens Skind. Foran 
ham have alt Valkyrierne dannet deres Fylke, og deres lette Skare 
— de ere g i Tallet — frembyde en stor Rigdom i Motiverne, idet 
de behændige Møer paa forskjellig Maade tumle de fyrige Gangere, 
der med Lethed bære dem igjennem Luft og Hav. Med Mod og 
Frejdighed ile de »med blanke Hjælme og Flagerlokker gule« til det 
store Stævne. 

Frisens anden Side viser os, at denne Kamp alt er begyndt paa 
Vigridsletten, der strækker sig mellem Himmelbroen og Gudernes 
Borge. Yderst til Venstre møder os Bifrøsts stærke Runding. Skjøndt 
det er den bedste af alle Broer, kan den lige saa lidt som alle andre 
Ting i Verden holde, naar Muspels Sønner komme ridende. Endnu 
er den hel og vogtes af Hejmdal, der støder voldsomt i Gjallarhornet 
for at kalde Guderne til Striden. Midgaardsormen er alt gaaet op 
paa Landet for at søge sin gamle Fjende. Ved dens voldsomme, 
bugtende Bevægelser har den adsplittet en Flok unge Kvinder, af 
hvilke nogle hjælpeløse knuges af dens vældige Krop, medens de 
andre med fortvivlede Miner og udstrakte Arme søge at frelse sig fra 
dens forfærdelige Favntag. Enkelte er det lykkedes at flygte op paa 
Bifrøst, hvor de sidde sammenknugede, men her true Vanerne dem alt 
med deres rappe Buer. Det er de 9 Jættemøer, om hvilke Hyndla siger, 
at de fødte den »sværdprydede Helt ved Jordens Rand«, og hvis nøje 



*) Denne Benævnelse af Høyen er vistnok fuldstændig rigtig, skjøndt hun paa Teg- 
ningen kaldes Gefion, thi i Snorres Edda løber hun ofte paa Ski er og skyder Dyrene 
med sin Bue og kaldes ogsaa Skiernes Dise. Dyrehuden passer ogsaa bedre til 
Skade end til Gefion, der nævnes som Skjoldmø. 

Forhold til Elementerne gav den unge Hejmdal Jordens og Havets 
Kraft. — Den forreste af Kvinderne slaar i Forfærdelse ud med 
Hænderne, da Ormen hvæsende rejser sig for at møde Thor, der alt 
svinger Hammeren til et knusende Slag. Guden er fuldstændig nøgen, 
kun med Bæltet om Livet og et Diadem om det fyldige, lokkede 
Haar; et kraftigt Skjæg kruser sig let om Hagen. Hans ubevægelige 
Blik er fæstet paa Slangen, og man føler, at Slaget vil blive dræbende. 
Bagved Thor holder hans Vogn, forspændt med de kraftige Bukke, 
der om et Øjeblik skulle blive herreløse. Magne lægger Armene paa 
Vognens Fading, og Mode har grebet Tøjlerne — de føle sig som 
de ubetvingelige Arvinger til Tordnerens Kærre. 

Nu kommer det andet af Lokes Afkom. Fenris sidder med 
det graadige Svælg aabent for at vente paa sit ædle Bytte, der i 
Følge Nornernes ufravigelige Beslutning skal tilfalde den. Det 
Frugtesløse i Odins Kamp, der bliver til hans egen Undergang, 
kjendes paa Ravnenes urolige Flagren, paa Ulvenes frygtsomme Fjed 
og paa Hrist og Mist, Odins Møer, der hjemme i Hallen skjænkede 
ham Mjøden og her følge ham i den sidste Strid. Hrist lader mod- 
løs Hovedet synke, idet hun skjult ai Fenris' store Krop støtter sig 
paa Spydet, medens Mist farer raadvild omkring. Ikke heller den 
kjække Tyr, hvis Styrke men ikke Mod Uhyret i fordums Dage 
havde lammet, mægter Noget i denne Strid imod Ulven, som 
med ufravendt Blik venter paa Sejrfaderen, der paa den stejlende 
Slejpner, med Kappen flagrende om Skuldrene og det ypperste af 
alle Sværd, Brimer*), hævet over Hovedet, stævner mod Udyret. 
Men Hævneren er nær; Vidar, Repræsentanten for det Uforgængelige 
i Naturen, paa hvem Guderne stole i alle Farer, .staar lige bagved 
Odin og tager den stærke Sko paa, uden hvilken det ikke kan lykkes 
ham at oprive Ulvens Svælg. Til Vidar slutter Uller sig, den flinke 
Bueskytte, hvem Skierne betegne som Vinterens Gud, og Vale, hvis 
højre Haand omslutter det kraftige Kastespyd, som han forstod at 
bruge bedre end nogen Anden. Om Vidar og Vale véd Jætten 
Vafthrudner, at de, naar Surturs Brand er slukt, skulle opbygge 
Gudernes hellige Steder. I det samme Nu, i hvilket de mægtigste 
Aser gaa til Grunde, medbringe dog disse tvende Guder Forvisningen 



♦) Naar Freund, skjondt Eddaeme udtrykkelig siger, at Odin gik til det sidste Mode 
med Guldhjælm, glimrende Pandser og I^ndsen Gungner, her giver ham et Sværd, 
da har Høyen vistnok fuldkommen Ret i den Gisning, at det skyldes Finn Mag- 
nussens Forklaring af Sværdet Brimer, der skulde betegne et Slags Ild-Meteor. 

om en Opstandelse, en Igjenfødelse. Derfor har man i deres forskjellige 
Naturer fundet nedlagt en dyb Betydning. Vidar skulde være Ma- 
teriens uforgængelige Stof og Vale det evige Lys, der bestraaler.det. 

Naar vi forlade Asgaard og Sletten Vigrid, Gudernes Enemærker, 
der alt yare krænkede af de kolossale Uhyrer, som vare i Ledtog med 
hines Fjender, og kaste Blikket hinsides Bifrøst, da møder det først 
en Skare af Vaner, ældre og yngre, der med Sten, Bue og Landse 
angribe Gudebroen — en af Hejmdals Mødre vaander sig alt i Smerte, 
gjennemboret af en Pil. Freden, der i Tidernes Morgen blev sluttet 
mellem Aser og Vaner, er altsaa brudt, og Njord, der blev skabt i 
Vanernes Verden af vise Magter og sendt som Gidsel til Guderne, er 
nu atter, da Verden er i Opløsning, vendt tilbage til sine Frænder 
og tager Del med dem i det store Tog mod Asgaard. Men han 
mindes endnu det lange, glade Samliv med Aser, og højt paa sin 
knejsende Ganger udstrækker han med bedende Miner Haanden mod 
en vældig Sten, der truer med at knuse Gudernes herlige Bro. Hans 
Hest er forsynet med Vinger, fordi den bærer Guden, der foruden 
at være Herre paa Havet ogsaa raader for Vindenes Gang. Men 
Vanerne vare ellers milde, fredelige Væsner, fra hvem der udgik 
Frugtbarhed og Formerelse over Jorden, da Aserne havde forbundet 
sig med dem; dette har Freund antydet ved en Gruppe af tæt til 
hinanden sig sluttende, vingede Vanepiger, der lade deres Vandkrukkers 
Indhold strømme ned over Jorden. »Vandet, c siger N. M. Petersen 
saa smukt i sin Mythologi, »er Glæde, Lykke og Velsignelse, der i 
rige Strømme udgyder sig gjennem Livet.« 

Efter denne Gruppe og skillende den fra Jætternes Skare kjører 
med hævet Landse en ung græsk Heros frem ; thi det er han aaben- 
bart — Nike styrer selv hans Gangere. Hvem kan det være, spørger 
Høyen ? Og vi maa atter her gjentage hans Spørgsmaal. Han gjætter 
paa, at Freund skulde have tænkt paa Frejas Husbonde Odur, hvem 
han med Finn Magnussen snarere har tænkt sig som en Åres elier 
Adonis end med Oehlenschlæger gjort til en Dionysos. Da Odur 
hørte til Vanerne, kunde det altsaa forsvares at lade ham optræde 
kæmpende iblandt dem. Uden at ville forkaste denne Opfattelse 
skulle vi dog bemærke, at denne græske Helt, der optræder her, 
maaske kunde være et Udtryk for den Anskuelse, der undertiden er 
bleven gjort gjældende*), at Vaner og Grækere vare Et, og at Freund 



*) F. Ex. i Grundtvigs liUe Mythologi p. 23 ; en Anskuelse, der ogsaa deltes af For- 
fattere som Suhm og tildels Schønning. 

maaske i denne Skikkelse, der slutter sig til de vise Vaner, paa en 
Maade har personificeret denne Ide. At Kjelken er traadt i Stedet 
for Stridsvognen, kan ganske sikkert, som Høyen mener, betegne 
Gudens lette Hengliden mellem Skyerne, men det kunde maaske 
ogsaa være en Indrømmelse, gjort til Nordens barske Vinter i Mod- 
sætning til Grækerens sydlige Klima. 

Fra Vanernes luftige Rige nærme vi os nu til Jordens yderste 
Kreds, til Jotunhejm, Rimens og Taagemes Land, og den Første, 
der møder os, er Loke, der for sin Troløshed og Løgnagtigheds 
Skyld kaldtes Guders og Menneskers Skjændsel. Af alle de Skikkelser, 
hans foranderlige Natur kunde paatage sig, viser han sig her i den, 
der vistnok bedst passer til ham, og som Freund bibeholdt fra den 
ovenomtalte, fritstaaende Skitse, medens den danner den stærkeste 
Modsætning til deu skjønne unge Helt. Ondskabsfuld Glæde over 
Hævnen lurer i hans hæslige Øje, og Spot bor i det stramme Smil 
om hans Mund, medens det listende Fjed og den krummede Ryg 
vise Forræderens Lavhed, parret med Underfundighed. Hadet, der 
med Sikkerhed vil naa sit fordærvelige Maal, har iført sig Flager- 
musens lydløse Ham, og den skællede Slangehale med sin duskede 
Ende, som Kaaben ikke kan skjule, forraader Midgaardsormens lumsk 
krybende Fader. 

Villig lade de vældige Jætter sig føre frem af Loke, medens de 
store svære Kroppe ravende sætte sig i Bevægelse. Tunge Køller og 
Træstammer ere deres Vaaben. Den sidste af Jætterne, der gaar ud 
af Hulen, falder i Forbavselse ved Synet af den blinde Gestur*), der 
sidder livløs omgiven af de tudende Hunde. Oven over Porten sidder 
Hræsvælgr, den mægtige Jætte, som bor i Ørneham ved Verdens 
Ende, og fra hvis Vinger Vinden kommer over alle Folk. Derpaa 
se vi Hrimthurserne strække deres dorske Lemmer paa Bænke, som 
ere stillede om den brændende Arne. Thurserne ere fremstillede 
langt hæsligere end Jætterne, de ere lavere af Figur, have svære 
Hoveder med smaa Horn i de brede Pander, langt og vildt Haar, 
Bukkeskjæg og spidse Øren. Denne Fremstilling passer godt til 
Eddaens Opfattelse af disse Væsener, der skildres som gruelige 
Uhyrer, som selv en Jættedatter maa afsky. Derimod se vi et lille 
Folk af Puslinger, der lever fortrolig med dem. Det er Svartalferne, 
hvis Rige grændser op til Jotunhejm; de ere mørke og sorte og bo 



♦) Denne Fremstilling her af en Jætte ved Navn Gestnr skyldes efter Høyens Be- 
mærkning Oehlenschlægers Vilkaarlighed i Digtet »Skimers Rejse.« 

i Jordens Indre. Her ere de imidlertid kravlede frem og underholde 
sig nu paa bedste Vis i denne for dem fremmede Verden og te sig 
ganske ugenert blandt deres Kæmpevenner, og selv da en Thurse- 
pige morer sig med at samle nogle af dem op i Folderne af sin 
Skindklædning, trække andre hende med Kaadhed i Haartoppen. 
Her er Lune og Overgivenhed til Stede. Men dette magelige og 
ørkesløse Liv skal snart forstyrres. Den ældgamle Vala, der sidder 
ved Arnens Fod, forkynder, hvad der forestaar, og Fjalar galer af 
fuld Hals. Thursernes Opmærksomhed begynder alt at vækkes, og 
hvor svært det end falder dem, maa de dog tænke paa Opbrud; de 
tvende glubske Ulve, ved hvilke Freund dog sikkert har tænkt paa 
Solens og Maanens Fordærvere, kappes endnu med deres Herfer i 
Dorskhed. Men Surtur nærmer sig — og hans Flamme trænger ind 
selv i Hrimthursernes stivnede Egne. 

Naglfar er der allerede med Muspels Sønner, nu da Verdens 
sidste Time nærmer sig, og den gamle Frostjætte Hrymr, der stod 
for Styret, leder nu Landsætteisen af Ildaanderne, der i Skikkelse og 
Træk som de mørke Æthioper fra de solhede Egne*) til Fods og 
til Hest med Fakler og Ildkjedler slutte sig om den mægtige Hersker. 
Han selv hviler paa en rummelig Slæde, der er forspændt med orme- 
dannede Drager med Flammetunger. En pragtfuld Kjortel, der kun 
løst sammenholdes af Bæltet, indhyller hans Lemmer, og den fyldige 
Kappe, der er kastet over hans Hoved, saa at kun Spidserne af 
Skjæget ere til Syne, karakteriserer ham som Muspelhejms ubegribe- 
lige, dunkle Fyrste. Thi Freund har ikke identificeret ham med 
Alfader, saaledes som man undertiden har gjort; han har opfattet 
ham som en Ildjætte, der gjør fælles Sag med Loke, og som egentlig 
er Odins vældigste Modstander. Sagte glider Slæden fremad med 
de snigende Luers Gud, og af hans flammende Sværd »skinner 
Himmelgudens Sol«, der snart, naar Frej falder, skal fordunkle 
»Alfers Bestraaler«. 

Men naar Solen er formørket, Jorden sunken i Havet, de skin- 
nende Stjærner forsvundne fra Himmelen og hele den faldne Verden 
fortæret af Surturs Luer, der spille op mod selve Himmelen, da er 
Gjenfødelsens Time nær. Da sker det — som det saa dejlig hedder 
i Valas Satig — at anden Gang hæver Jorden sig herlig grøn op af 
Havet, at Fossene atter søge deres vante Leje og Fjeldørnen sit 



♦) Surtur er sort af Forbrændingen. Freund overførte denne Sorthed paa Muspels 
Sønner, de bleve Æthiopere, medens de ellers tænktes som blanke og skinnende. 

vante Bytte. Og medens de gjenfødte Aser mødes paa Idasletten og 
mindes Fortidens store Bedrifter, da kommer vældeligen hin Anden, 
som Hyndla ikke tør nævne, men som Vala i sine profetiske Syner 
kaldte den herlige Skæbne, som hun kjendte i dens Skjul, før Tid 
blev til, der først aabenbarede sig i de mægtige Norner og til 
Slutningen selv kommer til Verden som »den Altraadende, den Al- 
stærke« fra Oven. Det er med denne mægtige Gud, at Freund 
lader sin Frise slutte. Vældig, i uforstyrret Ro, indhyllet i Klæde- 
bonnets store Folder, sidder den Gamle af Dage paa den gjenfødte 
Jords Kugle og styrer Grifferne, der føre den frem, medens jublende 
Sejrsgudinder med Himmelkloderne kredse om hans Throne. 

Det er Gangen i dette omfattende Arbejde, det betydeligste, 
Freund leverede, som behandlede den nordiske Mythologi, og vel 
indtil dette Øjeblik det betydeligste, nogen Konstner i denne Retning 
har leveret. Det saa Lyset paa en Tid, da Sandsen her i Norden vel 
var vakt for de gamle Myther og Eddaernes Sange og Fortællinger, 
da Oldforskerne vel arbejdede paa Fortolkninger af Enkeltheder, men 
hvor man endnu ikke ret havde sat sig til Opgave at trænge ind i 
det Liv og de Kulturforhold, hvoraf hine Myther havde udviklet sig, 
-og som ganske sikkert vilde have bragt en mere tilfredsstillende 
Løsning af Problemerne end Forklaringer hentede f. Ex. fra kosmo- 
logiske Fantasier, der gjorde det Dunkle endnu dunklere. Alt havde 
Digterne kastet sig over det nye Stof, og navnlig Oehlenschlægers 
pragtfulde, farverige Fremstilling af den nordiske Gudeverden maatte 
i saa Henseende blive epokegjørende ; men den havde desværre et 
fitærkt romantisk Anstrøg, og Oehlenschlægers hele digteriske Be- 
gavelse, der gik i Retning af det Bløde, Yppige og Sandsevækkende, 
var egentlig saa langt som muligt fra den haardere, strængere og 
kydske Karakter, som præger det Liv, Sagaerne udfolde for os, og 
som gjenfindes forhøjet og forskjønnet i Eddasangene. Derfor var 
det umuligt andet, end at de store Træk i Mythernes Billeder maatte 
forviskes noget under hans Haand, og den Rigdom, der fandtes i 
hans Fantasi, gjorde ham det vanskeligt at holde Maade, saaledes 
at han udmalede Mytherne med et Lys — og Skyggespil, der hørte 
hjemme under en sydligere Himmel, og med Tinter og Toner, der 
undertiden passede bedre til Aladdins Fædreland end til Vaulundurs. 

Oehlenschlægers Indflydelse paa Freund maatte dog alligevel 
blive af den største Betydning. Der gik en altfor stærk og brusende, 
digterisk Strømning igjennem »Nordens Guderc, til at han ikke skulde 
rives med deraf, og der var en saa stor Fylde af Fantasi, Tanke og 

Følelse, at Freund maatte begejstres deraf; Rigdommen var desuden 
saa mangfoldig, at der baade kunde vejes og vrages. Alligevel anse 
vi det for et Uheld, at Freund slet ikke havde Kjendskab til Grundt- 
vigs poetiske Behandling af nordiske Emner, ligesom sikkert ogsaa 
hans mindre Eddalære^ der jo alt den Gang var udkommen, netop 
fordi den "var undfangen i en Digters Hjæme, kunde have givet ham 
mangt et Vink, der havde været langt mere frugtbringende for ham 
end al Finn Magnussens Lærdom. Dennes Oversættelse af »Sæmunds 
Edda« og Oehlenschlægers »Nordens Guder« vare imidlertid hans 
eneste Kilder, og for en Oldforsker som Brøndsted, stod dette hele 
Spørgsmaal saa (jærnt, at han næppe har kunnet bøde synderlig her- 
paa. Sikkert vilde Fremstillingen paa forskjellige Punkter have vundet 
i Klarhed og Bestemthed, hvis Udførelsen havde fundet Sted f. Ex. 
i Kjøbenhavn; men næppe havde det været til Held for dens egentlig^ 
konstneriske Karakter, skjøndt det ved første Betragtning kunde synes, 
at den Smitte fra den græske Konst, man vil finde, at der klæber 
ved mangen en Gudeskikkelse, 'maaske lettere kunde være holdt 
borte. Dette Raisonnement er dog ikke rigtigt; thi har en Konstner 
i det Hele, naar han skrider til Løsningen af sin Opgave, ikke alene 
Lov til men endogsaa Ret til at støtte sig til de Resultater, der ere 
Frugterne af store, hedengangne Konstfællers rige Talenter, da kan 
man saa meget mindre bebrejde en Konstner det, naar Talen er om 
en saa ny, en saa vanskelig Opgave som den, Freund havde sat sig. 
Og jo vanskeligere den var, desto større Fortrolighed til alle Tiders 
Konstfrembringelser, især til Grækernes, var da fornøden. Det vilde 
virkelig være blot et tomt Mundsvejr med den græske Skulpturs høje 
Betydning, naar en Billedhugger, der vil behandle andre Emner end 
netop græske, skulde sky den for at undgaa Besmittelse, det vilde 
se sørgelig ud med Talen om denne enestaaende Skulpturs Betyd- 
ning for alle Tider, naar en Konstner som Freund, der ovenikjøbet 
ved indre Sympathi følte sig stærkt hendragen til den, skulde frygte 
for at bedaares af den, naar han havde maattet tilstoppe Ørene for 
de Toner, der klinge igjennem dens herlige Værker, som for Sirenernes 
Sang. Nej, det var en Lykke for Freund, at dette Arbejde blev til 
i Konstens Hovedstad, at han dér, omgiven af Verdens ypperste 
Billedværker, hvori de mest forskjellige Opgaver havde fundet deres 
Løsning, at han dér ved Fordybelsen i de parthenonske Sager, som 
tiltalte ham mest af Alt, kunde lære den sande Storhed at kjende, 
der ikke ligger i materielle Grændser, men i det aandelige Udtryk 
og den sande Skjønhed, som ikke kan tænkes uden i Forbindelse 

med en ædel Simpelhed. Og Freund var jo desuden, som oftere 
bemærket, en altfor selvstændig Natur, til at han skulde have indladt 
sig paa en død Kopieren af Andres Arbejder, ikke en Gang en 
Fidias*. Han forsmaaede intet Studium, selv ikke det mest an- 
strængende, det mest dybtgaaende af nogen som helst Tidsalder for 
derved at høste Erfaring og Lærdom, og han ydede Oldtidens og 
den moderne Tids Værker sin dybeste Beundring; han henrykkedes 
ved Betragtningen af Fidias* guddommelige* Skikkelser som ved Be- 
tragtningen af Thorvaldsens herlige Figurer, men — han glemte ikke 
et eneste Øjeblik at arbejde paa at faa det frem, der laa i hans 
egen Naturs Oprindelighed. Og herom bærer netop hans nordiske 
Frise et tydeligt Vidnesbyrd. At Konstneren h)4dede de samme 
Love for Relieffet som dem, der gjøre sig gjældende i den græske 
Konst, og da navnlig i Cellefrisen fra Parthenon, lægger han aldeles 
aabenbart for Dagen, ligesom ogsaa Kompositionens almindelige 
Karakter slutter sig til dette store Forbillede, men intet Steds mærker 
man en ængsteli*g Søgen efter at faa den ydre Ligelighed, den rolige 
Overensstemmelse i Linjerne, der gaa igjennem det panathenæiske 
Tog uagtet dets store Rigdom paa Afvexling. Indenfor Reliefstilens 
faste Grændser, taget i videste Forstand, bevæger Freund sig paa 
den fuldstændig frie Maade, som hans forskjelligartede, ja saa dis- 
harmoniske Opgaver fordre det, og dog farer hans Fantasi aldrig 
vild, lige saa lidt som den lader sine Vinger skære helt til efter 
græske Mønstre. Man maa fremdeles ret fæste Øjet paa den For- 
skjelligartethed, der karakteriserer de mythiske Væsener, som her give 
Møde, for at gjøre sig en Forestilling, om, hvilke Vanskeligheder 
Konstneren havde at kæmpe imod. Man behøver blot at tænke paa 
de dybt grebne, fortvivlede Gudinder i Modsætning til Valkyriernes 
let bevægede Skare paa de hurtige Gangere, de straalende Guder og 
mandige Ejnherjer, saa forskjellige fra de plumpe Jætter og de hæs- 
lige Thurser, for at faa det til at staa klart for En. Og naar har 
fremdeles en Konstner skullet forme slige uensartede Skikkelser som 
Odin og Fenris, Thor og Midgaardsormen eller Loke og den græske 
Heros, saa diametralt modsatte Væsener som Alfader og Surtur? Ja, 
det skulde da være Kristus, der fristes af Djævelen. Og naar det 
alligevel lykkedes for Freund, saaledes som det gjorde, uden at det 
blev til et konfus Virvar af heterogene Partier uden Orden eller 
Samling, da er Grunden vistnok væsentlig at søge i hans store For- 
trolighed med den græske Konsts Udtryksformer og Lovene for deres 
Anvendelse. Og Kjendskabet hertil var saa stort, det var gaaet 

saadan over i hans Konstnernatur, at disse Former bleve de, der 
passede bedst for hans egen Maade at udtale sig paa, ligesom han 
i theoretisk Henseende gav den Fortrinet. Netop dette Forhold til 
den græske Konsts Opfattelsesmaade, som han ikke havde adopteret 
ved at aflære den visse Greb og ydre Kjendemærker, men som ad 
den indre Sympathis Vej var bleven uadskillelig fra hans Vis at 
tænke og føle paa som Konstner, gjorde, at han ikke behøvede at 
frygte for, at han, naar han gav sit eget Lune Tøjlen, skulde krænke 
de græske Love, han havde underkastet sig, men han kunde med 
fuld Frihed og uden nogen Sinde at faa Fornemmelse af et ydre, 
fremmed Tryk ordne sine Grupper og føre sine Linjer, som hans 
egen Skjønhedssands og Hensynet til Opgavens ejendommelige Natur 
fordrede det. Enkelte Steder drog hans Bestræbelser efter at give 
netop det, der var Særkjende for de Væsener, han vilde fremstille, 
ham dog videre, end de af ham selv hyldede Stillove egentlig tillode 
det. Denne Bemærkning . gjælder navnlig de kolossale Dimensioner, 
hvori Midgaardsormen og Fenrisulven optræde. Konstneren har 
aabenbart frygtet for ikke at blive forstaaet, naar han holdt 
disse Uhyrer i den Størrelse, den strænge fteliefstil fordrede; men 
derfor er der kommet et ubehageligt Misforhold mellem Odins smaa 
Ulve og Fenris, et Misforhold, som Konstneren har søgt at skjule ved 
den Maade, hvorpaa han har samlet sine Figurer om Ulven, og ved 
at gjøre Thors Bukke af en overnaturlig Størrelse; men det tilsigtede 
Resultat er dog ikke ret naaet. Heldigere har han været med at 
bryde Ormens lange, sig bugtende Krop med Hejmdals Mødres liv- 
fulde Gruppe. 

Den Frihed, hvormed Koiistneren har behandlet sit Emne, gjør 
sig maaske tydeligst gjældende, naar man betragter Beklædningen. 
Skjøndt Behandlingen i denne Henseende er saare forskjellig, har han 
dog ikke behøvet at frygte for at gjøre et disharmonisk Indtryk, da 
den er valgt i stor Overensstemmelse med Figurernes Karakter. 
Saaledes bør det store, folderige Klædebon, der fuldstændig indhyller 
Sifs vældige Lemmer, mærkes i Modsætning til det, der kun delvis 
bedækker Hnos' og Sjofns spæde Lemmer, eller de forskjellige mer 
eller mindre lette Kofter eller Kjortler af Skind eller vævede Stoffer, 
der modificeres efter Naturen hos de forskjellige Kampguder, lige 
indtil den løst omkastede store Tyrehud, der saa prægtig fremhæver 
Stærkodders senefulde Lemmer. At Ejnherjerne drage fuldt beklædte 
i Kampen med deres Vaaben, laante fra Trajanssøjlen, gjør Thors 
Fremtræden — aldeles nøgen, kun med Beltet om Livet — end 

tnere betydningsfuld. Han, som i allerhøjeste Grad er Personifika- 
tionen af den nordiske, altbetvingende Tapperhed, behøver ikke at 
søge Skjul bag Pandser og Plader. Høyens Bemærkning, at Freund 
ikke ligefrem har overført Nøgenheden hos den græske Heros paa 
Thor, er vistnok fuldkommen rigtig og bestyrkes ved en Udtalelse 
af Freund i det interessante Brev til Collin, der er aftrykt i Bilaget, 
hvor det hedder: tjeg vil, at Konstneren skal tage Karaktererne i 
den nordiske Mythologi, som de ere, sande, rene og nøgne, og saa 
have Lov til at benytte Alt, hvad Naturen tilbyder ham for at frem- 
stille denne Ide i største Fuldendthed, grandios og skjøn og fjæm 
fra Alt, hvad der strider derimod. Hvorledes det bedst opnaaes, ser 
man bedst hos Grækerne, thi de opbyde Alt for at sætte deres 
Guder, Gudinder og Helte i det rette Lys og Karakter. Hvorfor har 
Jupiter Ørnen, Lynet og Sceptret og er kun halv bedækket? hvorfor 
Venus hel nøgen? c Forøvrigt bør det dog ogsaa bemærkes her, at 
Thor i den svenske Rimkrønike skildres som nøgen, med Syvstjæmen 
i Haanden. 

Naar Konstneren fremstiller Valkyrierne i lette, opkiltrede Dragter, 
med Vinger paa Ryggen, da er det naturligvis under Paavirkning af 
alle de skjønne, vingede Figurer, ligefra Eros til Athene, hvorpaa 
den græske Konst er saa rig; men det er ogsaa Noget, som ligger 
overmaade nær at bruge dette Motiv til dermed i Konsten at gjen- 
give den brusende Fjederham, som de fleste Gudinder kunde iføre sig. 
Noget Andet er det, at den nordiske Forestilling næppe var kommen 
saa vidt, at den ligefrem tænkte sig Valkyrierne som vingede Væsener; 
et enkelt Sted i Kvadet om Vol und hedder det dog udtrykkelig om 
Svanhvide, at hun bar Svanevinger. At Njords Hest har faaet Vinger 
er i hvert Fald ganske sikkert unordisk og skyldes Oehlenschlæger. 
Et ligefrem græsk Motiv er det derimod atter, naar Skibet Naglfare 
er udstyret med Vinger for at betegne, at det kan fare lige saa godt 
gjennem Luften som over Havets Bølger; saaledes findes f. Ex. 
Dionysos fremstillet paa Vasemalerier siddende i en Vogn med to 
Vinger, for at betegne, at han ogsaa kan kjøre gjennem Luften. 

Men det, der slaar endnu mere end denne snilde og ofte kon- 
sekvente Benyttelse af ydre Midler, som Konstneren véd at anvende 
paa rette Steder, er dog den gribende Styrke, hvormed de forskjellige 
Personligheders aandelige Indhold kommer til at udtale sig, det er 
den levende, bevægelige Sands hos Konstneren for at lade de største 
Modsætninger finde det mest tilsvarende Udtryk, ligefra den dybe, 
ubevægelige Ro hos Alfader eller fra det faste, urokkelige Mod hos 

Thor ned til den kamæleonsagtige Lumskhed i Lokes Skikkelse^ 
eller det Lunefulde hos Svartalfeme i Samlivet med Thurserne. Vi 
vide, at Konstneren har levet aarevis i denne store Opgave, og den 
overlegne Sikkerhed, hvormed han tegner de forskjellige mythologiske 
Figurers Fysiognomier, hvorved han simplere eller omstændeligere,, 
men altid slaaende angiver Situationen, bære tilstrækkeligt Vidne 
om, at han med hele sin Aands Energi har sat sig ind i den Vis at 
føle og tænke paa, der har affødt disse gribende mythologiske Billeder. 
Og det, der gjør, at dette Arbejde virker som Helhed, er ikke a|ene 
den ydre stilistiske Enhed, der hviler over det, ikke alene Valget i 
det Enkelte af en betydningsfuld Fremstillingsmaade, men det er 
ogsaa den Sikkerhed og Ro, hvormed Konstneren staar hævet over 
sit Stof. Længe har han kæmpet for at naa til Klarhed, og vel er 
det ikke lykkedes ham paa ethvert Punkt, vel bære enkelte Partier 
for meget Spor af denne Kamp, men i alt det Væsentlige har han 
dog naaet til Bevidsthed om, hvad han vil. Han har opkastet sig 
til Herre over disse i mange Retninger kaotiske Masser, der maa 
føje sig efter hans ordnende Haand. Og naar man med dette Konst- 
værk in mente gaar til Læsningen af Valas herlige, men ofte dunkle 
Sange, da er det, som om hendes mærkelige Profetier antog bestemtere 
og klarere Former — vi føle, at hvad Mangelfuldt der end kan være 
ved Freunds Fremstilling, det er Vejen, der skal gaas for at naa ind 
i det gamle Nordens Hjærte, thi dér er den rette Tone anslaaet, dér 
findes store, plastiske Billeder forenede, som forraade, at Konstneren 
i sin Fantasi har havt Syner, der vare i aandeligt Slægtskab med 
dem, der have svævet for Valaens indre Øje. Thi det tro vi maa 
indrømmes, at der i al den dybe, alvorlige Stemning, der hviler over 
Gudeverdenen, saaledes som den fremstilles for os, saavel i dea 
smeltende Sorg, der har bemægtiget sig Asynierne, som i den ufor- 
styrrelige Ro, hvormed Aserne uden at tøve drage til den sidste 
Kamp, tillige er et saadant Udtryk af Højhed, af Mod til at taale 
og lide, som netop maa være et Særkjende for Nordens Guder, der 
med fuld Bevidsthed gik deres Undergang i Møde, en Undergang, 
der skulde bringe dem selv en renere, saligere Tilværelse. Man 
tvivler ikke et Øjeblik om, at det er en Gudeverden, der her op- 
ruller sig for vort Blik, at det er en Gudekamp, vi her ere Vidne 
til, den dybeste, betydningsfuldeste, noget Folk har kunnet, udmale sig. 
Der fandtes i Freunds Konstnematur en Storladenhed, et Syn 
for det Væsentlige, for den aandelige Enhed i al den materielle 
Mangfoldighed, som var beslægtet med den Grundtanke, der gaar 

igjennem saa mange af de nordiske Myther, hvorved det blev muligt 
for ham at fremkalde Tydelighed og Liv dér, hvor saa mange andre 
talentfulde Konstnere have frembragt Forvirring i Stedet fof Klarhed 
og Lamhed i Stedet for Liv. Lad saa være, at man finder hans 
Arbejde for græsk i Aand og Karakter — en Udtalelse man for 
Øvrigt kunde prøve Sandheden af ved at sammenligne den unge 
græske Heros paa Kvadrigaen med hvilken som helst af Guderne — 
at mangt et Træk i Kostume og Vaaben drager Tanken hen paa 
den græsk-romerske Oldtid! Det turde dog være, at man holdes 
mere end skadesløs herfor ved al den Sandhed i Følelsen, Skjønhed 
i Sammenstillingen og Strænghed i Linjerne, som Freund har taget 
i Arv efter den græske Konst, og som enhver Tids Konst kan tage 
sig til Indtægt uden at gjøre sig skyldig i Anakronisme. 

Desuden, hvem af de Konstnere, der have vidst at undgaa det, 
er til Syvende og Sidst naaet videre end Freund? Er det Fogelberg, 
der raadede over Hjælpekilder, som burde have hindret ham fra at 
strande paa de samme Skjær, der bleve farlige for Freund? Hans 
Odin er dog langtfra frigjort for antik Indflydelse, uagtet alt det 
Overdrevne i Udstyrelsen og den symboliserende Maade, hvorpaa 
Konstneren har leget med Ravne og Ulve. Har han overhovedet i 
denne Figur eller i Thor med det ubehagelig Forcerede i Musklernes 
Spænding og det saa storsnudede Udtryk i Hovedet givet Spor af 
den Simpelhed og Adel, som udmærker de høje Guder? De have 
meget snarere, især Thor*), Noget, der smager af de germaniske 
Urskove og Keruskeren Hermans vilde Skarer; det Hovedpræg, der 
findes hos dem, gaar igjen i Tydskernes senere Forsøg paa at levere 
Illustrationer til den nordiske Mythologi, f. Ex. i det nye Museum i 
Berlin. De kunde for den Sags Skyld gjærne være Stamfædre til 
alle disse Skikkelser, der ere en underlig Blanding af romantisk, 
tøjlesløs Vilkaarlighed og forskruede Forestillinger om det germaniske 
Menneskes Grundtype, der ikke kan tænkes uden det lange vilde 
Haar og den Muskelførlighed, der stammer fra »Turnhallen«. Fogel- 
bergs Balder udmærker sig ganske sikkert fordelagtig fremfor disse 
Figurer; her er virkelig Simpelhed, ikke i Motivet, men i Udtrykket, 
og dog har den nordiske Mythologi egentlig ikke Plads til den. 

Eller finde vi maaske, hvad vi søge, hos en Konstner som 
Constantin. Hansen, der unægtelig har baade dybtgaaende Kjendskab 



•) Hovedets Snit, det Vikle, Stirrende i Udtrykket staar mærkelig nok ikke saa over- 
maade langt fra Karakteren i Freunds Jætter. 

9* 



13^ 

til og virkelig Følelse for Livet i det gamle Norden ? Ja, hans Ægirs 
Gjæstebud er en frisk og livfuld Komposition, men dette Arbejde 
giver hverken i sin Helhed eller i de enkelte Figurer en egentlig 
Løsning af Opgaven. Havde det ikke været langt bedre, om vi 
havde faaet et virkelig slaaende Livsbillede fra vort gamle Norden, 
som Konstneren upaatvivlelig med sine Forudsætninger vilde kunne 
have givet, end Noget, der hverken er Helt eller Halvt, hverken 
Livet i Asgaard eller Midgaard. Vel har man lige over for dette 
Billede Fornemmelsen af, at Konstneren har stræbt ud over det sæd- 
vanlige Livs Grændser, men der har fattedes ham den Art af konst- 
nerisk Skaberkraft, som Freund var i Besiddelse af, der baade paa 
Grund af dens Retning mod det Store, Ophøjede og imod det Dybe, 
Inderlige formaaede at bringe os til at tro paa de Guder, han frem- 
bragte^ saa at vi ofte glemme, at der kunde være Mangler ved 
Gjengivelsens ydre Former. Skulde vi nævne den af Constantin 
Hansens Guder, der forekommer os at være nærmest ved det Maal, 
han har efterstræbt, da er det Frej, der er malet i Landbohøjskolens 
Forsal. Ganske vist er han i Slægtskab med Guderne fra Ægirs 
Gjæstebud, men der er en saadan Solglands spredt over dette Ansigt, 
der hviler en saadan Fylde af Friskhed over det, og frem for Alt er 
der et saa frit, vidtskuende Blik i det aabne Øje, der er vant til at 
se ud over hele den frugtbare Jord, at vi synes at føle Frejs vel- 
gjørende Nærværelse. 

Vi ville dog ikke længer strides om de enkelte Konstneres For- 
trin og Mangler, vi skulle tværtimod være taknemmelige, naar de 
give sig i Lag med saa svære Opgaver og glæde os, naar de bidrage 
til at klare vor Forestilling. Og til Forstaaelsen af det mest Betyd- 
ningsfulde og Dybsindigste, som den nordiske Mythologi har kt op- 
vise, Gudernes sidste Kamp og den Vældiges Atterkomst, er der i 
Freunds Ragnarok givet os en Hjælp, som endnu ikke er gjort over- 
flødig af Andre — og som i Opfattelsen af det aandelige Indhold 
hos adskillige af Personlighederne maaske aldrig vil blive det. Ingen- 
sinde har vistnok det specielt Ejendommelige i Freunds konstneriske 
Begavelse faaet Lejlighed til at aabenbare sig saa fuldstændig som 
her, hvor Enheden er bevaret til Trods for det Forskjelligartede, 
hvor Livet og Bevægeligheden, der findes indenfor den strænge, 
stilfulde Ramme, paa ethvert Punkt, i det Store som i det Smaa, 
bærer denne Stils Kjendemærker, uden at det bliver til Maner. 
Konstnerens fine Evne til instinktivt eller reflekteret at fornemme, 
hvor Plastikens Grændse burde drages, kom ham godt til Hjælp ved 

denne Opgave, og endelig var her en rig Lejlighed til at lægge den 
dybe Følelse for Dagen, han besad for Skjønheden i Konsten ligefra 
den grandiose til den yndefulde Skjønhed, hvad Sifs imponerende 
Skikkelse kan lære os saavel som Valkyriernes lette Ridt. Men 
hvad enten vi dvæle ved Kompositionen eller ved Karakterskildringen, 
ved den formende Evne eller den mildnende Skjønhedssands, føle 
vi, hvorledes paa ethvert Punkt den rige skabende Kraft er baaret 
af Fantasiens høje Flugt, hvorledes den overalt er gjennemtrængt af 
en levendegjørende, varm og ædel Konstnersjæl. 



Haabet om, at Trækfuglene atter skulde bringe Ingemann til- 
bage til Rom, gik ikke i Opfyldelse; men Freund stod derfor ingen- 
. lunde . uden Venner i Rom. Især følte han sig tiltalt af Carsten 
Hauchs storladne Digternatur og af Ludvig Bødtchers fine Lyrik; 
men størst Betydning, ogsaa for kommende Tider, fik dog Bekjendt- 
skabet med Høyen, denne udmærkede Konstkjender og Lærde, der 
senere skulde faa saa megen Indflydelse paa Konsten i Danmark, 
som maaske næppe nogensinde andet Steds er falden i en Ikke- 
Konstners Lod. Deres første Møde, ved hvilken Samtalen drejede 
sig om Freunds Opfattelse af de nordiske Myther, løb for Øvrigt 
ingenlunde venskabelig af, fordi Høyen paa flere Punkter var uenig 
med Konstneren, og han udtalte sin Dom med hele den Sikkerhed 
og Bestemthed, som hans sjældne Udvikling og Sagkundskab kunde 
berettige ham til. Denne uforbeholdne Udtalelse krænkede den ikke 
saa lidet ældre Konstner, der først gjennem modent Overlæg og lang 
Eftertanke var kommen til sin Anskuelse ; men han skulde dog snart 
erkjende, at Høyen overgik Alle i sikkert, ubedrageligt Blik for 
Konsten og i dyb, omfattende Dømmekraft. Det kølige Forhold, 
der endnu i nogen Tid vedblev mellem disse Mænd, maatte nød- 
vendigvis vige, fordi de i deres energiske Stræben efter at hævde 
Sandheden og Skjønheden i Konsten, kæmpede under samme Fane, 
og begge henvistes til Naturen og den antike Konsts eviggyldige 
Fortolkning af samme. Derfor maatte de to aandfulde Mænd, trods 
al Forskjellighed, føle sig hendragne til hinanden, og inden Høyen 
forlod Italien, var det Vehskab grundlagt, der i Kjøbenhavn skulde 
forene dem med Inderlighed og Hengivenhed. 

Med fremmede Konstnere og Konstforstandige kom Freund ogsaa 
ofte i Berøring, især med Baron Stachelberg, som netop den Gang 
lagde sidste Haand paa sit ogsaa i konstnerisk Henseende fortrinlige 

Værk over Hellenernes Grave, et Værk, der sikkert har havt en 
ikke ringe Indflydelse paa Freunds Behandling af Gravmonumenter, 
som han efter sin Hjemkomst til Kjøbenhavn i Formen og Karak- 
teren søgte at føre tilbage til græsk Renhed og Simpelhed. 

Ogsaa med en anden Tydsker, Wiirzburgeren J. M. Wagner, blev 
Freund nøie bekjendt, og der er vist næppe Nogen, der under hele 
Freunds Ophold i Rom var af saa stor Betydning for ham. Paavirk- 
ningen hidrørte dog mindre fra Wagners konstneriske Egenskaber, 
skjøndt han baade forsøgte sig som Billedhugger og Maler, end fra 
hans fine arkæologiske Kjendskab, hans Kjærlighed til den græske 
Literatur, som han, uagtet han ikke havde faaet nogen lærd Dannelse, 
dog var nøje fortrolig med. Desuden forhøjede hans livfulde og 
friske Maade at udtale sig paa Indtrykket af hans Domme om Konsten, 
der bare Præget af umiddelbar Anskuelse i Forening med Selvtænk- 
ning. Han var en brav Karl med Hjærtet paa det rette Sted, og 
han var. en god Støtte for Freund i hans Forhold til Thorvaldsen, 
der undertiden kunde medføre Rivninger, som kunde være ubehage- 
lige nok. Wagners Hoved med de plumpe Ansigtstræk, der dog 
forraadte hans livfulde Aand og joviale Lune, bevaredes af Freund i 
en aldeles fortrinlig Byste. Her har Freunds Realisme naaet sit 
Højdepunkt. De mærkelig barokke Træk, den overhængende Næse, 
den nedhængende Underlæbe, ere givne til Hæslighedens yderste 
Grændse uden Frygt for at gaa over Stregen og fremkalde den 
Karikatur, der ikke er fjærn, thi de ere udførte med en Brede, ja 
man kunde sige Storladenhed, der forlener Hovedet en næsten monu- 
mental Karakter og gjør de udprægede Former som skabte til at 
støbes i Malm. Der er en forbausende Kraft til Stede i al Blød- 
heden, og hvor svulmende denne endog er, taber den sig dog aldrig 
i den formløse Ubestemthed, som den nyeste Tid ynder i saa høj 
Grad. Det løse Muskellag paa Panden minder om Rubens saftige 
Pensel, og i Læbens flite Overflade synes man hartad at føle en 
malerisk Glands. Baade i Haarets løse Partier og Hudens livlige 
Ujævnheder føles hvert formende Spor af Modellerstokken, og her, 
som næsten altid, er Intet gjort for at skjule det umiddelbare Ar- 
bejde; derfor er Friskheden saa stor*). 



•) Denne Byste blev i Aarene 1843 — 44 udført i Bronce for at sendes til Rom; men 
den naaede ikke sit Bestemmelsessted, den ligger paa Middelhavets Bund. £t 
nyt Exemplar maa senere være bleven udført; thi nu findes Bysten paa Wagners 
Grav i Rom. 



Fototjrpi. P«clit Ss. Croiic. 

Den aandfulde, bayerske Konstkjender, Ludwig Schorn, der i 
1826 blev Professor ved Universitetet og Akademiet i Miinchen, lærte 
Freund ligeledes at kjende i Rom, og vi se af Schoms Beretning i 
>Kunstblatt« for 1841, hvor levende han følte for Freund, som i 1823, 
da Skitserne til Pra^mierne vare udførte, selv førte ham omkring i 
Studiet og viste og forklarede ham dem. Schorn skriver, hvorledes 
Freunds ligefremme og aabne Væsen da udfoldede sig til stor Elsk- 
værdighed, hvorledes hans ædle, nordiske Skikkelse syntes højere og 
heltemæssigere , medens han talte om Eddaens Guder og Helte. 
Man følte, at han havde sænket sig dybt ned i den nordiske Gude- 
verden og fundet dér længst forstummede Harmonier. 

I Foraaret 1825 kom en ung Billedhugger til Rom, ledsaget af 
Prinds Christians, Collins og Andres varmeste Anbefalinger til Thor- 
valdsen og Freund. Det var Slesvigeren Herman Vilhelm Bissen, 
hvis skjønne, rige Talent og elskværdige Personlighed alt i Kjøben- 
havn havde erhvervet ham mange Venner, der ventede sig noget 
Ualmindeligt af ham, fordi han med forbausende Lethed havde 
gjennemløbet Akademiets Skoler. Rygtet om den unge Konstners 
Begavelse var ilet forud for ham til Rom og havde berørt baade 
Freund og Thorvaldsen paa en ubehagelig Maade, da de troede, at 
Forgudelsen i Kjøbenhavn, hvor det var let at tjene sine Sporer, var 
stegen ham til Hovedet, saa at han nu alt troede sig at være en hel 
Konstner, der kunde maale sig baade med Freund og med Thor- 
valdsen. Men da Freund lærte Bissen personlig at kjende, blev Om- 
slaget i den Henseende saa afgjørende som muligt. Det er maaske 
.rimeligt nok, at Freunds Selvfølelse var bleven saaret ved den Om- 
stændighed, at Bissen alt i Kjøbenhavn under Lunds Indflydelse til 
Slotskirken havde udført forskjellige Relieffer, som Freund maaske 
ikke helt havde opgivet Haabet om selv at komme til at gjøre, og 
Alt, hvad der vedrørte hans Stilling til Arbejder, som drejede sig 
om Kirken og Slottet, bragte navnlig i de Aar alle gamle Saar til 
at bløde og fyldte hans Sind med en Bitterhed, som kunde gjøre 
selv en saa brav Karakter som hans uretfærdig. Forholdet mellem 
Bissen og Thorvaldsen vedblev i lang Tid at være køligt, hvorimod 
det Venskab, der knyttede Freund og Bissen sammen, blev desto 
inderligere og hjærteligere. Bissen saa op til Freunds selvstændige, 
konstneriske Karakter, til hans Værker, hvor det Kraftige i Udførelsen 
svarede til Styrken i Tanken, til hans Begejstring for Antiken og 
skarpe Blik for alle Forskjelligheder i Konsten, saaledes som den 
viser sig i sine historiske Udviklinger. Freund følte sig paa sin Side 

tiltrukken af den ideale Stræben hos den unge Konstner, af hans 
vidunderlig lette Skaberevne og hans rene Skjønhedssands, Freunds 
Indflydelse paa Bissen gjorde sig ikke blot gjældende, naar Talen var 
om de gamle Oldtidslevninger, hvor Freund var som en Mentor for sin 
yngre Ven, men det Nye og Livfulde i hans nordiske Frise gjorde 
et saa stærkt Indtryk paa den unge Konstner, at denne senere, da 
han tænkte paa at udføre Frisen til Riddersalen i Slottet, først valgte 
et lignende Emne, og i Tegningen deraf havde han trolig fulgt sin 
Forgængers Fodspor. Det var imidlertid heldigt, at han senere kom 
til at udføre en hel anden Frise, thi der var egentlig ved Siden af 
skjønne, livfuldt følte Partier kun saare ringe Originalitet i Behand- 
lingen og en vis Mathed over hele Fremstillingen. Hvor nøje Bissen 
i det Hele sluttede sig til Freund i sin Færd og sine Studier, faar 
man et tydeligt Bevis paa ved at læse det første Brev, Bissen skrev 
til Freund, efterat denne var kommen hjem, thi deri klager han over,, 
hvor skrækkelig forladt han følte sig strax efter Freunds Bortrejse,, 
og hvorledes han vaklede som En, der pludselig taber den Støtte,, 
han har været vant til. Men efterhaanden følte han sig dog tilfreds 
igjen og mente, han havde lært at staa paa sine egne Ben. Og naar 
man fremdeles læser Bissens interessante Beretning om sine Rejser 
til Siena, Orvieto og andre Steder og lægger Mærke til den Omhu, 
hvormed han betragter alle Monumenter, store og smaa, gamle og 
nye, da ser man, hvorledes han ogsaa i denne Retning gik i de af 
hans ældre Ven traadte Fodspor. Hvilken Skikkelse dette smukke 
Venskab antog i Kjøbenhavn, skulle vi senere faa Lejlighed til at se. 
Naar vi nu endelig komme til Freunds Forhold til hans store 
Mester, hvis Arbejder han beundrede saa højligen, da maa vi strax 
bemærke, at han ikke kunde have samme Beundring for Thorvaldsens 
Personlighed. Thi ganske vist var Thorvaldsen i sit Væsen sædvan- 
ligvis jævn, ligefrem og venlig, men i den daglige Omgang med ham 
kom Skyggesiderne ved hans Karakter frem. Om han har havt en 
højere Grad af Egoisme end den, der sædvanlig plejer at være store 
Mænds næsten juundgaaelige Ledsager, er maaske ikke givet, men 
den var sikkert stor nok til at berøre Freund smertelig, naar denne 
af sit fulde Hjærte var rede til at bringe ham ethvert Offer, der lod 
sig forene med hans' Konstnerselvstændighed. Selv om man i sin 
Uegennyttighed ikke gjør Fordring paa Tak, er det dog altid tungt^ 
naar det Offer, man bringer, betragtes og modtages som noget Selv- 
følgeligt, og saaledes var sikkert Kjærnen i dette Forhold, naar det 
ses i hele sin Nøgenhed. Medens det nu vist er sædvanligst, at 

Menneskene lade personlig Uvilje influere paa deres Dom om Andre^ 
saaledes at de blive blinde for disses smukke og gode Sider, var det 
Omvendte derimod Tilfældet med Freund. Ligesom Freund i det 
Hele var overbærende lige over for Mennesker, der havde en eller 
anden stor eller dygtig Side, saaledes glemte han heller ingensinde^ 
at Thorvaldsen først og fremmest var den Konstner, der havde be- 
riget Verden med Værker, der til fjæmeste Tider skulde tale Kon- 
stens Sag i det mest veltalende Tungemaal, og den Sandhed, Følelse 
og Skjønhed, der aabenbarede sig gjennem disse Statuer og Relieffer, 
søgte Freund altid at finde hos ham, selv om ogsaa den skrøbelige 
Menneskeaand , der lutret var gjenfødt i sine Skabninger, var for- 
mørket af al den jordiske Smaalighed^ der kan klæbe ved den. Han, 
som ellers var ligesaa stræng i sine Fordringer til Andre som' til sig 
selv, og som ikke kunde gaa paa Akkord med, hvad han ansaa for 
Ret og Pligt, gjorde en Undtagelse med Thorvaldsen. Dette Menneske^ 
i hvem der var en Konstens Genius, som var i Slægt med den, der 
havde levet iblandt Hellas' Bjærge, stod omstraalet af en Nimbus, 
der var Gjenskinnet af al den Skjønhedens rene Glands, der var ud- 
bredt over hans Guder og Helte, og blændet af denne Glands, hen- 
reven af Beundring, saa Freund og vilde ikke se Andet end Lyssiderne. 
Men naar i det aarelange, daglige Samliv det, der var svagt hos 
Thorvaldsen, traadte saa haandgribelig frem, at det ikke kunde 
overses, da gik Freund af Vejen for de Fejl hos Thorvaldsen, som 
han ikke vilde have undladt at revse med Strænghed hos enhver 
Anden. Dette Menneske alene kunde bringe ham til at bøje af fra 
den lige Vej, han ellers altid fulgte med saa stor Viljestyrke; kun 
ligeover for Thorvaldsen ene, hvis Konst han og hele Verden skyldte 
saa Uendeligt, kunde Freund gjøre Indrømmelser, som hans stolte og selv- 
stændige Personlighed sikkert ofte alligevel har følt som en Ydmygelse. 
Da Freund nærede en saadan uegennyttig Hengivenhed for sin 
store Mester, var der naturligvis Ingen, til hvem denne bedre kunde 
overdrage Tilsynet med sine Værksteder, baade naar han var i Rom, 
og naar han var fraværende. Med stor Omsigt ledede Freund Ar- 
bejdernes Gang, og med Ro og , Koldblodighed fjærnede han de 
Vanskeligheder, der et Par Gange' rejste sig under Thorvaldsens Fra- 
værelse, og som dennes Mistænksomhed let var tilbøjelig til at over- 
drive og opfatte paa en gal Maade. Saaledes handlede Freund i 
Stilhed og djærvt én Gang, da ved en Reparation af Palazzo Tomati, 
hvor nogle af Studierne vare i 1819, disse truede med at styrte 
sammen, og først, da det Hele, paa hans Ansvar, var bragt i Orden 

igjen, underrettede han Thorvaldsen derom, for at forskaane ham for 
unødvendig Bekymring. Lige saa energisk og ikke uden Fare for 
Liv og Lemmer handlede han noget senere, da ved en Nedstyrtning 
i et af Studierne paa Piazza Barberini adskillige Figurer vare blevne 
sønderslagne, og andre truede med at følge samme Vej igjennem det 
Gab, der havde aabnet sig i Gulvet; videre Skade forhindredes dog 
ved Freunds Iver, der trolig understøttedes af Tenerani. Begge sendte 
de Breve afsted for at berolige Thorvaldsen, der den Gang var 
paa Tilbagerejsen fra Danmark, og man tror at se den Oprørthed, 
hvori dette Budskab maatte sætte Thorvaldsens Sind, naar man i et 
Brev fra i8de Novbr.*) 1820 læser, hvor bønlig Freund beder Thor- 
valdsen at høre rolig paa sig, for at han kan faa den rene Sandhed 
at vide. Elevens Kjærlighed til Mesteren giver sig ligeledes saa 
smukt tilkjende i det Ønske, der trængte sig frem, da Farens Øjeblik 
var forbi, at Gud maatte bevare Thorvaldsen fra nogensinde at føle 
en værre Ulykke end den. 

Med stor Beskedenhed underordnede Freund sig og sin Konst i 
dette Forhold, og paa ethvert Punkt drog han Omsorg for, at Thor- 
valdsen ikke skulde kunne faa Skygge af Grund til at klage over 
Forsømmelse eller Tilsidesættelse. Saaledes se vi af ovennævnte 
Brev af 18 19, med hvilken Forsigtighed han vælger Pladsen, hvor 
han vil modellere sin Apostel for at undgaa enhver Bebrejdelse for 
at have hindret Arbejdet paa Thorvaldsens Sager. Han har sat den 
i det venstre, bageste Hjørne af Værkstedet, saa at fire Marmor- 
arbejdere kunne arbejde i det bedste Lys; ikke et eneste Stykke 
var blevet flyttet for hans Skyld, da den bageste Del af Værkstedet 
dog ikke var til nogen Nytte. Brevet slutter med følgende, smukke 
Udtalelse, der viser, hvilke Følelser der besjælede Freund i Forholdet 
til Læreren, især i den første Tid i Rom, men som desværre næppe 
ret ere blevne mødte med Sympathi: >At jeg gjærne havde staaet 
ved dette Arbejde, hvor Ingen saa mig, og gjærne havde ventet til 
De, gode Thorvaldsen, havde været igjen i Rom, det kan De let 
tænke Dem, naar De for et eneste Øjeblik vil glemme Dem selv og 
tænke Dem i mit Sted. Dog skulde jeg arbejde, og da De ikke 
er i Rom, saa troede jeg, jeg ikke burde staa noget andet Sted end 
i Deres Værksted.« Tungt var det, at slige Ytringer af en følsom 
Natur, der havde Trang til at udtale den Kjærlighed, der gjemtes i 
dens Indre, mødtes af en vis Tilbageholdenhed, hvor Aabenhed havde 



♦) Aftrykt hos Thiele: Thorvaldsen i Rom, I. p. 89. 

været ønskelig, af en vis Kølighed, hvor der ventedes Varme. Dog 
«r det nok muligt, at Thorvaldsen, naar han mærkede denne 
utrættede Hengivenhed i Stort som i Smaat*), denne sønlige Kjær- 
lighed, blandet med Ærbødighed, hos en Mand, hvem han i Alt 
kunde have en ubegrændset Tillid til, virkelig, som Thiele mente, 
har elsket Freund i sit Hjærte. Kun maa man her ikke glemme, at 
Følelserne hos de egoistisk anlagte Naturer, selv om de maaske ere 
nok saa velmente, ofte ville gjøre Indtryk af at være usande, hyk- 
leriske, fordi Hjærtet ikke ret er med i Spillet. Derfor kunde Freund 
maaske have Ret til undertiden at tvivle om, hvorvidt Thorvaldsen 
mente, hvad han sagde. Sikkert er det i alt Fald, at næppe Nogen 
af dem, som Thorvaldsen i de Aar havde om sig, har været saa 
nøje og fortrolig knyttet til ham som Freund**), der ikke alene var 
sammen med ham paa en lystig Aften i det maleriske Osterie, men 
ogsaa saa ham i hans dagligdags — maaske undertiden noget tryk- 
kede—Stemning; han behøvede blot at træde ud af sit lille Kammer 
for at være midt iblandt Thorvaldsens Arbejder, for at være hos ham 
selv. Intet viser maaske tydeligere, af hvilken Beskaffenhed dette 
private Forhold til Thorvaldsen var, end den gode Fod, han stod 
paa med hans Elskerinde, Anna Maria, der var en i høj Grad heftig 
og ilter Natur og lidet tilgængelig i det Hele. Han var ikke saa 
sjælden sammen med hende og Datteren og modtog undertiden en 
Indbydelse til Middag, skreven med Barnets Haand; ligesaa sendte 
han aldrig noget Brev til Thorvaldsen uden tillige at tilføje venlige 
Hilsener til Elise og hendes Moder. Dette venskabelige Forhold til 
den Kvinde, der nu en Gang stod Thorvaldsen saa nær, kunde 
naturligvis ikke Andet end være meget behageligt for denne. Men 
ogsaa hans Omsorg for de firføddede Skabninger, som Thorvaldsen 



•) Lad os her tænke paa, hvad Thiele fortæller i Thorvaldsens Levnet om, hvorledes 
Freund i Stilhed og Maåneder igjennem passede det paabegyndte Relief »Vinteren«, 
som Mesteren paa én Gang lod staa. I Haab om, at Thorvaldsen dog maaske i 
en mildere Stund atter vilde tage sig af det, plejede han det, og ved at holde det 
vaadt bragte han det over den varme Tid; men endnu ved Aarets Udgang, i Jule- 
dagene, stod det forladt. Da stillede Freund det en Gang som en tavs Bebrejdelse 
paa Thorvaldsens Vej, og det lille Krigspuds lykkedes. Thorvaldsen begyndte 
først at pille lidt ved det, og nolens volens kom Arbejdet i Gang igjen. 
*•) Dette udtaler ogsaa Schom i sit »Kunstblatt« saaledes: Fiir Thorwaldscn war 
er im umfassendsten Sinne des Wortes ein Freund; denn er war nicht nur mit 
allen seinen VerhUltnissen und Interessen vertraut, sein Geschafts- og Rechnungs- 
fllhrer, sondern wie ein Sohn um den Vater unablåssig flir sein persouliches Wohl- 
sein besorgt. 

ikke kunde undvære i sit Hjem, viser hen til den Fortrolighed, der 
har fundet Sted mellem dem; saaledes berettedes det til Kjøbenhavn, 
hvorledes Dyrene befandt sig: at Hunden, den stakkels Teverino, var 
død, efter at Freund havde ydet den den sidste Tjeneste, medens 
den tro Kat derimod var i bedste Velgaaende og trykkede sig op- 
til ham, da den ikke fandt sin Herre. Slige Træk, der i sig selv 
ere ubetydelige, kunne være saa oplysende, fordi de føre En lige ind 
i det sædvanlige, huslige Liv og lade En ane saa overmaade Meget. 
Der var maaske ogsaa en mere speciel Grund end den, der laa 
i hans Karakter, som kunde have Indflydelse paa Thorvaldsen i hans 
Forhold til Freund, og det var i Freunds Stilling til hans Konst. 
Medens paa den ene Side Ingen kunde have et klarere Blik for alt 
det Nye og dog evig Gyldige i hans Værkers Skjønhed, maatte det 
derimod berøre Thorvaldsen, saaledes som hans Natur var, ubehage- 
lig, at hans selvstændige Elev ikke i Et og Alt sluttede sig til ham. 
Freund vilde være den store Konstner nær; han vilde se Mester- 
værkerne opstaa og lære af dem, men han vilde ikke efterligne dem. 
Hvor meget han højagtede Thorvaldsen som den største Billedhugger 
i den moderne Tid, glemte han dog aldrig sin egen Udvikling; han 
forsmaaede at gaa en Kopists mageligere Vej for i Kampen med sin 
Konst at bringe det, der var ejendommeligt i hans eget Talent, til 
at udfolde sig paa den mest fyldige Maade. Og for at naa dette 
Maal sluttede han sig nøje til de Retninger i Konsten, der laa hans 
egen Individualitet nærmest. Derfor var det Studier først af Michel 
Angelo og senere — i allerhøjeste Grad — af de parthenonske Sager, 
som fik den mest afgjørende Indflydelse paa hans konstneriske Ka* 
rakter — først i tredje Række kom Thorvaldsens Værker; og det er 
forbavsende at se, hvor sjældent man mindes om denne Konstners 
Arbejder ved Betragtningen af Freunds. Dette i Forbindelse med 
Behandlingen af Emner, der vare ligesaa nye og fremmede for Thor- 
valdsen som for de fleste andre Konstnere, og som røbede en stærk 
Trang til Selvstændighed, kunde ikke undlade at støde Thorvaldsen, 
der paa den Højde, han stod, var vant til at se Alle bøje sig for 
ham. Freund kunde i alle andre Retninger bringe ham de største 
Ofre, kunde lempe sig efter ham paa alle Maader, men af sin Selv- 
stændighed som Konstner kunde han ikke ofre selv blot Skyggen. 
Han har aldrig i den Forstand været Elev af Thorvaldsen, at han, 
som Tenerani og de andre Konstnere, ligefrem udførte Arbejder for 
Mesteren, men denne lod ham altid være sin egen Herre i sin Virk- 
somhed som Konstner. Thorvaldsen behandlede ogsaa Freund mere 

som sin Ligemand, talte med ham om de Værker, der vare under 
Arbejde, og fulgte undertiden ogsaa hans Raad. Medens saaledes 
den nedadsænkede Stilling, som Armene fik hos Kristusfiguren, ikkun 
foranledigedes ved en Bemærkning af Freund, skal han derimod efter 
et Udsagn af Høyen mere ligefrem have havt Indflydelse paa Argos- 
dræberen. At Freund paa sin Side udtalte sig til ham om sine 
Arbejder og navnlig om Fremstillingen af de nordiske Myther, der i 
<ie Aar laa ham mest paa Hjærte, er naturligt nok, og vi vide, at 
Thorvaldsen selv ogsaa fik saa megen Interesse for dette Thema, at 
han havde lovet Freund at prøve paa at udføre en Thor.*) 

Denne stærke Trang, der boede i Freund, til den selvstændigste 
Udvikling af hans Evner, havde sin Rod i en ophøjet Forestilling 
om en Konstners Kald og i Bevidstheden om hans store Ansvar, og 
den taalte ingen Modstand. Naar Talen var om at slaa af paa 
Noget, der vedrørte hans Personlighed som Konstner, var han ubøjelig 
lige over for Thorvaldsen, og naar han troede, at man vilde noget 
Saadant af ham, kunde hans Sind gjennemtrænges af Bitterhed; thi 
han, som havde den største Respekt for den ringeste ægte Konstner- 
følelse, der var hos Andre, forlangte ogsaa det Samme for sig. I et 
Brev, han i 1823 sendte til Kjøbenhavn, findes følgende Udtalelse 
om hans Forhold til Thorvaldsen, som bør mærkes her, fordi den 
vidner om, at Freund alt tidlig har havt en Anelse om, hvorledes 
det kunde udvikle sig: »Saalænge som Thorvaldsen ikke berøver 
mig min Frihed og behandler mig, som jeg i strængeste Forstand 
ønsker det, som Konstner, da skal han vist ikke finde Nogen, der 
staar renere og troere end Freund. I modsat Tilfælde forandrer jeg 
ikke min Vej, thi den gaar lige igjennem Verden, at være Konsten 
tro, og (at) være dens ivrigste og redeligste Dyrker. Dog er det 
overflødigt at tale om det, som vist aldrig sker, thi dertil er Thor- 
valdsen for stor og liberal en Konstner, til at han vilde sætte en Plet paa 
sig, som han ikke paa en eller anden Maade søgte at udslette . . . . « 
Da han derfor i 1825, da alle Resourcer fra Slotsbygnings-Kommis- 
sionen udebleve, og Frisen endnu ikke var bestilt, besluttede sig til, 
saa svært det ogsaa blev ham, at bryde op fra Rom, tilbød Thor- 
valdsen ham at blive hos sig som en af de sædvanlige Arbejdere,. 



♦) Dette skete jo aldrig; men det er ganske morsomt, at den Gang han efter 
at have faaet Storkorset opfordredes til at indsende sit Vaabenskjold, spøgede en 
staaende Thor med Hammeren i forskjellige løse Udkast, som han opkradsede paa 
hvad der faldt ham i Hænde. 

et Tilbud, der maatte forekomme ham saa meget fornærmeligere^ 
som den Kamp, han hidindtil havde ført for at redde sit Liv som 
Konstner, havde været ført med Øjet hæftet paa det højeste Maal. Lige- 
som Hansen i hans unge Dage i sit Forsøg paa at gjøre ham ti) 
Stukkatør vakte hele hans Selvfølelse, saaledes gik det nu i hans 
modnere Alder med Thorvaldsen, der rigtignok bedre burde have 
kjendt Freunds Følsomhed i saa Henseende, og skulde have havt 
saa megen Interesse for hans konstneriske Virksomhed, at han ikke 
vilde række Haanden til at kvæle den. Hvor oprørt Freund blev i 
sit Inderste over, at Thorvaldsen ikke kunde eller vilde forstaa hans 
Kamp for at komme fremad, ses af et Brev til Broderen, hvor han 
med stor Bitterhed beklager sig over, at Thorvaldsen, som han havde 
bevist den største Troskab, Hengivenhed og Opofrelse, som Nogen 
er i Stand til, baade som Konstner og Menneske, snarere syntes at 
betragte dette som Bevis paa Svaghed, og til Gjengjæld vilde stemme 
ham selv saa dybt ned som at være Daglejer for sig.*) 

Medens Freund saaledes kæmpede for at hævde sin Stilling som 
Konstner, glemte han dog ikke, at han selv var udgaaet fra Haand- 
værkerstanden, skjøndt han, ligesom det fortaltes om Quentin Massys, 
der var hans Mønster, havde tragtet efter at svinge sig op til at blive 
Konstner. Han henvendte stor Opmærksomhed paa den Konstfærdig- 
hed hos de Gamle, der havde forædlet selv de ringeste Gjenstande, 
saa at mangen Gang Forskjellen mellem Konst og Haandværk var 
udslettet. Ligesom vi nævnte, at den græske Gravstele havde vakt 
hans Interesse i høj Grad paa Grund af den ædle Holdning, der altid 
gik igjennem dens kraftige Linjer, saaledes anvendte han megen Tid 
og et nøje Studium paa at trænge ind i den Aand, der havde vidst 
at berøre selv den Fattiges Lampe eller Drikkeskaal af Ler. Han 
erhvervede sig her i Rom et nøje Kjendskab til den mangfoldige 
Skjønhed, der kan udfolde sig i Linjer og Former i Redskaber og 
Bohave lige fra det Tarveligste til det Rigeste; han eftersøgte de 
logiske Love for Behandlingen af de Ornamenter, der smykkede 
Drikkekar og Kandelabre ligesaa godt som for den i al sin Pragt 
saa harmoniske Vægdekoration fra Pompeji eller Gravene. Han 

•) Her kan ogsaa mærkes følgende Ytring af Kestner i hans »Romische Brief« p. 72, 
skjøndt dog i Følge vor Opfattelse Freund gjorde en Undtagelse fra den Regel, 
som Kestner opstiller: «es hatte auch Thorwaldsen unter Bildhauern keinen spe- 
ciellen Freund, und ist nur solchen gewogen worden, die ftir ihn arbeiteten oder 
sich ihm unterordneten, wahrend er mit Koch, Reinhard, Riepenhausen, Horace 
lebhaft verkehrte.« 

kunde i halve Timer blive staaende foran den smukke Vognstol i 
Vatikanet, hvis fuldendt konstneriske Behandling han kunde føle for 
lige til den mindste Enkelthed, lige til den fineste Overgang, til det 
letteste Sving, og hans Interesse for dette Arbejde var saa stor, at 
han sagde: »Kunde jeg bare én Gang opfinde og udføre Noget, der 
var godt i sit Slags som denne Stol, saa vilde jeg sige, at jeg ikke 
havde levet forgjæves.c 

Alt i Kjøbenhavn vide vi jo, at han havde en levende Kjærlighed 
til, hvad der drejede sig om det gamle Hellas' og Italiens Historie, 
Poesi og Konst, og hvorledes maatte ikke denne Kjærlighed voxe i 
Dybde og Omfang under Opholdet i Rom, hvor hvert Skridt bragte 
ham nyt Stof, . hver Dag nye Synspunkter? Vi mindes det stærke 
Indtryk, Vatikanets og Kapitolets Samlinger i den første Tid af hans 
Ophold gjorde paa ham, og dette Indtryk steg med det nøjere, for- 
troligere Bekjendtskab. Men ogsaa i sit Hjem havde han Trang til ' 
at omgive sig med antike Levninger, der, naar han om Morgenen 
slog Øjnene op, kunde minde ham om den Skjønhed, der havde 
gjennemtrængt et længst forsvundet Liv, og som nu paa en Maade 
gaar igjen i selv det mindste Brudstykke, der fremdrages af Jordens 
Skjød. Hans lille Kammer fyldtes efterhaanden af Terrakottaer, 
Broncer, Mønter og Gemmer, og kunde disse Gjenstande paa Grund 
af hans ringere Midler vel ikke have det Værd som saa mange ud- 
mærkede Stykker i Thorvaldsens eller Prinds Christians righoldige 
Samlinger, bare de dog Præget af at være valgte med det sikre 
Øje og den fine Konstsands, der var ham egen, og selv det mindste 
Fragment havde Betydning for ham enten i teknisk eller rent artistisk 
Retning, fordi det talte et Konstsprog, hvis Tonefald var ham det 
Kjæreste, han kjendte. Aldrig skuffede hans Øje ham, og den in- 
stinktive Følelse, der for Konstkjenderen bliver til en sjette Sands,, 
hvormed der skjelnes mellem Falsk og Ægte, var i høj Grad ud- 
viklet hos ham, saaledes at der iblandt de Mønter, han medbragte 
fra Italien, ikke har indsneget sig en eneste uægte, medens man i 
langt større Samlinger skal have Vanskelighed ved at finde saa mange 
i konstnerisk Henseende fortrinlige Stykker, som dem, der danne 
Hovedstammen i den græske Afdeling af hans Samling.*) 



•) H. E. Freunds værdifulde Møntsamling er ifølge Victor Freunds Testamente 
skjænket til Museet i Aarhus, efter at det kgl. Møntkabinet havde udtaget flere, 
for det særlig interessante Stykker. U. A. 

Længe havde Freund ønsket at se Syditalien og Sicilien, men 
stedse var Rejsen bleven opsat. I Foraaret 1827 brød han endelig 
over tvært og begav sig til Fods med Bissen til Neapel, i hvis 
Nærhed Pompeji og Herkulanum især droge ham til sig, og sikkert 
har han, medens han vandrede om imellem de i al deres Pragt saa 
harmoniske Dekorationer ikke alene hengivet sig til den blotte Ny- 
delse deraf, men ogsaa betragtet dem med det faste Forsæt en Gang 
at bruge disse Levninger fra en svunden Tid til dermed at bringe 
et nyt forskjønnende Led ind i Dødheden og Livløsheden, der her- 
skede rundt omkring. Fra Neapel gik Rejsen over Palermo til alle 
Siciliens mærkelige Steder, blandt hvilke især Girgenti og Selinunt 
med deres herlige, græske Templer gjorde et stærkt Indtryk paa 
ham. Tilbagerejsen gik gjennem det skjønne Calabrien, og Freund 
kom hjem til Rom, brun som en Afrikaner, med Legemet som ny- 
født og Sjælen fri og frank, da han nu vilde afkaste de gamle J^ænker 
og leve for sig selv og for sin Konst; Lommerne vare derimod af 
den Beskaffenhed, at hvis man stillede ham paa Hovedet, vilde ikke 
^s Bajocco falde ud af dem, men Hovedet var blevet 100 pr. Cent 
rigere, og mangen smuk, gammel Mønt eller Levning fra den skjøn- 
neste, græske Tid var i Tomysteren paa Ryggen vandret med ham 
til Rom og skulde holde alt det Herlige, han havde set og studeret, 
i sjælefriskt Minde. 

Freunds Situation efter Tilbagekomsten til Rom var imidlertid 
ikke saaledes, at han usvækket kunde bevare den Friskhed og Frej- 
dighed, som Rejsen og alle dens skjønne, nye Billeder havde opfyldt 
hans Sind med. Han stod atter uden Pengemidler, og der var ikke 
Tegn til, at Slotsbygnings-Kommissionen nu mere end nogensinde 
forhen vilde afbetale Noget af sin Gjæld til Freund, og den usle 
Pengeerstatning for den første Rejse med Thorvaldsens Sager var 
endnu ikke kommen: den indløb først i Januar 1828. Desuden fore- 
stod der jo endnu en vidtløftig Indpakning af Thorvaldsens Sager 
ved deres Indskibning til Livorno, Omladning dér osv. med Udsigt 
til al den Tidsspilde og alle de Ubehageligheder, der pleje at følge 
med den Slags Sager, Thi baade Adler og Prinds Christian havde 
sendt de mest indtrængende Opfordringer til ham om at tage sig af 
de Arbejder af Thorvaldsen, som i Foraaret 1828 skulde sendes 
hjem, hvoriblandt de Værker, der skulde til Fruekirke, især vare af 
Vigtighed, da Kongen havde beordret, at denne Kirke, paa hvilken 
Arbejdet saa længe havde hvilet, endelig skulde gjøres færdig. Nu, 
da det gjaldt om at forlange en Tjeneste af Freund, som man ikke 

kunde faa af Andre, kunde Alle- finde ham, selv Hansen nedlod sig 
til ogsaa at henvende sig til Freund, hvem han aldrig ellers skrev 
til om hans egne Anliggender, hvad han dog havde saa god Grund til. 
Hansen stillede ham ogsaa en behagelig Hjemrejse med Fregatten 
i Udsigt, men Freund havde ikke Lyst til at komme hjem »som 
et Fad Sukkere. Freund var iinidlertid langt fra blidt stemt den Gang; 
han var lige ved at tabe Taalmodigheden og var fuldt og fast bestemt 
paa, hvis man ikke uden Opsættelse sendte ham de Penge, han 
behøvede til at opholde Livet ved, medens man gav ham Ærinder 
som Speditør, ikke som Billedhugger, og hvis man ikke virkelig 
sørgede for at forbedre hans Stilling, saa at Haabet om en bedre 
Fremtid kunde holdes i Live hos ham, da vilde han optima formå 
sende Vedkommende sin Kvittering for Alt, fordi hans Stilling som 
fri Konstner, der har højere og andre PHgter, fordrede det. Han 
mindedes, hvad han havde ofret, og hvorledes han var bleven lønnet, 
og han følte, at han havde Vanskelighed ved at forsvare sin tossede 
Godmodighed, da han i Forvejen havde set Alt komme. Medens 
han dog paa den ene Side endnu stolede paa, at Collin ikke vilde 
lade dem, der havde hans Skæbne i deres Haahd, Rist eller Ro, 
indtil de satte ham i Stand til at virke, saa at den Sorg og Kummer, 
han i lo Aar havde døjet, kunde faa en Ende, havde han paa den 
anden Side en Forudfølelse af, at man efter hans Hjemkomst vilde 
gjøre ham skakmat ved Nølen, Loven og Snakken. 

Der var desuden en anden Omstændighed, der bidrog til at 
ijøre ham det sidste halve Aars Ophold i Rom pinligt. Ved Hjem- 
komsten fra Neapel havde han til sin Overraskelse fundet Alt flyttet 
ud af det Værelse, han i saa mange Aar havde beboet hos Thor- 
valdsen, og deraf draget den naturlige Slutning, at denne ikke mere 
vilde beholde ham hos sig. Forholdet blev derfor spændt imellem 
dem, og Freund har sandsynligvis, som han plejede, naar han følte 
sig krænket, trukket sig tilbage i sig selv og saa lidt som muligt 
havt med Thorvaldsen at gjøre; han boede i de sidste Maaneder af 
sit Ophold i Rom i Strada Gregoriana, hvorfra han kunde se over 
til det lille Kammer, i hvilket han havde tilbragt 9 samfulde Aar. 
Men desuagtet drev han dog med Iver paa Indpakningen af Thor- 
valdsens Sager, og da Alt var indskibet, gik han selv ombord i Ostia 
den 2 1 de December 1827 for at sejle med til Livorno. I Ostia laa 
han for Modvind i flere Dage og kastede længselsfulde Blikke ind 
paa de vel kjendte Bjærge og Villaer, som han forlod med et 
trangt Hjærte. 

I Nærheden af Elba blev Skibet overfaldet af en heftig Storm^ 
der truede med Undergang, men det undslap heldig Faren og 
løb med sin kostbare Ladning ind i Livornos Havn den 4de Januar. 
Da Freund havde bragt Sagerne ombord paa Fregatten, gik han 
til Fods over Pisa til Carrara for at se de rige Stenbrud, der allerede 
i Oldtiden havde leveret det skjønne, saa berømte Marmor. »Vejen 
til Carrarat, skriver han paa sin poetiske Maade til Bissen, »er meget 
skjøn, især fra Pietrasanta. Kommer Du dér, hvor Bjærgene spidse 
Munden og søge at kysse Havet ligesom ved Terracina, saa glem 
ikke at se Dig om, (da) vil Du finde Kilder. Thi da Bjærgene ikke 
kunde naa hen, saa sendte de vemodige Taarer, der blandede sig 
med den salte Bølge. Skulde Du være saa lykkelig, at Venus og 
Gratierne føre Dalens og Bjærgets Døtre forbi dine Øjne, enten naar 
de gaa for at sanke Ceres's gyldne Gave eller hælde Bacchi bløde 
Legeme til Faunens stærke Skuldre*), saa vil sikkert dine Øjne ikke 
nægte Dig deres Tjeneste, og Du vil finde, hvor skjøn Jorden, hvor 
skjøn dens skjønneste Blomster ere!« I den ma^neklare Aften, da 
Alt var stille, forekom det ham, som om det myldrede i Bjærgene, 
som om talløse Hænder vare i Bevægelse for at bryde Marmoret til 
Aartusinder, der skulde komme. Han saa sig selv og Bissen i Spidsen 
for et langt Vogntog, hvor de svære Oxer trak Blokkene ned til 
Havet — det var alt det Marmor, som skulde forbruges af dem begge, 
førend de lagde Hovedet ned for at sove den lange Søvn, bragte til 
Hvile af dem, der fulgte efter. Ogsaa dem saa han, og det var 
herlige Skikkelser, lig dem, der havde levet i Perikles' Dage, og 
deres Arbejder vare skjønnere end Alt, hvad han nogen Sinde havde 
set — Intet syntes han, at de lignede, uden Naturen selv. Da han 
Dagen derpaa saa Thorvaldsens Kristusfigur bosseres ud af Stenen, 
var det, som om Drømmen næsten var bleven til Virkelighed, og 
det bevægede ham saa stærkt, at han skrev til Mesteren, at han 
vilde ønske, at han for sine mange Arbejder kunde faa Tid til at 
dirigere Fuldendelsen af den herlige Statue og selv lægge sidste 
Haand paa Værket. 

Hvorledes overhovedet Skilsmissen med Thorvaldsen har været, 
vide vi ikke; men af et Brev fra den trofaste Ven Wagner af 
19de Januar 1828 se vi, at ogsaa Thorvaldsen sluttede sig til det 
almindelige Ønske om, at Freund vilde vende tilbage til det »eneste« 
Rom. Han havde selv begyndt at tale til Wagner derom og var 

•) Vinrankens Opbinding. 

meget bedrøvet over, at Freund havde skilt sig fra ham, og havde 
udtalt, at hvis Freund vilde blive hos ham, vilde han gjøre Alt for 
ham. Det havde han alt flere Gange erklæret førend Afrejsen, og 
han gjentog det atter nu. Den Misforstaaelse, der var opstaaet 
imellem dem, skyldtes kun Freunds Tilbageholdenhed, og han 
beklagede, at denne ikke havde udtalt sig frit og aabent til ham. 
Freund havde gjort stor Uret i at betragte Værelsets Rømning som 
Tegn paa, at Thorvaldsen ikke vilde beholde ham længere hos sig. 
det skulde kun gjøres rent, osv. Wagner føjer hertil ret karakteristisk : 
»Jeg maa tilstaa, at hans nedladende Sprog og venskabelige Følelser, 
som, han ytrede imod Dem, stødte mig noget. Dog tror jeg næsten, 
at han mente det alvorligt, da han paa en saadan Maade er raget 
uklar med Tenerani, at en Udsoning ikke mere er mulig, c Freund 
udtalte sig paa sin Side ligesaa uforbeholdent til Wagner om Forholdet 
til Thorvaldsen for maaske paa denne Maade at befri sig for den 
Misstemning, hvoraf hans Sind i saa lang Tid havde været tynget. 
Wagner tøvede ikke med at svare sin mismodige Ven, og han 
erklærer sig aldeles enig med ham i hans Opfattelse af Thorvaldsen, 
hvis Karakters Skyggesider han kun altfor godt kjendte af Erfaring*). 

Men det lykkedes dog Freund nu, da han ved at forlade Italien 
overskuede sit tiaarige Samliv med Thorvaldsen, at faa Blikket til 
at fæste sig paa Lyssiderne af det, og følgende Brev, som han 
den i6de Februar 1828 sendte ham fra Florents, bærer Vidne derom, 
skjøndt det dog ogsaa et Par Steder bestemt minder om, at Lyset 
har været blandet med Skygge: 

Deres Brev af 2den Februar har jeg modtaget ... og Deres 
hjærtelige Ønske for mit Fremtids -Vel i Fædrelandet. Gid det maa 
gaa i Opfyldelse, saa at Skæbnen vil vorde blid for mig dér. — 
Ligeledes har jeg modtaget Brev fra Danmark, der bebuder mig, 
at jeg maa forlade Italien. Dybt smerter det mig, at mine Kræfter 
ere svundne saaledes, at jeg maa adlyde og se, at Strømmen, jeg 
hidtil med Held kæmpede imod, nu river mig bort, hvor jeg havde 
mit sande Hjem, og fører mig til Norden. Dog, hvad hjælper det 
at klage, jeg har fortjent min Skæbne. Om 14 Dage forlade^ 
jeg Florents. 

Jeg beder Dem herved at modtage min hjærteligste Tak for alt 
Godt, jeg i Deres Omgang, i Deres Hus, Deres Værksteder, ved 
Deres Værker har set, levet og lært, og som paa Livets Vej bestandig 



•) Brevet findes i Bilaget. 

vil være mig et levende Exempel og Rettesnor at gaa efter. Ligeledes 
beder jeg Dem paa det Bønligste om ikke at anse min Taushed og 
Tilbageholdenhed, De i Løbet af lo Aar har beskyldt mig for, som 
et Bevis paa Utaknemmelighed og Uvilje imod Dem, da Aarsagen 
var Mangel paa Evne og Lejlighed; ikke Vilje og Hjærte manglede 
mig. Thi jeg vil hellere være taus som Graven end ved Handlinger 
og Ord forværre Tingenes Gang og Forhold; og ikke kan jeg bebrejde 
mig selv, at jeg har været uvirksom, naar jeg kunde vise mig tak- 
nemmelig, og naar Touren stod til mig at handle. Men betænk, at 
jeg er fattig. De derimod rig, og at det er meget lettere at give, 
naar man har, end at modtage, naar man trænger; at paa Naturens 
store Vægtskaal den Fattiges Skjærv tynger ligesaa fuldvægtig som 
den Riges. — Dog saaledes gaar det os Dødelige — jeg er dreven 
ud af de Forhold, der var mit sande Hjem i lO Aar, hvor jeg kunde 
udvikle mine Kræfter som Konstner og som Menneske, forhjælpe mine 
Konstbrødre paa en taalelig Maade til det Samme, og saaledes for 
herlige en stor Forgænger af Mester og vorde Verden og Konsten 
gavnlig uden Spræl og paa en naturlig Maade. Men i Stedet for at 
nære en skjøn Drøm for Konsten og dens Dyrkere føler jeg Kræfter, 
der kolde og ufølsomme drive mig atter til Norden, og som Graven 
ligger min Fremtid mig for Øjnene. — Jeg beder at hilse Elisa og 
hendes Moder venligst! Sig dem, at Intet smerter mig mere end 
at forlade Italien uden Haab om nogen Sinde at se dem mere. — 
Og nu, gode Thorvaldsen, lev vel! Skulde vi ikke paa Livets afetukne 
Veje mødes mere, saa vær forvisset om, at saa længe Hjærtet endnu 
slaar vældigen imod Væggen, der indeslutter det, følger jeg samme 
Vej og fører samme Sprog, som jeg lærte i Deres Bekjendtskab at 

være naturiigst og rigtigst. 

Deres hengivne 

H. E. Freund. 



Meget svært var det for Freund at forlade Italien, og han skrev 
ikke ét Brev paa den Tid, uden at det gjenlyder af Klager derover. 
I det ovenfor aftrykte Brev til Thorvaldsen høre vi dem, og ofte lyde 
de for Broderens Øren, dog mest fulde af Mismod i det Brev, han 
sendte ham fra Florents, hvori det hedder: »Alt ligger Rom i Bag- 
grunden tilligemed hine gamle Byer, jeg saa i Fjor. Tungt blev det 
mig at forlade et Sted, jeg har saa meget at takke for min Udvikling, 

og hvor mangen skjøn Drøm svævede min Fantasi forbi. Haabet 
smigrede mig indtil sidste Øjeblik, at jeg skulde finde mit Livs 
Virken og Stræben dér. Ikke et ugrundet Haab nærede jeg at 
opnaa, at min Frise blev bestilt i Marmor for at udføres i Rom, 
og en Lykke vilde det have været. Som Ørnen skulde jeg have 
hævet mig til Vejrs paa Fantasiens lette Vinger og gavnet Konsten 
og Konstneme med min hele Kraft. Dog Haabet svandt, og hvert 
Trin, jeg nu gjør, minder mig om, at jeg forlader Italien, (gaaende) 
en usikker Skæbne i Møde : ikke ét Punkt, hvor jeg kan kaste 
Haabets Anker, ingen sikker Havn, (hvor) jeg kan kjølhale den 
forliste Skude og sikre (Tilbagefarten) til Fantasiens, til Konstens 
Fædreland.« 

I Florents opholdt Freund sig indtil 3dje Marts, dels for at nyde 
Konstsageme dér og i Omegnen, dels for at afvente Foraarets Komme, 
der det Aar lod vente paa sig, og som han gjæme vilde have til 
Ledsager paa den lange Vandring, der forestod ham. Under Opholdet 
her gjorde Freund Bekjendtskab med en ung, tydsk Konstner. Det 
var den senere saa ansete Kobberstikker J. Felsing, der paa Vejen 
til Rom var standset dér for at udføre sit berømte Hovedblad efter 
Andrea del Sartos' »Madonna dell* arpie«*). I Selskab med hinanden 
besøgte de Gallerierne og Kirkerne, og der udviklede sig et smukt 
Venskabsforhold mellem de to forskjelligartede Konstnere, og sikkert 
har dette Samliv ofte bidraget til at forjage de mørke Tanker, der 
saa ofte paa denne Tid trængte sig frem i Freunds Indre. Felsing 
beundrede ikke alene dennes konstneriske Skaberkraft, som han lærte 
at kjende af Tegningen efter Ragnaroksfrisen, men han skattede ogsaa 
sin ældre Kunstfælles ædle Karakter højt og modtog paa forskjellig 
Maade Impulser fra ham. Da de saaledes en Gang fulgtes ad for at 
betragte et nyt Værk hos en Konstner, de kjendte, sagde Freund: 
>Vi ville dog se, hvad for en Tanke han har havt med dette.« 
Fra det Øjeblik af, da Felsing hørte denne Udtalelse, der formodentlig 
fik større Vægt ved et betydningsfuldt Tonefald i Stemmen eller 
et udtryksfuldt Blik, var det ham klart, at den aandelige Side af et 
Konstværk var Hovedsagen ved det. Da Freund brød op for at 
drage Nord paa, slog desværre Skilsmissens Time. Felsing forærede 
sin Ven et herligt Prøvetryk af »Madonna deir arpie«**) til Minde om 



•) Kaldes ogsaa »Madonna di S. Francesco«. 
•*) Er af Victor Freund testamenteret til d. kgl. Kobberstiksamling. U. A. 

deres Samliv i det yndige Florents; selv bevarede han i en let og 
elegant Tegning i sin Skitsebog Vennens saa kjære Træk. 

Med Tornystret paa Ryggen, en Knortestok fra et Tjørnekrat 
ved Høsterkjøb i Haanden og et Par Terzeroler i Bæltet forlod Freund 
den 3dje Marts Florents uden at skrækkes for den lange Vandring, 
der først skulde ende indenfor Kjøbenhavns Volde. Det var den Gang 
ikke ualmindeligt, at en Konstner vandrede til Fods som en Haand- 
værkssvend, skjøndt det vel nok var usædvanligt, at han tilbagelagde 
et saa stort Stykke Vej. Freund maatte jo spare, og ligesaa faa 
hans Fornødenheder til Livets Ophold vare, ligesaa mange vare. de, 
han havde som Konstner. Naar han brugte »Apostlenes Befordring«, 
var han ogsaa sin egen Herre, og intet Seværdigt i Naturen eller 
Konsten paa hans Vej kunde undgaa hans Opmærksomhed. I de 
Byer, hvor der fandtes Antikviteter og Mønter, standsede han især, 
men skjænkede dog ogsaa den nyere Konst og Konstindustrien overalt 
sin Opmærksomhed. Længe dvælede han dog ikke paa noget Sted, 
men hastede fremad mod Paris, hvor hans Legeme endelig fik 
ordentlig Hvile efter den lange Vandring. Den havde ogsaa været 
i høj Grad forceret. Siden han forlod Milano havde han ikke undet 
sig mere end én Nats Ro paa hvert Sted, og Dagsmarscherne vare 
i Gjennemsnit 4—5 Mil, ja kunde enkelte Gange endog stige til 
en halv Snes. Da der desuden i Byerne var Meget at se, der ikke 
tillod den trætte Vandringsmand synderlig Ro udenfor Nattetiden, 
kan man forstaa, hvilken Anstrængelse der har været forbunden med 
denne Fodtour, der varede fra 3dje Marts til 19de April, og det er 
højst rimeligt, at denne overdrevne Ødslen med Kræfter har rystet 
hans ellers hærdede Legeme i dets fineste Fuger og maaske givet 
Stødet til Udviklingen af den Sygdom, der desværre altfor tidlig 
skulde ende hans Liv. 

I Paris traf Freund atter sammen med Brøndsted, i hvis aand- 
fulde Selskab han især gjennemgik Møntkabinettet og Antiksamlingerne. 
Det var dog ikke blot de rige Skatte fra Oldtiden og de fremragende 
Repræsentanter for den italienske Cinquecento, der fængslede ham, 
ogsaa Arbejderne fra de moderne franske Skoler beredte ham mangen 
en Overraskelse, og han fik det Indtryk, at der var et mærkeligt Liv 
i Frankrigs Konst. Trods alt det havde Freund dog ikke Lyst til 
at tage Ophold i Paris for længere Tid; thi dér var Fntet for ham 
at lære af de dalevende Konstnere, og han fandt, at den Konstner 
maatte være dum eller blind, der vilde gaa i de Franskes Fodspor 
i Stedet for at øse af selve Kilden. I Skulpturerne var der alt for 

megen Uro, de arbejdede sædvanlig som Gale for at komme bort 
fra Plinthen,* hvorpaa de stode. I det Hele syntes han, at Billed- 
huggerkonsten var bedre under Bonaparte. Om end Arkitekterne i 
de sidste Bygninger, der bleve opførte, vare komne til Erkjendelsen 
af det Rette i Anvendelsen af store, regulære Masser med rolige Linjer 
som i de Gamles Templer og Basilikaer, saa saa det dog maadelig 
ud med Brugen af Skulptur og Farver. Ornamentiken stod ikke i det 
mindste Forhold til det, der skulde prydes, og Bitingen opslugte 
Hovedtingen som hos Romerne. Svære Krandse, tykke Blade havde 
ikke Plads paa den Grund, hvorpaa de vare satte, og man brugte 
Skulptur dér, hvor man skulde anvende Maleri. Lignende Klager 
hører man fra Viollet-le-Duc's Mund, denne i lige høj Grad grundige 
og aandfulde Forfatter, som i sine Skrifter aldrig bliver træt af at 
minde om det Fordærvelige i den Maade, hvorpaa Arkitekternes 
Uddannelse ledes i Frankrig, da den udelukkende baseres paa Studiet 
af den romerske Bygningskonst med fuldstændig Tilsidesættelse af 
den strænge, logiske Udvikhng hos Grækerne. 

Efter flere Ugers Ophold i Frankrigs Hovedstad fortsatte Freund 
sin lange Vandring, der over Strassburg, Miinchen og Dresden bragte 
ham til Berlin i Slutningen af Juli Maaned. Opholdet i denne By, 
hvor han dels fornyede Samlivet med ældre Venner fra sit første 
Besøg dér, dels traf kjære Bekjendte fra Rom, var ogsaa denne Gang 
af stor Interesse for ham, skjøndt han stærkt følte Savnet af Broderen 
Christian, hvem en tidlig Død havde bortrevet fra hans store Virk- 
somhed, der dog fortsattes med megen Dygtighed af den yngre 
Broder Conrad. For at ære den afdøde Broders Minde modellerede 
han et Monument til dennes Grav og valgte dertil en af de smækre, 
opadstræbende Vaser, der i den ældre Tid brugtes af Grækerne til 
Grav -Vaser; ligesom disse var den massiv, og Hanken var for Sikker- 
hedens Skyld ikke udarbejdet fra Halsen. Selve Vasen — støbt i 
Jern — er 2 Alen 21 Tommer og Fodstykket 19V« Tommer højt, 
og begge Partier have simple, skjønne Profiler. Paa selve Vasen ses 
i Relief Norne« Skuld som Valkyrie. Hun er stegen af Hesten, og 
som Gudinden for »Afgjørelsenc læser hun paa Rullen Skæbnens Dom, 
der har afskaaret Livets Traad. Dette Gravminde gjør en fortræffelig, 
kraftig Virkning ved sin alvorlige, antike Holdning, og det synes at 
tilhøre en hel anden Tid end de for Øvrigt pragtfulde og konstnerisk 
udførte Monumenter over Schinkel, Rauch o. A., der omgive det paa 
Kirkegaarden, saa forskjellige ere de baade i Aanden og Karakteren. 



Den i6de September forlod Freund Berlin, og efter at have 
besøgt sin gaoile Fader i Uthlede og Broderen Frederik i Altona 
gjorde han paa Vejen gjennem Fyen en Afstikker til Faaborg for 
at opsøge en kjær Bekjendt fra Rom, Kjøbmand Ploug, af hvis Fader 
han fik Bestilling paa en Døbefont til Byens Kirke. Disse gode 
Venner tillode ham ikke mere at bruge sine Ben, men han bragtes 
som Arrestant — saaledes forekom det ham — pr. Vogn til Nyborg, 
og paa Overfarten til Korsør traf han atter en god Ven, »der tog 
ham paa Slæbetoug som et gammelt romersk Vrag og bugserede 
ham ind ad Vesterport.« 



Freund var altsaa atter i Kjøbenhavn og blev med Glæde mod- 
tagen af alle dem, der havde ventet ham med Længsel, og som 
syntes, at han burde være kommen langt tidligere. Selv var haa 
derimod sikker paa, at han endnu var kommen for tidlig; thi han 
havde en Forudfølelse af, at den samme Lunkenhed og Ligegyldighed,, 
der havde hæmmet hans Stræben i Italien, vilde lejre sig om ham i 
Danmark. Desværre gik hans mørke Anelser — i det Mindste for 
en Del — ogsaa i Opfyldelse, og hvis han ikke sely havde udviklet 
saa megen Iver og havt Venner, der kunde staa ham bi, var Resul- 
tatet vel blevet endnu ringere. Navnlig var det atter nu Collin, der 
med den gamle Trofasthed tog sig af hans Sager. Fremfor Alt 
maatte det være af største Vigtighed for Freund, at hans Stilling blev 
sikrere ved at opnaa den Ansættelse ved Akademiet, han saa længe 
var bleven lokket med. Derfor indgav han kort efter Hjemkomsten 
den sædvanlige Ansøgning og fremstillede de nødvendige Arbejder 
for at blive agreeret, hvad der ogsaa skete den 8de December, og 
han fik til Opgave som Medlemsstykke at udføre Thor. I Begyndelsen 
gik det meget langsomt med denne Figur, men den blev færdig om 
Sommeren 1830, saaledes at den af den foreløbige Komité — J.L.Lund 
og Blomstermaler Fritzsch — kunde stedes til Antagelse. Et Stjærne- 
diadem er slynget om Thors Pande, men for Resten er han frem- 
stillet aldeles nøgen, siddende paa et Pandser, over hvilket et Bjørne- 
skind er kastet. Guden hengiver sig til den efter det strænge Arbejde 
saa velgjørende Hvile; magelig støtter han Hagen til cle over Hammeren 
lagte Arme, men holder dog sit andet vældige Værge, Tordenkilen, 
i højre Haand for at være rede til Kampen, hvis nogen Fare maatte 
nærme sig. Paa Grund af den sammenbøjede Stilling, der frembringer 

en meget stærk Krumning af Ryggen, markere de i høj Grad ud- 
viklede Muskler sig næsten for bestemt, og deres faste, smidige 
Beskaffenhed bidrage i en betydelig Grad til at forhøje det Indtryk 
af Kraft, der udtaler sig i hele Legemets Bygning. Den Maade, 
hvorpaa Konstneren har akcentueret Muskelpartierne paa Skulder, 
Ryg og Arm leder ikke Tanken hen paa Øvelsespladsen for Athleten, 
men snarere paa den Udvikling, der er Resultatet af den stærke 
Spænding og Slappelse, som indtræder, naar Smeden slaar til med 
sin svære Hammer, og at gjengive dette har sikkert ogsaa været 
Konstnerens Mening ved Fremstillingen af den vældigb Kampgud, 
hvis Værge den knusende Hammer netop er. Men netop fordi der 
gaar en intensiv Kraft gjennem hver Del af Legemet, saa man kommer 
til at tænke paa den elastiske, i Hvile værende Bue, fqrbauses man 
over, at Konstneren ikke har givet Hovedet en tilsvarende Karakter; 
det er temmelig udtryksløst. 

Efterat Freund den 27de Juli enstemmig var valgt til Medlem 
og havde aflagt den befalede Ed, skrev Akademiet til Rentekamret 
om Bolig og Atelier, og han vedføjede sin egen Ansøgning efter 
Collins Diktat; thi det var af Vigtighed i Tide at faa sikret sig, 
at hans Vilkaar ikke bleve daarligere end hans Forgængers, fordi 
der havde været Tale om at bortskære det største Værksted og lade 
ham nøjes med et Par Huller af Værelser. 

Over Freund var der paa denne Tid stadig udbredt en Mis- 
stemning, der til Dels hidrørte fra, at det varede saa længe, inden 
han fik Ansættelse ved Akademiet, men ogsaa fra andre Forhold. — 
»Der er en Trevenhed, hvad mig angaar,< skriver han, »som er 
forfærdelig, og næppe ere mine Kræfter tilstrækkelige til, at jeg 
holder det ud. Ikke kan jeg foretage det Mindste, thi Alt er mig 
imod, og (der er) ikke Held med nogen Ting. Jeg handlede vist 
rigtigst, medens det endnu var Tid, (ved) atter at snøre min Randsel 
og styre Syd paa; i 8 Uger er jeg i Milano. I Carrara har jeg 
Arbejde for to Aar og kan altsaa før komme til at arbejde dér end her. 
Min Frise er ikke saaledes paa det Rene, at jeg kan arbejde, og 
Bestillingen er sat paa Skruer, saa jeg er i Hansens Hænder.« 
Den Utaalmodighed , der udtaler sig gjennem disse Linjer, er jo 
forstaaelig nok. Den Heftighed, kan man næsten sige, hvormed 
Freund bestandig higede fremad, og det Had, han havde til al 
Uvirksomhed, gjorde ham det ligefrem utaaleligt, naar han paa alle 
Kanter mødtes af Sendrægtighed og Mangel paa Interesse. Ligesaa 
naturligt var det, at han tabte Lysten til at arbejde videre paa Frisen, 

af hvilken han alt i Rom med den største Omhu havde udført ét 
Parti, de udridende Valkyrier. Thi Valget af et andet Lokale 
nødvendiggjorde betydelige Tilsætninger, der maatte ødelægge den 
kraftfulde Holdning i den oprindelige Komposition, og der var ikke 
Tale om i den Anledning at forhøje den oprindelig nedsatte Sum. 
Fremdeles laa Lukas endnu stadig begraven i Slotskjælderen og 
omtaltes aldrig. Da der desuden ikke var noget som helst Tegn til, 
at et eneste af alle de lovede Arbejder vilde blive ham overdraget, 
fik hans gamle, saa berettigede Mistillid en fornyet Næring og gjør 
en slig modløs Ytring som den ovenfor nævnte forklarlig nok. Dog 
hans Sind kom atter i Ro igjen, og han besluttede ikke at være 
overilet for ikke at faa Skylden paa sin Side, men taalmodig at 
oppebie Efteraaret. Den 26de Oktober valgtes han ^ogsaa til Pro- 
fessor med 9 Stemmer mod i, der faldt paa C. A. Jensen, som 
konkurrerede med til den efter Lorenzen ledigblevne Plads; Dajons 
forblev egentlig ubesat. Nu var det altsaa givet, at han maatte 
slaa sig til Ro, og han tog naturligvis med vanlig Iver fat paa sin 
Embedsgjerning, som det ikke faldt ham svært at opfylde, hverken 
at stille Modellen eller sige sin Mening i Forsamlingen. Samtidig 
begyndte han paa at indrette sine 3 Ateliers, der bleve færdige i 
Løbet af 1830. De vare fortræffelige, men de havde én væsentlig 
Fejl, den nemlig, at de vare tomme. Han haabede dog, at Livet skulde 
begynde at røre sig i dem; thi Liv maatte han have om sig, naar 
han selv skulde leve. Snart meldte der sig et Par Elever, der rigtig- 
nok først skulde oplæres, men dertil var Ingen bedre skikket end Freund, 
og et Aarstid efter indfandt der sig ikke mindre eiKi én Medaljør, 
én Arkitekt og tre Billedhuggere for at høste Gavn af hans Under- 
visning, og skjøndt han selv ikke fandt, at han vidste Meget, var 
der dog Nok til Deling. Da der desuden efterhaanden indløb ikke 
saa faa Bestillinger paa Gravminder og lignende Sager, gik det snart 
fremad, om end kun smaat, Skridt for Skridt, og det varede ikke 
længe, før hans egne Hænder, der hidtil alene havde været i Aktivitet, 
bleve til 8, og Lyden af Værktøjets > Hamren og Klapren« var 
den smukkeste Musik i hans Øren. 

De første Arbejder, han foruden Medlemsstykket tog fat paa, 
vare tvende Bestillinger, som han tilligemed den paa Døbefonten 
havde bragt hjem med fra Rejsen. Under sit Ophold i Altona var 
det nemlig blevet ham overdraget at udføre en kolossal Byste af den 
afdøde Første Borgmester, Caspar Siegfried Gåhler, der havde gjort 
sig meget fortjent af Kommunen dér. Desuden skulde han til en 

Kjøbmand Arnemann udføre et Gravmonument, hvormed han i 
Kjøbenhavn aabnede sin betydelige Virksomhed i denne Retning, 
der skulde bære Vidne om Konstens overalt forædlende Indflydelse. 
Først i 183 1 blev Gåhlers Byste færdig i Marmor*). Den er noget 
over naturlig Størrelse og minder i Opfattelsesmaaden om Ingemanns 
mærkelige Byste. Et slaaende bevægeligt Liv gjennemtrænger det 
karakteristiske Hoved, der ikke har stygge, men uregelmæssige For- 
hold af den Slags, som en Konstner med Held kan benytte til at 
fremhæve Ejendommeligheden i Udtrykket. Denne Byste hører til 
dem, hvor man uden at kjende Personen føler sig overbevist om 
Ligheden, fordi man faar et bestemt Billede af en skarp udpræget 
Individualitet. Det er netop dette Individuelle, som Konstneren har 
vidst at give helt ud ved at lægge Eftertrykket paa enkelte Punkter, 
som den dygtig formede Mund med den opkastede Overlæbe, de let 
bevægelige Næseboer, det stærkt underarbejdede Øjenlaag og den ud- 
hulede Profil, alt det er af stor Virkning, set i den rigtige Distance, 
og selve Stillingen, der udtrykker en øjeblikkelig Bevægelse, under- 
støtter ogsaa det stærkt koncentrerede Indtryk, som dette Arbejde 
fremkalder. 

Medens denne Byste blev til, overdroges det 1830 Freund at 
gjøre tvende andre Byster af Mænd, han — endskjøndt paa hel for- 
skjellig Maade — havde staaet nær. I Anledning af Konferentsraad 
Hansens Embedsjubilæum skulde hans Byste i Marmor opstilles i 
Akademiets Forsamlingssal, og det blev Freund, der skulde gjøre den. 
Det maa have været højst blandede Følelser, hvormed Freund har 
udført den, da han jo maatte føle alt Andet end Kjærlighed til denne 
Mand, der havde behandlet ham saa hensynsløst. Men de Tanker, 
der ere gaaede igjennem Freunds Hoved ved denne Lejlighed, naar 
han saa ofte maatte være sammen med ham, havde naturligvis ikke 
faaet Magt til at gjøre Haanden usikker og famlende. Hans person- 
lige Følelser fik ikke Lov til at trænge sig frem under Udførelsen; 
da var det kun Konstneren, der førte Ordet, og Udtalelsen havde 
Fynd og Klem; Intet af det, der havde bevæget sig i Freunds Indre, 
anes i den fortræffelige Byste, skjøndt de uædle Ansigtsformer næsten 
faa noget Grimaceagtigt ved den Maade, hvorpaa de markeres ved 
dybe Furer og Folder. Det livlige, om end noget stramme Muskelspil 
taler om Fasthed i Viljen, men tillige ogsaa paa en ubarmhjærtig 
Maade om absolut Mangel paa Følelse. Den anden Byste var Biskop 



*) En Afstøbning findes paa d. kgl. Malerisamling. 

Miinters. Denne milde, tolerante Gejstlige og fortjenstfulde Lærde 
var død den 9de April , og hans Træk skulde i Marmor pryde det 
Værelse, hvor Konsistorium plejede at samles. Bysten blev foruden 
eftei- Masken udført efter et Portrait af Hornemann og sagdes at 
ligne udmærket. 

Oehlenschlæger fortæller, at Freund skal have benyttet Søsteren 
Friederike Bruns Øjne til Broderens Byste, men denne Paastand er 
dog vistnok kun en noget dristig poetisk Hyperbel. Denne Byste 
kan i Overfladens bløde Behandling staa ved Siden af Wagners; men 
hvor forsl^ellige ere de dog ikke? Det er hos Wagner, som om Livet 
med en øjeblikkelig, uimodstaaelig Magt trængte sig gjennem de 
svære Former og tildelte dem en Friskhed, saa at man tror at for- 
nemme Hudens fugtige Glands, medens Livet i Miinters Hoved ved 
Siden heraf synes givet paa anden Haand, som var det en Død^ 
der var vakt til Live igjen, — maaske en Indflydelse fra Masken — 
men naar man bliver ret fortrolig med den, mærker man dog, hvor- 
ledes det Liv, der syntes skjult, ytrer sig igjennem den uendelig 
gode Tegning af alle Hovedtrækkene, og som, idet det forstærkes 
om den let krummede Læbe, forraader Aandens fineste Bevægelser. 

En tredje Byste, der blev udført omtrent et Aarstid efter, skyldtes 
dog ikke nogen Impuls udvendig fra, men en indre Hjærtens Trang. 
Det var Bysten af den gamle Arkitekt, den Gang Justitsraad, Friis,, 
som altid med saa stor Redebonhed havde rakt Freund en hjælpsom 
Haand i den undertiden noget trange Tid, da Freund tilligemed 
Brødrene med smaa Midler kæmpede for at komme frem og faa den 
nødvendige Udvikling. Den Gang han, som han betegnende kaldte 
det, »lavede den spartanske Suppe« til F*em, kunde han altid finde 
et Tilflugtssted ude i Rigensgade, hvor de knejsende Lindetræer 
skyggede over det gjæstfri Hus. Og den Venlighed, som han i de 
Dage mødte dér, stod øverst paa hans Liste over de Erindringer^ 
han med Taknemmelighed gjemte paa, og da derfor den gamle Ven 
afgik ved Døden i Oktober 1831, følte Freund Trang til at gjøre 
hans Byste. Friis, som bortrykkedes pludselig, havde været hos 
Freund 2 Dage forinden, og Billedet af den herlige Mand stod derfor 
saa skarpt for Konstneren. Dette maa. sikkert have bidraget til at 
frembringe det friske Liv, der udmærker Bysten. Man skulde ikke 
tro, at den var gjort efter Masken; her kom Freunds ualmindelige, 
sikre, konstneriske Hukommelse ham til Hjælp. 

Noget senere end disse Byster, i Efteraaret 1833, falder Udførelsen 
af Collins, som Freund gjorde med en Kjærlighed, der svarede til den. 

han bar til denne Mand, der havde været den trofasteste Ven for ham. 
Han skriver til Broderen den 17de December 1833: »Jeg har 
modelleret Collins Byste, og det lader heldigt — det er et Hoved, 
som om det var en Romers fra den gode Tid.« Behandlingsmaaden 
danner en fuldstændig Kontrast til Hansens Byste, lige saa stor som 
den, der har været mellem de to Mænd, hvis Indflydelse paa Freunds 
Skæbne var diametralt modsat: den Ene hæmmende, den Anden 
fremmende. En alvorlig Sjæls mandige Udtryk taler ud af den vel- 
dannede Mund, og et virksomt Livs kraftige Stræben hviler over de 
svære Bryn, der afgive et fremtrædende Fundament for den brede 
Pande. Men det Elskværdige, Følelsesfulde i Karakteren træder 
mildnende til og synes at blødgjøre alle Formerne, saa at et smukt, 
fint nuanceret Liv overalt bryder frem og lader et roligt Skjær af 
Virkelighedens Glands falde over de bevægelige Træk. Freund vilde 
ikke overlade til Andre at udføre denne Byste i Marmor; derfor 
tilsidesattes den stadig for andet Arbejde, saaledes at den endnu 
ikke var færdig ved hans Død og blev først fuldendt af Bissen 
i Efteraaret 1840. — Blandt andre Byster, som Freund gjorde i de 
følgende Aar, er den af Godsejer Jacob Scavenius til Basnæs ligesaa 
karakteristisk som flygtig behandlet. I Admiral Carl Adolph Rothes 
Byste fra 1837 ^^ det derimod ikke lykkedes ham fuldstændig at 
Qærne Masken, og med Frihedsmanden Johannes Hages var Freund 
ikke selv tilfreds. 

Blandt Kvindebysterne fra hans Haand maa navnlig hans Hustrus 
fra 1834 fremhæves, fordi den er et Bevis paa, at hans Modellerstok 
ogsaa formaaede at give de ungdommelige, kvindelige Formers fine 
Linjer med de hartad umærkelige Overgange, og blandt Barnebysterne 
hans lille Slægtning Camilla v. Wiirdens, som viser, at selv spæde 
Former kunne bringes til at opfylde Plastikens Fordringer. I en 
anden Bamebyste fra samme Aar, 1834, Henriette Rawerds, er det 
barnlige Udtryk pointeret paa den yndefuldeste Maade. 

Vi komme nedenfor til at nævne et Par af de Portraitmedaljoner, 
som Freund udførte for at benytte til Gravmonumenter, og vi skulle her 
i denne Forbindelse blot omtale de to, som maaske ere de interes- 
santeste. Den ene er Rahbeks Medaljon, der udførtes 1833 og 
brugtes til hans Mindestøtte. En energisk Modellering gjengiver 
fortræffelig den fyrige Olding, der altid beholdt Noget af Ynglingens 
Friskhed, og som gjæme færdedes mellem deri muntre Ungdom. 
Der findes i hans Hoved Alderdommens Mærke, de slappere, ubestemt 
rynkede Former, men gjennemtrængte af et usædvanligt Liv, som 

især trænger sig frem paa en følelsesfuld Maade om de bløde Partier^ 
der omgive det aabne, sjælfulde Øje. Det andet Arbejde, der ud- 
mærker sig ved en lignende Styrke i det konstneriske Foredrag, er 
den Portraitmedaljon, som Freund udførte i 1838 af Skotten M'Donald 
for at benytte den til hans Figur paa Gravmonumentet over hans 
Hustru. Den blev gjort paa én Formiddag og bærer Mærke af at 
være undfangen og udformet paa én Gang, men hvor hurtig Haanden 
end har arbejdet, har den dog med fast Tag præntet Viljens Energi 
om de sammenpressede Læber og med urokkelig Fasthed, ja næsten 
Haardhed skaaret Profilens Linje. 

Betragtningen af Freunds Byster er i høj Grad lærerig, og skjøndt 
deres Tal jo ikke er stort, er der dog ogsaa ved dem Lejlighed til 
at klare hans konstneriske Ejendommelighed og vise, hvor aldeles, 
selvstændig han staar ogsaa paa dette Omraade, hvilket tydeligst 
fremgaar af en Sammenligning med andre Konstneres Arbejder i 
denne Retning. Ved Thorvaldsens Byster gribes man især af den 
aandrige Opfattelse af Personligheden; i den Henseende staar Thor- 
valdsen højere end nogen Anden, og han har et vidunderligt Greb 
paa at se Alt under den Synsvinkel, som netop den enkelte Person- 
lighed fordrer for at vise sig sand og ejendommelig, og det, hvad 
enten han skal give et saadant Hoved som Metternichs, gjennemfuret 
af Tankens fineste, subtileste Lyn, eller en rejsende Englænders smalle 
Ansigt, hvor Individualiteten markeres af Næsens skarpe Ryg og Kind- 
skj æggets svulmende Totter. Thorvaldsen valgte ikke alene Hovedets 
Holdning og Halsens Stilling, men han lagde ogsaa Vægten snart 
paa Øjet eller Munden og snart paa Minespillet i det Hele, alt 
eftersom Personligheden syntes ham at fordre det; selv Ansigtets 
Uregelmæssigheder og Tilfældigheder benyttede han for at naa sit 
Maal, og vi ere nær ved at tro, at han en enkelt Gang maaske har 
lagt for stor en Akcent paa en saadan Afvigelse fra det Normale for 
at udhæve et særskilt Træk i Karakteren. Ja endog den Lethed, 
hvormed han varierer sin Behandlingsmaade, den større eller mindre 
Gjennemførelse lige indtil en skitsemæssig Behandling, naar den er 
tilstrækkelig til at fastholde et sparsomt Liv, der fattes et dybere 
eller rigere Indhold, maa tjene dette Hovedøjemed. Men en saadan 
Underordnelse af den ydre Form, der undertiden kan paabydes af en 
konstnerisk Økonomi, kan stundom hos Thorvaldsen dog blive til 
en Mangel, og den store Lethed, hvormed Formen blot tangeres, 
kan gjøre et tilsvarende Indtryk. 

Gaa vi over til Bissen, som Høyen har kaldet vor største 
Portraitist, da møder der os i hans Arbejder en bestemt Gjengivelse 
af det, der er det Væsentlige hos Personligheden, og lige saa sikkert 
som hans konstneriske Blik ser, hvad der bor i Menneskets Indre, 
og som giver ham hans egentlige Særpræg, lige saa sikkert formaar 
hans Haand at fremhæve alle Hovedformerne, hvorigjennem det Usyn- 
lige faar synligt Liv, og der er en ligelig Overensstemmelse til Stede 
hos Bissen imellem disse to Virksomheder: hvad hans Sjæl opfatter, 
reproducerer hans Haand, hverken mere eller mindre. Derved frem- 
kommer en Totalitet, som altid slaar En hos Bissen, og for at lade 
den virke saa kraftfuld og klar som mulig ofres gjærne en eller 
anden Enkelthed, der næppe mærkes i Naturen, men som i Konsten 
kunde gribe forstyrrende ind. 

Freunds Fremgangsmaade er derimod som oftest en hel anden. 
Han giver de enkelte Former paa en bestemt udpræget Maade og 
vækker et fyldigt Liv ved at lade det bryde frem og gjennemtrænge 
mangen en Detail, som Bissen ikke tillod at gjøre sig gjældende. 
Naar Øjet er blevet fortroligt med den Maade, hvorpaa Freund udfører 
et Hoved, idet han ligesom lader os se hver Muskel, hver Hudfold 
i dens Udspring, da kommer man let til at savne et vist Relief i 
Bissens Arbejder; man kunde f. Ex. ønske, at et saa fint og skjønt 
opfattet sjæleligt Liv som det, der viser sig flygtig i H. C, Ørsteds 
Byste, blev fastholdt af mere afgrændsede, mere plastisk virkende 
Former. Medens derfor den enkelte Form hos Freund kan markere 
sig med for stor Selvstændighed, kan den hos Bissen tegne sig for 
svagt; det er hos denne, som om Overfladen af Bysten blev noget 
nivelleret, Og Følgen deraf bliver en Ensformighed, som gjør, at 
visse Hoveder, især skjæggede, komme til at ligne hinanden. For 
at faa en harmonisk Helhed frem giver Bissen Afkald paa mangen 
en Virkning i det Enkelte, medens Freund derimod ikke altid opnaar 
en saadan rolig Enhed, ikke altid formaar at samle sine talrige, i 
høj Grad livfulde Momenter under et dominerende Synspunkt. Men 
til Gjengjæld har Freund det i sin Magt at levendegjøre Formen, 
Kjødets, Muskelens Masse, saaledes at Stenens Overflade forflygtiges 
og virker paa den mest illusoriske Maade, og dette umiddelbare 
Formliv, som vi især saa ved Ingemanns Byste, mangler Bissen, 
hvormeget sjæleligt Liv han end kan have. 

En anden berømt Konstner, Rauch, har ogsaa, ligesom Freund,, 
en vis Tilbøjelighed til at fremhæve enkelte Partier i Ansigtets Mu- 
skulatur, men han gjør det paa en plump, overdreven Maade, samtidig 

med, at han ignorerer andre Punkter, og det skorter ham paa virkeligt 
Liv. Rauch kan nok gribe Udtrykket i et Hoved i sin Almindelighed, 
ligesom han med Skarphed afgrændser Formernes Flader og Kon- 
turer, men han naaer aldrig saa vidt som Bissen i at fremstille en 
levende Personlighed; denne bliver meget mere under hans Haand 
til et Slags psykologisk - anatomisk Præparat, og sammenlignede 
med Freunds ere hans Byster kun — kolde, livløse Masker. 

Men inden vi gaa over til at omtale de andre Arbejder, der 
foruden Bysterne saa Lyset ved hans Haand, maa vi dvæle lidt ved 
en speciel Retning, der strax efter hans Hjemkomst havde beskæftiget 
ham. Det var hans Virksomhed for at faa Indflydelse paa Stempel- 
skæringen i Danmark; og han havde jo i sin egen praktiske Ud- 
dannelse den bedste Støtte ved Gjennemførelsen af sine konstneriske 
Ideer. Allerede paa Hjemvejen havde han i Altona alvorligen talt 
med sin Broder om Muligheden af at forskjønne de danske Mønter, 
der jo vare tarvelige nok, og Collin, som bifaldt deres Anskuelse i 
den Retning,, havde udbedt sig de fornødne Data for at kunne fore- 
lægge dem til Approbation. Denne Reformation, hvis Gjennemførelse 
tænktes at skulle omfatte alle Mønter, baade i Guld, Sølv og Kobber, 
viste sig alt i Udmøntningen af ^/a Species for Lauenborg, og man 
sporer baade i den kraftige Betegnelse af Hovedets Træk og i Bryst- 
partiets højere Relief og skarpere Tilsnit, at Freunds erfarne Haand 
har vejledet Stempelskæreren. Men det var foreløbig vist ogsaa det 
eneste praktiske Resultat, der vandtes, skjøndt det af forskjellige 
Udkast ses, at Freund har havt helt andre Ideer: en siddende Dan- 
mark skulde smykke Reversen af Specien, en gaaende Løve, der 
tager sig saa prægtig ud paa Velias Mønter, skulde anvendes paa 
^'2 Species; og den springende Hest vilde have været langt mor- 
sommere paa Lauenborgs Mønt end Brøken i Egekrandsen. Og 
lige saa lidt som Freund kunde tilfredsstilles i denne Retning ved 
det, der skete, især da man aldeles intet Hensyn tog til hans 
bestemte Anmodning om i det Hele at gjøre Mønternes Diameter 
saa lille og Relieffet saa højt som muligt — en Regel, der fulgtes i 
Grækernes skjønne Periode — lige saa lidt kunde den egentlig 
konstneriske Udførelse gjøre det, thi dertil havde andre Stempel- 
skærere været fornødne end de, Mønten brugte. De kunde kun 
betragtes som en øjeblikkelig Nødhjælp, men kunde ikke due til 
Noget, naar den Tid kom, da sand Konst krævedes, hvorpaa Freund 
arbejdede af al Magt; først da andre dygtigere Kræfter bleve 
benyttede, kunde der tænkes derpaa. Den Gang fandtes nemlig 

her i "Landet ingen Medaljør, der var værdig til at kaldes Konstner, 
og da Akademiet indsaa, at der burde drages Omsorg for at uddanne 
en saadan, opfordrede dets Præses en ung Mand, Christen Christensen, 
der med Dygtighed havde gjennemgaaet Akademiet og vundet dets 
Medaljer som Billedhugger, til at hellige sig Stempelskæringen. 
Christensen gik ind herpaa, og efterat have vundet Præmien, der 
var udsat for i Vox eller Ler at udføre Reversen til en Jubilæums- 
medalje over Hansen, tog han i Freunds Atelier fat paa Skæringen 
af Stemplerne til Medaljen. Forsiden udførtes nøje efter Freunds 
Byste af Hansen, medens Bagsiden fremstiller AAitekturen, som 
forener Billedhugger- og Malerkonsten , og efter løse Udkast at 
•dømme synes Freund at have vejledet Medaljøren i Hovedtrækkene. 
Vel er der endnu nogen Tunghed over Reversens Figurer og en 
vis Sløvhed i Førelsen af Gravstikken, men Freund fandt dog, at 
Christensen i den ikke lange Tid, han havde brugt til at uddanne 
sig hos ham, havde gjort overordentlige Fremskridt, og Genien paa 
Reversen af den store Prismedalje for de Massmannske Søndags- 
skoler, der udførtes 183 1 efter Freunds Mønster, peger i Behand- 
lingen hen paa den større Lethed og det friere Snit, som Konstneren 
senere opnaaede. I Juli 1831 begav han sig, ledsaget af Freunds 
varmeste Ønsker, paa en Udenlandsrejse, og denne glemte heller 
ikke nu den unge, begavede Konstner, som han med saa megen 
Interesse havde taget sig af, men skaffede ham ved ColUns Hjælp 
flere Arbejder, nemlig Adversen til Medaljen for Landhusholdnings- 
selskabet, Medaljen, der blev slaaet i Anledning af en ny Komets 
Opdagelse af Jean Gomart, og senere den, der prægedes i Anledning 
af Kongens Helbredelse. Til de to sidste var der af Freund gjort 
Udkast, som sendtes til Konstneren i Rom og bleve fulgte af ham 
ved Udførelsen. Den skjønne Tanke at lade Urania med en livfuld 
Bevægelse pege paa Kloden, hun holder i Haanden, medens hendes 
opadskuende, begejstrede Blik søger dens Bane paa Himmelen, 
skyldes rigtignok Freund, men til Gjengjæld har Medaljøren forstaaet 
med let Haand at fremstille den yndefulde Muse og at give Legemets 
Former ligesaa bløde som Klædebonnets Folder, skjøndt Karakteren 
af Blødheden er saa forskjellig. Christensen sendte dette Arbejde 
hjem og modtog af Freund en aabenhjærtig Kritik, som han lagde 
sig saaledes paa Sinde, at den anden Medalje, han skar efter Freunds 
Tegning, blev et lille Mesterstykke, hvad Gjennemførelsen angaar, 
saa vel i Henseende til den gamle Konges Hoved, der bærer Sporene 
af den overstandne Sygdom, som til Reversens smukke Komposition. 



l62 

Denne er aldeles antik. Kongestadens mægtige Skikkelse med Mur- 
krone og rigt Klædebon træder frem for Hygiæas Statue og gyder 
Indholdet af Offerskaalea paa det brændende Alter. Det Store i 
Kvindeskikkelsens Karakter og Holdning skyldes Freunds Udkast, 
men Christensen har vidst at udføre, hvad der blot var antydet, paa 
en højst virkningsfuld Maade, .og Behandlingen af det side, lette 
Klædebon, hvori Figuren er indhyllet, er gjort med den højeste 
Grad af Finhed, uden at Konstneren paa nogen Maade forfalder til 
Smaalighed. Derimod er det Skade , at Medaljøren har forladt det 
for Situationen ' saa karakteristiske Træk hos Freund , som lader 
Armen og Haanden mere skjules i Peplosens fyldige Folder, ganske 
som det kan ses flere Gange i Kaneforernes Procession paa Parthe- 
nonsfrisen. Maaske har han tvivlet pm en heldig Løsning af dette 
vanskelige Motiv. Paa Medaljen, der blev slaaet til Minde om Thor- 
valdsens Hjemkomst, er Christensen gaaet et Skridt videre, og hvor 
skjønt dette Arbejde paa mange Punkter end er, er det bløde, 
flydende Draperi paa Danmarks siddende Figur udført for pynteligt 
i Anlæget, og der fattes den Alvor i Foldernes Linjer, som er saa vel- 
gjørende paa det tidligere Arbejde. Ligesaa mangler Kompositionen, 
hvor sindrig den end er fra Tankens Side, ogsaa den strængere Hold- 
ning i Stilen, der egentlig aldrig tør mangle i disse smaa Monumenter, 
og som altid fandtes i hans Medaljer, naar Freunds faste, kraftige 
Haand havde lagt Grunden, hvorpaa Medaljøren opførte sin ellers 
saa harmoniske Bygning. Forresten bør det dog bemærkes, at den 
afrundede Komposition, der unægtelig har et noget malerisk Sving 
i den yppige Fremstillingsmaade , som passede bedre til en Kame 
eller Intaglio, svarer til den rige Bort af Thorvaldsens forskjellige 
Arbejder, der omslutter den, og som gjør dette Arbejde til en af 
de pragtfuldeste moderne Medaljer; men et andet Spørgsmaal er 
det, om vi ikke allerede i Manglen paa et vist Maadehold i det 
Dekorative ere udenfor de rette Grændser for denne Slags Plastik, 
som, hvor ringe Dimensionerne end ere, dog er og bliver monu- 
mental. Hvor smagfuld er denne Medalje dog ikke lige over for saa 
mange fra den nyeste Tid, der have set Lyset f. Ex. i Frankrig 
eller Belgien, hvor der ingen Respekt piere findes for nogen som 
helst Love, enten de skrive sig fra Stilen eller Stoffet. 

Christensen var dog ikke den eneste Elev, som F'reund havde 
i Stempelskærerkonsten. Foruden Nordmanden Middelthun, hvem 
han havde gjort sig al mulig Umage for at skaffe en Plads paa 
Akademiet, og som havde faaet Undervisning af ham i hans Hjem, indtil 

han var dygtig nok til at komme til Norge for at blive Gravør, var 
der ogsaa en anden Billedhugger, Frederik Krohn, der var jævn- 
aldrende med Christensen, og som ligeledes, paa Prinds Christians 
Opfordring, fra 1829 af havde lagt sig efter Stempelskæring. Han 
havde først henvendt sig til Freunds i sin Tid heldigere Konkurrent 
til Kroningsmedaljen , men da denne afslog at tage sig af hans Ud- 
dannelse, henvendte han sig til Freund, et Bytte, han stod sig godt 
ved, og Freund delte sinf Opmærksomhed mellem begge de unge 
lovende Konstnere. Freunds direkte Indflydelse ses alt i et Arbejde 
fra 1834, i Jubilæumsmedaljen i Anledning af Frederik den Sjettes 
halvtredsindstyvende Regeringsaar, hvis Revers udførtes efter hans 
Model. Freund fandt ogsaa til denne Opgave et indholdsrigt For- 
billede i den antike Fremstillingskreds. Det lykkedes ham atter her 
paa en utvungen Maade at overføre Grækernes Betragtningsmaade 
paa Nutidens Forhold. Naar man ser paa Reversen af Jubilæums- 
medaljen, synes det at være saare naturligt, at Pallas Athene, 
alvorlig og dog mild som en Fyrstes værdige Fostermoder, fører den 
unge Regent hen for at gribe Krone og Scepter, der ligge paa 
Alteret. Fra Homer er man saa fortrolig med hendes Egenskab 
som Telemakos' Mentor og Beskytter, at man ikke forundres over 
her at se den unge Fyrste gjøre sit første vigtige Skridt ved hendes 
sikre Haand. 

Ligeledes til Medaljerne i Anledning af Trehundredaarsfesten 
for Reformationens Indførelse gjorde Freund Skitserne, og han mo- 
dellerede med megen Omhu sine Kompositioner i store Medaljoner, 
for at Christensen og Krohn kunde arbejde efter dem. Paa Reversen 
til den Medalje, der bærer Christian den Tredjes Portrait, ses Dan- 
mark slutte en trofast Forening med Reformationen, hvem hun rækker 
Haanden over Alterbordet. Begge Skikkelser ere lige ædle, men 
højst forskjellige i Karakteren. Over Religionen, en stille, indadvendt 
Figur, er der udbredt en velgjørende Ro og Fred, der paa en dejlig 
Maade ikke alene udtaler sig i den uforstyrrede Ligevægt i Legemets 
Holdning, men ogsaa i det bløde, folderige Draperi, der i milde, 
harmoniske Linjer slutter sig tæt om den alvorlige, fromme Skikkelse. 
Danmark, der har Scepter i Haanden og Kornax om Hovedet, er 
mere livlig i Miner og Lader, og det endnu noget urolige Foldekast 
passer til den hurtigere Bevægelse i den kraftige Figur. Modsæt- 
ningen mellem Kvinderne, der repræsentere de to forskjellige Riger, 
det jordiske og det, som ikke er af denne Verden, er særdeles skjøn. 
Danmark, der i sig baade forener Styrke og Adel, faar dog et Anstrøg 

af Verdslighed lige over for Reformationens ophøjede Skikkelse, der 
tavs og lydløs bærer Præget af den evige Sandheds sejrende Magt, 
der virker i det Skjulte som i det Aabenbare. — Paa den anden 
Medalje, hvis Avers bærer Frederik den Sjettes Brystbillede, er Re- 
formationen fremstillet siddende, med Bibel og Palmegren i Hænderne, 
for at betegne, at den har fæstet Bo og udbredt Velsignelse over 
Landet. Nedenunder tvende Krandse omkring Aarstallene 1636 og 
1736 paa Baggrunden fæster det staaende Danmark en Krands om- 
kring Aarstallet 1836. Danmark har en mere matroneagtig, modnere 
Skikkelse — Erfaringer ere høstede i de mange Aar — medens 
Reformationen er den samme tæt tilhyllede, indadskuende Kvinde 
med den vidunderlige Ro udbredt over sit Væsen. Krohn har i sit 
Arbejde heldig vidst at undgaa den Tørhed, der undertiden er frem- 
herskende i hans ellers bestemt tegnede Hoveder eller Figurer, men 
hans Stræben efter at naa den mærkelige, af det friskeste Liv 
gjennemtrængte Blødhed, der findes i Freunds Model, har frembragt 
en vis Sværhed*), der dog er mindre i den smukt og harmonisk 
behandlede siddende Figur, men som bliver iøjnefaldende lige over 
for Christensens sikre og paa hvert et Punkt ligelig gjennemførte 
Behandling af de folderige Klædebon, der paa en pragtfuld, men 
højst forskjellig Maade indhylle de to Figurer. Christensen slutter sig 
i sit Arbejde til den Karakter, han havde anslaaet i >Helbredelses- 
Medaljent, der dog maaske staar højest i den aandfulde Udførelse 
af Draperiet, som ellers saa let kommer til at spille en for frem- 
trædende Rolle hos Stempelskærerne , saaledes at man ofte ved 
Betragtningen af Medaljer uvilkaarlig beskæftiger sig mest dermed 
og glemmer at have Opmærksomheden henvendt paa hele Figuren. 
Det er muligt, at man i et saadant Arbejde af Christensen, hvor 
han heldig var gaaet ind paa det, Freund vilde, kan faa en Anelse 
om, hvilken Vej denne vilde være slaaet ind paa, hvis han havde 
udøvet Stempelskærerkonsten efter sit Ophold i Italien. Men hvad 
Betydning Freunds plastiske Sands havde for Christensens Arbejder, 
og hvor meget de skyldte ham, enten hin leverede ligefremme 
Modeller, som ved de fleste Lejligheder, eller Tegninger til det, 
der skulde gjøres, ses maaske bedst ved at sammenligne den 
staaende Arete fra Medaljen for Adam Vilhelm Hauch med Apollo- 
figuren til Kristiania Universitets Stempel. Der er en paafaldende 

Stempler, saaledes som han fandt det ønskeligt. 

Kontrast mellem Apollos trinde og runde Former, der se saa kvind- 
agtige ud under det tynde med fine Folder afdelte Klædebon, og 
Aretes brede og fyldigt modellerede Legeme, i hvilket man endnu 
føler den elastiske Bevægelse, der er gaaet forud, inden det endnu 
havde indtaget den hvilende Stilling, idet Arete standser, støttende 
sig paa den sænkede Landse. Figurens høje, kraftige Relief frem- 
bringer en ganske anderledens livlig Virkning end den pæne, blød- 
agtige Behandling af Apollo. Ved Betragtningen af Freunds Model 
til denne Revers er det mest Slaaende den store Bøjelighed og den 
naturlige Bevægelse, hvormed det fyldige, bløde Klædebon har lagt 
sig over Legemet, hvis Underparti er skudt noget frem. Motivet er 
egentlig i sin Karakter aldeles malerisk, men i sin Udfoldning dog 
saa fuldendt plastisk. Det var et Vovestykke, som faa andre Billed- 
huggere end Freund vilde være sluppen godt fra. I Medaljen aner 
man knap denne ejendommelige Finesse; der maa hele Modellens 
umiddelbare Friskhed til for til Fulde at føle Skjønheden af dette 
Punkt, og Christensens Behandling af det pompøse Draperi er 
uheldigvis faldet noget flovt og ubestemt ud; han kan ellers være 
heldigere. Ogsaa Aversen til Medaljen, Hauchs Hoved, gjordes efter 
Freunds Model, som desværre er slaaet itu, men Christensens Arbejde 
viser, at den i blød, levende og dog kraftig Formgivning har staaet 
ved Siden af det Bedste, Freund har gjort i den Retning. 

Der var imidlertid endnu en tredje Konstner, der kom til at 
høste Gavn af Freunds overlegne Kyndighed i den Retning, som vi 
her omtale. Det var en Søn af Freunds gamle Ven, J. Conradsen, 
der jo havde havt Fortjenesten af at bringe Freund ind paa den 
Vej, der skulde føre ham til Konsten, og hvorved han nu skulde 
blive i Stand til at danne en hel lille Skole. H. Conradsen var en halv 
Snes Aar yngre end de to Andre og kom tidlig til at arbejde i 
Freunds Atelier, medens hans Fader, som naturligt var, havde lært 
ham at gravere. Da han under Freunds Vejledning havde udført et 
Stempel efter en syrakusisk Mønt, blev det i 1836 overdraget ham 
at gjøre Medaljen >Pro Meritis«, paa hvilken Faderen allerede i 183 1 
havde faaet Bestilling og begyndt at skære. Freund havde modelleret 
en siddende Abundantia til Reversen for at gjøre Sit til, at Medaljen 
kunde blive saa god som mulig, og han havde ogsaa det Haab, at 
den efter det Udførte at dømme vilde blive det bedste Arbejde, den 
ældre Conradsen havde gjort; hvad der rigtignok ikke vilde sige saa 
særdeles meget, da denne aldrig bragte det til noget Betydeligt som 
Medaljør. Faderen opgav imidlertid Graveringen helt, og Sønnen 

gjorde derfor begge Stempler fra Ny af, idet han meget nøje fulgte 
Freunds Model. Denne er meget omhyggelig gjennemført i en 
temmelig stor Maalestok/og det lykkedes den unge Konstner i rene, 
sikre Snit, der hverken mangle Følelse eller Karakter, at gjengive 
Originalen paa en saare heldig Maade, som især er beundringsværdig, 
naar man husker, at det er den første Medalje, hån udførte. Vel har 
Freund hentet Forbilledet til sin skjønne Figur fra den bekjendte 
Fremstilling paa de romerske Kejsermønter, men den er dog snarere 
inspireret af Konsten paa de græske Mønter, hvorpaa Hovedets 
Beklædning og Smykkerne ogsaa pege. Gudindens Holdning er 
alvorlig, og en rolig Harmoni viser sig i alle Legemets skjønne 
Linjer. Overflødighedshornet hviler i hendes venstre Arm, og med 
den højre, fremstrakte Haånd har hun fra et elegant Bord foran 
sig taget den fine Krands, som hun rækker frem for dermed at 
hædre Fortjenesten. Den faste Konstnerhaand, der føles i den kraft- 
fulde Modellering af Hoved og Hals, i den sikre Holdning, i den 
imponerende Kvindeskikkelses hvilende Stilling, og den slaaende, 
skjønne Modsætning mellem det bredt anlagte, glatte Overklæde og 
det krusede, foldede Stof i Tunikaen ere Hovedpunkter, der bevirke, 
at maaske næppe nogen anden af Freunds Medaljekompositioner kan 
give en Forestilling om, hvad han paa dette Omraade forstaar ved 
plastisk Stil, og hvorledes han baade i Aand og Form gjennemfører 
det paa hvert et Punkt, og der findes vel knap nogen moderne 
Figur, der kan være en forstaaeligere og bestemtere Talsmand for 
den Sandhed, der ligger i den græske Konsts Love, især dem, der 
ere prægede af en strængere Karakter, og samtidig er dog Frem- 
stillingen saa let at fatte for Nutiden. 



Vi vende atter tilbage til Freunds Virksomhed i Begyndelsen 
af Trediverne for at se, hvori den endvidere bestod. At den ikke 
svarede til Freunds varme Ønsker, have vi alt berørt, og af de 
hyppige Klager i de fortrolige Breve til Broderen kan man se de 
Følelser, der have opfyldt hans Indre. 

Det var i det Hele en underlig slap Tid den Gang i Kjøbenhavn. 
Man havde ganske sikkert en vis æsthetisk Trang, men den tilfreds- 
stilledes af Theatret til Fulde, og man kunde ogsaa den Gang ligesom 
nu have en barnlig Glæde ved at spadsere paa Foraars-Udstillingen 
paa Charlottenborg; et og andet Billede kjøbtes vel ogsaa, men om 

Skulpturen brød man 'sig ikke. Den tog jo desuden Thorvaldsen 
sig af paa en saadan Maade, at enhver af hans Landsmænd kunde 
bade sig i Gjenskinnet af hans europæiske Glorie; man kunde holde 
Lovtaler over ham i bunden og ubunden Stil, men hans skjønne, 
talende Værker kunde lettere fremstaa af den haarde Sten end 
ijærne den sløve Kulde, der den Gang kvalte Følelsen for Konsten. 
Europa havde lært de Danske at kalde ham Nordens Fidias, men 
man gjorde sig ikke Umage for egentlig at lære Noget af alle 
hans indholdsrige Statuer og Relieffer. De talte dog højt og 
lydelig nok om, hvad Skulpturen formaar, og ved Synet af dem 
burde Sandsen for at forherlige Landets og Folkets, mindeværdige 
Begivenheder og Personer ved offentlige Monumenter være bleven 
vakt. Rigdommen, som dette ene begavede Menneske havde skabt 
om sig, burde have mindet stærkere end noget Andet om den fuld- 
stændige Fattigdom, der fandtes i den Retning saavel i Hovedstaden 
som i hele Landet. Et Aar som 1848 og en Daad som Slaget ved 
Fredericia vare nødvendige for ogsaa paa dette Punkt at frembringe 
et Omslag. Bissens »Landsoldat«, der blev opstillet som et Minde 
om Sejren udenfor Fredericias Porte, blev Budbringer for en hel 
Række betydningsfulde, plastiske Mindesmærker, der skulde rejse sig 
trindt om i Landet. 

Freund kom desværre ikke til at opleve denne Tid, da Folket 
skukie vaagne af sin Umyndighedstilstand og med kraftig Haand 
bryde mangen rusten Lænke, der mere bares ved Vanens sløvende 
Magt end paa Grund af stærk Tvang, og da Frihedens unge Sol 
skulde opklække de Spirer, som tidligere omkom ved Kulde og 
Ligegyldighed. Han kom ikke til at føle, hvorledes et friskere Pust 
den Gang ogsaa naaede til Konstnernes Atelier. Hans Værksted bar 
derimod Spor af den Trevenhed, der fandtes hos Autoriteterne saa 
vel som hos det større Publikum, og der skuWe hele den Ihærdighed 
til, som Freund var i Besiddelse af, for 5it fremkalde en Virksomhed, 
der ikke var kunstlet. Men han foragtede heller ikke at tage fat 
paa Sager af ringere Omfang, og som grændsede til Haandværkets 
Sfære, og det var netop en Triumf for ham at vise, hvorledes selv 
en ganske tarvelig Mindesten kunde faa en hel anden Betydning, 
naar Konsten havde adlet dens simple Linjer, og at tvinge Publikum 
til at faa Interesse for hans Bestræbelser og lære at kjende Forskjel 
paa Konst og Stenhuggerarbejde , skjøndt det vel mangen (Jang 
kunde være vanskeligt nok. »Mit eneste Arbejde,« skriver han 
i 1832, »er at klappe Gravene til de Døde, thi de Levende have 

ikke synderlig Trang til Skulptur endnu.« Men at han dog ikke; 
aldeles rolig kunde hengive sig til denne Tilværelse, hvor Ligstene 
og atter Ligstene var al hans Haaben og Tragten, uagtet de Dødes 
Stene skulde tale et Alvorsord til de Levende, ses af et andet Sted 
i samme Brev, hvori det hedder: >I Italien drømte jeg om store 
Ideer og herlige Skikkelser; nu maa jeg krybe henad Jorden. Faar 
jeg flere Kræfter, skal jeg nok levere andre Ting end Gravminder.« 
Det var naturligt nok, at de græske Gravsteler blandt alle de 
forskjellige Oldtidslevninger, som Freund i Italien gjorde sig bekjendt 
med, maatte vække hans særlige Opmærksomhed, thi hans Sjæl var 
ligesaa modtagelig for alle de rørende Træk, hentede fra et inderligt 
og kjærligt Familjeliv eller fra Sorgen over Adskillelsen, som hans 
fine Øje var i Stand til at efterspore den jævne, rolige Gang i de 
virkningsfulde Linjer og til at opfatte al den Ynde, der udfolder 
sig i Ornamenternes snart fine, snart kraftige Blomster- og Blade- 
verden. Naar Grækeren* traadte hen foran den Sten, som smykkede 
den kjære Afdødes Grav, vilde han, at Fremstillingen, der fandtes- 
paa den, skulde gjenkalde ham hin i friskt Minde. Derfor se vi den 
Bortgangne opfattet paa den Maade, der var ham ejendommeligst,. 
Krigeren i sin Rustning, Ynglingen, der tumlede sig paa Øvelses- 
pladsen, nøgen eller kun bedækket med Klamys, ofte med Bade- 
skraberen eller Olieflasken i Haanden; den Ældre derimod iftere 
eller mindre tilhyllet. Hyppig er den Ældre alene; men undertiden 
findes han omgiven af Slægt og Venner, i hvis Kreds han levede, 
og der er ikke sjældent et stille Udtryk af sørgmodig Deltagelse 
udbredt over deres Træk. De tidlig bortkaldte Børn ere fremstillede 
paa en smuk og naturlig Maade med deres Legetøj, Drengen med 
sin Vogn, Pigen med sin Dukke; ogsaa Hunden, den trofaste 
Kammerat, eller Fuglen savnes sjældent; thi Fuglen var som Hunden 
den græske Ungdoms Yndlingsdyr — den unge Pige kan ofte ses 
at kjæle for sin Due. Dog træflfes hun ogsaa syslende med sit 
Smykkeskrin som et Billede paa den ungdommelige Alders vevre 
og uskyldige Glæde. Naar Moderen har forladt sit Barn, viser Grav- 
relieffet endnu en vemodig Afglands af det yndige Samliv, idet 
Barnet, naar det er større, klynger sig til hendes Knæ, medens der- 
imod Ammen, der staar hos hende, holder det ganske spæde i sine 
Arrild. Hengivenheden, der sammenknytter tvende Personer, kan 
være smukt angivet ved en kjærtegnende Haandbevægelse eller 
derved, at de Efterlevende række den Afdøde Haanden. Der har 
været og er endnu stor Uenighed blandt Arkæologerne om, hvor- 

ledes denne Scene rettest bør forstaas. Nogle, deriblandt den 
skarpsindige Fried^richs, hvis Blik ellers altid var saa sundt, holdt 
bestemt paa, at den kun skal være et Udtryk for den almindelige 
Hengivenhed, der fandtes i Livet blandt de fremstillede Personer. 
Andre, og det de Fleste, hævde derimod, at Meningen er at betegne 
den sidste Afsked, især naar man sætter Handlingen i Forbindelse 
med det »Lewelt, der saa ofte findes tilføjet, indhugget i Stenen. 
Det sidste forekommer os naturligst, da Fremstillingen er knyttet til 
det Sted, hvor den Efterlevende stærkt vil gribes netop af Skils- 
missen, medens den anden Opfattelse nødvendig kræver et forud- 
gaaende Raisonnement, som ikke altid kan forlanges af det store 
Publikum. Der er vist ogsaa noget Stødende i at betragte en Gestus, 
der væsentlig er knyttet til to kortvarige Momenter, Afsked og Møde, 
særlig som et Symbol paa Hengivenheden i et livsvarigt Samliv. 
Dog dette er mere en Følelsessag, og vi ville ikke benægte, at 
enkelte Gange, f. Ex. hvot de, der give hinanden Haanden, begge 
sidde ned, kan Betydningen vel være denne, men — exceptio firmat 
regulam. Her har Spørgsmaalet mindre Betydning, da det kommer 
an paa, hvorledes Freund har benyttet Motivet, og det er aabenbart, 
at han har taget den Opfattelse, der først maa paatrænge sig Be- 
tragteren. Det ses ogsaa deraf, at han undertiden paa samme 
Monument har føjet et Relief til, som forestiller, hvorledes de Ad- 
skilte ved en indre uimodstaaelig Magt atter føres sammen igjen; — 
1 saa Henseende har han altsaa suppleret den hedenske Tanke paa 
en naturlig Maade med en kristelig Fremstilling. 

Ligesom det hos Grækerne var Relieffet med »Afsked«, som 
møder os hyppigst ved Betragtningen af den lange Række af Monu- 
menter, saaledes benytter Freund sig ogsaa hyppigst af dette Motiv, 
der har den Fordel at være saa let fatteligt, i det Mindste for den 
store Mængde, og som tillige fører den Sørgende Adskillelsens tunge 
Moment for Øje, ved hvilket det er saa menneskeligt at dvæle, hvad 
enten man er Hedning eller Kristen, og som altid holdes levende i 
Sjælen, fordi denne har saa svært ved at finde sig i den efterfølgende 
Tomhed, i det dybe Savn. Paa samme Maade som den almindelig 
udbredte Trang i Oldtiden gjorde det nødvendigt, at Konstneren eller 
Haand værkeren havde visse, staaende Typer, der uden at frembyde 
Portraitlighed eller nøjere Individualisering kunde benyttes ved alle 
de ensartede Begivenheder, der jo atter og atter gjentage sig, saa- 
ledes var , det ogsaa Tilfælde med Freunds Fremstillinger heraf i 
deres simpleste Form, hvor den bortgangne Ægtefælle tager Afsked 

med den efterlevende. Men medens der ingen fast Regel gaves hos 
Grækerne, lader Freund altid den Bortdragende staaende række den 
Tilbageblivende, der sidder ned, Haanden, og det tæt om Hoved og 
Skuldre sammenholdte Slør betegner altid Kvinden som den Bort- 
gangne. Den til saa faa Figurer som muligt indskrænkede Kompo- 
sition virker ved de rolige, alvorlige Linjer, hvormed disse hæve sig 
mod Relieffets Flade, ved Draperiets harmonfsk virkende Foldekast, 
og den skjøndt dybe dog milde Hengiven i Sorgen, hvis stille Alvor 
alt har bredt sig over dette sidste Møde. Med let sænket Hoved, 
hengiven i sin Skæbne, sidder Hustruen, der skal lades tilbage, 
medens Manden med rolig, tillidsfuld Holdning bereder sig til den 
lange Vandring. Undertiden udvides Kompositionen og gjøres fyldigere, 
idet en enkelt Figur kommer til, eller den Afsjælede ses liggende paa 
det sidste Leje, og de Efterlevende tage Afsked under Sorg og Klage. 
Dog her ere vi alt uden for den antike Maade at opfatte Afskeden 
paa. Dette er derimod ikke Tilfældet med Fremstillingen, hvor 
Genien fører den x\fdøde bort, saaledes som Hermes paa adskillige 
græske Relieffer. 

Denne sidste Fremstilling er især behandlet paa en rig Maade 
i forskjellige Udkast til Scavenius' Monument, hvor Dødens Genius 
med sænket Hoved fører Manden bort fra Hustruens Side. Hun har 
i sin Fortvivlelse kastet sig ned paa Knæ og strækker Armene ud 
som for at holde ham tilbage, medens han med højtidelig hævet 
Arm synes at paaminde om, hvorfra det uigjenkaldelige Bud er 
kommet; den brændende Kandelaber, der staar bagved Kvinden, 
antyder den fredelige Glæde i Hjemmets Skjød, hvor nu Sorgens 
bitre Urt skal fremspire, medens Metaen paa den modsatte Side af 
Relieffet alvorsfuldt peger paa det fuldbragte Maal. Virkningen er i 
høj Grad gribende; Inderligheden og Harmonien i det Samliv, der 
nu forstyrres ved Dødens grusomme Pil, føles slaaende igjennem 
det stærke og ophøjede Udtryk, hvormed Sorgen er gjengivet. 
Monumentets øvrige Forhold, der have en strængere dorisk Karakter, 
giver Fremstillingen yderligere Vægt og Betydning. — Den her om- 
talte vingede Genius med den omvendte Fakkel, der var den sidste 
Form, hvorunder den antike Konst i den romerske Tid tænkte sig 
Døden, er hyppig benyttet af Freund enten støttende sig med bøjet 
Hoved til den omvendte Fakkel eller bevægende sig henimod den 
knejsende Meta. Som en enkelt ejendommelig friere Modifikation 
kan nævnes et Udkast, hvor Genien sidder paa en brudt Søjle med 
Haanden under det sorgfulde Hoved, medens den omvendte Fakkel 

hviler i venstre Haand. Her forstærkes Sorgens Udtryk paa en 
bétyduingsfuld Maade ved de slapt nedhængende, næsten knækkede 
Vinger. 

Vi maa her ogsaa omtale Brugen af den romerske Genius, der 
ofte anvendtes i Konsten, især paa Mønterne ligefra Nero til Kon- 
stantin den Store, og som fremstilledes med nøgen Overkrop, kun 
med et Klædebon kastet om Lænderne, Overflødighedshornet hvilende 
i venstre Arm, og i højre Haand en Patera, der holdes saaledes, 
som om han havde ofret; undertiden er et Alter tilføjet, men hyppigst 
mangler det. Ligesom enkelte Familjer eller Personer havde deres 
Genius, saaledes havde ogsaa en Samling af Personer indenfor et 
Landskabs Grændser eller i en større Stad, i en Kommune eller 
Korporation deres Genius, som ivrigen dyrkedes. Den vigtigste af 
disse Guddomme var naturligvis den, der repr;rsenterede det romerske 
Folk, Genius populi Romani. De andre bare paa samme Maade i 
Regelen Navn efter det Sted, hvis Livsprincip de vare, og udtrykte 
Fredens Velsignelse, der var udbredt over det. Da derfor en Slags 
Obelisk, der var opført ved Herregaarden Frydendal til Minde om 
Kong Frederik den Sjettes Besøg i det nordvestlige Sjælland, skulde 
fornyes i 1836, og Forfærdigelsen af en ny, betydeligere Mindesten 
overlodes til Freund, kunde han ikke modstaa at lade selve denne 
skjønne Genius med Hornet bugnende af de rige Frugter og Patera'en 
i den udstrakte Højre bringe et Takoffer, fordi Landet trindt omkring 
trivedes og tog til i Velstand under Fyrstens fredelige Scepter. Den 
-over balvanden Alen høje Genius, der baade i Opfattelse og Karakter 
slutter sig til de antike Forbilleder, er kraftig holdt og anlagt paa 
at virke i Frastand, og det 5 Alen høje Monument, der rejser sig 
paa en simpel aftagende Sokkel, krones af et virkningsfuldt Palmet- 
ornament. 

Freund forsmaaede imidlertid ikke at benytte de mere allegoriske 
Figurer til derved at betegne den Afdødes aandelige Leven og Virken, 
saaledes som det til alle Tider er sket siden Renaissancens Dage, da 
man næsten udelukkende sluttede sig til Opfattelsen hos det latinske 
Folk, der jo først søgte hen til Mythologien for igjennem Scener og 
Figurer hentede fra den mere levende at kunne forklare Betragteren 
Omfanget og Betydningen af det Skete. Niobidemes Undergang i 
den blomstrende Alder eller Sagnet om Meleager og om Andre, der 
uventet maatte vandre ned i Underverdenen, smykke tidlig bortkaldte 
Ynglingers og Pigers Kister. Døden selv fremstilles ikke alene som 
den trætte Genius med den omvendte Fakkel for at betegne den 

blide Dødssøvn, men ogsaa Endymions uendelig lange Søvn benyttes 
paa samme Vis. De sørgende Muser henlede Tanken paa den 
Afdødes Kald i videste Forstand, og ved forskjellige Attributer 
kunne de forskjellige Retninger nøje individualiseres. 

Hele denne Betragtningsmaade tiltalte i høj Grad Renaissancens 
Konstnere, den bliver dyrket med en næsten utrolig Virtuositet, og 
hvad der i Begyndelsen kunde tiltale ved sin naive Opfattelse ender 
i Misforstaaelse og Smagløshed, saaledes at Genien uden videre 
smykkes med Korset. Naturligvis er det at gaa for vidt; men lige- 
frem, som man ensidig har gjort det*), at ville bryde Staven over 
alle hedenske Fremstillinger paa de kristlige Grave er vistnok urigtig. 
Vi maa dog ikke glemme, at hele vor Kultur staar paa et klassisk 
Fundament, og vi kunne ikke undgaa i Livet at møde græske og 
romerske Reminiscentser, der meget ofte lade os føle en sand Glæde 
ved at fornemme vor aandelige Forbindelse med hine gamle, betyd- 
ningsfulde Tider, og hvorfor skulde vi da banlyse dem fra vore 
Grave? Desuden have jo selv de' ældste Kristne ikke undladt i 
deres Fremstillinger hyppig at optage hedenske Gjenstande, f. Ex. 
Orfeus, bakkiske Scener etc. Men en Hovedfordring til den Konstner, 
der vil øse af de gamle Kilder, er naturligvis den, at han gjør det 
med Forsigtighed og ikke plumrer det Vand, han vil byde til Drik. 
Han maa have en sikker, ubedragerisk Følelse for det, der er den 
antike Opfattelses sande Ejendommelighed, og denne Følelse maa 
altid ledsage ham som en god Genius, der vaager over enhver 
Bevægelse, Haanden gjør, men da vil han ogsaa kunne sætte vort 
Sind i Bevægelse, thi Guddommene, han fremstiller, ere jo dog ikke 
Andet end Personifikationer af Kræfterne, der virke i Aandens Verden^ 
af Impulserne, der udgaa fra den, og de ere jo — mutatis mutandis — 
de samme, under hvis Indflydelse vi leve og virke. 

Derfor kunne vi let forstaa Betydningen af Freunds Nemesis, der 
flittig optegner de gode Handlinger, som den Afdøde har udført, og 
vi kunne levende føle Dybden af det lidte Tab,naar vort Øje paa 
Gravmonumentet over en Læge dvæler ved Hygiæa, der sidder med 
det sænkede Hoved støttet mod Staven, medens den højre Arm 
hænger slapt ned og knap mægter at holde Skaalen, der nu synes 
un5^tig, eller paa Mindestenen over Rahbek ved Musen, der dybt 
nedbøjet støtter Kinden imod Armen; Lyrens Strenge hvile, og kun 



*) Cfr. Friederichs i hans Foredrag: »Der bildliche Schmuck auf den Grabsteinen« , 
P. 31. 

<le flagrende Baand spille for Vindens Pust. Medens der ganske sikkert 
er en større, heftigere Sorg udtrykt i disse Figurer, end der nogen Sinde 
møder os paa et græsk Arbejde, er Musen paa Kuhlaus Monument 
•derimod helt anderledens opfattet. Her er ikke Tale om Tab eller 
5org, hun staar op og lytter til de Toner, hun nylig har aflokket 
Lyren, som hun støtter paa en Pille — man synes med hende at. 
høre dens Klang endnu zitre i Luften. Ved denne Opfattelse føres 
Tanken hen fra Graven og dens Tavshed til Livet, til det skjønne 
Kald, der gav Livet dets rige Indhold. Ligesaa heldig, men mindre 
sædvanlig, er Fremstillingen af Pomona paa Slotsgartner Lindegaards 
Grav. Den yndige Nymfe, der elskede sine Træer over Alt, sysler 
her saa stille og er selv det smukkeste Billede paa det veder- 
kvægende Liv imellem Træernes kraftige Stammer under deres af 
Frugt bugnende Grene; derfor holder hun i den ene Haand den 
forfriskende Vandkande, medens hun i Klædebonnets Fold bærer 
den rige Høst. 

Ogsaa kristlige Forestillinger vidste Freund at benytte smukt 
og karakteristisk, skjøndt han ligeledes her indskrænkede sig til en 
enkelt Figur, som han saa fortræffelig véd at bringe i Overens- 
stemmelse med Gravstenens ranke Forhold, uden at Figuren derved 
taber Noget af den Styrke i Tanken, der er saa ejendommelig i 
Freunds Konst, og som sjælden hos ham overskrider Plastikens 
Grændser. Hvor smukt er ikke Valget af den kloge Brudejomfru, 
der sysler med sin Lampe, paa Monumentet over Graven, hvor en 
gammel Præst hviler, der i et langt Liv med Nidkjærhed og Omhu 
har røgtet den Gjerning, der var betroet ham af Vorherre, og hvis 
Sjæls rolige og klart brændende Blus aldrig manglede Troens rene 
Olie. Blikket føres ved Betragtningen heraf til den kristne Kirkes 
tidligste Dage — til Katakomberne, hvor Jomfruen ofte møder os 
paa Malerierne. Stille og i Troen paa Herren passer hun sin Lampe 
ligesom de enfoldige Kristne, der skjulte sig selv og deres Gjerning 
i den Jords Skjød, som endnu ej forstod deres Liv og Stræben, 
uden at de dog tabte Modet og Haabet, men sikkert stolede paa, at 
den Time vilde komme, da Kirkens Brudgom vilde kalde dem frem*). 



•) At Freund ikke frygtede for at forene ligefrem hedenske Symboler og kristelige 
Forestillinger, kan læres af det skjønne Ornament med Sfinxen, der kroner denne 
Sten, og som paa en kraftig Maade fremhæver det øverste Parti af Stenen. Sfinxen 
findes ikke sjældent paa græske Grave, hvor den ikke alene kunde paaminde om 
den pludselige Bortrykkelse fra Livet, men ogsaa om Aandens Overlegenhed, hvor- 
med den selv udøvede sin Magt, indtil den traf paa et endnu skarpsindigere Væsen. 

Eller kan Theologiens ophøjede, tankerene Videnskab tænkes under 
en skjønnere Lignelse end Eusebias paa Jens Møllers Mindesten i 
Fruekirke? Og kan man faa et klarere, mere velgjørende Indtryk 
af den rolige, inderlige Bevægelse, som maa gjennemstrømme den 
Mands Sjæl, der er opfyldt åf Religionen som Videnskab uden dog 
derfor at maatte give Afkald paa den som Trossag? Netop det 
rene, forklarede Udtryk, der kan hvile over det kvindelige Aasyn, 
som afspejler hele Sjælens harmoniske Bygning, kan ligesom lade 
En skue ned i Dybden af den klare Visdomskilde, der ikke forstyrres 
af jordisk Kiv og Strid, og det er det, der forekommer os at være 
lykkedes Freund saa smukt. Men, vil man indvende, Eusebia er 
dog for græsk. Ja, hvorfor skulde hun fornægte sit jordiske Føde- 
land, Platos og Aristoteles' Land, og hvorfor skulde Konstneren 
undlade at benytte den menneskelige Skikkelse, saaledes som 
Grækeren ved sin Følelse for den har lært ham, at den kan bruges 
selv til Legemliggjørelsen af de allerhøjeste Ideer, af Forestillingen 
om de mægtige Guders Væsen. Den kristne Konst har dog til alle 
Tider maattet ty til Menneskets Skikkelse for at klargjøre sig Gud- 
dommens Person, og det ikke alene som den viste sig paa Jorden 
i Kjød og Blod, men ogsaa som Himlens og Jordens almægtige 
Skaber. Det er jo netop det Ejendommelige for den bildende 
Konst, at den ikke kan undvære det Legemlige; dens Opgave er jo 
netop at vise Aanden, SjæleilJ'^for saa vidt den udtaler sig igjennem 
Legemets Former; uden disse hører Konsten op at være til, og vil 
den give sig af med blotte ideale Forestillinger, Begreber — en 
Trang, man kan misbillige, om man vil — da maa den selv skabe 
det Legeme, hvorigjennem den vil virke, og da er det naturligt, at 
den gaar den Vej, som den senere antike Konst med saa stor 
Konsekvens havde banet. Men der er naturligvis Intet til Hinder 
for, at en Konstner kan lade sin Opfattelse paavirkes af Forbillederne 
fra selve den græske Konsts Glandsperiode, og det er det, Freund 
har gjort ved sin allegoriske Figur Eusebia, der er i Slægt med 
Gudinderne fra Celiafrisen paa Parthenon. Deres ophøjede Ro har 
ogsaa sænket sig over denne skjønne Kvindeskikkelse, som let støtter 
det sjælfulde Hoved paa Armen, og selv hviler i en fuldstændig indre 
og ydre Ligevægt, uangribelig for enhver Forstyrrelse. Men hvor- 
ledes skulde der her ogsaa være Stedet for en saadan? Hos hende 
staar jo det hellige Bord, hvorpaa Korsets frelsende Symbol hæver 
sig. Videnskabens klare Flamme brænder højt i Lampen paa den 
ranke Kandelaber, og Skriftet, hun holder i den højre Haand, Jens 

Møllers Mnemosyne, kan kun sprede Fred og aandelig Glæde. Andre 
Ruller, der rummes i det med Englehoveder smykkede Skrin under 
Stolen, paaminde om hans øvrige Virksomhed, om hvis Betydning 
man faar en tydelig Forestilling gjennem den Aand, der er udbredt 
over det Hele. Behandlingen af Figuren er frisk og livfuld, og alle 
Omgivelserne ere gjennemførte med den fineste, mest tillokkende 
Ynde. Omkring Bordet løber en let Relieffrise fremstillende Gangen 
til Golgatha og Kristus, der lærer i Templet, og paa Baandene mellem 
Benene findes Evangelisttegnenes fritstaaende Skikkelser, ligesom 
Skrinet viser Svanen og Duen med Oliegrenen. I denne store 
dekorative Rigdom, gjennemført- til det Yderste, kan man ret se, 
hvad en Billedhugger kan vove, naar han ikke krænker Plastiken 
i dens Væsen — da bidrage Enkelthederne kun til at gjøre Hel- 
heden fuldstændigere. Gjennem Maaden, hvorpaa Gjenstandene ere 
udførte, faar man vel en tydelig Følelse af Broncen, men denne 
Virkning er ikke frembragt ved at efterligne Stoffets Textur, men 
ved at gjengive Karakteren af den Bearbejdelse, der tilkommer det. 
Det er paa et saadant Punkt, at Freund staar uovertruffet. 

Paa Biskop Miinters Mindesten derimod er Livet givet i sin 
fulde Virkelighed, men set igjennem den antike Aands Glar. Bi- 
skoppen sidder grublende i fuld Ornat med Krumstav, og han er 
helt fordybet i det Skrift, som han holder i Haanden. Den rige 
Kandelabers Plantestengel , Stolen med de antike Linjer og den 
billedlige Fremstilling af Demeter og Triptolemos, der er skrafferet 
paa Rulleskrinet, fører Tanken i den Retning, hvor hen hans Tilbøje- 
lighed drog hans Studier. Den livfulde Behandling af Kandelabrens 
frodige Blade og Krumstaven med dens akanthuslignende Bladhylster, 
hvorfra dens Volut udspringer med et elastiskt Sving, viser atter her, 
i hvad Retning Freunds naturalistiske Bestræbelse gaar, der er saa 
højst betegnende uden dog at skade Styrken og Alvoren i den 
plastiske Karakter. 

Et af de Attributer, hvormed Renaissancen udstyrede sin Knokkel- 
mand, og som overhovedet anvendtes hyppig paa Gravene, var Time- 
glasset enten med eller uden Vinger som Symbolet paa Tidens 
Hurtighed: saaledes f. Ex: paa det interessante Blad af Aug. Vene- 
ziano, hvor en ældgammel Kvinde, støttende sig paa sin Stok og 
med en Kurv Brænde paa Ryggen, med besværlige og vaklende 
Skridt bevæger sig henimod en aaben Grav, hvoraf en Dødninge- 
haand strækker et Timeglas med Vinger op. Freund har ogsaa 
undertiden tilegnet sig denne Betegnelse for at antyde, at Timen er 

omme, og den ubønhørlige Død atter har høstet; han har dog ikke 
givet dette Symbol i Hænderne paa Skelettet, men en yndig ung 
Kvinde, der gjærne kunde være en af Horaerne, holder det i den 
ene Haand, medens hun med den anden gjør opmærksom paa, at 
Sandet er udløbet. Ligesom den jordiske Tidsregning staar stille 
for den, soai har ophørt at leve, har hun ogsaa i én Fremstilling 
standset sin Fod, og Legemet er i fuldstændig Ro. Et andet Relief 
viser derimod Tidens Gudinde med lette, hurtig ilende Fjed, medens 
hun hæver Glasset i Vejret, og med livfulde Miner erindrer om, hvor- 
ledes Dagene skifte. Paa det bekjendte Relief i British Museum 
forestillende »Homers Apotheose«, er Tiden, Kronos, allerede frem- 
stillet med Vinger for at betegne det Samme, det hurtige Forløb. 
Freunds Kvindeskikkelse har ikke Vinger; Hastigheden, der er ud- 
trykt i hele Figuren og fremhævet ved Klædebonnets lette flagrende 
Bevægelse, er i høj Grad betegnende og i Karakter med Grækernes 
friske Opfattelsesmaade, hvoraf der i det Hele ikke findes Spor i 
det nævnte Relief fra Kejsertiden, men desto mere af Allegorien. 

Inden vi forlade denne lille Cyklus af Fremstillinger, maa vi 
endftu dvæle ved et mærkeligt Relief, der, saavidt vides, dog aldrig 
har været anvendt. En mægtig, siddende Skikkelse ses helt forfra, 
med de svære Ben korslagte, med store Vinger paa Skuldrene og 
indhyllet i et vidt Klædebon, der i symmetriske Folder indrammer 
Figuren med store, skraanende Linjer, hvorved der frembringes en 
vis pyramideagtig Virkning. Klædet er trukket op over Hovedet, 
og det nedhængende Parti skjuler hele Hovedet; i de fremstrakte 
Hænder Jiviler en opslagen Bog. Det er aabenbart en Kvinde- 
skikkelse i Slægt med Michel Angelos gamle Sibyller; dog har 
Freund ikke blandt dem søgt sit Forbillede. Det er derimod Carstens, 
der har givet ham det. I den interessante Tegning i Museet i Weimar, 
der efter et Motiv hos Hesiod fremstiller Natten med sine Bøm, Par- 
eerne og Skæbnens Gudinde, er denne sidste ligeledes fuldstændig 
tilhyllet, medens Bogen ogsaa hviler i Skødet, den nærmest siddende 
Parce kaster Blikket ned i den. Det er en sindrig Maade at frem- 
stille Skæbnen paa, der for de Dødelige altid maa beholde noget 
Dunkelt og Gaadefuldt, men om Carstens- er Ophavsmanden til Ideen, 
er maaske et Spørgsmaal *). De Gamle kjendte ikke til en saadan 
Fremstilling af Nemesis eller en anden af Skæbnens Gudinder, skjøndt 



•) I Kobberstiksamlingen findes nemlig en flygtig Tegning af Abildgaard med en 
lignende Skikkelse. 

Nemesis' Opfattelse hos Hesiod som en af Nattens Døtre vel nok 
kunde have ledet dertil. I en saadan fuldstændig Tilhylning af 
Hovedet er der ogsaa Noget, som er i Modstrid med Grækernes 
Følelse, for at lade Formen komme til sin Ret, saa at selv Hades, 
den mægtige. Fyrste for hin hemmelighedsfulde, usynlige Verden i 
Dybet af Jorden, vel næppe nogen Sinde er bleven fremstillet med 
helt tilhyllet Hoved, Man brugte allerede meget tidlig at udtrykke 
denne Forestilling paa en symbolsk Maade ved at tillægge hans 
Hjælm den Egenskab at gjøre usynlig. Naar i det bekjendte Billede 
af Timanthes »Ifigenias Ofringt Agamemnon stod med fuldstændig 
bedækket Hoved, da viser netop de gamle Forfatteres Bemærkning 
om, hvorfor Konstneren havde gjort det, noksom, hvor usædvanligt 
dette Motiv var. Tanken, som den findes hos Carstens, har aabenbart 
tiltalt Freund i høj Grad, og han har sikkert ogsaa herfra laant det 
store Klædebon, hvormed han har tilhyllet Surturs, den ubegribelige 
Guds, Hoved; men desuden hår han givet sin Figur mægtige Vinger, 
som den ikke har hos Carstens. Disse og Hjulets Symbol viser, at 
Freund har til Udgangspunkt valgt den antike Opfattelse af Nemesis 
som den Gudinde, der med uundgaaelig Hurtighed og ualmindelig 
Magt bringer retfærdig Gjengjældelse over Mennesket — lige indtil 
Dødens Port: Døden, der udjævner Alt paa Jorden og ophæver 
enhver Forstyrrelse i den rette Ligevægt og det sande Maadehold, 
som det er Nemesis' guddommelige Kald at hævde. Det er et genialt 
Træk, at Freund har fremstillet Nemesis paa Gravstene som en mægtig 
Dødsmø — Timeglasset staar som Pendant til Hjulet — og det 
finder paa en mærkelig Maade sin Hjemmel i den Dødsfest, som i 
Athen fejredes under Navnet Nemeseia, der stod i Forbindelse med 
Dyrkelsen af Ge som Dødsgudinde, rimeligvis begrundet i, at Ge, 
betragtet som Jorden, i sit Indre gjemmer Graven og ubarmhjærtig 
kræver alle Skabninger tilbage igjen til det Skjød, hvorfra de ud- 
sprang til Livet. Her bliver Gre næsten til' den Alt nivellerende 
Nemesis. Denne Forbindelse mellem Nemesis og Ge er det næppe 
rimeligt, at Freund har kjendt, og hans Udvidelse af Nemesis' sæd- 
vanlige Begreb, som han ellers benytter, og som vel nærmest er 
beslægtet med den mindre dybe, men lettere forstaaelige Opfattelse 
fra Kejsertiden, er altsaa gjort med beundringsværdig fin Takt. 
Skjøndt Nomen Skuld fra Grawasen over Broderen, som Freund ud- 
førte i Berlin, alt er omtalt tidligere, bør den dog atter nævnes her, 
hvor Talen er om saa klart som muligt at se den samme Tanke 
udtrykt i forskjellige Former. Og der kan ikke let tænkes nogen 



17« 

større Modsætning end den mellem Skuld^ der er iklædt en Valkyries 
krigerske, men lette Skikkelse, og Freunds sibylleagtige Nemesis; 
medens hin tolker Skæbnens Runer paa Staven, stirrer denne under 
Dækkets Skjul i Tidens store opslagne Bog. 

Qgsaa til Billeder grebne ud af Livet tog Freund undertiden 
sin Tilflugt, naar Emnet syntes at opfordre ham dertil. Da et 
Monument skulde rejses over den fortjenstfulde Lærer paa Herlufsholm, 
Hans Bøchman Melchior, kunde Intet være naturligere end at vise ham 
virkende i den Gjeming, der havde været saa frugtbringende for Ungr 
donmien. Tvende halvvoxne Drenge lytte opmærksomt til den liv* 
lige Lærers Forklaring, der baade er vækkende og indtrængende; 
en yngre læner sig fortrolig tilbage i hans Skjød og trykker en Fugl 
op mod sin Favn. Ved denne Reminiscents fra de græske Grav- 
minder er der tillige paa en smuk Maade givet en Antydning af, 
i hvad Retning den begavede Lærers Virksomhed gik. Det Samme 
tilsigtes vistnok ogsaa med Krabben, der findes nedenunder Relieffet, 
skjøndt dette Dyr hos Grækerne havde en dybere, mythisk Betydning. 
Det er dog næppe en saadan langt borte fra hentet Allusron, der 
har skaffet dette Dyr Plads her, men snarere fordi Freimd var saa 
fortrolig med Fremstillingen af det paa Akragas's og andre Byers 
Mønter, hvor det foruden at fængsle ved sin livlige, naturalistiske 
Behandling tillige ved sin Form virker saa heldig i ren dekorativ 
Henseende. Stelens simple runde Afslutning med de to Svaner, der 
drikke af en Skaal, op af hvilken en luftig, let Falmet voxer, er 
vistnok valgt med specielt Hensyn til Fremstillingen: Kundskab er 
ligesaa forfriskende for Sjælen som en Drik for Legemet. 

En lignende Opgave stilledes Freund, da Sorø Akademi vilde 
rejse et Monument paa en agtet Læges og sand Menneskevens, 
Distriktskirurg Mullers Grav i Skjelskjør, som et Tegn paa dets 
Fostersønners Taknemmelighed imod ham*). De første Udkast til 
Hovedrelieffet vise Freunds Forkjæriighed for den antikiserende Ret- 
ning. En siddende Kvinde, hvis mægtige Former ere beslægtede 
med den mærkelige Skæbnegudindes, er omgiven af Børn, som dels 
klynge sig op til hende, dels springe jublende omkring; selv trykker 
hun et Barn heftig i sin moderlige Favn, medens hun med Ømhed 
vender Hovedet om imod et større, der læner sig til hendes Skulder. 
Foran staar et Par halvvoxne Drenge med deres Bøger og fuld- 



•) Han havde indsat Sorø Akademi til sin Hovedarving med den Betingelse, at 
Kapitalen skulde anvendes til Stipendier for uformuende Elever. 

stændiggjøre dette indholdsrige Sindbillede paa den opfostrende Kjær- 
lighed. Freund forlod dog denne Allegori og ombyttede den fyldige 
Gruppe med den siddende Veigjører, men hvor smukt følt denne 
Figur ender, og hvor harmonisk end Forbindelsen er, som Konstneren 
har vidst at frembringe med de to Ynglinge, idet hin med faderlig 
Venlighed lægger den hjælpende Haand paa den nærmestes Skulder, 
synes denne Fremstilling dog fattig Kgeover for det første Udkast. 
I det Hele formaaede Freund ogsaa i sine allegoriske Arbejder at 
nedlægge saa meget Udtryk og saa stor en Skabekraft, at man over 
Energien og Dybden i Karakteren aldeles glemmer den mindre 
heldige Konstkategori, hvortil de strængt taget høre. 

Indenfor Kredsen af Livsbilleder er endnu det alt ovenfor nævnte 
Epitafium for Estrup i St. Mortens Kirke i Randers, hvor den nid- 
kjære Præst er fremstillet hensunken i inderlig Bøn foran Henens 
Alter. Intet kan give Fremstillingen en større Betydning end Synet 
af Kirkens helligste Sted, hvor Præstens Ord saa ofte have vidnet om 
den Herre, hvis Rige ikke er af denne Verden. Og naar Minde- 
stenen over Tausen paa Graabrødrekirkegaarden i Viborg viser denne 
ivrige Reformatibnsmand i hel Figur prædikende, idet han med den 
hævede Højre giver sine Ord mere Vægt og i den venstre Haand 
holder den opslagne Bibel, der i saa lange Tider havde været en 
lukket Bog for Menneskene, skjøndt de dog saa haardt trængte til 
den, da er denne Handling ogsaa grebet ud af hans Liv, men paa 
Grund af dette Livs store, almindelige Betydning faar den en historisk, 
en næsten symbolsk Karakter. 

Blandt Freunds Gravmonumenter findes dog ogsaa enkelte, paa 
hvilke Trangen til at se den Afdødes Portrait kommer til Udtalelse; 
en Tilbøjelighed, der er ganske naturlig, og som allerede i den 
gode græske Tid, da man ellers ikke gik ind paa nøjere at indi- 
vidualisere, gjorde sig gjældende. Ligesom det var selvfølgeligt, at 
Mindestenen over Biskop Munter i Frue Kirke maatte bære hans 
karakteristiske Træk, saaledes var det ogsaa ønskeligt, at paa Melchiors 
Monument den ansete og yndede Lærer, der mindedes med saa 
megen Taknemmelighed, ogsaa blev fremstillet med ydre Lighed; 
men dermed er den Klasse Arbejder ogsaa udtømt, ellers er 
det kun Hovedet eller Brystbilledet i Medaljon, der møder os, i 
Lighed med, hvad man ofte kan finde paa de romerske Sarkofager, 
hvor de dog altid ses en face , og hvor hyppigst et større Parti af 
Overkroppen er medtaget. Med 'Undtagelse af den dygtige Dyre- 
maler Christian David Gebauers Hoved, der er taget forfra, ere Freunds 

øvrige Portraitmedaljoner til Gravmonumenter udførte i Profil, fordi 
denne Fremstillingsform slutter sig bedre til Monumentets glatte Flade 
og ikke skader dets Helhed ved at træde for selvstændig frem. 
Foruden Rahbeks livlige, friske Hoved fra Mindestenen i Rahbeks Allé 
kunne vi som Exempler nævne den ærværdige Statsminister Mallings 
fint fremhævede Oldingetræk paa hans Grav i Gjentofte, og paa 
Petri Kirkegaard Friederike Bruns Hoved med de noget svære, djærvt 
karakteriserede Træk, der ligesom Broderens Brystbillede med den 
brede, aandfulde Formbehandling mere ere beregnede paa at ses i 
en større Afstand. 

Naar Gravstelen var forsynet med et Relief, skulde dette kunne 
gjøre et Indtryk, der ikke behøvede at understøttes ved Tilføjelsen 
af Symboler eller Emblemer, og det var ogsaa kun en ganske enkelt 
Gang, som paa Tausens Monument, at Freund ben3^tede sig deraf 
ved Siden af Relieffet, idet han smykkede Stenens flade Frontespice 
med et Englehoved med Vinger, medens Fodstykket bærer en Engel 
med den opslagne Bibel eller som paa Rahbeks — hvor den siddende 
Svale paa den yndigste Maade betegner, hvor godt det var at dvæle 
under Bakkehusets gjæstfri Tag, der gav dem, som tyede dertil, et 
trygt Ly. At Monumentet over Gebauer gav Anledning til at ødsle 
med smaa livlige. Fremstillinger fra Dyreverdenen, som Hesten eller 
Oxen, er jo fatteligt nok, men maa betragtes som en ren Undtagelse. 
Den livlige lille Gruppe: Løven, der anfalder Hjorten, som ligeledes 
findes her, er en yndet antik Fremstilling, der ogsaa har fundet 
Bifald i den moderne Tid. Ellers indskrænke slige Betegnelser sig 
blot til de Stene, der kun bære Indskriften, og de ere altid lette nok' 
at forstaa. Hjælmen og Sværdet angive Krigeren, Øxen med Fasces 
den øverste Befalingsmand (Ivar Lykke), Bog og Vægt den lærde 
Jurist; et Par Bøger, oven paa hvilke der hviler en Merkurstav, ere 
et sindrigt Emblem for Boghandleren, den brændende Lampe for 
D3^keren af den theologiske Videnskab, og Landøkonomen er til- 
strækkelig karakteriseret ved Ynglingen, der styrer Oxespandet for 
Plougen, eller ved Kaduceus imellem Ax og Løvværk, den driftige 
Bonde ved Neget, omgivet af Leen og Riven. For at betegne Sø- 
mandens Hvilested tyer Freund til antikiserende Fremstillinger: 
Ankeret mellem to Delfiner, Treforken og Flaget korslagte, eller 
selve Skibet, hvis Sejl nu hænge slappe, da det har ført Skipperen 
i den sidste Havn. 

Overalt, hvor Lejligheden tilbød sig, havde Freund ivrig studeret 
de forskjellige Former, hvormed de græske Gravsteler optræde, og 



i8i 

talrige Udkast, der baade stamme fra selye Originalerne og fra 
Afbildningerne, bære Vidne om hans Alsidighed i den Retning — 
ja enkelte ægyptiserede Modifikationer ere ogsaa medtagne. De 
Former, som han hyppigst anvender, ere for det Første dem, der 
maa anses for de ældste hos Grækerne, hvor Stelen afsluttes med en 
Cirkelbue eller en paa be^e Sider noget trykket Halvkreds, der er 
tænkt slaaet over toCentra, og^denne Anthemion faar sin ejendomme- 
lige Karakter ved de Blomster- og Bladprydelser, der smykke den 
enten i Relief eller i hvert Fald angives ved Farver paa den glatte 
Flade. Her var en rig Lejlighed for Grækeren til at udtømme hele 
sin Skjønhedssands ogsaa i det rent Dekorative, og det er beundrings- 
værdigt, hvilken Mangfoldighed i Karakteren fra den strængeste 
alvorlige til den mildeste oplivepde der kan lægges for Dagen i den 
forskjellige, palmetagtige Sammensætning af disse Akanthus- eller 
Lilje-Blade, disse Asfodelblomster eller Lotusknopper, der variere i 
det Uendelige, og som igjennem de altid harmoniske Bevægelser i 
Linjerne svare til hele den Skala af Stemninger, der kan opstaa i 
det Menneskes Sjæl, der træder hen foran Gravstelen. Den anden 
Hovedform, som Freund benyttede, var den, hvor Gravstelen slutter 
med en Gavl , og denne indbefatter hos Grækerne den talrigste 
Klasse og skulde vel snarere forestille den. Dødes sidste Bolig end, 
som Stachelberg mener, være at betragte som en Portikus, der fører 
ned i Underverdenen. Det Sædvanligste er, at Gavlen er opbygget 
over Søjler eller Anter, men ofte hviler den dog uden slige bærende 
Led paa Stelens øverste Parti, der hyppigst er forsynet med en frem- 
staaende leddet Liste. Det er ogsaa det Motiv, hvortil Freund har 
holdt sig, og som han ligesom de Gamle véd at afvinde en stor 
Mangfoldighed uden dog at følge dem slavisk; navnlig faa de for- 
skjellige i Midten og paa Siderne af Gavlen som Akroterier frem- 
staaende Prydelser stor Indflydelse paa Kroningens Karakter, eftersom 
de ere mere eller mindre markerede, lige eller svejfede, glatte eller 
palmetagtig udførte. Hele Gavlen kan ogsaa tilligemed Akroterierne 
være opfattet paa en retiefagtig Maade, der i sin simpleste Skikkelse 
lader dens Tympanum vise sig som en Fordybning i Stenens øverste 
Del, hvad der frembringer en alvorlig, stræng Virkning, som forhøjes 
ved, at Freund i dette Tilfælde kun lader Stelen blive afdelt ved 
et indskærende eller sammentrækkende Led, der næsten umærkelig 
sondrer Gavlpartiet fra det Øvrige. Naar vi endelig have omtalt en 
Slags Sammensmeltning af disse to Former, der undertiden kan 
være virkningsfuld nok, men ofte, som hos Grækerne, temmelig stilløs, 

og naar vi have nævnet den smækre Grawasc enten som fritstaænde 
eller blot indhugget i Relief paa Stelen, da have vi i det Væsentlige 
gjort Rede for de Hovedgrupper, hvori Freunds talrige Gravmonu- 
menter falde. 

Naturligvis findes der enkelte græske Former, der have virket 
saa stærkt paa Freund ved deres store Slqønhed og ægte konstneriske 
Holdning, at han ikke kunde modstaa Lysten til at anvende dem 
uden nogen Tilsætning af sit Eget, og det er saaledes Tilfældet med 
adskillige af de Gravmonuiflenter, Stachelberg har aftegnet som 
Mønstre i sit bekjendte Værk om Hellenernes Grave. Navnlig er det 
Tilfældet med den pompøse Kroning fra, Sykionerinden Xenodikes 
Gravmæle, som Pausanias omtaler i den anden Bog af sin Rejse- 
beskrivelse, af hvilken Stachelberg,^ som mener at have gjenfundet 
den, leverer en Restauration. Den flade, gavlagtige Form ligger til 
Grund for dette Parti, men det bestaar af en Krands af Palmetter, 
afvexlende i Størrelse og Fylde, og smaa Fugle — Symbolet paa de 
Afdødes Sjæle -- der nippe af de fine Palmetters Blade, tjene til at 
forhøje det rige Indtryk; lette Rankeslyngninger forbinde de knejsende 
Palmetter, og fra deres Midte sænker sig et højst ejendommeligt, 
lyreformet Ornament ned imod Gavlens Grundflade. Det er benyttet 
med megen Virkning paa Biskop Miinters Mindesten. — En enkelt 
Gang har Freund paa en saare heldig Maade ligefrem anvendt et 
smukt Motiv fra en Vasehank, der fandtes i hans Samling, og de 
Forandringer, han underkastede det i en strængere Retning, gjordes 
med saa megen Sands for det Monumentale, at man skulde tro, det 
netop var undfanget med en saadan Brug for Øje. Det er det 
smukke Ornament med de drikkende Svaner fra Melchiors Monument; 
Ideen med at lade Fuglene drikke af Skaalen er aldeles Freunds; 
paa Hanken bide de i det slangeagtige Baand, der er slynget om 
Palmetten. I det Hele er det sjældnere, at Freund benytter de græske 
Motiver aldeles saaledes, som han forefinder dem; men paa Grund 
af den stærke Sympathi imellem hans egen Følelse og den, der har 
kaldet saa mangen en dejlig, græsk Konstnertanke til Live, var han 
i Stand til at foretage Forandringer med hine uden at forvanske 
eller fordærve. 

Vil man have et slaaende Bevis for, hvor højt Freund staar jiaa 
dette Omraade, behøver man blot at kaste et Blik paa de Forsøg 
paa at rense Smagen i denne Retning, som den bekjendte Bygmester 
Ohlmiiller i Munchen gjorde ved i 1824 at udgive en Række Teg- 
ninger til Gravmonumenter. Man kan nok se, at Motivet til de fleste 

er græsk, men det er ogsaa Alt. Stenenes Linjer ere ofte valgte 
med en overdreven søgt Elegance, og Ornamenternes Ranker og 
Blade brede sig uden Maade, saa at al Simpelhed og Alvor kvæles 
af dem. Højst smagløs er ogsaa hans Anvendelse af Korset, der i 
en meget nøgtern Form og paa en aldeles usammenhængende Maade 
blandes med de altfor rige og pyntelige Planteslyngninger. Sandsen 
for Hovedsagen mangler ham aldeles, og det var netop den, Freund 
havde i saa høj en Grad. Dette kunne vi allerbedst se af en Række 
Udkast til Monumenter, hvor han uden at tage Hensyn til, hvad der 
lige over for Publikum var praktisk gjennemførligt, har lagt sin Til- 
bøjelighed ret for Dagen, og den fører ham til at lægge hele Vægten 
paa selve Hovedlinjerne, der samtidig med at give Stelen sin egent- 
lige Form tillige udgjøre dens eneste Dekoration. Simpelhed, 
Strænghed og Ro præge alle disse Tegninger, og det er næsten 
altid den Linje, der afslutter Monumentet, hvad enten den er lige, 
brudt, kurveformet eller bølgedannet, som bestemmer dets egentlige 
Karakter; navnlig er den lige Afslutning, der ikke rager frem over 
Stelens Sideflade, den, som tiltaler Freund mest, fordi de rette 
Vinkler, der derved fremkomme, have noget i høj Grad Alvorligt 
ved sig, og Alvoren forstyrres ikke ved en enkelt Bølgelinje, en for- 
dybet Gavlform eller et andet Legeme, der bryder Fladen; kun 
sjældent faar Palmetten Lov til at udfolde sin Bladvifte her, hvor Alt 
beror paa Karakteren af de rene, arkitektoniske Linjer i Stenen. 

Inden vi forlade denne Klasse Arbejder, maa dog endnu ét Punkt 
omtales. Da man var bleven opmærksom paa, at Grækerne selv i 
den ypperste Tid anvendte Farver ikke alene paa arkitektoniske Led, 
men ogsaa paa Relieffer og Statuer, bleve Lærde og Konstnere grebne 
af Begejstring for denne overraskende Opdagelse, og i Iveren gik man 
vel ofte for vidt og antog, at Farverne bleve anvendte i et ubegrændset 
Omfang, især naar man troede i dette polykrome System at haye 
fundet Opløsningen paa saa meget Graadefuldt i den gamle Konst, 
der endnu ventede paa en Forklaring. Hvorledes kunde det da være 
Andet, end at Freund og andre Konstnere, der interesserede sig 
levende for den antike Konst, ogsaa forsøgte sig praktisk i denne 
Retning. Bissen havde alt i 1829 gjort alvorlige Forsøg paa at male 
Lerrelieffer, og han hjalp Ejeren af en Terrakottafabrik i Rom med at 
anstille den Slags Forsøg efter en større Maalestok. Freund kunde 
heller ikke lade være at gaa i de samme Fodspor, især da han i 
Kjøbenhavn beskæftigede sig meget med de Gamles Dekorations- 
maade i det Hele, og han forsøgte ved at lægge faa Farver paa sin 



l84 

Skitse til den nordiske Frise at tydeliggjøre sig den almindelige 
Virkning af malet Skulptur, skjøndt han vistnok er gaaet for vidt i 
Forsøget, selv naar man tager Hensyn til, at Relieffets Baand skulde 
slutte sig nøje til den arkitektoniske Dekoration. Desforuden laa det 
nær at anvende Farver paa adskillige Gravmonumenters Kapitæler, 
saaledes som de Gamle havde gjort det, for at forhøje Virkningen af 
de ophøjede Planteornamenter, og han vovede endog én Gang at 
lade et helt Monument vise sig smykket med rige Farver, og da det 
stod i sin fulde Pragt, da Figurerne tegnede s!g med stærk Glands 
imod Grunden, og Farverne lyste som Guld og Emajl, aabenbaredes 
det efter Høyens Vidnesbyrd i et Brev til Freund*), hvilken herlig 
Virkning en saadan Forening af Form og Farve kan frembringe ude 
i det Frie, i den klare, lyse Luft. Desværre kunde dette ellers saa 
heldige Forsøg, der udførtes ved Hilkers alt den Gang saa erfarne Haand, 
lige saa lidt staa sig som alle andre enkaustiske Experimenter — 
de straalende Farver blegnede snart under Nordens sludfulde Himmel. 
I Forbindelse med dette Emne bør en anden Gruppe af lignende 
Monumenter omtales, som Freund udførte til forskjellige Tider. 
I Følge en Rentekammerskrivelse anmodedes han i 1831 om at 
overtage Vedligeholdelsen og Tilsynet med Mindesmærkerne i Jægers- 
pris's Slotshave. Freund gik ind herpaa, og efterat have taget 
Mindesmærkerne i Øjesyn afgav han sin Betænkning herover. Det 
var Arveprinds Frederik, som havde anlagt denne Samling af Bauta- 
stene, der — rigtignok som oftest paa den aller tarveligste Maade — 
skulde bringe fortjente danske Mænds Navne til Eftertiden. Det var 
naturligt, at Freund, som i Alt, hvad han foretog sig, om det var 
aldrig saa ringe, søgte at gjøre Konstens Indflydelse gjældende, ogsaa 
ved denne Lejlighed havde det samme Maal for Øje. Og efter 
Samraad med Høyen, der altid stod ved hans Side, afgav han et 
omhyggelig motiveret Forslag om den Maade, hvorpaa han tænkte 
sig at ville opfylde dette Hverv, der dog for de Monumenters Ved- 
kommende, som skulde udføres fra ny af, havde nogen Interesse, 
i det Mindste naar det blev udført saaledes, som han tænkte sig det. 
Den klare, indlysende Betænkning var ført i Pennen af Høyen og gik 
ud paa, at man til de betydeligere Monumenter skulde bruge det 
simplere italienske Marmor; for Øvrigt skulde det afhænge af de 
Midler, som Konstneren kunde erholde, f. Ex. om der existerede 



•) Det smukke Brev, hvortil her sigtes, er aftrykt i Bilaget til Høyens Levnet ved 
Ussing. 



i85 

noget Portrait af den Afdøde osv., i hvilken Form de skulde udføres. 
Ved nogle kunde vel en Herme med Mandens Portrait være det 
mest Passende, yed andre vilde Anbringelsen af et Relief maaske 
være betydningsfuldere, og til en tredje Klasse kunde de henregnes, 
hvor passende Emblemer alt noksom antydede den Afdødes Værd. 
Den bornholmske Granit skulde ene anvendes til Mindestene, hvor 
det gjaldt om paa en værdig Maade at overlevere Mandens Navn til 
Eftertiden. Ogsaa her vilde det være lettere at vække mer eller 
mindre Opmærksomhed for Navnet ved rigere Former, Afslibning 
eller ved større Simpelhed, blot Tilhugning osv. Hvis Anvendelsen 
af italiensk Marmor og Udsmykningen med Medaljoner eller Relieffer 
maatte findes at være for bekostelig, anbefalede Freund Forslaget 
om de simple Mindestene til Overvejelse, da det i hvert Fald ved 
slige Monumenters Udførelse var rimeligt at tage Hensyn til deres 
Varighed, og det norske Marmor, hvoraf de ellers vare gjorte, var et 
meget daarligt Materiale; ligesom jo ogsaa Betydningen af et Monu- 
ment kan forhøjes ene ved det Slags Materiale, som det er oprejst af. 
Skjøndt dette Forslag maatte synes hensigtsmæssigt og tiltalende, 
mødte det naturligvis dog en meget karakteristisk Indvending fra 
Kammeret, der fandt, at man burde »indrette« de nye Monumenter 
efter den Form, der fra Begyndelsen af var dem givet, fordi de vare 
beskrevne og aftegnede i et i Trykken udgivet Skrift. Freund ind- 
vendte derimod, at det vilde smerte ham som Konstner og som Dansk, 
i Fald man ikke benyttede en saa heldig Lejlighed til efterhaanden at 
give hine Monumenter saadanne Former, som kunde være den skjønne 
og høje Ide værdig, som fremkaldte dem, og at han ikke kunde 
indse, at Vandals Værk, da Texten ikke tog nogen Notits af Kobberne, 
men blot indeholdt Biografier, kunde lide Noget ved, at Monumenterne 
fremstod i forandrede Former, efterhaanden som de tilintetgjordes 
netop paa Grund af Valget af et slet Materiale. Men det hjalp 
Altsammen ikke Noget — Resultatet blev hverken helt eller 
halvt. Man brød sig hverken om, at Formerne vare bizarre eller 
Motiverne som oftest betydningsløse, uagtet Freund godtgjorde det 
Sidste ved et siaaende Exempel, hentet fra Tordenskjolds Mindesten, 
hvis eneste Prydelse, en Kanonkugle, skulde have Vanskelighed ved 
at fremhæve ham fra enhver Anden, som færdedes i en blodig Kamp. 
Freund indsendte tillige nogle Udkast til et nyt Monument over 
Tordenskjold, hvorved han dels havde taget Hensyn til, at hvor man 
kan have Mandens levende Træk, ville disse vist altid tale stærkest 
og tydeligst, og at Hermen netop i Erindringens hellige Lund er 

den skjønneste og mest passende Form, dels minder om hans Helteliv 
ved Musen, der siddende paa Skibsstavnen optegner hans Bedrifter. 
Desuagtet holdt Rentekammeret haardnakket fast ved det gamle, 
intetsigende Motiv, og Monumentet blev udført 1836 i en Granitsten, 
der ved Slibningen kom til at ligne Porfyr; men ved en sindrig 
Anvendelse af Tordenkilen paa en Halvkugle lykkedes det dog 
Konstneren at bøde paa den taabelige Ide. 

Aaret efter udførtes et Monument, som skulde bringe tre Mænd 
i Minde, der — rigtignok paa højst forskjellig Maade — havde havt 
Indflydelse paa det kristelige Trosliv i Norden ; det var Ansgar, Luther 
og fiugenhagen. Mindesmærket, der var af Bremer Sandsten, dannedes 
som en Obelisk med et simpelt, trinformet Fodstykke. Paa dens 
Top hviler en mangestraalet Stjærne, og Soklens Hovedparti smykkedes 
paa de 4 Sider af Evangelisttegnene. Hele Monumentet er 10 Fod 
i Højden, og ved dets smækkert opadstræbende Linjer, der føre 
Tanken mod det Høje, er det fuldkommen værdigt til at bære de 
Mænds Navne, som med passende Emblemer nedenunder findes 
indhugne paa de tre Sider. — Samme Aar opsattes ogsaa Minde- 
stenen over Grev Henrik Carl Schimmelmann. Tvende rigt udstyrede 
Overflødighedshorn, der tilligemed Merkurstaven pryde den simple 
Sten, synes mere at passe paa Kræmmerdrengen fra Stettin, som 
gjorde glimrende AfTairer med sine Leverancer i Sj^aarskrigen, end 
paa den danske Skatmester, der ved sine ukloge Seddelemissioner 
ødelagde Landets Pengevæsen i Bund og Grund. — Foruden disse 
Monumenter udførtes efter Freunds Tegning fire andre, af hvilke de to 
dog først opstilledes efter hans Død; det var Jesper Brockmands, 
Ivar Lykkes, Johan Rantzaus og et fælles Minde for Islænderne 
Amgrimus Jonæus og Amas Magnæus, der begge dog intet andet 
Smykke fik end de indhugne Navne. Monumentet over Islænderne 
har en ejendommelig svær Form, der synes at skulle bringe en Slags 
Gjenklang fra de nordiske Bautastene, skjøndt Motivet er græsk. 

Man fandt imidlertid, at Freunds Stenhuggervirksomhed endnu 
ikke var omfattende nok, og da det var paatænkt, at Hovedlandevejene 
skulde forsynes med nye Milepæle, havde det OfTentlige atter Brug 
for Freunds konstneriske Evner, som man ellers fuldstændig lod 
skjøtte sig selv. Da de skulde udføres i Granit, sendtes Freund i 
1837 til Bomholm for at undersøge, hvilke Arter der bedst egnede 
sig til dette Brug. Resultatet af denne Rejse var, at Rentekammeret 
Aaret efter hos Konstneren bestilte en Halv- og Kvartmilepæl, der 
senere efterfulgtes af en Helmilepæl. Disse aldeles simple Monumenter 

skylde især virke ved Granitens blankt slebne Flader med dens Aarer, 
Striber og Pletter, der meddele de lysere eller mørkere Farvetoner 
et livligt Spil, og Formen holdtes som en afstumpet Obelisk, der 
hvilede paa et passende Fundament. Det venlige lille Busket omkring 
Helmilepælen ved Gjentofte og de to Stenbænke, der hyggeligen 
indbyde Vandreren til Hvile, skyldes sikkert Freunds Forslag; paa 
sin lange Vandring fra Rom til Hjemmet havde han ofte følt, hvor 
kjærkommen en Bænk kunde være for den trætte Fodgænger. . 

Det fortroligere Kjendskab til Graniten, som i Farvens Kraft og 
indsmigrende Glands kan kappes med Porfyren, kom ham til Gode 
ved Udførelsen af det smukke, lille Monument, der alt tidligere var 
paabegyndt, og som 1837 rejstes i Faaborg paa Agent Plougs Grav. 
Relieffet med Dødens Genius støbtes i Bronce, og den glatte, jævne 
Overflade, som den gjennemførte Ciselering giver dette Metal, stemmer 
paa en heldig Maade med Granitens dæmpede Glands. 

Denne Bestilling paa Milepælene kan omtrent afgive Maalestokken 
for det Offentliges Trang til konstneriske Produktioner paa den Tid, 
og her ere vi dog egoitlig ved Konstens alleryderste Grændse, 
hvor ikke en Gang Haandfærdigheden, men den mekaniske Slibning 
er Hovedsagen. Freund forsmaaede alligevel ikke dette Arbejde, 
og selv her vil den, der har Følelse derfor, kunne mærke, at den raa 
Kampesten er bleven forædlet i en Konstners Atelier, og ved Valget 
af Granitens Farve eller Struktur, ved Linjernes svage Helding, ved 
Vinklen, hvormed Stenen slutter, frembringes der et saadant Indtryk 
af Styrke og Uforgængelighed, at en ubenyttet Milepæl — prydet 
med et Relief i Bronce — kunde blive en alvorsfuld, højtidelig 
Meta, da den sattes paa Konstnerens egen Grav, et især paa dette 
Sted gribende Symbol paa den dannende Konsts Herredømme over 
det formløse Stof. 



1 April 1830 bevilgedes omsider de tilværelsernes Istandsættelse 
fornødne Penge, lidt over 4000 Rdl., og var Ventetiden falden Freund 
lang, saa kunde den ret anselige Sum bøde derpaa. Nu havde han 
altsaa Midler til at realisere de Ideer, der længe havde foresvævet 
ham, og som fra den Tid, han modtog de første Hefter af Zahns 
Værk over Pompeji, havde kunnet antage en mere bestemt Skikkelse. 
»Nektar og Ambrosia kan ikke være mere vederkvægende for Guderne 
end disse Stentryk for mig. Det er sand Sjæleføde, nu er jeg paa 

én Gang bleven nieget rig,< skriver han i 1829 til Broderen i Altqpa, 
og Sommeren derpaa lagde han frejdig og ivrig Haand paa det 
betydningsfulde Værk, der skulde vise, hvor rig han i Sandhed var. 
Thi det var ikke alene en Rigdom af Indtryk, han ligesom Andre 
havde modtaget til Glæde for Sindet og til Vederkvægelse i den 
moderne Smagløshed, men disse Indtryk havde vakt en Trang hos 
ham til at lægge for Dagen, hvoriedes hine Skjønhedslove, der havde 
styret Livet i den antike Verden, endnu til Trods for den store 
Forskjel i Vaner og Levemaade havde bevaret deres Gyldighed, 
naar man havde Sands for paa rette Maade at bringe dem i Sam* 
klang med en helt anden Tidsalders Fordringer. Freund kunde 
aldrig lade sig nøje med selv at glæde sig i Stilhed, selv alene at 
opløftes ved den virkelige Beskuen af alle-Konstens Herligheder eller 
ved det Gjenskin deraf, som hans Fantasi altid kunde fremtrylle for 
ham; men han havde ogsaa Trang til at gjøre Andre delagtige deri 
oé til at bibringe dem den Udvikling og Kultur, som han bedst 
kjendte Betydningen af, og hvis Mangel netop gjorde den Tid, i 
hvilken han virkede, saa gold og raa i mange R.etninger. Han hørte 
desuden ikke til de moderne Konstnere, der med ængstelig Ensidighed 
holde sig indenfor deres Fags Grændser, ikke af Fr> gt for at bevare 
Stilen ren og uforandret, men paa Grund af et smaaligt Syn paa 
Konsten i det Hele; han var mere i Slægt med Renaissancens store 
Mestre, der ikke troede, at nogen Retning i Konsten eller Haand- 
værket var dem uvedkommende. 

Den Frejdighed og Glæde, hvormed Freund tog fat paa Indretningen 
af sin Bolig, en Opgave, der tilsyneladende var rent personlig, men som 
dog fik den største Betydning ved den Maade, hvorpaa den løstes, 
lyser ud af de Breve, som paa den Tid sendtes til Broderen i Berlin 
for at berette om hans ny Foretagende. > Siden Marts har jeg været 
Tømmermand, Murer, Snedker og Polerer, ja ovenikjøbet Haandlanger 
og Karl. Ateliererne, som ere tre i Tallet, ere færdige og efter Ønske; 
nu har Maleren taget fat i Værelserne, som jeg ogsaa haaber skal 
blive ret brave. Jeg retter mig saa meget som muligt efter de 
pompejanske Dekorationer; det tjener mig til Studering og holder 
Erindringen om det Skjønne vaagen og levende.« 

Ogsaa med Møblerne og det øvrige Bohave vilde han gaa frem 
paa samme Vis; men han lod sig i Førstningen nøjes med et enkelt 
Stykke; thi som han sagde, hvad man siger dertil, rører mig ikke; 
jep er Herre over mig selv; og mine Kobbere, Mønter og øvrige 
Konstskatte er tusinde Gange mere værd end flove, smagløse Møbler, 

jeg ikke gider se paa.i Hans hele Bo bestod en Tid kun af én Stol; 
dog var den saaledes, at man nok skulde værdige den et Blik. 
Naar han vilde og kunde afse saa mange Kræfter, skulde dens 
Kammerater følge efter, saa at han kunde tro sig hjemme i Grækenland 
eller Italien — derfor kaldte han ogsaa sit Hjem »Erindring fra et 
bedre Stede. Ja, for ham, som, i Italien havde lært at forstaa, hvad 
enhver Stump Oldtidslevning havde at fortælle om hin mærkelige 
Aand, der synes at have meddelt Former og Farver et evigt, ufor- 
gængeligt Liv, maatte det Land, som han var kommen til, unægtelig 
synes at være et Thule, men det Hjem, hvorhen han vidste at 
lokke en glimrende Straale hist fra Italiens varme Sol , der havde 
opelsket saa mangen farve- og formrig Blomst i Konstens som i 
Naturens Verden, skulde blive et Arnested foi skjønne Spirer, som, 
takket være hans sunde Røgt, skulde udvikle sig til mere end blotte 
Drivhusplanter. 

Da Freund alvorlig skulde tage fat paa en Dekorationsmaade, 
som var hel ny, maatte han naturligvis tænke paa at opdrage den, 
der skulde hjælpe ham dermed. Derfor henvendte han sig til en 
den Gang vel anset Malermester, Kongslev, som var Lærer i Dekoration 
ved Konstakademiet og bad ham, om han vilde anbefale ham en 
flink Svend. Det gjorde han, og Svenden var — Georg Christian 
Hilker. Denne havde været brugt af Kongslev til at udføre Dekorations- 
arbejder i Sorø,, paa Bregentved o. a. St., samtidig med at han dog 
øvede sig i Maleriet, navnlig i Landskabsmaleriet. Men Resultatet 
af det Forhold, Hilker kom i til Freund, og dennes Paavirkning under 
de forskjellige Arbejder, han i en Række af Aar fik at udføre, blev 
da, at han udelukkende helligede sig Dekorationsmalettet. ^Det 
var ogsaa en god Skole, han gjennemgik, og lykkeligvis var Svenden 
udrustet med Modtagelighed for Mesterens fine Følelse for enhver 
Harmoni i Konsten, saavel i Farven som i Formen. Det gik for Øvrigt 
varmt til, især i Begyndelsen. Freund vidste, hvad det var at arbejde, 
og han skaanede hverken Hilker eller sig selv, og først naar Mørket 
faldt paa, fik Kost og Pensel Lov til at hvile. Ligesaa alvorligt 
som Arbejdet var, ligesaa glad og frejdig var den Stemning, det 
frembragte, og i de lange Sommerdage fik Øjet Lov til at forfriske 
sig imellem Blomsterne og de frodige Planter i Gaard og Have. 
Paa samme Tid var Gaarden Centrum for Livet under Pauserne i 
Arbejdet; her nødes Frokosten paa Feltfod, Æggene stegtes i Kakkel- 
ovnen, og Haven gav Grønt og Frugter — Salat, Nasturtium og 
Kjærlighedsæbler — der hensatte En til Italien; Urtepotteskaale 

maatte ofte figurere som Service. Det frugale Maaltid nødes under 
livlig Samtale, og styrket gik Mester og Svend atter til Arbejdet. 

Hilker strøg Alt, Vægge og Loft, kun med en enkelt Hjælper, 
og Freund hjalp ogsaa til som en »trolig Svende, som om han havde 
været oplært ved Kosten; han maatte slaa af med Snorene og var 
c^saa meget flink ved Inddelingen , af Lofterne. Enkelte Konturer, 
f. Ex. Vaser, tegnede Freund selv med Kridt paa Væggene, ligesaa 
de Billeder eller Blomster, der skulde smykke dem, men for Øvrigt 
udførtes ikke én Figur uden Calque. Paa enkelte Punkter gik man 
dog mere realistisk til Værks; udstoppede Fugle f. Ex. laantes fra 
zoologisk Museum for at benyttes ved Udførelsen. 

Som alt bemærket lagdes de lithograferede Tavler i de tidligste 
Hefter af Zahn til Grund; men medens Lofterne — i det Mindste 
i de to Værelser — og Gulvene kunde udføres i deres Helhed efter 
Forbillederne i Zahn, nødvendiggjorde derimod Værelsernes ringe 
Højde en Forandring i Inddelingen, idet Frisen overalt maatte bort- 
falde, da ellers Væggens Hovedflade vilde faa en altfor ringe Højde 
i Forhold til Udstrækningen, da de tre Hovedrum ingenlunde vare 
smaa. Størst Frihed udviklede Freund altsaa ved Væggenes Dekora- 
tion, skjøndt han dog aldrig gik udenfor den ejendommelige Karakter, 
der er fremherskende i Pompeji. Han indlod sig aldeles ikke paa 
at give en blot Antydning af alle disse smækre Søjlestave eller 
Plantestængler, disse umaadelig tynde, ofte buede Arkitravled, og 
brudte eller udsvejfede Gavle, der frembringe det livligste og letteste 
Farvespil, man kan ønske sig, hvorved selv den virkelige Arkitektur 
synes at opløses og forvandle sig til et luftigt Feslot, der er hævet 
over' Tyngdens og Stoffets Love, aldeles som de prægtige Slotte, 
vi træffe i vore Æventyr — og saa paastaar man endda, at de Gamle 
ikke kjendte Noget til Romantik! Derpaa indlod Freund sig ikke, 
og det var vel overvejet her, hvor det gjaldt om at forsøge paa 
Anvendelsen af hidtil ukjendte Regler for Dekoration, og hvor de 
lokale Forhold desforuden vare saadanne, at jo mere det maleriske 
Skin gjennembrød og svækkede Væggenes samlede Masse, desto mere 
vilde man føle sig trykket af det store, lavt hængende Loft, som selv 
den rigt stiliserede Sparredekoration fra Diomedes' Hus ikke var i 
Stand til at gjøre let nok. Freund maatte altsaa lade Væggene 
brede sig med deres kraftige Flader enten uden nogen Inddeling 
eller blot gjennemskaame ved dekorative Baand, der dog mere vare 
at betragte som en Indfatning. Ikkun i den største Stue afdeltes 
Væggene med et smalt Parti, bestaaende af Tyrsusstave omvundne 

med Slyngninger af let, fint Vinløv, som dog havde faaet en vis Fasthed 
ved kraftige Omamentstriber, der dannede ligesom en Ramme. Disse 
Baand gjentoge sig og virkede for den æsthetiske fietragtning som en 
Slags maleriske Lisener, der give Væggene mere Holdning. Væggenes 
Sokkel var et Træpanel; Grunden var malet sort og i Overensstemmelse 
med, hvad man saa hyppig ser i Pompeji, forsynet med geometriske 
Led, Cirkler og Kvadrater eller ogsaa Guirlander og vedbendagttge 
Rankeslyngninger, som dog havde en vis symmetrisk Stivhed, der 
bragte dem i Harmoni med de strængere geometriske Linjer. 
Afbildninger af Dyr eller Fugle sørgede for en behagelig Afvexling i 
dette Parti, der ingenlunde var holdt saa svært, som man skulde vente 
det. Væggens Hovedflade overspændtes med meget grovt Lærred, 
hvorpaa der maledes en kraftig, varm Grundtone, rød, okkergul eller 
grøn, men dog ingenlunde saaledes, at Indtrykket blev ensformigt. 
Tværtimod! En rig Anvendelse af billedlig Fremstilling skadesløsholdt 
Betragteren fuldstændig for den Opofrelse, der havde været nødvendig 
paa andre Omraader. Her var kopieret enkelte af de skjønneste og 
interessanteste Midtbilleder med mythologiske eller idylliske Scener, 
der havde vakt saa megen Opmærksomhed, da de kom for Dagen, 
og Rummene imellem dem fyldtes ved yndige, let svævende kvindelige 
Skikkelser, der snart bragte En til at tænke paa Bakkus' Thiasos, 
snart paa scenisk Konst*). Den næsten uendelige Fylde af Genier, i 
alle Aldre og Funktioner, enten alene eller sammenstillede, satte paa 
Ryggen af hinanden med en elegant Dristighed, der lignede den, hvor- 
med Maleren havde opbygget sine Loggiaer, alle disse hjælpende 
Væsener, som befolkede de pompejanske Huse, tog Freund ogsaa 
i sin Tjeneste paa en saare skjøn Maade. Dog det, som egentlig 
var mest at beundre ved Gjennemførelsen af denne Art af Dekoration, 
er det vel overvejede Maadehold, som véd at holde Midtvejen mellem 
for Lidt og for Meget — og paa Grund af den egentlig uudtømmelige 
Skat, som Vesuv saa trofast havde gjemt under sin Aske i de mange 
hundrede Aar, maatte Fristelsen til at tage saa Meget som muligt med 
være stor hos en saa varm Beundrer som Freund. Men hans sikre Blik 
for, hvad der var Hovedsagen i enhver Retning af Konsten, og hans altid 
utrættelige Iver for at lade denne træde slaaende frem og beherske alle 
Enkelthederne, der saa ofte trænge sig frem og fordærve den egentlige 



•) Ved Udførelsen af de betydeligere Figurer brugte Freund ogsaa andre Kræfter, 
og mangen en smuk Skikkelse skylder dygtige Malere som Eddelien og Const. Hansen 
sin Tilblivelse. 



192 

Karakter i Stedet for at hæve eller fuldstændiggjøre den, svigtede ham 
ikke. Desuden sagde hans praktiske Sands ham, hvad der med forholds- 
vis ringere Midler, med et tarveligt Materiale og indenfor de givne lokale 
Skranker lod sig gjennemføre, og paa hvilken Maade de tilstede- 
værende Mangler bedst kunde skjules eller overses. Og naar man 
tager et billigt Hensyn til alle disse Forhold, tro vi unægtelig, at 
dette Forsøg af Freund dristig kan maale sig med, hvad der andet 
Steds samtidig eller senere er blevet udført i lignende Retning, 
selv naar Talen er om Prinds Napoleons pragtfulde græsk-romerske 
Hus*), hvor Pynteligheden, Elegancen i Valget af de gjennemgaaende 
for spæde, for magre Omamentlinjer, der snarere passe til at udføres 
i Niello, dog gjør, at det faar noget Smaaligt ved sig. Og Kong 
Ludwigs storartede pompejanske Anlæg ved Aschaffenburg, hvor den 
matte og kolde Kolorit, der er gjennemgaaende i alle Dekorationer, 
og som ingenlunde alene skyldes Tidens falmende Indflydelse, viser, 
at man ikke her har havt Sands for det, som egentlig er Hovedsagen 
i den antike Dekorationsmaade , den mættede, kraftfulde, dybe, ja 
endog sorte Grundtone, der forener selv de mest levende, de friskeste 
Farver saaledes, at den harmoniske Helhed aldrig ødelægges. Det 
var netop dette, Freund havde Øje for, og som selv nu, da Tidens 
Tand og aarelang Forsømmelse har gnavet paa det skrøbelige Materiale, 
dog føles igjennem den Alvor, der endnu er i Farvernes Holdning, 
og som vil vedblive at være dér, saalænge der endnu er Spor tilbage 
af dem. 

Samtidig med at Dekorationen skred frem, forøgedes ogsaa 
Møblernes Antal — Kammeraterne til den ene Stol indfandt sig. 
Han gav Tegning til det Allermindste, hvad der var nødvendigt og 
nyttigt, da han vilde se sin Tanke virkeliggjort til den tilsyneladende 
ringeste Enkelthed. Han anvendte til Bohavet for det Meste varige 
og smukke Træsorter som Æble- og Mahognitræ, og naar han maatte 
ty til Fyrretræ, blev dette Stof forædlet ved Maling. Pompeji har 
ikke kunnet efteriade os saa overmaade Meget i denne Retning, 
dels fordi de Gamles Fornødenheder paa dette Punkt vare færre, 
og dels fordi Stoffet ikke kunde modstaa Ødelæggelsen, men 
Monumenterne, som f. Ex. Parthenonsfrisen, Gravrelieffer, Mønter og 
Vasebilleder kunne supplere Kjendskabet til disse Brugsgjenstande. 
Freund har egentlig her holdt sig aldeles selvstændig lige over for 
det overleverede Materiale, og navnlig har han vogtet sig for at 



•) Paris; Avenue Montaigne. 

komme ind paa Efterligningen af de spinkle, fine Løjbænke, som 
tage sig smukt ud paa Vasemalerieme, men som for bedre at 
svare til deres dekorative Øjemed have mistet Noget af den nødvendige 
Soliditet; derimod har han mere holdt sig til de Forbilleder, som 
Parthenonsfrisen leverer. Sammenligne vi hans Møbler med andre, 
der ere udførte med antike Forbilleder for Øje, hvad enten vi tage 
de fleste af BindesbøUs eller — naarvi søge til Udlandet— Schinkels, 
da ville vi maaske ved første Betragtning finde Freunds for svære, 
for solide i Formerne, skjøndt de dog paa den anden Side ikke ere 
saa svære som Abildgaards. Men herved maa det dog bemærkes, 
at Freund ved Valget af sit Materiale nødvendigvis maatte faa en 
ganske anderledes kraftig Karakter ind i sine Forhold. Disse to Arki- 
tekter, som, skjøndt paa hel forskjellig Vis, have tilstræbt en større 
Rigdom ved at bruge et Stof eller en Efterligning af Stoffer, der 
tillod, ja vel endog ligefrem maatte medføre en langt større Pynte- 
lighed, ere dog gaaede i aldeles modsat Retning. Medens Bindesbøll 
egentlig blot har udviklet det Princip, som Freund fulgte, at lade 
selve Leddenes Sammenføjning eller Linjernes blødere eller skarpere 
Sving, der først og fremmest betinges ved de forskjellige Deles 
Funktion, tillige træde frem som det, der giver Gjenstandens dekorative 
Hovedpræg, saa har Schinkel derimod fortrinsvis løst Dekorationen 
fra selve Gjenstandens Struktur, og uagtet denne, der altid er over- 
maade let holdt, ofte er meget elegant, vilde den dog vise sig tør 
og mager, naar man tænker sig den blottet for alle de" ornerende Led, 
som Voluter, Palmetter og bladagtige Snirkler, hvormed han har ødslet. 
Desuden ere de anvendte paa en temmelig vilkaarlig Maade, saaledes 
som naar Armlænens Slyngninger ofte fortsætte sig om paa Siden, 
eller den bærende Sfinx opløser sig bagtil i et planteagtigt Ornament. 
Men skjøndt altsaa hans Ornamentik er altfor overdreven rig, og 
skjøndt selve Grundpartierne, hvorfra Ranker og Blomster udspringe, 
ere opløste i lutter Enkeltheder, har han dog saa megen baade Energi 
og Ynde til sin Raadighed og anvender Guld og sort Lakering paa 
en saa heldig Maade, at Øjet dog ikke kan andet end glæde sig 
over den fine Ornamentpragt, hvormed hans Møbler ere ligesom 
overspundne, om man end ikke kan undlade at stødes over den 
Falskhed, der er i Principet. Bindesbøll derimod vælger sædvanlig 
et Træ, der ved Politur kan faa en glat og smidig Overflade, som 
kan nærme sig Elfenbenets ejendommelige Skjønhed, eller vel under- 
tiden endog spille over paa Metallets Enemærker, og han har derfor 
dristig adopteret den Teknik, som disse Stoffer udkræve. Sjne Ben 

danner han f. Ex. ved talrige alvexlende kugle^ eller ellipseformede 
Fartier, der adskilles ved smalle Ringe eller Hulled og undertiden 
gaa over i afstumpede Kegler, sammentrukne i svage Kurver, sofa 
ganske vist gjøie en let, pyntelig Virkning og ikke mangle en 
Fasthed, som er tilstrækkelig til at bære selve Sædet, der ogsaa er 
holdt i en tilsvarende let Stil. Men det er dog et Spørgsmaal, om 
denne Form af Ben, som Renaissancen jo udviklede til en saa 
virkningsfuld Plumphed, kan man gjæme sige, egentlig kan tilfreds- 
stille Øjet, selv om den ogsaa er fuldkommen tilstrækkelig efter 
Statikens Love. 1 det Mindste synes vi, at en Seng eller en Sofa, 
hvis Øjemed betinger temmelig betydelig Soliditet i Bygningen, 
udkræver bærende Led af stor Styrke, afgrændsede med jævnt svungne 
Linjer, der antyde den Spænding, som Tyngden foraarsager, og som 
ved omlagte Ringe paa forskjellige Steder holdes indenfor den i 
æsthetisk Henseende i ethvert Fald fornødne Grændse af Fasthed. 
Dette bærende Led, der har en efter Møblets Karakter mere eller 
mindre afpasset Kegleform, som næsten fuldstændig kan forsvinde i 
det langstrakte Bordben, benyttede Freund sig aldeles gjennem- 
gaaende af, og han har med slaaende sikker Takt vidst at bringe 
denne Form i Forbindelse med Sofaens kraftig artikulerede Led og 
lige Ryg, med Sengens lettere Endestykker, der gjennem elegant 
tegnede Linjer ende i simple Voluter eller i en mere langstrakt 
Skikkelse med den runde eller firkantede Tabouret, større og mindre 
Borde o. s. v.*). Medens han til Stolene uden Læne laante Motiverne 
fra Kurulstolene eller de sædvanlige Klapstole, valgte han til Stolen 
med Ryg Kathedraens Form med den tilbagebøjede Læne, og han 
har bedre end nogen Anden løst den Opgave at lade Ryggens 
Krumning paa en fuldstændig harmonisk Maade gaa over i Benenes 
skjønne, virkningsfulde Kurver, idet han har undgaaet den store 
Stejlhed hos Abildgaard ligesaavel som Bindesbølls altfor stærkt 
buede Ben, der næsten ligge lige henad Gulvet — en Overdrivelse, 
der for Øvrigt har Hjemmel i de antike Monumenter. Som ejen- 
dommeligt for Freunds Opfattelsesmaade kan det bemærkes, at 
medens Bindesbøll ikke sjældent bruger de lettere, pyntelige, brede 
og flade Ben, der i deres Form i og for sig have noget vist 
Dekorativt, hvorfor de ses saa hyppig mere eller mindre maniererede 



*) Dette Motiv, der i konstruktiv Henseende saa naturlig tilbyder sig, og som saa 
ofte møder os paa græske Monumenter, benyttes for Resten ogsaa af Bindesbøll, 
men i spinklere, lettere Former end hos Freund. 

paa Mønter og Vasemalerier, bruger Freund dem derimod aldrig i 
Virkeligheden men en enkelt Gang paa et Relief, f. Ex. paa Miinters 
Mindesten i Frue Kirke. 

Ville vi endelig i Korthed sammenfatte det, som især er det 
Ejendommelige i Freunds Møbler, da bliver det en høj Grad af 
Simpelhed, som foruden den Dekoration, der ligger i det smukke 
Stofs matte Glands og de fremtrædende Led, hvormed det artikuleres, 
kun tillader Brugen af en Rosette for at markere enkelte Partier af 
Gjenstanden, der særlig bør tiltrække Øjets Opmærksomhed; frem- 
deles en stor Styrke i de enkelte Deles Sammenføjning, der dog ikke 
virker paa nogen plump Maade, da der hersker stor Harmoni i alle 
Forholdene, og da alle Hovedlinjerne ved en fin Afvejning af deres 
Hældning og en med stor Takt ledet Saminentrækning tjene til at 
modarbejde en saadan Virkning. Ingen vil sikkert heller nægte, at 
den Aand, der gaar igjennem dem, er antik, selv om der ikke er 
tilsigtet nogen Kopi af et enkelt Forbillede ; thi Freund kunde ligesaa 
lidt i Haandværket som i Konsten lade sig nøje med at være Efter- 
ligner, og hans tidlig øvede Sands for et Sto£s tekniske Behandling 
viser sig ogsaa her i mangt et praktisk Greb. Saaledes er enkelte 
Leds Afrunding lige heldig, hvad enten man tager Hensyn til Stoffets, 
Træets Karakter, det daglige Slid eller den rent konstindustrielle 
Tilfredsstillelse. Et Bevis paa disse Møblers praktiske Anvendelighed 
er ogsaa den hyppige Efterligning, der er bleven dem til Del med 
eller uden Modifikation og i Omgivelser, der for Resten aldeles ikke 
passe til dem. Og skjøndt Modifikationen af deres Former hidtil 
har vist sig som en Forkvakling, tro vi dog, at netop den praktiske 
Sands, hvormed de antike Principers Selvstændighed her ere udviklede 
af Freund, ogsaa for den Haandværker, der har Øje derfor, kunde 
blive Kilden til Andet end en død eller misforstaaet Efterligning. 

Det kunde naturligvis ikke være Andet, end at det gik langsomt 
med hele denne rige Udstyrelse, dels fordi Freund maatte rette 
sig efter, hvorledes de fornødne Pengemidler indløb, og dels fordi 
det krævede Tid at oplære eller indøve de Arbejdere, han brugte, 
der ikke alle kunde have Hilkers Begavelse. Men Freund blev 
undertiden lidt utaalmodig, fordi det trak saa længe ud hermed. 
»Du ler, Brorlil,'* skriver han til Altona i Efteraaret 1833, »ja, det 
er ikke til at le ad for en Konstner at vælge sig en Plads og sige: 
her vil jeg bygge og bo — og dø. Jeg er ellers langt fra at være 
færdig med Reden; jeg behøver endnu saare Meget, omendskjøndt 
jeg skammer mig mest for Publikum, at jeg ej kan blive færdig, 

men jeg hader at gjøre Gjæld som Pesten.« I Byen talte man alt 
længe om dette nye, for Mange gaadefulde Foretagende, som Freund 
havde for; man vandrede ned til Frederiksholms Kanal for at se, 
hvad det da egentlig var for et Vidunder, der rejste sig i en hidtil 
ukjendt Farvepragt. Og Freund havde stedse Tid til at tage sig af 
Folk, der kom for at gjøre sig bekjendt hermed, og han var utrættelig 
med at sætte dem paa det rette Standpunkt, for at de til Gavns kunde 
forstaa, hvad de saa, men undertiden gik der saa ogsaa en hel Dag, 
uden at han fik rørt Modellerstokken. Dog, han gjorde Alt, for at 
de Toner, han havde anslaaet, kunde faa Indpas. Som oftest havde 
han Glæde af at vise Folk dette Arbejde, han omfattede med hele 
sin Sjæl, men der gaves dog Adskillige, der syntes, det var løjerligt, 
at en Billedhugger understod sig til at blande Farver pan'en saa 
gammeldags Maade. Ja, der kunde endog findes en og anden af 
Arkitekterne af den hansenske Skole, der paa Grund af deres ind- 
podede Skræk for Farver formente, at det var det rene Galimatias; 
men Freund lod dem snakke, han gik sin Gang, skjøndt den ikke 
fulgte Fodsporene paa den sædvanlige Alfarvej. Og vi ville heller 
ikke lade os afskrække deraf, men trøstig gaa med den store Sværm 
og forsøge, om vi kunne se Alt i den samme Glands, som da Boligen 
stod færdig i 1835. 

Naar man en Sommerdag vandrede ned langs med Frederiksholms 
Kanal og maaske følte sig en Smule besværet af Solens fulde Varme, 
der ikke mildnedes synderlig ved den sparsomme Kølighed, der 
kom fra det langsomt flydende Vand, var Overraskelsen desto større, 
naar man traadte indenfor den simple, malede Træport, der maatte 
agere Portikus og næppe skulde lade En ane, hvad den gjemte 
indenfor sine Brædder. En mild Kølighed mødte den Ankommende 
paa den behageligste Maade, naar han traadte ind i det smalle 
Gaardsrum, hvor unge Ahorntræer bredte deres tætte Løvtag, som 
selv Solens Straaler forgjæves søgte at gjennembryde. Her var nemlig 
paa én Gang Husets Haveanlæg og Gaard, om Sommeren et yndigt 
Opholdssted, svalt, hvis Heden var for stærk, og lunt, naar Boreas 
mindede om Nordpolens Nærhed. Piscinaen manglede heller ikke; 
i Baggrunden rislede Vandet gjennem Postens Tud formet af Bronce 
som et Delfinhoved, og Rummet afsluttedes af en Væg, paa hvilken 
der voxede Myrther, Oleander, Roser og Geranier, som dannede en 
yppig og levende Dekoration. Paa Taget hørtes Duernes hyggelige 
Kurren. Der hvilede en venlig Fred over denne lille indhegnede 
Plet, hvor Alt syntes at ordne sig saa simpelt og naturlig, skjøndt 

der dog fandtes en lønlig Tanke skjult bag Løvet og Blomsterne, 
nemlig den, at Sjælen her ved Naturens saa levende og dog saa rolige 
Farvespil skulde stemmes til at føle for de rigere, mere fuldtonende 
Harmonier, som Konsten havde anslaaet inde i Boligen. Og Listen 
lykkedes. 

Aabnedes Døren fra den dunkle Gang til det lille Kabinet, og 
Solen spillede ind paa Væggens grønne Farve, da syntes man endnu 
at fornemme et Gjenskin af Lysets klarere og dunklere Leg ude 
under Ahorntræernes sk>'ggende Kroner. Loftet var selvstændig 
komponeret af Hilker og gav i sin Inddeling og Tegning en Antyd- 
ning af, hvad der skulde møde Øjet rigere og fyldigere i de andre 
Værelser. Det travle Egern, der hist og her var malet i Loftet, 
syntes at befinde sig ligesaa vel imellem dets stribeformede Sparrer, 
som Duerne ude paa Taget, og de fantastiske Søuhyrer, der afvex- 
lende med Griffer tumlede sig paa Panelets røde Grund, som Fiskene 
ude i Vandet. For Øvrigt vare Væggene uden dekorative Figurer 

— et Landskab af Dahl eller en lille Kopi af Jensen efter Rafaels 
>Madonna di Casa Tempi« kunde vel nok for en Gangs Skyld træde 
i Stedet for et antikt Vægmaleri. 

Op til dette Værelse stødte Sovekammeret, og man behøvede 
blot at lade Øjet glide hen over Loft eller Vægge for at mindes derom. 
Det stjærnebesaaede Loft førte Tanken hen paa den natlige Himmel, 
skjøndt ikke ved noget som helst naturalistisk Middel, Stjærneme 
vinkede fra den lyserøde Grund med en fin blaalig Glands. Paa en 
fremtrædende Plads var Thorvaldsens »Nat« malet, og Mørkets Bebuder, 
den lydløse Ugle, havde bortjaget Dagens Fugle med de muntre og 
livlige Farver og sad nu tyst paa Toppen af de ranke Væxter, 
hvis stiliserede Grenslyngning tegnede sig mod Væggen. Husets 
gode Genier kunde den derimod ikke forjage; paa deres lette Vinger 
svævede de baade Dag og Nat hen over Væggenes røde Flade med 
deres klare, fine Farvetone. De vare i travl Bevægelse og syntes at 
være manede frem for at tjene Husets Herskerinde. En bragte 
Smykkeskrinet og Vifte, en anden Blomster, en tredje Skoene 

— det yndige Motiv fra Skomagerens Bod i Stabiæ — og de øvrige 
sluttede sig til dem med Attributer, der nærmere eller §ærnere 
antydede det samme. Sengenes Plads afdeltes paa Væggen ved smukke 
Kandelabre med brændende Lamper, og den store Ynde, der var 
udbredt over Vægdekorationerne i dette Rum, føltes ogsaa i det 
fine Sving, hvormed Sengens Hovedlinjer bevægede sig, idet den med 
begge Ender gik over i den bekjendte Volutform ; Broncesfinxer bare 



198 

Stangen, der forenede Endestykkerne. Fra Midterbilledet*) over Sengene 
løde Fløjtens og Citharens Toner og varslede om den Højtidelighed, 
der skulde give Boligen dens Indvielse og retfærdiggjorde den dristige 
Brug af Myrthekrandsen, der slyngede sig omkring Loftet og syntes 
saa nødvendig til dette yndige Rums Fuldendelse. At Kvinden kan 
vindes, om end efter besværlige Kampe, derom vidnede det skjønne 
Billede, hvor Perseus hjælper Andromeda ned ad Klippen. I et lille 
Sidekabinet, der var taget fra Værelsets Plan, fandtes et stort Toilet- 
spejl; Glasset hang i to kannelerede Træsøjler, der hvilede paa Dyre- 
fødder og kronedes af et Slags bægerformet Akanthuskapitæl , der 
vare bestemte til at modtage Broncefigurer. Opgaven at forbinde 
alle disse Dele var ikke let, og Freund fandt, at han ikke havde 
løst den. 

Forlod man Sovekammeret og begav sig ind i Dagligstuen, 
da iagttoges en smuk Stigning i Koloritens Tone. Den mere levende, 
mere gjennemskinnende Lakfarve afløstes af den mættede, alvorligere 
Zinnober. De dekorative Planter, der hist vare holdte saa simple, 
udfoldede sig her i hele deres Farverigdom, idet de syntes at hæve sig 
fra pragtfulde Vaser, medens elegant formede Fugle med livligere 
Farver havde afløst Uglerne. Tvende af de skjønneste Fremstillinger 
fra Pompeji, de elegante Grupper, Amor ridende paa Delfinen og 
Bakkantinden hvilende paa Pantheren, hvor de bløde, smidige Legemer 
slutte sig saa harmonisk til hinanden, fyldte de fremtrædende Pladser 
af de største Vægge, medens Kvinder med Tyrsusstave, Blomster 
eller Vaser i let flagrende gulige, grønne, blaalige Klædebon frem- 
hævede Styrken og Varmen i Hovedbilledernes Tinter. Væggens 
røde Tone gik igjen i Loftets fremherskende Linjer, der afvexlede 
med gule Omamentbaand. Griffer svævede i Mellemrummene, og 
Havhesten fra Kabinettet dannede Centrummet. Dette Loft var 
fuldstændig taget fra Diomedes' Villa; et andet, der er bevaret herfra, 
havde Freund benyttet i Husets Pragtværelse, men med Tilføjelsen 
af to Endestykker paa Grund af Salens større Længde. 

Væggene i Salen vare dækkede med en kraftig, okkergul Farve 
og afdelte paa en rhytmisk Maade af de omtalte Tyrsusstave paa 
sort Grund — Ideen er fra Dandserindens Hus — og Rummene 
derimellem vare udfyldte med et helt udsøgt Galleri af de skjønneste 



•) Det var en Kopi efter den saakaldte »Koncertprøve« fra Herkulanum, et af de 
Billeder, der ved den omhyggelige og fortrinlige Udførelse maaske bedst kunde 
give en Forestilling om det antike Staffelinuileri. 

og berømteste Billedkompositioner og fritsvævende Figurer fra Pom- 
peji og Herkulanum ligefra Telefus, der dier Raakalven, til Odysseus* 
Gjensyn med Penelope. Panelet havde som i de andre Værelser en 
sort Grundtone, men en rigere Udstyrelse: Krandse, der holdtes af 
Svaner eller bares af Masker, vexlede med Fremstillinger af Amors 
Magt over de vilde Kentaurer. Hist og her opfyldte Skovens let- 
fodede Hind eller Havets skjøntformede Delfin — fra Loftet i 
Dagligstuen — de tomme Rum. Til Gulvet, der her som i de 
andre Værelser forestillede Mosaik, var valgt det smukke Motiv 
fra Isistemplet med de plastisk fremtrædende grønne og sorte Fir- 
kanter, og dets kraftige Virkning dannede en heldig Modsætning til 
det livlige Loft, hvis gulige Grundfarve syntes en Afglands af Væggen, 
og hvor Fantasien som ved en let, spøgefuld Leg tilsyneladende saa 
vilkaarlig men dog regelbunden havde adskilt og forenet de for- 
skjellige, farvede Baand og Border som tynde Lægter og Sparrer til 
en vidunderlig Bygning, der var smykket som til en evig Fest med 
de letteste Krandse i den poetiske Farveverden, hvor Havets Delfiner 
ligesaa godt som Luftens Svaner paa Konstnerens Bud syntes at 
føre den naturligste Tilværelse. 

Betragtede man saa Helheden, var der en skjøn Samklang 
mellem Møblerne og den Ramme; de viste sig i. Der fandtes ikke 
Spor af den Materialisme, der forlanger de yppigste Sæder og Lejer 
uden at tage nogetsomhelst Hensyn til Andet end den fysiske 
Følelses Sands. Set fra et saadant Synspunkt maatte man finde 
Freunds Sofa haard at sidde paa og den lige Ryg umagelig at læne 
sig til, skjøndt man ved løse Hynder og Puder kunde opnaa det 
mageligste Sæde, uden at Gjenstandens Karakter paavirkedes deraf. 
Hvor godt stod ikke Mahogniens dybe Toner imod Væggens Zin- 
nober, den plastiske Holdning af Broncesfinxen, der bar den simple 
Armlæne, imod de bløde, bøjelige Linjer i de malede Dyr og Fast- 
heden i dens arkitektoniske Linjer, der svarede saa godt til Gulvets 
Inddeling eller Loftets lige Baand. Hvilken Styrke var der ikke, — 
uagtet den stærke Krumning — i Løvebenene, som bare den kanne- 
lerede Søjletrunkus, hvorpaa den svære Bordflade hvilede, og hvor 
harmoniske vare ikke Svingene i Stolenes Ben og Ryg med den store 
Elegance og dog Fasthed i Linjeføring, der ikke kunde være stil- 
fuldere, og hvor uadskillelig var ikke det praktiske Øjemed og Skjøn- 
hedens Fordring forenede paa en næsten symbolsk Maade. Ja, heri vat 
Freund Mesteren! Men han var ogsaa Mester i Farvernes Anvendelse 
paa Møbler saa godt som Florentineren Dello eller andre Konstnére 

fra Cinquecentotiden. Derom mindedes man ved at kaste Blikket 
paa Fortepianoet i samme Værelse. Her kappedes Farverne, der 
udvendig ordnede sig til de skjønneste, pompejanske Akkorder og 
Rhytmer, med Tonernes mangfoldige Klangfigurer, og ingen Tanke 
kunde være lykkeligere end den at omplante Thorvaldsens Relief 
»Musernes Dands« i Sesterkonsten og lade den som Hovedbillede 
paa Forsiden hæve sig mod den gule Grund, der ellers paa Siderne 
kun havde modtaget brune Figurer, holdte som Vasemalerier. Hilker 
løste denne Opgave med Smag og Takt. Mest beundringsværdige 
vare dog Klaverets Ben, der jo ellers ere sande Monstre af Plumphed 
og Meningsløshed, medens de her maaske vare det mest Fuldendte, 
Freund havde givet Ideen til paa dette Omraade; kun vidste man 
ikke, om man skulde give Formen eller den maleriske Anordning 
Prisen, og man endte altid med at finde disse to Ting aldeles 
uadskillelige fra hinanden. Hovedtrækkene fra de andre Møblers 
Ben fandtes vel ogsaa her i Forbindelsen af de enkelte Dele, og 
Karakteren havde ganske vist bevaret en vis Kraft, skjøndt der var 
en stærk Sammentrækning til Stede af det midterste Leds elastiske 
Linjer, der gik over i elegante klokke- eller bægerformet udskaame 
Partier. Ved den virkningsfulde Forening med de hvidlige eller 
gulige, yndige Ornamenter, der smykkede den røde Grund, og som 
vare laante fra de fineste Blomsters Blade og Støvdragere, skjøndt 
frit og selvstændig behandlede i pompejansk Aand, var det, som om 
det Hele forvandlede sig for Øjet til en ejendommelig levende, 
blomsteragtig Skikkelse, der intet Steds havde hjemme i Virkelig- 
hedens Verden, men ene skyldte Konstnerens skabende Fantasi sin 
Tilværelse. Og selve Klaveret, hvor Koloriten dominerede saa over- 
vejende, hvor hver en Enkelthed, malet saavelsom udskaaret, forenede 
sig til en ejendommelig Helhed, var at betragte som den yndefuldeste 
Blomst paa hele Dekorationen i det Værelse, hvis Prydelse det var. 
Ved Siden af Klaveret knejsede en Kandelaber i Bronce, hvis 
smækre, fintkannelerede Skaft hvilede paa en Fod, der var en mere 
direkte antik Efterligning, og som foroven afsluttedes med et bæger- 
formet, kraftig artikuleret Parti, som i den selvstændigere Komposition 
og Udsmykning godt kunde gjælde for antik, ligesom hele Kande- 
labren var et mærkeligt Bevis paa Freunds fine Følelse for den 
antike Stil ogsaa i Haandværket. Herfor talte ligeledes et Par 
andre Bronceredskaber i samme Værelse: Ildtangen og Skuffen, som 
tillige viste, at Freund ikke altid skyede Anvendelsen af en rigere 
Udsmykning, medens han dog aldrig forsømte at lade Hovedlinjerne 

dominere. En aandrigere Tanke end den at benytte Delfinernes 
yndig bugtende Legemer for at tilvejebringe den vanskelige Forening 
af Tænger og Skaft paa det første Redskab skal man vanskelig 
kunne finde; den behøvede selv den dygtigste, kampaniske Haand- 
værker ikke at skamme sig ved *). • 

I det .lille Arbejdsværelse, som forbandt Boligen med Værk- 
stederne, havde Freund opstillet sin Samling af Levninger fra Pompeji 
og Herkulanum: Brudstykker af Vægge, Lamper, Vaser, Kar, etc.**), 
og i det mindre Atelier, hvis Loft var dekoreret med gyldne Stjærner 
i blaa Kasetter — Motiv fra et af Templerne i Selinunt — var Væggen 
krandset af Skitsen til Ragnaroksfrisen, dette rigeste Minde om den 
lykkelige Tid i Rom. I det andet Atelier, hvor der var Plads nok, 
spejdede Øjet forgjæves efter store Arbejder; Gravrelieffer og Minde- 
stene indtoge deres Plads, men hines aandrige Kompositioner og 
disses fine Ornamenter kunde alligevel fængsle Besøgeren en Tid. — 
Ved Bolværket udenfor Boligen vuggede sig en elegant Baad, paa 
hvis Forstavn livlige Tritoner vare malede, medens man paa Siderne 
og Bagstavnen saa en Gjengivelse af Dionysos' Æventyr med de 
tyrrheniske Sørøvere. Denne Baad med de gule Figurer paa den 
sorte Grund og de spidse, latinske Sejl syntes som skabt til at 
tage Fantasien med om Bord og bortføre den til hine maleriske, 
kampaniske Kyster, hvor den havde sin egentlige Hjemstavn. 

Denne ejendommelig smukke Bolig havde Freund indrettet ikke 
blot for at vise, at al den Skjønhed, der udmærkede det antike 
Hus, kunde overføres paa Nutidens ofte saa smagløst udstyrede 
Boliger; den skulde tillige være et Hjem for den Kvinde, der havde 
lovet at knytte sin Skæbne til hans, Amalie Elisabeth von Wiirden, 
eh Datter af den Onkel, der havde aabnet sit Hus og sit Værksted 
for ham, da han som Yngling kom til Kjøbenhavn. Medens hun 
endnu var et Barn, havde han med Interesse set de første Spirer til 
alt det, der senere skulde give hendes Personlighed saa stort Værd, 
udvikle sig, og efter sin Hjemkonlst fra Italien saa han med usigelig 
Glæde, at Alt, hvad han havde anet, var blevet til Virkelighed, at 
Kvinden havde holdt, hvad Barnet havde lovet, at hendes Forstand 



•) Kandelabre!) og Ildtøjet ere tilligemed et Udvalg af H. E. Freunds skjønneste 
Møbler efter Viaor Freunds Død skjænkede til National-Museet paa Frederiksborg. 

U. A. 
••) De interessanteste og bedste Stykker i denne Samling ere af Victor Freund testa- 
menterede til d. kgl. Antik-Kabinet. 

U. A. 

fattede, og hendes Hjærte følte for Konsten og dens forædlende Magt, 
for det, der laa ham mest paa Sinde. Der fandtes hos hende en 
ualmindelig Renhed i Smagen og en stor Skjønhedssands , som 
tidligen meddelte sig til Alt, hvad der kom indenfor hendes Om- 
raade, og som paa en Maade • forudbestemte hende til at blive 
Herskerinden i det yndige, pompejanske Hjem, hvor glemte Farve- 
harmonier atter fremtrylledes og rørte Sindene med nye og dog saa 
gamle Toner, og hvor hun selv passede hen som en skjøn Personi- 
fikation af al den Harmoni, der kan være udbredt over et kvindeligt 
Væsen, hvor Sjælens og Legemets Ynde danner en fuldendt, uad- 
skillelig Helhed. 

Brylluppet fejredes d. 4de Juni 1835 i Altona hos den ældre 
Broder, og i det smukke Hjem ved Frederiksholms Kanal begyndte 
et Samliv, der i Skjønhedsfylde svarede til Omgivelserne. Nu var 
Freunds Lykke fuldstændig, fordi hans Livs Stræben havde vundet 
sin højeste Betydning og sit største Værd. Hans Beskæftigelse var 
uudtømmelig, den kunde og vilde forskaffe ham det Lidet, han og 
hans Hustru behøvede; thi han havde intet andet Ønske end at 
leve for sin Konst og for hende. Naar hun vandrede Haand i 
Haand med hans Muse, vilde det aldrig kunne mangle ham paa 
Stof i Konsten og Glæde i Livet. 

Ægteskabet velsignedes med to Børn, en Søn og en Datter, 
og da det ' saaledes blev nødvendigt at forøge Bohavet, maatte 
Hilkers Pensel atter sættes i Virksomhed. Vuggen var i Linjernes 
Sving og Forholdenes Afvejelse et Pragtstykke af yndefuld Elegance 
ved Anvendelsen af de fineste Vasedekorationer, der valgtes i nøje 
Overensstemmelse med Karakteren i de enkelte Partier; Bunden var 
sort med smækre, spidst tilløbende Ornamenter, i hvilke Vuggens 
Bevægelser fremkaldte et smukt, skuffende Spil. Sengene, lave 
Kasser paa korte, svejfede Ben og forsynede paa de fire Hjørner 
med opstaaende, cylinderformede Træstykker, der endte i Kugler og 
forbandtes med Stænger, havde en kraftig gul Tone, hvorpaa de ens- 
farvede, brunlige Figurer toge sig godt ud. Motiverne til disse vare 
valgte mellem de talrige Fremstillinger fra Pompeji, hvor Genier 
sysle med alle de forskjellige Gjerninger i Menneskelivet, presse Vin, 
jage den letfodede Hind eller tumle sig i Spøg og Leg. Hvilken 
uskyldig, yndefuld Verden for et Barn at blive indført i, og hvilke 
kjære Kammerater at gaa paa Æventyr med. Ja, selv Barnevognen 
blev et helt lille Konstværk, paa hvis karmoisinrøde Grundfarve lyse- 
røde Fugle eller Genier legede Hest. 

Med kjærlig Haand vaagede Freund over, at Alt i dette Hjem 
holdt sig ungt og friskt, hver lille Brist i Farverne bødedes, og hvert 
vissent Blad paa Væggenes konstfærdige Blomster fjærnedes med 
Omhu; thi han vilde ikke, at Tidens Tand skulde anes i denne 
Bolig, der var saa fredelig og saa rolig, ret et Hjem for huslig Lykke 
og Velsignelse. Og dette opnaaede han til Fulde — saa længe han 
levede; thi kun fem Somre skulde det smukke Samliv vare. 



Freund hørte ikke, som vi alt have set i Rom, til dem, der 
skyede Menneskene; Tallet af hans Venner dernede var stort, og 
han opofrede sig jo med Beredvillighed for dem, naar han troede, 
at det kunde gavne dem og deres Udvikling. I Kjøbenhavn var 
Forholdet i saa Henseende anderledes, og Samlivets Karakter maatte 
jo nødvendigvis forandres; men man holdt dog de glade Minder fra 
Dagene i Rom i Ære, og Freund var ikke den Sidste til at opfriske 
dem ved at omplante Livet i det romerske Osteri paa dansk Grund. 
Et passende, malerisk Lokale ' fandtes i Bødkernes Laugshus paa 
Christianshavn, og et Par Gange om Aaret, i hvert Fald paa Thor- 
valdsens romerske Fødselsdag, samledes man dér paa festlig Vis; 
men Selskabet, der kaldtes »Macaroniklubben«, aabnedes kun for 
dem, der havde været i Rom. Blandt de første Medlemmer vare 
Høyen, Abrahams, Thiele, Hillerup, Jensen og Andre, der havde været 
sammen i Italien, desuden ogsaa Eckersberg og Høyer. Der spistes 
kun italienske Retter, og Vinfladcerne vare omvundne med Vedbend 
og havde et romersk Tilsnit; romerske Lamper lyste for de glade 
Gjæster, og romerske Erindringer i Forbindelse med gode Drikkevarer 
varmede Hjærterne. 

De Adspredelser, den store Verdetis Selskaber i Almmdelighed 
kunne byde, havde Freund ikke Smag for; men hvor et aandrigt 
Liv og smukke Interesser gave Omgangen et alvorligere Indhold, dér 
var han en jævnlig Gjæst. Saaledes drog Miinters omfattende Kjend- 
skab til Antikerne ham til Bispegaarden , blandt hvis rige Oldtids- 
skatte han tilbragte mangen Time i livfuld Samtale med den dyb- 
sindige Forsker, og hos dennes Søster, Friederike Brun, traf han 
udmærkede Repræsentanter for Videnskab og Konst. Ligesaa kom 
han ogsaa ofte til Grosserer Puggaard, hvis aandfulde Hustru, Bolette 
Hage, forstod at knytte de forskjelligste Konstnere og Konstvenner 
til deres Hus, og det var en Selvfølge, at han gjærne sø^e hen til 

H. N. Clausens og Brøndsteds Kredse, da han havde Sands for 
enhver videnskabelig Stræben og kunde vurdere dens Resultater, 
hvad enten den drejede sig om Theologi eller Arkæologi, naar 
han igjennem en historisk Udvikling kunde se Forbindelsen med 
Menneskeslægtens Kulturforhold. En Mand, Freund ogsaa maatte 
føle varm Interesse for, var den som grundig Kjender og energisk 
Samler af Mønter fra alle Tider saa bekjendte Christian Jiirgensen 
Thomsen, der skulde faa en saa stor Indflydelse paa Skabelsen og 
Udviklingen af de fleste af vore Samlinger, for hvis Betydning han 
ved sin livfulde Enthusiasme, der var saa smittende, forstod at 
vække det store Publikums Sands. 

Blandt Konstnerne var der ingen, der stod Freunds Hjærte 
nærmere end Bissen, skjøndt deres Begavelse ganske vist var af 
en hel forskjellig Natur. Bissen havde aabenbart stor Lethed med 
at finde de Udtryksformer, der netop vare dem, hans Ide heldigst 
kunde iklæde sig, medens Freunds Tanke ofte maatte kæmpe sig 
frem i et ligesom gjenstridigt Stof. Derfor føler man ligeoverfor 
hins Værker med deres skjønne, rene Linjer og ædle Forhold, at 
Konstneren har udtalt Alt, hvad han havde paa Sinde; medens 
man ved at trænge ind i Freunds udtryksfulde, i saa høj Grad 
individuelle Arbejder synes at skue ned i en Sjæl, hvis Dybde 
ikke saaledes kan udmaales ved det enkelte Konstværk. Men om 
ogsaa deres Evner vare forskjellige, var dog det Maal, de havde 
for Øje, det samme: Naturen og Grækernes Skulptur var den dobbelte 
Ledestjærne, hvorefter de begge styrede deres Kurs, og under Italiens 
straalende Himmel, mellem Oldtidens rige Levninger havde de begge 
i Begejstring for al Skjønheden i Naturen og Konsten følt disse to 
Sfærers fælles, guddommelige Udspring. Freund havde vidst i den 
unge, friske Konstnernatur at vække Tilbøjeligheder og Interesser^ 
der stemmede med hans egne, og Bissen skulde siden, under Sam- 
livet i Kjøbenhavn, ofte faa Lejlighed til at vise Vennen, at hans 
tidlige, opofrende Vejledning i Rom havde været befrugtende baade 
for hans Tanke og Følelse. Fælles Formaal, fælles Interesser og 
fælles Minder fra det Land, hvorefter Alle føle Længsel, naar de 
engang have været dér, bragte dem altsaa ofte sammen, og begges 
Giftermaal med to Kvinder, der vare nøje Veninder fra Ungdommens 
tidligste Dage, bidrog til at gjøre Omgangen end stadigere og 
fortroligere. 

Der var imidlertid endnu en Tredje knyttet nøje til dem begge, 
der ikke alene tog hel og holden Del i dette smukke Venskabs- 

forhold, men ved hvem det egentlig først fik sin fulde og sande 
Betydning. Vel var han ikke Konstner som de andre To, men han 
var lige saa god som et helt Akademi af Konstnere. Det var Høven. 
Han havde ikke været ledig, siden han kom fra Italien. Han var 1829 
bleven Professor i Konsthistorie ved det kgl. Akademi, ved 'hvilket 
han hurtig fik den Indflydelse, som hans Sagkundskab og Veltalenhed 
berettigede ham til. Ved gjentagne Rejser i Danmark og Holsten havde 
han kastet Lys over mange dunkle Konstforhold, og tvende andre 
Rejser, 1834 til England og 1836 til Nederlandene og Paris, havde 
udfyldt Lakunerne i hans Viden og bragt ham nærmere Maalet — 
det Maal, som han med den sande Videnskabsmands Beskedenhed, 
tvivlede om at kunne naa. Ved et dybt Kjendskab til Menneske- 
slægtens ydre og indre Historie, til dens Kultur og Aandsliv, ved 
det klareste Blik for dettes Udtalelse gjennem Konstens Værker, 
de smaa, tilsyneladende ubetydelige og de store, epokegjørende, ved 
en uimodstaaelig Begejstring, baaren af Hjærtets reneste Følelse og 
løftet af Hjærtets høje poetiske Flugt, og ved en glimrende Evne til 
med Klarhed og konstnerisk Anskuelighed at kunne fremstille, hvad 
han vilde, maatte han blive en aldeles mærkelig Talsmand for saa 
Meget, der i en Konstners Indre ikkun naaer til en umoden Gjæring; 
mangen en uklar Tanke maatte ved hans Hjælp blive bragt fuld baaren 
til Verden af dem, der forstode ham. Blandt disse var der Ingen, 
som vidste at vurdere ham bedre end Bissen og Freund, der saa, 
at ikke Nogen har stræbt ærligere efter Sandheden end han ad den 
Vej, hvorhen hans Overbevisnings stærke Røst kaldte ham, hvem 
Smaalighed og saaret Forfængelighed senere saa tidt paaduttede 
Partiskhed som Drivfjeder. De havde en tydelig Fornemmelse af, 
at der hos ham paa en aldeles usædvanlig Maade fandtes en Forening 
af store aandelige Evner, der gav ham Magt til som maaske ingen 
Anden at overskue det umaadelige Stof, hvormed Konsten fra de 
ældste Tider har beriget Verden, og i hvis ofte kaotiske Masser hans 
vidunderlig skarpe Øje eftersporede de ledende Traade. Freund 
stræbte jo som Faa efter Oplysning og Kundskab, især til Alt, hvad 
der kunde tjene ham til hans Udvikling som Konstner; derfor 
kunde Ingen bedre end Høyen tilfredsstille hans Trang hertil; thi 
han besad en saa stor Skat af Kundskaber, at den, hvor meget han 
end delte den med Andre, dog syntes uudtømmelig. Til Høyen 
kunde han altid komme for at faa klaret et tvivlsomt Spørgsmaal, 
for at faa en eller anden Opgave, han havde Lyst til at give sig i 
Lag med, præciseret eller for at høre paa den stenhaarde Kritiks Røst, 

der ikke kjendte til Smiger, men hvis Upartiskhed stod i Forhold til 
Sagkundskaben. Der var Tider, hvor de to Venner næsten daglig 
saas, og der var altid Stof nok til Samtale, enten i Freunds egen 
lille Konstverden eller i den store, der omfatter de forskjelligste 
Lande og Tider, og det kunde mangen Gang gaa varmt til i Debatten ; 
thi Høyen forfægtede sin Sag med Ildfuldhed, ja med Heftighed, 
og Freund var ikke den, der gav tabt ved det første Angreb; men 
han vidste, at ligesom hin kom fra det ædleste Hjærtes Indre, udsprang 
Heftigheden af Overbevisningens ubetvingelige Styrke. Freund er* 
kjendte hos Høyen ikke alene Aandens Magt, den eneste Autoritet, 
han bøjede sig for, men han elskede ham ogsaa som en sand, oprigtig 
hengiven Ven, han glædede sig over de skjønne Spirer til altid videre 
Udvikling, dette rige Venskab bar i sit Skjød, og plejede at sige, 
at han aldrig havde været sammen med Høyen uden at have lært 
Noget af ham, selv naar de havde været mest uenige. Desværre 
skulde Freunds altfor tidlige Død ogsaa bringe en brat Forstyrrelse 
i dette smukke Forhold, men den overlevende Ven gjemte med Tro- 
fasthed Mindet om den Bortgangne blandt de Kjæreste, denrie ejede, 
derom kan Ingen bedre vidne end disse Linjers Forfatter, som var 
saa lykkelig at faa Lod og Del i dette gamle, inderlige Venskab, 
der havde Livskraft i sig ogsaa ud over Vennens Død, og som for 
ham blev den dyrebareste Skat, han tog i Arv efter sin Fader. 

Det var disse Mennesker, med hvem Freund hyppigst omgikkes, 
og som han nærmest sympathiserede med. Men efterat han havde 
sat Bo, indskrænkede Omgangen sig mere og mere til Bissens og 
Høyens Familie; thi det nøje Venskabsforhold mellem Høyen og 
Freund strakte sig ogsaa til de tvende Hustruer. De tre Familier 
kom skiftevis sammen én Gang om Ugen, og de aabnede ogsaa 
gjæme deres lille Kreds for enkelte, yngre Konstnere, der saaledes 
fik Del i de belærende Samtaler. Det var navnlig Ungdomsvennen 
Arkitekt Friis, og Michael Gottlieb Bindesbøll med den varme Følelse 
for Grækernes Konst og det geniale Blik for det Store i Arkitekturens 
Linjer, som især gav Møde hos Freund. 

Dog ikke alene i denne fortrolige Vennekreds mødtes Freund 
med Hjærtelighed. Alle, selv fjærnere Staaende, som kun flygtigere 
kom i Berøring med håm, glemte aldrig siden det Indtryk, de havde 
modtaget. Thi han omfattede alle Mennesker med en høj Grad af 
Kjærlighed, og denne Kjærlighed lyste ud af hans Fremtræden lige 
over for Andre, som han altid med Aabenhed kom i Møde, og for 
hvem han altid gav sig, som han var. Desuden var hans Optræden 

uceremoniel og ikke støbt i nogen bestemt ydre Form, men prægedes 
af det øjeblikkelige indre Liv^ der brød frem, og som altid viste sig 
paa en elskværdig Maade, saa at noget ubeskrivelig Mildt var det 
Fremtrædende i hans Personlighed. Paa hans naturlige, skarpe Blik 
kunde man mærke, at han havde en oprindelig heftig Natur, men 
Ordene, som ledsagede disse Kjendetegn, vare rolige, saaledes at der 
undertiden kunde være et Slags Misforhold til Stede imellem Ud- 
trykket i Øjet og Tonefaldet af de Ord, der kom, over hans Læber. 
Der var ogsaa en omfattende Velvilje mod Alle til Stede hos ham, 
og han afslog aldrig at hjælpe selv en Uven, naar denne behøvede 
ham — deri fandt han sin største Triumf. Dog interesserede han 
sig naturligvis mest for det Menneske, i hvilket der boede en livfuld 
Aand, og det var saa velgjørende at føle hans Interesse. Han var 
altid i Stand til at vække en Samtale, der fængslede, og finde Udtryk 
for, hvad der trængte sig frem fra hans let bevægelige Indre; dog 
brugte han ikke mange Ord, men kunde i enkelte Sætninger faa 
indesluttet saare Meget. En lignende Sands for det Lakoniske møder 
os ogsaa i hans Breve, samtidig med en vis letflydende Tankestrøm» 
der syntes at rinde uden synderlig Anstrængelse. Man følte snart, 
naar man omgikkes ham, at det var en Mand, der fra tidlig Tid 
havde søgt at gjøre sig Rede fof Menneskets Opgave her paa Jorden^ 
og som selv aldrig havde gjort noget Skridt, uden at han først havde 
kaldt sig selv til Regnskab derfor. Først og fremmest søgte han at 
hjælpe sig selv, og han spurgte aldrig om, hvad der var behageligst 
eller bekvemmest for ham, men ene og alene om, hvad der sømmede 
sig for et Væsen, der var skabt i Guds Billede og derfor bar Ansvaret 
for ikke at besmitte dette Billede. Og han skyede ingen Anstrængelse, 
selv ikke den besværligste — ja, han søgte den maaske snarere — naar 
han igjennem den kunde bevare og udvikle sit Menneskeværd. 
»Jeg , dandser ikke paa Roser«, skrev han en Gang til Onkelen i 
Kjøbenhavn, »og skytter heller ikke om det; lad Tornene saare mine 
Fødder^ at jeg ikke falder i Søvn og vedbliver at vandre Banen fremad 
til Enden. Jeg uddanner mig ikke alene som Konstner, jeg søger 
ikke mindre hver Dag at blive bedre som Menneske, og ikke haaber 
jeg, at Nogen skal blive bedragen med mig, dersom man søger det 
Gode i mig . . . Jeg bevæger mig ikke paa Overfladen eller bevæges 
af enhver Vind, der blæser. Min største Stræben er at komme til 
Erkjendelsen af det Sande i enhver Ting, og for at naa det, sa^ vidt 
mine svage Evner formaa, gaar jeg og søger Kilden, for selv at øse 
af den uden Vejledning af Andre ... Og med Gud i Hjærtet 

vandrer jeg; foruden ham — ene, og haaber at komme længere end 
paa enhver anden Maade;« og hans Valgsprog var: >Man skal leve, 
som om man skulde leve evig, og som om Døden ventede En 
den næste Dag.« 

" Da han styrede fremad efter et saadant Kompas, kan man ikke 
undre sig 6ver, at der var kommen en sjælden Ligevægt i hans Sjæl, 
og han naaede til at betragte Alt fra det sikre, ophøjede Fundament, 
han havde lagt for sit Liv, og selv om end gamle Skuffelser og 
Krænkelser lig sorte Skyer kunde hjemsøge hans Sjæls ellers saa 
klare Himmel, vare de dog ikke i Stand til at forspilde hans Glæde 
over Alt, hvad Livet havde at byde af Skjønt. Derfor var Omgangen 
med ham saa- forfriskende og tillige saa styrkende, thi Faa forstode 
som han at sprede Mismod og bringe Trøst. 

Foruden hans egen var det naturligvis de unge Konstneres 
Virksomhed i hans Atelier og ved Akademiet, der mest lagde Beslag 
paa Freunds Tid. Han fulgte med stor Opmærksomhed Elevernes 
Udvikling, som han aldrig greb ind i med voldsom Haand, men kun 
søgte at lede paa rigtigt Spor under stadig Henvisning til Skulpturen 
paa Fidias' Tid. Han forberedte sig altid omhyggelig til at stille 
Modellen paa Akademiet ved talrige Udkast, og den frembød altid 
de friskeste og interessanteste Motiver, naar han havde bestemt 
Stillingen. Han rettede aldrig paa anden Maade end ved korte 
Bemærkninger som: mere Bevægelse, mere Kraft, o. s. v., eller ved 
enkelte, markerede Streger, der paa den mest energiske Maade viste 
Eleven Vejen. En anden Maade, hvorpaa han meddelte sin Under- 
visning, var ved selv at tage fat og modellere efter Modellen; hans 
aandfulde Arbejde indeholdt i sig den bedste Rettesnor for Begynderen. 
Det var ham ligegyldigt, ved hvilke Midler en Tegning var udført, 
naar den blot var godt gjort, og naar han efter rolig at have betragtet 
et Arbejde, sagde: >det er ret bravt«, da var man fuldkommen tilfreds. 
Hans Optræden i Atelieret og paa Akademiet var næsten altid mild 
og venlig som sædvanlig; kun naar de Unge vilde emancipere sig 
fra den gamle Tvang og havde Lyst til at røre sig friere, forandredes 
hans Væsen, thi han forlangte Alvor, stræng Alvor, som han selv 
havde udvist, da han var ung. 

Blandt hans Elever ville vi dog, foruden Alexander Wahl, der 
skar saa smukt i Træ, som de dygtigste nævne Lodberg, en ligesaa 
flink og fin Broncearbejder som en elskværdig Karakter; fremdeles 
Borup, der kom til at udføre Frontonen til Kristiansborg Slot, David 
Jensen, der lever som Professor ved Akademiet i St. Petersborg, 

hvor han har vundet sig et Navn baade som Billedhugger og Arkitekt; 
Kolberg, til hvem der knyttedes større Forventninger, end han seneie 
kom til at opfylde, Holbech, o. fl. A. Foruden disse var der ogsaa 
en ung Konstnerinde, Adelgunde Herbst (nuværende Etatsraadinde 
Voigt), som i flere Aar besøgte Freunds Atelier og under hans Vej- 
ledning i Vox eller Elfenben udførte sine nydelige Dyr, navnlig Heste, 
som vidnede om et smukt Talent i denne Retning. Ogsaa en Slægt- 
ning af sig optog Freund blandt sine Elevers Tal; det var en Søn 
af den Broder, som var Møntmester i Altona. Med Glæde greb 
Freund Lejligheden til ved at tage sig af Sønnen at gjøre Gjengjæld 
imod Faderen, der med saa stor Trofasthed havde staaet ham bi, 
da han som ganske ungt Menneske kom til Kjøbenhavn, og han var 
en erfaren Raadgiver for den vordende Konstner. Skjøndt han ikke 
tvivlede om hans Talent, opfordrede han ham dog stadig til at dække 
den mulige Retraite ved et dygtigt Stenhuggerværksted, hvor Konsten 
ogsaa havde hjemme; hans egne Atelierer frembød jo al den nød- 
vendige Anvisning i saa Henseende. Saaledes havde han jo selv 
gjort det : først skulde Hammer og Tang have dækket Tilbagetoget, 
hvis et saadant havde været nødvendigt, og senere Stempelskæringen. 
Christian Freund gik flinkt frem i Akademiets Skoler, og under 
Farbroderens Vejledning og med dennes Arbejder daglig for Øje 
udviklede hans Talent sig paa en saadan Maade, at en vis Simpelhed 
og Naturlighed blev dets Særkjende i Forbindelse med en tiltalende 
Følelse, der aldrig manglede i hans saa fordringsløse, hyppigst ud af 
Livet grebne Motiver. 

Med Hensyn til Freunds Virksomhed paa Akademiet kunne vi 
fatte os i Korthed. Blandt de Reformer, der væsentlig skyldes ham, 
maa nævnes Indførelsen af Tegning efter Gipsen strax paa Frihaands- 
skolerne, saaledes at en Haand, Fod eller Maske kopieredes paa første, 
et Hoved eller en Torso paa anden Skole. Men for Øvrigt henvises 
til Ussings klare Fremstilling i Høyens Levnet af de akademiske 
Forhold i de Aar, idet det kun skal bemærkes, at om Freund end 
ikke altid stemte overens med Høyen i ethvert Spørgsmaal og i det 
Hele havde en større Tiltro til Livskraften i de gamle Institutioner 
end hin, var han dog fuldstændig enig med ham i Hovedspørgsmaalene. 
Saaledes forfægtede han i 1838 med stor Iver det aldeles Uberettigede 
i, at Akademiets Understøttelsesfond skulde reserveres blot for 
Akademiets Medlemmer og deres Enker, da det skyldtes Indtægten 
fra de aarlige Udstillinger, hvor Konstnerne udenfor Akademiet 
leverede de fleste og — efter Erfaringen — mest yndede Arbejder^ 

14 

I høj Grad karakteristisk for Freunds Stilling til de enkelte Grene 
i Konsten er endelig den Iver, hvormed han forfægtede Enheden i 
samme, da Præses i 1839 havde forelagt Akademiet en Plan om, 
at der forud for den almindelige Afstemning om Konkurs- og Penge- 
præmier skulde finde en Separatbedømmelse Sted af Fagfolkene. 
Thi han hævdede, at Adskillelsen af de foskjellige Konstfag vilde 
være til Skade for Konsten og aldrig havde været gjennemført i 
Konstens blomstrende Tider — i Fidias' eller Rafaels Dage — da 
netop alle Konstnerne knyttedes nøje til hinanden, og idet han 
desuden henviste til de uheldige Erfaringer, der vare gjorte i Berlin, 
hvor man havde rejst en Skillevæg mellem Arkitekterne og de andre 
Konstnere, foreslog han, at Arkitekternes specielle Møder maatte 
staa aabne for ethvert Medlem; et Forslag, der ogsaa modtoges med 
Sympathi. 

Næst efter Konsten og dens Fremme laa Intet Freund mere paa 
Hjærtet end Haandværket. Han glemte aldrig, at han var udgaaet 
fra samme, og han følte i sig et særligt Kald til ogsaa at tage sig 
af det. I Italien, Paris, Berlin og overalt, hvor han kom frem paa 
sin Rejse, havde han ikke forsømt at gjøre sig bekjendt med dets 
Stilling. Men ligesom de græske Levninger stode for ham som 
ophøjede Forbilleder i Konsten, saaledes fandt han, at ingensinde 
havde Haandværket naaet en saadan Udvikling som i Oldtiden, 
hvorom de utallige Gjenstande vidnede, der vare dragne frem fra 
Byerne ved Vesuvs Fod. Her havde den inderlige Forening mellem 
Konst og Haandværk fundet Sted, der er saa uendelig frugtbringende 
for dem begge og tillige for Menneskene; thi hvor Konsten ikke 
kan bringes frem, naaer dog altid den simpleste Haandværksgjenstand 
hen. Der er ingen Vraa saa lille eller saa fattig, at den jo maa 
have et Kar, en Lampe eller deslige, og om disse ere nok saa simple 
i Stof som i Form, kunne de dog gaa Konstens Ærinde, naar de 
ere prægede med dens Mærke. Da han derfor kom saa vidt, at han 
skulde sætte Bo i Kjøbenhavn, var der ikke alene en stærk Lyst, 
en Trang hos ham til at prøve den Aands Livskraft, der havde 
slumret under Vesuvs Aske i de mange Aarhundreder, men det 
maatte ogsaa blive hans Pligt, naar han atter vilde forsøge at bringe 
Haandværk og Konst i en naturlig Berøring med hinanden, da at 
slutte sig til den Tid, der var den eneste, som tilfulde havde løst 
denne Opgave. Man kan længe nok sige, det var et Experiment, 
der egentlig havde en mere arkæologisk Interesse end sand Betydning 
for Livet, som nu krævede helt andre Ytringsformer; det var jo dog 

den Vej, som Renaissancen var gaaet i Italien, i Frankrig, i Tydskland, 
og som havde ført til saa skjønne Resultater, førend den menneskelige 
Aands Overdrivelseslyst havde ladet Alt ende i en fuldstændig For- 
vildelse. Og det var jo ikke længe siden, at en anden Konstner 
her i Danmark, Abildgaard, med Enei^ havde forsøgt at føre Smagen 
tilbage i det Spor, den aldrig ustraffet vil kunne forlade, og hans 
ufortrødne Arbejden for det Samme, som Freund vilde, maatte jo 
være en yderligere Spore for denne. Intet kunde desuden falde Freund 
naturligere end at gaa til Antiken for at løse denne Opgave. Hans 
Selvstændighedsfølelse tillod ham dog ikke at lade sig nøje med en 
Opfattelse af den, som skyldtes andre Mennesker eller Tider; han 
kunde ogsaa paa dette Omraade lære af den, men aldrig blindt hen 
gjøre den til sin. Han maatte gaa lige til Kilden, der flød med 
det rigeligste og klareste Vand, nemlig den, der havde sit Udspring 
blandt Hellas's Bjærge, og som havde frugtbargjort baade Orienten 
og Occidenten. Kun en saa alsidig dannet Konstner, der havde et 
saa skarpt Blik for Haandværkets og Konstens Krav, og som vidste 
at føje den tekniske Behandling efter de forskjellige Stoffers Natur, 
kunde øse af denne Kilde uden at plumre det klare Vand. Der er 
maaske Faa, der have havt Forudsætninger som han til at løse det 
store Spørgsmaal om Konstens og Haandværkets indbyrdes Stilling, 
der beskæftiger Tiden saa meget; men en saadan Reformation kan 
ikke udføres af en enkelt Mand, saalænge som Trangen til Konstens 
dannende Indflydelse ogsaa udenfor dens egentlige Sfære ikke er 
bleven almindelig, og dens kulturhistoriske Betydning ikke er gaaet 
over i det store Publikums Bevidsthed. Dette var lige saa lidt 
Tilfældet den Gang, som det er det den Dag i Dag til Trods for 
alle lærde og ulærde theoretiske Domme, og saa længe man ikke 
slaar ind paa den eneste fornuftige Vej, kan det heller ikke være 
anderledes. Det virkelig konstneriske Talent maa ikke være for 
fornemt til at gaa Haandværkets Skole igjennem; da vil det lære at 
tage det absolut nødvendige Hensyn til Øjemedet og til Materialets 
Beskaffenhed paa en saadan Vis, at den konstneriske Tanke kan komme 
til Udtalelse i Sandhed og Renhed. Men saa længe Konstneren 
kun lader sig nøje med at levere Tegningen til det Arbejde, om hvis 
Udførelse han egentlig intet Begreb har, da vil der altid komme et 
Misforhold frem mellem det egentlig Konstneriske og strængt 
Vindskibelige, ligesom omvendt, naar Haandværkeren mangler den 
fornødne Udvikling til at forstaa, hvad Konstneren vil. Kommer saa 
hertil, at Konstneren ofte nuomstunder synes at antage, at Herredømmet 

over det materielle Stof bestaar i Foragt for dets ejendommelige 
Beskaffenhed, er det let forstaaeligt, at han ligesaa lidt bryder sig 
om at tage Hensyn til det, naar det skal forme sig til et Kar eller 
andre Brugsgjenstande, som naar det skal forvandles til en Statue 
eller et arkitektonisk Led i en Bygning. Derfor bliver Resultatet paa 
Haandværkets Omraade en ligesaa broget Stilforvirring som den, der saa 
hyppig findes i den moderne Konst; thi Haandværket har ligesaa godt 
sine Stillove som Konsten, og den deler nu som altid Skæbne med 
denne — Konsten skulde som Blomsten paa Træet udspringe af 
Haandværkets kraftige Stamme. Men ved en besynderlig Misforstaaelse 
betragtes Haandværket snarere som en Slags ufri Paria, som Konsten 
nok kan vise sig nedladende imod, men som den aldrig kan forene 
sig med til et sandt, fælles Samarbejde, og hvis Paahæng man mere 
og mere søger at slippe bort fra ved Oprettelsen af tekniske Skoler, 
der nu ere noget Lignende for Haandværket, som Akademierne ere 
for Konsten, medens det Allervigtigste netop er den konstneriske 
Personligheds umiddelbare praktiske Indvirkning. Alligevel har man 
været saa glad ved Resultaterne fra de sidste Konst- og Industri- 
udstillinger baade her og i Udlandet, idet man fuldstændig har 
overset, at det, der var godt, var Laanegods fra Renaissancens 
Glandsperiode, som anvendtes paa en ofte skuffende Maade, og at 
i hvert Fald Aanden i alle Gjenstandene egentlig var Rokokoens 
Efterladenskab, om end ikke Former og Linjer ligefrem vare laante 
fra samme. Egentlig Livskraft findes ikke i alle disse Misfostre af 
uklare, rastløse Bestæbelser for i en Hast at skabe Noget, hvortil 
der ellers hører Aarhundreders stadige Arbejden; og det lykkes ikke 
at skjule den virkelige Fattigdom paa bebudede nye Ideer under en 
uendelig Rigdom paa Ornamenter, der ofte ved en overfladisk 
Anvendelse af Klassiciteten skulde raade Bod paa Nutidens Modesyge, 
der bringer sin Smitte ind alle Vegne. 

Det var noget Andet, Freund vilde, end denne ufordøjede Brug 
af let erhvervede Mønstre, hentede fra svundne Tiders rige Forraads- 
kamre, og som det ikke er lykkedes at bringe i en organisk 
Forbindelse med Gjenstandenes Hovedformer. Han vilde fremfor Alt, 
at disse Hovedformer samtidig med at opfylde Hensigtsmæssighedens 
Fordringer ved deres ejendommelige Behandling skulde bestemt 
tydeliggjøre Gjenstandenes Funktion og tillige gjøre det paa en 
skjøn Maade. Han gjennemførte denne sin Opgave med stor Kraft 
og Simpelhed, og mangt et Stykke Bohave leverer et slaaende Bevis 
paa det Rigtige i denne Fremgangsmaade. Alt, hvad man ellers 

forstaar under Begrebet Ornament, er holdt borte, men i selve 
Linjernes Gang, i Leddenes Sammenføjninger og Formernes Dannelse 
ligge Gjenstandens største Prydelser. I selve det, der giver den 
dens Existens, faa vi det klareste Udtryk for Konstnerens Tanke 
med Udførelsen, og her er der den inderligste Forening til Stede af 
den nødvendige og den skjønne Form; det Smykkende, der egentlig 
udtrykker Konstnerens Følelse for sin Gjenstand, er selve denne 
Gjenstand. Freunds Strænghed paa dette Omraade, som minder om 
den, der undertiden møder os i hans Skulptur, udelukker dog ikke, 
at han kan forhøje det smykkende Indtryk, og dette gjør han ikke 
alene, naar Stoffet som Broncen eller Sølvet forleder dertil, men han 
anvender ogsaa f. Ex. Dyreformer til bærende Led for Bohavet, * naar 
han synes, at han kun paa denne Maade ret kan lade Beskueren 
faa en Fornemmelse af den levende Forening af Styrke og Smidighed 
eller Elegance, som han vil udtrykke, og paa Klaverbenet var det 
Farverne, der maatte forklare hans Mening. 

Freund havde ganske vist i Valget af antike Mønstre den store 
Fordel, at det, der egentlig er Kardinalpunktet ved Udarbejdelsen 
af enhver Haandværksgjenstand , den nøje Forening af det strængt 
Nødvendige og det Smykkende, kunde træde saa slaaende frem og 
dog med den sjældne Harmoni, der er saa ejendommelig for Alt, 
hvad der oprindelig er udgaaet fra et græsk Værksted; men han 
havde tillige i sin egen Følelse for den græske Skjønhedssands, 
der trængte ind overalt, et ubedrageligt Kompas, der endog kunde 
lede ham, naar han begav sig ind i Farvande, der egentlig vare 
fremmede for ham. Han kunde dristig fremstille hint Princip i sin 
hele Nøgenhed, om man saa vil, uden mildnende eller indsmigrende 
Prydelser; thi han havde tilfulde fattet, hvad dets egentlige Væsen var, 
og havde maaske aldrig vist sig mere græsk i Aand og Tanke end 
i de Gjenstande, hvor de Fleste maaske vilde stødes over Formernes 
djærve Fremtræden og savne den vante Overlæsselse i det Dekorative. 
Har man én Gang faaet Syn for den mærkelige Helhed, der kan 
findes i en saadan Gjenstand, hvor Haandens og Tankens Gjerning 
er uadskillelig forbunden, da falder det som Skæl fra Ens Øjne, 
naar man ser de sædvanlige Nutidsproduktér, og det Væv af Orna- 
menter, hvormed man har søgt at tilsløre alle Mangler, sønderrives 
for den skærpede Sands og blotter hele det gøglende Blændværk, 
der kan være saa bestikkende for den Ukyndige. Men at det lykkedes 
Freund at faa Udførelsens Skjønhed til at svare til den konstneriske 

Tankes Renhed, derfor kunde han væsentlig takke sin oprindelig 
praktiske Skole som Mekaniker, der ogsaa satte ham i Stand til 
paa andre Omraader at vejlede dem, som skulde udføre den egentlige 
Haandgjerning. Han vidste, hvad der kunde opnaas ved de forskjellige 
Stoffers Behandling, og den hurtige og sikre Opfattelsesevne, som 
han tidlig havde røbet, gjorde sig naturligvis ogsaa gjældende, da 
det drejede sig om at løse tekniske Vanskeligheder. Han havde dog 
i andre Retninger ikke været saa heldig som med Hensyn til 
Værelsernes Dekoration, da han ved den traf paa en Konstner som 
Hilker med en Begavelse, der ikke alene gjorde, at han kunde 
udføre Lærerens Ideer, men endogsaa give dem en saadan videie 
Udvikling, at hele vort Dekorationsmaleri prægedes deraf, og at 
Udsmykningen, som den af Universitetets Solennitetssal, af Landbo- 
højskolen og forskjellige private Bygninger, i Renhed, Ynde og 
Stilfuldhed næppe naaes af, hvad der er præsteret andet Steds i den 
moderne Tid. Han maatte være glad ved ellers blot at finde Folk, 
der havde Dygtighed nok til at forstaa, hvad han vilde, og han 
skyede intet Offer af Tid og Kræfter, for at en saadan Forstaaelse 
skulde blive virkelig frugtbringende for det Arbejde, der skulde udføres. 
Blandt dem, han saaledes kom til at arbejde sammen med, var 
L B. Dalhoff sikkert den mest fremragende. Denne kunde ikke alene 
tilfredsstille hans Fordringer, naar et Konstværk som :» Drengen paa 
Svanen« til Kongens Have skulde støbes, men ogsaa udføre mindre 
Sager, saasom Kandelabren og Ildtøjet af Bronce, og give Ciseleringen 
af dem hele den Elegance og Finesse, der klæder dette Metal saa 
godt, og som kan virke saa bedaarende, naar Udførelsen er gjort 
med Liv og Friskhed, hvad der heller ikke manglede ham. Et 
aldeles yndigt lille Arbejde er en Stage, der ogsaa udgik fra hans 
Værksted, og som Freund gjorde Tegningen til i Forbindelse med 
Bissen, og de forskjellige Nuancer i Forgyldningen, der snart er 
mattere, snart mere glimrende, tjene paa den skjønneste Maade til 
at frembringe en heldig Modsætning mellem det rigt og fint kannelerede 
Skaft og Fodens og Pibens antikiserende Ornamenter, der dog sikkert 
forraade Freunds egen Haand. De Kopier, som man jævnlig ser 
af disse Stager, ere saa' plumpe og sløve, at de ingen Forestilling 
kunne give om Skjønheden i Originalerne. Men ogsaa Opgaver i 
ædle Metaller sattes Dalhoff af Freund, og han løste dem paa 
sædvanlig smagfuld Maade, hvad enten det var Skeerne med det 
livlige og stærkt markerede Sving og det simple Palmetornament 

sluttende sig smukt til Skaftets Flade*) eller et lille Pragtstykke som 
Fiskeskeen, hvor Midterpartiet, der sondrer sig fra det Øvrige ved 
gjennembrudte Palmetter, er smykket med Genier, der tumle sig 
let og yndefuldt i Delfinbigaer; Figurerne ere blanke og holdte i 
et blødt, ikke meget stærkt Relief med en mat Grund. At Intet 
undgik Freunds Opmærksomhed, derom er et Sølvbæger Vidne, som 
han ligeledes lodDalhoif udføre. I 1833 fandtes i Kjældby paa Møen 
et Broncekar, hvis fint tegnede Kontur og rigt slyngede, men dog 
lette, klare Palmetornament røbede, at det var udgaaet fra et græsk 
Værksted. Det var imidlertid ikke det, som herved mest fængslede 
Freund; men det var Maaden, det var gjort paa. Der er den Mærke- 
lighed ved det, at Ornamentet er ciseleret ud af Metallet, og det 
var denne usædvanlige Fremgangsmaade, som det interesserede ham 
at se anvendt i en mindre Efterligning i Sølv efter dette smukke, 
gamle Kar, og det flade Ornament fik ved denne Behandling en 
ejendommelig Blødhed, mere som om det var en malet Dekoration, 
der var paalagt med fede Voxfarver. For Fuldstændighedens Skyld 
bør det endvidere nævnes, at Freund ogsaa lod forfærdige et enkelt 
Guldsmykke, f. Ex. et Halsbaand som dem, der brugtes af den græske 
Kvinde, hvor Leddene dannes af elegante, livlige, gyldne Spidser, 
der tegne sig saa fint paa den hvide Hud, eller et Par Ørenringe, 
hvor de nydeligste, skjælmske Amoriner hænge frit svævende ned. 
Disse sidste bære kjendelige Spor af Freunds aandfulde Behandling. 
I den unge Konstner Alex. Wahl havde Freund en dygtig 
Træskærer, der fuldstændig kunde tilfredsstille ham ved Udførelsen 
af Sfinxer, Dyreben eller Andet, hvormed de større Møbler vare ud- 
styrede, og som vare gjorte med Brede og Kraft, og selve Snedkeren, 
der forarbejdede Bohavet efter Freunds Tegning, og som var en 
fjæmere Slægtning af ham, Georg Wilms, bør dog nævnes her, fordi 
han havde Dygtighed og Øje nok til at gaa ind paa den yderste 
Grad af Nøjagtighed, som Freunds Tegninger absolut krævede for 



*) Noar man sammenligner disse Sager, der skyldes Freunds Indflydelse, med selv det 
Bedste, hvortil Andre have leveret Tegningen, ville deres Fortrin ret blive tydelige. 
Thi ofte staar ellers Ornamenteringen af de enkelte Dele ikke i organisk Forbindelse 
med hinanden, medens den heller ikke i Karakteren svarer til det prydede Leds 
Funktioner. Paa den ene Side har Konstneren Tilbøjelighed til at give Dekorationen 
en for selvstændig fremtrædende, næsten arkitektonisk Karakter, og paa den anden 
Side vælger han altfor fine og spæde Planteomamenter , der passede bedre til at 
udføres med Penslen. Vi tænke her nærmest paa de Sølvsager, der ere udførte 
for Frederiksborglotteriet. 

at komme til deres Ret, Noget, den moderne Haandværker som oftest 
fuldstændig mangler Sands og Respekt for. Derfor bliver denne saa 
ofte skjødesløs i sit Arbejde; der er jo Ingen, som lægger Mærke tii, 
hvorledes Udførelsen er, og han mangler en af de Drivfjedre, der 
skulde bringe ham til at anstrænge sig for at udføre det bedst mulige 
Arbejde, nemlig: Forstand og Kjendskab hos Publikum. Og hvorfra 
skulde den sande Kjærlighed til selve Gjerningen vel komme, naar 
det, som han producerer, er saa fuldstændig blottet for den sande, 
skjønne Forædling, som selv den allertarveligste Brugsgjenstand er 
ihodtagelig for, naar Konsten værdiger den et opmærksomt Blik. 
Naar vi fremdeles have nævnt, at Freund ogsaa søgte at faa Ind- 
flydelse paa de Arbejder, der udgik fra den driftige Blikkenslager 
Irgens Værksted, ligesom at den kgl. Porcellænsfabrik efter hans 
Tegning lod udføre Kopper, hvor der var lagt lige saa megen Vægt 
paa Farvens Styrke som paa Konturernes og Borternes Renhed, da 
ere de vigtigste Punkter, hvor Freund forsøgte at indvirke paa Haand- 
værket, omtalte. 

Saalænge Freund selv ved sin overlegne Dygtighed og utrættelige 
Energi stod bagved Arbejderen, da lykkedes det for dennes Haand 
at frembringe Gjenstande, der ere en Prydelse for det danske Haand - 
værk, men da han var borte, og Indflydelsen fra hans overlegen 
konstneriske Personlighed mere og mere tabte sig, da glemtes snart 
det nye, sunde Maal, han havde forsøgt at lære Haandværket, og 
det gamle, forkludrede Patois bredte sig atter til de Steder, hvorfra 
hans stærke Stemme havde banlyst det. Der var egentlig ingen af 
de Haandværkere, han havde benyttet sig af, der formaaede at gaa 
selvstændig til Værks ad den Vej, han havde vist dem; de drev 
atter ind paa den gamle Slendrians alfare Vej, hvor deres Spor tabte 
sig mellem de Andres. Dalhoff var den eneste, der forsøgte nogen- 
lunde at hævde det gamle Standpunkt. Freund havde dog heller ikke 
i denne Retning levet forgjæves. Dertil havde der været for megen 
Sandhed i det, han vilde, og dertil havde der været for stor en 
Helhed i hans Gjeming. Vi lægge mindre Vægt paa, at hans Møbler 
mangfoldiggjordes ved mer eller mindre direkte Efterligning, des- 
værre hyppig paa en tør og livløs Maade, eller at der f. Ex. i det 
tekniske Selskabs Skoler bruges Fortegninger, der ere udførte efter 
hans Lysestage, Skeer etc, og som sammenholdte med de øvrige 
Fortegninger vise den Vægt, han lagde paa alle Hovedforholdene; 
men han havde dog atter en Gang vist, at Konstneren og Haand- 
værkeren kunde mødes til fælles Gavn og til frugtbar Udsæd i det 

Mindste paa klassisk Jordbund, og det blev nu Andres Sag at søge 
at gjøre den Lære, han havde efterladt, frugtbringende. Han fik 
ogsaa Efterfølgere blandt Konstnerne. Men .det var et Uheld, at 
den Mand, der var den nærmeste til at tage Arv efter ham, 
Wiirtembergeren Hetsch, havde gaaet i den franske Skole med dens 
altfor yppige Ornamentik. Han havde megen Varme for den antike 
Konstindustri og var hele sit Liv ivrig bestræbt for at overføre 
dens Resultater paa det moderne Liv; derfor kunde han med Føje 
siges at ville det Samme som Freund, men efter en Ytring at dømme 
i hans lille Skrift om »Konst, Industri ogHaandværk« har han næppe 
faaet Øjet op for det, som Freund virkelig havde naaet fremfor nogen 
Anden, og som skjelner ham væsentlig fra Andre. Det vilde vel 
ogsaa være mere, end man kunde forlange af en Mand, hvis Lærer 
Percier havde været, og hvis Ideal i mange Henseender Schinkel var, 
som han selv siger i ovennævnte Skrift. Thi Freunds Fundament 
var egentlig absolut forskjelligt fra disse Mænds: Ffeund kunde til Nød 
undvære den mere akcessoriske, ydre Prydelse, men aldrig Hoved- 
linjernes slaaende Karakteristik, medens hos Percier og Schinkel 
snarere det Omvendte var Tilfældet. Men Hetsch besad ligesaa lidt 
Schinkels Finhed som Perciers rige Pragt i Tegningen ; i Stedet derfor 
havde han en uheldig Forbindelse af Tørhed i Linjerne og Overlæssethed 
i Ornamentiken, som han med stor Rastløshed lader fremstaa alle 
Vegne efter antike, skematisk behandlede Mønstre, og som virker 
end uheldigere, fordi han aldeles ikke tog Hensyn til de forskjellige 
Stoffer. Karakteren i Dekorationen var altid den samme; han be- 
handlede Guld- og Sølvsager uden Hensyn til Metallets glandsfulde 
Overflade, aldeles som om det var Arbejde i Sten, og til Kakkel- 
ovnene, som han især kastede sin Kjæriighed paa, valgte han altfor 
fine, kombinerede Motiver, der havde fordret en omhyggelig Ciselering 
i Bronce for at komme til deres Ret, men som maatte gaa forfærdelig 
raa og plumpe ud af Jernstøberens Form. 

Skjøndt Hetsch lagde en virkelig Iver og Varme for Dagen, 
var han derfor paa Grund af sine Mangler ikke i Stand til at meddele 
den antike Retning i Dekorationen en saadan Livskraft, at den med 
Overlegenhed kunde konkurrere med Renaissancen, der under mange 
Slags Forklædninger havde vundet Terrain i Europa, og som natur- 
ligvis ogsaa fik Indflydelse i Danmark. Dertil var der ikke praktisk 
Sands nok hos ham, og dertil klæbede den døde Kopis hele Uvirke- 
lighed altfor stærkt ved hans Dekorationssystem. Renaissancen 
manglede ikke dygtige Talsmænd i Danmark, som gik frem med 

megen Moderation; men alligevel er det ikke til Fordel for den 
almindelige Smags Udvikling, at den Retning, der henter sine For- 
billeder direkte fra Kilden, overfløjedes af det 17de Aarhundredes 
Bearbejdelse af dem ; thi den Mangel paa Sands for lovbundne Forhold 
og den hyppige Vilkaarlighed i Sammenhobningen af de dekorative 
Elementer, der lure som ødelæggende Kryb under de ellers saa fyldige 
og frodige Planteslyngninger, og som hele den rige Blomsterpragt i 
Dekorationen ikke kan bringe i Glemme, vil navnlig i en i stilistisk 
Henseende saa lovløs Tid let kunne bryde frem af Skjulet og afsted- 
komme fuldstændig Forstyrrelse af Alt, hvad der endnu er blevet 
tilbage af Orden og Vedtægt i Konsthaandværkets Samfund , for at 
lade os ende i Rokokoens Anarki. 

Man hører saa hyppig tale om den Indflydelse, Thorvaldsen og 
hans Konst skulde have havt paa den danske Industri, og i de senere 
Aar kan man læse derom hos tydske, konstindustrielle Forfattere; 
men man har vistnok aldrig gjort sig ret Rede for, hvad Mening der 
er i denne Tale. Ikke alene havde jo Thorvaldsen aldrig selv paa 
Ijærneste Maade søgt personlig at lede Haand værkets Gang, men 
heller ikke indirekte igjennem sine Arbejder har han havt nogen 
synderlig Indflydelse i denne Retning, og Karakteren i hans Konst 
var heller ikke gunstig for en saadan. Han lagde især Vægt paa at 
udtale den rene, klare og dybtfølte Forestilling, der var undfangen 
i hans harmoniske Fantasi i saa store, sande og grandiose Træk 
som muligt, men dertil behøvede han ikke en saa høj Grad af 
Fuldendthed i den tekniske Behandling af Stofferne, som andre 
Billedhuggere, og mente, at netop et saadant Maadehold i Udførelsen 
forhindrede, at Opmærksomheden droges bort fra det Væsentlige 
og hen paa det Uvæsentlige. Men idet altsaa den egentlige Haand - 
gjeming i Konsten netop tilsidesattes noget for dennes egen Skyld, 
tabte jo dette Punkt, hvor Konst og Haandværk næsten falde sammen, 
sin Betydning, og Indflydelsen svækkedes. At Industrien tager sig 
hans Arbejder til Indtægt ved at mangfoldiggjøre dem i Biskuit eller 
brændt Ler kan ganske vist være en rig Kilde til Indtægt for den, 
men selv om disse smaa Kopier vare udførte med mere Omhu, 
end de ere, kan dog Haandværket i strængere Forstand egentlig 
ikke vinde den^ed, ligesaa lidt som Thekoppens Former eller Forhold 
blive en Smule bedre, fordi man pynter dens Flader med » Dagens < 
eller »Nattensc vidunderlig skjønne Skikkelser. Ja selv Arbejder saa 
skjønne som Thorvaldsens kunne ikke redde Haandværket fra Forfald, 
naar de benyttes med en saadan Foragt for alt Hensyn til Stil, at 

hans Relieffer uden videre bruges til malerisk Prydelse paa Terrakotta- 
vaser i Flæng med realistisk udførte Blomsterbuketter og Krandse! 

Havde man virkelig for Alvor villet, at den Renhed i Tanke 
og Følelse, den Alt beherskende Skjønhedssands, der præger ethvert 
af Thorvaldsens Arbejder, ogsaa skulde være kommen vor Haand- 
værksskole til Gode, da kunde man intet bedre have gjort end at 
gaa i Freunds Fodspor. Havde man havt Kraft nok til at gaa 
videre ad den besværlige, men lønnende Vej, Freund havde valgt, 
da havde man handlet mere i Thorvaldsens Aand end ved den ulige 
mageligere, evindelige Kopieren af hans Arbejder, idet man stolede 
paa Publikums Blindhed og de berømte Værkers store Popularitet. 
Thi der var vistnok Ingen, som var mere fortrolig med Alt det, der 
boede i Thorvaldsens Konst, end Freund, der var Ingen, som havde 
en finere Følelse end han for den indre Overensstemmelse, der var 
mellem Aanden i hans Værker og den, der havde gjennemtrængt 
Skulpturen i hin Tid, hvis Sands for Forædling af Haandens simpleste 
Gjeming det var en af hans Livsopgaver atter at kalde til Live. 
Netop et lignende harmonisk Forhold som det, Thorvaldsens hele 
konstneriske Virksomhed stod i til den græske Billedhuggerkonst, 
kunde man sige, fandtes der mellem Karakteren i det antike Haand- 
værk og det, som Freunds alvorlige Bestræbelse havde naaet paa 
enkelte Dele af det moderne Haand værks Omraade, men hvis rette 
Betydning saare Faa syntes at ane. 

Ogsaa i andre Henseender gjorde Freund sin Indflydelse gjældende. 
Thorvaldsen ventedes jo i 1838 tilbage til Fædrelandet, ogKjøbenhavn 
behøvede ikke længere at skamme sig over den Lunkenhed, der tid- 
ligere var vist lige over for hans hjemsendte Sager, fordi man manglede 
en hensigtsmæssig Plads til dem. Thi i Juli 1837 havde man alt 
kunnet melde Thorvaldsen, at Subskriptionen, der var sat i Gang til 
Oprettelsen af et Museum for hans Arbejder, havde mødt livlig 
Interesse trindt om i Landet, og at der, væsentlig ved smaa Bidrag, 
var samlet en saa stor Sum, at Planen kunde betragtes som sikret. 
Naturligvis havde Freund ogsaa sin Del i, at dette betydningsfulde 
Foretagende var sat i Gang. Alt i 1834 havde han havt Sæde i 
Komiteen*) til Bedømmelse af den Prisopgave, der paa Collins For- 
anledning var bleven udsat for den bedste Besvarelse af den Opgave 



*) Den bestod af følgende Medlemmer: som Arkitekter Friis og Ingeniøroberst Quaade, 
Konsthistorikeme Rumohr og Høyen, paa Skulpturens Vegne Freund, og som 
Opgavens Foranlediger Collin. 

at benytte Marmorkirkens Rum til et Museum for Skulpturarbejder, 
og hvorved særlig tænktes paa Thorvaldsens Arbejder. Hetsch vandt 
rigtignok Prisen; men hans Plan kunde, selv afset fra Kostbarheden, 
aldrig blive virkelig hensigtsmæssig, og der toges derfor ikke videre 
Hensyn til den. Museumssagen hvilede nu, indtil Freunds omtalte 
Venner, Grosserer Puggaard og hans Hustru, vendte hjem fra Rom 
i 1836, og under de friske Indtryk fra Omgangen med Thorvaldsen 
og Betragtningen af hans Værker henvendte de sig til Freund for 
at bevæge ham til at tage sig af Oprettelsen af et Museum, og 
denne Henvendelse gav Stødet til, at Sagen atter bragtes paa Bane 
for nu ikke mere at opgives. Freund gik til Collin, og denne til- 
kaldte Clausen og Schouw, der begge mødte Foretagendet med 
Varme; senere kom ogsaa Puggaard til. Men medens Clausen, 
Hauch, Paludan - Muller, Thiele og især Høyen paa forskjellig Maade 
havde søgt at bane denne Sag Vej ud iblandt Publikum, beskæftigede 
Freund sig mest med Planen til selve Museet. Alt i 1834 havde man 
paa Udstillingen set en »Skitse til et Lokale, hvori alle Thorvaldsens 
Arbejder kunde opbevares«, der skyldtes Bindesbøll, og da denne 
kort efter gav sig paa Rejsen til Italien og Grækenland, fulgte denne 
Tanke ham som den kjæreste paa Vejen. I Rom bearbejdede 
han den paany, og efter Overlæg med Thorvaldsen sendte han et 
Projekt hjem, der vakte fortjent Opmærksomhed og ikke mindst 
interesserede Freund, som deri gjenfandt sin egen varme Begejstring 
for den græske Konst omplantet i arkitektoniske Former. Da Bindes- 
bøll i 1838 var kommen hjem, blev han Medlem af Kommissionen, 
der var valgt af Kommunen til at drage Omsorg for Opførelsen af 
et Museum, og i Samraad med Høyen og Freund blev Planen Gjen- 
stand for fornyet Overvejelse. Freund, som i Studiet af Arkitekturen 
ogsaa ivrede for at vende tilbage til de skjønneste, græske Monu- 
menter, kunde være Bindesbølls bedste Støtte ved hans Gjennem- 
førelse af det enestaaende, originale Værk, hvis Skæbne det er ikke 
at blive forstaaet af ret Mange. Det var ogsaa Freund, som gav 
den første Tanke til, at der blev taget et alvorligt Hensyn til at 
anvende Belysningen rigtig, idet man saa meget som muligt overførte 
Studielyset paa Rummene, der tillige afpassedes efter Gjenstandenes 
Størrelse og Karakter og kun kom til at rumme faa og mere ens- 
artede Gjenstande, saa at man maaske i Thorvaldsens Museum fremfor 
noget andet Sted i Verden kan hengive sig til en rolig og uforstyrret 
Nydelse af Skulptursager. I 1839 gjorde Freund ogsaa Skitserne til 
Pilasterkapitælerne paa Museets forreste Parti: indenfor Voluternes 

Led hæve sig lysbringende Guddomme kjørende op over Kapitælernes 
Grundlinje. 

Et andet Foretagende, som det laa Freund nær at tage sig af, 
var Konstforeningen, der var bleven stiftet inden hans Hjemkomst 
1828. Han blev snart Medlem af Bestyrelsen og forfægtede som 
saadan den sande Konsts Sag imod de mere egoistiske Bestræbelser, 
der alt den Gang begyndte at røre sig. Dog bleve de især ved 
Høyens Veltalenhed slaaede til Jorden, og Foreningens Hoved- 
virksomhed vedblev at være rettet paa at gjøre Bestillinger, der til 
Dels foranledigedes ved Opgaver, og i 1836 valgtes Freund ind i 
det Udvalg, der skulde give Opgaverne, som stilledes af Høyen, og 
som i de første Aar væsentlig skulde dreje sig om Historiemaleriet. 
En Sum af 500 Sp. bestemtes aarlig til dette Øjemed, og i 1837 
anvendtes den til Udførelse af Freunds Odin i Bronce, der blev 
Konstforeningens Ejendom og endnu findes i dens Lokale. Dog 
havde Freund kort forinden Oprettelsen af dette Udvalg stillet som 
Opgave Modellen til en Medalje til Ære for Luther. Christensen 
vandt Præmien (200 Rdl.) for Udførelsen af samme i Vox. Paa den 
ene Side var Luthers Brystbillede, paa den anden den siddende 
Dana, som modtager Reformationens Genius. Det er et ret fortjenst- 
fuldt med stor Omhu udført Arbejde, som dog forringes noget ved 
en for pyntelig og i det Nøgne kraftesløs Behandling. — Saalænge 
Freund levede, vedblev i det Hele Konstforeningen at arbejde i den 
Retning, han ønskede det, men senere vandt den Anskuelse, han 
stedse havde været med til at bekæmpe, Overhaand, og det Hele 
gik op i et stort Lotteri af Konstsager. 



Efter saaledes at have endt denne temmelig lange, men nød- 
vendige Digression fra det, der var Freunds Hovedvirksomhed i 
Livet, vende vi atter tilbage til Betragtningen af hans Værker. 
Vi have i det Foregaaende gjort Rede for de betydeligste Ar- 
bejder, han udførte som Portraitist og skulle nu dvæle ved enkelte 
andre Sager. 

Da den ovenfor nævnte Blikkenslager Irgens havde opført et 
nyt Vaaningshus i Skindergade, som var bleven forsynet med en 
Gavl ud imod Gaden, fik Freund, som færdedes i den driftige 
Haandværkers Værksted, Lyst til i en Reliefgruppe paa Frontonen 
at fremstille Livet i et saadant Værksted. Gruppen skulde uddrives 

i Blikplader, tjene til Prydelse og tillige tydeligere end et sædvanligt 
Skilt berette om den Gjerning, som øvedes indenfor. Paa Grund af 
den givne arkitektoniske Ramme, hvori Figurerne skulle indføjes, 
maa der jo nødvendigvis komme noget Symmetrisk ind i slige 
Kompositioner, der ordne sig om et fælles højere Midtpunkt, og 
den gradvise Aftagen i Størrelsen har Indflydelse paa Figurernes 
Stilling, der til en vis Grad maa gjentage sig paa begge Sider af 
Centrum. Og Freund, som i flere af sine Arbejder, f. Ex. i den 
gaadefulde Skæbne -Gudinde, har en kjendelig Tilbøjelighed til ved 
en regelmæssig Fremhævelse af de Linjer, der kunne siges at angive 
en Figurs Hovedstruktur, at bevirke en Forhøjelse af det Kraftige i 
den plastiske Stil, har ogsaa syslet med slige Gavlgrupper, hvor 
Arkitekturens regelmæssige Linjer ligesom faa Indflydelse paa Fi- 
gurernes. Saaledes findes blandt' hans Tegninger et Udkast, hvor 
han har brugt Nornernes mægtige Skikkelser til Midtpartiet i en 
Gavl, medens siddende og liggende Krigere fylde de øvrige Partier; 
Sammenstillingen af Nornerne, der i og for sig har en stor Regel- 
mæssighed i Linjerne, kunde jo unægtelig friste dertil. Men den 
eneste Gang, han virkelig forsøgte paa at udføre et saadant Arbejde, 
var, da han i 1832 tog fat paa ovennævnte Fronton; den kom dog 
ikke længere end til Skitsen. 

Relieffet bestod af 5 Figurer, af hvilke den ene dog i mange 
Aar har været forsvunden, og da det Hele var samlet og ubeskadiget, 
maa det have været af en slaaende Virkning. Valget af de siddende 
og liggende Stillinger, som Gavlens skraa Linjer kræve, er gjort med 
en stor Frihed og fremhæver paa den mest utvungne Maade det 
Arbejde, hvormed Enhver sysler, og som er valgt med Sands for at 
fremstille det, der kunde være mest betegnende for Virksomheden 
hos en Blikkenslager. Den midterste Arbejder har standset med 
sin Gjerning; han har lagt Skjødskindet — der dog ikke har den 
obligate Form — paa Taburetten, hvorpaa han har sat sig magelig 
hen, de sammenslyngede Ben har han trukket opad og lagt den 
højre Haand med Hammeren over den venstre. Foran staar Am- 
bolten, hvorpaa han med sin Tang holder en Hjælm, som han atter 
i næste Øjeblik skal tage fat paa. I hele Stillingen — de sammen- 
slyngede Ben, den lette Hældning af Overkroppen og Armene, der 
hvile i Skjødet — er den utvungne Hvile fortrinlig udtrykt. Hans 
Arbejdsdragt er gleden ned af den ene Skulder og har blottet hans 
svære Overkrop og Arm. Hvilen fra Arbejdet spores ogsaa i Muskel- 
lagene, der ere bløde og gjennemtrængte af virkeligt Liv, men de 

ere maaske dog for svære, for fede — Noget, hvortil Freund har en 
vis Tilbøjelighed. Paa begge Sider af denne Figur var der tvende 
andre, som sad bøjede over deres Arbejde; den ene af dem er nu 
forsvunden. Den anden, som ivrig hamrer paa et Kar med Laag, 
danner en smuk Modsætning til den hvilende, idet Anspændelsen 
ved Arbejdet er udtrykt i hele Legemet; det kraftige, men elegant 
formede Ben stemmer imod Jorden , og Haandens faste Tag om 
Jærnet er fortræffelig givet. Begge Endepartieme er paa en heldig 
Maade udfyldt ved tvende Arbejdere, som have gjort sig det mage- 
ligere. Den ene har sat sig ned ved Ilden for at lodde et krukke- 
formet Kar og strækker derfor Kobenet henimod Bækkenet, der er 
anbragt yderst i Spidsen. Den modsatte Figur har strakt sig henad 
Jorden; Værktøjet har han lagt fra sig, og idet han støtter sig paa 
venstre Haand, undersøger han, om Røret, han har arbejdet paa, er 
lige. En Baret sidder kjækt paa Hovedet. — Det er altsaa en fuld- 
stændig ud af Livet greben Scene, som Freund her med stor Afvexling 
i Motiverne fører frem for os, og der er stort Liv og Bevægelighed 
i Udtrykket saavel som i Figurernes Stilling, uden at dog den 
plastiske Enhed i Linjerne er tabt af Syne. Han har i Kostumet 
ikke brudt med den antike Tradition, men Kjortelen, som han 
benytter, kan jo let faa Karakter af Skjorten eller Blusen, og oftest 
hænger den løst ned for at give Lejlighed til at vise Brystets og 
Skuldrenes velformede Muskelpartier. Den liggende Figur har Buxer 
paa, dog er det den Form af dette germaniske Klædningsstykke, vi 
kjende fra de antike Monumenter; Baretten minder mest om den 
moderne Værkstedsdragt, men det er jo kun en Biting. Der kan 
næppe være Tvivl om, at Freund, hvis han var kommen til at udføre 
flere Livsbilleder, havde havt lettere ved at gjøre Indrømmelse til 
det moderne Kostume, hvis Smagløshed ganske vist maa være i høj 
Grad afskrækkende for en Billedhugger; men han var næppe nogen 
Sinde kommen videre end at give det paa den tillempede Maade 
som. Thorvaldsen f. Ex. i Byrons Statue. 

At han ellers ikke skyede at bruge selv stærkt realistiske Træk, 
endog hvor det gjaldt om at fremstille en Begivenhed af Kristi Liv, 
det kan Døbefonten, som han udførte til Kirken i Faaborg, belære 
os om. Den var jo alt bestilt i 1828 af Agent Ploug, en anset Kjøb- 
mand dér, men blev først paabegyndt i 1836 og færdig i Marmor 
1837. Den har den runde Form som Romernes Brøndindfatning, 
puteal, og Fremstillingen, der smykker den, er en af dem, som til 
alle Tider har fundet mest Gjenklang i Hjærterne: Kristi Daab. 

Vdmyg, med sænket Hoved og bedende, er Kristus ilet Johannes 
i Møde, der med Alvor i Udtr}'kket gjør sit Livs betydningsfuldeste 
Gjeming. Men da Kristus kom til ham, var jo Johannes netop 
i Færd med at døbe al Folket; thi det ganske Land Judæa var 
strømmet ud i Ørkenen til ham og var begjæriigt efter at bekjende 
Synderne og blive døbt. Dette har Freund benyttet; en Kvinde 
iler til med sit Barn, Slør og Klædebon bølge om hende, en Mand 
bagved Johannes skynder sig med at komme af med sit Klædebon 
— i sin Iver hilder han sig mere ind i det; en Pige hjælper sin lille 
Søster med at faa Tunikaen af, medens en Engel fra Himlen, der 
alt holder én Lille ved Haanden, tager hende i den anden, >Guds 
Rige hører jo saadanne til«. Det, som vi mest ville fremhæve ved 
denne Komposition, og som virkelig er nyt, er ikke den smukke 
Stemning, der hviler over Hovedgruppens bløde Linjer; det er heller 
ikke det livlige, realistiske Motiv med Manden, der tager sine Klæder 
af, men det er den naive Maade, hvorpaa Englen færdes mellem 
Børnene paa Jorden ved denne hellige Handling, der saa at sige 
gjør Himmel og Jord til Et, og som bliver end mere fremtrædende 
ved de enkelte Træk, der ere grebne lige ud af Livet. Paa en 
smukkere Maade kunde Konstneren ikke antyde den senere almindelige 
Skik i det kristne Samfund, der kræver Menneskets Indvielse i dette 
alt som lille Barn. Naar vi føle, hvad der rører sig i dette kirkelige 
Arbejde, mindes vi atter Freunds Bøn om at maatte faa Lov til at 
smykke Slotskirken med Arbejder fra sin Haand, og vi kunne ikke 
undlade at beklage, at det ikkun forundtes ham at udføre én eneste 
Figur: Lukas; han synes at have været modtagelig for den solenne 
Simpelhed, der karakteriserer Begivenhederne i det nye Testamente, 
og at have været i Stand til at lade Meget udfolde sig af, hvad der 
kun antydningsvis ligger gjemt i deres Skjød. Forskjellige Udkast i 
en af Skitsebøgerne vise, at han har tænkt sig at behandle Kristi 
Liv i ,en Række Reliefmedaljoner, hvor han ret havde Lejlighed til 
at udfolde sit Talent for en kraftig Afrunding i Kompositionen; 
navnlig er der stor, virkningsfuld Skjønhed i Sammenstillingen af de 
knælende og staaende Figurer i Hyrdernes Tilbedelse. 

Aaret forinden han tog fat paa Døbefonten, havde han dog 
udført en anden kirkelig Bestilling, hvor det egentlig mere kom an 
paa en almindelig dekorativ Virkning. Det var de fire Engle, der 
smykke Loftet i Korfløjen af Holmens Kirke. De svæve henimod 
Alterets hellige Sted; én blæser i Basun, en anden spiller paa Harpe, 
og af de to forreste bærer den ene Korset i sin Favn, medens den 

anden holder Fredens Palme i sin højre Haand og med den venstre 
trykker den hellige Bog, der bringer Freden, ind. til sit Bryst. 
Hellig Fromhed udtaler sig gjennem de ædle Hoveder og hviler 
over de skjønne Skikkelser, der helt optagne af deres hellige Dont 
bæres af mægtige Vinger, medens det løse Klædebon bruser og 
bølger om dem. Den stærke Bøjning af Figurerne i Knæene, hvorved 
der fremkommer temmelig brudte Linjer, nødvendiggjøres ved Formen 
af de Rundinger, de skulde fylde, da disses nederste Parti, der slutter 
sig til Gesimsens Linjer, næsten er fuldstændig fladt. For i konstnerisk 
Henseende at motivere denne Haardhed lader Freund Englene bevæge 
sig frem i stærk Fart, hvorved der kommer en brusende Bevægelse 
i Klædebonnet. 

Samme Aar som Døbefonten blev færdig, udførte Freund et 
lille Arbejde i Bronce, der ikke alene paa Grund af Stedet, hvor 
det findes, men ogsaa fordi det er saa let for^aaeligt for Alle, 
vistnok er hans mest populære Arbejde. Det er Drengen paa Svanen 
i Kongens Have, der egentlig kun er en Gjentagelse af en lignende 
Gruppe, som tidligere fandtes dér, udført i Sandsten, men Navnet 
paa den, der havde forfærdiget den, er gaaet tabt. Da dette Arbejde 
var blevet ødelagt af Tidens Tand, skulde Freund udføre det paa 
Ny, og han beholdt det gamle smukke Motiv. Noget Andet, som 
han rimeligvis ogsaa har overført paa sit Arbejde, er Kronen omkring 
Svanens Hals, hvorved den egentlig gjøres til det heraldiske Dyr i 
Stormarns Vaaben. Hvad der oprindelig har givet Anledning hertil, 
er nu umuligt at vide, dog skyldes dette Træk næppe alene et 
Konstnerlune. Det er imidlertid mindre vigtigt, ligesom ogsaa, hvor- 
ledes Hovedmotivet har været benyttet i den gamle Gruppe ; thi 
Freund har opfattet det saa friskt og livfuldt og givet Udførelsen et 
saa ejendommeligt Præg, at han egentlig har gjort det til sit Arbejde. 
Glæden hos Drengen, som ser opad og med Blikket følger Vand- 
straalen, der fuser ud af Svanens Hals, som han omfatter med sin 
ene Arm, er naturlig og forstaaelig; blandet med Overraskelse spiller 
den paa hans Ansigt, gjennemfarer hans Legeme og føles helt ud 
i Fingrenes Bevægelse; den deles uvilkaarlig af Beskueren, som 
samtidig maa beundre den yndige Vexelvirkning mellem Drengen 
og Fuglen, hvis Legemer passe saa godt til hinanden, som om en 
Svane var den naturligste Ridehest for en Dreng. Under de ranke 
Træers Bladehang, i Bassinet, der svarer til den i Størrelse, hører 
den rigtig hjemme, naar det nedfaldende Vand giver den smukke 
dæmpede Broncetone en forhøjet Glands, hvorved det Hele synes at 

faa virkeligt Liv. Gjennemførelsen af den delikat ciselerede Rronce 
er højst fængslende; saaledes kan man f. Ex. ikke blive kjed af 
at betragte den Omhyggelighed, hvormed Vingernes fine Fjerlag 
er gjort. 

Vi have alt tidligere set, at den Behandling, Freund havde lidt 
fra Slotsbygnings-Kommissionens Side, bevirlæde, at han tabte Lysten 
til at beskæftige sig videre med det Arbejde, som han dog havde 
omfattet med en saadan Kjærligbed, at Tanken om at skulle udføre 
det i Kjøbenhavn mildnede Bitterheden ved Afskeden fra Italien. 
Han havde derfor søgt Virksomhed paa andre Punkter, o^ uagtet 
Meget af, hvad han foretog sig og kastede sig over, kunde synes 
Smaating i de Flestes Øjne, fik det dog, set med hans Blik og 
præget med hans Individualitet, en overraskende Betydning, og 
ligesom der var en gjennemgaaende Enhed i hans Stræben, blev 
Resultatet en harmonisk Helhed. Men for at naa et saadant Maal 
var en personlig Indgriben overalt nødvendig, og hans vejledende 
Haand kunde ikke vise Travlhed nok. En saadan Fremgangsmaade 
fordrede megen Tid og Kræfter; derfor kan man end mindre undre 
sig over, at Frisen kun skred langsomt fremad. Alt i dette Arbejde 
havde været saa vel afvejet og omhyggelig gjennemtænkt, at lige 
saa lidt som der uden at skade Helheden kunde borttages et enkelt 
Led, kunde der føjes Noget til. og det kunde ikke interessere 
Freund at gjentage sig selv ved at forøge Einherjemes og Jætternes 
Skare. Det er ogsaa, som om man kan se denne Uly.st i Stærk- 
odders Mænd, der, skjøndt livlig individualiserede, dog have en vis 
Ensformighed i Stillingen, ligesom i den udridende Einherjehøvding, 
hvor baade Mand og Hest falde ud af Karakteren. Disse Svagheder 
blive især kjendelige ved at sammenligne Tilsætningerne med Gud- 
indernes bevægede Grupper og Valkyriernes Skare, hvor den i hø| 
Grad bløde og levende Gjennemførelse aldeles har besejret Gipsens 
Dødhed. Da nu imidlertid Partiet, der omfatter Nornerne og Gud- 
inderne, var opsat i Aaret »838, og de sig dertil sluttende Stykker 
med Valkyrierne og Stærkodder med hans Mænd dels stode færdige, 
dels vare under Arbejde, androg Freund paa at faa et Forskud paa 
lOCX) Rdl., idet han tillige bemærkede, at han ved at erholde et 
saadant Forskud tillige vilde kunne fortsætte Arbejdet med mere 
Kraft. I Svarskrivelsen tilstaas der Freund det forlangte Forskud, 
men han gjøres med det Samme opmærksom paa, at han, naar han 
erholder det, i det Hele har faaet 1800 Rdl., idet det bemærkes, at 
de 800 Rdl., der bleve anviste i Aaret 1828, ogsaa vare Forskud 

paa Honoraret for Frisen. Altsaa Slotsbygnlngs-Kommissionen be- 
tragter nu ikke alene de 400 Rdl., der vare forlangte af Prindsen 
som et Forskud paa hans bestilte Arbejder, men som den uden 
Videre overførte paa Frisen ved at sætte Ordet »Arbejde« i Svar- 
skrivelsen i Stedet for »Arbejder«, som et Forskud paa samme, men 
ogsaa de 400 Rdl., om hvilke Collin udtrykkelig bemærkede i sit 
Brev til Freund, at de vare for Lukas: En Opfattelse, der foruden 
ved Kommissions-Skrivelsen af lode Januar 1828 ogsaa bestyrkes 
ved, at disse Penge oprindelig vare bevilligede og oppebaarne i 
1825, altsaa paa et Tidspunkt, da Frisen endnu ikke var bestilt. 
Som det vil erindres, vare de jo den Gang egenmægtig holdte til- 
bage af Slotsbygnings- Kommissionen. 

Naar vi vide, hvorledes Freund i det Hele betragtede Slots- 
bygnings- Kommissionens Adfærd imod sig, kunne vi slutte os til, 
hvad han maatte føle ved denn« tvivlsomme Adfærd, der jo for 
Øvrigt passede saa godt til alt det Andet, og hvorledes alle gamle 
Krænkelser fik yderligere Næring ved denne nye, uretfærdige Be- 
handling. Men Intet kan dog tale tydeligere herom end den Kjends- 
gjerning, at han fra den Tid af næsten fuldstændig lod dette Arbejde 
hvile; kun én eneste Einherje blev udført efter denne Tid! Det var 
det sørgelige Resultat, hvortil Freund blev drevet; men der skulde 
ogsaa Hansens fuldstændige Ligegyldighed og Uvilje til i Forbindelse 
med en smaalig Fremgangsmaade for at forvandle den stærke Kjær- 
lighed, som Freund nærede til sin Konst, til en saadan Ulyst, at 
hans nordiske Guder til Trods for deres Livsfriskhed aldrig mere 
rejste sig af deres Ragnarok — han var selv næsten den frejdige 
Thor, der omslyngedes af Ormens fule Slangebugtninger. Og dog 
kunde sikkert en simpel Imødekommen have vakt lians Arbejdskraft 
paa Ny; men der er ikke Spor til, at han nogen Sinde mødte blot 
Skyggen af en saadan. 

Inden vi tage Afsked med Slotsbygnings-Kommissionen og dens 
Gjerninger, ville vi kaste et Blik paa, hvad der videre tildrog sig 
efter Freunds Død. Vi ville se, at der er Konsekvents i dens 
Handlemaade lige til det Sidste, og dens Taktik kaster atter et 
stærkt Lys tilbage paa hele dens tidligere Adfærd. 

Medens Bissen overtog Ledelsen af Værkstederne efter Freunds 
Død, værnede Høyen og Collin som trofaste, nidkjære Venner 
om den Afdødes Minde, og nødte ved en kraftig Optræden om- 
sider Slotsbygnings-Kommissionen til en saadan Opfyldelse af ind- 
gaaede Forpligtelser, som det endnu var muligt at aftvinge den, 

skjøndt det vel næppe var lykkedes dem, hvis ikke Christian den 
Ottende havde lagt det kgl. Ord i Vægtskaalen. Bissen syntes i 
det Hele at have været noget mere persona grata hos Slotsbygnings- 
Kommissionen end Freund, uagtet det i Førstningen ogsaa gik trevent 
nok for ham. Da han i 1828 havde tilbudt den et Par Arbejder, som 
han ønskede at udføre i Rom, fik han det Svar, at det var for kost- 
bart at lade Gipsarbejder gjøre saa langt borte, hvorimod Kommis- 
sionen ønskede at faa at vide, hvad hans Blomsterpige vilde koste i 
Marmor, en Forespørgsel, Bissen ikke ret betragtede som alvorlig 
ment, >thi , skriver han til sin Ven Freund, »da jeg véd, hvordan 
man har behandlet Dig, saa artser jeg det Hele for Finter.« Imid- 
lertid blev Blomsterpigen dog kjøbt, og i 1835 fik han Bestilling 
paa Frisen > Ceres* og Bakkus* Triumf« til Riddersalen. Med Hensyn 
til en saadan Frise havde Hansen alt i et Brev af 7de Juni 1833 
skrevet til Thorvaldsen: »Hvem komponerer mig samme, saa den 
kan svare til sin Hensigt. Jeg havde tænkt paa Bissen, men naar 
kommer han?« Det var altsaa ikke alene Freunds Arbejder, man 
lod sig nøje med at ignorere, men her gjorde Hansen endog et 
Forsøg paa at tie Freund selv ihjel som Konstner. Foruden disse 
Bestillinger lykkedes det ogsaa Bissen, efter at han i Marts 1839 
havde fremstillet for Kommissionen adskillige smaa Skitser af Statuer, 
der kunde anbringes i Slottet, d 13de Februar 1840 at faa sig over- 
draget Forfærdigelsen af 18 Statuer i Gips til Dronningens Trappe 
mod et Honorar af 400 Rdl. for hver. At denne Begivenhed til 
Trods for det inderlige' Venskabsforhold mellem Bissen og Freund 
dog ikke har kunnet undgaa at berøre denne smertelig, kan næppe 
være Tvivl underkastet. Nornerne havde jo ogsaa været grumme 
imod Freund: Thorvaldsen havde berøvet ham en Bestilling, som 
han med Rette havde betragtet som sin, og Bissen fik overdraget 
den største Del af de Arbejder, man havde forpligtet sig til at 
give ham i Erstatning derfor! 

Collin tøvede imidlertid ikke med at afsende en Skrivelse til 
Slotsbygnings-Kommissionen , hvori han meldte, at Bissen havde 
overtaget Fuldførelsen af Frisen, og at denne tillige havde det 
Ønske, at Evangelisten Lukas maatte blive udført i den rigtige 
Størrelse af en af Freunds Elever under Bissens Tilsyn, saa at den 
kunde passe til Nichen*). »Den Afdøde vilde da,« skriver han saa 
smukt, »i Mindet have en Slags Erstatning for det i Livet skuffede 



•) Æren for at have fattet denne Plan deler Høyen med Bissen. 

Haab om at udføre adskillige for mange Aar siden tilsagte Arbejder, 
saasom Apostlene og siden Evangelisterne.« Paa denne Skrivelse 
indløber der under 27de November 1840 det i Overensstemmelse 
med Slotsbygnings-Kommissionens tidligere Handlemaade fuldstændig 
korrekte Svar, at man Intet havde at erindre imod Udførelsen af 
Frisen, men for Figuren havde man ingen Anvendelse. Det var 
rimeligt nok, at naar man ingen Interesse havde for Originalen, 
havde man det endnu mindre for en Kopi af samme, og Collins 
smukke Appel til Følelsen for den afdøde Konstner havde man 
naturligvis ligesaa lidt Anvendelse for som for hans Arbejder. Dog 
denne Gang i det Mindste skulde Slotsbygnings-Kommissionen ikke 
faa Lejlighed til at triumfere. 

Knap et Aar efter Freunds Død kunde Collin melde Christian 
den Ottende, at Frisen var færdig, skjøndt Bissen havde maattet 
komponere store Stykker til, og Collin minder desuden Kongen om, 
at han havde givet Høyen Haab om, at Lukas skulde udføres, og 
4 Dage efter forlanger et kongeligt Reskript, at Slotsbygnings- 
Kommissionen skal indgive sin Betænkning desangaaende. Omtrent 
samtidig havde Bissen ogsaa skrevet udførlig til Slotsbygnings- 
Kommissionen og navnlig fremhævet, at paa Grund af, at man 
havde valgt et andet Værelse til at opsætte Frisen i, maatte denne 
i Længden forøges omtrent med en Femtedel, hvorfor Betalingen 
ogsaa burde forhøjes, og endvidere havde han ogsaa lagt Vægt paa 
Udførelsen af Lukas i reduceret Maalestok. Som Svar paa Collins 
og Bissens Andragende kom d. 29de Juli 1841 Slotsbygnings-Kommis- 
sionens Betænkning, som indstiller begge de omhandlede Punkter til 
Kongens Resolution. At Slotsbygnings-Kommissionen ved at omtale 
de nærmere Omstændigheder med Hensyn til Frisen atter ved denne 
Lejlighed hævder, at de Summer, der vare udbetalte d. lode Januar 
og 9de April, vare Forskud paa Frisen og ikke paa Lukas og de 
øvrige Arbejder, er naturligvis ikke mere, end man kunde vente. 
Derimod er det, selv naar man tager Hensyn til, at Slotsbygnings- 
Kommissionen havde sin stærke Side i en hensynsløs Benægtelse af 
Fakta, dog overraskende, at den uden Videre tør skrive: »Hvad 
dernæst angaar Statuen af Evangelisten Lukas, da har Kommissionen 
ingen Sinde anmodet afdøde Prof. Freund om at udføre en saadan.« 
Hermed sigtes naturligvis til, at det bekjendte Brev, som Hansen i 
1 82 1 skrev til Prindsen for at berolige Thorvaldsen med Hensyn til 
Freunds Stilling, saaledes at han kunde bevæges til at tage fat paa 
Apostlene, ikke skulde betragtes som en Tilkjendegivelse af Kommis- 

sionens Vilje. Men det er et spidsfindigt Forsøg paa at skille 
iniellem Kommissionen og dens daværende ledende Medlem, Hansen, 
som ser mistænkeligt ud, naar man mindes, at Hansen efter i Brevet 
at have nævnt, at han havde talt baade med Hans Majestæt og de 
Herrer af Slotsbygnings-Kommissionen om at overdrage Freund de 
4 Evangelister til Slotskirken, udtrykkelig skriver: >Dette er mig 
overdraget at melde for ej at tabe Tid, til at det kunde meldes 
ham fra Kommissionen.« Thi hvis Kommissionens Udtalelse i 1841 
indeholder den korrekte Opfattelse af Forhandlingerne, maa man 
jo antage, at Hansen i 1821 har overskredet sin Kompetence, da 
han skrev den citerede Passus, saaledes at hans Ord ikke have havt 
nogen Betydning, og at altsaa baade Prinds Christian, Thorvaldsen og 
Freund ere blevne holdte for Nar. Det kan dog næppe have været 
Tilfældet, da Hansen ogsaa paa den Tid havde en fuldstændig af- 
gjørende Myndighed; og om ogsaa de andre Medlemmer af Kommis- 
sionen, der ikke havde Sæde i den paa hin Tid, kunne have været 
uklare med Hensyn til dette Forholds sande Sammenhæng, maa 
dog Hansen, da han underskrev Betænkningen, ved den ovenanførte 
Passus, have havt en Følelse af, at det ikke var »fair play«. Men 
det Hele er ganske simpelt et lærerigt Exempel paa de nødvendige 
Modsigelser, man ikke kan undgaa at komme i, naar man indlader 
sig paa en tvetydig Fremgangsmaade. Naar endelig den omtalte 
Tilmeldelse fra Kommissionen aldrig kom, skjøndt denne jo f. Ex. 
i sin Skrivelse af 1824 til Collin uden Videre forudsætter, at der 
havde fundet en Overdragelse af Arbejder Sted, kan det dog i hvert 
Fald sidst af Alle regnes Freund til Last; og ses denne Forsømmelse 
i Belysningen af Kommissionens hele hæmmende Virksomhed i den 
Retning, ligger det altfor nær at antage, at den med velberaad Hu 
har gjort sig skyldig i samme for at kunne beholde fuldstændig 
Handlefrihed, saaledes at den efter Forgodtbefindende kunde tage 
Hensyn eller ej til den anden Part i Sagen. 

Denne utilladelige Maade at holde en Bestilling svævende paa 
har Kommissionen for Øvrigt ogsaa benyttet lige over for Thorvaldsen, 
som det vil kunne ses af en i denne Henseende ret interessant Ind- 
beretning af 13de Januar 1835 fra Slotsby^gnings-Kommissionen som 
Svar paa en Forespørgsel fra Kongen, om hvilke Konstsager der 
maatte være bestilte til Frue Kirke, naar og i hvilken Havn de 
kunde være færdige til at afhentes o. s. v. Heri hedder det nemlig 
blandt Andet, >at Alt, hvad der tør ventes at være færdigt hen- 
hørende til Slottet, er 5 Stykker af Frisen, Alexanders Indtog, der 



231 

ikke tidligere vare blevne afsendte : Nogen anden udtrykkelig 

Bestilling af Konstsager fra Thorvaldsens Haand har ikke havt Sted 
hverken til Slottet eller til Frue Kirke.« Det er ikke ganske korrekt, 
hvis der derunder skal forstaas, at der ikke har været erhvervet kgl. 
Resolution paa andre Arbejder; thi baade Kristusfiguren i Marmor 
og de to Karyatider vare blevne bestilte i Følge en saadan, men 
det er ganske sikkert, at Apostlene ligesaa lidt vare bestilte hos 
Thorvaldsen som hos Freund paa denne formelle Maade, og det 
indrømmedes egentlig ogsaa paa en Maade af ham, idet han overlod 
Kommissionen dem blot for, hvad Støbningen og Formningen beløb 
sig til (400 Rdl. for hver) uden at betragte dem som nye Kompo- 
sitioner udførte i Følge Bestilling, da Prisen i saa Fald maatte have 
været højere. Det ligger da nær at antage, at man undlod at 
erhverve den kongelige Resolution, naar man vilde beholde frie 
Hænder med Hensyn til en Bestilling, der af en eller anden Grund 
kunde være generende — og det er aabenbart, at man altsaa fik 
Apostlene langt billigere, end det ellers havde været Tilfælde. Det 
var dog altid Noget, da Thorvaldsen nu en Gang ikke var Freund, 
med hvem man handlede efter Forgodtbefindende, betalte, naar man 
vilde, henførte Betalingen til, hvad man vilde, eller rent ud — hvad 
der dog var det Allerfordelagtigste — fragik Bestillinger, man vel 
aldrig med sii> gode Villie havde gjort, eller ogsaa kasserede dem 
under futile Paaskud. At Udfaldet af Underhandlingerne med Thor- 
valdsen om denne Bestilling overhovedet førte til et andet, for ham 
og Konsten heldigere. Resultat end de, der førtes med Freund, 
derfor kunde han takke sit europæiske Navn, det havde man i hvert 
Fald Respekt for, om man end manglede virkelig Kjærlighed til 
hans Konst Naar man omsider krøb til Korset og gjorde Skridt 
for at komme i Besiddelse af Apostlene i Marmor, skjøndt man 
hidtil med Behændighed havde vidst at undgaa at stille en Op- 
fordring til ham i den Retning, da var det af Frygt for, at en anden 
Hovedstad mulig skulde komme Kjøbenhavn i Forkjøbet, da Thor- 
valdsen af egen Drift havde taget fat paa Udførelsen i Marmor, for 
at dette omfangsrige Arbejde kunde overleveres til Efterverdenen 
paa en værdig Maade. 

Paa den ovenfor nævnte Betænkning, der afgaves under et stærkt 
Tryk fra oven, kom der en kgl. Resolution, der bifaldt begge Ind- 
stillingerne. Bissen skred altsaa til Ommodelleringen af Lukas, 
hvorved han til sin store Overraskelse fandt, at den — kun paa en 
Ubetydelighed nær — passede til Nichen; han havde dog i det 

Mindste troet, at den havde været ligesaa stor som Nichen. I et 
Brev fra Bissen til Høyen fra den Tid, der i hver Linje viser hans 
oprørte Sindsstemning, hedder, det: »Centrummet af den øverste 
Cirkel af Nichen staar maaske iV/g — 2 Tommer under Øjnene; det 
er Alt, hvad den efter Hansens Regel, som dog vel er noget vil- 

kaarlig, er for stor, (den) passer ellers meget godt i Nichen 

Jeg agter nu at restaurere Evangelisten paa det Bedste og saa sætte 
den til Trods for — for — jeg vil tie, paa sin Plads«. Da den Op- 
dagelse kommer Hansen for Øren, indfandt han sig i Atelieret for 
at tage Statuen i Øjesyn, og da han, uagtet Bissen med Cirklen i 
Haanden, viste ham, at den passede, haardnakket vedblev at forsvare 
den af ham selv vilkaarlig opfundne Norm for Forholdet mellem en 
Niche og dens Statue, gav det Anledning til en voldsom Scene, i 
hvilken Bissen dirrende af Harme tog Revanche for Alt, hvad han 
vidste, at hans afdøde Ven havde lidt af Skuffelser og . Krænkelser fra 
den Kant. Et Forsøg fra Hansens Side paa at vinde Bissen ved 
at give ham Udsigt til at faa Bestillingen paa de tre andre Evange- 
lister overdraget — for 400 Rdl. Stykket! — afvistes naturligvis paa 
tilbørlig Maade. 

Collin paatog sig i en Skrivelse af 13de August 1841 at under- 
rette Slotsbygnings-Kommissionen om Sagen, for at Statuen kunde 
blive opsat paa sin Plads i Kirken, og samtidig forlanger han en 
Godtgjørelse for Lukas, da Freund aldrig havde faaet Betaling eller 
Forskud paa Betaling for dette Arbejde. Skjøndt det njiturligvis 
maatte koste Slotsbygnings-Kommissionen eller rettere sagt Hansen 
stor Overvindelse at indrømme den uforsvarlige Fejl, der var begaaet, 
maatte den dog bekvemme sig til at indhente en allerhøjeste Be- 
stemmelse, om ikke den originale Statue kunde antages i den 
Størrelse, den havde. Den Forbitrelse, der har raadet i Slots- 
bygnings-Kommissionen, da den blev tvungen til at gjøre dette, 
spores i dens Indstilling til Kongen, hvoraf følgende Uddrag findes 
i Journalen under 2cde August 1841 : >Maal af Slotskirkens Nicher 
findes ikke at være givet, heller ingen direkte Bestilling af Evange- 
listen hos P*reund. At Figuren har faaet Plads i Nichen hidrører fra, 
at Bissen har skaaret et Stykke bort af Vingerne*). Herom gjøres 
underdanigst Indberetning, hvorhos indstilles, at Ommodelleringen 
maa bortfalde.« Konsekvents er der unægtelig i Slotsbygnings- 



•) Ikrnied menes Vinj^eme paa Evangelistens Symbol, Oxen, som ligger ved Figurens 
venstre Side. . 

Kommissionens Fremgangsmaade selv i dens ligegyldige Omgang 
med Sandheden! Nu da den gamle Benægtelse af Bestillingen af 
Evangelisterne, som for Øvrigt jo stadig gjentages, ikke synes at 
kunne nytte dem noget, tager man til en notorisk Usandhed for at 
frelse sig for Ansvar, idet man fremhæver, at Nichernes Maal ikke 
findes at være opgivet, thi der staar i det ofte citerede Brev fra 
1821 udtrykkelig; Nichernes Størrelse er i Alen og 18 Tommer i 
Brede og 4 Alen og 18 Tommer i Højde.« Om virkelig Oxens 
Vinger have været en Smule for store, er jo fuldstændig ligegyldigt; 
fordi de studses lidt i Spidserne, bliver dog Figurens Højde ikke 
ringere. Den lode Septbr. 1841 kommer Kongens Resolution paa, 
at Ommodelleringen maa bortfalde, og der anvises Freunds Enke 
400 Rdl. til Udbetaling, skjøndt der egentlig tilkom Freund 8cxDRdl. 
Saa megen Ulejlighed havde det kostet, og saa lang Tid, fra 1821 — 
1841, havde man maattet arbejde for at faa Slotsbygnings-Kommis- 
sionen til at gjøre, hvad der var dens Skyldighed! 

Hele denne Begivenhed havde imidlertid vakt en ikke ringe 
Opmærksomhed iblandt Publikum. Folk vandrede ned i Atelieret 
for at se, hvorledes Lukas passede i Nichen, og Forbitrelsen over 
det Skete gav sig Luft i Pressen. En kortfattet Artikel i »Dagen« 
af 13de August 1 84 1, der paa en bestemt Maade akcentuerede de 
faktiske Forhold ved Sagen, gjorde Begyndelsen og blev aftr5'kket 
baade i »Kjøbenhavnsposten« og »Fædrelandet« og begge Steder 
ledsaget af skarpe og især i sidste Blad nærgaaende Bemærkninger 
imod Konferentsraad Hansen, saa at denne ikke kunde undgaa at 
komme med et Svar derpaa, som findes indrykket i »Dagen« af 
21de August 1 84 1. Dette noget ynkelige og uklare Svar indeholder 
den unægtelig overraskende Oplysning, at da Lukas i Aaret 1825 
kom med Sendelsen fra Rom, »kunde der ikke tages nogen Bestem- 
melse om samme, forinden de øvrige tre Evangelister ligeledes mod- 
toges.« Det var dog et højst mærkeligt Forlangende at stille til den 
ubemidlede, unge Konstner, at han efter i Følge SIotsbygnings-Kom- 
missionens Opfordring at have udført 3 kolossale Figurer uden noget 
som helst Vederlag oven i Kjøbet skulde gjøre 3 andre kolossale 
Figurer til — naturligen fremdeles afhængig af den høje Kommissions 
karrige Naade! Desuden tilføjer Hansen videre, »at da Freund aldrig 
havde omtalt sin Lukas, var der ingen Anledning fra hans Side til 
at bringe Sagen paa Bane, da der ingen direkte Bestilling paa 
Evangeli«?terne var udgaaet til Freund.« Dette undser den Mand, 
der har skrevet Brevet fra 1821, sig virkelig ikke for at udtale! 

Endelig bemærkes det: »at hvis Freunds Tavshed i hele denne Sag 
skulde have været grundet paa en saaret Konstnerfølelse, maatte han 
beklage den altfor overdrevne Delikatesse hos en Konstner, hvis 
Talent Ingen i større Grad erkjendte end han.« Det havde været 
bedre, om denne Anerkjendelse af Freunds Talent havde været vist 
i Gjerning; nu er den blot en Floskel, der vidner om, at den stor- 
mægtige Overbygningsdirektør endte med ogsaa at spille Hykler for 
at bøde paa det vanskelige Forsvar af en Sag, hvis sande Beskaffen- 
hed nu var bleven vitterlig for Alle. 



Ved Modtagelsen af den større Samling af Thorvaldsens Arbejder, 
som Korvetten Gaiathea bragte hjem .1833 og Fregatten Bellona 
1835, overtog Freund med sædvanlig Redebonhed det vanskelige 
Hverv at begynde paa Udpakningen og Opstillingen af det, som ikke 
skulde opbevares i Magasin. Det gik dog godt, og man kunde rolig 
afvente Thorvaldsens Hjemkomst. Denne skete jo endelig, som be- 
kjendt, i September 1838. Under Regnbuens store Portal, der næsten 
rejste sig lige over Fregatten, havde Thorvaldsen modtaget Hyldest 
fra de forskjellige Korporationer og Deputationer, der paa flag- og 
blomstersmykkede Baade vare dragne den Kommende i Møde, og 
Thiele og Freund overbragte i den pompejanske Baad, der tog sig 
ud, som om den særlig var dekoreret til denne Lejlighed, det første 
Budskab fra Fest- Komiteen. Heibergs dejlige Sang tonede, og under 
tusindfoldigt Hurraraab førtes Thorvaldsen i Land, og gjennem den 
bølgende Mængde trak hans begejstrede Landsmænd ham til Char- 
lottenborg. Men dette var kun et smukt Forspil til den Række af 
Æresbevisninger og vexlende Festligheder, hvormed man i adskillige 
Uger kappedes om at fejre den store Konstners Hjemkomst. Medens 
Thorvaldsens Tid optoges heraf, drog Freund med Trofasthed, og 
uden at det synderlig bemærkedes. Omsorg for Udskibningen af 
hans Arbejder, og navnlig var han ivrig beskæftiget med at faa 
Frontongruppen til Fruekirke saa betids opstillet, at den kunde af- 
sløres paa Thorvaldsens Fødselsdag, den 19de November; og skjøndt 
der maatte gjøre*s gjentagne Forsøg med Opstillingen, og Figurerne 
maatte repareres, lykkedes det dog. Da dette var tilendebragt, lagde et 
andet, endnu mere omfattende Arbejde, Beslag paa Freunds Tid. Tidlig 
paa Foraaret 1839 begyndtes Ombytningen af Apostlenes Gipsmodeller 
med Statuerne i Marmor, som ikke turde savnes ved Kirkens Ind- 

vielse; og til sidst skulde Kristusstatuen, som hidtil havde været i 
Slotskirken, føres til sin Plads i Fruekirke. Det var hverken noget 
let eller aldeles farefrit Arbejde, men Freund, der til Assistance 
havde en Afdeling af Holmens Mandskab, fuldførte dette Hverv 
som alle de andre i samme Retning lykkelig og vel. Da Kirkens 
Hovedindgang maatte udvides, forat den mægtige Statue kunde 
føres ind til Alteret, kom Overbygningsdirektør Hansen med nogle 
heftige Protester herimod, men disse prellede afmægtig af mod Freunds 
rolige, bestemte Holdning. Et Billede af Gertner illustrerer denne 
Begivenhed. Første Pintsedag 1839 stod Kirken smykket med Sta* 
tuernes kostelige Række og indviedes paa den højtideligste Maade, 
idet Muslingens Skaal, som frembæres af den herlige, knælende 
Engel, for første Gang brugtes til den hellige Handling; Freunds 
Datter blev nemlig døbt ved denne Indvielsesfest, og Thorvaldsen 
selv var til Stede som Fadder. 

Om de sidste Aar af Freunds Liv er der i ydre Henseende ikke 
meget at berette. De henglede stille og fredelige; den Tid, han 
kunde afse fra Omsorgen for Thorvaldsens og sine egne Arbejder, 
bragte ham den nødvendige Hvile blandt Bøger og Konstsager i 
Familiens venlige Kreds, der foruden med den omtalte Brodersøn 
var bleven forøget med Hustruens yngste Søster, Charlotte v. Wiirden, 
en ædel Kvinde, som skabt til at have Lod og Del i det smukke, 
aandelige Liv, som Freund vakte omkring sig. Foruden Forretnings- 
rejser til Jægerspris, Fredensborg, Bomholm eller andet Steds hen 
gjorde han tvende Udflugter til Berlin, den første i 1835 P^^ Rejsen 
til Altona, hvorfra han skulde hjemføre sin Brud som Hustru, og den 
sidste i 1839, da det interesserede ham meget at se den Maade, 
hvorpaa hans Broder Conrad havde udvidet sin Fabriksvirksomhed, 
og den Resoluthed, hvormed han optog Kampen med yngre Kon- 
kurrenter. Broderen var samme Aar som han selv bleven gift med 
en livsglad, dansk Pige, en Søster til hans egen Hustru, hvor\'ed 
Baandet knyttedes end fastere mellem de to Brødre; hendes Byste ud- 
førtes af Freund i 1834. Dette Element gjorde det gjæstfrie Hus til 
et Tilflugtssted for mange Danske, Konstnere, Videnskabsmænd eller 
Andre, der droge Sønder paa, og da efter hendes tidlige Død den 
ovennævnte yngre Søster kom til at indtage hendes Plads, holdtes 
denne gamle, gode Skik fremdeles i Ære, og mange af hendes 
Landsmænd ville vist lendnu mindes den Glæde og Hjærtelighed, 
hvormed de modtoges i det Hus, hvis gode Skytsaand hun var, og 
hvor man derfor aldrig helt kunde føle Savnet af Fædrelandet. 

Hvor kjærkommen denne Berlinerrejse nu end var, kunde den 
dog ikke tilfredsstille Freund; han vilde længer bort, han længtes 
efter en ordentlig Rejse, som han af Alt fandt allermest dannende 
for Mand og Kvinde, og han havde en stærk Fornemmelse af, at 
hans Legeme, der begyndte at svigte ham, trængte til at bytte det 
stille, siddende Liv indenfor de fire Vægge med det bevægelige 
Rejseliv. Det var især Athen, der var det stadige Maal for hans 
Tanke, men han var ikke i Stand til at rive sig løs, og da den 
ubarmhjærtige Skæbne omsider tvang ham dertil, var det den store 
Rejse, der forestod. En af de Grunde, der sikkert har kuldkastet 
enhver Plan hos ham om at drage bort i Løbet af Vinteren, var 
Thronskiftet, som indtraf den 3dje December 1839. 

Det var jo en Begivenhed, som gav Anledning til meget Nyt, 
skjøndt maaske nok til endnu flere Forventninger. Desuden maatte 
jo Christian den Ottendes Sands og Interesse for Konsten vække et 
stærkt Haab hos Alle, hvem dens Vel laa paa Hjærtet, om en bedre 
Tidsalder for den og dens Dyrkere. Og Freund, som personlig var 
yndet af den nye Konge, gjorde vel — og maaske ikke uden Grund 
— Regning paa at kunne faa en forøget Indflydelse i forskjellig 
Retning. Saaledes havde han strax sin Opmærksomhed henvendt 
paa de nye Mønter, der jo ikke kunde udeblive, og han arbejdede 
for, at de skulde blive skjønnere end under den afdøde Konge. Især 
gjorde han sig megen Umage for, at de bajerske, historiske Mønter, 
der under Kong Ludvig vare blevne udførte af den dygtige Medaljør 
Voigt, kunde blive tagne til Mønster, saaledes at Speciernes Revers 
kunde komme til at vise lignende Fremstillinger, der jo vare ganske 
anderledes instruktive end den stereotype Gjentagelse af Vaabenet. 
Freund konfererede ivrig med Collin desangaaende , men da Kongen 
selv vilde overveje Sagen, og Regjeringens Tiltrædelse gav ham 
meget Andet at tænke paa, maatte man foreløbig holde sig til det 
Gamle; men ogsaa hermed var Freund virksom. Christensen om- 
arbejdede og forbedrede Reversen med Vildmændene fra den dob- 
belte Frederiksd'or, som saa benyttedes, og Harald Conradsen kom 
til at udføre Stemplet paa de nye Specier herefter; den brede og 
bløde Behandling, især af Vildmændene, undlod ikke at gjøre en 
god Virkning. Gik det nu end paa dette Omraade temmelig trevent, 
var der derimod i en anden Retning Liv og Uro nok, skjøndt med 
et delvis uheldigt Udfald. Der skulde i en forholdsvis kort Tid 
gjøres tre Medaljer. Den første var Dødsfaldsmedaljen, som det 
o\erdroges Christensen at udføre. Han gjorde selv Skitsen til Re- 

versen, der endnu findes, men ligesaa sikkert som Danas Figur er 
bleven til under Freunds Inspiration, ligesaa tydelig bærer den Spor 
af hans energiske Strøg med Modellerstokken. Danmarks mægtige 
Kvindeskikkelse sidder dybt nedbøjet og omslynger med den højre 
Arm et Gravminde, medens hun støtter det sorgbetyngede Hoved mod 
den venstre Arm. Et stort Klædebon indhyller hende fra Hoved til Fod, 
og Faldet af de rige, men brede Folder, hvis livlige Linjer næsten 
synes at bevæge sig, er saa skjønt behandlet, at det frembringer 
den højeste Grad af Afvexling, uden dog paa nogen Maade at for- 
styrre det alvorlige, simple Indtryk af den Sorg, som gaar igjennem 
den herlige Figur. 

Medens det gik glat nok med denne Medalje, som lettere kunde 
tilfredsstille alle Parter, eftersom den, der egentlig nærmest berørtes 
af den, laa vel gjemt ude i det dødsstille Kapel i Roskilde, uendelig 
langt borte fra Verdens Forfængelighed og Tant, saa skulde derimod 
Medaljen i Anledning af Thronbestigelsen volde Dissents nok. Det 
var Kongens Ønske, at Reversen af denne Medalje med Overskriften 
Gud velsigne Kongen« skulde vise Danmark bedende for sin Konge; 
og han havde alt ganske kort Tid efter Thronbestigelsen overdraget 
Krohn at udføre denne Tanke saaledes, at det personificerede Dan- 
mark fremstilledes i en knælende Stilling. Krohns Komposition 
forelagdes Akademiet efter Kongens Befaling, og det afgav en Be- 
tænkning, der upaatvivlelig er forfattet af Høven. Heri gjøres det 
gjældende, at den ikke var i Overensstemmelse med den antike 
Forestillingsmaade, idet en knælende, kvindelig Skikkelse altid er 
en Provinds, der løftes op af Kejseren som Restitutor, eller tages til 
Naade af ham efter et Oprør, og med oldkristelige Typer stemmede 
dette Motiv ligesaa lidt, fordi den Bedende altid fremstilledes staa- 
ende med opløftede eller undertiden sænkede Hænder. Desuden 
vilde en Figur, der forestillede en hel Nation i Bøn, ikke være uden 
Betænkeligheder, thr den Bedende maa antages at være i over- 
hængende Fare — men Fred herskede over hele det danske Folk. 
Den eneste Udvej vilde endelig være at forandre Krohns Forslag til 
en Pietas Augusti, hvad der vilde tyde paa Kongens egen Stemning. 
For at faa en Understøttelse for sin egen Tanke henvendte Kongen 
sig derpaa til Brøndsted og den tydske Konstkjender Rumohr, der i 
de Aar opholdt sig i Danmark, Men de sluttede sig begge i det 
Væsentlige til Akademiets Erklæring. Brøndsted fremhæver desuden 
især den artistiske Vanskelighed at faa en knælende Figur med 
Danmarks Symboler til at udfylde Area, og Rumohr bemærker 

blandt Andet, at Adotationen af en Guddom jo ingenlunde ligger 
udenfor den antike Konst, men da de Kristnes Gud ikke er legemlig 
som Hedningernes, kan Gjenstanden for Tilbedelsen ikke anskuelig- 
gjøres paa konstnerisk Maade. Han mener, at det i hvert Fald vilde 
være heldigst at fremstille Dana staaende. 

Samtidig med at Akademiet havde forkastet Krohns Komposition, 
havde det opfordret Freund til at udarbejde tvende Skitser, som han 
modellerede i Juledagene; men skjøndt Kongen bøjede sig for En- 
stemmigheden, hvormed hans egen Ide domfældtes, gik han dog 
ikke ind paa at vælge nogen af disse Modeller, men opfordrede 
Thorvaldsen til at udføre Danmark staaende, naar Figuren i konst- 
nerisk Henseende kunde komme til at svare til Omskriften, og 
Thorvaldsen viste nu Kongen den Opmærksomhed, som egentlig 
ikke rigtig passede sig for ham, at han uden videre lod Danmark 
knælende bede for Kongen. 

Paa den ene af sine Skitser havde Freund taget den antike 
Fremstilling af Roma til Forbillede og ladet Danmark sidde paa en 
prægtig Thronstol med Sceptret i venstre Arm, holdende paa den 
udstrakte højre Haand Haabets vingede Skikkelse, der svarede til 
den smukke Omskrift, han havde valgt: »Danmarks Haab er min 
Lykke.« Den anden Medaljon med den af Kongen opgivne Omskrift 
viser den staaende Dana med Hovedet opadvendt mod Himlen og 
udstrakte, hævede Arme; ved Foden hviler Skjold og Scepter. Den 
siddende Dana tager sig naturligvis bedre ud og gjør et kraftigt, 
næsten monumentalt Indtryk, men der gaar en inderlig, uskyldig 
Følelse gjennem den smækre Kvindeskikkelse, der er saa velgjørende 
og bøder paa dens Mangel til rigtig at udfylde Areaen, og der er 
en yndig Ro i dens ædle Holdning i Modsætning til Thorvaldsens 
Figur, der er ligefrem uheldig, fordi dens svære Underkrop, Hovedets 
stærkt tilbagebøjede Stilling og navnlig de spredt opløftede Arme, 
der fægte i Luften paa en højst ubehagelig Maade, frembringe en 
urolig Disharmoni, der er næsten ubegribelig hos en Konstner som 
Thorvaldsen, der ellers har en saa sikker Sands netop for det Pla- 
stiske. Forklaringen hertil maa vistnok søges i, at han ikke har 
havt Øje for, at det ved en Mønt eller Medalje ikke blot kommer 
an paa i alle Retninger at udfylde Area — hvilket er lykkedes ham 
i høj Grad — men at en stor Ro og Sluttethed i Linjerne er ligesaa 
vigtig, Noget han netop fuldstændig har afset fra for at opnaa hin 
Fordel. Foruden Bagsiden til denne Medalje modellerede Thorvaldsen 
ogsaa senere ikke alene Skitsen til den, der skulde præges i An- 

ledning af Sølvbryllupet , men endogsaa til Kroningsmedaljen. Da 
Freund saa Skitsen til denne, kunde han ikke undlade at sige til 
Thorvaldsen, at Kompositionen var en stor Konstner uværdig, og at 
der behøvedes kun en almindelig Signetstikker til at skære den. 
Freunds egne Medaljekompositioner vare saa indholdsrige og talende, 
at han maatte være fuldkommen berettiget til at fælde en saadan 
Dom ved Betragtningen af de kjedelige Regalier i Oliekrapdsen, der 
ikke en Gang have Værd som blot Dekoration betragtet. 

Endnu staar tilbage at omtale de Arbejder, som Freund udførte 
i sin sidste Levetid. Et stort Monument, der var bestilt af en Skotte, 
Mac Donald, kom til Glasgow i Sommeren 1839; P^^ Forsidens 
Relief er t Afskeden« fremstillet, paa Bagsiden »Gjensynet«; paa 
den ene Smalside >Dødens Genius«, paa den anden en skrivende 
Nemesis«. — Ligesaa kraftigt i Totalvirkning og ligesaa inderlig 
gribende i Fremstillingernes sjælelige Udtryk er et andet Monument, 
der rejstes over den afdøde Kommandant paa Kronborg, Ohlrogge. 
Det er ligeledes af Marmor, og de elegante Gavllinjer, de fine, af- 
delende Led og de yndige, harmoniske Forhold ere undfangne med 
saa megen Følelse og gjennemførte med saa stor Kjæriighed, at Alt, 
ligesom paa Mac Donalds Gravminde, danner den mest fuldendte 
Ramme til de kraftige, alvorlige Træk, hvormed Skildringen af Af- 
skedens dybe Sorg og Gjensynets tavse Glæde er given i Reliefferne. 
Intet er opofret i dette Arbejde, og man føler Aandens levende- 
gjørende Indflydelse ligesaa godt i Behandlingen af et Profil eller 
Ornament som af den menneskelige Figur, og derfor smelter Alt 
sammen til en fuldendt hel Støbning, som synes at være bleven til 
paa én Gang ved Konstnerens Skaberkraft, der har været i Virksom- 
hed alle Vegne, selv i den mindste Enkelthed. Dette Monument 
kan give den smukkeste og klareste Forestilling om den Fuldendthed, 
Freund altid stræbte at naa i sine Arbejder, og paa den Plads, hvor 
det staar, ved Indgangen til Helsingørs Kirkegaard, i venlige Om- 
givelser mellem Buske og Træer, maa Synet af det gjøre et usigelig 
yndigt og mildnende Indtryk paa hver en Sorgfuld, der besøger 
denne til de Bortgangne indviede Plet. 

Blandt de fritstaaende Skitser til Nordens Guder, som Freund 
havde udført i Rom, udarbejdede han den ene, Odin, i større Maale- 
stok og med nogle Forandringer i det oprindelige Anlæg, lod den 
støbe i Bronce dernede og sendte den hjem for en Gang senere i 
Tiden at ciselere den. — Odin sidder noget tilbagelænet i en rum- 
melig Thronstpl, hvortil Freund maaske har hentet Ideen fra den 

bekjendte Grav i Cerveteri, der jo har faaet Navn efter de tvende 
ejendommelig formede Stole, som findes dér; men han har vidst at 
bringe en mærkelig levende Bevægelse ind i det kraftige og dog 
elastiske Sving, hvormed Stolen trækker sig sammen i Midten; Side- 
partierne buge sig udad og afgive derved magelige Støttepunkter for 
Armene. Den høje Guds stærke Legeme fylder godt i det bekvemme 
Sæde, som næsten synes at føje sig efter det; den højre Arm hviler 
paa det over Stolelænen kastede Ulveskind, medens den anden, noget 
hævede Haand støtter den smækre Kongestav mod Jorden; det venstre 
Ben stemmer mod en Skammel, det andet er strakt frem med en let 
Heldning. Denne Lemmernes større eller mindre Spænding frem- 
kalder en rig Afvexling i Linjernes Spil og den harmoniske Rhythmus, 
som Freund altid vidste at træffe. De opmærksomt spejdende Ulve 
paa begge Sider af Odin og Ravnene paa Thronens Ryg give 
Kompositionen en større Fylde og ligesom mere Eftertryk. Selve 
Stolen er prydet med aandfulde Relieffer: Valfader paa Sleipner, og 
trende Valkyrier i smuk Forbindelse med deres Heste — Remini- 
scentser fra Ragnarokfrisen. Odin er ikke iført sin Skindklædning, 
men Konstneren har benyttet et stort, vidt Klædebon, der fuldstændig 
er gledet ned fra Overkroppens højre Side, medens en Flig er kastet 
over venstre Arm, hvorfra det sænker sig ned i Skjødet og danner 
en pompøs Knude af Folder. Freund har med et dristigt Spring sat 
sig ud baade over det græske og det — fingerede nordiske Kostume. 
Han har ikke kunnet eller villet give Overguden nøgen som Thor, 
hvor han træder i Kamp med Midgaardsormen, men han har valgt 
et stort, simpelt Klædningsstykke, der i sit Fald paa den skjønneste, 
konstneriske Maade tjener til at fremhæve Lemmernes kraftige Former, 
samtidig med at det tildeler Skikkelsen større Magt og Værdighed. 
Den nøgne Overkrop er ikke længer det ganske unge Legeme eller 
Athletens, men er dog i sin faste, kraftfulde Muskelbehandling værdig 
til at bære det lille, men velformede Hoved, hvis stærke Haarvæxt 
er omvundet med et Diadem. Det er nok muligt, at Freund ved 
Modelleringen af det Nøgne har tænkt paa Poseidons Torso fra Par- 
thenon, men Overgangen mellem de enkelte Muskler er langt jævnere, 
mindre distinkt paa Grund af Konstnerens Tilbøjelighed til at gjen- 
give det menneskelige Legeme med en vis Fylde. Ligeledes har 
den græske Zeustype foresvævet ham ved Odins Hoved, som dog 
har et vist individuelt Træk om den aabne Mund, der væsentlig 
skiller Odin fra de græske Guders Konge, skjøndt det unægtelig 
ikke frembringer noget Spor af Nordiskhed. Nordiskhed i Konsten 

er i det Hele et noget vagt Begreb, og naar man véd, hvorledes 
Wiedevvelt, Abildgaard, Eckersberg eller selv Fogelberg opfattede 
deres nordiske Karakterer, kan man egentlig ikke beklage, at Freund 
hellere gik i græsk end i nordisk Skole, at han hellere lod sig nøje 
med en vis Abstraktion i Karakteren — i det Mindste for de store 
Guders Vedkommende — end søgte at konkurrere f. Ex. med den 
ofte usande, forcerede Bestræbelse hos Fogelberg, at faa noget 
Originalt frem. 

Ciseleringen udførtes væsentlig af Lodberg; men Freund arbejdede 
dog undertiden ogsaa paa den baade med Mejsel og Fil, og Gjennem- 
førelsen af alle Partier var uden Undtagelse saa grundig, at den endnu 
ikke var færdig ved Freunds Død; den blev først afleveret til Konst- 
foreningen i 1841. Naar man kaster Blikket hen paa den lille Figur, 
der dog synes saa stor, møder det den yndefulde Finhed i Udførelsen, 
som Broncen tilsteder, ført til den højeste Grad af Fuldendthed — 
og det er i saa Henseende uden Forskjel, om man betragter det 
bløde, lokkede Haars fine Bølger eller Ulvenes tottede Pels, Skoens 
pragtfulde Slyngninger og Spiraler eller Stavens fine Omamentbaand, 
der med stor Takt ere laante fra Broncealderens nordiske Kar og 
Smykker. Som en Specialitet, der viser Freunds Lyst til at forsøge 
sig i enhver Art af de Gamles Teknik, kan mærkes, at Øjets Pupil 
er Email og det Hvide indlagt med en Niellomasse, der ogsaa er 
anvendt ved Stavens Prydelser; Diademet er et Sølvbaand med 
Guldstjærner. Freund havde overhovedet ved dette Arbejde, der 
vakte megen Opmærksomhed, en Gang igjen paa den mest slaaende 
Maade vist, hvilke Fortrin Udførelsen af Konstværker i Bronce med- 
fører, fordi man i dette Stof kan fordybe sig langt mere i Enkelt- 
hederne end i Stenen, hvor utrættelige end Billedhuggerne ere for 
ogsaa at overføre Broncetekniken paa Marmoret. 

Naar man gjennemblader Freunds Skitsebøger, vil man finde 
forskjellige, ligesaa storladne som flygtige Udkast til en ærværdig, 
siddende Figur med sidt, nedhængende Skjæg og Armene hævede, 
saaledes at Bevægelsen forhøjer det Udtrj^k af Magt, der gaar 
igjennem Skikkelsen. En enkelt Gang synes den nærmest at være 
udgaaet fra Freunds Opfattelse af Odin, men sædvanlig hvile Fødderne 
paa Jordkloden, og da er det Alfader fra Frisen, der ligger til Grund 
for denne Figur. Det er aabenbart, at Tanken har kæmpet for at 
lade den Opfattelse af Vorherre, der gjærede i hans Indre, komme 
til Klarhed i Konsten, men uden at det vel er lykkedes. Nærmest 
hertil synes han at være kommen i et Udkast, hvor han lader 

Vorherre, . med Jordkloden under venstre Fod, hvile paa Dyrekredsen 
eller Himmelhvælvingen; det Nederste af en trinformet P37ramide 
danner Fundamentet, der paa de fire Hjørner vogtes af vingede Dyr. 
Der gaar en forunderlig gammel-testamentlig Tone igjennem det Hele; 
men aldeles originalt er det, at Freund lader Vorherre holde Korset 
i venstre Haand — hvilken Symbolik kan være mere gribende! 
Freund har, som det lader til, fundet en større Tilfredsstillelse i at 
lade denne Figur gruppere sig sammen med andre end at lade den 
optræde ene. I det Mindste findes den hyppig udfiøFtt paa Udkast 
til en Døbefont i Forbindelse med Johannes den Døber og en 
kvindelig Figur, der aabenbart forestiller en Sibylle. Her har Vorherre 
sænket Armene hen over de andre siddende Figurer, saaledes at der 
fremkommer noget vist Pyramidalt i Gruppens Bygning. Det synes, 
som han har tænkt paa at udføre en slig FremstiUing paa Døbefonten 
til Faaborg; men efter at han først har rykket den ned paa Fod- 
stykket, er det endt med, at han fuldstændig har forladt denne Ide. 
— Til Sidst vendte Freund atter tilbage til den gamle, oprindelige 
Tanke, som synes at have drejet sig om Vorherre som Skaber eller 
Verdens Herre, men da er det Kristus, som træder i Faderens Sted. 
I Vinteren 1837 — 3^ modellerede han saaledes Skitsen til en siddende 
Kristusstatue, men da den var færdig, slog han den atter sammen. 
Dog forsøgte han i Begyndelsen af 1840 at udføre en lignende Frem- 
stilling i Relief, og han maa have været mere tilfreds med dette 
Arbejde end n^ed det tidligere, thi ikke alene er det i Behold^ 
men det benyttedes ogsaa ved^ en ganske særegen Lejlighed. Da 
Akademiets Medlemmer nemlig vilde give Christian den Ottende et 
Album med Tegninger, udførte af dem selv, som et Bevis paa deres 
Erkjendtlighed for den Tid, han havde været Akademiets virksomme 
Præses, lod Freund, som jo ikke gjæme brugte Blyanten uden til 
aldeles flygtige Udkast, Kolberg efter dette Basrelief udføre en Tegning, 
der efter hans Anvisning dækkedes med Farver, som om den var 
af Guld og Elfenben, og Virkningen er overordentlig slaaende. Vi 
se altsaa, at Freund ved Udførelsen af denne Kristus har tænkt paa 
de gamle græske, kryselefantine Gudebilleder og da navnlig paa 
Fidias' Zeus, og i den store, ophøjede Ro, der er udbredt over Figuren, 
har den noget Olympisk ved sig. Det er Kristus som den gud- 
dommelige Lærer, Konstneren her har villet fremstille, en Opfattelse, 
som laa nær for ham', der fremfor Nogen betragtede denne Verden 
som en stor Skole, hvor det gjaldt om ikke alene at samle Kund- 
skaber for dette, men ogsaa for det evige Liv. Stillingen kan ikke 

være simplere: Det milde Hoved er let sænket ned imod den Verden, 
der lytter til hans Røst; den højre Arm er løftet med en talende 
Haandbevægelse, og hele det øvrige Legeme er i fuldstændig Hvile. 
Her skal ikke bevæges ved noget som helst oratorisk Middel; 
Kristus, der selv er Ordet, som bor iblandt os, virker blot ved Ordets 
Magt. Men er han selv i den fuldstændigste Ro, saa er der Liv i 
Englenes Skare, der have lejret sig paa eller under hans prægtige 
Thronstol, hvis Læne de bruge som en ny og herligere Jakobsstige, 
der fører fra Jorden til Himlen. Freund har her omsat Esaias' dejlige, 
poetiske, men ubegrændsede Billede: »Himlen er Guds Throne og 
Jorden hans Fødders Fodskammel t i snævrere, men konstnerisk valgte 
Udtryksformer, idet Kristi Stol staar paa Jorden, og Skamlen under 
hans Fødder hviler paa Havet. Paa en dybere, betydningsfuldere 
Maade kunde Konstneren ikke betegne, at Sønnen og Faderen ereEt; 
og derved var tillige hans gamle, forladte Tanke atter sket Fyldest. 
Har Thorvaldsen den enestaaende Fortjeneste at have vist Kristus 
som Forløseren, der i sin alt omfattende Kjærlighed slutter al Verden, 
der tyer til ham, i sin frelsende Favn, saa har Freund til Gjengjæld 
den ikke mindre, at have fremstillet Menneskehedens sagtmodige, 
utrættelige Lærer tillige som Himlens ophøjede og almægtige Herre. 
Og med dette mærkelige Arbejde afsluttedes Freunds jordiske 
Virksomhed. 



Freunds Helbredstilstand havde efter Hjemkomsten ikke været 
fuldstændig god, og det er muligt, at Ombytningen af Italiens varme 
Luft med det koldere, ublidere Klima ikke har været heldig for 
hans Legeme. Han følte sig trykket af Vinterens Kulde og Efter- 
aarets Slud; han længtes altid stærkt efter Varmen, der var vel- 
gjørende for ham. Desuden havde han ikke ret Begreb om, hvor 
dybt hans Legeme var angrebet; han kaldte Symptomerne derpaa 
for »Kjælenskab«, som han søgte at faa Bugt med ved Afhaerdning, 
ved at gaa tyndt paaklædt, at sove for aabent Vindue og deslige. 
Fra 1836 af skrantede han jævnlig, og i Efteraaret 1837 ^^^ ^^^ ^^^ 
første Anfald af den Hjærtesygdom, som skulde bringe ham Døden. 
Skjøndt det optraadte meget voldsomt, ja næsten saa godt som 
øjeblikkelig dræbende, gik det dog fuldstændig over, og da han 
mærkede, M der Intet var i Vejen med »Blæsebælgene«, beroligede 
han sig kun altfor let i Stedet for, at det burde have været en 

alvorlig Paamindelse for ham. Fra Nyaar 1840 indtraadte der en 
konstant Forværrelse i hans Befindende, og nu, da Legemet svækkedes 
mere og mere, følte han atter stærkere Vinterens Ublidhed og 
længtes efter Italiens milde Luft. Ude i det Frie søgte hans Øje 
mod Syden, og han sukkede efter det herlige Land, paa hvis Jordbund 
hans konstneriske Kræfter havde udfoldet sig, og hvor han i de 
skjønneste Drømmesyner havde troet at kunne se et Spejlbillede af 
den store, indholdsrige Virksomhed, som Fremtiden skulde bringe 
ham, og som aldrig kom i det Omfang, der svarede til hans Evners 
Maal. Den 2den Juni forsøgte han at sende Broderen i Altona et Brev 
— det blev det sidste af alle de mange, hvori han med uforanderlig 
Trofasthed, lige siden deres Veje skiltes, havde givet ham Underret- 
ning om, hvad Livet havde bragt ham baade af Glædeligt og Sørgeligt. 
Men hvor stærkt han den Dag følte sig angreben, derom vidne de 
første Linjer i Brevet: »Du maa i Dag ej vente en Ørneflugt af mig, 
eller at den vingede Hippogryf driver mig i Skyens Rige; thi jeg er 
saa mat som en Flue i December Maaned;« og da Haanden var 
kommen Siden ned, formaaede den ikke at føre Pennen mere; 
Brodersønnen maatte fuldende Brevet. Freund var dog ikke stadig 
bunden til Sygelejet, og selv den sidste Dag, han levede, var han 
for en Del oppe og kunde modtage Forskjellige, Thorvaldsen, Høyen 
og Andre, der kom for at ville tale med ham, som om de endnu 
en Gang vilde lytte til den velkjendte Røst, endnu en Gang vilde 
hente et Raad. Da Morgenen brød frem den 30te Juni, var Opløs- 
ningen nær. Stor var den legemlige Uro, som Kampen for at aande 
fremkaldte, og alle Vinduer maatte lukkes op for at lade den friske 
Morgenluft, som han altid havde været en Ven af, strømme ind, 
men forgjæves — først da Dødens milde Genius viste sig, kom der 
Ro og Fred : næsten umærkelig veg det sidste Suk bort fra Læberne. 
Stor var den Kreds, der følte Sorgen over Freunds Bortgang, 
og det gik maaske den Gang som saa ofte her i Livet, først idet 
man lider et Tab, føler man ret, hvad man har ejet. Nu, da man 
stod lige over for den aabne Grav, anede man, hvor mangen en 
ufuldendt Gjerning, der tilligemed ham sænkedes ned i den. Da 
føltes det klarere, at det ikke alene var et ædelt Menneske, en 
elskelig Ven, der var gaaet bort, men at det var en Personlighed 
fuld af Aand og Kraft, der ikke alene stille og bramfrit havde frem- 
bragt sine beaandede Værker i Konsten, men som ogsaa havde 
baade Vilje og Evne til ved dens Hjælp at bære en glemt Kultur- 
retning frem, der dog var saa gammel i Verden. Han havde saa 

ofte klaget over Samtidens Mangel paa Sands og Følelse for Konsten, 
og ikke med Urette. Digterens Kald havde man begyndt at faa 
Øjet op for paa den Tid, men Konstnerens Betydning var endnu 
uklar for de Fleste. Havde nu Konstneren tillige en saa ideel anlagt 
Karakter som Freunds, da var det naturligvis endnu vanskeligere for 
det store Publikum at faa fat paa Kjæmen i hele hans Færd. Men 
der er dog intet Spørgsmaal om, at skjøndt han ikke efterlod sig 
en Hærskare af Arbejder, havde man dog, da han gik bort. Fore- 
stillingen om, at en af de ædleste Forkæmpere for det Gode og Sande 
i Verden havde forladt den rolige, men alvorsfulde Kampplads, der 
ligesaa godt har sin Heroisme som den, der gjenlyder af Slagets 
Bulder. Overalt, hvor ægte Dannelse havde hjemme, hvor man havde 
set op til hans uegennyttige Position, havde beundret den Opofrelse, 
hvorved han søgte at faa sin varme Begejstring for ethvert ideelt og 
ophøjet Formaal til at finde Gjenklang hos Alle, dér føltes dybt og 
inderlig Tabet af ham, der havde været som et aandeligt Midtpunkt, 
hvorfra de kraftigste og herligste Impulser vare gaaede ud for at 
bringe Forædling blandt Menneskene.*) 

Under almindelig Deltagelse fandt Begravelsen Sted fra det 
yndige Hjem, hvor Mindet om ham blev tilbage i hver en Vraa, og 
et stort Følge af Konstnere, Videnskabsmænd og Venner, med 
Thorvaldsen og Collin i Spidsen, fulgte ham til det sidste Hvilested, 
hvor den dunkle, alvorsfulde Granitobelisk med Bissens Broncerelief 
viser dennes uforlignelig skjønne Opfattelse af Vennen, der med 
korslagte Arme er fordybet i Beskuelsen af Pallas Athene, under 
hvis Ægide han havde ført en ædel Kamp for at opnaa Renhed og 
Storhed i sin Konst. 



•) Ogsaa i Udlandet, hvor hans Navn var kjendt og agtet, vurderedes han efter For- 
tjeneste. Schom skrev til Erindring om ham i Kunstblatt for 1841 den smukke 
Afhandling, der alt er citeret, og i følgende Linjer har han ogsaa paa en fin og 
træffende Maade karakteriseret hans Konslretning : »In allen seinen Werken erkannte 
man das Bcstreben das Edle und Schone in individueller Form zu erkennen und 
zu bilden. Er war weniger als sein Meister Thorwaldsen dem allgemeinen Typus 
griechischer Formen zugelhan, sondem suchte ihn mit feineren Abstufungen, auch 
selbst mit ktthnen Variationen, in der Natur.« Schom slutter endelig med en 
Opfordring til en af hans nærmere Venner om at give de talrige Tydskere, der 
kjendte og elskede ham i Rom, en Skildring af hans Liv og Virken. Ligeledes 
bragte »The civil Engineer and Architect's Journal« for September 1841 en rosende 
Omtale af Freund og det beimdringsværdige Talent, han havde lagt for Dagen i 
sine nordiske Arbejder. 

Den Lyra, hvis Strænge havde lydt, da Freund greb Vandrings- 
staven for at drage til Konstens Fosterland her paa Jorden, tonede 
nu atte?, da Rejsen gjaldt det forjættede Land, der ligger »hinsides 
Stjærnerne« : 

En ædel Konstneraand blev set i Nord, 
Den frem med ærligt, trofast Sind sig kæmped. 
Ej Verdens Skæbnemagt den Flamme dæmped, 
Som djærv mod Konstens Himmelport ndfoer. 

I Syd henstirred Kæmpers Søn mod Norden, 
Hos Angelo stod Thorvalds Aand ham nær. 
Med Vingeham af Viljens Ømefjær 
Han søgte Tankehavet over Jorden. 

Og Ur da s Væld oplod sig for hans Blik, 
Gudlivets Dyb, hvoraf han selv var Draaben ; 
Mod Oldtids Gudenat han modig gik, 
Og evigt Liv. var i hans Kamp og Haaben. 

Se! Oldtidsgudenatten blev ham Dag: 
Højt løfted ham Valkyriernes Vinger. 
I moden Manddomskraft han sig udsvinger 
Fra Livets Val med Troskabs Hædersflag. 

Som Kæmpens Aand fra Slagets Mark bortfarer 
Og hviler sig ved Verdcnsaandens Bryst, 
Drog Konstens djærve Søn til evig Skjønheds Kyst, 
Her Eftermælets Krands hans Værk bevarer. 



Naar man følger Freund paa hans Vandring gjennem Livet og 
ser ham fra den tidligste Tid under Anstrængelse og Møje at kæmpe 
sig frem mod sit Maal og er Vidne til den Frejdighed, hvormed 
han udfører det Arbejde, som skal bringe ham dfen Udvikling og 
Kundskab, hvorefter hans Sjæl tørster, da hører man stadig klinge 
for Ens Øre Syrakusaneren Epicharmos' Strofe: »Guderne sælge os 
alle Goder for møjsomt Arbejde«. Aldrig skyede han noget Offer 
af legemlige eller aandelige Kræfter for at vinde en Sejer, der blot 
kunde bringe ham Maalet et Fodsbred nærmere, og aldrig lagde 
han sig til Hvile paa de vundne Krandse, sukkende under Besværiig- 
hedernes Byrde; men altid ilede han fremad, søgende nye, vanskeligere 
Opgaver, hvis Løsning bragte Goder, herlige, uforgængelige Goder i 



247 

hans Eje. Enhver Møje og ethvert Arbejde for at faa Del i sHge 
guddommelige Gaver syntes ham helliggjort ved Formaalets ophøjede 
Natur og fyldte ham med sand, rolig Tilfredshed, og hans Person* 
Ughed gik lutret ud af Besværlighedernes Skærsild , banende sig Vej 
med Viljestyrken hævet højt som et Sværd og skjærmet af Tilliden 
til Gud som af et fast Skjold. 

Saalédes som Freund var som Menneske, saaledes var han ogsaa 
som Konstncr. De to Ting kunde heller ikke skilles fra hinanden 
hos ham, der brugte Alt, ogsaa sin Hovedopgave i Verden, som et 
kraftigt Middel til Sjælens Dannelse, til dens Fremgang i det Gode. 
Og naar han nu ogsaa førte en Kamp i Konsten, en Kamp, der 
maaske var besværligere end den, de fleste andre Konstnere maa 
føre, da laa det ingenlunde i, at han manglede naturlig Begavelse 
og maatte søge at faa den erstattet ved rastløs Flid^ men først og 
fremmest i, at han aldrig, naar hans Aand skuede et Maal, der 
straalede med Idealets Glands, kunde lade sig nøje med et taaleligt, 
middelmaadigt Resultat, som han med Lethed kunde have vundet. 
For at naa saa vidt, at hans Værk fik i det Mindste et Gjenskin af 
denne Glands, anspændte han til det Yderste Sjælens og Legemets 
Evner, og hans Arbejder, smaa eller store, bære altid Mærkerne af 
en saadan alvorsfuld Kamp, hvor alle Stridskræfterne uden Undtagelse 
ere rykkede i Marken. Den flygtigste Skitse røber den dybeste 
Tankebevægelse, og det fuldendte Konstværk bærer hans Personligheds 
paa en Gang rige og storladne Præg. Desforuden var det hans 
Hovedopgave samtidig med, at han ingenlunde afviste Impulser 
andet St«ds fra, baade i Fortiden og Nutiden, at lade det, der boede 
i ham, udfolde sig aldeles uforst}Tret af fremmed Indflydelse. For 
Øvrigt maatte jo ogsaa de tarvelige Repræsentanter for de bildende 
Konster, der netop fandtes ved Akademiet i den Periode, da han 
var knyttet til det, gjøre, at han væsentlig maatte stole paa sine 
egne, naturlige Anlæg. Professoren i Skulpturen, Dajon, var jo en 
ren Middelmaadighed, som knap besad almindelig haandværksmæssig 
Stenhuggerfærdighed, og hans Tegninger se ud, som om de vare 
udførte efter usammenhængende Kludefigurer; ham kunde Freund 
umulig betragte som sin Lærer og synes aldrig nogen Sinde at være 
tyet til hans Undervisning. Akademiets dygtigste Medlemmer vare 
Kobberstikkerne Haas og Clemens, af hvilke den sidste jo havde et 
europæisk Navn; men de kunde mere staa ham bi ved kritiske Raad 
og opmuntrende Ord end i Gjeming, saa at Freund egentlig var 
overladt til sig selv. Der blev altsaa intet Andet for ham at gjøré 



248 

end at søge Vejledning blandt bortgangne Konstneres Arbejder. 
Og med den belvederiske Apollo, den medicæiske Venus og andre 
lignende berømte antike Statuer for Øje gik han den autodidaktiske 
Vej, som Abildgaard havde vandret før ham. Denne alvorlige 
Konstner med den stærke Begejstring for Oldtiden talte til Freund 
gjennem sine Værker et Sprog, som var beslægtet med det, han 
selv begyndte at stamme, og om ogsaa det maniererede, akademiske 
Sving, der er i hins Arbejder, paa en ikke heldig Maade gjenfindes 
i Freunds tidligste Sager, saa kunde det dog ikke være Andet, end 
at hans energiske Liv i Fremstillingen, hans ofte skarpe Individualisering 
af Karakteren og hans — rigtignok noget nøgterne — Stræben efter 
klassisk Renhed maatte gjøre ham til et lysende Forbillede midt 
imellem Datidens øvrige Fattigdom; thi selv en Wiedewelt med sin 
prisværdige men frugtesløse Iver efter at gaa den Vej, Winkelmann 
havde anvist ham i Rom, manglede fuldstændig Evne til at frem- 
bringe konstnerisk Liv. Forøvrigt glemte Freund ingenlunde Naturen; 
han var jo ufortrøden i sine Studier efter den levende Model, og han 
naaede i 1 817 til at udføre det mærkelige Guldmedaljearbejde, der 
er Resultatet af et Decenniums udholdende Arbejde. Her er ikke 
alene Vidnesbyrd om en stærk, ophøjet Aands Flugt, om hans 
inderlig rørende Følelse og levendegjørende, bløde Behandling, men 
gjennem de mægtige Skikkelser aabenbarer sig allerede helt ud det 
Storladne, der findes i hans Konstnerkarakter, ligesom den Trang til 
Fylde, til Rigdom, der ved Siden af en ædel Simpelhed er ham saa 
ejendommelig, spores i Draperiets Fald og de fine Folders Mængde. 
Men medens det Træk i Freunds Konstnernatur, der driver ham 
henimod Michel Angelo, alt er umiskjendeligt her, har man større 
Vanskelighed ved at finde Spor til den Renhed i Opfattelsen af 
Relieffet, der i Italien skal føre ham endog udover Thorvaldsen og 
ind i Fidias* Arme. For sidste Gang møder os her hos Freund en 
malerisk Opfattelse af Plastiken med al dens Uro og Mangel paa 
Holdning i Linjer og Flader, og naar vi i dette Arbejde lægge 
mindre Mærke dertil, er Grunden den, at vi gribes af den indre 
aandelige Bevægelse, der trænger sig frem med en saadan Styrke, 
at den dominerer Alt, og fordi Kompositionen i Abrahams Skikkelse 
har et Centrum, der ogsaa i ydre Henseende er Tyngdepunktet i 
Relieffet. Naar Freund lader Sarah ses aldeles en face, en Frem- 
stillingsmaade, der egentlig direkte er i Modstrid med Relieffets 
Stilkarakter, der stræber saa meget som muligt hen imod en rolig, 
jævn Afslutning, da er det, fordi Virkeligheden med dens bevægelige 



Spil saaledes synes mere levende at tale til ham. Og ganske vist 
kan et saadant Motiv virke slaaende, naar Vanskelighederne overvindes, 
og naar Konstneren véd at bevæge sig med Takt paa Grændsen af 
det Tilladelige eller endog med sikker Fod gaar ud over denne 
Grændse — men Experiiiientet er farligt. Ingen vil saaledes f. Ex. 
kunne nægte, at Sifs Skikkelse paa Ragnaroksfrisen med sine brede 
Forhold, indfattet af de kraftige Linjer i Klædebonnet, gjør en 
kolossal Virkning selv i Omgivelser, der i saa høj Grad ere prægede 
af græsk Stilfuldhed, som det er Tilfældet i dette Arbejde. Ogsaa 
senere anvender Freund en enkelt Gang i den gaadefulde Gravfigur 
det samme Motiv; men her sørger han ligeledes for at modvirke det, 
der strider mod den sande plastiske Følelse, ved at lade hele 
Kompositionens Vægt hvile saaledes paa de strænge, holdningsfulde 
Hovedlinjer, at disse blive afgjørende for det Indtryk, Beskueren 
modtager. 

Disse Ejendommeligheder, der alt traadte frem under Freunds 
første Kamp for at lade de konstneriske Kræfter, han følte, der boede 
i ham, udfolde sig saa fyldig som muligt, vare ikke laant Gods eller 
tillærte Fordele, men i den reneste, fuldeste Betydning hans med- 
fødte Naturgaver. Derfor kan det ikke overraske at se den videre 
Udvikling, der bliver dem til Del under Opholdet i Italien. Freund, 
for hvem det tidlig mest af Alt havde været magtpaaliggende at 
lære Retningen og Omfanget af sine Evner at kjende, kunde naturligvis 
nu, idet han vandrede videre paa Konstens Bane, heller ikke mis- 
kjende, hvad der var hans Opgave. Han maatte ikke lade sig lokke 
bort fra den Vej, han én Gang var slaaet ind paa, om den ogsaa 
faldt ham aldrig saa trang. Vel skulde han lære at kjende de Veje, 
som andre udmærkede Mænd havde afstukket i Konstens Rige; men 
han turde ikke, selv om de vare blevne Hovedlandeveje, foretrække 
dem for sin egen snævre Sti, naar de vilde føre ham til et helt andet 
Maal end det, hans Talent havde sat ham. Derfor blændedes han 
ikke af Canovas delikate Teknik, der kan være bedaarende nok, 
men valgte den moderne Billedhuggerkonsts mægtigste Talsmand til 
sit Forbillede; thi lige saa meget som Storheden i Opfattelsen hen- 
drog ham til Michel Angelo, fængsledes han ved det Trylleri, hvormed 
hans Marmor sy/ies at forvandle sig til Kjød og Blod for vore Øjne. 
Men ikke engang Thorvaldsen med sin rene, kydske Følelse for .den 
græske Konsts ophøjede Skjønhed, med sine grandiose Linjer og ædle 
Former, saa fri for enhver Smaalighed, saa yndefulde i deres naturlige 
Simpelhed, formaaede at drage Freund bort til den klare, rolige 

Himmelegn, under hvis aldrig formørkede Sol hins herlige Gude- og 
Menneskeskikkelser havde set Lyset, hvor meget han endogsaa 
glædede sig over dens rene Straalehav; thi hans Tørst efter Alt, 
hvad der var Oprindeligt, drev ham hen imod det Væld, hvor det 
havde sit Udspring. Og det var i det herlige Hellas, om hvilket 
Byron synger, at det forgyldes af en evig Sommer, og hvor Alt er 
gaaet til Hvile undtagen den straalende Sol -— det var dér, hvor 
al sand Konst har sit Udspring, at han ogsaa søgte de friske Vande, 
der skulde frugtbargjøre hans Enemærker i Konstens Land. Først 
lige over for Parthenons Relikvier syntes han, at kan fik det rette 
Svar paa sin Konstnerbøn. Her blegnede ikke blot Canovas Marmor- 
Kolorit; men her var det ogsaa, som om Michel Angelos Former 
svulmede med overdreven Kraft; ja endog Thorvaldsens rene, alvorlige 
Stil syntes at blive mindre stræng, og den belvederiske Apollo, der 
tidligere stod for ham som et ophøjet Maal paa Konstens Bane, 
tabte sin Guddomsglands. 

Freund var dog ikke nogen ensidig Natur, og skjøndt han med 
hele sin Sjæl hang ved de Værker, der vare udgaaede fra Fidias' 
Atelier, unddrog han sig dog ikke, som vi have bemærket. Ind- 
flydelsen fra andre Forgængere, der ligesom han havde stræbt efter at 
lade Konsten gjennemtrænges af Naturens umiddelbare Liv. Og fra 
det Øjeblik af, han ved Medicæernes Grav i S. Lorenzo var bleven 
greben af Michel Angelos mærkelige Figurer, der synes at være en 
Personifikation af selve Livet, da blev denne Konstner Gjenstand for 
hans ivrige Studium. Og naar vi mindes, hvorledes visse Træk i 
Guldmedaljearbejdet. prædestinerede ham til at gaa i Michel Angelos 
Skole, kunne vi ikke undres over at finde Gjenklang heraf i for- 
skjellige Arbejder. Navnlig spores Indtryk fra »Moses«, denne 
mægtige Kolos, der dog sidder saa let, og som uagtet det voldsomt 
gjærende Indre er i en absolut Ligevægt i det Ydre. Det er hos 
Lukas ikke alene Foldekastets Brede eller Benets Beklædning med 
en Slags Hose, der minder om Moses, men ogsaa en vis Lighed i 
den djærve, kraftige Holdning, skjøndt Motivet i Stillingen er saa 
forskjelligt, og Karakteren aander græsk Indflydelse. Det Satyragtige, 
som Richardson alt omtaler, der findes hos Michel Angelos Moses, 
har Freund fortræffelig vidst at benytte med Modifikation i sine 
Jætteskikkelser, hvis lange lokkede Skjæg ganske er i Stil med Moses*. 
Den pragtfulde Behandling af det menneskelige Legeme hos Figurerne 
fra Medicæernes Gravminde foresvævede vist Freund, da han udførte 
sin Thor. Her er en lignende Lyst til at give Muskelspillet i ophøjet 

Relief; men medens Freund naturligvis ikke har naaet Michel Angelos 
aandfulde Blødhed i Behandlingen, har han paa den anden Side ikke 
drevet Detaljeringen af de enkelte Partier saa vidt som denne. 
Endelig er den oftere omtalte gaadefulde Skæbnegudinde i sin 
storslaaede Karakter ligefrem i Slægt med de gamle Sibyller fra 
Sixtinas Loft, og i forskjellige, flygtig tegnede Udkast er der hos 
Freund et saadant mægtigt Udtryk, som, om det end ikke ligefrem 
gjenkalder Michel Angelos Maade at føle og tænke paa, egentlig 
staar i Højde med den; men desværre er det kun gjennem løse 
Antydninger muligt at ane, hvad Freund i den Retning vilde have 
været i Stand til at yde. Ligesom Michel Angelos havde hans Liv 
jo ogsaa sin » Tragedie <, der skulde dræbe saa mange Spirer. 

I sin Beundring af Michel Angelo glemte Freund dog ikke andre, 
dygtige Repræsentanter for den italienske Konst. Hans Dreng paa 
Svanen peger saaledes med den fyldige, runde Behandling af Over- 
fladen hen i en hel anden Retning (Rafaels Skole), og den flydende 
og bløde Behandling af de bølgende Folder i en Skitse som Loke 
fører Tanken hen paa Sansovinos Apostle paa Dørene til S. Marco, 
hvor en aandfuld Konstner aabenbarer sig i al sin skitsemæssige 
Flygtighed , men Loke er , foruden at være mere storladen i 
Anlæget, plastisk helt igjennem, som Alt, hvad der er udgaaet fra 
Freunds Haand. 

Det, som dog gav hans Konst dens Hovedretning for Fremtiden, 
var Indflydelsen fra Parthenons-Skulpturerne, navnlig fra Cellefrisen, 
og hans største Arbejde bærer i høj Grad Præget heraf. Gruppernes 
Fordeling, den rolige Ligevægt i de forskjellige, selv endog stærkt 
bevægede Partier, Behandlingen af de Punkter, hvor Mennesker og 
Dyr dække hinanden i enkelte eller flere Lag, og endelig selve 
Figurernes Højde fra Planen, Alt dette, hvorpaa Relieffets artistiske 
Betydning væsentlig beror, bærer Spor af den direkte Indvirkning 
fra hin Frise. Men medens den moderne Konstner, der gaar i den 
klassiske Skole, dog altid meddeler den antike Strænghed en vis 
mild Lokalfarve, der skyldes hans egen Tids Indflydelse, og som 
f. £x. ogsaa kan føles i Thorvaldsens Statue >Haabet€, saa har 
Freund en aldeles decideret Tilbøjelighed til at forhøje Strængheden. 
Man taler undertiden om det Arkitektoniske i en Gruppe eller Figur, 
men intet Steds er man maaske mere berettiget til at gjøre det end 
hos Freund. Naar man i hans flygtige Tegninger ser, hvorledes 
hans Værker bleve til fra første Færd, hvorledes han oprindelig 
angiver de dominerende Linjer og de Hovedpunkter, hvorom senere 

Alt skal gruppere sig som Kjødet om Benbygningen, og hvorledes 
for ham Alt hviler paa, at de komme til at virke baade paa en 
skjøn og kraftig Maade, da er det, som man ser en Arkitekt med 
sikker Haand afsætte de vigtigste Forhold, der ere de fremherskende 
i hans Bygning, og som, naar de ere mislykkede, ikke kunne 
erstattes af nok saa rige Detaljer. Herpaa er atter den siddende 
Skæbnegudinde et slaaende Exempel, hvor noget Pyramidalt ligefrem 
er tilstræbt. Ved en saadan Fremgangsmaade bliver der, selv hvor 
Freund er mest realistisk, ikke Plads til noget som helst Malerisk, 
og man skal vistnok vanskelig kunne finde en Konstner, der, endog 
hvor han lader den stærkeste Bevægelse gjennemstrømme sine Figurer, 
dog véd at beherske dem med saadanne faste, rolige Linjer, som 
Plastiken aldrig bør undvære. Freunds Strænghed viser sig ogsaa 
i en anden Retning. Den Flade, der kan tænkes lagt over Figurerne 
i et Relief, er i Ragnaroksfrisen holdt meget plan, ligesom i Celle- 
frisen og .1 tidligere græske. Arbejder; men den alvorsfulde Ro, der 
behersker Figurerne, som ved deres ringe Højde og jævne Overflade 
slutte sig til den givne Area, hvortil deres Tilværelse er bunden, 
og som betinger deres Fremtræden, forhøjes yderligere i Skitsen, 
idet Freund ved dristige, let udførte Furer med Modellerstokken 
betegner Musklerne, uden at der sker noget Brud paa Relieffets 
ideelle Overflade. Man kommer ved det Resultat, som her er opnaaet, 
til at tænke paa den højst interessante Gravstele med Krigeren Aristion*) 
i hel Figur, hvor Virkningen i det endnu svagere Relief dog maaske 
har været fremhævet bestemtere ved Farver. Ogsaa i andre Arbejder 
viste der sig en stor Strænghed, saaledes i den første Figur, han 
udførte i Rom, Chloe; men medens paa den ene Side denne 
Strænghed paa enkelte Punkter, saasom Hovedet, Haaret, Foldernes 
Karakter næsten kan synes at blive til Tørhed, er der samtidig et 
ikke alene alvorligt men endog realistisk Naturstudium til Stede, 
som f. Ex. i Lammet og dets Skind. Det Mærkelige herved er dog 
ikke saa meget denne Forskjel i Behandlingen, men det er det 
ensartede Præg, der alligevel meddeles den igjennem den stilfulde 
Opfattelse, som ikke fornægter sig hos Freund, selv hvor han gaar 
nøje løs paa Naturen; og han glemte aldrig, at Konsten ikke skal 
kappes med Naturen; thi dertil havde han for megen Beundring for 
den store Mesters vidunderiige Værker, som aldrig kunne naaes, 
ligesom han havde for megen sand Ærbødighed for Konstnerens Kald, 

til at han skulde lade ham spille en Kopists Rolle, selv om den blev 
aldrig saa meget applauderet af den store Hob — et Trællearbejde, 
hvortil egentlig den moderne, toneangivende Skulptur for Øjeblikket 
er sunken ned. 

I sin senere Konstnervirksomhed fandt Freund en fælles Udtryks- 
form for disse Bestræbelser, der gik i forskjellige, efter det moderne 
Begreb diametralt modsatte Retninger. Kaste vi Blikket hen over 
Rækken af hans Gravrelieffer, over hans Gavlgruppe eller enkelte 
Medaljeskitser, da møder os ofte Noget af det Simple, Store, 
Urokkelige fra Grækernes skjønne Værker i en inderlig Forening med 
Naturens bevægelige, vexlende Mangfoldighed!; og disse Freunds 
Arbejder ere atter et Bevis paa, hvilket forbavsende sikkert Blik hine 
hans gamle Forgængere have havt for det, der i denne uendelige 
Bevægelighed er det Faste, Konstante, som det, saalænge Verden 
staar, vil blive Billedhuggerkonstens sande Opgave at føre frem for 
alle de Mennesker, der ikke have faaet den sjældne Gave at skjelne 
den eviggyldige Skjønhed fra alt det Forgængelige og Ufuldkomne, 
der i Virkelighedens Malstrøm synes at hvirvle den bort med sig til 
Undergang. Det skjønneste Exempel paa denne Retning afgiver 
utvivlsomt hans Eusebia, der i Ligevægten mellem det kraftfulde, 
harmonisk dannede Legeme og Sjælens klare, rolige Fremtræden 
gjennem Aasynets ædle Linjer viser, hvor nær Freund kunde komme 
Grækernes høje Ide om Menneskets Legeme. Og i det Hele tør 
man vistnok sige, at det Almenmenneskelige i Freunds Figurer 
vel ofte oprindelig er hentet fra det antik Menneskelige. 

Skjøndt nu ganske sikkert denne brede, alvorlige Stil, hvor 
kraftige Former omhylles af et blødt, fyldigt Draperi, der falder i 
ædle, storladne Folder, og hvor den rolige Holdning i Kompositionen 
tjener til at støtte Udtalelsen af den dybe eller yndefulde Tanke, 
er den fremherskende i Freunds Arbejder i Kjøbenhavn, blandes der 
dog lidt forældet klingende Toner ind i denne fulde Akkord. 
Vi tænke her mindre paa enkelte ubehjælpsomme, svage Træk, der 
kunne overraske ved Siden af en i høj Grad livfuld Tegning og sikker 
Formgivning, og som utvivlsomt stamme fra hans i en vis Henseende 
mangelfulde Udviklingsperiode, i hvilken han aldrig opnaaede den 
Sikkerhed, som kun en dygtig Skole kan give; men det er noget 
Andet, som har sit Udspring i Freunds ejendommelige Konstner- 
natur, der er saa slaaende. Hans livlige Aand tillod ham ikke altid 
at holde fast ved en bestemt Methode. Snart bryder den Indflydelse, 
der stammer fra Michel. Angelo, frem, naar Tanken synes at fordre 

det for ret at komme til at udtale sig, snart er det en realistisk, 
omhyggelig Udførelse af det Nøgne, et finere, pynteligere Foldekast, 
som møder os; ja selv saa sent som i Fremstillingen omkring Døbe- 
fonten møde os Skikkelser, der ere beslægtede med Kvinderne fra 
Basrelieffet, som fremstiller Hektors Begrædelse. Oftest er det vel 
det ejendommelige Syn paa Gjenstanden, der betinger Valget af 
Udtryksformen, ikke sjældent Hensynet til det Stof, den skal ud- 
føres i, men undertiden vel ogsaa et Konstnerlune, som ikke kan 
forklares, eller tidlige Indtryk, som han vil søge at tydeliggjøre sig nu, 
da Haanden er mere øvet og langt sikrere. 

Vi nævnte, at Hensynet til Stoffet var af Betydning for Freund, 
og det er utvivlsomt, at en væsentlig Aarsag til Renheden i hans Stil 
netop ligger i Respekten for dets naturlige Beskaffenhed. Ved hans 
tidlige, mekaniske Haandgjeming og ved Udførelsen af hans Stempler 
i det haarde Metal, som fordrede en nøjagtig, ja næsten smaalig 
Behandling og en elegant Polering, var han bleven saa fortrolig med 
de Fordringer, som Metallet stillede for at blive \illigt til at bringe 
den konstneriske Tanke til fuldkomment at forme sig med det. 
Denne Erfaring kom ham senere til Gode ved Udførelsen i Bronce, 
og den skarpe, til det Yderste gjennemgribende Ciselering af Odin f. Ex. 
kan ligefrem opstilles som Mønster og viser, at ingen af alle Teknikens 
Finesser er overflødig for at bringe alt det frem, som Konstneren 
havde paa Hjærte, og at Flid og haandværksmæssig Dygtighed 
ingenlunde behøver at kvæle Aanden eller udslukke Livet. Men for 
at kunne gjøre det, som her er gjort, maa Konstneren nødvendigvis 
selv have gjennemgaaet den sande »tekniske Skole < 

Freund havde altsaa en hel anden Forestilling om Stoffets selv- 
stændige Betydning end de Konstnere, der mene, at Alt beror paa 
Modellen, og at det er Bronce- eller Marmorarbejderens Sag at levere 
en saa nøjagtig Kopi af samme som muligt, og Intet kan bedre vise, 
i hvor høj en Grad han havde Ret, end hans første Arbejder i Marmor. 
Han havde jo ikke i Kjøbenhavn lært at behandle Marmor, og da 
han nu i Rom vilde og maatte indhente det Forsømte, huggede han 
vel ikke løs paa Blokken som Michel Angelo, men han gik dog 
aldeles selvstændig til Værks og brød sig nye Veje i Marmoret, 
saaledes at hans ejendommelige Aandslivlighed kom til at gjennem- 
trænge hver en af Stenenes Krystaller og kunde bringe Thorvaldsen 
til at udbryde, at hans Byste af Ingemann saa ud, som om den var 
gjort med Hjernen. Det er netop denne Fremgangsmaade, der giver 
dette Arbejde den Primitivitet, man saa sjælden faar Lejlighed til at 

se andet Steds end i Konstnerens Model, og som paa en saa 
mærkelig Maade skiller denne Byste fra de fleste andre Marmorsager. 
For at betage Overfladen i sine Figurer det Stenagtige brugte Canova, 
der bearbejdede dem med den yderste Grad af Raffinement, Slibestens- 
vandet, men Freund opnaaede et endnu heldigere Resultat i sine 
Arbejder ved at lade de fine Spor af Rasp og Mejsel blive staaende. 
Derved konmier der et uendelig fint Spil af Lyset hen over Over- 
fladen, som, hvor umærkeligt det end er for Øjet, dog meddeler 
Stenen den bløde Ubestemthed, som Hudens fine og smaa Ujævn- 
heder frembringe i den levende Form, og som en for stor Glathed 
eller Politur fuldstændig ødelægger. Vi se altsaa, hvor stor en 
Realist Freund egentlig kunde være, naar det gjaldt om at forhøje 
Livet i hans Arbejder; men han vidste ogsaa godt, al der aldrig 
skabes Liv i Konsten ved en død Efterligning af Livet i Naturen. 
Man kan derfor godt forstaa, at en Konstner med en saadan Følelse 
for Broncens og Marmorets forskjellige Behandling, som naturligvis 
ogsaa strakte sig til Træet, Terrakottaen og andre Stoffer, maatte 
kunne blive det for Haandværket, som han blev. Her se vi i den 
enkelte Konstners Liv det gjentage sig, som viser sig i det Store i 
Folkenes Liv, at der er en nødvendig Forbindelse mellem Konstens 
og Haandværkets Blomstring — man finder dog heller aldrig en 
frisk, farverig Blomst udsprungen paa en vissen Stilk! Men Mennesket 
har nu desværre engang mere Sands for Drivhusblomsten end for 
den frodige Ptante paa Marken, og skjøndt man nok kunde glæde sig 
over Freunds smukke Udsæd, der vel ogsaa hist og her blev fredet 
og røgtet, indførte man dog som sædvanlig fremmede Modeblomster, 
der i kort Tid trivedes som det yppigste Ukrudt. Og dog havde 
Doan i Freunds Virksomhed for Haandværket saa vel som i Konsten, 
naar man havde forstaaet den ret, ogsaa havt et Værn mod Stilløs- 
hedens fordærvelige Vandflod, der truede med at bortskylle saa 
mangen ædel Spire, inden den havde fæstet Rod; men det saa man 
ikke — og Faren voxede Dag for Dag. Den Alsidighed, hvormed 
Freund opfattede alle Konstens og Haandværkets enkelte Dele, 
firembragte tillige en Helhed i hans Stræben, som kunde have for- 
visset En om, at naar man var gaaet langt nok i hans Fodspor 
uden at trættes, maatte Resultatet være blevet en harmonisk, heldig 
Udvikling, og virkelig kom ogsaa en beslægtet Konstneraand, Hilker, 
paa den slqønneste Maade til at vidne derom. Desuden kunde man 
i Freunds høje Forestilling om Konstnerens Mission, der jo ogsaa 
strækker sig til Haandværkerens Sfære, have den bedste Borgen fpr. 

at hans Evner, hvis store Betydning man anerkjendte, aldrig nogen 
Sinde vare blevne brugte til et ringere Formaal end at fremme 
Menneskenes Udvikling ved den forædlende Magt, der er forlenet 
det Skjønne, hvad enten det bæres paa Tonernes Bølger, taler 
gjennem Digterens Sange eller lyser fra Konstnerens beaandede 
Værker. 

En sand, levendegjørende Beaandelse gaar der gjennem alle 
Freunds Værker, hvad enten vi tage en Skitse som Loke, hvor Leret 
knap synes stivnet, eller Odins fuldendte Malmstatue, det inderlig 
bedende Danmark i det flygtigste Udkast eller det rige Relief med 
Eusebias skjønne Skikkelse. Denne Evne til at skabe Liv og 
Bevægelighed i de Stoffer, hans Haand rørte ved, var ganske vist 
en medfødt Naturgave hos Freund, men han nøjedes ikke alene med 
at forbruge dette Pund; han søgte ogsaa at mangfoldiggjøre det som 
alle de øvrige Evner, han ejede. Derfor er Aanden i hans Arbejder for- 
skjellig, ligesom Behandlingsmaaden er det. Han har besiddet en Sjæl, 
der var modtagelig for Alt, hvad der bevæger sig i den usynlige 
Verden i Menneskenes Indre, lige fra det kaade Lune til Tankens 
dybeste Flugt. Han har baade havt Følelse for den lidenskabelige, 
heftige Sorg og for den milde, taalmodige, der kan gjennembæve 
et Menneskehjærte, naar Dødens grusomme Haand har sønderrevet 
et dyrebart Baand; men desuden . forstod han med stærke, dog 
harmoniske Farver at male den store, uendelige Sorg, der knugede 
de mægtige Guder til Jorden, da Undergangens Time var nær. 
Dog ikke blot Sorgens Pathos greb hans Følelse; den kunde 
ogsaa bøje sig ned til Barnets uskyldige, legende Glæde, eller dele 
den unge Piges lykkelige Tilfredshed, naar hun plejer sit lille Lam. 
Med kjækt Mod ledsagede han Helten, naar denne drog i Ledingsfærd, 
og med opmærksomt Blik fulgte han Haandværkerens stille Sysien i 
Værkstedet. Han havde i sin Tanke en Styrke, der kunde maale 
saavel Dybden af den gammeltestamentlige som af den græske 
religiøse Opfattelse, ja som endog kunde skabe Figurer, der vare i 
Stand til i den gamle Aand at bære nye Sandheder ind i Menneskene. 
Med de græske og nordiske Guder levede han i sin Fantasi et 
lykkeligt, fortroligt Samliv, saa at han kunde fremstille hine med en 
.Strænghed og alvorsfuld Ro, som den Gang Hesiods Sange tonede 
over Boeotiens Sletter, og disse i al deres Storhed og — Svaghed, 
som da Valas Sang for første Gang gjenlød mellem Nordens Fjælde. 
Men ogsaa Evangeliernes jublende Budskab havde han lyttet til; 
han havde set Julestjærnen tindre over Barnet og hørt den hellige 

Aands Vingeslag over Menneskens Søns Hoved, da det bøjede sig 
for at modtage Daaben af en Dødeligs Haand; hans yndige, stille 
syslende Brudejomfru er som et Sindbillede paa den kristelige Læres 
Liv, der virker i det Skjulte, og Lukas' ædle, stærke Skikkelse, 
hvilende i en fuldstændig ydre og indre Ro, synes at være en fast 
Borgen for Evangeliets klare Sandhed. Dog ingen Sinde er hans 
Tanke dybere og hans Fantasi mere ophøjet, end naar han lader 
Alfaders mægtige Skikkelse rulle frem paa den fornyede Jords Klode, 
omgiven af Himlens jublende Hærskarer, eller da han viste Sønnen 
ikke siddende ved Faderens højre Haand men i Faderens Herlighed, 
Et med Faderen og dog evig den svage, ufuldkomne Menneskeslægts 
store Lærer. Sjælden er nogen Konstneraand paa sin sejrrige Flugt 
kommen det Højeste nærmere! 

Såaledes vare Hovedtrækkene i Freunds Konstnernatur, og den 
ejendommelige Originalitet, der lyste ud af hans Arbejder, maa den 
Gang, den først ret traadte frem, have staaet som noget Vidunderligt 
for dem, der forstode at vurdere den, ligesom den endnu gjør det. 
Freunds livfulde Skikkelser med det flydende, bevægelige Draperi 
vare noget Andet end Rauchs Figurer, som smage af Voxkabinettet, 
og hvis Realisme er temmelig karakterløs; hans Blødhed i Formen og 
stærke Følelse maatte være velgj ørende i Modsætning til Danneckers 
Blødagtighed og overfladiske Sentimentalitet, ligesom hans livsfriske 
Behandling af Marmorets Overflade var det lige over for Canovas 
yppige Elegance, og sammenlignet med Chloe bliver Canovas Hebe 
til en meget forstørret Nipsgjenstand fra et Boudoir. Ja, selv ved 
Siden af Thorvaldsens JV^t^^J^^^ kunde Freunds Originalitet holde sig. 
Den kunde vel mangle det store Mesterskab i Linjernes klare, 
harmoniske Flugt; men den bevarede dog sin fulde Ejendommelighed 
usvækket, baade Tankens Dybde og Fantasiens Højde, baade den 
klassiske Renhed og Naturens umiddelbare Liv, baade Rigdommen 
i Foredraget og den storladne Simpelhed i Formerne, og overalt, 
i det Mindste som i det Største, gjennemtrængt af den stærke 
Konstnersjæl — skjøndt man naturligvis ikke i ethvert Arbejde faar 
et ligeligt Indtryk af alle disse Egenskaber, der vel sjælden have 
været samlede paa én Haand. Originaliteten fremkommer hos Freund 
dog ikke blot ved en umiddelbar indre Trang, der med Magt driver 
Geniet frem, udelukkende i Overensstemmelse med det indre Natur- 
anlæg, såaledes som det i høj Grad var Tilfælde hos Oehlenschlæger 
eller Thorvaldsen, hos hvem det er, som om de herlige Værker 
uden Spor af Besvær strømmede ud fra det mægtige Væld af Følelse, 

der fandtes i deres Indre. Freund manglede vel ingenlunde Umiddelbar- 
hedens Styrke^ tværtimod, man føler mangen Gang, hvorledes hans 
Værker ere blevne til ved en pludselig Inspiration, idet de konstneriske, 
aandfulde Glimt kunde bryde saa voldsomt frem, at hans Haand 
knap har mægtet at følge med; men der var hos ham tillige en 
Tilbøjelighed til Reflexion, der fik en væsentlig Indflydelse paa hans 
Konst. Han foragtede ingenlunde sin medfødte Naturgave, det var 
den, der gav ham hans Adkomst til Konstnernavnet; men hans skarpe 
kritiske Sands og uhildede Blik for, hvad andre Konstnere havde 
naaet, kaldte ham til Regnskab for hvert et Skridt, han gjorde paa 
Konstens Vej, og gav ham tillige Maalestokken for Værdien af hans* 
egne Frembringelser og Sporen til at naa en altid større og større 
Fuldkommenhed. 

Hans Konst var ikke alene en Hjærtesag for ham;* men den var 
ogsaa et Problem, der bevidst eller ubevidst skulde løses. Hans rige 
Fantasi var befolket med én hel Verden af Skabninger, der ventede 
paa hans hjælpende Haand for at faa konstnerisk Virkelighed; men 
de skulde kun iklædes Former, der vare deres Udspring værdige, 
og som tillode dem at føre et frit og selvstændigt Liv, Og ivrig 
var hans Forsken for at finde saadanne; han ransagede baade Naturens 
evige Forbilleder og de Værker, hvorigjennem Menneskene havde 
søgt at fortolke dem, og han fandt omsider, hvad han søgte. Men 
takket være Sundheden i hans Følelse og Oprindeligheden i hans Sjæl, 
var det, som han fandt, ikke et stereotypt Formskema, hvori de 
forskjelligste Væsener med de forskjelligste Karakterer skulde presses 
ind som i en Prokrustesseng; thi stor var Mangfoldigheden i hans 
Fremstillingsgave , der var ligesaa rig paa Ytringsmaader som hans 
Fantasi paa Ideer., Og hvor vexlende end disse Ytringsformer vare, 
gik der dog én bestemt Grundtone igjennem dem alle, og i dens 
højtidelige, rene Klang fornemmes det skjønne Ideal, han havde, et 
Ideal, der ikke alene var betydningsfuldt foi; hans Konst, men ogsaa 
kunde have været det for Samtiden og Eftertiden, om man havde 
havt Øje. derfor. ^Thi han har været nærmere ved at opfylde det 
Forlangende, der,* saa længe Verden staar, og der er en Stump tilbage 
af de antike Levninger, vil rettes til Billedhuggeren, at forene det 
Resultat, hvortil den græske Kulturs Løsning af dens Opgave er 
kommen, med den til enhver Tid vexlende Opfattelse af Naturen, 
der har Rigdom nok til stadig at fremvise nye Sider for de skiftende 
Slægter. Hvad tidligere Generationer have overset eller kun dunkelt 
anet, aabenbares paa én Gang for senere Tider, naar Menneskene 

have naaet frem til den Udvikling, der netop er modtagelig herfor. 
Men ligesaa forkert det vilde være af en Konstner aldeles at ignorere 
alle Hensyn til Samtidens Forlangende, at hans Værker skulle være 
i Samklang med de Følelser, der røre sig hos den, lige saa galt vilde 
det være, om han lod sin Muse fuldstændig blive en Slave af Publi- 
kums Lyster. Han skal ikke tvinge sin Konst tilbage i gamle, 
forladte Spor, der lede bort til Egne, som Menneskenes Fod ikke 
mere betræde, han skal tvertimod lade den gjennemstrømme af Nu- 
tidens frsike Luftning; men han skal paa den anden Side ikke glemme, 
at enhver Nutid har sin Fortid, og at Menneskeslægten vilde være 
bleven i en evindelig Raahedstilstand, naar den ene Slægt »ikke havde 
støttet sig til den andens Skuldre; og det er det, man nu synes at 
være paa Veje til. Den moderne Tid har nok af Stemninger og 
Følelser, ikke altid ædle og ikke altid klare, men som altid træde 
frem med Ufejlbarhedens Mærke; den er i allerhøjeste Grad subjektiv 
og har egentlig kun Respekt for sin egen Subjektivitet. Hvad andre 
Tider have stræbt og virket, kan være godt nok for dem; men Nu- 
tiden har ingen Brug mere derfor — den har ganske andre store 
Opgaver at Tøse og ganske andre Syner i sit Indre. Det frie Individ 
vil have Ret til at afkaste de Statslænker, som borneret Despoti 
fra Arildstid har lagt om dets Skuldre, den frie Tanke tror i sit 
Hovmod med sit Lyn at kunne sønderrive Troens Taageslør, der 
blænder Menneskets -Øje, og i Stedet for Evangeliets tvungne Kjær- 
lighed præker den den frie Kjærlighed, Følelsernes Emancipation. Men 
ogsaa de »frie« Konster ville være med til denne almindelige Folke- 
fest, hvor Alt i den vildeste Carmagnole stræber henimod et moderne 
Kaos, der som Grækernes vil kunne trænge til sin forløsende Genius. 
Ingen vil vist benægte, at der i den europæiske Arkitektur paa faa 
Undtagelser nær hersker fuldstændig anarkiske Forhold, hvor man 
blander de forskjelligste Tiders Traditioner sammen uden at tage Hensyn 
til Øjemed eller Materiale ; først naar man tager dette Hensyn og lader 
Bygningsemnet, f. Ex. Jærnet, faa den Indflydelse baade paa Konstruk- 
tionen og Formen, der tilkommer det, kan en ny sund Udvikling 
ventes. Ligesaa stor er Gjæringen i Malerkonsten ; men egentlig er 
man ikke kommen videre end til Experimenter baade i teknisk og 
æsthetisk Henseende. Man er Realist å tout prix; det gjælder fremfor 
Alt at gjengive det flygtigste Fænomen som den fasteste Form med 
fotografisk Nøjagtighed, om ogsaa det Hele bliver et Stykværk; 
man kopierer Naturen i Stedet for at skabe Konsten. Og hvordan 
ser det endelig ud med Skulpturen ? Skjøndt den har den umaadelige 

Fordel fremfor Malerkonsten at kunne støtte sig til de sikre og 
konsekvente Normer, den antike Konst har efterladt sig, lader den 
haant om alle Love; for den er der ingen Skranker mere, nu, da 
Naturalismens gyldne Tidsalder er oprunden. At tage noget som helst 
Hensyn til Stoffet, der er den nødvendige conditio sine qua non for 
Konst overhovedet, finder vor Tids Billedhugger i høj Grad barn- 
agtigt, og han smiler ad de gamle Konstnere, hvad enten de hedde 
Fidias eller Thorvaldsen, som vare saa bornerte at gjøre det. Thi naar 
Grækerne ikke indlodesig paa at gjengive Klædebonnet i Marmor med 
hele Texturen og alle Sømmene, som om det var forstenet, naar de 
ikke havde gjort deres Ateliers til rene Snedker- eller Kurvemager-* 
værksteder, saaledes som f Ex. de nyere milanoske Konstnere, for 
at vise Stoffets fuldstændige Ligegyldighed over for den konstneriske 
Aands Magt, eller naar de ikke vare Taskenspillere nok til at kunne 
forvandle den haarde Sten til Spise- eller Drikkevarer, da var det ikke, 
fordi de ikke kunde, men fordi de ikke vilde det. Og i den blinde 
Beundring af sine egne Værker, der er værre end den værste Afguds- 
dyrkelse, har Modekonstneren ingen Anelse om, at jo nøjere, jo 
omhyggeligere han efterligner Naturprodukterne, de levende som de 
livløse, desto føleligere bliver Modsætningen imellem Virkeligheden 
og Kopien, desto mindre Plads bliver der for Fantasien, desto mindre 
bliver der tilbage af den Illusion, hvorpaa al Konst til Syvende og 
Sidst beror; ethvert Spor af den svinder bort under hans Fingre, og 
idet den Aand, der skulde give Stoffet Liv, er vegen bort, er der 
egentlig kun bleven det raa Naturprodukt tilbage. 

Kan det ogsaa være anderledes, naar man i den Grad fornægter 
det Princip, hvorpaa Billedhuggerkonsten beror? Thi ligesom Naturen 
jo er den absolute Forudsætning for Konsten overhovedet, saaledes 
betinger Stoffet som det nødvendige Medium for Aandens Udtalelse 
ved sin Karakter atter Konstformens Karakter og faar derved en 
Hovedindflydelse paa Stilen i Konstværket. Det er mellem disse 
to Punkter, Naturen og Stilen, at Billedhuggeren svinger, og som 
vexelvis drage ham til sig og støde ham bort. Da nu Grækeren 
som ingen anden Nation har vidst at finde de sundeste og skjønneste 
Stillove for Skulpturen, det vil sige, har vidst at gjøre Stoffet til et 
tjenende Redskab for Konstnerens Aand, uden at det træder selv- 
stændig op og udelukkende virker i sin Egenskab af blot og bart Stof, 
er den græske Plastik bleven Rettesnoren for alle dem, som føle, at 
den blotte Naturdrift ligesaa lidt kan være eneraadende i Konstens 
som i Ethikens Verden; thi Konsten skal altid have noget Ethisk 

i sit Væsen. Naturen og Stilen ere ikke paa den Maade modsatte 
Begreber, som man skulde tro efter den nyeste Opfattelse at dømme; 
de skulle tværtimod fuldstændiggjøre hinanden indbyrdes, ja endog 
kontrollere hinanden, idet Studiet af Naturen skal forhindre Udviklingen 
af en død skematisk Klassicitet, medens Sands for ren Stil skal holde 
de naturalistiske Udskejelser borte. 

Nutiden tager det rigtignok temmelig let med denne Sandhed, 
der i dens Øje sikkert synes noget doktrinair; men heldigvis have vi 
netop i Freunds Arbejder det bedste Bevis paa, hvad en begavet 
og alvorlig Konstner kan naa med dette Maal for Øje. Thi i hans 
Arbejder findes der en ligefrem naturalistisk Gjengivelse af Virke- 
ligheden. Bevægelsens Flygtighed, det Momentane i Blik og Stilling, 
Blødhed og umiddelbart Liv i Musklernes Spil, Hudoverfladens friske 
Behandling og Bestræbelse efter igjennem Klædebonnets Fald og 
Foldernes Karakter at give Stoffernes Forskjellighed — hele denne 
Livets vexlende Mangfoldighed, der jo saa let kan føre over i det 
Maleriske, har han ved en skarp og dog taktfuld Iagttagelse af selv 
de strængeste Love for Stilen forstaaet at tildele en plastisk Ro, der 
minder om den græske Konsts skjønneste Dage. Der er næppe 
nogen Billedhugger, som har havt den Dristighed som Freund, at 
forbinde saa decideret realistiske Træk med saa stor Strænghed i det 
Stilistiske, og det uden at blive maniereret eller opgive sin egen 
Originalitet. Denne Forsoning af de to Elementer, der i Konst- 
historien saa ofte staa i diametral Modsætning til hinanden. Naturens 
levende Krav og den antike Skulpturs Fuldendthed, som Freund i 
sine Værker har forsøgt at tilvejebringe, og som ikke sjælden er 
lykkedes for ham paa en sand, harmonisk Maade, er maaske det 
betydningsfuldeste Resultat, hans skjønne Virksomhed har efterladt sig, 
og et af de mærkeligste Fænomener i den moderne Skulptur. Og 
Byster som Ingemanns, Wagners og Gåhlers, Statuer som Chloe, 
Loke, Odin, Relieffer som Eusebia, Frontonen, Brudejomfruen, den 
thronende Kristus o. A. indeholde et Memento om, hvor Vejen er, 
der fører ud af den Labyrinth, i hvilken Skulpturen har forvildet sig, 
og hvor ud af selv en ny Dædalos skulde have Vanskelighed med 
at frelse den. Hvad Freund har villet, maa Billedhuggerkonsten ville, 
naar den Forfaldsperiode, hvori den nu befinder sig, og som vel snart 
har naaet den yderste Grændse, skal faa en Ende. Hvis Freunds 
Arbejder ikke havde været gjemte indenfor et lille Lands Grændser, 
men havde været mere tilgængelige for det toneangivende Europa, 
havde de utvivlsomt maattet faa en kjendelig Indflydelse, som 

Thorvaldsen egentlig aldrig fik, fordi han ligesaa vel som Antiken 
snart betragtedes som et overvundet Standpunkt. Men vi, som eje 
hans Værker, bør i det Mindste lære af dem, at man godt, fordi 
man gaar i fremmed Skole, kan hævde sin egen Selvstændighed, 
at man heldigvis kan beundre det ægte Skjønne hos Andre uden 
derfor at behøve at knæle for deres Afgudsbilleder. 

Lad nu disse Værker, der ikke alene bære en sand Konstners 
Præg, men ogsaa indeslutte et ædelt Menneskes Sjæl, tale til 
os med hele deres rene Skjønhed og dybe Alvor om de Syner, 
det kan falde i en Dødeligs Lod at skue, naar han lever et Liv, 
der ikke som Plantens ene er stavnsbundet til Jorden. Lad dem 
minde os om, at om vi end ikke formaa at give vore Syner Skikkelser, 
der kunne gribe med Sandhedens Magt, skulle vi dog give dem 
større Kraft og højere Glands ved at modtage de guddommelige Gaver, 
som Konsten skjænker Menneskene. Ved at fordybe os i disse Værker, 
der ere Resultatet af den Udvikling, Konstneren opnaaede her paa 
Jorden, og som han i ærlig Kamp stræbte at naa, ville vi kunne øse 
Kræfter til vor egen Kamp for det Gode, Sande og Skjønne; thi de 
evne det tilvisse. Naar vi ved Beskuelsen af Kristi mægtige Skikkelse, 
der hviler i Evighedens ophøjede Ro, og paa hvis Læber Guddoms- 
ordet bor, glemme vor Sorg og Kummer, som naar Grækeren be- 
tragtede den olympiske Zeus, da lære vi at kjende Konstens frigjørende 
Magt, og Mindet om ham, hvem vi skylde dette, bliver os dyrebart 
og dobbelt dyrebart, fordi han var en af de mest udholdende For 
kæmpere til at værne om den Aand, der har sit Udspring fra 
Parthenons Helligdom og er Billedhuggerkonstens sande Akropolis, 
der endnu hæver sig som et lysende Fyr i Barbariets voxende Mulm 
og Mørke, hvor alle andre Ledestjærner synes dunkle. 

Fra B. S. Ingemann. 

Wien, d. 20. Aug. 1819. 
Du kjære, brave Freund! 

Er Du vred paa mig, fordi jeg ikke har skrevet før, og tror Du, 
jeg er en snavs Karl, som ikke tænker paa Dig og holder inderlig 
af Dig — saa skynd Dig at blive god, og tro om igjen — jeg har 
været i Aande og skrevet et romantisk Drama her, og saalænge det 
stod paa, kunde jeg ikke skrive Andet. Jeg har og havt en Sorg her, 
som vist vil gjøre Dig ondt at høre : den gode, fromme Johanne Biigel 
er død i Carlsbad af Nervefeber; jeg fik først et Brev fra hende, 
som hun her havde efterladt til mig, da jeg med det Samme fik 
Budskabet om hendes Død. Allerede her havde hun været syg, 
og da jeg læste hendes Brev, var det ligesom hendes fromme Aand 
endnu en Gang talede til mig og tog Afsked med mig og Vennerne 
i Rom og det skjønne Italien, hvis Savn hun aldrig kunde glemme. 
Nu har hun fundet et skjønnere Land — Fred være med hendes Sjæl ! 
Jeg har begrædt hende som en Søster. Det tænkte jeg dog ikke paa, 
da jeg udenfor ponte molle rakte hende de sidste Blomster til Afsked. 
Mon vi To heller ikke skal se hinanden mere? Jeg ser Dig endnu 
tidt, hvorledes Du sad paa ponte molle og kastede Dine Blomster 
i Tiberen*), mens jeg rullede l^ort fra Dig og det herlige Rom — 



•) Dette Moment er besunget af Ingemann i Digtet »Paa Vejen fra Rom« : 

»Hvo sidder hist saa stille paa høje Tiberbro? 

»Med Afskedsblomster venter dér Vennen brav og tro; 

»Fast Genien ham lænker til skjønne Tiberbred; 

»Vemodig nu i Floden han koster Blomster ned; 

»Lig Blad i Strøm bortfarer hver Sjæl, han her har kjær; 

»Selv med hans store Mester er Afskedsstunden nær.« 

og det gjorde mig mere ondt at skilles fra Dig end fra Rom. Det 
fortryder mig endnu tidt, at jeg dog én Gang har bedrøvet Dig og 
gjort Dig Uret. At Du ikke blev vred paa mig, men bedrøvet, var 
mig et rørende Vidnesbyrd om, hvor kjær Du havde mig, og Du 
maa tro, Freund, at jeg ikke holder mindre af Dig. Dit Venskab 
og vort Samliv i Rom hører til mit Livs skjønneste Erindringer, og 
mødes vi igjen i Verden, skal vi trolig gaa Haand i Haand som 
tilforn. Vore Meninger og Anskuelser af Konsten syntes ofte højst 
forskjellige ; men i Hovedsagen vare vi dog altid enige, og i Konsten 
som i Livet vil vi vist ofte mødes som beslægtede Aander. 

Af Jensen vil Du kunne høre vore Rejsehændelser til Florents. 
Siden har jeg tumlet mig gjennem Norditalien og SydtydsUand 
blandt lutter Fremmede og sommetider havt det besynderligste 
Selskab af Verden. Saaledes rejste jeg fra Bologna til Padua med 
en lystig, italiensk Dandser- og Skuespillertrop. Det var et løjerligt Liv, 
maa Du tro, og jeg har i lang Tid ikke lét som i de Dage. I 
Venedig havde Heden nær dræbt mig — og til Triest kom jeg 
netop en Time førend en Orkan, som ellers uden Tvivl havde 
begravvt mig paa Adrias Bund. Paa Vejen hertil Wien kom jeg i 
Klammeri med en gal, militair Kapelmester, som vilde trække Sabel 
mod mig og stevne mig i Gratz; men han gav dog Kjøb tilsidst, 
og vi sluttede Fred. 



Der bliver ingen Krig med Sverrig. I Nordtydskland er der 
megen Uro og en spændt Tilstand imellem Regjeringerne og Folkene. 
De bedste Kvinder og dygtigste Mænd arresteres. Her er roligt, 
men til enhver Fremmed har man Mistanke, og man har Vanskelighed 
ved at faa Opholdskort hos Politiet. Jeg agter at blive her lidt over 
14 Dage endnu. Man oversætter paa min Tasso her — men den 
er for dristig til at spilles her — maaske kan jeg faa Bianca her 
paa Scenen eller Hyrden af Tolosa, som nu ogsaa er oversat. Man 
har været galant og sendt mig Fribillet til begge Hoftheatrene ; 
men de bedste Skuespillere ere paa Sommerrejser, og jeg faar intet 
Betydeligt at se. Det vedholdende slette Vejr forhindrer mig i at 
se Gallerierne ret, som lukkes i Regnvejr. 



Lad mig nu vide, hvordan det gaar med Apostlene og Alt, 
hvad Du foretager Dig — hvordan det i det Hele gaar med 

Konstnerne og Konsten i det gamle, kjaere Rom. Kan jeg være Dig 
til nogen Tjeneste hjemme, saa skal det altid glæde mig. Naar 
Din Understøttelse fra Akademiet er udløbet, saa søg kun Tillæg; 
i alt Fald kan Du stole paa Thorvaldsen og kan blive hos ham, 
saa længe Du vil, imod at føre en Smule Opsyn med hans Sager. 
Det var hans egne Ord til mig, da jeg engang talte med ham om 
Dig og Dine Udsigter for Fremtiden. 

Wien, d, iste Nov. 1819. 

Nu er Thorvaldsen i Stuttgart, saa jeg træffer ham altsaa næppe 
før i Kjøbenhavn. Om en 8 Dage tænker jeg at rejse herfra. Ogsaa 
her har jeg truffet adskillige Landsmænd og deriblandt Dr. Clausen, 
som Du om nogle Maaneder vil se i Rom, ham kan Du fortælle, 
hvordan vi her har levet. Det er en solid Lærd og en brav Karl, 
i hvis Selskab Du vist vil finde Behag. En Altonaer, Harzen, rejser 
ogsaa til Rom og er en vakker Person med megen Sands og Interesse 
for Konst. 

* 

Og nu, Du kjære, brave Freund, et ret hjærteligt Farvel, og Tak 
for al den Glæde, Du har skjænket mig i Rom. Lad os ret ofte 
og venligt erindre hinanden, og har Du Et og Andet imod mig, 
saa sig mig det ærligt og trohjærtigt, at vi stedse kan voxe inderligere 
og fastere sammen, og, om Gud vil, paa vore gamle Dage glæde os 
over vore Ungdomsdrømme, som jeg haaber dog ikke alle skal hen- 
flyve som skjønne, bristende Sæbebobler, men i vore forskjellige 
Konster afbilde sig rent og skjønt for en tilkommende Slægt, som 
maaske først skal høste, hvad vi med Kjærlighed udsaa i Haab paa 
Velsignelse fra oven. 

Din uforanderlige Ven 

Ingemann. 



2. 




Til Collin. 






Rom, den 26de Maj 



. I82I. 
Deres Højvelbaarenhed ! 

Jeg har med megen Opmærksomhed læst de Steder i Deres tvende 
sidste Breve, hvor De omtaler den nordiske Mythologis Anvendelse 
for de bildende Konster, og lagt det alvorligen paa Hjærtet for at 

komme til Resultatet af samme. Jeg kan ikke undlade at tilstaa 
for Dem, at jeg mangler de Hjælpemidler her i Rom, som vilde 
være absolut nødvendige for ret at kunne sætte sig (ind) i hine 
Tiders Anskuelse af Guddommen, og saaledes (at) kunne tænke sig 
Billeder, der fuldkomment kunde tilfredsstille dem, der gjærne saa 
disse herlige, store Karakterer træde frem i vor Tid. 

Jeg er desuden for ung en Konstner til at kunne sige, hvad der 
lader sig udføre, og hvad der ej maa prøves paa. Dog for Dem ene 
kan jeg gjærne sige, hvad jeg mener desangaaende. 

Naar man ser tilbage, hvorledes Ægypterne kraftigen grebe 
Ideerne i deres fulde Dybde og fremstillede dem for Øjet — om vel 
ikke for vore dannede, men ogsaa kjælnere Øjne — saa maa dog 
(indrømmes, at) hin Konstner tilfredsstillede sin Tids Mennesker til 
Fulde. For os se disse Billeder ud som Spøgelser af en Tid, som 
ej er mere, og de saa vel aldrig Lyset, hvis de ikke alt for saa 
lang Tid siden havde set det. 

Ligeledes, naar man ser hos de gamle Grækere, hvor saa at sige 
Konsten endnu er som en Halvsøster til den ægyptiske Konst — 
hvorledes de toge dels hos Ægypterne, mest hos dem selv og Lidet 
hos de saakaldte barbariske Nationer, kan man hos dem lære, hvor- 
ledes en Ide kan fattes og en Karakter træde frem i Virkeligheden 
som et Billede. Men ser man nøje paa disse Ideers Fremstilling, 
hvor mange af dem ses ikke med de samme Øjne og paa samme 
Maade som de ægyptiske! Den græske Konstner viser os, hvorledes 
Naturen kan gribes, sammentrænges og fremstilles, hvorledes Guderne, 
hvorledes Menneskene (kunne det), og hvorledes det store Rum, 
eller Afstanden imellem Guder og Mennesker, kan udfyldes med 
herlige Skikkelser. 

Naar man overser Konsten i al sin Mangfoldighed, den har 
antaget, siden Grækernes Foraar fremkaldte med barnlig Munterhed 
hine Guder, saa ser man lettelig, hv9r Meget og hvor Lidet der er 
gjort i Konsten, som træder frem i (en) ny, ejendommelig Karakter, 
som er rodfæstet i Naturen, og som vil være gjældende, saa længe 
Mennesker ere til som oplyste, dannede, men ej forvildede Væsner. 
Hvilken uendelig Mængde af Konstværker gjentager ideligen for En: 
ikke saaledes skal Du prøve mere! 

Jeg anser Konsten for et Sprog, og et Sprog, som i sin Renhed 
forstaas af hele Menneskeslægter, de, som ere, og de, som komme; 
og for ikke at blive uforstaaelig maa man vel vogte sig for at 
undgaa dét, som støder imod Naturen ; thi denne er evig den samme. 

Mennesket kan vel forvilde sig, men vender dog tidligere eller 
sildigere tilbage til den gamle Moder, og hos hende findes alt det, 
som søges; uden hendes Hjælp faar Enhver tidligere eller sildigere 
Ikaros' Skæbne. 

Den sande Konstner fatter, sammentrænger i sit Billede den 
Karakter, som er bleven til enten ved Digterens Fantasi, som da 
er hans Forgænger, ved Folkenes Sagn, eller ved at den Karakter 
af en vis Ide udtaler sig hos den Nation, han lever i, og som han 
kommer til Hjælp (saaledes), at den kan blive levendegjort og existere 
vedvarende. Han véd at sætte til og tage fra, indtil hans Billede 
udtaler Originalen. Han giver ikke Noget, som man ej vist saa før; 
men han sammentrænger til et eneste Punkt hele Ideen, dog saaledes 
(at), ved at betragte hans Produkt, hele Ideen bliver levendegjort igjen, 
skjøndt den ikke har ophørt eller ophører at existere i Virkeligheden. 

Thi (naar) f. Ex. en Konstner dannede en Heros eller en stor Felt- 
herre i vor Tid, nøgen, uden alle Hjælpemidler (til) at karakterisere 
ham, men i den dybeste Ro, hvad vilde vel Publikum sige, naar det 
ikke videre kjendte til ham end dette Billede? Vilde det ikke sige: 
Det er en ganske smuk Figur. Men var det saa i det Samme muligt 
for Konstneren at drage et Tæppe til Side, saa Publikum kunde se 
samme Helt med alle sine Attributer paa Kamppladsen, omgiven af 
Tusinder og Tusinder, der lig et oprørt Hav brusede, strede og døde, 
uden at han, der stod i Midten lig Centrum for det Hele, forandrede 
en Mine eller viste Tegn til Foranderlighed ; (og) naar saa Konstneren 
atter drog Tæppet for Attributerne til Helten, (saa) at man ikke saa 
Andet, end hvad man saa først: samme nøgne Helt, mon saa ikke 
Publikum saa mere, end det saa først? Thi desto værre for Konstneren 
(i Almindelighed) er han i samme Tilfælde med Publikum, at han 
ikke kan eller bør give, hvad Publikum vil, han skal give. Jeg vil, 
at Konstneren skal tage Karaktererne i den nordiske Mythologi, som 
de ere, sande, rene og nøgne, og saa have Lov til at benytte Alt, 
hvad Naturen tillagde ham for at fremstille denne Ide i sin største 
Fuldendthe'd, sand, grandios og skjøn, og fjærne Alt, hvad der kan 
stride derimod. Hvoriedes det bedst opnaas, ser man bedst hos 
Grækerne; thi de opbyde Alt for at sætte deres Guder, Gudinder og 
Helte i det rette Lys og Karakter. Hvorfor har Jupiter Ørnen, Lynild, 
Scepter og er kun halv bedækket? hvorfor Venus hel nøgen, da 
dog Muserne og næsten alle Gudinder ere bedækkede og paa ganske 
forskjellig Maade efter deres Karakter? Hvorledes véd ikke den 
græske Konstner at bortfjærne Alt, som strider imod hans Skjønheds: 

følelse! Og naar selv den gamle Homer synger, hvorledes Guder og 
Helte klædte dem paa til Strid; hvorledes Achilleus ikke kan tage 
Del i Striden, førend Thetis har forskaffet ham nye Vaaben hos 
Hefæstos, saa fremstiller Konstneren dog Helten i Striden nøgen. 
Hjælm, Sværd og Skjold er ham nok; Mere vilde skade hans Helt. 
Deri ligger just den sande Anskuelse af det Rigtige og Skjønne, 
at vælge af det Meget, som tilbyder sig for En, det, som angiver 
Karakteren uden at skade dobbelt saa meget i andre Henseender. 
Thi vil man gjøre Alt, gjør man Intet; den største Konst er at 
kunne holde op til rette Tid. Vil man altsaa, at Konstneren skal 
danne Nordens Guder, saa forlange man af ham, at han giver 
Karaktererne sande, men skjønne, (saa) give (man) ham Lov til at 
tage saa Meget af Attributerne, af Vaaben, Huder, Klæder, Situationer, 
Motiver, kort sagt (af) Alt, hvad der (kan) angive en slig Karakter, 
(som er nødvendigt) for at gjøre den sand, men tillige Frihed til at 
bortfjærne af eller moderere Attributerne saa Meget, han vil, for at 
gjøre Karaktererne skjønne. Thi det er Hovedsagen. 

For Billedhuggeren synes mig var det bedre, om han modellerede 
smaa Skitser, og om en af disse var udført i en Størrelse, hvor Ud- 
førelsen var gjørlig; thi Tegningen angiver ikke saa godt, hvorledes det 
udtaler sig i Skulpturen. Maleren (derimod) har en meget større 
Bevægelighed i sin Konst end Billedhuggeren ; for ham vilde Tegningen 
vist være tilstrækkelig for at kunne angive, hvorledes det vilde være, 
naar det blev udført som Maleri. 

Brøndsteds og Thorvaldsens Mening véd jeg i dette Øjeblik ikke. 
Den sidste har jeg sagt det uden (at faa) tilfredsstillende Svar; (af) 
den første har jeg kun hørt et Par Ord om Striden endnu, hvoraf 
det ikke var mig indlysende, hvad hans Mening er; dog ved Lejlighed 
skal jeg nok faa begge til at udtale sig desangaaende. 

Dersom Fregatten kommer snart hertil, og den kunde bringe 
mig de nødvendigste Skrifter og Forsøg i den nordiske Mythologi, 
saa vilde jeg ved Hjælp af disse nok give mig i Lag og forsøge 
mine svage Kræfter. Ligeledes vil jeg gjøre Thorvaldsen bekjendt 
med denne Sag, dersom han kunde have Lyst (til) at bidrage sin 
Skjærv til dens Fremme. 

Prindsen er rejst fra Rom, saa og fra Florents til Genua og 
derfra til Mailand, hvor han omtrent vil være i Juli. Maler Jensen 
rejste kort efter, at Prindsen var rejst herfra, til Florents, for at han 
kunde have lidt Nytte af Prindsens Ophold i Florents og faa Til- 
ladelse til at tage Kopi af nogle af de bedste Malerier af Rafael. 

Blandt flere Kopier, han har malet, er »Madonna di Fuligno* for 
Kongen, tror jeg; det er en meget smuk Kopi. 

Pontoppidan forbereder sig efter Prindsens Opmuntring til en 
Rejse til Sicilien, og imidlertid gjør han sig bekjendt med Ruinerne 
fra Romernes (Tid); han er ikke uforberedt kommen til Italien. 

Dahl er her endnu, omendskjøndt Prindsen har tilbudt ham at 
rejse i hans Følge igjennem Schweitz. Hans Forhold til Danmark 
har for Øjeblikket taget en anden Retning, end jeg troede, da han 
kom her til Italien og til Prindsen. Han er ansat i Dresden som 
Professor extraordinarius med 200 sachsiske Daler for det Første, 
til der bliver en Plads vakant, dog med det Forbehold, at han kan 
rejse. Han er villig til at modtage de Understøttelsespenge, som 
Prindsen har forskaffet ham, som Forskud paa de Malerier til Christians- 
borg Slot, der er talt saa længe om. Vare de til rette Tid bestilte, 
og Understøttelse og Penge ikke havde manglet ham, havde han 
vist ikke kastet sig i sachsiske Arme, der villigen benyttede Lejlig- 
heden; især hans Pengemangel her i Italien og hans Kones Fraværelse 
har mest bidraget til hans Beslutning, 

Han har malet her i Rom en hel Del Stykker, ikke mindre end 
7—8, for Thorvaldsen, for Brøndsted o. s. v.; vilde han blive her, 
kunde han vist gjøre en brillant Karriere, saadan (en) Virkning gjøre 
hans Arbejder, de ville Alle have (dem). Han rejser maaske om en 
Maanedstid som Konstner ene igjennem Schweitz til Dresden, vil 
saa gjøre en Tour til Norge, og formodentlig kommer han igjen til 
Italien, som vist var det bedste for at leve som Konstner; det vilde 
bedst være skikket for ham og for Konsten. 

Thorvaldsen har modelleret Prindsens og Prindsessens Byster, 
hvoraf der er taget en hel Mængde Afstøbninger til Foræring her i 
Italien. De blive udførte i Marmor. Til Prindsessejns Portraitfigur 
har Thorvaldsen gjort en lille Skitse, som er meget vakker. Prindsen 
har ved sin Bortrejse foræret Thorvaldsen en Gulddaase. Thorvaldsen 
har begyndt paa Apostlene til Fruekirke; han har modelleret Skitser 
af Petrus, Paulus, Jacobus og Christus, formodentlig lader han dem 
snart sætte i Arbejde i det Store. Endvidere har han for Polen 
modelleret Skitsen af Copernikus og Poniatowski; den sidste bliver 
begyndt i disse Dage i det Store, som Apollo Belvedere i Størrelse. 
Thorvaldsen selv arbejder meget i Marmor for at lægge den sidste 
Haand paa Figurer, der skal med det Første (ud) i den vide Verden. 
Kejseren af Ruslands Byste bliver udført i Marmor flere Gange, 
saa og i Bronce. Af Thorvaldsens Arbejder bliver omtrent i [ Figurer 

udførte i Bronce, forgyldte, i omtrent ^/s af den sande Størrelse til 
en Bordopsats for Prindsen. Poniatowskis Rytterstatue, formoder jeg, 
bliver begyndt, naar Heden er forbi for den Sommer. 

Prindsen har meddelt mig et Udtog af Etatsraad Hansens Brev, 
hvori jeg bliver overdraget at udføre de 4 Evangelister til Slotskirken, 
Figurer til Slotstrapperne o. s. v. Jeg har derfor gjort en Begyndelse 
med de Figurer til Kongetrappen i Slottet, og vil da gjøre en liden 
Omvej med disse, førend jeg igjen kommer til Kirken og til 
Evangelisterne, og vil imidlertid binde en Krands af græske Blomster 
for at smykke Slotstrappen saa godt, jeg kan. Dog min Bøn skal 
jeg imidlertid ikke glemme, at jeg atter, om Gud vil, kan den, naar 
jeg kommer i Kirken og til Evangelisterne. Jeg har begyndt paa 
Figurerne til Slotstrappen, fordi jeg tror, jeg tør ikke begynde strax 
med Evangelisterne, men se at arbejde et Aarstid paa græske Gjen- 
stande. Dog ønsker jeg inderligen, at man vilde overdrage mig 
ikke alene Evangelisterne, men ogsaa det øvrige Arbejde, som 
kommer til denne lille Kirke, for at kunne faa Lejlighed til at sige 
og udtale det, som jeg saa gjærne vilde have sagt og gjort i Frue- 
kirke. Denne Kirke har været et surt Æble for mig at bide i, dog 
Gud ske Lov det er forbi. Denne Apostel, som jeg har modelleret, 
véd jeg ikke, hvilken Skæbne den vil faa; til ^E vangelist gjør jeg 
den ikke. 

At jeg ex saa lykkelig at kunne nyde endnu to Aars Under- 
støttelse, glæder mig usigeligen, især da disse Penge formodentlig 
ville sætte mig i Stand til at bringe mig i virkelig Virkomhed og 
til at kunne begynde paa Figurerne i det Store til Trappen og til 
Kirken. Prindsen har bestilt Eurydice hos mig i Marmor, saa jeg 
kan øve mig tillige i Marmorarbejde. 

Meget tænker jeg paa og ønsker det af Hjærte at blive det 
som Konstner, som der udfordres til at gjengjælde Danmark, hvad 
jeg skylder det, og hvad jeg bliver skyldig for den Lejlighed, der 
gives mig til at udtale mig som Konstner, til at være en Støtte for 
Akademiet, naar det trænger, og række det en hjælpsom Haand til 
det Gode, til at være den Hjælp værdig, som Deres Højvelbaarenhed, 
og Enhver, der mener det godt her, rækker mig til at vandre 
Konstens trange Sti. Sammenligner jeg mine nærværende Kræfter 
med dem, som udfordres dertil, ser jeg kun altfor godt, hvor meget 
der mangler mig, og benytter derfor mit Ophold i Italien, Mod, 
Udholdenhed og god Vilje til at komme i Besiddelse af det Gode, 
som jeg ønsker^ og som jeg mangler. 

Vilde Deres Højvelbaarenhed ikke med Overbærelse gjennemse 
de Summer, som jeg har modtaget af mit Stipendium her i Rom i 
disse 3 Aar? Jeg har i Alt paa min Rejse modtaget fra Deres Haand 
5 Breve. Det første dateret Kjøbenhavn d. i6de Januar i8i8, hvor 
De melder mig, at jeg faar Stipendium paa 3 Aar, stort 400 Sp. aarligt. 
Det andet Brev, dateret Kjøbenhavn d. iste Maj 1818, har jeg modtaget 
i Rom og tillige en Vexel paa 200 Sp. Disse Penge ere de første, 
som jeg har modtaget af mit Stipendium, da jeg ikke har hævet (Noget) 
til Rejsen, fordi min salig Broder Christian vilde have den Glæde 
at udruste mig til Rejsen til Rom. Det tredie Brev er dateret 
d. 15de Juni 1819, som jeg har modtaget tilligemed en Vexel paa. 
300 Sp. Det fjerde Brev, dateret Kjøbenhavn d. 31te October 1820, 
har jeg modtaget tilligemed en Vexel paa 300 Sp. Disse Summer 
har jeg hver Gang bedet om, og den Sum, som jeg har angivet i 
mine Breve, har jeg hver Gang rigtig modtaget Vexler paa. Foruden 
-disse Penge har Professor Lund hævet af mit Stipendium i December 
1 819 100 Sp., og siden efter, som han skriver mig, 97 Sp. Det seneste 
og sidste Brev af 21de April 1821, har jeg lig det første modtaget 
foruden Penge, da jeg begge Gange heller ikke har bedet om Penge. 

d. iste Maj 1818 modtaget 2CX)Sp. 

d. 15de Juni 1819 dito 300 — 

d. 31te October 1820 dito 3CX) ^ 

December 18 19 Professor Lund modtaget . . 100 — 

Ligeledes Professor Lund modtaget 97 — 

Disse = 997 Sp. 
har jeg modtaget af mit første Stipendium. Efter hvad jeg forinaar 
at indse, kan jeg ikke skjønne anderledes, end at jeg har til Gode 
endnu 200 Sp. I Tillid til Deres Godhed og Overbærenhed fordrister 
jeg mig til at anføre de Penge, som jeg har modtaget, og jeg er 
ganske overbevist (om), at Deres Højvelbaarenhed forlanger denne 
Oprigtighed af mig, at jeg tilstaar, jeg ikke indser Regningens Rigtig- 
hed i Deres Brev af 31te October 1820. Jeg beder derfor paa det 
Allerbønligste at vise mig til Rette, hvor jeg kan have fejlet. 

Dersom jeg har til Gode af mit første Stipendium paa 3 Aar, 
beder jeg bønligen om at sende mig Resten. I modsat Tilfælde, 
(at) jeg ikke har det, vilde De da ikke have den Godhed at sende 
mig 200 Sp. af mit nye Stipendium paa 2 Aar. 

Her i Rom er Alting roligt og fredeligt undtagen Røverne, der 
blive saa 'dristige, at man ikke med Sikkerhed kan gaa udenfor Porten 
af Rom; men i Virkeligheden er det vist et Forvarsel om at østerrigske 

18 

Tropper nok snart besætte Engelsborg og de faste Punkter i den 
pavelige Stat. Borgerbevæbningen i Spanien varsler om en fore- 
staaende, alvorlig Kamp. I Grækenland var der at vinde Laurbær 
for velmente, alvorlige Stridskræfter; men stakkels Grækenland bliver 
vel slagtet som Lam paa egen Arne. I Italien er Ilden dæmpet 
med vaade Grene og Kulsvieren lagt paa Bleg. 

Thorvaldsen hilser paa det Venskabeligste, ligeledes Brøndsted; 
han er meget ivrig beskjæftiget med sit nye Værk over Grækenland. 

Tilgiv og undskyld Deres tro hengivne 

H. E. Freund. 
Hans Højvelbaarenhed 

Hr. Etatsraad Collin, 

Ridder af Danebrog. 



3. 
Til ColHn. 

Rom, den 23de Novbr. 1822. 

Deres Velbyrdighed! 

Jeg har modtaget Deres Brev- af 28de Juni (og) tillige indlagt 
Vexel paa 400 Sp.; ogsaa har jeg erholdt den Vexel, som laa i 
Thorvaldsens Brev, og Koop sin Vexel. I disse Dage har jeg 
ligeledes modtaget 2den og 3die Del af den ældre Edda, som De 
atter har været saa god at sende mig. Paa det Bønligste beder jeg 
modtage min ivrige Stræben for at fremkalde Nordens Guder som 
Tak for Deres Godhed, som De saa vedvarende vedbliver at vise mig. 

For at komme midt i den nordiske Mythologis Verden og i faa 
Øjeblikke at kunne overse hele dens Brede og Fylde i Forestillingen, 
har jeg paataget mig et svært Stykke Arbejde; hvorvidt det vil 
lykkes mig, vil Tiden vise. Planen er en Frise, hvori Handlinger 
og Situationer af alle Nordens Guder, Alfer, Vaner, Dverge, Trold- 
kvinder, Muspelsønner, .Hel og Mennesker gribe i hinanden som 
Leddene i en Kjæde uden Ende. Det ser lidt voveligt ud, sligt 
Foretagende, men jeg skjønner kun denne Maade for den eneste og 
rigtigste at angribe Tingene paa. Thi ved at sætte den ené Karakter 
ved den anden, den ene Masse imod den anden Masse, faar hver 

den Betydning og den Magt, som tilkommer den i det store Hele. 
Frisens Højde forholder sig til Længden som 1:150 eller dersom 
man antager Thorvaldsens Frise som i, vil Forholdet blive som 
1:4 eller noget mere, som 1:4^2. 

Jeg arbejder dagligen med den største Flid og Anstrængelse, 
og lader ikke Arbejdet hvile, førend det er endt, hvorledes det end 
bliver. Hidindtil arbejder jeg i al Stilhed og uden at modellere, 
kun paa Papiret. For at komme frem med dette Foretagende påa 
den bedste og mest hensigtsmæssige Maade var det godt, dersom 
man kunde give mig et Lokale, hvor samme Frise kunde anbringes 
derhjemme, og dernæst under Arbejdet nogle Penge. I modsat 
Tilfælde vil jeg, saa snart jeg er kommen til Kundskab om, (at 
det ikke sker), vil jeg lægge Haand paa Værket efter egne Evner 
og Kræfter, og i en Størrelse, som svarer til samme, uden at tænke 
paa Anvendelsen. 

Efterat jeg havde endt og afsendt Tegningerne af Nordens Guder 
til Kjøbenhavn i Foraaret, har jeg modelleret et Basrelief af 2 Figurer, 
som nu blive udført i Marmor for Enken efter Etatsraad Scavenius, 
til hendes Mands Grav. Dernæst har jeg udført tvende Byster i Marmor 
for Hans Højhed Prinds Christian, hans egen og Prindsessens. Disse 
Byster, saa og tvende Byster (til) og et andet Gravminde over Estrups 
Fader, Alt i Marmor, sender jeg til næste Foraar til Kjøbenhavn. 

For nærværende Tid arbejder jeg paa en af Evangelisterne til 
Slotskirken i den sande Størrelse, og vedbliver hele Vinteren at 
fortsætte (med) samme; dog afsender jeg ingen enkelt af disse til 
Kjøbenhavn, førend alle fire ere endte, som jeg haaber at naa til 
om en i*/2 Aar, dersom jeg kan tage og ofre (af) den Tid, som jeg 
har tiltænkt Frisen af Nordens Guder. 

Jeg har altid anset det for det Allernødvendigste at udføre her 
i Rom Evangelisterne og de Figurer til Slotstrappen o. s. v. , som 
jeg har erholdt i Stedet for Apostlene til Fruekirke, at udføre dem 
med al mulig Flid og Anstrængelse, dels for at faa (Svar paa) min 
Bøn (om), hvorvidt disse Figurer ville lykkes for mig, dels for 
ikke at komme hjem med tomme Hænder, og tillige kunne slutte 
mig af disse Figurers Modtagelse derhjemme til min tilkommende 
Skæbne. 

Gjærne ønskede jeg, at man vilde forunde mig saa megen 
Tid (til) at udføre disse Arbejder (i), for at godtgjøre, at jeg dog 
virkelig er Konstner; og hvad jeg saaledes bliver, det bliver jeg for 
Danmark. 

i8» 

Der gives mig Haab om at komme her en anden Gang; o Gud! 
naar man ej vil benytte dette for (min) Billedhuggerkonst saa vigtige 
Øjeblik og forhjælpe og opmuntre mig til at fortsætte og udføre de 
Arbejder,, som man har overdraget mig at udføre her, hvad vil saa 
ske, naar jeg først er kommen inden for Kjøbenhavns Volde. 

At jeg er kommen her til Italien, under de Omstændigheder og 
Forhold og (med) den Lejlighed til at uddanne mig, er mere 
eller mindre Deres Værk; men vil De, at Deres Hænders Gjerning 
ej skal være frugtesløs for Konsten og for Danmark, saa oppebi , 
endeligen den første Høst. Der kommer jo, om Gud vil, flere 
Sommere. Undskyld — og vær forsikret om, at jeg er beredt (til) 
at følge, naar De har andre og bedre Hensigter med mig, end jeg 
er for svag eller for Qærn til at indse. 

Thorvaldsen hilser venligst, han har modtaget Deres sidste Brev 
af 1 2te October d. A. Han er villig til at udføre Holbergs Byste 
efter Deres Ide og uden al Interesse, dog syntes han, at det vilde 
være bedre at placere Bysten i Forsalen end at anbringe den paa 
Forsiden. 

Han har erfaret, at Bysterne af den kongelige Familie og Bas- 
reliefferne ere undervejs hertil, hvilket glæder ham meget. 

Jeg har flere Gange søgt Lejlighed til at formaa Thorvaldsen 
til at udføre en eller anden Ting af den nordiske Mythologi. I 
Førstningen ytrede han, at han vilde udføre en Thor; men senere 
har han altid undskyldt sig med sine mange Arbejder. 

I disse Dage har Thorvaldsen endt en kolossal Model af Kopernikus^ 
som bliver støbt i Bronce for Polen og kommer til Warschau. Nu 
arbejder han paa en Hest som Studie til den kolossale Rytterstatue 
af Poniatowski. Ligeledes arbejder han og paa Forlængelsen af 
Alexanderfrisen, som kommer til Kjøbenhavn. Han har ladet 
kopiere Frisen i halv Størrelse og selv retoucheret den, og gjort 
Forandringer hist og her, som han har i Sinde at anvende i den 
store Frise til Kjøbenhavn, saa at denne ikke alene bliver længere 
men endog anderledes end den første, som er (udført) for Sommariva 
i Mailand. 

Figurerne til Frontespicen af Fruekirke ere saa godt som alle 
i Arbejde i den sande Størrelse efter Skitserne af Thorvaldsen og 
udførte af 8 af hans Elever under hans Vejledning og Tilsyn. 

Paa at brænde Figurer og Basrelieffer i Ler har Thorvaldsen 
endnu ikke begyndt; jeg længes meget efter at komme til Kundskab 
om, hvorvidt det vil lykkes med store Figurer; i Smaat har det 



ingen Vanskelighed. Thorvaldsen har faaet indrettet et nyt Værksted 
til dem, han før alt var i Besiddelse af, som er saa stort som alle 
hans forrige tilsammen tagne. 

Brøndsted hilser mange Gange. Han arbejder paa sit Værk, 
og agter at rejse til Paris for at fremme sammes Udgivelse. 

Koop har i Sommer malet Adskilligt, blandt Andet som udført 
Skitse: Thor, der har dræbt Jætterne ; det hvorpaa han vandt Præmien. 
Han har stor Lyst til at udføre samme Skitse i stort Maal, dersom 
den kunde anvendes til Slottet. Han angiver en Størrelse af ii og 
13 Fod, som den mest ønskelige for ham. Han er meget flittig, 
men Penge mangler han til at være flittig paa den mest hensigts- 
mæssige Maade som Konstner. 

For nærværende Tid opholder sig her som danske Rejsende 
Dr. Krarup og Dr. Holm, som blive her Vinteren over. 

At Canova er død har vel alt rygtedes til Kjøbenhavn; i hans 
Værksted er kun liden Virksomhed mere. De ufuldførte Arbejder 
blive endte, saa godt som de af ham dannede Elever formaa det, 
og i Øvrigt ender vel hans Skole og hans Stil med ham. Hans 
Værker ere udstrøede over hele den kultiverede Verden; hans Navns 
Storhed kjende endnu Flere. Hans Opmuntring for Konsten er ikke 
ubekjendt, men næppe løser Konstens sande Muse sine Haar og 
sørger ved hans Grav; dog ogsaa uden den mangler hans Ume 
ingen Taarer — og Tiden vilde ham saa, derfor var han saaledes 
som han var. 

1 største Højagtelse og Hengivenhed henlever 

Deres ærbødigste 

H. E. Freund. 



4. 
Til Collin. 

Rom, den 7de Febr. 1824. 

Deres 'Velbaarenhed ! 

Trende Breve har jeg modtagen af Deres Haand saa rig paa 
Godhed og Velvilje imod mig; men hvorledes skal jeg betale, og 
dog er Betalingen efter yderste Formue. Thorvaldsen har modtagen 
Deres Brev, hvori der var Tegningen til Holbergs Byste; han hilser 

venligst og beder, dersom det hvorefter Tegningen er gjort, er en 
Afstøbning af en Medalje, eller noget Lignende, der let lod sig 
transportere, at De dog vilde sende ham det for om muligen at 
erholde den mest mulige Lighed. Han finder Tegningen meget god; 
men det Andet er jo dog bedre. Han lover at fremme Arbejdet 
paa det mest Muligste.*) 

Denne Byste af Gehejmeraad Hjelmstjerne, som Prof. Clemens 
taler om, er færdig for længe siden og staar indpakket siden i Fjor; 
tillige mange Kasser til Akademiet, som Brøndsted besørgede. 



Kronprindsen af Bayern har fattet den Ide, som han lader ud- 
føre, at bygge et Valhalla, som skal optage og overlevere Evigheden 
alle uden Undtagelse, Østerrigere eller Preussere, etc, som de mest 
udmærkede tydske Mænd, der har levet og leve. Til Forsiring i 
dette Valhalla er en Frise i Arbejde, der forestiller det tydske Folks 
Indvandring fra Kaukasus til Tydskland. Til dette Valhalla udfører 
jeg for Kronprindsen en kolossal Byste i Marmor af Stolberg. Gid ! 
jeg i Stedet for at udføre denne Byste kunde udføre min store Frise 
af Nordens Mythologi i Marmor til et Valhalla for Danmark og turde 
saa vælge, hvilken udmærket levende Dansk jeg vilde; sandeligen, 
mit Valg er gjort for længe siden, og Odin vilde vist billige mit Valg. 
Har jeg hidindtil ikke været heldig nok for med Sikkerhed at arbejde 
Noget af Valhalla selv, saa udfører jeg dog nu en Byste til Valhalla, 
den sletteste bliver den ikke, og jeg er vant til at være tilfreds med 
Lidet. Mange Bække danne en Flod. 

Mine første Forsøgsarbejder af den nordiske Mythologi have vakt 
megen Opmærksomhed her hos Konstnerne, og ideligen vil man se, 
hvad jeg senere arbejder; især han, der udfører Frisen til Valhalla 
for Kronprindsen af Bayern, dog mit er endnu under Laas og Lukke 
hidindtil. Jeg har ikke i Sinde, at disse svage Forsøg skal komme 
nogen anden Nation først til Del førend Dem og Danmark. Thi 
med disse Arbejder vil jeg betale min Gjæld til Danmark eller evig 
blive i dets Gjæld. Lad saa Tiden dømme imellem mig og dem, 
der i Stedet for at hjælpe en Stakkels Djævel, hjælper ham endnu 
dybere ned i Snavset; sandelig, skal der faldes i d*en gravede Grøft, 
bliver det ikke mig. 



•) Holbergs Byste blev dog først udført i 1839 efter et Portrait, der fandtes i Sorø. 

Dersom man oprigtigen vil min Hjemkomst og Ansættelse ved 
Akademiet, saa synes mig man skulde ikke forlange mere af mig 
end muligt er for mig at yde, og af Uvisheder og Løfter har jeg 
haft nok; jeg tør ikke tage imod flere. 

Hvad Skæbne venter disse 3 store Figurer, som jeg har modelleret, 
kan jeg vente Transporten 'betalt, kan jeg vente selv en billig Betaling 
og ligeledes en fast Bestilling og Betaling for de andre, som jeg 
i det Mindste tror at være bestilte som Erstatning for Apostlene. 
Kan jeg vente at kunne fortsætte dem og Penge til at modellere 
dem. Kan jeg vente at turde anvende Figurer af den nordiske 
Mythologi til Slotstrappen etc, og ligeledes Hjælp og Understøttelse 
til et saa farligt Foretagende. Kan jeg vente, at man, dersom 
Tegningen af Frisen antages, i det Mindste vil anvende til Udførelsen, 
hvad 2 Aars Tid for mig at leve og Forming af samme beløber sig 
til, og Lov til at udføre det Hele under Laas og Lukke. Af Figurerne 
kan jeg modellere 2, højst 3 om Aaret. Hvad Thorvaldsen betaler 
til sine Elever for enhver af Apostlene er 100 Sp. og Formingen 
50 Sp. uden Materiale. Studie og eget Arbejde, som Skitsen, og 
Tiden, der mangen Gang ikke er mindre end en hel Maaned; og 
enhver er [i det Hele] fra to til 8 ja 10 Maaneder i Arbejde. 

Er det ikke tilladt for mig at pege paa slige Forlangender og 
slige for Konsten absolute Betingelser, uden at have bevist ved 
Arbejder, at jeg er kvalificeret til denne Lykke. — For at bøde paa 
Mangel af Beviser vil jeg, dersom de ville modtage dem, sende dem 
Prindsens og Prindsessens Byster og Ingemanns for min Regning, 
tillige Tegningen af de øvrige Arbejder, som ikke ere bestemte for 
Danmark. Tillige Tegningen af den nordiske Frise. Finder man 
mig saa udygtig eller en Anden bedre, saa lader man mig blive, 
hvor jeg er, og jeg vil være Dreng til Tiden gjør mig til Mester. 

Derimod, vil man og især De, min Beskytter og Hjælper, vil man 
lade mig blive her for det Første uden Skade for mig dér hjemme, 
at jeg kan benytte den herlige Tid til at uddanne mig mere og mere, 
saa lover jeg dem helligen herved, at mine bedste Kræfter skal vorde 
Danmark til Del, ikke for øjeblikket men (for) hele Livet. Til Bevis 
herpaa, dersom de ville indgaa paa det, staar Modellen af Merkur 
og St. Lukas til deres Raadighed, og naar Slottet betaler Fragten, 
saa er de hjemme. Ligeledes naar jeg opbyder Alt, kan jeg modellere 
Frisen i den sande Størrelse; dersom altsaa Tegningen antages, saa 
kan Danmark have Frisen for Fragten; og gid jeg saa fik flere 
Kræfter, saa vilde jeg ligeledes paa samme Kondition fortsætte de 

øvrige Arbejder, at jeg dog kunde komme hjem, naar den rette Tid 
for mig er at komme hjem paa, uden Skade for mit Studium som 
Billedhugger. Og endelig, skal jeg komme hjem efter Hansens og 
Prindsens Ide uden Fordring, men ventende Alt af deres Naade, saa 
ser det galt ud med mig, dersom jeg skal dømme efter Foregaaende. 
Jeg har hidindtil lidt Kulde, Sved og Møje og (er) gaaet mangen en. 
sur Omvej for Konstens Skyld. 

Dog med Dem har jeg ikke i Sinde at gjøre slig en Afregning. 
Er det Deres faste Mening, at jeg uden mindste Sikkerhed, uden 
Arbejde, uden Penge, skal komme og vente Alt af det, man vil gjøre^ 
naar jeg er hjemme, saa kaster jeg Roret og vil ikke være Styrmand 
mere for mig og min Konst og uden Ansvar for samme. Tillad 
mig, førend jeg slipper Tømmerne og vender lige hjem, at udføre de 
bestilte Arbejder i Marmor, som jeg er forpligtet for ved Penge. 
Derefter skal jeg adlyde Dem som. en Søn sin Fader. . . . Thi 
jeg vil ikke, at man skal med Rette sige om Dem, der hjalp mig 
frem, at nu betaler jeg Dem og Danmark, som de Fleste pleje, 
med Utak. Imidlertid at dette Brev søger Dem og lægger min 
Skæbne i Deres Haand, vil jeg gaa til mine Arbejder i Marmor. 
Maaske ere de de eneste og sidste, jeg har udført her, maaske for 
hele Livet. — 

Jeg beder tusinde Gange om Forladelse for Alt, som Brevet 
mangler og har for meget. 

Med største Ærbødighed 

Deres oprigtige Tjener 

H. E. Freund. 



5. 
Fra Collin. 



Til 
den Kongelige Slotsbygnings Kommission! 

Fra Billedhugger Freund i Rom har jeg med forrige Post mod- 
taget en Skrivelse af 7de Februar dette Aar, som blandt mere 
indeholder Svar paa den ærede Kommissions, ham, ved mig, gjorte 
Tilbud angaaende hans Forslag om at forfærdige et Basrelief af den 

nordiske Mythologi til en Frise i et af Gemakkerne paa Christiansborg. 
Hans første Ide til denne Frise har han niaattet frafalde, fordi den 
forudsatte et Lokale 5 Gange større i Omfang end det ham opgivne; 
han har derimod taget fat paa en anden Ide, efter hvilken det angivne 
Rum passende kan udfyldes; dagligen har han været sysselsat dermed 
og er saavidt avanceret, at en Komposition til hans eget Brug er 
færdig; at sende en Tegning deraf. vil han højst ugjærne, forinden 
han har modelleret om ikke det Hele, saa dog adskillige Partier. 
Naar denne Tegning skal komme, kan han ikke med Sikkerhed 
bestemme, da han, for at kunne leve, har maattet paatage sig 
adskillige Arbejder, de fleste i Marmor, og disse er han pligtig først 
at fuldføre; et af disse er for Kronprindsen af Bayern, et andet for 
Grev Sommariva, et tredie for en bayersk Grev Schonborn og et fjerde 
for Kammerjunker Scavenius, dennes Faders Gravminde. 

Af de hos Freund til Vor Frue Kirke bestilte Apostle, var den 
første færdig, da denne Bestilling fratoges ham og overdroges 
Thorvaldsen. For denne Thaddæus har han intet erholdt, ligesaalidt 
som for den nu færdige Lukas af de hos ham til Slotskirken siden 
bestilte 4 Evangelister. At han højligen har savnet, at han intet har 
faaet for disse to Arbejder, og at det dybt smerter ham, at han 
derved tror sig glemt og tilsidesat, véd jeg med Vished, men hans 
højst sjældne Tilbageholdenhed er for en stor Del Skyld deri, thi 
det stod jo til ham, den trængende Freund, at forlange Forskud, 
ligesaavel som hans Lærer, den rige Thorvaldsen. Jeg nævner dette 
blot i den faste Overbevisning, at den kongelige Kommission ikke 
vil lade Konstneren savne sin fortjente Løn. Hvor stor denne skal 
være, ligger uden for min Dømmekreds at opgive; kun dette kan 
jeg historisk anføre, at Thorvaldsen giver sine Skolarer for Modellering 
af hver af Apostlene joo Specier og for Forming 50 Specier, og 
herved er Hovedsagen, Opfindelsen og Fuldendelsen, ikke kommen 
i Betragtning, ei at tale om Godtgjørelse for Material til saa kolossale 
Figurers Modelleren, etc. 

Da der for Øjeblikket aabner sig Udsigter for Freund til An- 
sættelse i Fædrelandet, saa ef det hans Ønske, at de af hans Arbejder, 
som skulle til Danmark, maa komme dér førend han selv, for at 
de Mænd, i hvis Hænder hans Skæbne hviler og som ikke fra Rom 
kjende hans Dont, kunne overbevise sig om hans Modellers Uværd 
til Forfremmelse. Paa hans Vegne maa jeg derfor bede om, at det 
snarest muligt overdrages ham, at besørge sine to Arbejder hjemsendte. 
Vel er Thaddæus ikke bestemt for Slottet, men dets indsigtsfulde 

Og virksomme Bygmester vil vel vide at skaffe denne Apostel dér 

en passende Plads. — Hvad der saavidt jeg véd især interesserer 

den kongelige Kommission at faa Kundskab om i denne Sag, Frisen 

nemlig, da er det, som jeg allerede har bemærket, af hans Svar klart, 

at det er hans Hovedbeskæftigelse, men at Tegningernes Indsendelse 

for største Delen beror paa, forhvorvidt han sættes i Stand til at 

kunne unddrage andre Arbejder, som han maa subsistere ved, den 

dertil fornødne Tid. 

Hvad Prisen angaar, da vil Kommissionen vist aldrig faa Lejlighed 

til at klage over ham, thi af hans egne Udladelser, hvorpaa jeg, 

som kjender hans retskafne Karakter, kan lide, véd jeg, at han elsker 

sin Konst saa højt, at han villigen modellerer den hele Frise i den 

sande Størrelse og afleverer den tilligemed Evangelisten Lukas fix 

og færdig, naar det maatte tillades ham at blive nogle Aar; endnu i 

Italien, uden at tabe de nærværende Udsigter til Ansættelse, saa at 

Kommissionen kunde have hele Arbejdet for den blotte Udgift af 

Fragten, Tilbud, som jeg forresten meget vel indser, at Kommissionen 

ikke kan indlade sig paa. 

Collin. 

Kjøbenhavn, den 17de Martii 1824. 



Fra Slotsbygnings-Kommissioneii. 

Til 
Herr Etatsraad og Finants Deputeret Collin. 

I behagelig Skrivelse af 17de Marts d. A. har Hr. Etatsraaden 
underrettet Kommissionen om, at Billedhugger Freund i Rom har 
maattet frafalde sin første Ide til et Basrelief, forestillende den nordiske 
Mythologi, da denne forudsatte et Lokale 5 Gange større end det 
ham opgivne paa Christiansborg Slot, og at han er sysselsat med en 
anden Plan, om hvilken man nærmere kan vente Underretning, naar 
han har modelleret, om ikke det hele Arbejde, saa dog adskillige 
Partier. Derfor har Hr. Etatsraaden ytret det Ønske, at Freund 
maatte tilstaas nogen Understøttelse under sit Ophold i Rom eller* 
gives Tilladelse endnu at forblive dér nogle Aar, uden at tabe sine 
nærværende Udsigter til Ansættelse ved Konstakademiet i Kjøbenhavn, 

samt at den af ham forfærdigede Figur, Apostlen Thaddæus, der i 
sin Tid var bestemt for Frue Kirke, maatte tilligemed en anden 
udført Figur, nemlig Evangelisten Lukas, besørges hjemsendt og 
anbringes i Slottet I denne Anledning undlader Kommissionen ikke 
at tilmelde Hr. Etatsraaden, at man aldeles ikke skjønner at kunne 
anbringe Apostelfiguren i Slottet, da den paa ethvert Sted er upassende; 
men derimod har man intet imod, at den anden Figur tilstilles 
Kommissionen ved første passende Lejlighed, tilligemed en Opgave 
paa hvad den skal koste, da man derefter skal indgaa med aller- 
underdanigst Forestilling naar og hvorvidt Summen kan ventes udbetalt ; 
thi da man hverken har set Tegning eller Model til forommeldte 
Figur, kan man ej heller bedømme dens Værd. — Forøvrigt staar 
det ikke til Kommissionen at tillade Konstneren et forlænget Ophold 
i Rom, og da hans Ansættelse ved Akademiet her sandsynlig vil 
udkræve hans Tilbagekomst om kort Tid, finder man, at de øvrige 
ham til Forfærdigelse overdragne Gipsarbejder bør udføres i Kjøben- 
havn, hvor de med Hensyn til de af Hr. Etatsraaden opgivne Priser 
for Modellering og Forming i Rom formentlig vil blive at erholde 
langt billigere, foruden at Transportomkostningerne aldeles bespares. 

Slotsbygningskommissionen, den 4de Juni 1824. 



7. 

Fra Prinds Christian. 

K>bhvn d. 26 Febr. 1825. 

Min kjære Freund! Jeg har paalagt min Kabinets-Sekretair Adler 
at meddele Dem nøjeste Besked om de Konstværker, som først og 
fremmest ønskes hjemsendte med Briggen, og maa jeg beklage, at 
den indskrænkede Plads ombord i samme ikkun tillader at hjemsende 
de vigtigste Marmorarbejder, medens de fleste Afstøbninger maa staa 
tilbage; kun enkelte benævnte og nogle af de mindre Statuer nytter 
det at sende til Livorno i detHaab, at de vil kunne indtages i Skibet; 
hvad der ej faas Rum til, maa henstaa dér til ad Aare. Af Deres 
Arbejder, min kjære Freund, har jeg, ihvorvel jeg gjærne havde 
nævnet flere, kun nævnet Marmorbysterne af Ingeniann og Jensen 
og Afstøbningen af Evangelisten Lukas med Hensyn til, at De vil 
have Lejlighed til at udarbejde de tre andre Evangelisters Statuer 

herhjemme, og derfor har jeg ogsaa nævnet denne Afstøbning næst 
efter Thorvaldsens Kristus. Det har været mig kjært af Deres Skrivelse 
til mig at erfare gjentaget Deres gode Forsæt efter at have fuldendt 
de hos Dem i Marmor bestilte Arbejder at ville vende tilbage til 
Fædrelandet i det Haab dér at finde Beskæftigelse og Fortjeneste 
som Konstner. De vil selv letteligen skjønne, at denne billige Fordring 
ej vil skuffes. De bliver jo for Tiden den eneste Billedhugger, vi 
besidde, og De er jo i Stand til at fyldestgjøre de Bestillinger, som 
Slottets og Kirkernes Dekoration kan foranledige. Hvad der har 
været bestilt hos Dem vil, som billigt er, erstattes Dem ved andet 
Arbejde; allerede har De Bestillinger for Slotskommissionen, og De 
kan vente flere, naar disse ere efterkomne. Vaaning og Atelier i 
Materialgaarden er reserveret for Dem, naar De vender tilbage; 
Medlem og siden Professor ved Akademiet kan De vente at vorde — 
hvilke Udsigter for en tilbagevendende Konstner kan være bedre! 
Derfor tøv ej hellere længer end fornødent er med at tiltræde 
Tilbagerejsen. 

Slotskommissionen har jeg tilskrevet for at anmode denne om 
at forunde Dem en Sum a conto paa Deres Arbejder, med hvilken 
Sum De vilde kunne bestride Rejse-Omkostningerne, men endnu idag 
kan jeg ikke give Dem noget bestemt Svar, da Sagen ikke har været 
foretaget i Kommissionen, dog tvivler jeg ikke om, at der jo vil 
blive taget Hensyn herpaa. 

Følger De ikke selv med til Livorno ? eller sender De en betroet 
Mand med Transporten? Det Første var det Ønskeligste. De kan 
vente Briggen dér i medio April. 

Jeg har erindret Etatsraad Thorvaldsen om at modellere min 
Gemalindes Portraitstatue; jeg vilde ønske, at det skete inden Deres 
Afrejse fra Rom, at De kunde medbringe mig Tegning af samme. 

200 Scudi blive anviste Etatsraad Torvaidsen for Jensen, saa at 
dennes Kopi, Madonna di Fuligno, kan affølge til mig. Ved Hopf- 
gartens Regning finder jeg at bemærke den særdeles høje Pris for 
Jason og Mars, som jeg ej véd er accorderet med Brøndsted, og 
Piedestalen til Gratierne, som jeg ej erindrer at skulle være af Bronce. 
De ville oplyse dette nærmere og sørge for, at Figurerne, Piedestalerne 
og alt Tilbehør medfølger højst forsigtigen indpakket*). . . . 



*) Prindsen havde overdraget Freund at lade modellere en Række mindre Kopier efter 
Thorvaldsens berømteste Arbejder, for at de derefter kunde udføres i forgyldt Bronce 
hos den bekjendte Hopfgarten til et Bordservice. 

Jeg er forvisset om, at De, naar De forlader Rom, vil sørge 
saavidt mulig for, at Bissen ikke skal savne det Samfund med 
Konstnere, som De nu kan indlede ham i. Jeg haaber, at han i 
Thorvaldsens Atelier øver sig i at behandle Marmoret. 

Jeg gjentager, hvor væsentligt det vilde være, at De fulgte selv 
med Transporten til Livorno for at gaa Capt. Claumann til Haande 
ved Indskibningen og sørge for Sagernes Sikkerhed, medens de 
indskibes. Indpakningen selv maa jeg overlade til Dem og Thor- 
valdsen at bestemme. Marmorsager kunne uden Tvivl vel indpakkede 
finde Plads paa Dækket, men Gipsafstøbninger, som slet ikke taale 
Fugtighed, maa endelig under Pækket. 

Jeg beder Dem at hilse mine*L^dsmænd i Rom og ønsker Dem 

at leve vel. " 

Tjenstvilligst 

Christian Frederik. 



Votum om Ragnaroksfrisen. 

Ligesom det maa være kjært for enhver Dansk, der har Sands 
for Nationalære, at Kongeborgen prydes med danske Konstværker, 
maa det glæde ham dobbelt, naar disse, idet de tilfredsstille Konstens 
højere Fordringer, tillige ere knyttede til hvad der er Folket ejen- 
dommeligt. Men fra dette Synspunkt fortjene de fra Hr. Freund 
hjemsendte Tegninger til en sammenhængende Række af Basreliefs, 
hvortil Æmnet er hentet af nordisk Mythologi, den højeste Opmærk- 
somhed. Er det lykket Konstneren, at opfatte hine gamle Myther 
fra deres plastiske Side, at give den oldnordiske Aands Fostre An- 
skuelighed, og saaledes at forene Skjønhed med Nyhed og Origi- 
nalitet, i et Værk af et saadan Omfang, som en fortløbende Frise i 
et af Slottets store Gemakker maatte have, er det ikke at omtvivle, at 
næppe noget andet Konstværk mere vilde bidrage til at udmærke 
Danmarks nye Kongeborg. Til de andre Konstværker ville fremmede 
Konstmuseer og Kongeborge kunne fremvise Sidestykker; Freunds 
Værk vil være det Eneste i sin Art. Hvorvidt nu Konstnerens Værk 
er lykket, vil udentvivl bero paa, hvor heldigen Grundideen er 

opfattet, hvor rigtigen, skjønt og karakteristisk den er udført. Det 
var vanskeligt at finde et Emne, der kunde give Lejlighed til at 
fremstille de vigtigste af Nordens mythiske Gestalter i en saa lang 
og sammenhængende Række af Basrelieffer. Konstneren har med 
stor Skjønsomhed valgt det Moment, da Ragnarok nærmer sig, 
eller da, efter Alfaders Vilje, Guder og Mennesker skulle forgaa, 
og' en ny Tingenes Orden begynde. I 4 Afdelinger er dette 
saaledes fremstilt: 

1. Man ser Alfader siddende, omringet af Klodernes Genier, 
vist nok et kristeligt Billede, men Ideen om Alfader maa og være 
den samme overalt. De bevingede Dyregestalter foran ham tilkjende- 
give hans Ubegribelighed. Derpaa komme Flammeaanderne Muspels 
Sønner, som paa deres bevingede Skib bringe Ild til at opbrænde 
Jorden. Den som styrer dem er Surtur, det dunkle Urvæsen, eller 
Alfader betragtet fra en anden Side, hvilken karakteriseres ved 
Sløret over hans Aasyn og de fantastiske Dyr foran hans Vogn. 

2. Imedens dette sker bevæges Afgrundens Kræfter; Svart- 
alfeme, der bo i Bjærgenes Indre, faa travlt, de tunge Jætter, hvilke 
betegne de formløse, kaotiske Kræfter, begynde at bevæge sig, ende! 
af disse leder den træske Loke hen at begynde Forstyrrelsen. 
Allerede er i Luften Alt i Oprør, Vanerne eller Luftens 
Aander fare hærgende frem over Jorden, Regnen skyller ned og 
Stormene hvine. 

3. Hejmdal, Vogteren paa Gudernes Bro, blæser i Gjallarhomet; 
thi allerede begynder den gamle Slange, der hidtil laa skjult i Oceanet, 
at skyde Ryg og løfte sit Svælg. Hejmdals ni Mødre, Jordens Kræfter, 
udtrykke deres Angst. Mod Midgaards Ormen træder Thor med 
opløftet Hammer. Bag ved ham holder hans Vogn. Fenrisulven 
har endnu ikke brudt sin Lænke, men er beredt dertil, nærmest 
ved denne staar Tyr, bag ved ham kommer Odin og nogle af 
Aserne. 

4. Odins Møer, Valkyrierne, der styre Kampens Udfald, fare 
frem paa deres Heste. Efter dem komme Ejnherjerne, som drage 
fra Valhals spydtækkede Sal, tilligemed flere af Aserne. Nogle af 
Gudinderne ses at sidde sørgende med deres Terner, tilsidst de 
trende Norner, som raade for Alt. 

Enhver Kjender af den nordiske Mythologi maa finde, at 
Eddaernes Fremstillinger her rigtigen og med Sindrighed ere op- 
fattede. Hvad der fra den mythologiske Side kunde være at udsætte, 
som at Figuren Gestur ikke hører til Jætterne, og overhovedet kunde 

ønskes borte tilligemed Hels Hane og dens Postament; at Stærkodder 
ikke kan være forskjellig fra Ejnherjeme, og at den oldtydske Dyre- 
hud ikke passer til ham; at Odin hellere maatte holde et Spyd i 
Haanden end det krumme Sværd. Man kunde maaske og sige, at 
Odin ikke fremtræder med den Værdighed, hvilken kunde ventes af 
Begrebet af ham som Sejrfader; han burde vel ikke svinge sit Sværd, 
men træde frem i rolig Majestæt. 

Man har sagt, at den plastiske Konst ikke formaaede at give de 
nordiske Guder Individualitet, og vistnok maa den skjønne og den 
forædlede Menneskehed være tilfælles for Fremstillingen saavel af 
Sydens som Nordens Guder. Men ligesom Loke, Hejmdal, Surtur, 
Thor, Odin og Valkyrierne her fremtræde karakteristiske ved dem 
selv, saaledes blive og de fleste Øvrige kjendelige ved den For- 
bindelse, hvori de vise sig. Flere af disse Grupper ere tillige ud- 
mærket skjønne, som de ridende Valkyrier og Hejmdals Mødre. 

Jætterne kunne efter deres Væsen ligesaa lidt som Cykloper eller 

Giganter frembyde indtagende Former. Maaske kan man indvende, 

at Konstneren har indrømmet Jætteverdenens Fremstilling lidt for 

megen Plads; Noget deraf kunde nok gjæme, uden at skade Tydelig- 

. heden af det Øvrige, udelukkes. 

Tegningens Rigtighed og dens Lethed maa Konstnerne bedømme. 

Kjobenhavn d. i September 1826. 

P. E. Muller. 



Ved at betragte Billedhugger Hr. Freunds i Rom affattede og 
derfra hidsendte Udkast til Ragnarockur eller Guders og Jætters 
sidste Strid, efter den nordiske Mythologi, som en Frise i 4 Af- 
delinger, har jeg ikke kunnet Andet end beundre den Opfindelses- 
evne, Aand og Tænksomhed, som dette Arbejde hjemler sin Op- 
havsmand, ligesom det ogsaa vidner om hans dybe og vedholdende 
Studium af den oldnordiske Gudelære, efter dens ægte Kilder og de 
bedste hidtil udkomne Kommentarer, jævnførte med Oehlenschlægers 
hertil hørende aandrige Digterværker. At Geni, Lyst og Flid saa- 
ledes have fremavlet hin store Komposition, derom holder jeg mig 
overbevist, og jeg for min Del anser den, fra den mythologiske 
Fremstillings Side, for at være fuldkommen værdig til Mesterens 

Udførelse som varigt Konstværk, endog skikket til at pryde Skjold- 
ungernes nye Kongeborg og dér at minde om den fjærne mythiske 
Oldtid, der allerede samlede Dannerfolket om dets endnu blomstrende 
Kongestarame, som da udledtes fra selve Guderne — samt tillige 
om vore Forfædres filosofiske Verdensbetragtning, der erindrede om 
alle jordiske Væseners Forgængelighed og en tilkommende salig 
Evighed, som sand Dyds og Storheds Belønning. Denne min For- 
mening vilde jeg ikke undlade, efter Vedkommendes Forlangende, 
saaledes skriftlig at tilkjendegive. 



Kjøbenhavn den 31 August 1826. 



Finn Magnussen. 



9 
Erklæring fra Akademiet om RagnaroksfHsen. 

Det kgl. Akademi for de skjønne Konster skulde herved til 
tjenstligst Svar paa Slotsbygnings-Kommissionens Skrivelse af i iteSept. 
d. A. ikke undlade at meddele sin Betænkning i Henseende til 
Billedhugger Freunds Komposition til en Frise, hvortil Emnet er 
taget fra den nordiske Mythologi. 

Det Spørgsmaal, hvorvidt den nordiske Mythologi fortjener 
Konstneres Opmærksomhed og egner sig for Fremstillelse i Maleri 
og Plastik, maa især være Norden og dens Konstnere af Vigtighed. 
Men dette Spørgsmaal vil først til Fulde kunne besvares ved Konst- 
nerens mere eller mindre heldige Forsøg i at behandle Emner af 
denne Fabelverdens Cyklus. 

Det er derfor et rosværdigt Foretagende af en nordisk Konstner, 
ikke frygtende den ubanede Vej, at ofre saadanne Gjenstande Stu- 
dium og Konstfærdighed, og han synes i Henseende til et saadant 
Foretagende ligesaa berettiget til Overbærelse og Opmuntring, som 
han ved Behandlingen af andre Værker, til hvis Fuldendelse han 
har klassiske Forbilleder, med Rette er underkastet en stræng 
Bedømmelse. 

Saaledes betragtet maa nærværende Komposition imellem de 
hidindtil bekjendte Behandlinger af Nordens M>i:hologi vække 
ualmindelig Opmærksomhed, og Akademiet har derfor ikke uden 

særegen Deltagelse i dette Arbejdes Skæbne kunnet gjennemse og 
prøve dets Fortjeneste i det Hele som i dets enkelte mere eller mindre 
heldige Dele, og er det foranlediget til at tro, at den Konstner, 
som adskilt fra de Hjælpemidler, der i Henseende til den nordiske 
Mythologi ene ere at søge i Norden, saa nær har fuldendt en saa 
vanskelig Opgave, vil ved at udføre dette Arbejde i Danmark nærmere 
kunne opfylde Konstens og Videnskabens billige Fordringer. 

Imidlertid skulde Akademiet ikke undlade tjenstligst at meddele 
Kommissionen de vigtigste Bemærkninger, som det i Henseende til 
nærværende Arbejde har fundet sig foranlediget til at gjøre. 

I Henseende til den nye og med den nordiske Mythologis Aand 
overensstemmende Stil, som er en væsentlig Fordring af en saadan 
Fremstilling, da ere Konstnerens Bestræbelser i de fleste Dele 
umiskjendelige, og til Exempel herpaa nævnes Jætterne, Einherjerne, 
Loke, Rhymer, Stærkodder, Surtur og Nornerne. Imidlertid er det 
unægteligt, at Konstneren, nøjere fortrolig med den græske Konsts 
Værker, ikke overalt lige heldigen har undgaaet i sin Stræben efter 
det Skjønne at følge den græske Stil i den antike Konst, hvilket 
især viser sig i den ellers saa fortrinlige Afdeling Valkyrierne og i 
nogle Grupper af Hestene. 

I Henseende til Kompositionen, da har det valgte Emne stillet 
sig imod Konstneren med store Vanskeligheder, idet navnlig Rig- 
dommen af Gjenstande er saa stor og saa nødvendig og Basrelieffets 
Fordringer paa den anden Side saa indskrænkede. Imidlertid er 
Arbejdet i det Hele velordnet, og Enkelthederne indeholde mange 
Skjønheder, paa hvilket til Exempel anføres Gruppen af Gudinderne,. 
Nornerne, Figurerne Thor og Stærkodder som plastisk skjønne. 
Mindre heldig har han derimod bekjæmpet de Vanskeligheder, som 
møde ved Basrelieffets Indskrænkning i Fremstillingen af Genierne 
om Alfaders Throne og Svartalferne, saa meget mere som saa smaa 
Gjenstande vilde, naar Arbejdet anbragtes i nogen Højde, ikke blive 
synlige. Paa andre Steder, f. Ex. Gruppen om Fenrisulven og Vanerne, 
har han tilladt sig en Rigdora i de fremstillede Gjenstande, som er 
imod Basrelieffets Natur, og i førstnævnte Gruppe synes han at have 
fremstillet en Fredelighed, som staar aldeles i Modsætning til Øje- 
blikkets Fare. 

Hvad Akademiet i Øvrigt har bemærket i Henseende til enkelte 
mindre heldig tegnede Figurer og adskillige Attributers Rigtighed, 
synes ikke passeligen at kunne anføres, da man har Grund til at 
betragte nærværende Tegning som en Skitse, hvilken Konstneren, 

>9 

naar det blev ham overdraget at udføre og fuldende i det Store, 
ikke vilde lade savne de Forandringer, som den endelige Udførelse 
sædvanlig i Konsten medfører. 

Vedlagt remitteres hermed Tegningen af Frisen. 

Det kongelige Akademi for de skjønne JConster, cl. i6de Nov. 1826. 

C. F. Hansen. J. F. Clemens. C. A. Lorentzen. 

CV. Eckersberg. J. L. G. Lund. Klingberg. Schou. 

Hetsch. 



J. M. Thiele. 



10. 

Fra J. M. Wagner. 

Lieber Freund! 

Ihren wehrten Brief håbe ich richtig erhalten und daraus die 
iible Stimnung ersehen, welche Ihren Geist umwolkte. Was Sie 
iiber Hr. v. Thorvaldsen sagen, ist nur allzu w^hr. Ich weiss es nur 
allzu gut, und mache diese Erfahrung nicht jetzt erst, wie Sie aus 
friiheren Gespråchen wohl erkennen konnten. Er ist unverbesserlieh, 
und seine Thrånen sind, wie Sie sehr richtig bemerken, nur Crocodils- 
Thrånen. Ubrigens ist der Zwist mit Tenerani nun aufs åusserste 
gekommen, und an keine Aussohnung mehr zu denken. Es thut 
mir sehr leid fiir Thorvaldsen, noch mehr aber fiir die gute Sache, 
die Kunst selbst. Aber wem nicht zu rathen ist, ist auch nicht zu 
helfen, das ist ein altes bewåhrtes Sprichwort. Darum wollen wir 
nicht weiter davon sprechen. — Sie werden nun, mein Freund, in 
Kopenhagen versuchen. Hier zeigen sich fiir die Zukunft 2 Wege. 
Das ist entweder Ihre Lage dorten aufs beste und vortheilhafteste 
einzurichten, und nicht weiter an Rom, Athen etc. zu denken. Auf 
diesem Wege ist mein Rath, bald moglichst eine Frau zu nehmen, 
und sich ganz in das biirgerlich artistische Leben hineinzuwerfen, 
um alles iibrige, was ausser diesem Kreise liegt, bis auf einen gewissen 
Grad zu vergessen suchen. — Der andere Weg ist, Ihre Gegenwart 
in Kopenhagen bloss als eine Vorbereitung zu einer zweiten Reise 
nach Italien anzusehen und alle Umstånde bloss zu diesem Zwecke 
zu benutzen, Bestellungen und Geld als die nothigsten Mittel dazu 

zu erwerben suchen. Auf diesem Wege ist eine Frau mehr hinderlich 
åls niitzlich. Doch låsst sich auch dieses vereinigen, nur ist es mit 
grosseren Schwierigkeiten verbunden. Auf dem ersten Wege kann ich 
Ihnen nicht behilflich sein, da es ausser meinem Wirkungskreise liegt. 
Auf dem zweitern Hess sich aber etwas thun. Ich hoffe wenigstens, 
es vielleicht — ich sage vielleicht — es bei unserm Kdnig dahin zu 
bringen, dass Ihnen eine Arbeit iibertragen wiirde. Es ist zwar, 
wie es scheint, dazu noch nicht der Augenblick, doch kann es nicht 
weit mehr hin sein. Meine Idee ist nåmlich, Ihnen einen von den 
Giebeln, welche mit Figuren verziert werden sollen, zu zuschanzen. 
Bis jetzt ist zwar noch keine Rede von der Ausfiihrung desselben 
gewesen. Doch kann es nun nicht mehr lange anstehen, und ich 
werde versuchen, Sie dazu vorzuschlagen. Freuen soUte es mich, 
wenn es gelånge, und wir zusammen zu Rom in Villa di Malta unser 
Wesen treiben konnten, jeder an seiner Arbeit. Doch alles dies ist 
bis jetzt bloss in Wind gesprochen, und ich kann nicht das geringste 
hieriiber versprechen, weil solches von hundert Umstånden, haupt- 
sachlich von dem besondern Willen des Konigs abhångt, von dem 
man zum voraus nicht wissen kann, welche Plane und Ansichten 
er hat. — Sollten Sie aber in keinem Fall im Norden bleiben wollen, 
so kommen Sie wieder nach Rom, und theilen Sie das Schicksal 
mit mir, bis sich eine Gelegenheit zeigen wird, Ihre Kråfte in 
Thåtigkeit zu setzen. Dieses ist mein provisorischer Plan fiir die 
Zukunft. . . . Gehen Sie iiber Strassburg nach Miinchen, so ver- 
saumen Sie ja nicht S. M. dem Konig Ihre Aufwartung zu machen. 
Er wird Ihnen gewiss ohne Weiteres Audienz geben, wenn er nicht 
schon von Miinchen abgereist sein wird. Es kann nicht schaden, 
wenn Sie im Gespråche iiber Kunst, sich anerbieten, im Falle er Sie 
seiner Bestellung wiirdig halte. Ich werde sodann schon das meinige 
dazu beizutragen suchen. 



Leben Sie recht wohl, und reisen Sie gliicklich, und gedenken Sie, 
wenn Sie etwas wahrhaft schones oder gediegenes sehen auch 

Ihres 

treuen Freundes 



J. M. Wagner. 

Kronologisk Fortegnelse ovei H, E. Freunds Arbejder. 

I. 

Statner, Byster, Relieffer, etc. 

1811. Basrelief til den lille Guldmedalje, Matth. Ev. 18 Kap. Vers i 

og ff.: Kristus revser Disciplenes Hovmod. 

1 8 1 2. Basrelief: Sappho. 

1 813. Basrelief til den lille Guldmedalje, i Mose Bog, 47 Kap., Vers 7: 

Jakob velsigner Pharao. 
Basrelief: De tre Gratier. 

1 8 14. Basrelief: Pyramos og Thispe. 

1815. Statuen Eurydice (ikke støbt). 
Basrelief: Theseus. 
Gruppen Herkules og Lichas. 

18 16. Basrelief til den store Guldmedalje. Emnet taget af Susannes 

Historie. 
Basrelief: Fronton til Raadhuset efter Thorvaldsens Tegning. 
Gruppen Merkur og Amor (ikke støbt). 
Byste: Frederik den Sjette. 

18 1 7. Ba.srelief: Hektors Begrædelse. 

Basrelief til den store Guldmedalje, i Mose Bog, 21 Kap., 

14 Vers: Abraham bortsender Hagar og Ismael. 
Medaljon: Frederik Freund. 
Do.: Johannes Kreiner. 

1 8 18. Byste: Christian Freund. 
Medaljon: Fru v. Zscok. 

Statuen Hyrdepigen (paabegyndt i Marmor 1824). 
Byste: C. A. Jensen (i Marmor 18 19). 
Do.: B. S. Ingemann (i Marmor 18 19). 



_ ?93_ 

1820. Statuen Thaddæus. 

Do. : Eurydice. 

1 82 1. Statuen Merkur. 1 

1822. De 12 Skitser af Nordens Guder. 

1823. Statuen Lukas. 

1824. Byste: Frederik Leopold v. Stolberg (i Marmor). 

Do.: Pomona (i Marmor). 
1825—26. Basrelief: Ragnarok (Skitsen). 
Statuen Odin (Modellen). 
Byste: I. M. Wagner. 

1829. Statuen Thor. 

Byste: Borgmester Gåhler (i Marmor 1831). 

1830. Byste: C. F. Hansen (i Marmor 1832). 

1 83 1. Medaljon: Genius til Medaljen over Brødrene Massmann. 

Do.: Abundantia til Medaljen >Pro Meritis«. 
Byste: Peder Friis. 

1832. Byste: Pastor Raffards Barn. 
Irgens Fronton. 

Medaljon: Statsminister Malling. 

1833. Medaljon: Rahbek. 
Byste: Collin. 

? Relief: Skæbnens Gudinde. 

1834. Medaljon: Revers til Frederik den Sjettes Jubilæumsmedalje. 
Byste : Amalie v. Wiirden. 

. Do. : Julie v. Wiirden. 
Do. : Camilla v. Wiirden. 
Do.: Henriette Rawerd (i Marmor). 
Do.: Kommandørinde Liitken. 

1835. De fire Engle til Holmens Kirke. 

1836. Medaljon: De tvende Reverser til Reformationsmedaljerne. 
Byste: J. Scavenius til Basnæs (i Marmor). 

? Do.: Kolderup-Rosenvinges Barn. 

1837. Byste: Admiral Rothe. 

Gruppe: Drengen paa Svanen (i Bronce). 
Medaljon: Friederike Brun. 
Byste: Johannes Hage. 
Døbefonten til Faaborg (i Marmor). 

1838. Medaljon: A.W.Hauch. 

Do.: Reversen, >Arete«, til Hauchs Medalje. 
Do.: Mac Donald. 

1839- Basrelief: Kapitælerne til Thorvaldsens Museum (Skitse). 
1840. Medaljon: Tvende Skitser til Thronbestigelsesmedaljen. 

Statuen Odin (i Bronce). 

Basrelief: Siddende Kristus. 



II. 
Gravmonnmeiiter og Mindestene. 

1 82 1. Mindesten for Provst Estrup med Relief: Præsten knagende 
foran Alteret. St. Mortens Kirke i Randers. 

1824. Monumeot over Etatsraad Scavenius med Relief: Afskeden. 
Holtug Kirkegaard ved Gjorsløv (i Marmor). 

1829. Gravvase med Relief: Nornen Skuld. Christian Freunds Grav 
(i Jærn, Berlin). 

1 83 1. Monument til Bergen (ubekjendt). 

1832. Monument over Kjøbmand Arnemanns Hustru og Børn, med 

Relief: Afsked (Altona). 
Monument over Gerner v. Schmidten (Vestindien). 
Monument over Frøken Kjærulf med Relief: Den knækkede 

Rose (Assist. Kirkegaard). 
Monument over Szybrowskis Hustru (Assist. Kirkegaard). 
Monument over Frost, med Relief: Dødens Genius (Assist. 

Kirkegaard). 
Monument over Sognepræst Holst (Kallundborg). 
Monument over Brygger Høyen (Assist. Kirkegaard). 
Monument over Lægen Herman Treschou Gartner med Relief: 

Hygiæa (Garnisons Kirkegaard). 
Monument over Bogholder Abrahams. 
Monument over Rektor Oluf Worm; Gravvase med Relief: 

Livsbillede (Horsens). 
Monument over Konferentsraad Bugges Hustru med Relief: 

Dødens Genius (Assist. Kirkesjaard). 
Monument over Statsminister Malling med Portraitmedaljon 

(Gjentofte). 
Monument over Kjøbmand Krøyer og Hustru med Relieflfer: 

Afsked og Gjensyn (Maribo). 
Monument over Provst Brøndsted (Horsens). 

1833. Monument over Slotsgartner Lindegaard med Relief: Pomona 

(Assist. Kirkegaard). 



_ ^5. . 

Monument over Overlærer Melchior med Relief: Lærer og 

Disciple (Herlufsholm). 
Mindesten for Rahbek med Portraitmedaljon og Relief: 

Siddende Muse (Bakkehuset ved Frederiksberg). 

1834. Monument over Gaardejer Petersen (i Sæby ved Issefjorden). 

Do. over Biskop Munter med Portraitmedaljon (Petri 

Kirkegaard). 
Mindesten for Biskop Munter med Relief: Biskoppen i fuld 

Ornat (i Marmor, Frue Kirke). 
Mindesten paa Frydendal med Relief: Den ofrende Genius. 
Monument over Kancelliraad Toft og Hustru med Relief: 

Dødsgenien forener Hustruen med den forudgangne Mand. 

1835. Monument over Generallieutenant Peter Clausen (paa St. Croix). 

Do. over Kuhlau med Relief: Staaende Muse (Assist. 
Kirkegaard). 
Monument over Medaljer Salomon Ahron Jacobson. 
Do. over Biskop Bloch (Viborg). 

1836. Mindesten for Tausen med Relief: Tausen med Biblen i 

Haanden (Viborg). 
Monument over Professor Jens Møller (Assist. Kirkegaard). 

Do. over Professor Hurtigkarl (Trinitatis Kirkegaard). 
Mindesten for Tordenskjold (Jægerspris). 
Monument over Boghandler B/ummer (Assist. Kirkegaard). 
Do. over Rektor Brorson med Relief: Den sørgende 
Muse (Herlufsholm). 
Monument over Dyremaler Gebauer med Portrait (Aarhus). 
Do. over Kammerherre Benzon med Relieffer: Afsked 
og Gjensyn (Odense). 
1837 Monument over Distriktslæge Muller med Relieffer: Livsbillede 
og Hygiæa (Skjelskør). 
Monument over Friederike Brun med Portrait (Petri Kirkegaard). 
Mindesten for Ansgar, Luther og Bugenhagen (Jægerspris). 

Do. for Grev Schimmelmann (Jægerspris). 
Monument over Agent Ploug med Relief: Dødens Genius 

(Faaborg). 
Monument over Provst Westengaard og Hustru med Relief: 

Den kloge Brudejomfru (Kundby i Nordsjælland). 
Monument over Kaptejn Gerner. 
1838. Mindesten for Professor Jens Møller med Relief: Eusebia 
(i Marmor, Frue Kirke). 

Monument over Ida, Sophie og Anna Elisabeth Holten, 
Gravvase med Relief: Sørgende Kvinder ved tre Metaer 
(Assist. Kirkegaard). 

Monument over Fiedler. 

1839. Mindesten for Jesper Brockmand (Jægerspris). 

Monument over Mac Donalds Hustru med fire Relieffer: 
Afskeden, Gjensynet, Nemesis og Dødens Genius (Glasgow). 

Monument over Kommandant Ohlrogge med Relieffer: Afskeden 
og Gjensynet (Helsingør). 

1840. Monument over norsk Kommandørkapitejn Lous med Relief: 

Romersk Skib (Frederiks værn). 
Mindesten for Johan Rantzau (Jægerspris). 

Efter Udkast af Freund: 

1 84 1. Mindesten for Ivar Lykke (Jægerspris). 

Do. for Arngrimus Jonæus og Arnås Magnæus (Jægerspris). 



Andre af Freunds Gravmonumenter, som ere udførte medens han * 
levede, ere benyttede efter hans Død til Forskjellige, saasom til 
Adam Muller med Relief: Malerkonstens Genius, efter Thorvaldsen; 
til Pastor Peter Bøjesen med Relief: Den ilende Tid (Holmens Kirke- 
gaard); til Digteren Nicolaj Krossing, o. s. v. En fuldstændig Liste 
over alle de Ligstene, der udgik fra Freunds Atelier, kan overhovedet 
ikke gives, fordi han altid havde adskillige paa Lager til øjeblikkelig 
Brug. Enkelte udførtes ogsaa gjentagende Gange tilligemed de 
sædvanligste Relieffer: Dødens Genius og Afskeden. 

Basrelieffet med den tilhyllede Kvindeskikkelse, der er omtalt i 
Texten, vides ikke at være benyttet til noget Gravminde, lige saa lidt 
som Tiden, naar det er blevet udført, nøjagtig kan angives. 



Rettelser. 

P. 24, I L. f. n. læs: Jeuflfroy. 

P. 25, 3 L. f. o. læs: Jeuffroy. 

P. 42, xo L. f. o. læs: Friis. 

P. 58» II L. f. n. læs: Donatello. 




1883. 

